{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.intro", "bookref": "GEN.intro", "text": ["IL-KTIEB TAL-\u0120ENESI", "\u0126arsa \u0127afifa lejn il-ktieb", "L-isem \"\u0120enesi\" \u0121ej minn kelma Griega li tfisser \"il-bidu\", u dan il-ktieb hu e\u017cattament dwar il-bidu: il-bidu tal-univers, il-bidu tal-bniedem, il-bidu tal-poplu ta' I\u017crael.", "L-ewwel taqsima tal-\u0120enesi (kap \u2014 ) tg\u0127idilna dwar il-\u0127olqien tad-dinja u tal-bniedem sas-sej\u0127a ta' Abraham.", "Dak kollu li Alla g\u0127amel kien tajjeb, imma l-ewwel bnedmin, imsemmija bl-ismijiet ta' Adam u Eva, m'obdewhx u da\u0127\u0127lu l-\u0127a\u017cen fid-dinja.", "In-nies tant intrikbu mill-\u0127a\u017cen li Alla dde\u010bieda li jibg\u0127at dilluvju biex jeqred lil kul\u0127add, \u0127lief lil No\u00e8 u l-familja tieg\u0127u.", "Huma baqg\u0127u jg\u0127ixu fis-sewwa u g\u0127alhekk Alla qalilhom jibnu dg\u0127ajsa kbira, li ng\u0127idulha l-arka, biex isalvaw huma u r-razez tal-annimali.", "Wara d-dilluvju, il-bnedmin re\u0121g\u0127u tferrxu mal-in\u0127awi tad-dinja, u g\u0127al darb'o\u0127ra waqfu jaduraw lil Alla.", "Il-bqija tal-ktieb tal-\u0120enesi (kap \u2014 ) jirrakkonta l-\u0121rajja ta' Abram u l-familja tieg\u0127u.", "Alla g\u0127a\u017cilhom biex ikunu l-bidu tal-poplu spe\u010bjali tieg\u0127u.", "Alla bidel l-isem ta' Abram f'Abraham, u dak ta' martu minn Saraj g\u0127al Sara.", "Abraham u Sara ma kellhomx ulied, imma Alla weg\u0127edhom li se jkollhom iben u dawk li jitnisslu minnhom g\u0127ad ikollhom l-art tag\u0127hom u jkunu l-barka g\u0127all-\u0121nus kollha.", "Abraham u Sara telqu lejn Kang\u0127an, li kienet l-art li Alla wieg\u0127ed li tkun ta' nisilhom warajhom.", "Meta kienu anzjani sewwa, kellhom iben li semmewh I\u017cakk.", "I\u017cakk, imbag\u0127ad, kellu \u017cew\u0121 ulied subien, \u0120akobb u G\u0127esaw.", "It-tmiem tal-ktieb tal-\u0120enesi j\u0127allina bil-familja ta' \u0120akobb tg\u0127ix fl-E\u0121ittu.", "Wie\u0127ed minn uliedu, \u0120u\u017ceppi, la\u0127aq gvernatur fl-E\u0121ittu, imma hu dejjem emmen li Alla kien se j\u017comm kelmtu mal-poplu tieg\u0127u.", "U \u0120u\u017ceppi qal lil \u0127utu: \"jien se mmut, u Alla g\u0127ad i\u017curkom \u017cgur u jtellag\u0127kom minn din l-art lejn l-art li \u0127alef lil Abraham, lil I\u017cakk u lil \u0120akobb ( , ).", "It-taqsim tal-ktieb", "Il-\u0127olqien tal-univers u l-bniedem ( , \u2014 , )", "Il-bidu tad-dnub u t-tbatijiet ( , - )", "Minn Adam sa No\u00e8 ( , \u2014 , )", "No\u00e8 u d-dilluvju ( , \u2014 , )", "It-torri ta' Babel ( , - )", "Minn Sem sa Abram ( , - )", "Il-Patrijarki: Abraham, I\u017cakk, \u0120akobb ( , \u2014 , )", "\u0120u\u017ceppi u \u0127utu ( , \u2014 , )", "Ulied I\u017crael fl-E\u0121ittu ( , \u2014 , )"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.1", "bookref": "GEN.1", "text": ["Il-\u0127olqien tas-sema u l-art", "Fil-bidu Alla \u0127alaq is-sema u l-art: u kienet l-art ta\u0127wid u ba\u0127\u0127; u d-dlam kien fuq wi\u010b\u010b l-abbissi u fuq wi\u010b\u010b l-ib\u0127ra kien jittajjar l-ispirtu ta' Alla.", "U qal Alla: \"\u0126a jkun id-dawl.\"", "U d-dawl sar.", "U ra Alla d-dawl li kien tajjeb.", "U Alla fired id-dawl mid-dlam.", "U d-dawl Alla semmieh jum, u d-dlam sejja\u0127lu lejl.", "U dalam u seba\u0127 - L-ewwel jum.", "U qal Alla: \"\u0126a jkun hemm medda f'nofs l-ilmijiet u tifred ilma minn ilma.\"", "U Alla g\u0127amel il-medda u fired l-ilma ta' ta\u0127t il-medda mill-ilma ta' fuq il-medda.", "U hekk sar.", "U l-medda Alla semmieha sema.", "U dalam u seba\u0127 - It-tieni jum.", "U qal Alla: \"\u0126a jin\u0121emg\u0127u na\u0127a wa\u0127da l-ilmijiet ta' ta\u0127t is-sema u jidher l-inxif.\"", "U hekk sar.", "U sejja\u0127 Alla l-inxif art; u l-\u0121emg\u0127a tal-ilma sej\u0127ilha ba\u0127ar.", "U Alla ra li kollox kien tajjeb.", "U qal Alla: \"\u0126a tnibbet l-art il-\u0127axix, \u0127axix li jag\u0127mel i\u017c-\u017cerrieg\u0127a, si\u0121ar li jag\u0127mlu l-frott bi\u017c-\u017cerrieg\u0127a \u0121o fih skont g\u0127amliethom, fuq l-art.\"", "U hekk sar.", "U nibbtet l-art il-\u0127axix, \u0127axix li jag\u0127mel i\u017c-\u017cerrieg\u0127a skont g\u0127amlietu u si\u0121ar jag\u0127mlu l-frott bi\u017c-\u017cerrieg\u0127a skont g\u0127amlietu; u ra Alla li kien tajjeb.", "U dalam u seba\u0127 - It-tielet jum.", "U qal Alla: \"\u0126a jkun hemm imnariet fil-firxa tas-sema biex jifirdu l-jum mil-lejl, u jkunu sinjali g\u0127at-tqassim ta\u017c-\u017cminijiet, tal-jiem u tas-snin.", "U jkun hemm, imnariet fil-firxa tas-sema biex idawlu l-art.\"", "U hekk sar.", "U g\u0127amel Alla \u017c-\u017cew\u0121 imnariet il-kbar; l-imnara l-kbira biex trie\u0121i l-jum, u l-imnara \u017c-\u017cg\u0127ira biex trie\u0121i l-lejl, u l-kwiekeb.", "U Alla qeg\u0127edhom fil-firxa tas-sema biex jiddu fuq l-art, u jrie\u0121u l-jum u l-lejl u jifirdu d-dawl mid-dlam.", "U Alla ra li kien tajjeb.", "U dalam u seba\u0127 - Ir-raba' jum.", "U qal Alla: \"Ji\u017cg\u0127ed l-ilma b'kotra ta' \u0127lejjaq \u0127ajjin u jittajru t-tjur fuq l-art fil-wesg\u0127a tas-smewwiet.\"", "U Alla \u0127alaq il-\u0127ut il-kbir u l-annimali kollha li jitkaxkru, li bihom mi\u017cg\u0127ud l-ilma, skont \u0121enshom, u t-tajr bil-\u0121wiena\u0127 skont \u0121enshom.", "U ra Alla li kien tajjeb.", "U berikhom Alla u qalilhom: \"Welldu u oktru, u imlew l-ilma tal-ib\u0127ra; u joktor it-tajr fuq l-art.\"", "U dalam u seba\u0127 - Il-\u0127ames jum.", "U qal Alla: \"\u0126a tnissel l-art \u0127lejjaq \u0127ajja skont \u0121enshom: bhejjem tad-dar, annimali li jitkaxkru, u bhejjem selva\u0121\u0121i, skont \u0121enshom.\"", "U hekk sar.", "U g\u0127amel Alla l-bhejjem selva\u0121\u0121i skont \u0121enshom, u l-bhejjem tad-dar skont \u0121enshom, u l-\u0127lejjaq kollha li jitkaxkru fuq l-art skont \u0121enshom.", "U ra Alla li kien tajjeb.", "U qal Alla: \"\u0126a nag\u0127mlu l-bniedem fuq ix-xbieha u s-sura tag\u0127na, u ja\u0127kmu fuq il-\u0127ut tal-ba\u0127ar u fuq it-tajr tal-ajru, fuq il-bhejjem tad-dar u fuq il-bhejjem selva\u0121\u0121i, u fuq il-\u0127lejjaq li jitkaxkru fuq l-art.\"", "U Alla \u0127alaq il-bniedem fuq xbiehetu", "fuq xbihat Alla \u0127alqu,", "ra\u0121el u mara \u0127alaqhom.", "U berikhom Alla u qalilhom: \"Nisslu u oktru, u imlew l-art, u a\u0127kmuha; u saltnu fuq il-\u0127ut tal-ba\u0127ar u t-tajr tal-ajru u l-\u0127lejjaq kollha li jitkaxkru fuq l-art.\"", "U qal Alla: \"Araw, jien tajtkom il-\u0127axix kollu, li jag\u0127mel i\u017c-\u017cerrieg\u0127a fuq wi\u010b\u010b l-art, u s-si\u0121ar kollha li jag\u0127mlu l-frott bi\u017c-\u017cerrieg\u0127a: dawn kollha jkunu g\u0127all-g\u0127ajxien tag\u0127kom.", "U lill-bhejjem kollha selva\u0121\u0121i u t-tajr kollu tal-ajru u l-\u0127lejjaq kollha li jitkaxkru fl-art li fihom nifs il-\u0127ajja, nag\u0127tihom il-\u0127axix kollu a\u0127dar g\u0127all-g\u0127ajxien tag\u0127hom.\"", "U hekk sar.", "U \u0127ares Alla lejn kulma kien g\u0127amel, u, ara, kollox kien tajjeb \u0127afna.", "U dalam u seba\u0127 - Is-sitt jum."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.2", "bookref": "GEN.2", "text": ["U hekk intemmu s-sema u l-art bit-tag\u0127mir kollu tag\u0127hom.", "U fis-seba' jum Alla temm ix-xog\u0127ol tieg\u0127u kollu li kien g\u0127amel, u waqaf fis-seba' jum mix-xog\u0127ol tieg\u0127u li kien g\u0127amel.", "U bierek Alla s-seba' jum u qaddsu, g\u0127ax fih waqaf mix-xog\u0127ol kollu tieg\u0127u li kien g\u0127amel fil-\u0127olqien.", "Dan hu nisel is-sema u l-art fil-\u0127olqien tag\u0127hom.", "Il-bniedem fl-G\u0127eden", "Meta Alla \u0127alaq l-art u s-sema; meta kien g\u0127ad ma hemm ebda xitla tar-raba' fuq l-art; meta ebda \u0127axix tar-raba' ma kien g\u0127adu nibet - g\u0127ax il-Mulej Alla kien g\u0127adu ma bag\u0127atx xita fuq l-art, u bniedem ma kienx hemm biex ja\u0127dem l-art, minkejja l-ilma tiela' mill-art li sata' jsaqqi l-wi\u010b\u010b kollu tal-art - il-Mulej Alla sawwar il-bniedem mit-trab tal-art u nefa\u0127lu fi mnifsejh nifs il-\u0127ajja, u l-bniedem sar \u0127lejqa \u0127ajja.", "U l-Mulej Alla \u0127awwel \u0121nien fl-G\u0127eden , in-na\u0127a tal-Lvant, u qieg\u0127ed hemm il-bniedem li kien sawwar.", "U l-Mulej Alla nibbet mill-art is-si\u0121ar kollha li jpaxxu l-g\u0127ajn u bnina g\u0127all-ikel; u s-si\u0121ra tal-\u0127ajja f'nofs il-\u0121nien u s-si\u0121ra ta' tag\u0127rif it-tajjeb u l-\u0127a\u017cin.", "U kien hemm xmara \u0127ier\u0121a mill-G\u0127eden u ssaqqi l-\u0121nien; u minn hemm kienet tinqasam f'erbat irjus.", "L-ewwel wa\u0127da kien jisimha Pison, hi li ddur mal-art kollha ta' \u0126awila, fejn hemm id-deheb - u d-deheb ta' din l-art hu sabi\u0127, u hemm ukoll gomma tfu\u0127 u \u0127a\u0121ar tal-oni\u010bi.", "U t-tieni kien jisimha Gi\u0127on, li ddur mal-art kollha ta' Kus.", "U t-tielet kien jisimha Tigri, li kienet tg\u0127addi n-na\u0127a tal-Lvant tal-Assirja; u r-raba' xmara kienet l-Ewfrat.", "U l-Mulej Alla \u0127a lill-bniedem u qieg\u0127du fil-\u0121nien tal-G\u0127eden biex ja\u0127dmu u j\u0127arsu.", "U l-Mulej Alla ordna lill-bniedem u qallu: \"Mis-si\u0121ar kollha tal-\u0121nien tista' tiekol, imma mis-si\u0121ra ta' tag\u0127rif it-tajjeb u l-\u0127a\u017cin, la tikolx minnha, g\u0127ax dak in-nhar li tiekol minnha \u017cgur li tmut.\"", "U l-Mulej Alla qal: \"Mhux sewwa li l-bniedem jibqa' wa\u0127du.", "\u0126a nag\u0127millu g\u0127ajnuna tg\u0127odd g\u0127alih.", "U l-Mulej Alla sawwar mill-art annimali selva\u0121\u0121i u t-tajr kollu tal-ajru, u \u0121iebhom quddiem il-bniedem biex jara xi jsemmihom; u skont ma jkun il-bniedem semma lil kull \u0127liqa \u0127ajja, dak ikun isimha.", "U l-bniedem ta isem lil kull bhima u 'l kull tajra tal-ajru, u 'l kull annimal selva\u0121\u0121; imma g\u0127all-bniedem ma nstabet ebda g\u0127ajnuna tg\u0127odd g\u0127alih.", "U l-Mulej Alla tefa' nag\u0127sa tqila fuq il-bniedem; u dan raqad.", "U \u0127adlu wa\u0127da minn kustiljih u flokha mlieh bil-la\u0127am.", "U l-Mulej Alla sawwar il-kustilja, li kien \u0127a mill-bniedem, f'mara u \u0121iebha lill-bniedem.", "Imbag\u0127ad il-bniedem qal:", "\"Din id-darba din hi", "g\u0127adma minn g\u0127admi,", "u la\u0127am minn la\u0127mi,", "g\u0127alhekk tissejja\u0127 mara,", "g\u0127ax mir-ra\u0121el ittie\u0127det hi .\"", "G\u0127alhekk ir-ra\u0121el i\u0127alli lil missieru u lil ommu u jing\u0127aqad ma' martu u jsiru \u0121isem wie\u0127ed.", "U t-tnejn kienu g\u0127erja, ir-ra\u0121el u martu, u ma kinux jist\u0127u minn xulxin."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.3", "bookref": "GEN.3", "text": ["Il-waqg\u0127a tal-bniedem", "U s-serp kien l-aktar wie\u0127ed li jil\u0127aqlu fost l-annimali selva\u0121\u0121i kollha, li kien g\u0127amel il-Mulej Alla.", "U qal lill-mara: \"Tassew li Alla qalilkom: 'La tiklux mis-si\u0121ar kollha tal-\u0121nien'?\"", "U l-mara wie\u0121bet lis-serp: \"Mill-frott tas-si\u0121ar fil-\u0121nien nistg\u0127u nieklu.", "Imma mill-frott li hemm f'nofs il-\u0121nien, Alla qalilna: 'La tiklux minnu, u lanqas ma g\u0127andkom tmissuh, inkella tmutu.'", "\" U s-serp qal lill-mara: \"Le, \u017cgur ma tmutux.", "Imma Alla jaf li dak in-nhar li tieklu minnu jinfet\u0127u g\u0127ajnejkom u ssiru b\u0127al allat, li jafu t-tajjeb u l-\u0127a\u017cin.\"", "U l-mara rat li s-si\u0121ra kienet tajba g\u0127all-ikel u ti\u0121bdek fil-g\u0127ajn, u s-si\u0121ra t\u0127ajrek biex tikseb id-dehen; u \u0127adet mill-frott u kielet.", "Imbag\u0127ad tat ukoll lil \u017cew\u0121ha, li kien mag\u0127ha, u kiel.", "U nfet\u0127u g\u0127ajnejhom it-tnejn u nteb\u0127u li kienu g\u0127erja, u \u0127ietu weraq tat-tin, u g\u0127amlu i\u0127\u017cma.", "U semg\u0127u \u0127oss il-Mulej Alla jitlajja fil-\u0121nien g\u0127a\u017c-\u017ciffa tal-jum, u n\u0127bew Adam u martu minn wi\u010b\u010b il-Mulej Alla qalb is-si\u0121ar tal-\u0121nien.", "Il-\u0121udizzju u l-piena", "U l-Mulej Alla sejja\u0127 lil Adam u staqsieh: \"Fejn int?\"", "U dak wie\u0121eb: \"Smajt \u0127ossok fil-\u0121nien u b\u017cajt g\u0127ax jien g\u0127eri, u n\u0127bejt.\"", "U staqsieh: \"Min qallek li int g\u0127eri?", "Jaqaw kilt mis-si\u0121ra li jien ordnajtlek li ma tikolx minnha?\"", "U wie\u0121eb Adam: \"Il-mara li inti tajtni g\u0127al mieg\u0127i, hi tatni mis-si\u0121ra, u jiena kilt.\"", "U l-Mulej Alla qal lill-mara: \"X'inhu dan li g\u0127amilt?\"", "U l-mara wie\u0121bet: \"Is-serp qarraq bija, u jien kilt.\"", "U l-Mulej Alla qal lis-serp:", "\"Talli g\u0127amilt dan, mis\u0127ut int", "fost il-bhejjem kollha", "u fost l-annimali selva\u0121\u0121i.", "G\u0127al \u017caqqek titkaxkar,", "u t-trab tal-art tiekol", "il-jiem kollha ta' \u0127ajtek.", "U jien inqajjem mibeg\u0127da", "bejnek u bejn il-mara,", "bejn nislek u nisilha,", "u hu jag\u0127mel g\u0127al rasek", "u int tag\u0127mel g\u0127al g\u0127arqubu.\"", "U lill-mara qalilha:", "\"Inkattarlek sewwa w\u0121ig\u0127 it-tqala tieg\u0127ek,", "u bl-u\u0121ig\u0127 tiled it-tfal;", "lejn \u017cew\u0121ek ti\u0121bdek xewqtek,", "u ja\u0127kem fuqek hu.\"", "U lil Adam qallu:", "\"Talli inti smajt minn kelmet martek,", "u kilt mis-si\u0121ra li ordnajtlek", "ma tikolx minnha u g\u0127edtlek:", "'La tikolx minnha,'", "mis\u0127uta l-art min\u0127abba fik;", "bit-ta\u0127bit tiekol minnha,", "il-jiem kollha ta' \u0127ajtek.", "Xewk u g\u0127olliq tnibbitlek,", "u int tiekol il-\u0127axix selva\u0121\u0121.", "Bl-g\u0127araq ta' \u0121binek", "tiekol \u0127ob\u017cok,", "sakemm ter\u0121a' lura lejn l-art,", "g\u0127ax minnha int me\u0127ud.", "G\u0127ax trab int,", "u fit-trab ter\u0121a' tmur.\"", "U Adam semma lil martu Eva g\u0127ax hi kienet omm il-\u0127ajjin kollha.", "U l-Mulej Alla g\u0127amel lil Adam u 'l martu \u0127wejje\u0121 tal-\u0121ild u libbishomlhom.", "Il-bniedem imke\u010b\u010bi mill-G\u0127eden", "U qal il-Mulej Alla: \"Ara issa l-bniedem sar b\u0127al wie\u0127ed minna, jag\u0127raf it-tajjeb u l-\u0127a\u017cin; u issa xi jkun jekk imur imidd idejh u jie\u0127u wkoll mis-si\u0121ra tal-\u0127ajja, u jiekol, u jibqa' \u0127aj g\u0127al dejjem?\"", "G\u0127alhekk il-Mulej Alla ke\u010b\u010bieh 'il barra mill-\u0121nien tal-G\u0127eden biex ja\u0127dem l-art li minnha kien ittie\u0127ed.", "U \u0127are\u0121 lill-bniedem, u qieg\u0127ed il-kerubini n-na\u0127a tal-Lvant tal-\u0121nien tal-G\u0127eden, u s-sejf tan-nar i\u017ci\u0121\u0121, biex i\u0127arsu t-triq g\u0127as-si\u0121ra tal-\u0127ajja."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.4", "bookref": "GEN.4", "text": ["Kajjin u Abel", "U Adam g\u0127araf lil martu Eva, u din tqalet u wildet lil Kajjin, g\u0127ax qalet: \"G\u0127amilt bniedem mal-Mulej .\"", "U mbag\u0127ad wildet lil \u0127uh Abel.", "U Abel kien rag\u0127aj in-nag\u0127a\u0121 u Kajjin \u0127addiem ir-raba'.", "\u0120ara wara xi \u017cmien li Kajjin g\u0127amel offerta mill-frott tal-art lill-Mulej; u Abel offra wkoll hu mill-bikri tal-mer\u0127la tieg\u0127u u mill-grass tag\u0127hom.", "U l-Mulej \u0127ares lejn Abel u l-offerta tieg\u0127u.", "Imma lejn Kajjin u lejn l-offerta tieg\u0127u ma \u0127arisx; u Kajjin g\u0127alhekk sa\u0127an sewwa u wi\u010b\u010bu tqarras.", "U l-Mulej qal lil Kajjin: \"G\u0127ala s\u0127ant u g\u0127ala g\u0127addast rasek?", "Jaqaw mhux minnu dak li jekk tag\u0127mel it-tajjeb terfa' rasek?", "Imma jekk ma tag\u0127milx it-tajjeb id-dnub b\u0127al xitan jissajja wara biebek.", "U hu xewqan g\u0127alik, imma inti tista' tra\u017c\u017cnu.\"", "U Kajjin qal lil \u0127uh Abel: \"\u0126a mmorru fir-raba'.\"", "U kif kienu fir-raba' Kajjin qam g\u0127al \u0127uh Abel, u qatlu.", "U l-Mulej qal lil Kajjin: \"Fejn hu \u0127uk Abel?\"", "U hu wie\u0121bu: \"Ma nafx.", "Jaqaw jien g\u0127assies ta' \u0127ija?\"", "U l-Mulej wie\u0121bu: \"X'g\u0127amilt!", "Le\u0127en id-demm ta' \u0127uk qieg\u0127ed jg\u0127ajjatli mill-art.", "U issa mis\u0127ut int mill-art li fet\u0127et fommha u laqg\u0127et id-demm ta' \u0127uk minn idejk.", "Meta int ta\u0127dem l-art ma tag\u0127tikx aktar \u0121idha.", "Int tibqa' ti\u0121\u0121erra ma\u0127rub 'l hemm u 'l hawn fl-art.\"", "U Kajjin qal lill-Mulej: \"Il-kastig tieg\u0127i kbir wisq biex nerfg\u0127u.", "Ara, int ke\u010b\u010bejtni llum minn wi\u010b\u010b l-art u jkolli nin\u0127eba minn quddiem wi\u010b\u010bek; u nibqa' ni\u0121\u0121erra ma\u0127rub 'l hemm u 'l hawn fuq l-art; u kull min isibni joqtolni.\"", "U l-Mulej wie\u0121bu: \"Mhux hekk!", "Kull min joqtol lil Kajjin i\u0127allas seba' darbiet.\"", "U l-Mulej g\u0127amel sinjal fuq Kajjin biex kull min isibu ma joqtlux.", "U Kajjin \u0127are\u0121 minn quddiem il-Mulej u mar jg\u0127ammar f'art Nod, fuq il-Lvant tal-G\u0127eden.", "In-nisel ta' Kajjin", "Kajjin g\u0127araf lil martu, u din tqalet u wildet lil \u0126enok; u hu beda jibni belt u semmieha \u0126enok b'isem ibnu.", "U lil \u0126enok twelidlu G\u0127irad, u G\u0127irad wiled lil Me\u0127ujjel, u Me\u0127ujjel wiled lil Metusajel, u Metusajel wiled lil Lamek.", "U Lamek \u0127a \u017cew\u0121 nisa: wa\u0127da kien jisimha G\u0127ada u l-o\u0127ra Silla.", "G\u0127ada wildet lil \u0120abal, li kien missier dawk li jg\u0127ixu fl-g\u0127erejjex u jrabbu l-imrie\u0127el.", "U \u0127uh kien jismu \u0120ubal, li kien missier dawk li jdoqqu \u010b-\u010betra u l-flawt.", "U Silla wkoll wildet lil Tubal-Kajn, li kien \u0127addied, ja\u0127dem l-g\u0127odod tal-bron\u017c u l-\u0127adid.", "U o\u0127t Tubal-Kajn kienet Nag\u0127ma.", "U Lamek qal lin-nisa tieg\u0127u:", "\"G\u0127ada u Silla isimg\u0127u le\u0127ni;", "nisa ta' Lamek, ag\u0127tu widen g\u0127al kliemi.", "Qtilt ra\u0121el g\u0127ax \u0121era\u0127ni,", "u \u017cag\u0127\u017cug\u0127 g\u0127ax ben\u0121ilni.", "G\u0127ax seba' darbiet jit\u0127allas Kajjin,", "imma Lamek sebg\u0127a u sebg\u0127in darba.\"", "It-twelid ta' Set", "U Adam g\u0127araf lil martu u wildet tifel u semmietu Set, g\u0127ax qalet: \"G\u0127ax Alla tani nisel ie\u0127or flok Abel, li qatlu Kajjin.\"", "U 'l Set ukoll twelidlu iben u semmieh Enos; imbag\u0127ad bdew isej\u0127u isem il-Mulej."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.5", "bookref": "GEN.5", "text": ["In-nisel ta' Adam", "Dan hu ktieb in-nisel ta' Adam.", "Meta \u0127alaq Alla l-bniedem, fi xbieha ta' Alla g\u0127amlu; ra\u0121el u mara \u0127alaqhom.", "U berikhom u semmiehom bnedmin nhar il-\u0127olqien tag\u0127hom.", "U Adam kellu mija u tletin sena meta wiled iben fis-sura u x-xbieha tieg\u0127u, u semmieh Set.", "U wara li wiled lil Set, Adam g\u0127ex tmien mitt sena o\u0127ra , u wiled subien u bniet.", "U kienu l-jiem kollha li g\u0127ex Adam disa' mija u tletin sena; u mbag\u0127ad miet.", "U Set kellu mija u \u0127ames snin meta wiled lil Enos.", "U wara li wiled lil Enos, Set g\u0127ex tmien mija u seba' snin o\u0127ra, u wiled subien u bniet.", "U kienu l-jiem kollha li g\u0127ex Set disa' mija u tnax-il sena; u mbag\u0127ad miet.", "U Enos kellu disg\u0127in sena meta wiled lil Kenan.", "U wara li wiled lil Kenan, Enos g\u0127ex tmien mija u \u0127mistax-il sena o\u0127ra, u wiled subien u bniet.", "U kienu l-jiem kollha li g\u0127ex Enos disa' mija u \u0127ames snin; u mbag\u0127ad miet.", "U Kenan kellu sebg\u0127in sena meta wiled lil Ma\u0127alel.", "U wara li wiled lil Ma\u0127alel, Kenan g\u0127ex tmien mija u erbg\u0127in sena o\u0127ra, u wiled subien u bniet.", "U kienu l-jiem kollha li g\u0127ex Kenan disa' mija u g\u0127axar snin; u mbag\u0127ad miet.", "U Ma\u0127lalel kellu \u0127amsa u sittin sena meta wiled lil \u0120ared.", "U wara li wiled lil \u0120ared, Ma\u0127lalel g\u0127ex tmien mija u tletin o\u0127ra, u wiled subien u bniet.", "U kienu l-jiem kollha li g\u0127ex Ma\u0127lalel tmien mija u \u0127amsa u disg\u0127in sena; u mbag\u0127ad miet.", "U \u0120ared kellu mija u tnejn u sittin sena meta wiled lil \u0126enok.", "U wara li wiled lil \u0126enok, g\u0127ex tmien mitt sena o\u0127ra, u wiled subien u bniet.", "U kienu l-jiem kollha li g\u0127ex \u0120ared disa' mija u tnejn u sittin sena; u mbag\u0127ad miet.", "U \u0126enok kellu \u0127amsa u sittin sena meta wiled lil Matusala.", "U \u0126enok kien jimxi ma' Alla.", "U wara li wiled lil Matusala g\u0127ex tliet mitt sena o\u0127ra, u wiled subien u bniet.", "U kienu l-jiem kollha li g\u0127ex \u0126enok tliet mija u \u0127amsa u sittin sena.", "U \u0126enok kien jimxi sewwa ma' Alla; u ma deherx aktar, g\u0127ax \u0127adu Alla.", "U Matusala kellu mija u sebg\u0127a u tmenin sena meta wiled lil Lamek.", "U g\u0127ex Matusala wara li wiled lil Lamek seba' mija u tnejn u tmenin sena, u wiled subien u bniet.", "U kienu l-jiem kollha li g\u0127ex Matusala disa' mija u disg\u0127a u sittin sena; u mbag\u0127ad miet.", "U Lamek kellu mija u tnejn u tmenin sena meta wiled iben.", "U semmieh No\u00e8 g\u0127ax qal: \"Dan g\u0127ad iserra\u0127na mit-ta\u0127bit tag\u0127na u mix-xog\u0127ol iebes ta' idejna min\u0127abba l-art mis\u0127uta mill-Mulej.\"", "U wara li wiled lil No\u00e8 g\u0127ex \u0127ames mija u \u0127amsa u disg\u0127in sena o\u0127ra, u wiled subien u bniet.", "U kienu l-jiem kollha li g\u0127ex Lamek seba' mija sebg\u0127a u sebg\u0127in sena u mbag\u0127ad miet.", "U No\u00e8 kellu \u0127ames mitt sena u wiled lil Sem, lil \u0126am u lil \u0120afet."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.6", "bookref": "GEN.6", "text": ["Il-\u0127a\u017cen jikber fuq l-art", "U \u0121ara li meta l-bnedmin bdew joktru fuq l-art u tweldulhom il-bniet, raw ulied Alla li l-bniet tal-bnedmin kienu \u0127elwin, u 'l dawk li g\u0127o\u0121buhom \u0127aduhom b'nisa tag\u0127hom.", "U l-Mulej qal: \"Ma tibqax ru\u0127i aktar fil-bniedem g\u0127al dejjem, g\u0127ax, la\u0127am hu; u jkunu jiemu ta' mija u g\u0127oxrin sena.\"", "Kien hemm il-\u0121ganti dak i\u017c-\u017cmien - u wara wkoll - meta wlied Alla resqu lejn il-bniet tal-bnedmin, u huma wildulhom.", "Dawk kienu n-nies kbar imsemmija sa mill-qedem.", "U l-Mulej ra li l-\u0127a\u017cen tal-bniedem kien kiber fuq l-art; u f'qalbu ma kienx g\u0127ajr li jfassal il-\u0127a\u017cen il-jum kollu.", "U l-Mulej sog\u0127ob bih li kien g\u0127amel il-bniedem fl-art; u sewwed qalbu.", "U l-Mulej qal: \"Inqa\u010b\u010bat minn wi\u010b\u010b l-art il-bniedem li jien \u0127laqt, mill-bniedem sal-bhejjem, mill-\u0127lejjaq li jitkaxkru fl-art sat-tjur tal-ajru, g\u0127ax jien sog\u0127bien li g\u0127amilthom.\"", "U No\u00e8 sab \u0127niena quddiem il-Mulej.", "Id-dilluvju", "Dan hu n-nisel ta' No\u00e8.", "No\u00e8 kien bniedem \u0121ust u kien perfett fost in-nies ta' \u017cmienu; kien jimxi sewwa ma' Alla.", "Lil No\u00e8 tweldulu: Sem, \u0126am u \u0120afet.", "U l-art t\u0127assret quddiem Alla u mtliet bil-vjolenza.", "U Alla \u0127ares lejn l-art, u ra li kienet im\u0127assra, g\u0127ax kull \u0127liqa \u0127ajja kienet g\u0127aw\u0121et triqtha fuq l-art.", "U l-Mulej qal lil No\u00e8: \"G\u0127alija tmiem il-\u0127ajjin kollha wasal, g\u0127ax imtliet bil-vjolenza l-art kollha min\u0127abba fihom.", "Hawn jien se neqridhom minn wi\u010b\u010b l-art.", "Ag\u0127mel g\u0127alik arka mill-injam ta\u010b-\u010bipress; qassamha fi kmamar u idlikha minn barra u minn \u0121ewwa bil-qatran.", "U tag\u0127milha hekk: tliet mitt drieg\u0127 tul, \u0127amsin drieg\u0127 wisa' u tletin drieg\u0127 g\u0127oli.", "L-arka ag\u0127mlilha saqaf u kompliha drieg\u0127 'il fuq.", "Il-bieb tal-arka tqieg\u0127du fil-\u0121enb.", "Tag\u0127milha wkoll bi tliet gverti: t'isfel, tan-nofs u t-tielet ta' fuq.", "G\u0127ax arani, jiena se nibg\u0127at dilluvju ilma fuq l-art biex neqred kull \u0127liqa li fiha nifs il-\u0127ajja ta\u0127t is-smewwiet u kulma jinsab fl-art jinqered.", "U jien nag\u0127mel patt mieg\u0127ek: int tid\u0127ol fl-arka, int u wliedek, martek u n-nisa ta' wliedek mieg\u0127ek.", "Mill-\u0127lejjaq \u0127ajjin kollha, minn kull xorta ta' annimali, tnejn minn kull xorta, idda\u0127\u0127al fl-arka biex jibqg\u0127u jg\u0127ixu mieg\u0127ek, u jkunu ra\u0121el u mara.", "Jid\u0127lu wkoll mieg\u0127ek minn kull xorta ta' g\u0127asafar skont \u0121enshom, bil-bhejjem skont \u0121enshom, mill-annimali li jitkaxkru fl-art skont \u0121enshom, tnejn minn kull xorta jid\u0127lu biex jg\u0127ixu mieg\u0127ek.", "U inti tie\u0127u mieg\u0127ek minn kull xorta ta' ikel, li jista' jittiekel, u a\u0127\u017cnu mieg\u0127ek, u jkun l-g\u0127ajxien tieg\u0127ek u tag\u0127hom.\"", "U hekk g\u0127amel No\u00e8, g\u0127amel kulma ordnalu Alla."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.7", "bookref": "GEN.7", "text": ["Id-d\u0127ul fl-arka", "U l-Mulej qal lil No\u00e8: \"Id\u0127ol int, u darek kollha fl-arka, g\u0127ax quddiemi jiena lilek sibt \u0121ust fost in-nies ta' dan i\u017c-\u017cmien.", "Mill-bhejjem kollha safjin da\u0127\u0127al mieg\u0127ek seba' pari, kull par ir-ra\u0121el u l-mara tieg\u0127u.", "U mill-bhejjem li mhumiex safjin par wie\u0127ed, ir-ra\u0121el u l-mara.", "U mit-tjur tal-ajru wkoll da\u0127\u0127al seba' pari, kull par ir-ra\u0121el u l-mara, biex jibqa' nisel fuq l-art kollha.", "G\u0127ax minn hawn u sebat ijiem o\u0127ra se nibg\u0127at xita fuq l-art g\u0127al erbg\u0127in jum u erbg\u0127in lejl, u neqred mill-wi\u010b\u010b kollu tal-art kull \u0127liqa li jien g\u0127amilt.\"", "U No\u00e8 g\u0127amel skont ma ordnalu l-Mulej.", "U No\u00e8 kellu sitt mitt sena meta d-dilluvju g\u0127arraq l-art.", "U da\u0127al No\u00e8 u mieg\u0127u wliedu, martu, u n-nisa ta' wliedu, fl-arka, min\u0127abba l-ilma tad-dilluvju.", "Mill-bhejjem safjin u mill-bhejjem mhumiex safjin, u mit-tjur u minn kulma jitkaxkar fl-art, da\u0127lu tnejn tnejn, ir-ra\u0121el u l-mara, fl-arka ma' No\u00e8, kif kien ordna Alla lil No\u00e8.", "U malli g\u0127addew is-sebat ijiem beda nie\u017cel l-ilma tad-dilluvju fuq l-art.", "Id-dilluvju", "Fis-sitt mitt sena ta' g\u0127omor No\u00e8, fit-tieni xahar, fis-sbatax-il jum tax-xahar, f'dan il-jum infaqg\u0127u l-g\u0127ejun tal-qieg\u0127 il-kbir u nfet\u0127u bwieb is-smewwiet.", "U baqg\u0127et nie\u017cla x-xita fuq l-art g\u0127al erbg\u0127in jum u erbg\u0127in lejl.", "Sewwasew f'dan il-jum da\u0127lu fl-arka No\u00e8 u Sem, \u0126am u \u0120afet, ulied No\u00e8, u l-mara ta' No\u00e8, u t-tliet nisa ta' wliedu mag\u0127hom; huma u l-annimali kollha skont \u0121enshom, u l-bhejjem skont \u0121enshom u kulma jitkaxkar fl-art skont \u0121ensu u kull tajra skont \u0121ensha, u kull xorta ta' g\u0127asafar.", "Da\u0127lu fl-arka ma' No\u00e8, tnejn tnejn minn kull la\u0127am li kien fih nifs il-\u0127ajja.", "U dawk li da\u0127lu \u0121ew, ra\u0121el u mara, minn kull \u0121ens; da\u0127lu b\u0127alma kien ordnalu Alla.", "U l-Mulej sakkar warajh.", "U d-dilluvju baqa' sejjer fuq l-art g\u0127al erbg\u0127in jum; u l-ilmijiet bdew joktru u jg\u0127ollu l-arka, u din g\u0127oliet 'il fuq minn wi\u010b\u010b l-art.", "U l-ilmijiet tqawwew u kotru \u0127afna fuq l-art, u l-arka kienet tg\u0127um f'wi\u010b\u010b l-ilma.", "U tqawwew bis-s\u0127i\u0127 l-ilmijiet fuq l-art, u g\u0127attew il-muntanji g\u0127oljin kollha ta\u0127t is-sema.", "\u0126mistax-il drieg\u0127 'il fuq g\u0127ola l-ilma u tg\u0127attew il-muntanji.", "U mietu l-\u0127lejjaq \u0127ajjin kollha li jg\u0127ixu fuq l-art, tjur, bhejjem tad-dar, annimali selva\u0121\u0121i, kulma jitkaxkar mal-art, u l-bnedmin kollha.", "Kulma kellu nifs il-\u0127ajja f'imnifsejh, kulma kien jg\u0127ix fl-inxif, miet.", "U qered il-\u0127lejjaq kollha minn wi\u010b\u010b l-art: mill-bniedem sal-bhejjem, mill-\u0127lejjaq li jitkaxkru sat-tajr tal-ajru, kollha nqerdu minn wi\u010b\u010b l-art, u baqa' biss No\u00e8 u dawk li kienu mieg\u0127u fl-arka.", "U l-ilmijiet baqg\u0127u jg\u0127arrqu l-art g\u0127al mija u \u0127amsin jum."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.8", "bookref": "GEN.8", "text": ["Il-\u0127ru\u0121 mill-arka", "Imma Alla ftakar f'No\u00e8, fl-annimali selva\u0121\u0121i u l-bhejjem kollha mieg\u0127u fl-arka; u Alla qajjem ri\u0127 fuq l-art, u l-ilmijiet bdew jonqsu.", "U ng\u0127alqu l-g\u0127ejun tal-qieg\u0127 u bwieb is-smewwiet, u waqfet ix-xita mis-smewwiet.", "U l-ilmijiet bdew rie\u0121g\u0127a lura minn fuq l-art, u baqg\u0127u sejrin lura sakemm naqsu g\u0127alkollox wara mija u \u0127amsin jum.", "U waqfet l-arka fis-seba' xahar, fis-sbatax-il jum tax-xahar, fuq il-muntanja ta' Ararat.", "U l-ilmijiet baqg\u0127u sejrin lura u jonqsu sal-g\u0127axar xahar; u fl-g\u0127axar xahar, fl-ewwel tax-xahar, dehru l-q\u010ba\u010bet tal-muntanji.", "U wara erbg\u0127in jum No\u00e8 feta\u0127 it-tieqa tal-arka li kien g\u0127amel.", "U telaq i\u010b-\u010bawlun, u dan \u0127are\u0121 u baqa' \u0121ej u sejjer sakemm nixef l-ilma minn fuq l-art.", "U No\u00e8 bag\u0127at il-\u0127amiema minn \u0127dejh biex jara jekk naqasx l-ilma minn fuq wi\u010b\u010b l-art.", "U l-\u0127amiema ma sabitx fejn isserra\u0127 qieg\u0127 ri\u0121ilha, u re\u0121g\u0127et lura g\u0127al g\u0127andu fl-arka, g\u0127ax l-ilma kien g\u0127adu fuq wi\u010b\u010b l-art kollha.", "U No\u00e8 \u0127are\u0121 idu u qabadha u da\u0127\u0127alha mieg\u0127u fl-arka.", "U stenna sebat ijiem o\u0127ra u re\u0121a' bag\u0127at il-\u0127amiema mill-arka.", "U l-\u0127amiema re\u0121g\u0127et lura filg\u0127axija b'werqa friska ta\u017c-\u017cebbu\u0121 f'munqarha.", "U No\u00e8 nteba\u0127 li l-ilmijiet kienu naqsu minn fuq wi\u010b\u010b l-art.", "U stenna sebat ijiem o\u0127ra, u bag\u0127at il-\u0127amiema, u din ma re\u0121g\u0127etx lura i\u017cjed g\u0127andu.", "Fis-sena sitt mija u wie\u0127ed, fl-ewwel xahar, fl-ewwel jum tax-xahar, nixef g\u0127alkollox l-ilma minn fuq wi\u010b\u010b l-art.", "U No\u00e8 bexxaq l-g\u0127atu tal-arka, u \u0127ares, u ra li wi\u010b\u010b l-art kien nixef.", "U fit-tieni xahar, fis-sbatax-il jum tax-xahar, nixfet l-art.", "U Alla kellem lil No\u00e8 u qallu: \"O\u0127ro\u0121 mill-arka, int u martek, uliedek u n-nisa tag\u0127hom mieg\u0127ek.", "U kull \u0127liqa \u0127ajja li hemm mieg\u0127ek, minn kull \u0121ens, tjur u bhejjem, u kulma jitkaxkar fuq l-art; o\u0127ro\u0121hom mieg\u0127ek \u0127alli jixterdu mal-art, u jnisslu u joktru fl-art.\"", "U No\u00e8 \u0127are\u0121 b'uliedu u martu, u n-nisa ta' wliedu mieg\u0127u.", "\u0126ar\u0121u wkoll mill-arka l-bhejjem kollha, il-\u0127niex, it-tjur u kulma jitkaxkar fl-art, skont in-nisel tag\u0127hom.", "Il-weg\u0127da ta' Alla", "U No\u00e8 bena artal lill-Mulej, u \u0127a minn kull annimal safi u mit-tajr safi, u offra sagrifi\u010b\u010bju tal-\u0127ruq fuq l-artal.", "U l-Mulej xamm ir-ri\u0127a \u0127elwa u g\u0127o\u0121bitu; u l-Mulej qal f'qalbu: \"Ma ner\u0121ax i\u017cjed nis\u0127et l-art min\u0127abba l-bniedem, g\u0127ax qalb il-bniedem mi\u0121buda g\u0127all-\u0127a\u017cen sa minn \u010bkunitu, u ma ner\u0121ax i\u017cjed na\u0127bat g\u0127all-\u0127lejjaq \u0127ajjin kollha b\u0127alma g\u0127amilt.", "Sakemm iddum l-art,", "\u017crig\u0127 u \u0127sad,", "bard u g\u0127omma,", "sajf u xitwa,", "lejl u nhar,", "ma jonqsu qatt.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.9", "bookref": "GEN.9", "text": ["Il-barka fuq No\u00e8", "U Alla bierek lil No\u00e8 u lil uliedu, u qalilhom: \"Nisslu u oktru u imlew l-art.", "U jkun il-bi\u017ca' tag\u0127kom fuq kull \u0127liqa \u0127ajja fuq l-art, u fuq it-tajr kollu tal-ajru, u fuq kulma jitkaxkar fl-art u fuq il-\u0127ut kollu tal-ba\u0127ar; u jitrieg\u0127du quddiemkom; f'idejkom ner\u0127ihom.", "Kulma hu \u0127aj u jit\u0127arrek fl-art ikun ikel g\u0127alikom; u wkoll il-\u0127axix a\u0127dar, kollu nag\u0127tikom.", "Imma l-la\u0127am b'demmu \u0121o fih, li hu \u0127ajtu , la tikluhx.", "U jien nitlob kont ta' demmkom, li hu \u0127ajjitkom, nitolbu ming\u0127and kull bhima, ming\u0127and kull bniedem; ming\u0127and kull wie\u0127ed nit\u0127allas tal-\u0127ajja ta' bniedem ie\u0127or b\u0127alu.", "Kull min ixerred demm ta' bniedem,", "minn bniedem ie\u0127or jixxerred demmu.", "G\u0127ax skont ix-xbieha tieg\u0127u,", "\u0127alqu Alla lill-bniedem.", "U intom nisslu u oktru;", "xterdu mal-art u oktru fuqha.\"", "Il-patt ma' No\u00e8", "U Alla kellem lil No\u00e8 u lil uliedu mieg\u0127u u qalilhom: \"Arawni, hawn jien se nag\u0127mel il-patt tieg\u0127i mag\u0127kom u ma' nisilkom warajkom; ma' kull \u0127liqa \u0127ajja li hemm mag\u0127kom, mat-tjur u mal-bhejjem, ma' kull bhima selva\u0121\u0121a li hemm mag\u0127kom, u mal-bhejjem kollha li \u0127ar\u0121u mag\u0127kom mill-arka.", "Jien nag\u0127mel il-patt tieg\u0127i mag\u0127kom, li qatt i\u017cjed ma jinqered, ebda la\u0127am \u0127aj, bl-ilmijiet tad-dilluvju; u qatt i\u017cjed ma jkun hemm dilluvju biex i\u0127arbat l-art.\"", "U \u017cied jg\u0127id Alla: \"Dan ikun is-sinjal tal-patt li jien qieg\u0127ed nag\u0127mel bejni u bejnkom, u bejn kull \u0127liqa \u0127ajja li hemm mag\u0127kom, g\u0127all-\u0121enerazzjonijiet kollha g\u0127al dejjem.", "Inqieg\u0127ed il-qaws tieg\u0127i fis-s\u0127ab, u jkun sinjal tal-patt bejni u bejn l-art.", "Meta ni\u0121ma' s-s\u0127ab fuq l-art u tfe\u0121\u0121 il-qawsalla fis-s\u0127ab, jien niftakar fil-patt bejni u bejnkom u bejn kull ru\u0127 \u0127ajja f'kull la\u0127am; u ma jkunx hemm i\u017cjed l-ilma tad-dilluvju biex jeqred kull la\u0127am \u0127aj.", "U meta l-qawsalla tfe\u0121\u0121 fis-s\u0127ab, jien in\u0127ares lejha u niftakar fil-patt g\u0127al dejjem bejn Alla u bejn kull \u0127liqa \u0127ajja fost il-la\u0127am li hemm fuq l-art.\"", "U Alla qal lil No\u00e8: \"Dan hu s-sinjal tal-patt li jien g\u0127amilt bejni u bejn kull la\u0127am li hemm fuq l-art.\"", "U wlied No\u00e8 li \u0127ar\u0121u mill-arka kienu: Sem, \u0126am u \u0120afet; u \u0126am kien missier Kang\u0127an.", "Dawn it-tlieta kienu wlied No\u00e8; u minn dawn imtliet l-art kollha.", "Is-sa\u0127ta ta' Kang\u0127an u l-barka ta' Sem", "No\u00e8 beda jag\u0127milha ta' bidwi u \u0127awwel id-dwieli.", "U xorob l-inbid u siker, u nkixef f'nofs l-g\u0127arix tieg\u0127u.", "U \u0126am, missier Kang\u0127an, ra l-g\u0127era ta' missieru, u mar jg\u0127id li\u017c-\u017cew\u0121 \u0127utu li kienu barra.", "U Sem u \u0120afet qabdu l-mantar, qeg\u0127duh fuq spallejhom it-tnejn, u marru waranijiet u g\u0127attew l-g\u0127era ta' missierhom; u billi wi\u010b\u010bhom kien i\u0127ares lura ma rawx l-g\u0127era ta' missierhom.", "U meta No\u00e8 stenba\u0127 mis-sakra tieg\u0127u, sar jaf x'kien g\u0127amillu ibnu \u017c-\u017cg\u0127ir.", "U qal:", "\"Mis\u0127ut Kang\u0127an:", "qaddej fost il-qaddejja", "jkun ta' \u0127utu.", "Imbierek il-Mulej, Alla ta' Sem,", "u jkun Kang\u0127an il-qaddej tieg\u0127u.", "Iwassa' Alla lil \u0120afet,", "u jg\u0127ammar dan fl-g\u0127erejjex ta' Sem,", "u Kang\u0127an ikun il-qaddej tieg\u0127u.\"", "U No\u00e8 g\u0127ex tliet mija u \u0127amsin sena o\u0127ra wara d-dilluvju.", "U g\u0127omor No\u00e8 la\u0127aq id-disa' mija u \u0127amsin sena; u mbag\u0127ad miet."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.10", "bookref": "GEN.10", "text": ["Nisel No\u00e8", "U dan hu n-nisel ta' wlied No\u00e8: Sem, \u0126am u \u0120afet, u tweldulhom ulied wara d-dilluvju.", "Ulied \u0120afet", "U wlied \u0120afet kienu: Gomer, Magog, Madaj, \u0120awan, Tubal, Mesek u Tiras.", "Ulied Gomer kienu: Askena\u017c, Rifat u Togarma.", "Ulied \u0120awan kienu: Elisa, Tarsis, il-Kittin u r-Rodanin.", "Minnhom \u0127ar\u0121u l-popli tax-xtajtiet tal-\u0121nus.", "Dawn kienu wlied \u0120afet f'artijiethom, kull wie\u0127ed skont ilsienu, u skont il-familji tag\u0127hom fi \u0121nushom.", "Ulied \u0126am", "U wlied \u0126am kienu: Kus, Misrajm, Put u Kang\u0127an.", "Ulied Kus kienu: Seba, \u0126awila, Sabta, Rag\u0127ma u Sabteka; u wlied Rag\u0127ma kienu Seba u Dedan.", "Kus wiled lil Nimrod, li kien l-ewwel wie\u0127ed setg\u0127an fl-art.", "Kien ka\u010b\u010batur qalbieni f'g\u0127ajnejn il-Mulej: u g\u0127alhekk kienu jg\u0127idu: \"B\u0127al Nimrod ka\u010b\u010batur qalbieni f'g\u0127ajnejn il-Mulej.\"", "U l-bidu tas-saltna tieg\u0127u kienu: Babel, Erek, Akkad, Kalni, fl-art ta' Sing\u0127ar.", "Minn din l-art mar l-Assirja u bena 'l Ninw\u00e8, 'l Re\u0127obot-g\u0127ir, u 'l Kala\u0127, u 'l Resen, bejn Ninw\u00e8 u Kala\u0127; u din kienet il-belt il-kbira.", "Misrajm wiled lil-Ludim, lill-G\u0127anamin, lil-Le\u0127abin, lin-Naftu\u0127in, lill-Patrusin, lill-Kaslu\u0127in, li minnhom \u0127ar\u0121u l-Filistin u l-Kafturin.", "U Kang\u0127an wiled lil Sidon, ibnu l-kbir, lil \u0126et, lill-\u0120ebusin, lill-Amurrin u lill-Girgasin, lill-\u0126iwwin, lill-G\u0127arakin, lis-Sinin, lill-Arwadin, lis-Semarin, lill-\u0126amatin.", "U wara nfirdu l-familji tal-Kang\u0127anin.", "U l-medda ta' art il-Kang\u0127anin kienet tibda minn Sidon u tibqa' sejra lejn Gerar sa Ga\u017ca, imbag\u0127ad tie\u0127u lejn Sodoma u Gomorra, u lejn Edom u Sebojim sa Lasa.", "Dawk kienu wlied \u0126am skont il-familji tag\u0127hom, ilsienhom, artijiethom u \u0121nushom.", "Ulied Sem", "U 'l Sem tweldulu t-tfal lilu wkoll.", "Hu missier l-ulied kollha ta' G\u0127eber, u kien \u0127u l-kbir ta' \u0120afet.", "Ulied Sem kienu: G\u0127elam, Assur, Arfaksad, Lud u Aram.", "Ulied Aram kienu: G\u0127us, \u0126ul, \u0120eter u Mas.", "Arfaksad wiled lil Sela\u0127, u Sela\u0127 wiled lil G\u0127eber.", "Lil G\u0127eber tweldulu \u017cew\u0121t itfal, wie\u0127ed kien jismu Peleg, g\u0127ax fi \u017cmienu tqassmet l-art, u isem \u0127uh kien \u0120oktan.", "U \u0120oktan wiled lil Almodad, lil Salef, lil \u0126asarmawt, lil \u0120era\u0127, lil \u0126edoram, lil U\u017cal, lil Dikla, lil G\u0127obal, lil Abimajel, lil Seba, lil Ofir, lil \u0126awila, lil \u0120obab.", "Dawn kollha wlied \u0120oktan.", "U l-art fejn kienu jg\u0127ammru kienet tie\u0127u minn Mesa lejn Sefar sal-muntanji tal-Lvant.", "Dawn kienu wlied Sem skont il-familji tag\u0127hom, ilsienhom, artijiethom u \u0121nushom.", "Dawn kienu l-familji ta' wlied No\u00e8 skont in-nisel tag\u0127hom, fi \u0121nushom; u minnhom \u0127ar\u0121u l-\u0121nus ta' fuq l-art wara d-dilluvju."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.11", "bookref": "GEN.11", "text": ["It-torri ta' Babel", "U l-art kollha kienet ilsien wie\u0127ed u kliem wie\u0127ed.", "Meta l-bnedmin telqu mil-Lvant sabu wita f'art Sing\u0127ar u baqg\u0127u hemm.", "U qalu wie\u0127ed lil ie\u0127or: \"Ejjew nag\u0127mlu l-madum u na\u0127muh sewwa!\"", "U l-madum kienu ju\u017cawh flok il-\u0121ebel, u l-qatran flok it-tajn.", "U re\u0121g\u0127u qalu: \"Ejjew nibnu belt g\u0127alina, u torri , bil-qu\u010b\u010bata tieg\u0127u til\u0127aq is-smewwiet, u nag\u0127mlu isem g\u0127alina, \u0127alli ma nixterdux mal-wi\u010b\u010b kollu tal-art.\"", "U l-Mulej ni\u017cel jara l-belt u t-torri li kienu qeg\u0127din jibnu l-bnedmin.", "U l-Mulej qal: \"Arahom, poplu wie\u0127ed u lsien wie\u0127ed g\u0127alihom ilkoll.", "U dan g\u0127adu l-bidu ta' xog\u0127olhom; issa kulma ji\u0121ihom f'rashom xejn ma jaqtg\u0127alhom qalbhom!", "Ejja, \u0127a nin\u017clu u n\u0127abblulhom ilsienhom, \u0127alli ma jifhmux ilsien xulxin.\"", "U l-Mulej xerridhom minn hemm g\u0127al fuq wi\u010b\u010b l-art kollha, u waqfu mill-bini tal-belt.", "G\u0127alhekk bdew isej\u0127ulha Babel , g\u0127ax hemm \u0127awwad il-Mulej ilsien l-art, u minn hemm xerridhom il-Mulej mal-wi\u010b\u010b kollu tal-art.", "Il-familja ta' Sem", "Dan hu nisel Sem.", "Sem kellu mitt sena meta wiled lil Arfaksad, sentejn wara d-dilluvju.", "U wara li wiled lil Arfaksad, Sem g\u0127ex \u0127ames mitt sena o\u0127ra, u wiled subien u bniet.", "U Arfaksad kellu \u0127amsa u tletin sena meta wiled lil Sela\u0127.", "U wara li wiled lil Sela\u0127, Arfaksad g\u0127ex erba' mija u tliet snin o\u0127ra, u wiled subien u bniet.", "U Sela\u0127 kellu tletin sena meta wiled lil G\u0127eber.", "U wara li wiled lil G\u0127eber, Sela\u0127 g\u0127ex erba' mija u tliet snin o\u0127ra, u wiled subien u bniet.", "U G\u0127eber kellu erbg\u0127a u tletin sena meta wiled lil Peleg; u wara li wiled lil Peleg, G\u0127eber g\u0127ex erba' mija u tletin sena o\u0127ra, u wiled subien u bniet.", "U Peleg kellu tletin sena meta wiled lil Reg\u0127u: u wara li wiled lil Reg\u0127u, Peleg g\u0127ex mitejn u disa' snin o\u0127ra, u wiled subien u bniet.", "U Reg\u0127u kellu tnejn u tletin sena meta wiled lil Xerug; u wara li wiled lil Xerug, Reg\u0127u g\u0127ex mitejn u seba' snin o\u0127ra, u wiled subien u bniet.", "U Xerug kellu tletin sena meta wiled lil Na\u0127or; u wara li wiled lil Na\u0127or, Xerug g\u0127ex mitejn sena o\u0127ra, u wiled subien u bniet.", "U Na\u0127or kellu disg\u0127a u g\u0127oxrin sena meta wiled lil Tera\u0127; u wara li wiled lil Tera\u0127, Na\u0127or g\u0127ex mija u dsatax-il sena o\u0127ra; u wiled subien u bniet.", "Tera\u0127 kellu sebg\u0127in sena meta wiled lil Abram, lil Na\u0127or, u lil \u0126aran.", "Il-familja ta' Abram", "Dan hu nisel Tera\u0127: Tera\u0127 wiled lil Abram, lil Na\u0127or, u lil \u0126aran.", "U \u0126aran wiled lil Lot.", "\u0126aran miet qabel Tera\u0127 missieru, f'art twelidu, f'Ur tal-Kaldin.", "Abram u Na\u0127or i\u017c\u017cew\u0121u; mart Abram kien jisimha Saraj; u mart Na\u0127or Milka bint \u0126aran, missier Milka u Giska.", "Saraj kienet sterili, u ma kellhiex tfal.", "U Tera\u0127 qabad lil ibnu Abram, lil Lot bin \u0126aran, ji\u0121ifieri bin ibnu, il-kunjata Saraj, mart ibnu Abram, u telaq bihom minn Ur tal-Kaldin lejn l-art ta' Kang\u0127an; u waslu \u0126aran u baqg\u0127u hemm.", "U g\u0127omor Tera\u0127 kien la\u0127aq il-mitejn u \u0127ames snin; u Tera\u0127 miet f'\u0126aran."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.12", "bookref": "GEN.12", "text": ["Is-sej\u0127a ta' Abram", "U l-Mulej qal lil Abram: \"Qum u itlaq minn artek, minn art twelidek, u minn dar missierek, lejn l-art li jien nurik.", "U jien nag\u0127mlek \u0121ens kbir, inbierkek u nkabbarlek ismek, u int tkun barka.", "Jien inbierek lil min ibierkek, u nis\u0127et lil min jis\u0127tek.", "U jitbierku bik it-tribujiet kollha tal-art.\"", "U telaq Abram kif kien qallu l-Mulej; u mar mieg\u0127u Lot.", "U Abram kellu \u0127amsa u sebg\u0127in sena meta \u0127are\u0121 minn \u0126aran.", "U \u0127a mieg\u0127u Abram 'il Saraj martu, u 'l Lot bin \u0127uh, u l-\u0121id kollu li kienu g\u0127amlu, u n-nies li kienu kisbu f'\u0126aran.", "U \u0127ar\u0121u biex imorru fl-art ta' Kang\u0127an, u waslu f'art Kang\u0127an.", "U Abram qasam l-art sas-santwarju ta' Sikem, sal-balluta ta' Mori; u dak i\u017c-\u017cmien kien hemm il-Kang\u0127anin fl-art.", "U l-Mulej deher lil Abram u qallu: \"Lil nislek g\u0127ad nag\u0127ti din l-art.\"", "U hemm bena artal lill-Mulej, li kien deherlu.", "Minn hemm telaq lejn il-muntanja fuq in-na\u0127a tal-Lvant ta' Betel, u waqqaf l-g\u0127arix tieg\u0127u hemm, b'Betel fuq il-Punent u G\u0127aj fuq il-Lvant.", "U bena hemm artal lill-Mulej u sejja\u0127 isem il-Mulej.", "U Abram baqa' sejjer, miexi, miexi lejn il-Negeb .", "Abram fl-E\u0121ittu", "U waqa' l-\u0121u\u0127 fuq l-art, u Abram ni\u017cel l-E\u0121ittu biex jg\u0127ammar hemm b\u0127ala frustier; g\u0127ax il-\u0121u\u0127 kien g\u0127afas sew.", "U malli kien qorob biex jid\u0127ol l-E\u0121ittu, qal lil Saraj, martu: \"Ara, jien naf li int mara sabi\u0127a fil-g\u0127ajn; u issa meta jarawk l-E\u0121izzjani jg\u0127idu: 'Martu din!' u joqtlu lili, u j\u0127allu lilek \u0127ajja.", "G\u0127id, mela, li inti o\u0127ti , biex jien ikolli r-ri\u017cq bik, u \u0127ajti tibqa' s\u0127i\u0127a min\u0127abba fik.\"", "U \u0121ara li malli Abram da\u0127al l-E\u0121ittu, l-E\u0121izzjani raw li l-mara kienet sabi\u0127a \u0127afna: rawha wkoll il-fizzjali tal-Farg\u0127un u fa\u0127\u0127ruha quddiem il-Farg\u0127un; u \u0127aduha fil-palazz tal-Farg\u0127un.", "U Abram kellu r-ri\u017cq min\u0127abba fiha, g\u0127ax kellu mrie\u0127el u baqar, \u0127mir u qaddejja r\u0121iel u nisa, u \u0127mir nisa u i\u0121mla.", "Imma l-Mulej darab lill-Farg\u0127un u 'l daru b'kastigi kbar min\u0127abba Saraj, il-mara ta' Abram.", "U l-Farg\u0127un sejja\u0127 lil Abram u qallu \"X'inhu dan li g\u0127amiltli?", "G\u0127ala ma wrejtnix li din hi martek?", "G\u0127ala g\u0127edtli: 'Din o\u0127ti' u jien \u0127adtha b'marti?", "Issa, mela, hawn hi martek, \u0127udha u itlaq.\"", "U l-Farg\u0127un ta l-ordnijiet dwaru lil xi r\u0121iel, u dawn qabbduh it-triq, lilu u 'l martu, b'kulma kellu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.13", "bookref": "GEN.13", "text": ["Abram u Lot jinfirdu", "U Abram tala' mill-E\u0121ittu, hu u martu, b'kulma kellu, u Lot mieg\u0127u lejn in-Negeb.", "U Abram stag\u0127na \u0127afna b'imrie\u0127el, fidda u deheb.", "U ra\u0121a' lura fuq triqtu min-Negeb sa Betel, sal-post fejn qabel kellu l-g\u0127arix bejn Betel u G\u0127aj, sa fejn l-artal li kien g\u0127amel qabel; u hemm sejja\u0127 isem il-Mulej.", "U Lot ukoll, li kien \u0121ie ma' Abram, kellu mrie\u0127el, baqar u g\u0127erejjex.", "U l-art ma kinitx tifla\u0127 g\u0127alihom li jg\u0127ammru flimkien, g\u0127ax \u0121idhom kien kbir u ma setg\u0127ux jg\u0127ammru flimkien.", "U kien hemm tilwima bejn ir-rg\u0127ajja tal-imrie\u0127el ta' Abram u bejn ir-rg\u0127ajja tal-imrie\u0127el ta' Lot.", "U l-Kang\u0127anin u l-Peri\u017c\u017cin kienu g\u0127adhom jg\u0127ammru l-art.", "U Abram qal lil Lot: \"Ma g\u0127andux ikun hemm \u0121lied bejni u bejnek, u bejn ir-rg\u0127ajja tieg\u0127i u r-rg\u0127ajja tieg\u0127ek, g\u0127ax a\u0127na a\u0127wa.", "Mhix l-art kollha quddiemek?", "Tbieg\u0127ed minni, nitolbok.", "Jekk ti\u0121bed lejn ix-xellug, jien immur lejn il-lemin, u jekk ti\u0121bed lejn il-lemin, jien immur lejn ix-xellug.\"", "U Lot rafa' g\u0127ajnejh, u ra li l-in\u0127awi kollha madwar il-\u0120ordan kien kollu raba' saqwi - qabel ma l-Mulej qered lil Sodoma u 'l Gomorra - b\u0127all-\u0121nien tal-Mulej u b\u0127all-art tal-E\u0121ittu sa \u0127dejn Sog\u0127ar.", "U Lot g\u0127a\u017cel l-in\u0127awi kollha madwar il-\u0120ordan u telaq lejn il-Lvant; u hekk tbieg\u0127du minn xulxin.", "Abram baqa' jg\u0127ammar fl-art ta' Kang\u0127an u Lot beda jg\u0127ammar fl-ibliet tal-wied u waqqaf l-g\u0127erejjex sa Sodoma.", "Imma n-nies ta' Sodoma kienu \u0127\u017ciena u midinba \u0127afna quddiem il-Mulej.", "U l-Mulej kellem lil Abram wara li Lot kien tbieg\u0127ed minnu: \"Arfa' g\u0127ajnejk u \u0127ares mill-post fejn int qieg\u0127ed, lejn it-Tramuntana u n-Nofsinhar, lejn il-Lvant u l-Punent; l-art kollha li qieg\u0127ed tara, lilek nag\u0127tiha u lil nislek g\u0127al dejjem.", "U nag\u0127mel lil nislek b\u0127at-trab tal-art.", "Jekk xi \u0127add jista' jg\u0127odd it-trab tal-art, lil nislek ukoll ikun jista' jg\u0127odd.", "Qum u aqsam l-art minn tulha u mill-wisa' tag\u0127ha, g\u0127ax lilek se nag\u0127tiha.\"", "U rafa' Abram l-g\u0127arix u mar jg\u0127ammar \u0127dejn il-balluta ta' Mamri, li hemm f'\u0126ebron.", "U bena hemm artal lill-Mulej."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.14", "bookref": "GEN.14", "text": ["L-Inva\u017cjoni tas-slaten tal-Lvant", "\u0120ara li fi \u017cmien Amrafel sultan ta' Sing\u0127ar, Arjok sultan ta' Ellasar, Kedorlag\u0127omer sultan ta' G\u0127elam, u Tidg\u0127al sultan ta' Gojim, dawn is-slaten g\u0127amlu gwerra kontra Bera sultan ta' Sodoma u Birsa sultan Gomorra, Sinab sultan ta' Adma u Semeber sultan ta' Sebojim, u s-sultan ta' Bela, li hi Sog\u0127ar.", "Dawn kollha n\u0121emg\u0127u fil-wied ta' Siddim, li hu l-Ba\u0127ar il-Miela\u0127 .", "G\u0127al tnax-il sena kienu jaqdu lil Kedorlag\u0127omer, u fit-tlettax-il sena rvillaw.", "Fl-erbatax-il sena \u0121ie Kedorlag\u0127omer bis-slaten li kellu mieg\u0127u u \u0127abtu g\u0127ar-Refajin f'G\u0127astarot-karnajm u g\u0127a\u017c-\u017bu\u017cin f'\u0126am, u g\u0127all-Emin f'Sawekirjatajm, u g\u0127all-\u0126orin fuq il-muntanji tag\u0127hom ta' Seg\u0127ir sa El-faran, \u0127dejn id-de\u017cert.", "U re\u0121g\u0127u lura lejn G\u0127ajnmisfat, li hi Kades, u \u0127abtu g\u0127all-art tal-G\u0127amalakin, u wkoll g\u0127all-Amurrin li kienu jg\u0127ammru f'\u0126asson-tamar.", "U \u0127ar\u0121u s-sultan ta' Sodoma, u s-sultan ta' Gomorra, u s-sultan ta' Adma, u s-sultan ta' Sebojim, u s-sultan ta' Bela, li hi Sog\u0127ar, u tqassmu g\u0127all-battalja kontrihom fil-wied ta' Siddim, ji\u0121ifieri kontra Kedorlag\u0127omer sultan ta' G\u0127elam, u Tidg\u0127al sultan ta' Gojim, u Amrafel sultan ta' Sing\u0127ar, u Arjok sultan ta' Ellasar, erba' slaten kontra \u0127amsa.", "Il-wied ta' Siddim kien mi\u017cg\u0127ud bil-bjar tal-qatran, u huma u ja\u0127arbu, is-slaten ta' Sodoma u Gomorra waqg\u0127u fihom, u l-bqija \u0127arbu lejn il-muntanji.", "U l-g\u0127adu qabad il-\u0121id kollu ta' Sodoma u Gomorra u l-ikel tag\u0127hom kollu, u telqu.", "Huma u sejrin \u0127adu lil Lot ukoll, bin \u0127u Abram, b'\u0121idu kollu, g\u0127ax hu kien joqg\u0127od f'Sodoma.", "Abram isalva lil Lot", "U \u0121ie wie\u0127ed mill-ma\u0127rubin u ta l-a\u0127bar lil Abram, l-G\u0127ebrew, li kien joqg\u0127od \u0127dejn il-ballut ta' Mamri, l-Amurri, \u0127u Eskol u \u0127u G\u0127aner; g\u0127ax dawn kienu mse\u0127bin b'patt ma' Abram.", "Malli Abram sema' li 'l \u0127uh kienu \u0127aduh ilsir, \u0127are\u0121 bin-nies im\u0127arr\u0121a tieg\u0127u, nies imwielda f'daru, tliet mija u tmintax-il ru\u0127, u g\u0127amel g\u0127al warajhom sa Dan.", "Hemm qassam in-nies tieg\u0127u billejl, hu u l-qaddejja tieg\u0127u, u baqa' ji\u0121ri warajhom sa \u0126oba, fuq it-Tramuntana ta' Damasku, u \u0127a lura l-\u0121id kollu; \u0121ieb lura lil Lot, \u0127uh, u l-\u0121id tieg\u0127u, in-nisa u n-nies l-o\u0127ra.", "Melkisedek jilqa' lil Abram", "U \u0127are\u0121 is-sultan ta' Sodoma jiltaqa' mieg\u0127u hu u \u0121ej lura mit-taqtig\u0127a ma' Kedorlag\u0127omer u s-slaten li kienu mieg\u0127u lejn il-wied ta' Sawi, li hu Wied is-Sultan.", "U Melkisedek, sultan ta' Salem, li kien qassis ta' El-g\u0127eljon, Alla l-g\u0127oli, \u0127are\u0121 bil-\u0127ob\u017c u l-inbid.", "U bierku u qallu:", "\"Imbierek Abram minn El-g\u0127eljon,", "li g\u0127amel is-sema u l-art.", "U mbierek El-g\u0127eljon", "li re\u0127a f'idek l-g\u0127edewwa tieg\u0127ek.\"", "U Abram tah l-g\u0127exur minn kollox.", "U s-sultan ta' Sodoma qal lil Abram: \"Ag\u0127tini n-nies, u l-\u0121id \u017commu g\u0127alik.\"", "U Abram wie\u0121eb lis-sultan ta' Sodoma: \"Ng\u0127olli idejja lejn il-Mulej, El-g\u0127eljon, li g\u0127amel is-sema u l-art, u na\u0127lef li la \u0127ajta u anqas qafla ta' qorq, xejn ma nie\u0127u minn kulma hu tieg\u0127ek biex ma tg\u0127idx: 'Jien g\u0127anejt lil Abram.'", "Xejn ma nie\u0127u \u0127lief dak li kielu \u017c-\u017cg\u0127a\u017cag\u0127 u sehem in-nies li \u0121ew mieg\u0127i: G\u0127aner, Eskol u Mamri.", "Dawn jie\u0127du sehemhom.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.15", "bookref": "GEN.15", "text": ["Il-patt bejn Alla u Abram", "Wara dawn il-\u0121rajja \u0121iet il-kelma tal-Mulej lil Abram f'dehra u qallu: \"La tib\u017cax, Abram!", "Jiena tarka g\u0127alik; \u0127lasek ikun kbir \u0127afna.\"", "U Abram qallu: \"Sidi Mulej, x'se tag\u0127tini, g\u0127ax se nibqa' bla tfal, u l-werriet ta' dari se jkun Elig\u0127e\u017cer ta' Damasku.\"", "U Abram \u017cied jg\u0127id: \"Ara, int lili ma tajtnix nisel, u qaddej dari se jiritni.\"", "U ara, waslitlu l-kelma tal-Mulej u qallu: \"Ma jirtekx dan, imma wie\u0127ed \u0127iere\u0121 mill-\u0121ewwieni tieg\u0127ek, hu g\u0127ad jirtek.\"", "U \u0127ar\u0121u barra u qallu: \"\u0126ares sewwa lejn is-smewwiet u g\u0127odd il-kwiekeb, jekk g\u0127andek \u0127ila tg\u0127oddhom.\"", "U \u017cied jg\u0127idlu: \"Hekk g\u0127ad ikun nislek.\"", "U hu emmen fil-Mulej, u dan g\u0127addhulu b'\u0121ustizzja.", "U qallu: \"Jiena l-Mulej li \u0127ri\u0121tek minn Ur tal-Kaldin, biex nag\u0127tik din l-art b'wirt.\"", "U qallu Abram: \"Sidi Mulej, kif inkun naf li se niritha?\"", "U wie\u0121bu: \"\u0126udli g\u0127o\u0121la ta' tliet snin, mog\u0127\u017ca ta' tliet snin, muntun ta' tliet snin, gamiema u \u0127amiema.\"", "U \u0127adlu dawn kollha, u qasamhom min-nofs, u kull nofs qieg\u0127du biswit l-ie\u0127or; imma l-g\u0127asafar ma qasamhomx.", "U ni\u017clu l-g\u0127asafar tal-pri\u017ca g\u0127al fuq l-i\u0121sma mejtin, imma Abram gerrixhom lura.", "Hi u nie\u017cla x-xemx waqa' fuq Abram ng\u0127as qawwi, u waqg\u0127u fuqu bi\u017ca' u dalma kbira.", "U l-Mulej qal lil Abram: \"Frustier g\u0127ad jg\u0127ammar nislek f'art li ma tkunx tieg\u0127u.", "Hemm i\u0127addmuhom u jg\u0127akksuhom g\u0127al erba' mitt sena.", "Imma l-\u0121ens li huma jaqdu nag\u0127mel \u0127aqq minnu jien.", "U wara dan jo\u0127or\u0121u b'\u0121id kbir.", "Int mur bis-sliema g\u0127and missirijietek u tindifen meta tkun xje\u0127t sewwa.", "U fir-raba' nisel jer\u0121g\u0127u lura hawnhekk, g\u0127ax il-\u0127a\u017cen tal-Amurrin s'issa g\u0127adu ma la\u0127aqx l-aqwa tieg\u0127u.\"", "Meta x-xemx kienet ni\u017clet u kien dalam, kenur ida\u0127\u0127an u lsien nar i\u017ci\u0121\u0121 qasmu minn bejn il-b\u010bejje\u010b tal-la\u0127am.", "Dakinhar il-Mulej g\u0127amel patt ma' Abram u qallu: \"Lil nislek nag\u0127ti din l-art, mix-xmara tal-E\u0121ittu sax-xmara l-kbira, ix-xmara tal-Ewfrat, l-art tal-Kenin u tal-Kene\u017cin, tal-Kadmunin u tal-\u0126ittin, tal-Peri\u017c\u017cin u tar-Refajin, tal-Amurrin u tal-Kang\u0127anin, tal-Girgasin u tal-\u0120ebusin.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.16", "bookref": "GEN.16", "text": ["Saraj u \u0126agar", "U Saraj, mart Abram, ma wilditlux tfal; u kellha qaddejja E\u0121izzjana jisimha \u0126agar.", "U Saraj qalet lil Abram: \"Ara, il-Mulej ma tanix li niled.", "Ersaq lejn il-qaddejja tieg\u0127i, forsi jkolli tfal minnha.\"", "U Abram sama' minn kliem Saraj.", "U Saraj mart Abram qabdet lil \u0126agar, il-qaddejja E\u0121izzjana tag\u0127ha, g\u0127axar snin wara li Abram kien ilu jg\u0127ammar f'Kang\u0127an, u tatha lil Abram \u017cew\u0121ha b'martu.", "U Abram resaq lejn \u0126agar, u din tqalet, u malli nteb\u0127et li tqalet, lil sidtha ma stmathiex aktar.", "U Saraj qalet lil Abram: \"Int ta\u0127ti g\u0127al g\u0127ajbi!", "Jiena tajtek il-qaddejja tieg\u0127i fi \u0127danek, u issa, g\u0127ax rat li tqalet, mhijiex tistmani aktar.", "\u0126a jag\u0127mel \u0127aqq il-Mulej bejni u bejnek!\"", "U Abram wie\u0121eb lil Saraj: \"Ara l-qaddejja tieg\u0127ek f'idejk, ag\u0127mlilha li jidhirlek li hu sewwa.\"", "U Saraj g\u0127akksitha, u l-o\u0127ra \u0127arbet minn quddiem g\u0127ajnejha.", "U sabha l-an\u0121lu tal-Mulej \u0127dejn g\u0127ajn tal-ilma fid-de\u017cert, l-g\u0127ajn li hemm fit-triq ta' Sur.", "U qalilha: \"\u0126agar, qaddejja ta' Saraj, mnejn \u0121ejja, u fejn int sejra?\"", "U hi wie\u0121bet: \"Jiena \u0127rabt minn quddiem sidti Saraj.\"", "U we\u0121ibha l-an\u0121lu tal-Mulej: \"Er\u0121a' lura lejn sidtek, u oqg\u0127od g\u0127aliha.\"", "U \u017cied jg\u0127idilha l-an\u0121lu tal-Mulej: \"Jien inkattar fuq li nkattar lil nislek, u ma jing\u0127addx g\u0127all-kotra.\"", "U kompla jg\u0127idilha l-an\u0121lu tal-Mulej:", "\"Arak, int tqila u tiled iben,", "u ssejja\u0127lu Ismag\u0127el.", "G\u0127ax il-Mulej sama' b'hemmek.", "U hu jkun bniedem b\u0127al \u0127mar selva\u0121\u0121,", "idu kontra kul\u0127add,", "u id kul\u0127add kontrih,", "u kontra \u0127utu kollha jg\u0127ammar.\"", "Imbag\u0127ad hi semmiet il-Mulej li kien kellimha: \"Int El-roj, Alla li t\u0127alli 'l min jarak.\"", "G\u0127ax qalet: \"Ma rajtux jien, u bqajt \u0127ajja wara li rajtu ?\"", "U g\u0127alhekk sej\u0127et dak il-bir, Bir-la\u0127aj-roj, il-bir li hemm bejn Kades u Bered.", "U \u0126agar wildet iben lil Abram, u Abram semma t-tifel li wilditlu \u0126agar Ismag\u0127el.", "U Abram kellu sitta u tmenin sena meta \u0126agar wilditlu lil Ismag\u0127el."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.17", "bookref": "GEN.17", "text": ["Il-patt ta\u010b-\u010birkon\u010bi\u017cjoni", "U Abram kellu disg\u0127a u disg\u0127in sena meta deherlu l-Mulej u qallu: \"Jien El-Xaddaj .", "Imxi quddiemi u kun perfett.", "U jien nag\u0127mel patt bejni u bejnek, u nkattrek fuq li nkattrek.\"", "U Abram inxte\u0127et wi\u010b\u010bu fl-art, u Alla kellmu u qallu: \"Hawn jien.", "Ara l-patt tieg\u0127i mieg\u0127ek: Int tkun missier ta' \u0127afna \u0121nus.", "U ma tissejja\u0127x aktar Abram, imma Abraham ikun ismek, g\u0127ax missier \u0127afna \u0121nus nag\u0127mel minnek.", "U jiena nkattrek fuq li nkattrek, u nag\u0127mel minnek \u0121nus s\u0127a\u0127, u slaten jo\u0127or\u0121u minnek.", "U jien nag\u0127mel il-patt tieg\u0127i bejni u bejnek, bejni u bejn nislek warajk skont il-\u0121enerazzjonijiet tag\u0127hom, patt g\u0127al dejjem, li nkun Alla tieg\u0127ek u ta' nislek g\u0127al dejjem warajk.", "U jien nag\u0127ti lilek u lil nislek l-art fejn int frustier, l-art kollha ta' Kang\u0127an, biex tkun tieg\u0127ek g\u0127al dejjem, u jiena nkun Alla tag\u0127hom.\"", "U Alla \u017cied jg\u0127id lil Abraham:", "\"U int i\u017c\u017comm il-patt tieg\u0127i,", "int u nislek warajk,", "skont il-\u0121enerazzjonijiet tag\u0127hom.\"", "Dan hu l-patt li g\u0127andkom t\u0127arsu bejni u bejnkom, u bejni u bejn nislek warajk g\u0127al dejjem: a\u0127tnu kull ra\u0121el fostkom .", "Intom tkun ma\u0127tuna fil-la\u0127am ta' \u0121isimkom, u dan ikun sinjal bejni u bejnkom.", "Jin\u0127aten kull tifel tag\u0127kom ta' tmint ijiem fil-\u0121enerazzjonijiet tag\u0127kom, sew jekk ikun imwieled f'darek, sew il-mixtri bil-flus ming\u0127and il-barrani li ma jkunx min-nisel tieg\u0127ek.", "Jin\u0127aten sew dak li jkun imwieled f'darek, sew dak li jkun mixtri bi flusek.", "U l-patt tieg\u0127i jkun minqux f'la\u0127amkom b'patt g\u0127al dejjem.", "U r-ra\u0121el li ma jin\u0127atinx f'\u0121ismu, ji\u0121ifieri li ma jinqatag\u0127lux il-la\u0127am ta' \u0121ismu, jinqata' dan ir-ra\u0121el mill-bqija tal-poplu tieg\u0127u, g\u0127ax ikun kiser il-patt tieg\u0127i.\"", "Il-weg\u0127da lil Saraj", "U Alla \u017cied jg\u0127id lil Abraham: \"Saraj martek, ma jkunx jisimha aktar Saraj, imma Sara jkun isimha.", "G\u0127ax jiena nberikha u minnha wkoll nag\u0127ti lilek iben.", "U jien inberikha u tkun omm ta' popli li minnha jo\u0127or\u0121u slaten ta' \u0121nus.\"", "U nxte\u0127et g\u0127al wi\u010b\u010bu fl-art Abraham u da\u0127ak, u qal f'qalbu: \"Huwa wie\u0127ed ta' mitt sena jitweldulu t-tfal?", "U Sara mara ta' disg\u0127in sena tista' tiled?\"", "U Abraham qal lil Alla: \"Jalla Ismag\u0127el ikun ta\u0127t g\u0127ajnejk.\"", "U Alla wie\u0121bu: \"Le!", "Sara, martek, tilidlek iben u ssemmih I\u017cakk, u jien nag\u0127mel il-patt tieg\u0127i mieg\u0127u g\u0127al dejjem, u ma' nislu warajh.", "Dwar Ismag\u0127el, smajtek.", "Ara, jiena nbierku, inkattru u nkabbru \u0127afna \u0127afna.", "Ikun il-missier ta' tnax-il prin\u010bep; u nag\u0127mel minnu \u0121ens kbir.", "Imma l-patt tieg\u0127i nag\u0127mlu ma' I\u017cakk, li g\u0127ad tilidlek Sara b\u0127al dan i\u017c-\u017cmien sena o\u0127ra.\"", "U Alla temm jitkellem mieg\u0127u, u tala' minn quddiem Abraham.", "U Abraham qabad lil Ismag\u0127el, ibnu, u lil kull min kien twieled f'daru, u 'l kull min kien xtrah bil-flus, kull ra\u0121el fost in-nies ta' dar Abraham; u \u0127atinhom fil-la\u0127am ta' \u0121isimhom dak in-nhar stess kif kien qallu Alla.", "U Abraham kellu disg\u0127a u disg\u0127in sena meta n\u0127aten fil-la\u0127am ta' \u0121ismu.", "Ibnu Ismag\u0127el kellu tlettax-il sena meta n\u0127aten fil-la\u0127am ta' \u0121ismu.", "Dak in-nhar stess in\u0127atnu Abraham u Ismag\u0127el ibnu.", "U l-ir\u0121iel kollha ta' daru, dawk li twieldu f'daru, u dawk li kienu mixtrija bil-flus ming\u0127and il-barrani, in\u0127atnu mieg\u0127u."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.18", "bookref": "GEN.18", "text": ["Abraham u t-tliet an\u0121li", "U l-Mulej deher lil Abraham \u0127dejn il-ballut ta' Mamri; u hu kien fil-bieb tal-g\u0127arix fl-aqwa tas-s\u0127ana tal-jum.", "U rafa' g\u0127ajnejh u \u0127ares, u ra tlitt ir\u0121iel weqfin quddiemu; u malli rahom mar ji\u0121ri jilqag\u0127hom mill-bieb tal-g\u0127arix u nxte\u0127et wi\u010b\u010bu fl-art quddiemhom.", "U qal: \"Sidi, jekk jien sibt \u0127niena f'g\u0127ajnejk, tibqax g\u0127addej minn quddiem il-qaddej tieg\u0127ek.", "\u0126a n\u0121ib ftit ilma u a\u0127slu ri\u0121lejkom, u strie\u0127u ta\u0127t is-si\u0121ra, sakemm in\u0121ibilkom gidma \u0127ob\u017c, biex titrejqu, imbag\u0127ad tibqg\u0127u sejrin - g\u0127ax g\u0127alhekk g\u0127addejtu g\u0127and il-qaddej tag\u0127kom.\"", "U huma qalulu: \"Tajjeb, ag\u0127mel kif g\u0127edt.\"", "U Abraham \u0127affef lejn l-g\u0127arix, \u0127dejn Sara, u qalilha: \"Fittex lesti tliet sig\u0127an smid, ag\u0127\u0121nu u ag\u0127mlu ftajjar.\"", "U Abraham mar ji\u0121ri \u0127dejn il-baqar u \u0127a g\u0127o\u0121ol tari u sabi\u0127, u tah lill-qaddej; u dan fittex ilestih.", "U \u0127a l-baqta u l-\u0127alib u l-g\u0127o\u0121ol li kien lesta, u qeg\u0127edhom quddiemhom.", "U hu baqa' bilwieqfa quddiemhom ta\u0127t is-si\u0121ra, u huma bdew jieklu.", "U staqsewh: \"Fejn hi Sara, martek?\"", "U hu we\u0121ibhom: \"Hemm fl-g\u0127arix.\"", "U qallu: \"Ner\u0121a' ni\u0121i g\u0127andek b\u0127al dan i\u017c-\u017cmien sena, u ara, Sara martek ikollha iben.\"", "U Sara kienet qieg\u0127da tissamma' minn bieb l-g\u0127arix, u hu kien warajh.", "Abraham u Sara kienu xju\u0127 imda\u0127\u0127la fi\u017c-\u017cmien, u kienet waqfitilha l-imxija tan-nisa.", "U Sara da\u0127ket f'qalbha u qalet: \"Wara li dbilt u sidi di\u0121\u00e0 xjie\u0127 sa jkolli l-pja\u010bir?\"", "U l-Mulej qal lil Abraham: \"G\u0127ala da\u0127ket Sara u qalet: 'Tg\u0127id minnu li sa niled, meta jien xja\u0127t?'", "Hemm xi \u0127a\u0121a iebsa \u017c\u017cejjed g\u0127all-Mulej?", "B\u0127al dan i\u017c-\u017cmien sena ner\u0121a' ni\u0121i g\u0127andek, u Sara jkollha iben.\"", "U Sara \u010ba\u0127det u qalet: \"Ma d\u0127aktx.\"", "G\u0127ax be\u017cg\u0127et.", "U hu qalilha: \"Le, d\u0127akt \u017cgur.\"", "U l-ir\u0121iel qamu minn hemm, u dawru wi\u010b\u010bhom lejn Sodoma; u Abraham mar mag\u0127hom biex iqabbadhom it-triq.", "U l-Mulej qal: \"Se nibqa' na\u0127bi x'se nag\u0127mel minn Abraham?", "G\u0127ax Abraham g\u0127ad ikun \u0121ens kbir u qawwi, u bih jitbierku l-\u0121nus kollha tal-art.", "Jiena \u0127tartu sabiex iwissi lil uliedu u lil daru warajh biex i\u017commu fit-triq tal-Mulej u jag\u0127mlu l-\u0127aqq u s-sewwa, u b'hekk il-Mulej i\u0121ib fuq Abraham kulma wieg\u0127du.\"", "U l-Mulej qal: \"Hemm l-g\u0127ajta qawwija ta' Sodoma u Gomorra u t-toqol kbir ta' dnubhom.", "U issa se nin\u017cel u nara jekk g\u0127amlux g\u0127alkollox skont l-g\u0127ajta tag\u0127hom li waslet g\u0127andi.", "Jekk le, inkun naf.\"", "Dawk l-ir\u0121iel kisru minn hemm, u r\u0127ewlha lejn Sodoma; imma l-Mulej baqa' wieqaf quddiem Abraham.", "U Abraham resaq lejn il-Mulej u staqsieh: \"U int se teqred it-tajjeb mal-\u0127a\u017cin?", "U jekk hemm \u0127amsin bniedem \u0121ust f'nofs il-belt, jaqaw lil dawn se teqridhom u ma ta\u0127firx lill-pajji\u017c min\u0127abba l-\u0127amsin \u0121ust li hemm f'nofsha?", "Ma jkun qatt li inti tag\u0127mel \u0127a\u0121a b\u0127al din, li toqtol il-bniedem \u0121ust mal-\u0127a\u017cin, u l-\u0121ust u l-\u0127a\u017cin tmisshom l-istess xorti.", "Ma jkun qatt minnek, l-im\u0127allef tal-art kollha, li ma tag\u0127milx \u0121ustizzja.\"", "U l-Mulej wie\u0121eb: \"Jekk jiena nsib \u0127amsin bniedem \u0121ust f'nofs il-belt, jien na\u0127firha lill-post kollu min\u0127abba fihom.\"", "U wie\u0121eb Abraham u qal: \"Arani, jien issugrajt nitkellem mal-Mulej, g\u0127alkemm jien trab u rmied.", "U jekk hemm nieqsa \u0127amsa g\u0127all-\u0127amsin \u0121ust, min\u0127abba \u0127amsa u erbg\u0127in se teqred il-belt kollha?\"", "U wie\u0121bu l-Mulej: \"Ma neqridhiex jekk insib fiha \u0127amsa u erbg\u0127in.\"", "Imma Abraham kompla jitkellem mieg\u0127u u jg\u0127idlu: \"U jekk issib hemm erbg\u0127in?\"", "U wie\u0121bu: \"Ma nag\u0127milx dan, min\u0127abba l-erbg\u0127in.\"", "U qallu: \"La tag\u0127dabx, Sidi, jekk ner\u0121a' nitkellem: u jekk jinstabu tletin?\"", "U hu wie\u0121eb: \"Ma nag\u0127milx dan, jekk insib hemm tletin.\"", "U ra\u0121a' qallu: \"Ara kif nissogra nkellem lil Sidi: U jekk jinstabu hemm g\u0127oxrin?\"", "U l-Mulej wie\u0121eb: \"Ma neqridhiex min\u0127abba l-g\u0127oxrin.\"", "U wie\u0121eb: \"La tag\u0127dabx, Sidi, jekk ner\u0121a' nitkellem darba o\u0127ra biss: U jekk jinstabu hemm g\u0127axra?\"", "U hu qallu: \"Ma neqridhiex min\u0127abba l-g\u0127axra.\"", "U malli l-Mulej temm jitkellem ma' Abraham, il-Mulej telaq, u Abraham ra\u0121a' lura lejn daru."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.19", "bookref": "GEN.19", "text": ["L-an\u0121li fid-dar ta' Lot", "U \u017c-\u017cew\u0121 an\u0121li waslu Sodoma filg\u0127axija; u Lot kien qieg\u0127ed fil-bieb ta' Sodoma.", "Malli Lot rahom qam u mar jilqag\u0127hom, u nxte\u0127et wi\u010b\u010bu fl-art quddiemhom.", "U qalilhom: \"Ara, sidien tieg\u0127i, jekk jog\u0127\u0121obkom, duru lejn id-dar tal-qaddej tag\u0127kom; g\u0127addu l-lejl hemm, a\u0127slu ri\u0121lejkom u mbag\u0127ad bakkru u morru g\u0127al triqtkom.\"", "U qalulu: \"Le! ng\u0127addu l-lejl fil-misra\u0127.\"", "U hu baqa' jissikkahom, u huma lwew lejn daru u marru g\u0127andu.", "U lestielhom ikla, \u0127mielhom \u0127ob\u017c bla \u0127mira, u kielu.", "Qabel ma raqdu, in-nies tal-belt, in-nies ta' Sodoma, mi\u017c-\u017cg\u0127ir sal-kbir, il-poplu kollu minn kull na\u0127a, dawru d-dar.", "U sej\u0127u lil Lot u qalulu: \"Fejn huma n-nies li da\u0127lu g\u0127andek illejla?", "O\u0127ro\u0121homlna, \u0127alli ninqdew bihom.\"", "Lot \u0127are\u0121 g\u0127alihom \u0127dejn il-bieb, u g\u0127alaq il-bieb warajh.", "U mbag\u0127ad qalilhom: \"Le, \u0127uti, tag\u0127mlux id-deni.", "Araw, jien g\u0127andi \u017cew\u0121t ibniet li g\u0127adu ma g\u0127arafhom \u0127add, \u0127a no\u0127ro\u0121homlkom it-tnejn u g\u0127amlulhom kulma jog\u0127\u0121obkom f'g\u0127ajnejkom.", "Imma lil dawn l-ir\u0121iel la tag\u0127mlulhom xejn, la darba da\u0127lu g\u0127all-kenn tas-saqaf tieg\u0127i.\"", "Imma huma qalulu: \"Warrab minn hawn.\"", "U bdew jg\u0127idu: \"Dan \u0121ie frustier f'nofsna, u issa jrid jag\u0127milha ta' m\u0127allef!", "Nag\u0127mlulek ag\u0127ar minnhom.\"", "U \u0127ebbu g\u0127al Lot b'kemm kellhom sa\u0127\u0127a, u kienu g\u0127oddhom kissru l-bieb.", "Imma l-ir\u0121iel meddew idejhom, u da\u0127\u0127lu lil Lot fid-dar, u sakkru l-bieb.", "U l-ir\u0121iel li kienu \u0127dejn il-bieb g\u0127amewhom ilkoll, mi\u017c-\u017cg\u0127ir sal-kbir, u dawn g\u0127ejew ifittxu l-bieb.", "U l-ir\u0121iel qalu lil Lot: \"Lil min fadallek aktar?", "\u0126atnek, uliedek, subien u bniet, u kulma g\u0127andek fil-belt, o\u0127ro\u0121hom minn dan il-post.", "G\u0127ax a\u0127na se neqirdu dan il-post, g\u0127ax l-g\u0127ajta tag\u0127hom kbira waslet quddiem il-Mulej u g\u0127alhekk bag\u0127atna l-Mulej biex neqirduha.\"", "U \u0127are\u0121 Lot u qal li\u017c-\u017cew\u0121t ir\u0121iel, li kienu \u017c\u017cew\u0121u li\u017c-\u017cew\u0121t ibniet tieg\u0127u: \"Qumu, o\u0127or\u0121u minn hawn, g\u0127ax il-Mulej se jeqred il-belt.\"", "Imma \u0127tienu dehrilhom li qieg\u0127ed ji\u010b\u010bajta.", "Malli beda jisba\u0127, l-an\u0121li bdew jg\u0127a\u0121\u0121lu lil Lot u jg\u0127idulu: \"Qum, aqbad lil martek u \u017c-\u017cew\u0121t ibniet tieg\u0127ek, li hawn mieg\u0127ek, li ma tinqeridx fil-kastig tal-belt.\"", "U beda jitnikker; imma l-ir\u0121iel qabduh minn idu, lilu, lil martu u \u017c-\u017cew\u0121t ibniet tieg\u0127u, min\u0127abba l-\u0127niena tal-Mulej g\u0127alih; u \u0127ar\u0121uh, u wassluh 'il barra mill-belt.", "U malli \u0127ar\u0121uhom 'il barra qalulhom: \"A\u0127rab, g\u0127ax hemm \u0127ajtek fin-nofs.", "La t\u0127arisx warajk u anqas tieqaf imkien f'dawn l-in\u0127awi.", "A\u0127rab lejn l-g\u0127oljiet li ma tinqeridx.\"", "U Lot qalilhom: \"Le, Sidi.", "Ara, s'issa sab \u0127niena f'g\u0127ajnejk il-qaddej tieg\u0127ek, u kbira l-\u0127niena li wrejt mieg\u0127i biex salvajtli \u0127ajti.", "Imma jiena ma nistax na\u0127rab lejn l-g\u0127oljiet bla ma til\u0127aqni l-\u0127sara u mmut.", "Ara, hawn din il-belt fil-qrib, \u0127a nistkenn hemm, belt \u017cg\u0127ira hi.", "\u0126alli na\u0127rab u nistkenn hemm - mhix belt \u017cg\u0127ira? - u nsalva \u0127ajti.\"", "U wie\u0121bu: \"Ara jien se naqtag\u0127lek xewqtek f'din il-\u0127a\u0121a wkoll; m'iniex se neqred il-belt li g\u0127edtli.", "Fittex a\u0127rab hemmhekk, g\u0127ax ma nista' nag\u0127mel xejn qabel ma tasal hemm.\"", "G\u0127alhekk semmew dik il-belt Sog\u0127ar .", "Il-qerda ta' Sodoma u Gomorra", "U x-xemx kienet tielg\u0127a fuq l-art, meta Lot wasal Sog\u0127ar.", "U l-Mulej bag\u0127at ix-xita fuq Sodoma u Gomorra, xita ta' kubrit u nar mis-smewwiet ming\u0127and il-Mulej.", "U qered dawk l-ibliet u l-in\u0127awi kollha ta' madwarhom, u 'l kull min kien jg\u0127ammar fihom, u l-\u0127dura kollha tal-art.", "U l-mara ta' Lot \u0127arset lura, minn warajh, u saret plier tal-mel\u0127.", "U Abraham qam filg\u0127odu kmieni u r\u0127ielha lejn il-post fejn kien qag\u0127ad quddiem il-Mulej.", "U \u0127ares lejn Sodoma u Gomorra , u fuq l-art kollha ta' madwarhom, u ra li kien tiela' du\u0127\u0127an mill-art, b\u0127ad-du\u0127\u0127an ta' forn.", "Meta Alla qered l-ibliet tal-wita, Alla ftakar f'Abraham u \u0127are\u0121 lil Lot minn nofs il-qerda, meta qered l-ibliet, li fihom kien jg\u0127ammar Lot.", "Nisel il-Mowabin u l-G\u0127ammonin", "U Lot tala' minn Sog\u0127ar, u mar jg\u0127ammar fuq l-g\u0127oljiet ma\u017c-\u017cew\u0121 uliedu bniet, g\u0127ax ba\u017ca' jg\u0127ammar f'Sog\u0127ar.", "U kienu jg\u0127ixu f'g\u0127ar, hu u \u017c-\u017cew\u0121t ibniet tieg\u0127u.", "U l-kbira qalet li\u017c-\u017cg\u0127ira: \"Missierna xjie\u0127, u ma hawn ebda ra\u0121el biex jersaq lejna skont id-drawwa tal-art kollha.", "Ejja nisqu l-inbid lil missierna u norqdu mieg\u0127u, u n\u017commu n-nisel \u0127aj minn missierna.\"", "U sqew l-inbid lil missierhom dak il-lejl stess, u l-kbira resqet lejh, u mteddet ma' missierha, u dan ma nteba\u0127x biha, la meta mteddet u lanqas meta qamet.", "U l-g\u0127ada l-kbira qalet li\u017c-\u017cg\u0127ira: \"Ara, jien imteddejt ma' missieri l-lejl l-ie\u0127or, \u0127a nisquh l-inbid illejla wkoll, u mur inti mtedd mieg\u0127u, u hekk in\u017commu n-nisel \u0127aj minn missierna.\"", "U dak il-lejl ukoll sqew l-inbid lil missierhom, u \u017c-\u017cg\u0127ira qamet u marret imteddet mieg\u0127u, u hu ma nteba\u0127x biha, la meta raqdet u lanqas meta qamet.", "U \u017c-\u017cew\u0121t ibniet ta' Lot tqalu minn missierhom.", "U l-kbira wildet iben u semmietu Mowab - missier il-Mowabin sal-lum.", "U \u017c-\u017cg\u0127ira wkoll wildet iben u semmietu Bin-g\u0127ammi - missier l-G\u0127ammonin sal-lum."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.20", "bookref": "GEN.20", "text": ["Abraham f'Gerar", "U Abraham telaq minn hemm lejn in-Negeb, u baqa' jg\u0127ammar bejn Kades u Sur; u baqa' b\u0127al frustier f'Gerar.", "U Abraham kien jg\u0127id dwar Sara, martu: \"Din o\u0127ti.\"", "U Abimelek sultan ta' Gerar bag\u0127at jie\u0127u lil Sara b'martu.", "U Alla \u0121ie billejl fil-\u0127olm g\u0127and Abimelek u qallu: \"Arak, int se tmut min\u0127abba l-mara li \u0127adt, g\u0127ax hi mi\u017c\u017cew\u0121a.\"", "Imma Abimelek kien g\u0127adu ma resaqx lejha, u g\u0127alhekk qallu: \"Int teqred ukoll in-nies sewwa?", "Mhux hu qalli 'Din hi o\u0127ti', u hi stess qalet: 'Dan hu \u0127ija'?", "B'qalb safja u b'idejn indaf g\u0127amilt dan.\"", "U Alla wie\u0121bu fil-\u0127olma: \"Jiena wkoll naf li b'qalb safja g\u0127amilt dan, u jien ukoll \u017cammejtek 'il bog\u0127od milli tidneb kontrija.", "G\u0127alhekk jien ma \u0127allejtekx tersaq lejha.", "Issa, mela, rodd lura l-mara lil dan ir-ra\u0121el, g\u0127ax hu profeta, u hu jitlob g\u0127alik, u int tg\u0127ix.", "U jekk ma troddhiex lura, kun af li tmut \u017cgur, int u min g\u0127andek.\"", "U Abimelek qam filg\u0127odu kmieni, u sejja\u0127 il-qaddejja tieg\u0127u kollha, u qal dan kollu quddiemhom li jisimg\u0127uh; u dawn in-nies be\u017cg\u0127u \u0127afna.", "U Abimelek sejja\u0127 lil Abraham u qallu: \"X'g\u0127amiltilna?", "Fiex inqastek biex \u0121ibt fuqi u fuq saltnati din il-\u0127tija kbira?", "G\u0127amiltli \u0127wejje\u0121 li ma g\u0127andhomx isiru.\"", "U kompla jg\u0127id Abimelek lil Abraham: \"X'kellek f'rasek biex g\u0127amilt dan?\"", "U Abraham wie\u0121eb: \"G\u0127ax jien g\u0127edt: 'Mhawnx bi\u017ca' ta' Alla hawnhekk; g\u0127andu mnejn joqtluni min\u0127abba marti.'", "U fis-sewwa din hi o\u0127ti, g\u0127ax bint missieri hi, imma mhijiex bint ommi, u saret marti.", "U meta Alla \u0121ag\u0127alni no\u0127ro\u0121 minn dar missieri jien g\u0127edtilha: 'Ag\u0127milli dan il-favur li kull fejn immorru tg\u0127id fuqi li int o\u0127ti.' \"", "Imbag\u0127ad Abimelek \u0127a nag\u0127a\u0121 u baqar u lsiera, ir\u0121iel u nisa, u tahom lil Abraham, u raddlu lura 'l Sara, martu, u Abimelek qallu: \"Ara, hawn arti quddiemek, oqg\u0127od fejn jog\u0127\u0121bok.\"", "U lil Sara qalilha: \"Ara, jien lil \u0127uk tajtu elf bi\u010b\u010ba tal-fidda .", "Dawn iservu ta' g\u0127amad f'g\u0127ajnejn dawk kollha li g\u0127andek mieg\u0127ek, u hekk int i\u0121\u0121ustifikata quddiem kul\u0127add.\"", "U Abraham talab lil Alla; u Alla fejjaq lil Abimelek, u lil martu u 'l qaddejja tieg\u0127u, u dawn wildu.", "G\u0127ax il-Mulej kien g\u0127alaq kull \u0121uf f'dar Abimelek min\u0127abba l-bi\u010b\u010ba ta' Sara, mart Abraham."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.21", "bookref": "GEN.21", "text": ["It-twelid ta' I\u017cakk", "U l-Mulej \u017car lil Sara b\u0127alma kien qalilha, u g\u0127amel mag\u0127ha dak li kien weg\u0127edha.", "U Sara tqalet u wildet iben lil Abraham fi xju\u0127itu, fi\u017c-\u017cmien li kien qallu Alla.", "U Abraham semma 'l ibnu li twelidlu, li kienet wilditlu Sara, I\u017cakk.", "U Abraham \u0127aten lil I\u017cakk meta kellu tmint ijiem, b\u0127alma kien ordnalu Alla.", "U Abraham kellu mitt sena meta twelidlu ibnu I\u017cakk.", "U Sara qalet:", "\"\u0120iebli t-tbissima Alla;", "kull min jisma' jitbissimli.\"", "U \u017ciedet tg\u0127id:", "\"Min kellu jg\u0127idlu lil Abraham,", "li Sara kellha t-tfal!", "G\u0127ax wilidtlu iben fi xju\u0127itu.\"", "It-tke\u010b\u010bija ta' \u0126agar u Ismag\u0127el", "U t-tarbija kibret, u nfatmet.", "U Abraham g\u0127amel ikla kbira f'jum il-ftim ta' I\u017cakk.", "U Sara lem\u0127et lil bin \u0126agar, l-E\u0121izzjana, dak li kienet wildet lil Abraham, jilg\u0127ab ma' I\u017cakk binha.", "U qalet lil Abraham: \"Ke\u010b\u010bihom 'il barra, lil din il-qaddejja u 'l binha.", "G\u0127ax ma g\u0127andux bin din il-qaddejja jaqsam il-wirt ma' ibni I\u017cakk.\"", "U din il-\u0127a\u0121a ma g\u0127o\u0121bot xejn lil Abraham min\u0127abba ibnu.", "U Alla qal lil Abraham: \"La tinkwetax g\u0127a\u017c-\u017cag\u0127\u017cug\u0127 u g\u0127all-qaddejja; kulma qaltlek Sara, isma' minn kliemha, g\u0127ax b'I\u017cakk jissemma nislek.", "U bin il-qaddejja wkoll, nag\u0127mel minnu \u0121ens, g\u0127ax hu nislek.\"", "U Abraham bakkar filg\u0127odu, qabad il-\u0127ob\u017c u \u017caqq ilma, u tahom lil \u0126agar, qeg\u0127edhomlha fuq spallejha, u bag\u0127atha bit-tifel mag\u0127ha.", "U telqet ti\u0121\u0121erra fid-de\u017cert ta' Birsaba.", "Meta ntemm l-ilma ta\u017c-\u017caqq telqet it-tifel ta\u0127t wa\u0127da mis-si\u0121ar, u marret toqg\u0127od biswitu daqs tefg\u0127a ta' qaws 'il bog\u0127od, g\u0127ax qalet: \"Ma rridx narah imut.\"", "U kif kienet bilqieg\u0127da biswitu, g\u0127olliet le\u0127enha u bkiet.", "U Alla sama' le\u0127en it-tifel, u l-an\u0121lu ta' Alla sejja\u0127 lil \u0126agar mis-sema, u qalilha: \"X'g\u0127andek \u0126agar?", "La tib\u017cax.", "Alla sama' le\u0127en it-tifel, minn fejn hu qieg\u0127ed.", "Qum.", "Aqbad it-tifel, u ag\u0127mel il-qalb bih, g\u0127ax jien sa nag\u0127mlu \u0121ens kbir.\"", "Imbag\u0127ad Alla fet\u0127ilha g\u0127ajnejha u rat bir ilma.", "U marret u mliet i\u017c-\u017caqq bl-ilma u sqiet it-tifel.", "U Alla kien ma\u017c-\u017cag\u0127\u017cug\u0127, u dan kiber, u kien jg\u0127ammar fid-de\u017cert, u kien jinqala' g\u0127all-qaws.", "Kien jg\u0127ammar fid-de\u017cert ta' Faran.", "U ommu kisbitlu mara mill-E\u0121ittu.", "Il-ftehim bejn Abimelek u Abraham", "U \u0121ara li dak i\u017c-\u017cmien Abimelek u Fikol, il-kmandant tal-e\u017cer\u010btu tieg\u0127u, kellmu lil Abraham u qalulu: \"Alla mieg\u0127ek f'kulma tag\u0127mel.", "Mela issa: A\u0127lifli hawn b'Alla li int ma tqarraqx la bija u lanqas b'uliedi jew b'nisli; b\u0127alma jiena mxejt sewwa mieg\u0127ek, hekk inti issa tag\u0127mel mieg\u0127i u ma' arti, li int qieg\u0127ed tg\u0127ix fiha b\u0127ala frustier.\"", "U Abraham wie\u0121eb: \"Na\u0127liflek.\"", "Imma Abraham tlewwem ma' Abimelek min\u0127abba bir ilma, li kienu serqulu l-qaddejja ta' Abimelek.", "U Abimelek qallu: \"Ma nafx min g\u0127amel \u0127a\u0121a b\u0127al din.", "U anqas int ma g\u0127arraftni, u jien ma smajtx \u0127lief illum.\"", "U Abraham \u0127a nag\u0127\u0121a u baqra, u tahom lil Abimelek u t-tnejn g\u0127amlu patt bejniethom.", "U Abraham warrab g\u0127alihom sebat i\u0127rief mill-mer\u0127la.", "U Abimelek qal lil Abraham: \"X'inhuma dawn is-sebat i\u0127rief, li int warrabt g\u0127alihom?\"", "U hu wie\u0121bu: \"Dawn is-sebat i\u0127rief li tie\u0127u minn idejja, ikunu ta' xhieda li jien \u0127affirt dan il-bir.\"", "G\u0127alhekk semma dak il-post Birsaba , g\u0127ax hemm \u0127alfu huma t-tnejn.", "U g\u0127amlu patt f'Birsaba.", "U Abimelek u Fikol, il-kmandant tal-e\u017cer\u010btu tieg\u0127u, qamu minn hemm u re\u0121g\u0127u lura lejn art il-Filistin.", "U Abraham \u0127awwel tamarisk f'Birsaba, u hemm sejja\u0127 isem il-Mulej, El-g\u0127olam, Alla ta' dejjem .", "U baqa' jg\u0127ammar hemm g\u0127al \u0127afna \u017cmien b\u0127ala frustier f'art il-Filistin."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.22", "bookref": "GEN.22", "text": ["Il-prova ta' Abraham", "U wara dawn il-\u0121rajja Alla ried i\u0121arrab lil Abraham u qallu: \"Abraham!\"", "U hu wie\u0121bu: \"Hawn jien!\"", "U qallu: \"Aqbad lil ibnek il-wa\u0127dieni, li inti t\u0127obb, lil I\u017cakk; u mur lejn l-art ta' Morija, u hemm offrih b'sagrifi\u010b\u010bju tal-\u0127ruq fuq wa\u0127da mill-g\u0127oljiet li jien se ng\u0127idlek.\"", "U Abraham bakkar mas-seb\u0127, xedd il-\u0127mar tieg\u0127u, \u0127a tnejn mill-qaddejja tieg\u0127u, u lil I\u017cakk.", "Qatta' l-\u0127atab g\u0127as-sagrifi\u010b\u010bju tal-\u0127ruq, u qam, u telaq lejn il-post li qallu bih Alla.", "Fit-tielet jum Abraham rafa' g\u0127ajnejh, u lema\u0127 il-post mill-bog\u0127od.", "U Abraham qal lill-qaddejja tieg\u0127u: \"Oqog\u0127du hawn bil-\u0127mar, u jien u \u017c-\u017cag\u0127\u017cug\u0127 immorru sa hemm, u nag\u0127tu qima u ner\u0121g\u0127u lura \u0127dejkom.\"", "U Abraham qabad il-\u0127atab g\u0127as-sagrifi\u010b\u010bju, g\u0127abbieh fuq I\u017cakk ibnu, \u0127a f'idejh in-nar u s-sikkina, u telqu t-tnejn flimkien.", "U I\u017cakk qal lil Abraham missieru: \"Missier!\" u dak wie\u0121bu: \"Hawn jien, ibni.\"", "U I\u017cakk wie\u0121bu: \"Hawn huma n-nar u l-\u0127atab, fejn hu l-\u0127aruf g\u0127as-sagrifi\u010b\u010bju tal-\u0127ruq?\"", "U Abraham wie\u0121bu: \"Alla ja\u0127seb hu g\u0127all-\u0127aruf g\u0127as-sagrifi\u010b\u010bju, ibni.\"", "U baqg\u0127u sejrin it-tnejn flimkien.", "U waslu fil-post li kien semmielu Alla; u hemm Abraham bena l-artal u firex il-\u0127atab fuqu, u rabat lil ibnu I\u017cakk u qieg\u0127du fuq l-artal, fuq il-\u0127atab.", "U Abraham medd idu u qabad is-sikkina biex joqtol lil ibnu.", "U sejja\u0127lu l-an\u0121lu tal-Mulej mis-smewwiet u qallu: \"Abraham, Abraham!\"", "U dan wie\u0121bu: \"Hawn jien.\"", "U qallu: \"La tmiddx idek fuq i\u017c-\u017cag\u0127\u017cug\u0127 u tag\u0127millu ebda \u0127sara; g\u0127ax issa naf li inti tib\u017ca' minn Alla, u ma \u010ba\u0127\u0127adtnix minn ibnek il-wa\u0127dieni.\"", "U Abraham rafa' g\u0127ajnejh, ta \u0127arsa madwaru, u ra muntun warajh maqbud minn qrunu fil-frieg\u0127i.", "U Abraham mar u qabad il-muntun, u offrieh b'sagrifi\u010b\u010bju tal-\u0127ruq minflok ibnu.", "U Abraham semma dak il-post: \"Ja\u0127weh-jire , ji\u0121ifieri, il-Mulej jipprovdi,\" kif g\u0127adu jing\u0127ad sal-lum: \"Fuq il-muntanja Ja\u0127weh-jire, il-Mulej jipprovdi.\"", "U g\u0127at-tieni darba l-an\u0121lu tal-Mulej sejja\u0127 lil Abraham mis-smewwiet u qallu: \"Na\u0127lef fuq ru\u0127i - oraklu tal-Mulej - la darba int g\u0127amilt \u0127a\u0121a b\u0127al din, u ma \u010ba\u0127\u0127adtnix minn ibnek il-wa\u0127dieni, jien inbierkek \u017cgur u nkattarlek sewwa lil nislek b\u0127all-kwiekeb tas-sema u b\u0127ar-ramel f'xatt il-ba\u0127ar; u nislek g\u0127ad jiret bwieb l-g\u0127edewwa tieg\u0127u.", "U jitbierku b'nislek il-\u0121nus kollha tal-art talli smajt minn kelmti.\"", "U Abraham ra\u0121a' lura \u0127dejn il-qaddejja tieg\u0127u, u qabdu u telqu flimkien lejn Birsaba.", "U Abraham baqa' jg\u0127ammar f'Birsaba.", "Wara dawn il-\u0121rajja \u0127abbru lil Abraham u qalulu: \"Ara, lil \u0127uk Na\u0127or ukoll, Milka wilditlu t-tfal: lil G\u0127us, il-kbir; u 'l Bu\u017c \u0127uh; u 'l Kemwel, Aram, u 'l Kesed, u 'l \u0126a\u017cu, u 'l Pildas, u 'l \u0120edlaf, u 'l Betwel.\"", "U Betwel wiled 'il Rebekka.", "Dawn it-tmienja wildithom Milka lil Na\u0127or, \u0127u Abraham.", "U l-konkubina tieg\u0127u, li kien jisimha Rewma, wilditlu wkoll 'il Teba\u0127, 'il Ga\u0127am, 'il Ta\u0127as u 'l Mag\u0127ka."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.23", "bookref": "GEN.23", "text": ["Il-mewt u d-difna ta' Sara", "U Sara la\u0127qet l-g\u0127omor ta' mija u sebg\u0127a u g\u0127oxrin sena.", "Dawn kienu s-snin ta' \u0127ajjet Sara.", "U mietet Sara f'Kirjat-arba, li hi \u0126ebron, fl-art ta' Kang\u0127an.", "Abraham da\u0127al jag\u0127mel il-vistu g\u0127al Sara u jibkiha.", "Imbag\u0127ad Abraham qam minn quddiem il-mejta, u mar ikellem lil ulied \u0126et u qalilhom: \"Jien qieg\u0127ed ng\u0127ix mag\u0127kom, ta' barrani u frustier.", "Ag\u0127tuni li jkolli qabar mag\u0127kom, u nidfen il-mejta tieg\u0127i minn quddiemi.\"", "U wlied \u0126et wie\u0121bu lil Abraham u qalulu: \"Ismag\u0127na, sidi, int prin\u010bep minn Alla fostna.", "Fl-a\u0127jar tal-oqbra tag\u0127na idfen il-mejta tieg\u0127ek.", "\u0126add minna ma hu se ji\u010b\u0127adlek li tidfen il-mejta tieg\u0127ek f'qabru.\"", "Imma Abraham qam, inxte\u0127et wi\u010b\u010bu fl-art quddiem in-nies tal-pajji\u017c, quddiem ulied \u0126et.", "U kellimhom u qalilhom: \"Jekk intom tixtiequ minn qalbkom li tidfnu l-mejta tieg\u0127i minn quddiemi, isimg\u0127uni, u id\u0127lu g\u0127alija quddiem G\u0127efron bin So\u0127ar, \u0127a jag\u0127tini l-g\u0127ar tieg\u0127u fl-g\u0127alqa tieg\u0127u ta' Makfela.", "Jag\u0127tihieli b'kemm tiswa flus hawn quddiemkom, biex tkun tieg\u0127i u nag\u0127mel qabar.\"", "U G\u0127efron kien qieg\u0127ed f'nofs ulied \u0126et.", "Wie\u0121eb G\u0127efron il-\u0126itti lil Abraham li jisimg\u0127uh il-\u0126ittin, li kienu de\u0127lin mill-bieb ta' beltu, u qallu: \"Le, Sidi, ismag\u0127ni.", "L-g\u0127alqa nag\u0127tihielek, u l-g\u0127ar li hemm fiha nag\u0127tihulek ukoll, nag\u0127tihielek ta\u0127t g\u0127ajnejn il-poplu tieg\u0127i, u idfen il-mejta tieg\u0127ek.\"", "U Abraham inxte\u0127et wi\u010b\u010bu fl-art quddiem in-nies tal-pajji\u017c, u kellem lil G\u0127efron li jisimg\u0127uh in-nies tal-pajji\u017c u qallu: \"Li kont tismag\u0127ni int ukoll!", "Jien lest in\u0127allas il-flus tal-g\u0127alqa.", "\u0126udhom ming\u0127andi, u jien nidfen il-mejta tieg\u0127i fiha.\"", "U G\u0127efron wie\u0121eb lil Abraham u qallu: \"Ismag\u0127ni, Sidi, l-art tiswa erba' mitt xekel tal-fidda; x'inhi din is-somma bejni u bejnek?", "Mur idfen il-mejta tieg\u0127ek.\"", "U Abraham sama' minn G\u0127efron; u wi\u017cen Abraham lil G\u0127efron il-fidda li kien qallu hekk li jisimg\u0127uh ulied \u0126et; erba' mitt xekel tal-fidda li ji\u0121ru f'idejn in-neguzjanti.", "Hekk l-g\u0127alqa ta' G\u0127efron, li tinsab f'Makfela, biswit Mamri, l-g\u0127alqa u l-g\u0127ar li hemm fiha, u s-si\u0121ar kollha li hemm fl-g\u0127alqa madwarha kollu, g\u0127addiet f'idejn Abraham b'xiri li sar ta\u0127t g\u0127ajnejn ulied \u0126et, quddiem dawk kollha li kienu de\u0127lin mill-bieb tal-belt tieg\u0127u.", "Wara dan, imbag\u0127ad, Abraham difen lil Sara, martu, fl-g\u0127ar tal-g\u0127alqa ta' Makfela biswit Mamri, li hi \u0126ebron, fl-art ta' Kang\u0127an.", "U g\u0127addiet l-g\u0127alqa bl-g\u0127ar li kien hemm fiha minn idejn ulied \u0126et g\u0127al idejn Abraham, biex tkun tieg\u0127u b\u0127ala post g\u0127ad-dfin."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.24", "bookref": "GEN.24", "text": ["I\u017c-\u017cwie\u0121 ta' I\u017cakk u Rebekka", "Abraham kien xjie\u0127 u mda\u0127\u0127al fi\u017c-\u017cmien, u l-Mulej kien bierku f'kollox.", "U Abraham qal lill-qaddej tieg\u0127u, l-ixje\u0127 f'daru, li kien je\u0127odlu \u0127sieb ta' kulma kellu: \"Ag\u0127mel idek ta\u0127t kuxxtejja , u n\u0121ag\u0127lek ta\u0127lifli bil-Mulej Alla tas-sema u l-art, li ma ti\u0127ux mara g\u0127al ibni mill-bniet tal-Kang\u0127anin, li jien qieg\u0127ed ng\u0127ammar f'nofshom.", "Imma tmur f'arti, u g\u0127and niesi, u \u0127u minn hemm mara g\u0127al ibni I\u017cakk.\"", "U l-qaddej wie\u0121bu: \"U jekk il-mara ma tkunx trid ti\u0121i mieg\u0127i, f'din l-art, ikolli ner\u0121a' nie\u0127u lil ibnek fl-art li minnha int \u0127ri\u0121t?\"", "U Abraham wie\u0121bu: \"Qis li ma ti\u0127ux lil ibni hemmhekk.", "Il-Mulej, Alla fis-smewwiet, li \u0127adni minn dar missieri u minn art twelidi, u li kellimni u \u0127alifli u qalli: 'Lil nislek nag\u0127ti din l-art,' jibg\u0127at l-an\u0121lu tieg\u0127u quddiemek u int tie\u0127u mara g\u0127al ibni minn hemm.", "U jekk il-mara ma tkunx trid ti\u0121i mieg\u0127ek, int tkun ma\u0127lul minn din il-\u0127alfa tieg\u0127i.", "Biss lil ibni te\u0127dux hemmhekk.\"", "U l-qaddej g\u0127amel idu ta\u0127t kuxxtejn Abraham sidu u \u0127aliflu fuq dan il-kliem.", "U l-qaddej \u0127a g\u0127axar i\u0121mla mill-i\u0121mla ta' sidu, u l-a\u0127jar mill-\u0121id ta' sidu f'idejh; qam u telaq lejn Aram-na\u0127arajm , lejn il-belt ta' Na\u0127or.", "U serra\u0127 l-i\u0121mla barra l-belt \u0127dejn bir tal-ilma g\u0127all-\u0127abta ta' filg\u0127axija meta n-nisa jo\u0127or\u0121u jimlew l-ilma.", "U qal: \"Mulej, Alla ta' sidi Abraham, ag\u0127tini r-ri\u017cq illum, nitolbok, u uri t-tjieba ma' sidi Abraham.", "Hawn jien wieqaf \u0127dejn l-g\u0127ajn tal-ilma u l-bniet tan-nies tal-belt \u0127er\u0121in jimlew l-ilma.", "Ag\u0127mel li \u017c-\u017cag\u0127\u017cug\u0127a li ng\u0127idilha: 'Ni\u017c\u017cel il-qolla tieg\u0127ek biex nixrob,' u tg\u0127idli: 'Ixrob int, u jien nisqi l-i\u0121mla tieg\u0127ek ukoll,' tkun hi li int tkun g\u0127a\u017cilt g\u0127all-qaddej tieg\u0127ek I\u017cakk.", "Minn dan inkun naf li int urejt it-tjieba ma' sidi.\"", "U \u0121ara li qabel ma temm jitkellem, hemm hi, Rebekka, li kienet twieldet lil Betwel bin Milka, mart Na\u0127or, \u0127u Abraham, \u0127ier\u0121a biex timla l-ilma, bil-qolla fuq spallitha.", "U \u017c-\u017cag\u0127\u017cug\u0127a kienet sabi\u0127a \u0127afna fil-g\u0127ajn, xebba li ebda ra\u0121el ma kien g\u0127adu g\u0127arafha; u ni\u017clet fl-g\u0127ajn u mliet il-qolla tag\u0127ha, u telg\u0127et.", "U l-qaddej mar ji\u0121ri jilqag\u0127ha u qalilha: \"Jekk jog\u0127\u0121bok, \u0127allini nixrob qatra ilma mill-qolla tieg\u0127ek.\"", "U hi qaltlu: \"Ixrob, sidi,\" u ni\u017c\u017clet minnufih il-qolla f'idha, u sqietu.", "Malli temmet tisqih qaltlu: \"\u0126a nimla wkoll g\u0127all-i\u0121mla tieg\u0127ek, sakemm jixorbu sa jixbg\u0127u.\"", "U minnufih ferrg\u0127et il-qolla fil-\u0127awt, u re\u0121g\u0127et \u0121riet lejn il-bir biex timla, u mliet g\u0127all-i\u0121mla kollha.", "U r-ra\u0121el baqa' j\u0127ares lejha sieket biex jara jekk il-Mulej tahx ir-risq fi triqtu jew le.", "U malli l-i\u0121mla xebg\u0127u jixorbu r-ra\u0121el \u0127a \u0127olqa tad-deheb ti\u017cen nofs xekel, u \u017cew\u0121 brazzuletti g\u0127al idejha ji\u017cnu g\u0127axar xwiekel deheb, U staqsieha: \"Bint min int?", "G\u0127idli, jekk jog\u0127\u0121bok, jekk hemmx post g\u0127alina f'dar missierek biex ng\u0127addu l-lejl.\"", "U hi we\u0121bitu: \"Jien bint Betwel bin Milka, li wildet lil Na\u0127or.\"", "U \u017ciedet tg\u0127idlu: \"G\u0127andna t-tiben u \u0127afna g\u0127alf, u post ukoll fejn tg\u0127addu l-lejl.\"", "U r-ra\u0121el ni\u017c\u017cel wi\u010b\u010bu fl-art u qiem lill-Mulej, u qal: \"imbierek il-Mulej, Alla ta' sidi Abraham, li ma warrabx it-tjieba u l-fedelt\u00e0 tieg\u0127u minn ma' sidi Abraham!", "U lili, mexxieni l-Mulej fi triqti lejn dar \u0127u sidi.\"", "U \u017c-\u017cag\u0127\u017cug\u0127a marret ti\u0121ri tg\u0127arraf lil dar ommha b'dawn il-\u0127wejje\u0121.", "Rebekka kellha \u0127uha jismu Laban, u dan Laban mar ji\u0121ri 'l barra g\u0127al \u0127dejn ir-ra\u0121el \u0127dejn l-g\u0127ajn.", "U malli ra l-\u0127olqa u l-brazzuletti fuq idejn o\u0127tu u malli sama' kliem Rebekka o\u0127tu tg\u0127id: \"Dan qalli r-ra\u0121el,\" mar \u0127dejn ir-ra\u0121el u sabu wieqaf bl-i\u0121mla \u0127dejn l-g\u0127ajn.", "U qallu: \"Id\u0127ol \u0121ewwa, imbierek mill-Mulej!", "G\u0127ala bqajt barra?", "Jien lestejt id-dar u l-post g\u0127all-i\u0121mla.\"", "U r-ra\u0121el da\u0127al id-dar; u Laban \u0127att l-i\u0121mla, u tahom it-tiben u l-g\u0127alf.", "U tah l-ilma biex ja\u0127sel ri\u0121lejh, u ri\u0121lejn in-nies li kellu mieg\u0127u.", "U qeg\u0127dulu quddiemu biex jiekol, i\u017cda hu qal: \"Ma nikolx, qabel ma ng\u0127id li g\u0127andi ng\u0127id.\"", "U qallu: \"Tkellem.\"", "U hu qal: \"Jien il-qaddej ta' Abraham.", "Il-Mulej bierek bis-s\u0127i\u0127 lil sidi u kabbru.", "Tah imrie\u0127el u baqar, fidda u deheb, ir\u0121iel u nisa lsiera, u i\u0121mla u \u0127mir.", "U Sara mart sidi wildet iben lil sidi fi xju\u0127itha, u tah kulma g\u0127andu.", "U sidi \u0121ag\u0127alni na\u0127liflu u qalli: \"La ti\u0127ux mara g\u0127al ibni mill-bniet tal-Kang\u0127anin, li qieg\u0127ed ng\u0127ammar f'arthom, Imma mur dar missieri, u g\u0127and qrabati, u \u0127u mara g\u0127al ibni minn hemm.", "U jien g\u0127edt lil sidi: 'U jekk il-mara ma tkunx trid ti\u0121i mieg\u0127i?'", "U hu we\u0121ibni: 'Il-Mulej, li jien imxejt quddiemu, jibg\u0127at l-an\u0121lu tieg\u0127u mieg\u0127ek u jag\u0127tik ir-risq fi triqtek u tie\u0127u mara lil ibni minn niesi u dar missieri.", "Imbag\u0127ad tkun ma\u0127lul mill-\u0127alfa tieg\u0127i, meta tkun mort g\u0127and qrabati; u mqar jekk ma jag\u0127tuhilekx, tkun ma\u0127lul mill-\u0127alfa.'", "U llum wasalt \u0127dejn l-g\u0127ajn u g\u0127edt: 'Mulej, Alla ta' sidi Abraham, jekk int issa se tag\u0127tini r-ri\u017cq fit-triq li qbadt, hawn jien wieqaf \u0127dejn l-g\u0127ajn tal-ilma, i\u017c-\u017cag\u0127\u017cug\u0127a li to\u0127ro\u0121 timla l-ilma u ng\u0127idilha: 'Isqini qatra ilma mill-qolla tieg\u0127ek,' u hi tg\u0127idli: 'Ixrob int u jien nimla g\u0127all-i\u0121mla tieg\u0127ek ukoll,' \u0127a tkun hi l-mara li l-Mulej g\u0127a\u017cel g\u0127al bin sidi.'", "Kont g\u0127adni lanqas temmejt kliemi f'qalbi, li ma \u0127ar\u0121itx Rebekka bil-qolla fuq spallitha u ni\u017clet lejn l-g\u0127ajn u mliet l-ilma.", "U jien g\u0127edtilha: 'Ag\u0127tini nixrob, jekk jog\u0127\u0121bok.'", "U minnufih ni\u017c\u017clet il-qolla minn fuqha u qaltli: 'Ixrob, u nisqi l-i\u0121mla tieg\u0127ek ukoll.'", "U jiena xrobt u hi sqiet l-i\u0121mla wkoll.", "\"Imbag\u0127ad jien staqsejtha: 'Bint min int?' u hi wie\u0121bet: 'Bint Betwel bin Na\u0127or, li wilditlu Milka', u jien qeg\u0127edtilha l-\u0127olqa f'imne\u0127irha u l-brazzuletti f'dirg\u0127ajha.", "Imbag\u0127ad in\u017cilt wi\u010b\u010bi fl-art, u qimt lill-Mulej; u berikt lill-Mulej, Alla ta' sidi Abraham, li mexxieni fit-triq it-tajba biex nie\u0127u bint \u0127u sidi g\u0127al ibnu.", "Issa jekk intom tridu turu t-tjieba u tag\u0127mlu s-sewwa ma' sidi, g\u0127iduli: jekk le g\u0127iduli wkoll, sabiex indur lejn il-lemin jew lejn ix-xellug.\"", "U we\u0121buh Laban u Betwel u qalulu: \"Mill-Mulej \u0121ejja din il-\u0127a\u0121a.", "Ma nistg\u0127ux ng\u0127idulek tajjeb jew \u0127a\u017cin.", "Hawn hi Rebekka quddiemek, \u0127udha u mur; u tkun hi l-mara g\u0127al bin sidek b\u0127alma qal il-Mulej.\"", "U malli l-qaddej ta' Abraham sama' kliemhom, ni\u017cel wi\u010b\u010bu fl-art u qiem lill-Mulej.", "U mbag\u0127ad il-qaddej \u0127are\u0121 \u0127wejje\u0121 tal-fidda u \u0127wejje\u0121 tad-deheb, u lbiesi, u tahom lil Rebekka.", "U ta wkoll \u0127wejje\u0121 jiswew lil \u0127uha u lil ommha.", "U kielu u xorbu, hu u n-nies li kellu mieg\u0127u; u raqdu u qamu filg\u0127odu kmieni, u hu qalilhom: \"\u0126alluni mmur g\u0127al g\u0127and sidi.\"", "U \u0127uha u ommha qalulu: \"\u0126a toqg\u0127od i\u017c-\u017cag\u0127\u017cug\u0127a g\u0127al ftit, imqar g\u0127axart ijiem; imbag\u0127ad titlaq.\"", "Imma hu qalilhom: \"La ddewmunix, la darba l-Mulej ta r-ri\u017cq lil triqti, ibag\u0127tuni \u0127a mmur g\u0127and sidi.\"", "U huma we\u0121buh: \"\u0126a nsej\u0127u li\u017c-\u017cag\u0127\u017cug\u0127a, u nsaqsuha xi tg\u0127id.\"", "U sej\u0127u lil Rebekka u staqsewha: \"Trid tmur ma' dan ir-ra\u0121el?\" u wie\u0121bet: \"Immur.\"", "Imbag\u0127ad bag\u0127tu lil Rebekka o\u0127thom u l-imraddg\u0127a tag\u0127ha, u l-qaddej ta' Abraham u n-nies tieg\u0127u.", "U bierku lil Rebekka u qalulha:", "\"Inti o\u0127tna, jalla tkun", "eluf fuq eluf;", "u jiret nislek", "bwieb l-g\u0127edewwa tieg\u0127u!\"", "U qamet Rebekka u l-qaddejja tag\u0127ha u rikbu fuq l-i\u0121mla u telqu mar-ra\u0121el.", "U l-qaddej \u0127a lil Rebekka u telaq.", "U I\u017cakk kien mar Bir-la\u0127aj-roj, g\u0127ax kien joqg\u0127od fl-art tan-Negeb.", "U I\u017cakk kien \u0127are\u0121 jistrie\u0127 fir-raba' g\u0127all-\u0127abta ta' filg\u0127axija, u rafa' g\u0127ajnejh, u \u0127ares, u ra l-i\u0121mla resqin.", "U Rebekka refg\u0127et g\u0127ajnejha u rat lil I\u017cakk, u ni\u017clet minn fuq il-\u0121emel.", "U qalet lill-qaddej: \"Min hu dak ir-ra\u0121el li \u0121ej fir-raba' jiltaqa' mag\u0127na?\" u we\u0121ibha l-qaddej: \"Dak sidi.\"", "U qabdet l-istar u tg\u0127attiet bih.", "U l-qaddej qal lil I\u017cakk kulma kien g\u0127amel.", "U I\u017cakk da\u0127\u0127alha fl-g\u0127arix ta' Sara ommu, u \u0127a 'l Rebekka u saret martu u \u0127abbha; u hekk tfarra\u0121 I\u017cakk wara l-mewt ta' ommu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.25", "bookref": "GEN.25", "text": ["L-a\u0127\u0127ar jiem ta' Abraham", "U Abraham kompla \u0127a mara o\u0127ra, li kien jisimha Ketura.", "U din wilditlu 'l \u017bimran, 'il \u0120oksan, 'il Medan, 'il Midjan, 'il Isbak, u 'l Suwa\u0127.", "\u0120oksan wiled 'il Seba, u 'l Dedan.", "Ulied Dedan kienu l-Assurin, il-Letusin, u l-Lewmin.", "Ulied Midjan kienu G\u0127efa, G\u0127efer, \u0126anok, Abida u Eldag\u0127a.", "Dawn kollha kienu wlied Ketura.", "Abraham ta \u0121idu kollu lil I\u017cakk; u lil ulied il-konkubini tieg\u0127u tahom xi rigali, u meta kien g\u0127adu \u0127aj bag\u0127athom 'il bog\u0127od minn ibnu I\u017cakk lejn il-Lvant, fl-art tal-Lvant.", "U dawn huma s-snin ta' \u0127ajjet Abraham; g\u0127ex mija u \u0127amsa u sebg\u0127in sena.", "U Abraham \u0127a l-a\u0127\u0127ar nifs u miet, wara xju\u0127ija sewwa, xi\u0127 mimli bil-g\u0127omor, u n\u0121abar ma' niesu.", "U difnuh I\u017cakk u Ismag\u0127el uliedu fl-g\u0127ar ta' Makfela, fl-g\u0127alqa ta' G\u0127efron bin So\u0127ar il-\u0126itti, li hemm biswit Mamri, l-g\u0127alqa li kien xtara Abraham ming\u0127and ulied \u0126et.", "Hemm kienu midfuna Abraham u Sara martu.", "U wara l-mewt ta' Abraham, Alla bierek lil I\u017cakk ibnu, u I\u017cakk mar joqg\u0127od f'Bir-la\u0127aj-roj.", "Nisel Ismag\u0127el", "U dan hu nisel Ismag\u0127el bin Abraham, li kienet wilditlu \u0126agar l-E\u0121izzjana, il-qaddejja ta' Sara.", "U dawn huma l-ismijiet ta' wlied Ismag\u0127el, b'isimhom skont twelidhom: Nebajot, il-kbir; Kedar, Adbel, Mibsam, Misma, Duma, Massa, \u0126adad, Tema, \u0120etur, Nafis u Kedma.", "Dawn huma wlied Ismag\u0127el u ismijiethom fl-ir\u0127ula tag\u0127hom u fl-g\u0127erejjex tag\u0127hom, tnax-il prin\u010bep tat-tribujiet tag\u0127hom.", "U dawn huma s-snin ta' \u0127ajjet Ismag\u0127el: mija u sebg\u0127a u tletin sena.", "U \u0127a l-a\u0127\u0127ar nifs u miet, u ng\u0127aqad ma' niesu.", "U g\u0127ammru minn \u0126awila sa Sur, li tinsab biswit l-E\u0121ittu, fit-triq lejn l-Assirja, u kull wie\u0127ed minnhom baqa' je\u0127odha kontra \u0127utu.", "Il-familja ta' I\u017cakk", "U dan hu n-nisel ta' I\u017cakk bin Abraham.", "Abraham wiled lil I\u017cakk.", "U I\u017cakk kellu erbg\u0127in sena meta \u0127a b'martu lil Rebekka, bint Betwel l-Arami minn Fiddien-aram, o\u0127t Laban l-Arami.", "U I\u017cakk talab lill-Mulej g\u0127al martu g\u0127ax kienet sterili u l-Mulej sama' talbu, u Rebekka martu tqalet.", "U t-trabi kienu jissaraw bejniethom f'\u0121ufha; u hi qalet: \"Jekk inhu hekk, x'se jkun minni?\"", "U marret tist\u0127arre\u0121 lill-Mulej.", "U l-Mulej qalilha:", "\"Hemm \u017cew\u0121 \u0121nus f'\u0121ufek,", "u \u017cew\u0121 popli jinfirdu minn \u0121ewwinik;", "u poplu jeg\u0127leb poplu ie\u0127or,", "u l-kbir jaqdi li\u017c-\u017cg\u0127ir.\"", "U \u017c-\u017cmien g\u0127all-\u0127las g\u0127alqilha, u nstabu \u017cew\u0121 tewmin f'\u0121ufha.", "U twieled l-ewwel wie\u0127ed, \u0127amrani, u kellu b\u0127al mantar tas-suf fuq \u0121ismu kollu, u semmewh G\u0127esaw.", "U wara dan twieled \u0127uh, b'idu mqabbda ma' g\u0127arqub G\u0127esaw, u semmewh \u0120akobb.", "U I\u017cakk kellu sittin sena meta tweldulu dawn.", "\u0120akobb u G\u0127esaw", "U t-tfal kibru, u G\u0127esaw kien ka\u010b\u010batur tas-seng\u0127a, ra\u0121el tar-raba' imma \u0120akobb kien ra\u0121el kwiet, jg\u0127ix fl-g\u0127erejjex.", "U I\u017cakk kien i\u0127obb lil G\u0127esaw, g\u0127ax il-ka\u010b\u010ba kienet tog\u0127\u0121bu, u Rebekka kienet t\u0127obb lil \u0120akobb.", "U \u0120akobb kien qieg\u0127ed isajjar it-tisjir, u G\u0127esaw da\u0127al g\u0127ajjien mir-raba'.", "U G\u0127esaw qal lil \u0120akobb: \"\u0126allini niekol, jekk jog\u0127\u0121bok, minn dan l-ikel \u0127amrani g\u0127ax jien g\u0127ajjien.", "(G\u0127alhekk bdew isej\u0127ulu Edom ).", "U \u0120akobb qallu: \"Beg\u0127li llum il-primo\u0121enitura tieg\u0127ek.\"", "U G\u0127esaw wie\u0121bu: \"Arani, jien se mmut.", "X'nag\u0127mel biha din il-primo\u0121enitura?\"", "U \u0120akobb qallu: \"A\u0127lifli issa.\"", "U \u0127aliflu, u b'hekk bieg\u0127 il-primo\u0121enitura lil \u0120akobb.", "U \u0120akobb ta lil G\u0127esaw \u0127ob\u017c u g\u0127ads, u dan kiel u xorob, qam u telaq.", "Il-primo\u0121enitura G\u0127esaw ma stmaha xejn."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.26", "bookref": "GEN.26", "text": ["I\u017cakk f'Gerar", "U \u0121ara li waqa' l-\u0121u\u0127 fuq il-pajji\u017c - barra dak li kien hemm qabel fi \u017cmien Abraham.", "U I\u017cakk mar g\u0127and Abimelek, sultan tal-Filistin f'Gerar.", "U deherlu l-Mulej u qallu: \"La tin\u017cilx l-E\u0121ittu; oqg\u0127od fl-art li se ng\u0127idlek.", "Oqg\u0127od frustier f'din l-art, u jien inkun mieg\u0127ek u nbierkek.", "G\u0127ax lilek u lil nislek nag\u0127ti dawn l-artijiet kollha, u jien intemm il-\u0127alfa li \u0127lift lil Abraham missierek.", "U jien inkattar lil nislek b\u0127all-kwiekeb tas-sema u lil nislek nag\u0127tih dawn l-artijiet kollha.", "U jitbierku f'nislek il-\u0121nus kollha tal-art, g\u0127ax Abraham sama' minn kliemi u l-ordnijiet, it-twissijiet, il-kmandamenti u l-li\u0121ijiet tieg\u0127i.\"", "U I\u017cakk baqa' jg\u0127ammar f'Gerar.", "U meta n-nies tal-post kienu jistaqsuh dwar martu, kien jg\u0127idilhom: \"Din o\u0127ti,\" g\u0127ax kien jib\u017ca' jg\u0127idilhom: \"Marti,\" li ma kinux joqtluh in-nies tal-post min\u0127abba Rebekka, billi kienet sabi\u0127a fil-g\u0127ajn.", "\u0120ara imma li kien ilu hemm \u017cmien twil, u Abimelek, sultan tal-Filistin, \u0127are\u0121 fit-tieqa, u ra lil I\u017cakk i\u017cieg\u0127el b'martu Rebekka.", "U Abimelek sejja\u0127 lil I\u017cakk u qallu: \"Mela dik martek!", "Kif g\u0127edtilna: 'Din o\u0127ti?'", "\" U I\u017cakk wie\u0121bu: \"G\u0127ax g\u0127edt: 'Inkella mmut min\u0127abba fiha'.\"", "U Abimelek qallu: \"Dan x'g\u0127amiltilna?", "B\u0127allikieku xejn xi \u0127add min-nies sata' raqad ma' martek, u kont i\u0121\u0121ib il-\u0127tija fuqna.\"", "U Abimelek wissa l-poplu kollu u qalilhom: \"Min imiss lil dan ir-ra\u0121el jew lil martu jag\u0127tuh il-mewt.\"", "U I\u017cakk \u017cara' f'dik l-art, u dik is-sena \u0121abar mitt darba i\u017cjed, g\u0127ax il-Mulej bierku.", "U dan il-bniedem kiber, u baqa' jikber, sakemm kiber sewwa.", "U kellu mrie\u0127el tan-nag\u0127a\u0121 u mrie\u0127el tal-baqar u \u0127afna qaddejja.", "G\u0127alhekk il-Filistin bdew jg\u0127iru g\u0127alih.", "(U l-bjar kollha li kienu \u0127affru l-qaddejja ta' missieru, fi \u017cmien Abraham, missieru, g\u0127alquhom il-Filistin u mlewhom bit-trab).", "U Abimelek qal lil I\u017cakk: \"Itlaq minn mag\u0127na, g\u0127ax int tqawwejt wisq i\u017cjed minna.\"", "I\u017cakk jitlewwem ma' Abimelek", "U I\u017cakk telaq minn hemm u waqqaf l-g\u0127arix f'Wied Gerar u baqa' jg\u0127ammar hemm.", "(U I\u017cakk ra\u0121a' \u0127ammel il-bjar tal-ilma li kienu \u0127affru fi \u017cmien Abraham, missieru, u li kienu g\u0127alquhom il-Filistin wara li kien miet Abraham, u semmiehom bl-ismijiet li kien semmiehom bihom missieru).", "U l-qaddejja ta' I\u017cakk \u0127affru, u sabu hemm bir bl-ilma \u0121ieri.", "U r-rg\u0127ajja ta' Gerar tlewmu mar-rg\u0127ajja ta' I\u017cakk, u qalulhom: \"Dan l-ilma tag\u0127na.\"", "U hu semma l-bir, Esek, tlewwim, g\u0127ax hemm tlewmu mieg\u0127u.", "U re\u0121g\u0127u \u0127affru bir ie\u0127or, u tlewmu fuqu wkoll; u semmieh Xitna, mibeg\u0127da.", "G\u0127alhekk telaq minn hemm, u \u0127affer bir ie\u0127or u ma \u0121\u0121ildux g\u0127alih, u semmieh Re\u0127obot, wisa', g\u0127ax qal: \"Issa l-Mulej wessg\u0127alna, u issa noktru fl-art.\"", "U minn hemm tala' Birsaba.", "U deherlu l-Mulej billejl stess u qallu: \"Jiena Alla ta' Abraham, missierek.", "La tib\u017cax, g\u0127ax jiena mieg\u0127ek, u jiena nbierkek, u nkattar nislek min\u0127abba Abraham, missierek, il-qaddej tieg\u0127i.\"", "U hemm bena artal u sejja\u0127 isem il-Mulej, u hemm waqqaf l-g\u0127arix tieg\u0127u.", "U l-qaddejja ta' I\u017cakk \u0127affru bir hemmhekk.", "Imbag\u0127ad Abimelek mar g\u0127andu minn Gerar u mieg\u0127u kellu lil A\u0127u\u017c\u017cat, \u0127abibu, u Fikol, il-kmandant tal-e\u017cer\u010btu tieg\u0127u.", "U I\u017cakk qalilhom: \"G\u0127alfejn \u0121ejtu g\u0127andi?", "Intom bg\u0127adtuni, u ke\u010b\u010bejtuni 'l bog\u0127od minnkom.\"", "U huma qalulu: \"A\u0127na rajna sewwa li l-Mulej mieg\u0127ek, u g\u0127edna: \"\u0126a na\u0127ilfu lil xulxin, a\u0127na u int, u nag\u0127mlu patt mieg\u0127ek li ma tag\u0127mlilna ebda deni, b\u0127alma a\u0127na qatt ma missejniek u b\u0127alma a\u0127na dejjem g\u0127amilnielek il-\u0121id, u bg\u0127atniek bis-sliem.", "G\u0127ax int issa mbierek mill-Mulej.\"", "U hu g\u0127amlilhom ikla, u kielu u xorbu.", "U qamu kmieni filg\u0127odu u \u0127alfu lil xulxin, u I\u017cakk qabbadhom it-triq u huma telqu minn \u0127dejh bis-sliem.", "Dak in-nhar stess \u0121ew il-qaddejja ta' I\u017cakk, u \u0127abbrulu fuq il-bir li kienu qeg\u0127din i\u0127affru u qalulu: \"Sibna l-ilma.\"", "U semma l-bir Siba ; g\u0127alhekk il-belt g\u0127adu jisimha Birsaba sal-lum.", "I\u017c-\u017cwie\u0121 ta' G\u0127esaw", "Meta G\u0127esaw kellu erbg\u0127in sena, \u0127a b'martu lil \u0120uditta bint Beri l-\u0126itti, u lil Baxemat bint Elon il-\u0126itti.", "U dawn kienu ta' mrar g\u0127al qalb I\u017cakk u Rebekka."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.27", "bookref": "GEN.27", "text": ["Il-barka", "Meta I\u017cakk kien xjie\u0127 u g\u0127ajnejh kienu \u010b\u010bajprulu tant li ma kienx baqa' jara, sejja\u0127 lil ibnu l-kbir G\u0127esaw u qallu: \"Ibni.\"", "U dan wie\u0121bu: \"Hawn jien.\"", "U qallu: \"Hawn jien, xje\u0127t, u ma nafx meta se mmut.", "Issa aqbad it-tag\u0127mir tieg\u0127ek, il-\u0127or\u0121a u l-qaws tieg\u0127ek, u mur fir-raba' u aqbadli l-ka\u010b\u010ba; u mbag\u0127ad ag\u0127milli ikla tajba kif in\u0127obb jien, u \u0121ibhieli \u0127alli nikolha u nbierkek qabel ma mmut.\"", "Rebekka kienet qieg\u0127da tissamma' meta I\u017cakk kien qieg\u0127ed ikellem lil G\u0127esaw, ibnu.", "U G\u0127esaw telaq lejn ir-raba' g\u0127all-ka\u010b\u010ba, u j\u0121ib xi \u0127a\u0121a d-dar.", "Imma Rebekka kellmet lil \u0120akobb binha u qaltlu: \"Ara, jien smajt lil missierek ikellem lil G\u0127esaw \u0127uk u jg\u0127idlu: '\u0120ibli l-ka\u010b\u010ba u ag\u0127milli ikla tajba \u0127a nikolha, u mbag\u0127ad inbierkek quddiem il-Mulej qabel ma mmut.'", "Issa ibni, isma' minn kliemi f'dan li se nordnalek.", "Mur il-mer\u0127la u \u0121ibli \u017cew\u0121 gidjien sbie\u0127 minn hemm u mbag\u0127ad jien insajjarhom tajjeb kif i\u0127obb missierek.", "U int te\u0127odhom lil missierek, u hu jiekol; u mbag\u0127ad ibierkek qabel ma jmut.\"", "U \u0120akobb qal lil Rebekka ommu: \"Ara, G\u0127esaw \u0127ija hu ra\u0121el muswaf, u jien ra\u0121el b'\u0121ilda mielsa.", "Jekk missieri jmissni u jien nidher li nkun qarraqt bih, ni\u0121bed fuqi sa\u0127ta flok barka.\"", "U ommu qaltlu: \"Is-sa\u0127ta tieg\u0127ek fuqi, ibni.", "Isma' kliemi u mur \u0121ibhomli.\"", "U \u0120akobb mar jaqbad il-gidjien u \u0121iebhom lil ommu; u din sajret ikla kif kien i\u0127obb missieru.", "U Rebekka \u0127adet l-a\u0127jar ilbies ta' G\u0127esaw binha l-kbir, li kienu g\u0127andha d-dar, u libbsithom lil \u0120akobb, binha \u017c-\u017cg\u0127ir.", "U ksietlu idejh u l-artab ta' g\u0127onqu bil-\u0121lud tal-gidjien.", "U hi tat f'idejn \u0120akobb, binha, l-ikel tajjeb u l-\u0127ob\u017c.", "U hu mar \u0127dejn missieru u qallu: \"Missier.\"", "U dan wie\u0121bu: \"Hawn jien.", "Min inti, ibni?\"", "U \u0120akobb wie\u0121eb lil missieru: \"Jiena G\u0127esaw, il-kbir tieg\u0127ek.", "G\u0127amilt kif g\u0127edtli.", "Qum, isa, u kul mill-ka\u010b\u010ba tieg\u0127i, biex imbag\u0127ad int tberikni.\"", "U I\u017cakk qal lil ibnu: \"Kif inhi din li sibtha hekk malajr?\"", "U hu wie\u0121bu: \"G\u0127ax il-Mulej \u0121ibhieli quddiemi.\"", "U I\u017cakk qal lil \u0120akobb.", "\"Ersaq 'l hawn, \u0127a mmissek, ibni, u nara jekk intix ibni G\u0127esaw jew le.\"", "U \u0120akobb resaq lejn missieru I\u017cakk u dan messu u qal: \"Il-le\u0127en, le\u0127en \u0120akobb, imma l-idejn, idejn G\u0127esaw.\"", "U ma g\u0127arfux, g\u0127ax idejh kienu qishom l-idejn muswafa ta' \u0127uh G\u0127esaw; u bierku.", "U staqsieh: \"Inti tassew ibni G\u0127esaw\" U hu wie\u0121bu: \"Jien hu.\"", "U qallu: \"Newwilli, mela, \u0127alli niekol mill-ka\u010b\u010ba ta' ibni, biex inbierkek.\"", "U newwillu l-ikel, u kiel, u \u0121ieblu l-inbid, u xorob.", "U I\u017cakk missieru qallu: \"Ersaq 'l hawn u busni, ibni.\"", "U hu resaq u biesu.", "I\u017cakk xammem ir-ri\u0127a ta' lbiesu, u bierku u qallu:", "\"Ara, ri\u0127et ibni, b\u0127ar-ri\u0127a ta' g\u0127alqa,", "imbierka mill-Mulej!", "Jag\u0127tik Alla min-nida tas-smewwiet,", "u mill-frott tal-art,", "kotra ta' qam\u0127 u nbid.", "Lilek g\u0127ad jaqdu l-\u0121nus,", "u quddiemek imilu l-popli.", "Int tkun l-aqwa fost \u0127utek,", "u quddiemek imilu wlied ommok.", "Mis\u0127ut minn jis\u0127tek,", "imbierek min ibierkek.\"", "Malli I\u017cakk temm ibierek lil \u0120akobb, u \u0120akobb kien g\u0127adu bilkemm \u0127are\u0121 minn quddiem I\u017cakk missieru, wasal G\u0127esaw lura mill-ka\u010b\u010ba.", "U lesta hu wkoll ikel tajjeb, u \u0121iebu lil missieru u qallu: \"\u0126a jqum missieri, u jiekol mill-ka\u010b\u010ba ta' ibnu, biex imbag\u0127ad tberikni.\"", "U I\u017cakk, missieru, qallu: \"Min int?\"", "U dak wie\u0121bu: \"Jien hu ibnek il-kbir G\u0127esaw.\"", "U I\u017cakk qabditu rog\u0127da kbira sewwa, u qallu: \"Min kien mela, dak li mar u qabad il-ka\u010b\u010ba, u \u0121ibhieli, u jiena kilt minn kollox qabel \u0121ejt int, u beriktu, u issa jibqa' mbierek?\"", "Malli G\u0127esaw sama' kliem missieru I\u017cakk, g\u0127ajjat g\u0127ajta kbira kollha mrar, u qal lil missieru: \"Missier, bierek lili wkoll.\"", "U dan qallu: \"\u0120ie \u0127uk bil-qerq u \u0127a l-barka tieg\u0127ek.\"", "U dak qallu: \"G\u0127alhekk mela jismu \u0120akobb ?", "Darbtejn qalag\u0127ni 'l barra: l-ewwel \u0127adli l-primo\u0121enitura, u issa \u0127adli l-barka tieg\u0127i.\"", "U kompla jg\u0127idlu: \"U lili ma rfajtlix barka?\"", "U I\u017cakk wie\u0121eb u qal lil G\u0127esaw: \"Ara jien qeg\u0127edtu sidek u qeg\u0127edtlu 'l \u0127utu kollha qaddejja tieg\u0127u, u g\u0127anejtu b'qam\u0127 u nbid.", "U lilek issa x'nista' nag\u0127millek ibni?\"", "U G\u0127esaw qal lil missieru: \"Mela barka wa\u0127da biss g\u0127andek, missier?", "Bierek lili wkoll, missier.\"", "U G\u0127esaw g\u0127olla karba u nfexx jibki.", "U I\u017cakk missieru wie\u0121bu u qallu:", "\"Ara, bla frott tal-art tkun g\u0127amartek,", "u 'l bog\u0127od min-nida mill-g\u0127oli.", "Int tg\u0127ix fuq sejfek,", "u 'l \u0127uk g\u0127ad taqdi.", "U meta ti\u0121i biex tarfa' rasek,", "int tkisser il-madmad tieg\u0127u", "minn fuq g\u0127onqok u tfarfru minn fuqek.\"", "U G\u0127esaw beda jobg\u0127od lil \u0120akobb min\u0127abba l-barka, li biha bierku missieru.", "U qal f'qalbu G\u0127esaw: \"Jaslu jiem il-vistu ta' missieri, imbag\u0127ad noqtol 'il \u0120akobb, \u0127ija.\"", "U 'l Rebekka \u0127abbrulha kliem G\u0127esaw, binha l-kbir.", "U bag\u0127tet issejja\u0127 lil \u0120akobb, binha \u017c-\u017cg\u0127ir, u qaltlu: \"Ara, G\u0127esaw \u0127uk, g\u0127andu f'rasu li jit\u0127allas minnek u joqtlok.", "Imma isma' minn kliemi.", "Qum u a\u0127rab g\u0127and \u0127ija Laban f'\u0126aran.", "U ibqa' mieg\u0127u g\u0127al ftit ta\u017c-\u017cmien sakemm tg\u0127addi s-sa\u0127na ta' \u0127uk, u jitbieg\u0127ed minnek l-g\u0127adab ta' \u0127uk, u jinsa x'g\u0127amiltlu int. Imbag\u0127ad nibg\u0127at g\u0127alik minn hemm.", "G\u0127aliex g\u0127andi nitlifkom it-tnejn f'jum wie\u0127ed?\"", "U Rebekka qalet lil I\u017cakk: \"Iddejjaqt minn \u0127ajti min\u0127abba l-bniet ta' \u0126et.", "Jekk \u0120akobb ji\u017c\u017cewwe\u0121 xi wa\u0127da mill-bniet ta' \u0126et b\u0127al dawn, xi mara minn din l-art, xi tkun tiswieli \u0127ajti?\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.28", "bookref": "GEN.28", "text": ["U I\u017cakk sejja\u0127 lil \u0120akobb u bierku, ordnalu u qallu: \"La ti\u0127ux mara mill-bniet ta' Kang\u0127an.", "Qum u mur Fiddien-aram fid-dar ta' Betwel, missier ommok, u \u0127u mara minn hemm, minn fost il-bniet ta' Laban, \u0127u ommok.", "U El-Xaddaj ibierkek, ikattrek u jkabbrek, u ssir \u0121emg\u0127a ta' \u0121nus.", "U jag\u0127tik il-barka ta' Abraham, lilek u lil nislek mieg\u0127ek, biex tiret l-art fejn int frustier, li Alla ta lil Abraham.\"", "U I\u017cakk bag\u0127at lil \u0120akobb, u dan telaq lejn Fiddien-aram g\u0127and Laban bin Betwel l-Arami, \u0127u Rebekka, omm \u0120akobb u G\u0127esaw.", "U G\u0127esaw ra li I\u017cakk bierek lil \u0120akobb, u li bag\u0127tu f'Fiddien-aram biex jie\u0127u mara minn hemm, u meta kien ibierku ordnalu u qallu: \"La ti\u0127ux mara minn fost il-bniet ta' Kang\u0127an.\"", "U \u0120akobb sama' minn missieru u ommu, u mar Fiddien-aram.", "U ra wkoll G\u0127esaw li l-bniet ta' Kang\u0127an kienu jidhru koroh f'g\u0127ajnejn I\u017cakk missieru.", "G\u0127alhekk G\u0127esaw mar g\u0127and Ismag\u0127el, u, barra n-nisa li di\u0121\u00e0 kellu, \u0127a b'martu lil Ma\u0127alat, bint Ismag\u0127el bin Abraham, o\u0127t Nebajot.", "Il-\u0127olma ta' \u0120akobb", "U \u0120akobb \u0127are\u0121 minn Birsaba u telaq lejn \u0126aran.", "U wasal f'post sagru , u waqaf biex jg\u0127addi l-lejl, g\u0127ax ix-xemx kienet ni\u017clet, u \u0127a wa\u0127da mill-\u0127a\u0121ar li kien hemm u g\u0127amilha m\u0127adda g\u0127al rasu, u raqad f'dak il-post sagru.", "U \u0127olom, u ra sellum wieqaf fl-art bil-qu\u010b\u010bata tieg\u0127u fis-sema ; u beda jara l-an\u0121li telg\u0127in u ni\u017clin mieg\u0127u.", "U lema\u0127 il-Mulej wieqaf \u0127dejh, u dan qallu: \"Jien il-Mulej, Alla ta' Abraham, missierek, u Alla ta' I\u017cakk.", "L-art li int rieqed fuqha lilek nag\u0127tiha u lil nislek.", "U jkun nislek b\u0127at-trab tal-art, u int g\u0127ad tinfirex lejn il-Punent u lejn il-Lvant, lejn it-Tramuntana u lejn in-Nofsinhar u jitbierku bik u bin-nisel tieg\u0127ek it-tribujiet kollha tal-art.", "Arani, jien mieg\u0127ek u n\u0127arsek kull fejn tmur, u ner\u0121a' n\u0121ibek f'din l-art, g\u0127ax jien ma nitilqekx qabel ma ntemm kulma g\u0127edtlek.\"", "Imbag\u0127ad stenba\u0127 \u0120akobb mir-raqda tieg\u0127u u qal: \"Tassew hawn Alla f'dan il-post, u jien ma ntba\u0127tx.\"", "U be\u017ca' u qal: \"Kemm hu tal-bi\u017ca' dan il-post sagru.", "Dan mhux \u0127lief dar Alla, u dan bieb is-smewwiet!\"", "U \u0120akobb qam kmieni filg\u0127odu, u \u0127a l-\u0127a\u0121ra li kien qieg\u0127ed ta\u0127t rasu, u waqqafha b\u0127ala plier , u sawwab i\u017c-\u017cejt fuq rasha.", "U semma dak il-post Betel, dar Alla, waqt li qabel il-belt kien jisimha Lu\u017c.", "U \u0120akobb g\u0127amel weg\u0127da u qal: \"Jekk Alla jkun mieg\u0127i, u j\u0127arisni fit-triq li jien qbadt, u jipprovdili \u0127ob\u017c x'niekol u lbies x'nilbes, u ner\u0121a' lura bis-sliema lejn dar missieri, Alla tieg\u0127i jkun il-Mulej.", "U din il-\u0127a\u0121ra, li jien waqqaft b\u0127ala plier, tkun Dar Alla, u minn kulma tag\u0127tini, nag\u0127tik l-g\u0127exur.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.29", "bookref": "GEN.29", "text": ["Imbag\u0127ad \u0120akobb i\u010b\u010baqlaq, u telaq lejn art in-nies tal-Lvant.", "U \u0127ares, u lema\u0127 bir f'g\u0127alqa, u kien hemm tliet imrie\u0127el nag\u0127a\u0121 mimduda \u0127dejh; g\u0127ax minn dak il-bir kienu jisqu l-imrie\u0127el; imma l-blata fuq il-\u0127er\u017ca tal-bir kienet kbira wisq.", "U kienu jin\u0121abru hemm l-imrie\u0127el kollha, u mbag\u0127ad jaqilbu l-blata minn fuq ix-xifer tal-bir, u jisqu l-imrie\u0127el, u jer\u0121g\u0127u jqieg\u0127du l-blata f'postha fuq xifer il-bir.", "U \u0120akobb qalilhom: \"L-a\u0127wa tieg\u0127i, minn fejn intom?\"", "U huma we\u0121buh: \"Minn \u0126aran a\u0127na!\"", "U staqsiehom: \"Tafu intom lil Laban bin Na\u0127or?\"", "U huma we\u0121buh: \"Nafuh.\"", "U qalilhom: \"Jinsab tajjeb?\"", "U qalulu: \"Tajjeb.", "Ara, bintu Rakel \u0121ejja bil-mer\u0127la!\"", "U qalilhom: \"Araw il-jum g\u0127adu fl-aqwa tieg\u0127u, mhux \u0127in li jin\u0121abru l-imrie\u0127el.", "Isqu n-nag\u0127a\u0121, u morru irg\u0127uhom.\"", "U huma qalulu: \"Ma nistg\u0127ux qabel ma jin\u0121abru l-imrie\u0127el kollha, u jaqilbu l-blata minn fuq il-\u0127er\u017ca tal-bir, u mbag\u0127ad nisqu l-imrie\u0127el.\"", "Kien g\u0127adu jitkellem mag\u0127hom, meta Rakel waslet bin-nag\u0127a\u0121 ta' missierha, g\u0127ax kienet rag\u0127ajja.", "U malli \u0120akobb ra lil Rakel bint Laban, \u0127u ommu, u l-imrie\u0127el ta' Laban, \u0127u ommu, \u0120akobb resaq u qaleb il-blata minn fuq il-\u0127er\u017ca tal-bir, u seqa l-mer\u0127la ta' Laban, \u0127u ommu.", "U \u0120akobb bies lil Rakel, u g\u0127olla le\u0127nu u beka.", "U \u0120akobb g\u0127arraf lil Rakel li hu kien \u0127u missierha u bin Rebekka.", "U hi telqet ti\u0121ri tag\u0127ti l-a\u0127bar lil missierha.", "U \u0121ara li malli Laban sama' bl-a\u0127bar ta' \u0120akobb bin o\u0127tu, mar ji\u0121ri jilqg\u0127u, g\u0127annqu u biesu, u \u0127adu d-dar tieg\u0127u.", "U \u0120akobb beda jg\u0127id lil Laban dawn il-\u0127wejje\u0121 kollha.", "U Laban qallu: \"Tassew int g\u0127admi u la\u0127mi.\"", "I\u017c-\u017cwie\u0121 ta' \u0120akobb", "Kien ilu xahar joqg\u0127od mieg\u0127u, meta Laban qal lil \u0120akobb: \"G\u0127ax int \u0127ija, se ta\u0127dimli b'xejn?", "G\u0127idli x'g\u0127andu jkun \u0127lasek.\"", "U Laban kellu \u017cew\u0121t ibniet: il-kbira kien jisimha Lija, u \u017c-\u017cg\u0127ira Rakel.", "G\u0127ajnejn Lija kienu mitfija, imma Rakel kien fiha mara sabi\u0127a f'suritha u \u0127elwa fl-g\u0127ajn.", "U \u0120akobb \u0127abb lil Rakel u qal lil Laban: \"Na\u0127dimlek g\u0127al seba' snin g\u0127al Rakel, bintek i\u017c-\u017cg\u0127ira.\"", "U Laban wie\u0121bu: \"A\u0127jar nag\u0127tiha lilek milli lil \u0127addie\u0127or.", "Mela oqg\u0127od mieg\u0127i.\"", "U \u0120akobb baqa' g\u0127al seba' snin ja\u0127dem g\u0127al Rakel; u kienu qishom g\u0127alih ftit jiem, daqs kemm kien i\u0127obbha.", "U \u0120akobb qal lil Laban: \"Ag\u0127tini lil marti, g\u0127ax g\u0127alaq i\u017c-\u017cmien, \u0127a nersaq lejha.\"", "U Laban \u0121abar in-nies kollha tal-post u g\u0127amel ikla.", "Filg\u0127axija, imbag\u0127ad, qabad lil bintu Lija, u \u0127adha g\u0127and \u0120akobb, u dan resaq lejha.", "U Laban ta l-qaddejja tieg\u0127u \u017bilfa lil bintu Lija b\u0127ala qaddejja tag\u0127ha.", "Filg\u0127odu, imbag\u0127ad, \u0120akobb ra li kienet Lija u qal lil Laban: \"X'inhu dan li g\u0127amiltli?", "G\u0127al Rakel qg\u0127adt na\u0127dem mieg\u0127ek.", "G\u0127ala qarraqt bija?\"", "U Laban wie\u0121bu: \"G\u0127ax f'dawn l-in\u0127awi ma jag\u0127mlux hekk, li jag\u0127tu \u017c-\u017cg\u0127ira qabel il-kbira.", "Temm il-\u0121img\u0127a ma' din, u nag\u0127tik lil dik ukoll, bi \u0127las tax-xog\u0127ol li tag\u0127milli g\u0127al seba' snin o\u0127ra.\"", "U \u0120akobb g\u0127amel hekk: temm il-\u0121img\u0127a ma' dik, u l-ie\u0127or tah lil bintu Rakel b'martu.", "U Laban ta 'l Bil\u0127a, il-qaddejja tieg\u0127u, lil bintu Rakel, b'qaddejja tag\u0127ha.", "U \u0120akobb resaq ukoll lejn Rakel; u kien i\u0127obb lil Rakel aktar minn Lija.", "U baqa' ja\u0127dem mieg\u0127u g\u0127al seba' snin o\u0127ra.", "U l-Mulej ra li \u0120akobb lil Lija ma kienx i\u0121ibha, g\u0127alhekk fet\u0127ilha \u0121ufha; i\u017cda Rakel baqg\u0127et bla tfal.", "U Lija tqalet u wildet iben u semmietu Ruben, g\u0127ax qalet: \"G\u0127ax ra l-Mulej hemmi , u issa \u017cew\u0121i jibda j\u0127obbni.\"", "U re\u0121g\u0127et tqalet, u wildet iben u qalet: \"Sama' l-Mulej li miniex mi\u0121juba, u tani 'l dan ukoll.\"", "U semmietu Simg\u0127on.", "U re\u0121g\u0127et tqalet, u wildet iben u qalet: \"Din id-darba jin\u0121ibed \u017cew\u0121i lejja, g\u0127ax wilidtlu tlitt itfal.\"", "G\u0127alhekk semmietu Levi.", "U re\u0121g\u0127et tqalet u wildet iben u qalet: \"Issa din id-darba nfa\u0127\u0127ar lill-Mulej.\"", "G\u0127alhekk semmietu \u0120uda.", "U ma wilditx i\u017cjed."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.30", "bookref": "GEN.30", "text": ["Ulied \u017bilfa u Bil\u0127a", "U Rakel rat li ma wilditx tfal lil \u0120akobb, u bdiet tg\u0127ir g\u0127al o\u0127tha.", "U qalet lil \u0120akobb: \"Ag\u0127tini t-tfal, g\u0127ax se mmut.\"", "U xeg\u0127el \u0120akobb bl-g\u0127adab g\u0127al Rakel u qalilha: \"Jaqaw jien flok Alla, li \u010ba\u0127\u0127dek minn frott il-\u0121uf?\"", "U hi wie\u0121bet: \"Ara, hemm il-qaddejja tieg\u0127i Bil\u0127a, ersaq lejha, biex tiled fuq \u0127o\u0121ri , u jkolli t-tfal minnha jien ukoll.\"", "U tatu lill-qaddejja tag\u0127ha Bil\u0127a b'martu, u \u0120akobb resaq lejha.", "U Bil\u0127a tqalet u wildet tifel lil \u0120akobb.", "U Rakel qalet: \"Alla g\u0127amel \u0127aqq mieg\u0127i u sama' le\u0127ni, u tani iben.\"", "G\u0127alhekk semmietu Dan.", "U Bil\u0127a, il-qaddejja ta' Rakel, re\u0121g\u0127et tqalet u wildet g\u0127at-tieni darba tifel lil \u0120akobb.", "U Rakel qalet: \"\u0120lieda kbira \u0121\u0121elidt ma' o\u0127ti, u rba\u0127t.\"", "U g\u0127alhekk semmietu Naftali.", "U Lija rat li waqfet mit-twelid u qabdet lil \u017bilfa, il-qaddejja tag\u0127ha, u tatha lil \u0120akobb b'martu.", "U \u017bilfa, il-qaddejja ta' Lija, wildet tifel lil \u0120akobb.", "U Lija qalet: \"B'xortija.\"", "U semmietu Gad.", "U \u017bilfa, il-qaddejja ta' Lija, wildet g\u0127at-tieni darba lil \u0120akobb.", "U Lija qalet: \"Fer\u0127ana issa!", "G\u0127ax in-nisa jifir\u0127uli.\"", "U semmietu Aser.", "U Ruben, fi \u017cmien il-\u0127sad tal-qam\u0127, mar fir-raba' u sab xi mandragoli , u \u0127adhom lil ommu Lija.", "U Rakel qalet lil Lija: \"Ag\u0127tini mill-mandragoli ta' ibnek.\"", "U hi qaltilha: \"Mhux bi\u017c\u017cejjed li \u0127adtli 'l \u017cew\u0121i, trid issa te\u0127odli wkoll il-mandragoli ta' ibni?\"", "U Rakel wie\u0121bet: \"Mela llejla jista' jorqod mieg\u0127ek bi \u0127las g\u0127all-mandragoli tieg\u0127ek.\"", "U \u0120akobb, hu u \u0121ej lura mir-raba', marret tilqg\u0127u Lija u qaltlu: \"Ersaq lejja, g\u0127ax xtrajtek bil-mandragoli ta' ibni.\"", "U dak il-lejl raqad mag\u0127ha.", "U Alla sama' lil Lija, u hi tqalet u wildet g\u0127all-\u0127ames darba tifel lil \u0120akobb.", "U Lija qalet: \"Alla \u0127allasni talli tajt il-qaddejja tieg\u0127i lil \u017cew\u0121i.\"", "U semmietu Issakar.", "U Lija re\u0121g\u0127et tqalet u wildet tifel g\u0127as-sitt darba lil \u0120akobb.", "U Lija qalet: \"Alla tani dota tajba, issa \u017cew\u0121i jibqa' mieg\u0127i g\u0127ax wellidtlu sitt subien.\"", "U semmietu \u017bebulun.", "Imbag\u0127ad wildet tifla, u semmietha Dina.", "U Alla ftakar f'Rakel u semag\u0127ha u fet\u0127ilha \u0121ufha.", "U tqalet u wildet tifel, u qalet: \"Ne\u0127\u0127ieli g\u0127ajbi minn fuqi Alla!\"", "U semmietu \u0120u\u017ceppi, g\u0127ax qalet: \"Jalla l-Mulej i\u017cidli tifel ie\u0127or.\"", "\u0120akobb jilg\u0127ab lil Laban", "Meta Rakel wildet lil \u0120u\u017ceppi, \u0120akobb qal lil Laban: \"\u0126allini mmur lejn pajji\u017ci u lejn arti.", "Ag\u0127tini n-nisa tieg\u0127i u lil uliedi, g\u0127ax jien \u0127dimtlek g\u0127alihom, u nitlaq.", "G\u0127ax int taf bix-xog\u0127ol li \u0127dimtlek.\"", "U Laban qallu: \"Jekk jien sibt g\u0127ajn tajba fik, bit-te\u0127bir indunajt li l-Mulej berikni min\u0127abba fik.\"", "U ssokta jg\u0127idlu: \"G\u0127idli x'inhu \u0127lasek, u nag\u0127tihulek.\"", "U \u0120akobb qallu: \"Inti taf kemm \u0127dimtlek u kif saret il-mer\u0127la tieg\u0127ek mieg\u0127i.", "Il-ftit li kellek qabel \u0121ejt jien, issa kotor bil-bosta u l-Mulej bierkek mindu \u0121ejt jien.", "Meta se nibda na\u0127dem jien g\u0127al dari wkoll?\"", "U Laban qallu: \"Xi tridni nag\u0127tik?\"", "U \u0120akobb wie\u0121eb: \"Tag\u0127tini xejn.", "Jekk inti tag\u0127milli li se ng\u0127idlek, jien ner\u0121a' nirg\u0127a l-mer\u0127la tieg\u0127ek u n\u0127arisha.", "Jien ng\u0127addi llum qalb il-mer\u0127la tieg\u0127ek kollha, u int warrab minnha kull nag\u0127\u0121a mnaqqxa u mtabbg\u0127a, u kull nag\u0127\u0121a sewda minn fost il-\u0127rief u kulma hu mtabba' u mnaqqax minn fost il-mog\u0127o\u017c; u dan ikun \u0127lasi.", "U g\u0127ada pitg\u0127ada meta ti\u0121i biex t\u0127allasni, jixhed g\u0127alija s-sewwa tieg\u0127i.", "Kulma jkun g\u0127andi li ma jkunx imnaqqax u mtabba' fost il-mog\u0127o\u017c u iswed fost il-\u0127rief, ikun qisu misruq.\"", "U Laban wie\u0121eb: \"Tajjeb!", "Ikun kif g\u0127edt int.\"", "U dak in-nhar Laban warrab fil-\u0121enb il-bdabad im\u017cewqa u mtabbg\u0127a u kull mog\u0127\u017ca mnaqqxa u mtabbg\u0127a - kulma kien fih l-abjad - u kulma kien iswed fost il-\u0127rief.", "U telaqhom f'idejn uliedu.", "U mbag\u0127ad tbieg\u0127ed minnu tlitt ijiem mixi.", "U \u0120akobb baqa' jirg\u0127a l-mer\u0127la l-bajda li kien baqa'.", "U \u0120akobb \u0127a frieg\u0127i tal-luq, tal-lew\u017c u tad-dolf u g\u0127amel fihom strixxi bojod billi qaxxarhom u kixef l-abjad tal-frieg\u0127i.", "Imbag\u0127ad qieg\u0127ed il-frieg\u0127i li kien qaxxar fil-\u0127wat u l-misqjiet tal-ilma g\u0127al quddiem l-imrie\u0127el li kienu ji\u0121u jixorbu hemm; u l-imrie\u0127el kienu jis\u0127nu huma u jixorbu.", "U sa\u0127nu l-imrie\u0127el quddiem il-frieg\u0127i u wildu frieg\u0127 im\u017cewqa, mnaqqxa u mtabbg\u0127a.", "U l-\u0127rief \u0120akobb firidhom g\u0127alihom u dawwar wi\u010b\u010b in-nag\u0127a\u0121 lejn kulma kien im\u017cewwaq u iswed fil-mer\u0127la ta' Laban.", "U hekk rawwem imrie\u0127el g\u0127alih wa\u0127du, u ma \u0127allathomx mal-mer\u0127la ta' Laban.", "U \u0121ara li kull meta kienu jis\u0127nu n-nag\u0127a\u0121 b'sa\u0127\u0127ithom, \u0120akobb kien iqieg\u0127ed il-frieg\u0127i fil-\u0127wat quddiem g\u0127ajnejhom biex jis\u0127nu huma u j\u0127arsu lejn il-frieg\u0127i.", "Imma quddiem in-nag\u0127a\u0121 dg\u0127ajfa ma kienx iqeg\u0127edhom.", "U hekk id-dg\u0127ajfa kienu jkunu ta' Laban u dawk b'sa\u0127\u0127ithom ta' \u0120akobb.", "U r-ra\u0121el far b'\u0121id kbir \u0127afna u kellu mrie\u0127el kbar, qaddejja r\u0121iel u nisa, i\u0121mla u \u0127mir."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.31", "bookref": "GEN.31", "text": ["\u0120akobb ja\u0127seb biex ja\u0127rab", "U \u0120akobb sama' x'kienu qeg\u0127din jg\u0127idu wlied Laban: \"\u0120akobb \u0127adilna kulma g\u0127andu missierna, g\u0127ax dan il-\u0121id kollu g\u0127amlu minn \u0127wejje\u0121 missierna.\"", "U \u0120akobb beda jara li wi\u010b\u010b Laban ma kienx g\u0127adu mieg\u0127u b\u0127al qabel.", "U l-Mulej qal lil \u0120akobb: \"Er\u0121a' lura lejn art missirijietek u art twelidek, u jien inkun mieg\u0127ek.\"", "U \u0120akobb bag\u0127at isejja\u0127 lil Rakel u lil Lija mill-g\u0127alqa \u0127dejn il-mer\u0127la tieg\u0127u.", "U qalilhom: \"Jien qieg\u0127ed nara li wi\u010b\u010b missierkom ma g\u0127adux mieg\u0127i b\u0127al qabel.", "Imma Alla ta' missieri kien dejjem mieg\u0127i.", "U intom tafu li jien \u0127dimt g\u0127al missierkom b'\u0127ilti kollha; imma missierkom qarraq bija u biddilli \u0127lasi g\u0127axar darbiet, i\u017cda Alla ma \u0127alliehx jag\u0127milli d-deni.", "Jekk kien jg\u0127idli: 'L-imnaqqxa jkunu \u0127lasek,' l-imrie\u0127el kienu jildu mnaqqxa u jekk jg\u0127idli: 'L-im\u017cewqa jkunu \u0127lasek,' l-imrie\u0127el kollha kienu jildu m\u017cewqa.", "U Alla kien jie\u0127u mill-mer\u0127la ta' missierkom, u jag\u0127tihom lili.", "U \u0121ara li fi \u017cmien is-sa\u0127na tal-imrie\u0127el, jien erfajt g\u0127ajnejja fil-\u0127olm u rajt l-imtaten jitilg\u0127u fuq in-nag\u0127a\u0121 li kienu m\u017cewqa, imnaqqxa u mtektka.", "U l-an\u0121lu ta' Alla sejja\u0127li fil-\u0127olm: '\u0120akobb!'", "U jien we\u0121ibt: 'Hawn jien.'", "U qalli: 'Erfa' g\u0127ajnejk u ara l-imtaten kollha li telg\u0127in fuq in-nag\u0127a\u0121 huma m\u017cewqa, imnaqqxa u mtektka, g\u0127ax jien rajt kulma g\u0127amillek Laban.", "Jiena Alla ta' Betel, fejn int dlikt plier u g\u0127amiltli weg\u0127da.", "Qum issa, o\u0127ro\u0121 minn din l-art u er\u0121a' lura lejn art twelidek.' \"", "U Rakel u Lija we\u0121buh u qalulu: \"Baqg\u0127alna xi sehem jew wirt f'dar missierna?", "Ma a\u0127niex qisna barranin g\u0127alih?", "Ma beg\u0127niex u kiel ukoll flusna ?", "Il-\u0121id li Alla \u0127a ming\u0127and missierna tag\u0127na hu u ta' wliedna.", "Mela issa kulma ordnalek Alla, ag\u0127mlu.\"", "U \u0120akobb qam u rikkeb lil uliedu u lin-nisa tieg\u0127u fuq l-i\u0121mla.", "U saq l-imrie\u0127el kollha, u l-\u0121id kollu li kien kiseb - il-bhejjem kollha li kien rawwem f'Fiddien-aram - biex imur g\u0127and I\u017cakk missieru fl-art ta' Kang\u0127an.", "Laban kien mar i\u0121i\u017c\u017c in-nag\u0127a\u0121 meta Rakel serqet it-terafim , l-idoli ta' missierha.", "U \u0120akobb \u0127eba u qarraq b'Laban l-Arami, g\u0127ax ma qallux li kien se ja\u0127rab.", "U \u0127arab b'kulma kellu, u qam u qasam ix-xmara u dawwar wi\u010b\u010bu lejn il-muntanji ta' Gilg\u0127ad.", "Fit-tielet jum Laban waslitlu l-a\u0127bar li \u0120akobb kien \u0127arab.", "U hu \u0127a 'l qrabatu mieg\u0127u u g\u0127amel g\u0127al warajh g\u0127al sebat ijiem mixi u la\u0127qu fuq l-g\u0127oljiet ta' Gilg\u0127ad.", "U Alla \u0121ie g\u0127and Laban l-Arami fil-\u0127olm billejl u qallu: \"Qis li ma tkellimx lil \u0120akobb, la tajjeb u la \u0127a\u017cin.\"", "U Laban la\u0127aq lil \u0120akobb.", "Dan kien waqqaf il-kamp tieg\u0127u fuq l-g\u0127oljiet, u Laban bi qrabatu mieg\u0127u waqqaf il-kamp tieg\u0127u fuq l-g\u0127oljiet ta' Gilg\u0127ad.", "U Laban qal lil \u0120akobb: \"X'g\u0127amilt biex \u0127bejtli u qarraqt bija, u \u0127adtli l-bniet tieg\u0127i qishom pri\u0121unieri tal-gwerra?", "G\u0127ala \u0127rabt bil-mo\u0127bi, u qarraqt bija, u ma g\u0127edtlix biex jien kont inqabbdek it-triq bil-fer\u0127 u l-g\u0127ana, bid-daqq tat-tnabar u ta\u010b-\u010betra.", "Lanqas \u0127allejtni biss inbus is-subien u l-bniet tieg\u0127i.", "Imxejt tassew ta' iblah!", "Jien nista' nag\u0127mlilkom il-\u0127sara, imma Alla ta' missierkom kellimni dan il-lejl u qalli: 'Qis li ma tg\u0127id xejn lil \u0120akobb, la tajjeb u la \u0127a\u017cin.'", "U issa sa\u0127\u0127a li tlaqt, la darba int daqshekk mi\u0121bud lejn dar missierek, g\u0127ala sraqtli l-allat tieg\u0127i?\"", "U \u0120akobb wie\u0121eb lil Laban: \"G\u0127ax b\u017cajt u g\u0127edt li ma tmurx te\u0127odli bilfors il-bniet tieg\u0127ek.", "G\u0127and min issib l-allat tieg\u0127ek ma jibqax \u0127aj.", "Hawn quddiem qrabatna, fittex x'g\u0127andi tieg\u0127ek u \u0127udu.\"", "\u0120akobb ma kienx jaf li Rakel kienet serqithom.", "U Laban da\u0127al fl-g\u0127arix ta' \u0120akobb, fl-g\u0127arix ta' Lija u fl-g\u0127erejjex ta\u017c-\u017cew\u0121 qaddejja, u ma sab xejn; u \u0127are\u0121 mill-g\u0127arix ta' Lija, u da\u0127al fl-g\u0127arix ta' Rakel.", "U Rakel qabdet it-terafim u \u0127biethom fis-sar\u0121 tal-\u0121emel, u qag\u0127det bilqieg\u0127da fuqhom; u Laban teftef mal-g\u0127arix kollu, u ma sab xejn.", "U hi qalet lil missierha: \"Ma je\u0127odhiex bi kbira sidi, li ma nistax inqum quddiemek, g\u0127ax b\u0127alissa g\u0127andi l-imxija tan-nisa.\"", "U hu fittex, u t-terafim ma sabhomx.", "U xeg\u0127el \u0120akobb bil-g\u0127adab, u \u0127adha ma' Laban; wie\u0121bu u qal lil Laban: \"Fiex inqastek?", "X'inhu dnubi, biex \u0121ejt s\u0127un s\u0127un g\u0127al warajja?", "Teftift \u0127wej\u0121i kollha, u x'sibt minn \u0127wejje\u0121 darek?", "Qeg\u0127edhom hawn quddiem \u0127uti u \u0127utek, \u0127a jag\u0127mlu \u0127aqq bejnietna t-tnejn.", "F'dawn l-g\u0127oxrin sena li ili mieg\u0127ek in-nag\u0127a\u0121 u l-mog\u0127o\u017c tieg\u0127ek qatt ma korrew fi \u0127lashom, u jien mill-imtaten tieg\u0127ek qatt ma kiltlek.", "Bhima \u017cbranata qatt ma \u0121ibtlek lura; jien kont nag\u0127mel tajjeb g\u0127aliha, lili kont tfittex g\u0127al kulma kien jinsteraq billejl jew binhar.", "Binhar kienet tkiddni s-s\u0127ana, u billejl il-ksie\u0127, u n-ng\u0127as kien itir minn g\u0127ajnejja.", "G\u0127oxrin sena ili f'darek; g\u0127al erbatax-il sena \u0127dimtlek g\u0127a\u017c-\u017cew\u0121 bnietek, u sitt snin g\u0127all-imrie\u0127el tieg\u0127ek, u g\u0127axar darbiet biddiltli \u0127lasi.", "Li ma kienx mieg\u0127i Alla ta' missieri, Alla ta' Abraham, u Alla, il-Bi\u017ca' ta' I\u017cakk, kieku issa kont tibg\u0127atni b'idi f'idi.", "Alla ra hemmi u xog\u0127ol idejja, u l-lejl li g\u0127adda ta s-sentenza.\"", "U Laban wie\u0121eb lil \u0120akobb u qallu: \"Dawn il-bniet huma bnieti; u dawn is-subien huma wliedi, l-imrie\u0127el huma mrie\u0127el tieg\u0127i, u kulma inti qieg\u0127ed tara hu tieg\u0127i.", "X'nista' nag\u0127mel illum g\u0127al dawn il-bniet u l-ulied li huma wildu?", "Issa, ejja nag\u0127mlu patt bejni u bejnek, u jkun xhud bejni u bejnek.\"", "U \u0120akobb qabad blata, u waqqafha b\u0127ala plier.", "U \u0120akobb qal lil niesu: \"I\u0121bru l-\u0127a\u0121ar.\"", "U \u0121abru l-\u0127a\u0121ar u g\u0127amluh bor\u0121; u g\u0127amlu ikla \u0127dejn il-bor\u0121.", "Laban sejja\u0127lu: \u0120egar-xa\u0127duta, imma \u0120akobb sejja\u0127lu Galg\u0127ed.", "U Laban qal: \"Dan il-bor\u0121 ikun xhud bejni u bejnek illum,\" u g\u0127alhekk sejja\u0127lu: Galg\u0127ed; u l-plier sejja\u0127lu Misfa, g\u0127assa, g\u0127ax qal ukoll: \"\u0126a jg\u0127asses il-Mulej bejni u bejnek, meta nitwarrbu minn xulxin.", "Jekk inti tg\u0127akkes lil bnieti, jew tie\u0127u nisa o\u0127ra barra wliedi, g\u0127alkemm ma hawn \u0127add mag\u0127na jarana, Alla xhud bejni u bejnek.\"", "U \u017cied jg\u0127id Laban lil \u0120akobb: \"Ara dan il-bor\u0121 u ara dan il-plier li jien waqqaft bejni u bejnek.", "Xhud dan il-bor\u0121 u xhud dan il-plier, li jien ma ng\u0127addix lejk 'l hemm minn dan il-bor\u0121, u li int ma tg\u0127addix lejja 'l hawn minn dan il-bor\u0121 u dan il-plier, biex nag\u0127mlu deni lil xulxin.", "Alla ta' Abraham u Alla ta' Na\u0127or u Alla ta' missierhom jag\u0127mlu \u0127aqq bejnna,\" u \u0127alef \u0120akobb b'Alla, il-Bi\u017ca' ta' missieru I\u017cakk.", "U offra \u0120akobb sagrifi\u010b\u010bju fuq il-muntanja, u stieden lil qrabatu biex jieklu; u huma kielu u g\u0127addew il-lejl fuq il-muntanja."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.32", "bookref": "GEN.32", "text": ["Filg\u0127odu kmieni, Laban bies is-subien u l-bniet tieg\u0127u, berikhom u dar lura lejn artu.", "\u0120akobb f'Kang\u0127an", "\u0120akobb kien sejjer g\u0127al triqtu meta \u0121ew g\u0127al fuqu l-an\u0121li ta' Alla.", "X\u0127in \u0120akobb rahom qal: \"Dan hu l-e\u017cer\u010btu ta' Alla.\"", "U semma l-post: Ma\u0127anajm, kamp.", "Imbag\u0127ad \u0120akobb bag\u0127at qablu messa\u0121\u0121iera g\u0127and \u0127uh G\u0127esaw, lejn l-art ta' Xeg\u0127ir fl-in\u0127awi ta' Edom.", "U ordnalhom u qalilhom: \"Hekk tg\u0127idulu lil sidi G\u0127esaw: 'Dan jg\u0127id il-qaddej tieg\u0127ek \u0120akobb: Kont qieg\u0127ed ma' Laban u bqajt sa issa.", "G\u0127andi baqar, \u0127mir, imrie\u0127el, qaddejja, ir\u0121iel u nisa, u qieg\u0127ed nibg\u0127at ng\u0127arraf lil sidi biex insib \u0127niena f'g\u0127ajnejk'.\"", "U l-messa\u0121\u0121iera re\u0121g\u0127u lura g\u0127and \u0120akobb u qalulu: \"A\u0127na morna g\u0127and \u0127uk G\u0127esaw, u hu \u0121ej jiltaqa' mieg\u0127ek b'erba' mitt ru\u0127 mieg\u0127u.\"", "\u0120akobb beda jib\u017ca' u g\u0127amel f'qalbu.", "U qassam in-nies li kellu mieg\u0127u, l-imrie\u0127el, il-baqar u l-i\u0121mla f'\u017cew\u0121 kampijiet.", "G\u0127ax qal: \"Jekk G\u0127esaw ja\u0127bat g\u0127al wie\u0127ed, g\u0127allanqas je\u0127lisha l-ie\u0127or.\"", "U \u0120akobb qal: \"Alla ta' missieri Abraham, Alla ta' missieri I\u017cakk, int il-Mulej li g\u0127edtli: 'Er\u0121a' lura lejn artek u lejn niesek, u jien nag\u0127tik ir-risq.'", "Ma kinux jist\u0127oqquli t-tjieba u l-fedelt\u00e0 kollha tieg\u0127ek, li wrejt mal-qaddej tieg\u0127ek; jien qsamt dan il-\u0120ordan bil-\u0127atar tieg\u0127i biss, imma issa sirt \u017cew\u0121 kampijiet.", "E\u0127lisni issa minn idejn G\u0127esaw, g\u0127ax qieg\u0127ed nib\u017ca' minnu, li ma ji\u0121ix u joqtol lili, 'l omm u 'l uliedha.", "Issa int g\u0127edtli: 'Jien nag\u0127tik ri\u017cq kbir u nag\u0127mel lil nislek b\u0127ar-ramel tal-ba\u0127ar, li ma jing\u0127addx g\u0127all-kotra.' \"", "U dak il-lejl g\u0127addieh hemm.", "Imbag\u0127ad qabad minn dak li \u0121ie f'idejh biex jag\u0127tih rigal lil \u0127uh G\u0127esaw: mitejn mog\u0127\u017ca u g\u0127oxrin bodbod, mitejn nag\u0127\u0121a u g\u0127oxrin muntun, tletin \u0121emel ireddg\u0127u bil-frieg\u0127 mag\u0127hom, tletin baqra u g\u0127oxrin barri, g\u0127oxrin \u0127mara u g\u0127axart i\u0127mir ir\u0121iel.", "U tahom f'idejn il-qaddejja tieg\u0127u, mer\u0127la mer\u0127la, kull wa\u0127da g\u0127aliha u qalilhom: \"G\u0127addu qabli u \u0127allu l-wisa' bejn mer\u0127la u o\u0127ra.\"", "U lill-ewwel wie\u0127ed ordnalu u qallu: \"Meta jiltaqa' mieg\u0127ek \u0127ija G\u0127esaw u jistaqsik u jg\u0127idlek: 'Ta' min intom?", "Fejn sejrin?", "Ta' min huma dawn li hawn quddiemek?' int wie\u0121bu: 'Tal-qaddej tieg\u0127ek \u0120akobb, rigal mibg\u0127ut lil sidi G\u0127esaw, u hu \u0121ej warajna.'", "\" U ordna wkoll lit-tieni wie\u0127ed, lit-tielet u lil dawk li kienu miexja wara l-imrie\u0127el u qalilhom: \"Hekk tg\u0127idu l-istess kliem lil G\u0127esaw meta tiltaqg\u0127u mieg\u0127u.", "Tg\u0127idulu: 'Ara, l-qaddej tieg\u0127ek \u0120akobb \u0121ej warajna.'", "\" G\u0127ax qal: \"Inrattablu wi\u010b\u010bu bir-rigal li sejjer qabli; \u0127alli mbag\u0127ad wara dan nara 'l wi\u010b\u010bu, g\u0127andu mnejn jerfag\u0127li 'l wi\u010b\u010bi.\"", "U r-rigal g\u0127adda qablu; u hu g\u0127adda dak il-lejl fil-kamp.", "\u0120akobb u l-an\u0121lu ta' Alla", "U qam dak il-lejl stess, u qabad in-nisa tieg\u0127u, u \u017c-\u017cew\u0121 qaddejja tieg\u0127u, u l-\u0127dax uliedu, u qasam il-mog\u0127dija tal-\u0120abbok.", "Qabadhom u g\u0127addiehom ix-xmara b'kulma kellu.", "Imbag\u0127ad \u0120akobb baqa' wa\u0127du, u \u0121ie ra\u0121el u baqa' jissara mieg\u0127u sa ma beda jisba\u0127.", "U meta ra li ma setax g\u0127alih, messlu l-g\u0127aksa ta' koxxtu, u l-g\u0127aksa ta' koxxt \u0120akobb tfekket, hu u jissara mieg\u0127u.", "Imbag\u0127ad qallu: \"\u0126allini mmur, g\u0127ax qieg\u0127ed jisba\u0127.\"", "U \u0120akobb wie\u0121bu: \"Ma n\u0127allikx jekk ma tberiknix.\"", "U dan staqsieh: \"Inti x'jismek?\"", "\"\u0120akobb,\" wie\u0121bu.", "U dak qallu: \"Ma jkunx aktar jismek \u0120akobb, i\u017cda I\u017crael , g\u0127ax int issarajt ma' Alla u mal-bnedmin, u rba\u0127t.\"", "Staqsieh \u0120akobb u qal: \"G\u0127idli x'jismek,\" u wie\u0121bu: \"G\u0127aliex tistaqsini ismi?\"", "U bierku hemmhekk.", "G\u0127alhekk \u0120akobb sejja\u0127 dak il-post Penuwel, g\u0127ax qal: \"Rajt lil Alla wi\u010b\u010b imb wi\u010b\u010b, u \u0127ajti \u0127elsitha.\"", "U x-xemx kienet telg\u0127et meta g\u0127adda minn Penuwel, izappap fuq koxxtu.", "G\u0127alhekk sal-lum ulied I\u017crael ma jiklux in-nerv tal-koxxa li hemm fl-g\u0127aksa tal-koxxa, g\u0127ax Alla qabad lil \u0120akobb mill-g\u0127erq tal-g\u0127aksa ta' koxxtu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.33", "bookref": "GEN.33", "text": ["Il-laqg\u0127a bejn \u0120akobb u G\u0127esaw", "U \u0120akobb rafa' g\u0127ajnejh, \u0127ares u ra lil G\u0127esaw riesaq b'erba' mitt ru\u0127 mieg\u0127u; g\u0127alhekk qassam lil uliedu bejn Lija, Rakel u \u017c-\u017cew\u0121 qaddejja nisa.", "U qieg\u0127ed il-qaddejja b'uliedhom quddiem, imbag\u0127ad lil Lija b'uliedha, u fl-a\u0127\u0127ar lil Rakel ma' \u0120u\u017ceppi.", "U hu g\u0127adda qabilhom, u nxte\u0127et wi\u010b\u010bu fl-art g\u0127al seba' darbiet, sakemm wasal \u0127dejn \u0127uh.", "Imma G\u0127esaw mar ji\u0121ri jilqg\u0127u u jg\u0127annqu, u ntefa' fuq g\u0127onqu u biesu, u bkew it-tnejn.", "U refa' g\u0127ajnejh, u ra n-nisa u t-tfal u staqsieh: \"Min huma dawn li g\u0127andek mieg\u0127ek?\"", "U hu wie\u0121bu: \"L-ulied li Alla l-\u0127anin ta lill-qaddej tieg\u0127ek.\"", "U resqu lejh il-qaddejja nisa, huma u wliedhom, u nxte\u0127tu wi\u010b\u010bhom fl-art quddiemu.", "Resqet ukoll Lija b'uliedha, u nxte\u0127tet wi\u010b\u010bha fl-art; u fl-a\u0127\u0127ar resqu \u0120u\u017ceppi u Rakel, u nxte\u0127tu wi\u010b\u010bhom fl-art quddiemu.", "U G\u0127esaw qallu: \"Xi trid tg\u0127id b'din il-qatg\u0127a ta' nies kollha li ltqajt mag\u0127ha?\"", "U \u0120akobb wie\u0121bu: \"Biex insib il-\u0127niena f'g\u0127ajnejk, sidi.\"", "U G\u0127esaw qallu: \"Jien g\u0127andi bi\u017c\u017cejjed, \u0127ija; \u0127a jibqa' g\u0127andek dak li hu tieg\u0127ek.\"", "Imma \u0120akobb qallu: \"Le, nitolbok, jekk jien sibt il-\u0127niena f'g\u0127ajnejk, ilqa' dan ir-rigal tieg\u0127i minn idi, g\u0127ax g\u0127alhekk jien ridt nara 'l wi\u010b\u010bek, b\u0127allikieku rajt wi\u010b\u010b Alla, u int ilqajtni tajjeb.", "\u0126u, jekk jog\u0127\u0121bok, il-barka tieg\u0127i li \u0121ibtlek, g\u0127ax Alla \u0127enn g\u0127alija u jien g\u0127andi minn kollox.\"", "U baqa' jissikka fuqu, u G\u0127esaw \u0127a r-rigal.", "U qallu: \"\u0126a nerfg\u0127u l-kamp u nitilqu, u jien nimxi qablek.\"", "U \u0120akobb wie\u0121eb: \"Sidi, inti taf li t-tfal huma dg\u0127ajfa, u jien g\u0127andi fuqi l-pi\u017c tal-imrie\u0127el u l-baqar ireddg\u0127u, u jekk jinkeddu g\u0127al jum wie\u0127ed biss, imutu l-imrie\u0127el kollha.", "\u0126a jg\u0127addi sidi qabel il-qaddej tieg\u0127u, u jien nimxi bil-mod il-mod, skont il-pass tal-bhejjem li g\u0127andi quddiemi u l-pass tat-tfal, sakemm nil\u0127aq lil sidi f'Xeg\u0127ir.\"", "U G\u0127esaw qallu: \"Mela \u0127a n\u0127alli mieg\u0127ek xi ftit min-nies li g\u0127andi mieg\u0127i.\"", "Imma \u0120akobb wie\u0121eb: \"Dan g\u0127alfejn?", "Jalla nsib \u0127niena f'g\u0127ajnejn sidi!\"", "U dak in-nhar G\u0127esaw qabad triqtu lura lejn Xeg\u0127ir.", "\u0120akobb f'Sikem", "U \u0120akobb rafa' l-kamp u r\u0127ielha lejn Sukkot, u bena hemm dar u mqawel g\u0127all-imrie\u0127el tieg\u0127u.", "G\u0127alhekk semma l-post Sukkot.", "U \u0120akobb wasal qawwi u s\u0127i\u0127 f'Sikem, li hemm fl-art ta' Kang\u0127an, meta \u0121ie minn Fiddien-aram, u waqqaf il-kamp tieg\u0127u biswit il-belt.", "U xtara b'mitt bi\u010b\u010ba flus dik il-bi\u010b\u010ba tal-g\u0127alqa, fejn kien waqqaf il-kamp tieg\u0127u, ming\u0127and ulied \u0126amor, missier Sikem.", "U waqqaf artal u semmieh El-elo\u0127e-i\u017crael."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.34", "bookref": "GEN.34", "text": ["It-tkasbir ta' Dina", "U Dina, bint Lija, li kienet wilditha lil \u0120akobb, \u0127ar\u0121et tara n-nies ta' dik l-art.", "U raha Sikem, bin \u0126amor il-\u0126iwwi, li kien prin\u010bep ta' dak il-post, u \u0127adha u raqad mag\u0127ha u kasbarha.", "U n\u0121ibdet qalbu lejn Dina bint \u0120akobb; u \u017c-\u017cag\u0127\u017cug\u0127 lit-tifla \u0127abbha u beda jkellimha bil-\u0127lewwa, u qalilha kliem li laqtilha qalbha.", "Imbag\u0127ad Sikem kellem lil missieru \u0126amor u qallu: \"\u0126udli b'marti 'l din it-tifla.\"", "U \u0120akobb sama' li tebbg\u0127u lil bintu Dina, waqt li wliedu kienu fir-raba' bil-mer\u0127la tieg\u0127u; imma \u0120akobb baqa' sieket sakemm \u0121ew.", "U \u0126amor, missier Sikem, \u0127are\u0121 ikellem lil \u0120akobb.", "Meta wlied \u0120akobb \u0121ew lura mir-raba' u semg\u0127u, g\u0127adbu u xeg\u0127lu b'qilla kbira, g\u0127ax Sikem kien mexa \u0127a\u017cin ma' I\u017crael, meta raqad ma' bint \u0120akobb - \u0127a\u0121a li ma g\u0127andhiex issir.", "U \u0126amor kellimhom u qalilhom: \"Ibni Sikem qalbu ntrabtet ma' bintkom, \u017cew\u0121uhielu u t\u0127alltu mag\u0127na; ag\u0127tuna l-bniet tag\u0127kom, u \u0127udu g\u0127alikom il-bniet tag\u0127na.", "Oqog\u0127du mag\u0127na; f'idejkom l-art, g\u0127ammru fiha, inneguzjaw u iksbu l-art fiha.\"", "Imbag\u0127ad Sikem qal lil missierha u 'l \u0127utha: \"Jekk jien sibt \u0127niena f'g\u0127ajnejkom, kulma tg\u0127iduli nag\u0127tihulkom.", "Imqar jekk i\u017c\u017ciduli l-\u0127las u r-rigal, jien nag\u0127tikom kemm tg\u0127iduli, imma ag\u0127tuni t-tifla b'marti.\"", "U wlied \u0120akobb wie\u0121bu u qarrqu b'Sikem u b'\u0126amor missieru, g\u0127ax kien tabba' 'l o\u0127thom Dina.", "U qalulhom: \"Ma nistg\u0127ux nag\u0127mlu \u0127a\u0121a b\u0127al din, li nag\u0127tu lil o\u0127tna lil wie\u0127ed mhux ma\u0127tun, dan ikun g\u0127ajb g\u0127alina.", "Hekk biss naqtg\u0127ulkom xewqitkom: jekk issiru b\u0127alna, u kull ra\u0121el fostkom jin\u0127aten.", "Imbag\u0127ad nag\u0127tukom il-bniet tag\u0127na u a\u0127na nie\u0127du l-bniet tag\u0127kom; u ng\u0127ammru mag\u0127kom u nsiru poplu wie\u0127ed.", "Jekk ma tisimg\u0127ux minna u ma tin\u0127atnux, naqbdu t-tifla tag\u0127na u nitilqu.\"", "Dan kliemhom g\u0127o\u0121obhom, lil \u0126amor u 'l Sikem bin \u0126amor.", "U \u017c-\u017cag\u0127\u017cug\u0127 ma ddawwarx ma g\u0127amel din il-\u0127a\u0121a, g\u0127ax kien i\u0127obb tassew lil bint \u0120akobb, u hu kien l-iktar mi\u0121jub f'dar missieru.", "U \u0126amor u ibnu Sikem marru \u0127dejn il-bieb tal-belt tag\u0127hom biex ikellmu n-nies tal-belt u jg\u0127idulhom: \"Dawn in-nies huma \u0127bieb tag\u0127na; \u0127a jg\u0127ammru f'din l-art u jinneguzjaw fiha.", "Hemm wisa' bi\u017c\u017cejjed g\u0127alihom fl-art kull fejn iddur.", "\u0126a nie\u0127du l-bniet tag\u0127hom b'nisa tag\u0127na u lilhom nag\u0127tuhom il-bniet tag\u0127na.", "Imma dawn in-nies \u0127a\u0121a wa\u0127da jitolbu ming\u0127andna biex jg\u0127ammru mag\u0127na, u nsiru poplu wie\u0127ed: ji\u0121ifieri li kull ra\u0121el fostna jin\u0127aten, b\u0127alma huma ma\u0127tunin huma.", "L-imrie\u0127el tag\u0127hom, il-\u0121id tag\u0127hom, u l-bhejjem tag\u0127hom ma jkunux kollha tag\u0127na?", "\u0126a naqtg\u0127ulhom xewqithom, u jg\u0127ammru mag\u0127na.\"", "U 'l \u0126amor u 'l Sikem tawhom widen dawk kollha li kienu \u0127er\u0121in mill-bieb tal-belt, u n\u0127atnu l-ir\u0121iel kollha li kienu \u0127er\u0121in minn bieb il-belt.", "U \u0121ara li fit-tielet jum, kif kienu g\u0127adhom mi\u0121ru\u0127a, Simg\u0127on u Levi, \u0127ut Dina, kull wie\u0127ed bix-xabla tieg\u0127u, da\u0127lu l-belt b'qalbhom qawwija u qatlu l-ir\u0121iel kollha.", "U 'l \u0126amor u 'l ibnu Sikem g\u0127addewhom minn xifer is-sejf, u \u0127ar\u0121u 'l Dina minn dar Sikem u telqu 'l barra.", "Imbag\u0127ad ulied \u0120akobb intefg\u0127u fuq il-maqtulin u serqu l-belt, g\u0127ax kienu tebbg\u0127ulhom lil o\u0127thom.", "U \u0127adu l-imrie\u0127el u l-baqar li kellhom, il-\u0127mir tag\u0127hom u kulma kien hemm fil-belt u kulma kien hemm fir-raba'.", "\u0126adulhom \u0121idhom kollu, u \u0127adu f'idejhom it-tfal tag\u0127hom u n-nisa tag\u0127hom, b'kulma kien hemm \u0121ewwa d-dar.", "U \u0120akobb qal lil Simg\u0127on u lil Levi; \"\u0126awwadtuni u bg\u0127adtuni man-nies ta' din l-art, il-Kang\u0127anin u l-Peri\u017c\u017cin; in-nies tieg\u0127i huma ftit; jekk jing\u0127aqdu kontrija, u ja\u0127btu g\u0127alija, ninqered jien u dari.\"", "U huma we\u0121buh: \"Forsi kellhom jimxu ma' o\u0127tna b\u0127allikieku ma' xi mara \u017cienja?\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.35", "bookref": "GEN.35", "text": ["Alla j\u0121edded il-patt ma' \u0120akobb", "U Alla qal lil \u0120akobb: \"Qum u itla' lejn Betel, u oqg\u0127od hemm.", "Tella' hemm artal lil Alla li deherlek, meta kont ma\u0127rub minn quddiem \u0127uk G\u0127esaw.\"", "U \u0120akobb qal lin-nies ta' daru u 'l kull min kien mieg\u0127u: \"Warrbu lill-allat barranin li hemm f'nofskom, tnaddfu u biddlu \u0127wejji\u0121kom.", "Imbag\u0127ad inqumu u nitilg\u0127u Betel, u ntellg\u0127u hemm artal lil Alla, li we\u0121ibni meta kont fil-hemm u baqa' mieg\u0127i fit-triq li kont qbadt.\"", "U taw lil \u0120akobb l-allat kollha barranin li kellhom, u l-imsielet li kellhom f'widnejhom, u \u0120akobb radamhom ta\u0127t il-balluta ta' \u0127dejn Sikem.", "Imbag\u0127ad refg\u0127u l-kamp, u l-bi\u017ca' ta' Alla waqa' fuq l-ibliet ta' madwarhom, u \u0127add ma g\u0127amel g\u0127al wara wlied \u0120akobb.", "U \u0120akobb wasal Lu\u017c - li hi Betel - li hemm fl-art ta' Kang\u0127an, hu u n-nies kollha li kellu mieg\u0127u.", "U bena hemm artal u semma l-post: El-Betel, g\u0127ax hemm kien deherlu Alla meta \u0127arab minn quddiem \u0127uh.", "U mietet Debora, l-imraddg\u0127a ta' Rebekka, u difnuha 'l isfel minn Betel, ta\u0127t il-balluta u semmieha: Allon-bakut.", "U ra\u0121a' deher Alla lil \u0120akobb, meta \u0121ie minn Fiddien-aram, u bierku.", "U Alla qallu: \"Int jismek \u0120akobb, ma jissejja\u0127x i\u017cjed ismek \u0120akobb, imma I\u017crael ikun ismek.\"", "U sejja\u0127lu ismu I\u017crael.", "U Alla qallu: \"Jien El-Xaddaj.", "Nissel u oktor, g\u0127ax \u0121ens u \u0121emg\u0127a ta' \u0121nus jitnisslu minnek u slaten jo\u0127or\u0121u minn \u0121enbejk.", "U l-art li jien tajt lil Abraham, u lil I\u017cakk, lilek ukoll nag\u0127tiha; u lil nislek nag\u0127tihom din l-art warajk.\"", "Imbag\u0127ad Alla tala' 'l fuq minn \u0127dejh, fejn kien kellmu.", "U \u0120akobb waqqaf plier fejn kien kellmu, plier tal-\u0121ebel; u raxxax l-inbid fuqu u sawwab i\u017c-\u017cejt.", "U \u0120akobb semma l-post fejn kellmu Alla Betel.", "It-twelid ta' Benjamin u l-mewt ta' Rakel", "Imbag\u0127ad refg\u0127u l-kamp, u telqu minn Betel; u meta kien g\u0127ad fadlilhom bi\u010b\u010ba triq sewwa g\u0127al Efrata, Rakel wildet, u kellha \u0127las iebes.", "U \u0121ara li x\u0127in kienet qieg\u0127da tit\u0127abat biex te\u0127les il-qabla qaltilha: \"La tib\u017cax, g\u0127ax dan ukoll se jkunlek tifel.\"", "U hi u \u0127ier\u0121a ru\u0127ha - g\u0127ax kienet qieg\u0127da tmut - sej\u0127et ismu Benoni, i\u017cda missieru semmieh Benjamin.", "U Rakel mietet u difnuha fit-triq ta' Efrata, li hi Betlehem.", "U \u0120akobb waqqaf plier fuq qabarha, li hu l-plier tal-qabar ta' Rakel, u g\u0127adu hemm sal-lum.", "I\u017crael rafa' l-kamp u mar waqqaf l-g\u0127arix tieg\u0127u 'l hemm minn Migdol-g\u0127eder.", "U meta I\u017crael kien jg\u0127ammar f'dik l-art, Ruben mar jimtedd ma' Bil\u0127a, il-konkubina ta' missieru, u I\u017crael sema' b'dan.", "Il-familja ta' \u0120akobb", "Ulied I\u017crael kienu tnax.", "Ulied Lija: Ruben, il-kbir ta' \u0120akobb, Simg\u0127on, Levi, \u0120uda, Issakar u \u017bebulun.", "Ulied Rakel: \u0120u\u017ceppi u Benjamin.", "Ulied Bil\u0127a, il-qaddejja ta' Rakel: Dan u Naftali.", "Ulied \u017bilfa, il-qaddejja ta' Lija: Gad u Aser.", "Dawn ulied \u0120akobb li tweldulu f'Fiddien-aram.", "Il-mewt ta' I\u017cakk", "U \u0120akobb \u0121ie g\u0127and missieru I\u017cakk f'Mamri, Kirjat-arba, ji\u0121ifieri f'\u0126ebron, fejn kienu g\u0127ammru Abraham u I\u017cakk.", "I\u017cakk kellu mija u tmenin sena meta \u0127a l-a\u0127\u0127ar nifs u miet, xi\u0127 u mimli bil-g\u0127omor, u n\u0121abar ma' niesu.", "U difnuh uliedu G\u0127esaw u \u0120akobb."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.36", "bookref": "GEN.36", "text": ["In-nisel ta' G\u0127esaw", "Dan hu nisel G\u0127esaw, li hu Edom.", "G\u0127esaw \u0127a n-nisa tieg\u0127u minn fost il-bniet tal-Kang\u0127anin: G\u0127ada bint Elon il-\u0126itti; O\u0127olibama bint G\u0127ana, bint Sibg\u0127un il-\u0126iwwi, u Baxemat bint Ismag\u0127el, o\u0127t Nebajot.", "Lil G\u0127esaw G\u0127ada wildet 'l Elifa\u017c, u Baxemat wildet lil Reg\u0127wel; u O\u0127olibama wildet lil \u0120eg\u0127us, 'il \u0120ag\u0127lam u 'l Kora\u0127.", "Dawn huma wlied G\u0127esaw, li tweldulu fl-art ta' Kang\u0127an.", "U G\u0127esaw qabad in-nisa tieg\u0127u u 'l uliedu, subien u bniet, u l-qaddejja kollha ta' daru, l-imrie\u0127el u l-bhejjem kollha tieg\u0127u, u l-\u0121id kollu li kien kiseb fl-art ta' Kang\u0127an, u telaq bihom lejn art 'il bog\u0127od minn \u0127uh \u0120akobb.", "G\u0127ax \u0121idhom kien kbir wisq biex jg\u0127ixu flimkien, u l-art fejn kienu joqog\u0127du ma kinitx tifla\u0127hom min\u0127abba l-imrie\u0127el tag\u0127hom.", "U G\u0127esaw g\u0127ammar fuq l-i\u0121bla ta' Xeg\u0127ir - G\u0127esaw hu Edom.", "Dan hu n-nisel ta' G\u0127esaw, missier l-Edumin, fuq il-muntanji ta' Xeg\u0127ir.", "Dawn huma l-ismijiet ta' wlied G\u0127esaw: Elifa\u017c bin G\u0127ada, mart G\u0127esaw; Reg\u0127wel bin Baxemat, mart G\u0127esaw.", "Ulied Elifa\u017c kienu: Teman, Omar, Sefu, \u0120ag\u0127tam u Kena\u017c.", "U Timna, li kienet il-konkubina ta' Elifa\u017c, bin G\u0127esaw, wildet lil G\u0127amalek lil \u017cew\u0121ha.", "Dawn kienu wlied G\u0127ada, mart G\u0127esaw.", "Ulied Reg\u0127wel kienu: Natan, \u017bara\u0127, Samma u Mi\u017c\u017ca.", "Dawn kienu wlied Baxemat, mart G\u0127esaw.", "Dawn kienu wlied O\u0127olibama bint G\u0127ana, bint Sibg\u0127un, mart G\u0127esaw li wildet lil G\u0127esaw, 'il \u0120eg\u0127us, 'il \u0120ag\u0127lam, u 'l Kora\u0127.", "Dawn kienu l-kapijiet ta' wlied G\u0127esaw: ulied Elifa\u017c, il-kbir ta' G\u0127esaw, il-kap Teman, il-kap Omar, il-kap Sefu, il-kap Kena\u017c, il-kap Kora\u0127, il-kap \u0120ag\u0127tam, il-kap G\u0127amalek.", "Dawn huma l-kapijiet ta' wlied Elifa\u017c, fl-art ta' Edom.", "Dawn kienu wlied G\u0127ada.", "U dawn kienu wlied Reg\u0127wel bin G\u0127esaw: il-kap Natan, il-kap \u017bera\u0127, il-kap Samma, il-kap Mi\u017c\u017ca.", "Dawn kienu l-kapijiet ta' wlied Reg\u0127wel fl-art ta' Edom, ulied Baxemat, mart G\u0127esaw.", "Dawn kienu l-kapijiet ta' wlied O\u0127olibama, mart G\u0127esaw: il-kap \u0120eg\u0127us, il-kap \u0120ag\u0127lam u l-kap Kora\u0127.", "Dawn il-kapijiet ta' wlied O\u0127olibama bint G\u0127ana, mart G\u0127esaw.", "Dawn kienu wlied G\u0127esaw u l-kapijiet tag\u0127hom - dan hu Edom.", "Nisel Xeg\u0127ir", "Dawn kienu wlied Xeg\u0127ir il-\u0126ori, li kienu jg\u0127ammru f'din l-art: Lotan, Sobal, Sibg\u0127on, G\u0127ana, Dison, G\u0127eser, Disan.", "Dawn kienu l-kapijiet tal-\u0126orin, ulied Xeg\u0127ir, fl-art ta' Edom.", "Ulied Lotan kienu: \u0126ori, Heman, u o\u0127t Lotan kienet Timna.", "U dawn huma wlied Sobal: G\u0127alwan, Mana\u0127at, G\u0127ebal, Sefu, u Onam.", "Ulied Sibg\u0127un kienu: Ajja u G\u0127ana.", "Dan hu G\u0127ana, dak li sab l-g\u0127ejun ta' ilma s\u0127un fid-de\u017cert, hu u jirg\u0127a l-\u0127mir ta' missieru Sibg\u0127un.", "Ulied G\u0127ana kienu: Disan u O\u0127olibama bint G\u0127ana.", "Ulied Disan kienu: \u0126emdan, Esban u Itran u Keran.", "Ulied G\u0127eser kienu: Bil\u0127an, \u017bag\u0127wan u G\u0127akan.", "Ulied Disan kienu: G\u0127us u Aran.", "Dawn kienu l-kapijiet tal-\u0126orin: il-kap Lotan, il-kap Sobal, il-kap Sibg\u0127un, il-kap G\u0127ana, il-kap Dison, il-kap G\u0127eser u l-kap Disan.", "Dawn kienu l-kapijiet tal-\u0126orin, skont it-tribujiet tag\u0127hom, fl-art ta' Xeg\u0127ir.", "Is-slaten ta' Edom", "Dawn kienu s-slaten li saltnu fuq l-art ta' Edom, qabel ma beda jsaltan sultan fuq ulied I\u017crael.", "Saltan f'Edom Bela bin Beg\u0127or, u l-belt tieg\u0127u kien jisimha Din\u0127aba.", "Miet Bela, u saltan warajh \u0120obab bin \u017bera\u0127 minn Basra.", "Miet \u0120obab u warajh saltan \u0126usam, minn art it-Temanin.", "Miet \u0126usam, u warajh saltan \u0126adad bin Bedad, li \u0127abat g\u0127all-Midjan fir-raba' ta' Mowab; u l-belt tieg\u0127u kienet G\u0127awit.", "Miet \u0126adad, u saltan warajh Xamla, minn Maxreka.", "Miet Xamla, u warajh saltan Sawl, minn Re\u0127obot tax-Xmara .", "Miet Sawl, u saltan warajh Bag\u0127al-\u0127anan bin G\u0127akbor.", "Miet Bag\u0127al-\u0127anan bin G\u0127akbor, u saltan warajh \u0126adar, u l-belt tieg\u0127u kien jisimha Pag\u0127u; u martu kien jisimha Me\u0127etabel bint Matred minn Mi\u017ca\u0127ab.", "Dawn huma l-ismijiet tal-kapijiet tat-tribujiet ta' G\u0127esaw, kif kienu mqassmin skont il-familji u l-g\u0127amajjar tag\u0127hom, b'isimhom; il-kap Timna, il-kap G\u0127alwa, il-kap \u0120etet, il-kap O\u0127olibama, il-kap Ela, il-kap Pinon, il-kap Kena\u017c, il-kap Teman, il-kap Mibsar, il-kap Magdijel, il-kap G\u0127iram.", "Dawn huma l-kapijiet ta' Edom skont l-g\u0127amajjar tag\u0127hom fl-art li kienu \u0127adu.", "Dan hu G\u0127esaw, missier l-Edumin."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.37", "bookref": "GEN.37", "text": ["Il-\u0127olm ta' \u0120u\u017ceppi", "U \u0120akobb kien jg\u0127ammar fl-art fejn kien jg\u0127ammar missieru b\u0127ala frustier fl-art ta' Kang\u0127an.", "Dan hu nisel \u0120akobb:", "Kellu sbatax-il sena \u0120u\u017ceppi, meta kien jirg\u0127a n-nag\u0127a\u0121 ma' \u0127utu.", "Kien daqsxejn ta' tifel g\u0127al \u0127dejn ulied Bil\u0127a u wlied \u017bilfa, in-nisa ta' missieru.", "U \u0120u\u017ceppi wassal xnieg\u0127a \u0127a\u017cina fuqhom lil missierhom.", "I\u017crael kien i\u0127obb 'il \u0120u\u017ceppi aktar minn \u0127utu kollha, g\u0127ax kien twelidlu fi xju\u0127itu; u g\u0127amillu libsa twila bil-kmiem.", "U \u0127utu nteb\u0127u li missierhom kien i\u0127obbu aktar minn \u0127utu kollha; u saru jobog\u0127duh u ma kellhomx \u0127ila jkellmuh bis-sliem.", "U \u0120u\u017ceppi \u0127olom \u0127olma u qalha lil \u0127utu, u dawn aktar bag\u0127duh.", "U qalilhom: \"Isimg\u0127u din il-\u0127olma li \u0127lomt.", "Konna qeg\u0127din norbtu l-qatet f'nofs l-g\u0127alqa, u, araw, il-qatta tieg\u0127i tqum u baqg\u0127et wieqfa, waqt li daru mag\u0127ha l-qatet tag\u0127kom u nxte\u0127tu fl-art quddiemha.\"", "U qalulu \u0127utu: \"Ma nag\u0127mlux mod li se ssaltan jew ta\u0127kem fuqna, hux?\"", "U aktar komplew jobog\u0127duh min\u0127abba l-\u0127olm tieg\u0127u u kliemu.", "U ra\u0121a' \u0127olom \u0127olma o\u0127ra u qalha lil \u0127utu u qalilhom: \"Er\u0121ajt \u0127lomt \u0127olma: ix-xemx u l-qamar u \u0127dax-il kewkba nxte\u0127tu fl-art quddiemi.\"", "Qalha wkoll lil missieru u lil \u0127utu; u missieru beda jlumu u jg\u0127idlu: \"X'inhi din il-\u0127olma li \u0127lomt?", "Jaqaw sa ni\u0121u jien u ommok u \u0127utek ninxte\u0127tu fl-art quddiemek?\"", "\u0126utu komplew jg\u0127iru g\u0127alih, imma missieru \u017camm f'mo\u0127\u0127u dan il-kliem.", "Il-konfoffa kontra \u0120u\u017ceppi", "U \u0127utu marru jirg\u0127u l-imrie\u0127el ta' missierhom f'Sikem.", "U I\u017crael qal lil \u0120u\u017ceppi: \"Ara \u0127utek qeg\u0127din jirg\u0127u f'Sikem, ejja \u0127a nibag\u0127tek \u0127dejhom.\"", "U hu wie\u0121bu: \"Hawn jien.\"", "U qallu: \"Mur u ara jekk humiex tajbin \u0127utek, u humiex tajbin l-imrie\u0127el, u ejja g\u0127idli.\"", "U bag\u0127tu mill-wied ta' \u0126ebron u mar Sikem.", "U ltaqa' mieg\u0127u ra\u0121el, hu u ji\u0121\u0121erra fir-raba', u dan staqsieh u qallu: \"X'inti tfittex?\"", "U wie\u0121bu: \"Lil \u0127uti qieg\u0127ed infittex.", "G\u0127idli, jekk jog\u0127\u0121bok, fejn qeg\u0127din jirg\u0127u?\"", "U dak ir-ra\u0121el qallu: \"Telqu minn hawn, g\u0127ax smajthom jg\u0127idu: '\u0126a mmorru Dotan.'", "\" U r\u0127ielha \u0120u\u017ceppi g\u0127al wara \u0127utu, u sabhom f'Dotan.", "U huma rawh mill-bog\u0127od u sakemm wasal \u0127dejhom ftiehmu kif joqtluh.", "U bdew jg\u0127idu lil xulxin: \"Arah, \u0121ej il-\u0127alliem!", "Issa ejjew \u0127a noqtluh u nix\u0127tuh \u0121o xi bir, u mbag\u0127ad ng\u0127idu li xi bhima selva\u0121\u0121a kilitu, u naraw x'jiswielu l-\u0127olm tieg\u0127u.\"", "U Ruben sama' u \u0127elsu minn idejhom, u qalilhom: \"Ma nne\u0127\u0127ulux \u0127ajtu.\"", "U \u017cied jg\u0127idilhom Ruben: \"La xxerrdux demm.", "Ix\u0127tuh f'dan il-bir li hawn fid-de\u017cert, u la tmiddux idejkom fuqu.\"", "Dan g\u0127amlu biex je\u0127ilsu minn idejhom, u jroddu lil missieru.", "U \u0121ara li malli \u0120u\u017ceppi wasal \u0127dejn \u0127utu, ne\u017c\u017cg\u0127uh mil-libsa li kellu fuqu, il-libsa twila bil-kmiem, u qabduh u xe\u0127tuh fil-bir.", "Il-bir kien battal, ming\u0127ajr ilma.", "Imbag\u0127ad qag\u0127du bilqieg\u0127da jieklu l-\u0127ob\u017c.", "Kif refg\u0127u g\u0127ajnejhom raw karwana ta' Ismag\u0127elin \u0121ejja minn Gilg\u0127ad bl-i\u0121mla tag\u0127hom mg\u0127obbija bid-dragant, il-balzmu u l-lawdnu, sejrin i\u0127ottuhom l-E\u0121ittu.", "U \u0120uda qal lil \u0127utu: \"X'se nda\u0127\u0127lu jekk noqtlu 'l \u0127una u na\u0127bu demmu?", "Ejjew inbig\u0127uh lill-Ismag\u0127elin u ma mmiddux idejna fuqu, g\u0127ax \u0127una u la\u0127amna hu.\"", "U \u0127utu semg\u0127u minnu.", "U g\u0127addew xi neguzjanti Midjanin, u \u0121ibdu lil \u0120u\u017ceppi u tellg\u0127uh mill-bir, u bieg\u0127u lil \u0120u\u017ceppi lill-Ismag\u0127elin b'g\u0127oxrin bi\u010b\u010ba tal-fidda; u 'l \u0120u\u017ceppi \u0127aduh l-E\u0121ittu.", "Meta Ruben ra\u0121a' lura lejn il-bir, sab li \u0120u\u017ceppi ma kienx g\u0127adu hemm, u \u010barrat ilbiesu.", "U ra\u0121a' mar \u0127dejn \u0127utu u qalilhom: \"It-tifel ma g\u0127adux hemm, u issa jien fejn se naqbad immur?\"", "U qabdu l-libsa ta' \u0120u\u017ceppi, qatlu gidi, u \u010bappsu l-libsa bid-demm.", "U bag\u0127tu l-libsa twila bil-kmiem u \u0127aduha g\u0127and missierhom u qalulu: \"Sibna din.", "Ara jekk hijiex jew le l-libsa ta' ibnek.\"", "U hu raha u qal: \"Din il-libsa ta' ibni.", "Xi bhima selva\u0121\u0121a kiefra kilitu u \u0120u\u017ceppi mqatta' b\u010bejje\u010b.\"", "U \u0120akobb \u010barrat ilbiesu u ge\u017cwer xkora ma' qaddu u g\u0127amel vistu g\u0127al ibnu g\u0127al \u017cmien twil.", "U wliedu, subien u bniet, qamu biex ifarr\u0121uh, imma hu ma riedx jaf b'fara\u0121, u qal: \"Imnikket sa nin\u017cel ta\u0127t l-art \u0127dejn ibni.\"", "U missieru bkieh!", "Il-Midjanin big\u0127uh lil Putifar, uffi\u010bjal tal-Farg\u0127un, kap tal-koki."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.38", "bookref": "GEN.38", "text": ["I\u017c-\u017cwie\u0121 ta' \u0120uda u wliedu", "\u0120ara li f'dak i\u017c-\u017cmien \u0120uda warrab minn ma' \u0127utu, u mar g\u0127and wie\u0127ed minn G\u0127adullam, jismu \u0126ira.", "U hemm \u0120uda ra 'l bint wie\u0127ed Kang\u0127ani, li kien jismu Sug\u0127a; i\u017c\u017cewwi\u0121ha u resaq lejha.", "U tqalet u wildet tifel, u semmieh G\u0127er.", "U re\u0121g\u0127et tqalet u wildet tifel, u semmietu Onan.", "U wildet mill-\u0121did tifel u semmietu Sela; u meta wilditu kienet f'Ke\u017cib.", "U \u0120uda \u017cewwe\u0121 lil G\u0127er, ibnu l-kbir, lil mara jisimha Tamar.", "G\u0127er, il-kbir ta' \u0120uda, kien \u0127a\u017cin f'g\u0127ajnejn il-Mulej, u l-Mulej qatlu.", "U \u0120uda qal lil Onan: \"Ersaq lejn il-mara ta' \u0127uk u aqdi dmirek ta' \u0127aten li int, u qajjem nisel g\u0127al \u0127uk .", "U Onan kien jaf li n-nisel ma kienx se jkun tieg\u0127u, u \u0121ara li meta kien jersaq lejn mart \u0127uh, kien jarmi fl-art, biex ma jag\u0127tix nisel lil \u0127uh.", "U dak li g\u0127amel kien \u0127a\u017cin f'g\u0127ajnejn il-Mulej, u 'l dan qatlu wkoll.", "Imbag\u0127ad \u0120uda qal lil Tamar, mart ibnu: \"Mur lura, u ibqa' armla f'dar missierek, sakemm jikber Sela ibni,\" g\u0127ax qal: \"Li ma jmurx imut hu wkoll b\u0127al \u0127utu.\"", "U Tamar telqet u qag\u0127det f'dar missierha.", "\u0120uda u Tamar", "U g\u0127adda \u0127afna \u017cmien u mietet bint Sug\u0127a, il-mara ta' \u0120uda, u meta tfarra\u0121 dan tala' \u0127dejn il-\u0121e\u017c\u017cie\u017ca tal-mer\u0127la tieg\u0127u, hu u \u0127abibu \u0126ira l-G\u0127adullami, f'Timna.", "U meta g\u0127arrfuha u qalulha: \"Ara, missier \u017cew\u0121ek tala' Timna j\u0121i\u017c\u017c il-mer\u0127la tieg\u0127u,\" Tamar ne\u0127\u0127iet minn fuqha l-ilbies ta' armla, tg\u0127attiet bi star, raxxet il-fwie\u0127a, tge\u017cwret, u qag\u0127det f'da\u0127let G\u0127enajm, fit-triq ta' Timna; g\u0127ax hi kienet rat li Sela kien kiber, u baqg\u0127u ma \u017cew\u0121uhulhiex.", "U raha \u0120uda u \u0127asibha xi mara \u017cienja, g\u0127ax hi kienet g\u0127attiet wi\u010b\u010bha.", "U kiser lejha u qalilha: \"Ejja, \u0127allini nersaq lejk,\" g\u0127ax ma nteba\u0127x li kienet mart ibnu.", "U hi we\u0121bitu: \"X'tag\u0127tini biex tersaq lejja?\"", "U hu we\u0121ibha: \"Nibg\u0127atlek gidi mill-mer\u0127la.\"", "U hi qaltlu: \"Imma ag\u0127tini rahan, sakemm tibg\u0127athuli.\"", "\"X'rahan nista' nag\u0127tik?\" staqsieha.", "U hi wie\u0121bet: \"Is-si\u0121ill tieg\u0127ek, il-qafla u l-\u0127atar tieg\u0127ek li g\u0127andek f'idejk.\"", "U tahomlha, u resaq lejha, u \u0127ar\u0121itlu tqila.", "U qamet, ne\u0127\u0127iet l-istar tag\u0127ha minn fuqha, u libset l-ilbies ta' armla.", "U \u0120uda bag\u0127tilha l-gidi ma' \u0127abibu l-G\u0127adullami, biex jie\u0127u r-rahan minn id il-mara; imma ma sabhiex.", "U staqsa n-nies tal-post u qalilhom: \"Fejn hija l-mara \u017cienja tas-santwarju , dik li tkun f'G\u0127enajm, hawn fit-triq?\"", "U we\u0121buh: \"Ma hawn l-ebda mara \u017cienja tas-santwarju hawn.\"", "U hu ra\u0121a' lura g\u0127and \u0120uda u qallu: \"Ma sibthiex, u n-nies tal-post qalu li ma hemmx mara \u017cienja tas-santwarju.\"", "U \u0120uda qallu: \"\u0126a te\u0127odhom, li ma naqg\u0127ux g\u0127a\u017c-\u017cufjett, jien talli bg\u0127attilha l-gidi, u int talli ma sibthiex.\"", "U \u0121ara li malli g\u0127addew tliet xhur g\u0127arrfu lil \u0120uda u qalulu: \"Tamar, mart ibnek, \u017cniet, u sa\u0127ansitra tqalet bi\u017c-\u017cina tag\u0127ha.\"", "U \u0120uda we\u0121ibhom: \"O\u0127or\u0121uha, u a\u0127arquha.\"", "U hi u \u0127ier\u0121a bag\u0127tet tg\u0127id lil missier \u017cew\u0121ha: \"Mir-ra\u0121el li tieg\u0127u huma dawn, jien tqila.\"", "U \u017ciedet tg\u0127id: \"Ara tag\u0127rafx ta' min huma dawn: is-si\u0121ill, il-qafla u l-\u0127atar.\"", "U \u0120uda g\u0127arafhom u qal: \"G\u0127andha ra\u0121un i\u017cjed minni, g\u0127ax jien ma tajthiex lil ibni Sela.\"", "U ma g\u0127arafhiex i\u017cjed.", "U meta waslet biex tiled, kien hemm tewmin f'\u0121ufha.", "Hi u te\u0127les wie\u0127ed minnhom \u0127are\u0121 idu, u l-qabla rabtitlu ma' idu \u0127ajta \u0127amra skura u qalet: \"Dan \u0127are\u0121 l-ewwel.\"", "I\u017cda meta ra\u0121a' \u0121ibed idu, qabad u \u0127are\u0121 \u0127uh, u hi qalet: \"G\u0127ala \u0127ri\u0121t b'din is-sa\u0127\u0127a kollha?\"", "U semmietu Pere\u017c .", "U fl-a\u0127\u0127ar \u0127are\u0121 \u0127uh, li kellu l-\u0127ajta f'idu, u semmietu \u017bera\u0127 ."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.39", "bookref": "GEN.39", "text": ["\u0120u\u017ceppi f'dar Putifar", "U 'l \u0120u\u017ceppi ni\u017c\u017cluh l-E\u0121ittu u Putifar, uffi\u010bjal tal-Farg\u0127un u kap tal-koki, ra\u0121el E\u0121izzjan, xtrah ming\u0127and l-Ismag\u0127elin, li kienu ni\u017c\u017cluh hemmhekk.", "U l-Mulej kien ma' \u0120u\u017ceppi; g\u0127alhekk kien bniedem li kellu r-ri\u017cq.", "U baqa' fid-dar ta' sidu l-E\u0121izzjan.", "U sidu ra li l-Mulej kien mieg\u0127u, u kulma kien imidd idu g\u0127alih il-Mulej kien jag\u0127tih ir-risq.", "U \u0120u\u017ceppi sab grazzja f'g\u0127ajnejn sidu, u kien iservih, u hu qieg\u0127du fuq daru kollha, u fdalu f'idejh kulma kellu.", "U mindu qieg\u0127du fuq daru u fuq kulma kellu, bierek il-Mulej dar l-E\u0121izzjan min\u0127abba \u0120u\u017ceppi; u l-barka tal-Mulej kienet fuq kulma kellu fid-dar u fir-raba'.", "U \u0127alla kulma kellu f'idejn \u0120u\u017ceppi u ma kien irid jaf b'xejn ming\u0127andu, \u0127lief bil-\u0127ob\u017c li hu kien jiekol.", "U \u0120u\u017ceppi kien ta' sura sabi\u0127a u wi\u010b\u010bu \u0127elu.", "U \u0121ara li wara dan kollu, mart sidu xe\u0127tet g\u0127ajnejha fuq \u0120u\u017ceppi u qaltlu: \"Imtedd mieg\u0127i.\"", "U hu ma riedx, u qal lil mart sidu: \"Ara, sidi ma jrid jaf b'xejn ming\u0127andi dwar x'hawn fid-dar, u kulma g\u0127andu r\u0127ieh f'idejja.", "\u0126add mhawn fuqi f'din id-dar, u hu ma \u010ba\u0127\u0127adni minn xejn \u0127lief minnek, g\u0127ax inti martu.", "U kif nista' nag\u0127mel dan il-\u0127a\u017cen hekk kbir u nidneb kontra Alla.\"", "U g\u0127alkemm hi kienet tkellem hekk lil \u0120u\u017ceppi jum wara l-ie\u0127or hu qatt ma sama' minnha li jimtedd ma' \u0121enbha jew li joqg\u0127od mag\u0127ha.", "\u0120ara li darba wa\u0127da b\u0127al dari \u0120u\u017ceppi da\u0127al id-dar jag\u0127mel ix-xog\u0127ol tieg\u0127u u ma kien hemm \u0127add min-nies tad-dar \u0121ewwa.", "U hi qabditu minn \u0127wej\u0121u u qaltlu: Imtedd mieg\u0127i.\"", "U hu telaq il-libsa f'idha, \u0127arab u \u0127are\u0121 'il barra.", "U \u0121ara li, malli rat li \u0127alla \u0127wej\u0121u f'idha u \u0127arab 'il barra, bdiet tg\u0127ajjat in-nies ta' darha u tg\u0127idilhom: \"Araw, \u0121ibilna ra\u0121el G\u0127ebrew biex jg\u0127addi \u017c-\u017cmien bina.", "Resaq lejja biex jimtedd mieg\u0127i, u jien g\u0127ajjatt g\u0127ajta kbira.", "U hu malli semag\u0127ni ng\u0127olli le\u0127ni u ng\u0127ajjat, \u0127alla \u0127wej\u0121u \u0127dejja, u \u0127arab u \u0127are\u0121 'il barra.\"", "U \u017cammet \u0127wej\u0121u \u0127dejha sakemm \u0121ie sidu d-dar tieg\u0127u.", "U hi tennietlu dan il-kliem kollu u qaltlu: \"Resaq lejja dan l-ilsir G\u0127ebrew li int \u0121ibtilna biex jg\u0127addi \u017c-\u017cmien bija.", "U \u0121ara li malli g\u0127ollejt le\u0127ni u bdejt ng\u0127ajjat \u0127alla \u0127wej\u0121u \u0127dejja, \u0127arab, u \u0127are\u0121 'il barra.\"", "U malli sidu sama' l-kliem li qaltlu martu: \"Dawn il-\u0127wejje\u0121 g\u0127amilli l-ilsir tieg\u0127ek,\" xeg\u0127el bil-qilla.", "U sidu qabad lil \u0120u\u017ceppi u xe\u0127tu l-\u0127abs fejn kienu mag\u0127luqa l-\u0127absin tas-sultan.", "U hu baqa' hemm fil-\u0127abs.", "Imma l-Mulej kien ma' \u0120u\u017ceppi u wera tjieba mieg\u0127u, u g\u0127amel li jsib grazzja f'g\u0127ajnejn il-kap tal-\u0127abs.", "U l-kap tal-\u0127abs \u0127alla f'idejn \u0120u\u017ceppi l-\u0127absin kollha li kien hemm; u kulma kien isir hemm \u0121ew kien jag\u0127mlu hu.", "U l-kap tal-\u0127abs ma kienx jag\u0127ti kas ta' dak li kien fdat f'idejn \u0120u\u017ceppi, g\u0127ax il-Mulej kien mieg\u0127u u kulma kien jag\u0127mel il-Mulej kien i\u0121ibhulu 'l quddiem."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.40", "bookref": "GEN.40", "text": ["\u0120u\u017ceppi u l-\u0127olm ta' s\u0127abu", "U wara dawn il-\u0121rajja l-kuppier u l-pannettier tas-sultan tal-E\u0121ittu naqsu lil sidhom is-sultan tal-E\u0121ittu.", "U l-Farg\u0127un g\u0127adab g\u0127a\u017c-\u017cew\u0121 uffi\u010bjali ewnuki tieg\u0127u, g\u0127all-kuppier u g\u0127all-pannettier.", "U xe\u0127ithom l-g\u0127assa fid-dar tal-kap tal-koki, fil-\u0127abs fejn kien mag\u0127luq \u0120u\u017ceppi.", "U l-kap tal-koki qieg\u0127ed fuqhom lil \u0120u\u017ceppi u dan kien idur bihom; u damu \u017cmien il-\u0127abs.", "Il-kuppier u l-pannettier tas-sultan tal-E\u0121ittu, li kienu mag\u0127luqin il-\u0127abs, \u0127olmu \u0127olma huma t-tnejn f'lejl wie\u0127ed, kull wie\u0127ed il-\u0127olma tieg\u0127u u kull \u0127olma bit-tifsira tag\u0127ha.", "U x\u0127in \u0120u\u017ceppi \u0121ie \u0127dejhom filg\u0127odu rahom li kienu m\u0127assba.", "U staqsa lill-uffi\u010bjali tal-Farg\u0127un li kienu mieg\u0127u l-\u0127abs f'dar sidu u qalilhom: \"G\u0127ala wi\u010b\u010bkom imqarras illum?\"", "U huma we\u0121buh: \"\u0126lomna \u0127olma u ma g\u0127andniex min ifissirhielna.\"", "U \u0120u\u017ceppi qalilhom: \"Mhux f'idejn Alla t-tifsir?", "G\u0127iduhieli.\"", "Il-\u0127olma tal-kuppier", "U l-kuppier qal il-\u0127olma tieg\u0127u lil \u0120u\u017ceppi u qallu: \"Fil-\u0127olma tieg\u0127i rajt dielja quddiemi.", "U d-dielja kellha tliet frieg\u0127i, u malli rmiet, \u0127ar\u0121et i\u017c-\u017cahar tag\u0127ha u l-g\u0127enieqed tag\u0127ha saru g\u0127eneb.", "U kelli f'idejja l-koppa tal-Farg\u0127un, qbadt l-g\u0127eneb, g\u0127asartu fil-koppa tal-Farg\u0127un u newwilt il-koppa f'id il-Farg\u0127un.\"", "U \u0120u\u017ceppi qallu: \"Din hi t-tifsira: it-tliet frieg\u0127i huma tlitt ijiem.", "Tlitt ijiem o\u0127ra, il-Farg\u0127un jerfag\u0127lek \u0121ie\u0127ek u jre\u0121\u0121g\u0127ek lura f'postok, u int tag\u0127ti 'l Farg\u0127un il-koppa f'idu skont id-drawwa ta' qabel, meta kont il-kuppier.", "Imma int ftakar fija meta jkollok ir-risq u jkollok \u0127niena mieg\u0127i, u fakkar lill-Farg\u0127un fija \u0127a jo\u0127ro\u0121ni minn din id-dar.", "G\u0127ax jien kont misruq minn art l-G\u0127ebrej, u lanqas hawn ma g\u0127amilt xi \u0127a\u0121a biex xe\u0127tuni f'dan il-\u0127abs.\"", "Il-\u0127olma tal-pannettier", "U l-kap tal-pannettiera ra li t-tifsira kienet tajba u qal lil \u0120u\u017ceppi: \"Jien ukoll kelli \u0127olma u kelli tlitt iqfief g\u0127a\u0121in fuq rasi.", "U fil-qoffa ta' fuq kien hemm kull xorta ta' ikel mo\u0127mi g\u0127all-Farg\u0127un; imma kiluh l-g\u0127asafar mill-qoffa li kelli fuq rasi.\"", "U \u0120u\u017ceppi wie\u0121eb u qallu: \"Din hi t-tifsira: it-tlitt iqfief huma tlitt ijiem.", "Tlitt ijiem o\u0127ra l-Farg\u0127un ine\u0127\u0127ilek rasek minn fuqek u jdendlek ma' si\u0121ra u l-g\u0127asafar jiklulek la\u0127mek minn fuqek.\"", "U \u0121ara li fit-tielet jum, jum twelid il-Farg\u0127un, dan g\u0127amel ikla g\u0127all-qaddejja kollha tieg\u0127u, u rafa' \u0121ie\u0127 il-kap tal-kuppieri u \u0121ie\u0127 il-kap tal-pannettiera f'nofs il-qaddejja tieg\u0127u.", "U ra\u0121a' qieg\u0127ed il-kap tal-kuppieri f'ras il-kuppieri, biex inewwel il-koppa f'id il-Farg\u0127un.", "Imma l-kap tal-pannettieri g\u0127allqu, kif kien fissrilhom \u0120u\u017ceppi.", "U l-kap tal-kuppieri ma ftakarx f'\u0120u\u017ceppi, u nsieh."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.41", "bookref": "GEN.41", "text": ["Il-\u0127olm tal-Farg\u0127un", "U \u0121ara li wara sentejn s\u0127a\u0127, \u0127olom il-Farg\u0127un ukoll.", "\u0126olom li kien qieg\u0127ed f'xatt in-Nil, u telg\u0127u min-Nil seba' baqriet sbie\u0127 f'surithom u smien f'la\u0127amhom u bdew jirg\u0127u fil-\u0127axix.", "U mbag\u0127ad jara seba' baqriet o\u0127ra telg\u0127in min-Nil warajhom; koroh f'surithom u mag\u0127luba f'la\u0127amhom.", "U waqfu \u0127dejn il-baqar l-o\u0127ra \u0127dejn xatt in-Nil.", "U l-baqar koroh f'surithom u mag\u0127luba f'la\u0127amhom belg\u0127u s-seba' baqriet sbie\u0127 f'surithom u smien f'la\u0127amhom.", "Hawn il-Farg\u0127un stenba\u0127.", "Imbag\u0127ad ra\u0121a' raqad, u jara seba' sbuliet \u0127ier\u0121a minn fuq zokk wie\u0127ed, smien u sbie\u0127.", "U jara seba' sbuliet o\u0127ra rqaq u ma\u0127ruqin mir-ri\u0127 tal-Lvant.", "U s-sbuliet irqaq belg\u0127u s-sbuliet is-smien u mimlija.", "U l-Farg\u0127un stenba\u0127.", "Filg\u0127odu \u0127ass ru\u0127u m\u0127asseb, u bag\u0127at isejja\u0127 is-sa\u0127\u0127ara kollha tal-E\u0121ittu u l-g\u0127orrief kollha; u l-Farg\u0127un qalilhom il-\u0127olm tieg\u0127u, u ma kien hemm \u0127add li kellu l-\u0127ila jfissru lill-Farg\u0127un.", "U l-kap tal-kuppieri kellem lill-Farg\u0127un u qallu: \"Nistqarr illum il-\u0127tija tieg\u0127i.", "Il-Farg\u0127un kien sa\u0127an g\u0127all-qaddejja tieg\u0127u u xe\u0127ithom il-\u0127abs fid-dar tal-kap tal-koki, lili u lill-kap tal-pannettieri.", "U \u0127lomna \u0127olma billejl, jiena u hu, kull wie\u0127ed b'tifsira g\u0127alih.", "U mag\u0127na kien hemm \u017cag\u0127\u017cug\u0127 G\u0127ebrew, qaddej tal-kap tal-koki, u a\u0127na g\u0127ednielu, u hu fissrilna l-\u0127olm tag\u0127na, lil kull wie\u0127ed skont il-\u0127olma tieg\u0127u.", "U \u0121ara li se\u0127\u0127 kollox kif kien fissrilna hu: lili l-Farg\u0127un qeg\u0127edni f'posti mill-\u0121did, u lil sie\u0127bi g\u0127allqu.\"", "U l-Farg\u0127un bag\u0127at isejja\u0127 lil \u0120u\u017ceppi u \u0127ar\u0121uh malajr mill-\u0127abs, qata' xag\u0127ru, biddel \u0127wej\u0121u u da\u0127al quddiem il-Farg\u0127un.", "U l-Farg\u0127un qal lil \u0120u\u017ceppi: \"Jien \u0127lomt \u0127olma u ma hawnx min ifissirhieli.", "U jien smajt bik, g\u0127ax qaluli li bi\u017c\u017cejjed tisma' \u0127olma biex tfissirha.\"", "U \u0120u\u017ceppi wie\u0121eb lill-Farg\u0127un u qallu: \"Mhux jien!", "Alla hu li jwie\u0121eb b'risq il-Farg\u0127un.\"", "U l-Farg\u0127un kellem lil \u0120u\u017ceppi u qallu: \"St\u0127ajjiltni f'\u0127olma qieg\u0127ed f'xatt in-Nil.", "U, ara, rajt telg\u0127in seba' baqriet smien f'la\u0127amhom u sbie\u0127 f'surithom u bdew jirg\u0127u l-\u0127axix.", "Imbag\u0127ad rajt telg\u0127in warajhom seba' baqriet dg\u0127ajfa, koroh wisq f'surithom u mag\u0127luba f'la\u0127amhom.", "Qatt ma rajt koroh b\u0127alhom fl-art kollha tal-E\u0121ittu.", "U l-baqar mag\u0127luba u koroh kielu s-seba' baqriet smien tal-ewwel.", "U dawn da\u0127lu \u0121ol-\u0121ewwieni tag\u0127hom, u ma kienx jidher li da\u0127lu fihom, g\u0127ax dehrithom baqg\u0127et kerha b\u0127al qabel.", "U stenba\u0127t.", "Rajt ukoll fil-\u0127olm seba' sbuliet telg\u0127in fuq zokk wie\u0127ed, mimlija u sbie\u0127.", "U ara, seba' sbuliet nixfin, irqaq u ma\u0127ruqin mir-ri\u0127 tal-Lvant, u s-sbuliet nixfin belg\u0127u s-sbuliet is-sbie\u0127.", "U jien kellimt lis-sa\u0127\u0127ara u ma kien hemm \u0127add li jaf jg\u0127idli xejn.\"", "U \u0120u\u017ceppi qal lill-Farg\u0127un: \"Kollu wie\u0127ed il-\u0127olm tal-Farg\u0127un.", "Kulma se jag\u0127mel, Alla \u0127abbru lill-Farg\u0127un.", "Is-seba' baqriet sbie\u0127 huma seba' snin, u s-seba' sbuliet sbie\u0127 huma seba' snin; \u0127olma wa\u0127da din.", "U s-seba' baqriet mag\u0127luba u koroh li telg\u0127u warajhom huma seba' snin; u s-seba' sbuliet nixfin u ma\u0127ruqin mir-ri\u0127 tal-Lvant huma seba' snin ta' \u0121u\u0127.", "Dan hu l-kliem li g\u0127edt lill-Farg\u0127un: Kulma se jag\u0127mel Alla, wrieh lill-Farg\u0127un.", "\"Araw, \u0121ejjin seba' snin ta' xaba' kbir fl-art kollha tal-E\u0121ittu.", "U warajhom ji\u0121u seba' snin ta' \u0121u\u0127, u jintesa x-xaba' kollu fl-art tal-E\u0121ittu, u l-\u0121u\u0127 itemm l-art.", "U \u0127add ma jinteba\u0127 li qatt kien hemm ix-xaba' fl-art, min\u0127abba l-\u0121u\u0127 li jaqa' fuqha wara dan, g\u0127ax tassew ikun qalil.", "U dan li l-\u0127olma ttenniet g\u0127al darba tnejn ifisser li Alla di\u0121\u00e0 qatag\u0127ha, u dalwaqt Alla jtemmha.", "U issa l-Farg\u0127un g\u0127andu jfittex bniedem dehni u g\u0127aqli, u jqieg\u0127du fuq l-art tal-E\u0121ittu.", "\u0126a jag\u0127mel ukoll il-Farg\u0127un suprintendenti fuq l-art, u jie\u0127u minn \u0127amsa wa\u0127da mill-prodotti tal-art tal-E\u0121ittu.", "Ji\u0121bru l-ikel ta' dawn is-snin tax-xaba' li \u0121ejjin, u ja\u0127\u017cnu fl-ibliet il-qam\u0127 g\u0127all-ikel ta\u0127t idejn il-Farg\u0127un u jerfg\u0127uh.", "U jkun dan l-ikel u tkun din il-\u0127a\u017cna ta' ikel g\u0127all-pajji\u017c fis-seba' snin ta' \u0121u\u0127 li se jaqg\u0127u fuq l-art tal-E\u0121ittu.", "Hekk il-pajji\u017c ma jinqeridx bil-\u0121u\u0127.\"", "\u0120u\u017ceppi gvernatur fuq l-E\u0121ittu", "Dan il-kliem g\u0127o\u0121bu lill-Farg\u0127un u l-qaddejja tieg\u0127u.", "U l-Farg\u0127un qal lill-qaddejja tieg\u0127u: \"Nistg\u0127u nsibu bniedem ie\u0127or b\u0127al dan li g\u0127andu l-ispirtu ta' Alla fih?\"", "U kompla jg\u0127id lil \u0120u\u017ceppi: \"Wara li Alla wriek dan kollu ma hawnx bniedem ta' dehen daqsek.", "Int tkun fuq id-dar tieg\u0127i u fuq il-poplu tieg\u0127i kollu; fit-tron biss inkun jien akbar minnek.\"", "U l-Farg\u0127un issokta jg\u0127id lil \u0120u\u017ceppi: \"Ara, jien se nqieg\u0127dek fuq l-art kollha tal-E\u0121ittu.\"", "U l-Farg\u0127un qala' s-si\u0121ill minn idu , u qieg\u0127du f'id \u0120u\u017ceppi, u libbsu lbies tal-g\u0127a\u017cel fin, u qeg\u0127edlu madwar g\u0127onqu kullana tad-deheb.", "U rikkbu fuq it-tieni karru li kellu, u bdew jg\u0127ajtu quddiemu: \"Abrek !\"", "U hekk qieg\u0127du fuq l-art kollha tal-E\u0121ittu.", "U l-Farg\u0127un qal lil \u0120u\u017ceppi: \"Jiena l-Farg\u0127un, imma ming\u0127ajrek \u0127add ma jerfa' idu jew ri\u0121lu fl-art kollha tal-E\u0121ittu.\"", "U l-Farg\u0127un semma 'l \u0120u\u017ceppi Safenat-panija ; u \u017cew\u0121u lil Asenat, bint Putifera , qassis ta' On , u \u0120u\u017ceppi \u0127are\u0121 idur l-art tal-E\u0121ittu.", "Is-se\u0127\u0127 tal-\u0127olm", "U \u0120u\u017ceppi kellu tletin sena meta deher quddiem il-Farg\u0127un, sultan tal-E\u0121ittu; u \u0127are\u0121 minn quddiem il-Farg\u0127un u mar idur l-art kollha tal-E\u0121ittu.", "U matul is-seba' snin tax-xaba', li la\u0127qu l-art tal-E\u0121ittu, l-art g\u0127amlet frott bil-kotra.", "U \u0121abar \u0120u\u017ceppi l-ikel kollu tas-seba' snin tax-xaba' li \u0121ew fuq l-E\u0121ittu u \u0127a\u017cen dan l-ikel fl-ibliet, ji\u0121ifieri f'kull belt il-frott tar-raba' ta' madwarha.", "U \u0120u\u017ceppi \u0121abar qam\u0127 daqs ir-ramel tal-ba\u0127ar, b'kotra hekk kbira li g\u0127eja jkejlu, g\u0127ax kien bla qjies.", "U 'l \u0120u\u017ceppi tweldulu \u017cew\u0121 ulied qabel ma waslet is-sena tal-\u0121u\u0127; wildithomlu Asenat, bint Putifera, qassis ta' On.", "U \u0120u\u017ceppi semma l-kbir Manassi, g\u0127ax qal: \"Alla nessieni l-g\u0127aw\u0121 kollu tieg\u0127i u d-dar kollha ta' missieri.\"", "U t-tieni semmieh Efrajm, g\u0127ax qal: \"Alla tani li nnissel f'art in-niket tieg\u0127i.\"", "U ntemmu s-seba' snin tax-xaba' li kienu \u0121ew fuq l-E\u0121ittu.", "U la\u0127qu s-seba' snin tal-\u0121u\u0127, b\u0127alma kien qal \u0120u\u017ceppi; u kien hemm il-\u0121u\u0127 fl-artijiet kollha, imma fl-art kollha tal-E\u0121ittu kien hemm il-\u0127ob\u017c.", "Imbag\u0127ad \u0121ie l-\u0121u\u0127 fuq l-art kollha tal-E\u0121ittu, u l-poplu beda jg\u0127ajjat lill-Farg\u0127un g\u0127all-\u0127ob\u017c.", "U l-Farg\u0127un beda jg\u0127id lin-nies kollha tal-E\u0121ittu: \"Morru g\u0127and \u0120u\u017ceppi, u ag\u0127mlu li jg\u0127idilkom.\"", "U kien hemm il-\u0121u\u0127 fuq wi\u010b\u010b l-art kollha; u \u0120u\u017ceppi feta\u0127 l-im\u0127a\u017cen kollha u beda jbig\u0127 lin-nies tal-E\u0121ittu; u l-\u0121u\u0127 baqa' jag\u0127fas fuq l-art tal-E\u0121ittu.", "U kienu ji\u0121u l-E\u0121ittu minn kull pajji\u017c g\u0127and \u0120u\u017ceppi biex jixtru l-qam\u0127; g\u0127ax il-\u0121u\u0127 kien jag\u0127fas fuq kull art."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.42", "bookref": "GEN.42", "text": ["\u0126ut \u0120u\u017ceppi fl-E\u0121ittu", "\u0120akobb ra li kien hemm il-qam\u0127 fl-E\u0121ittu, u qal lil uliedu: \"X'intom t\u0127arsu lejn xulxin?\"", "U ssokta jg\u0127id: \"Jiena smajt li hemm il-qam\u0127 fl-E\u0121ittu.", "In\u017clu hemm u ixtru l-qam\u0127 g\u0127alina minn hemm, biex ng\u0127ixu u ma mmutux.\"", "U ni\u017clu l-E\u0121ittu g\u0127axra minn \u0127ut \u0120u\u017ceppi jixtru l-qam\u0127.", "Imma Benjamin, \u0127u \u0120u\u017ceppi, \u0120akobb ma bag\u0127tux ma' \u0127utu, g\u0127ax qal: \"Li ma jmurx ji\u0121rilu b\u0127al \u0120u\u017ceppi.\"", "U waslu wlied I\u017crael biex jixtru l-qam\u0127 flimkien ma' o\u0127rajn li kienu \u0121ew ukoll, g\u0127ax kien hemm il-\u0121u\u0127 f'art Kang\u0127an.", "\u0120u\u017ceppi kien il-gvernatur fuq il-pajji\u017c; hu li kien ibig\u0127 lin-nies kollha tal-art.", "U waslu \u0127ut \u0120u\u017ceppi u nxte\u0127tu wi\u010b\u010bhom fl-art quddiemu.", "U \u0120u\u017ceppi ra lil \u0127utu u g\u0127arafhom, i\u017cda \u0121ieb ru\u0127u mag\u0127hom ta' barrani, u kellimhom iebes u qalilhom: \"Minn fejn \u0121ejjin?\"", "U huma we\u0121buh: \"Mill-art ta' Kang\u0127an, biex nixtru l-ikel.\"", "U \u0120u\u017ceppi kien g\u0127araf lil \u0127utu, imma huma ma g\u0127arfuhx.", "U ftakar \u0120u\u017ceppi fil-\u0127olm li kien \u0127olom dwarhom u qalilhom: \"Intom spjuni!", "\u0120ejtu hawn biex titkixxfu d-dg\u0127ufija tal-art.\"", "U huma we\u0121buh: \"Le, sidi, il-qaddejja tieg\u0127ek \u0121ew jixtru l-ikel.", "A\u0127na lkoll ulied bniedem wie\u0127ed.", "A\u0127na nies sewwa.", "M'a\u0127niex spjuni.\"", "U hu qalilhom: \"Le!", "Titkixxfu d-dg\u0127ufija tal-art \u0121ejtu!\"", "U huma we\u0121buh: \"A\u0127na l-qaddejja tieg\u0127ek tnax-il a\u0127wa, ulied bniedem wie\u0127ed fl-art ta' Kang\u0127an.", "I\u017c-\u017cg\u0127ir illum qieg\u0127ed ma' missierna, u l-ie\u0127or ma g\u0127adux mag\u0127na.\"", "\u0120u\u017ceppi qalilhom: \"G\u0127edtilkom jien: intom spjuni.", "B'dan in\u0121arrabkom: daqs kemm hu \u0127aj il-Farg\u0127un, ma to\u0127or\u0121ux minn hawn qabel ma ji\u0121i hawn \u0127ukom i\u017c-\u017cg\u0127ir.", "Ibag\u0127tu lil xi wie\u0127ed minnkom i\u0121ib lil \u0127ukom, u intom tibqg\u0127u l-\u0127abs, biex jien in\u0121arrab kliemkom jekk intomx fis-sewwa.", "Jekk le, daqs kemm hu \u0127aj il-Farg\u0127un, intom spjuni.\"", "U \u0121abarhom il-\u0127abs g\u0127al tlitt ijiem.", "U fit-tielet jum \u0120u\u017ceppi qalilhom: \"Ag\u0127mlu dan u tg\u0127ixu, g\u0127ax jien nib\u017ca' minn Alla.", "Jekk intom nies sewwa, wie\u0127ed minnkom jibqa' mag\u0127luq fil-\u0127abs tag\u0127kom, u intom morru \u0127udu l-qam\u0127 g\u0127all-\u0121u\u0127 f'darkom.", "U \u0121ibuli 'l \u0127ukom i\u017c-\u017cg\u0127ir, imbag\u0127ad nemmen kliemkom u ma tmutux.\"", "U hekk g\u0127amlu.", "U bdew jg\u0127idu lil xulxin: \"Tassew a\u0127na \u0127atja kontra \u0127una, g\u0127ax a\u0127na rajna d-diqa ta' qalbu; u hu u jitlobna l-\u0127niena ma tajniehx widen.", "G\u0127alhekk \u0121ie fuqna dan l-g\u0127aw\u0121.\"", "U qabe\u017c Ruben u qalilhom: \"Ma kontx g\u0127edtilkom jiena: 'la tag\u0127mlux \u0127sara lit-tifel' u intom ma tajtux widen?", "U issa demmu jrid jit\u0127allas minna.\"", "U huma ma nteb\u0127ux li \u0120u\u017ceppi kien qieg\u0127ed jifhimhom, g\u0127ax bejniethom kien hemm l-interpretu.", "U hu tbieg\u0127ed minnhom u beka.", "Imbag\u0127ad \u0121ie lura \u0127dejhom u kellimhom, u \u0127a 'l Simg\u0127on minn fosthom u rabtu ta\u0127t g\u0127ajnejhom.", "U \u0120u\u017ceppi ordna li jimlewlhom l-ixkejjer tag\u0127hom bil-qam\u0127 u li jqieg\u0127du l-b\u010bejje\u010b tal-fidda ta' kull wie\u0127ed fl-ixkora tieg\u0127u, u li jag\u0127tuhom ikel g\u0127at-triq.", "U g\u0127amlulhom hekk.", "U g\u0127abbew il-qam\u0127 fuq il-\u0127mir tag\u0127hom u telqu minn hemm.", "U wie\u0127ed minnhom feta\u0127 l-ixkora tieg\u0127u fil-lukanda biex jag\u0127lef il-\u0127mar tieg\u0127u, u ra li flusu kienu f'wi\u010b\u010b l-ixkora tieg\u0127u.", "U qal lil \u0127utu: \"Tawni lura flusi, u hawn huma f'wi\u010b\u010b l-ixkora tieg\u0127i.\"", "U \u0127ar\u0121et ru\u0127hom, u b'rog\u0127da fuqhom bdew jg\u0127idu lil xulxin: \"X'inhu dan li g\u0127amlilna Alla?\"", "U waslu g\u0127and missierhom \u0120akobb fl-art ta' Kang\u0127an u g\u0127arrfuh b'kulma \u0121ralhom u qalulu: \"Dak ir-ra\u0121el, is-sid tal-art, kellimna iebes u \u0127adna bi spjuni tal-pajji\u017c; u a\u0127na g\u0127ednielu li a\u0127na nies sewwa, u m'a\u0127niex spjuni.", "A\u0127na tnax-il a\u0127wa, ulied missier wie\u0127ed: wie\u0127ed ma g\u0127adux mag\u0127na u \u017c-\u017cg\u0127ir illum qieg\u0127ed ma' missierna f'Kang\u0127an.", "U r-ra\u0121el sid l-art qalilna: 'Minn dan inkun naf jekk intomx nies sewwa: \u0127allu hawn mieg\u0127i 'l wie\u0127ed minn \u0127utkom, \u0127udu l-qam\u0127 g\u0127all-\u0121u\u0127 f'darkom u morru.", "U \u0121ibuli hawn 'il \u0127ukom i\u017c-\u017cg\u0127ir, u jien inkun naf li m'intomx spjuni, imma nies sewwa; imbag\u0127ad jiena rroddilkom 'il \u0127ukom lura u intom tkunu tistg\u0127u ti\u0121\u0121errew mal-art kollha.' \"", "\u0120ara li meta bdew ibattlu l-ixkejjer tag\u0127hom, kull wie\u0127ed ra l-bor\u017ca ta' flusu fl-ixkora tieg\u0127u; raw il-boro\u017c ta' flushom u be\u017cg\u0127u, huma u missierhom.", "U \u0120akobb missierhom qalilhom: \"\u0120ibtuni bla tfal!", "\u0120u\u017ceppi ma g\u0127adux i\u017cjed; Simg\u0127on ma g\u0127adux i\u017cjed, u issa tridu te\u0127duli lil Benjamin.", "Kellu ji\u0121rili dan kollu!\"", "U Ruben kellem lil missieru u qallu: \"Oqtolli li\u017c-\u017cew\u0121 uliedi jekk ma n\u0121ibhulekx lura.", "Er\u0127ih f'idejja u jiena n\u0121ibhulek lura.\"", "U hu wie\u0121bu: \"Ibni ma jin\u017cilx mag\u0127kom; g\u0127ax \u0127uh miet u hu baqa' wa\u0127du.", "U jekk ji\u0121rilu xi g\u0127aw\u0121 fit-triq, li sejrin fiha, tni\u017c\u017cluli xju\u0127iti bil-g\u0127ali fil-qabar.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.43", "bookref": "GEN.43", "text": ["\u0126ut \u0120u\u017ceppi g\u0127at-tieni darba fl-E\u0121ittu", "Il-\u0121u\u0127 baqa' jag\u0127fas fuq l-art.", "U meta temmu jieklu l-qam\u0127 li kienu \u0121iebu mill-E\u0121ittu, missierhom qalilhom: \"Er\u0121g\u0127u morru ixtrulna ftit qam\u0127.\"", "U \u0120uda wie\u0121bu u qallu: \"Dak ir-ra\u0121el widdibna bis-s\u0127i\u0127 u qalilna: 'Ma tarawx wi\u010b\u010bi jekk ma jkollkomx lil \u0127ukom mag\u0127kom.'", "Mela, jekk jog\u0127\u0121bok tibg\u0127at lil \u0127una mag\u0127na, immorru u nixtrulek il-qam\u0127; imma jekk ma jog\u0127\u0121bokx, ma nin\u017clux.", "G\u0127ax dak ir-ra\u0121el qalilna: 'Ma tarawx wi\u010b\u010bi jekk ma jkollkomx lil \u0127ukom mag\u0127kom.'", "\" U I\u017crael qalilhom: \"G\u0127ala g\u0127amiltuli din il-\u0127sara, li mortu tg\u0127idu lil dak ir-ra\u0121el li kien g\u0127ad baqg\u0127alkom \u0127ukom?\"", "U huma we\u0121buh: \"Dak ir-ra\u0121el staqsiena fuq li staqsiena fuqna u fuq il-familji tag\u0127na u qalilna: 'G\u0127adux \u0127aj missierkom?", "G\u0127andkomx xi \u0127ukom ie\u0127or?'", "U a\u0127na we\u0121ibnieh skont dan il-kliem.", "Fejn konna nafu li kien sa jg\u0127idilna: 'Ni\u017c\u017clu mag\u0127kom lil \u0127ukom'?\"", "U \u0120uda ssokta jg\u0127id lil I\u017crael missieru: \"Ibg\u0127at li\u017c-\u017cag\u0127\u017cug\u0127 mieg\u0127i, \u0127a naqbdu u nitilqu, u jkollna biex ng\u0127ixu u ma mmutux, sew a\u0127na u inti, u sew it-tfal tag\u0127na.", "Nag\u0127mel tajjeb jien g\u0127alih; fittex lili g\u0127alih.", "Jekk jien ma n\u0121ibhulekx, u ma nqeg\u0127edhulekx quddiemek, jien inkun \u0127ati kontrik g\u0127al g\u0127omri kollu.", "G\u0127ax kieku ma qg\u0127adniex nitnikkru, kieku s'issa r\u0121ajna morna hemmhekk darbtejn.\"", "U I\u017crael missierhom we\u0121ibhom: \"Jekk inhu hekk, tajjeb, ag\u0127mlu hekk: \u0127udu mag\u0127kom mill-a\u0127jar \u0121id ta' din l-art fil-\u0127oro\u0121 tag\u0127kom u \u0127udu rigal lil dak ir-ra\u0121el; xi ftit balzmu, xi ftit g\u0127asel, dragant u lawdnu, pista\u010b\u010bi u lew\u017c.", "Flus mag\u0127kom \u0127udu d-doppju u \u0127udu wkoll il-flus li kienu raddewlkom f'wi\u010b\u010b l-ixkejjer, li ma kienx hemm xi \u017cball.", "U 'l \u0127ukom \u0127uduh mag\u0127kom ukoll.", "Aqbdu u morru lura g\u0127and dak ir-ra\u0121el.", "U El-Xaddaj jag\u0127mel li ssibu \u0127niena quddiem dak ir-ra\u0121el, u jag\u0127tikom lura lil \u0127ukom l-ie\u0127or u 'l Benjamin; u jien, jekk g\u0127andi ni\u010b\u010ba\u0127\u0127ad minn uliedi, \u0127a ni\u010b\u010ba\u0127\u0127ad!\"", "U huma \u0127adu f'idejhom dawn ir-rigali, u flus \u0127adu g\u0127al darba tnejn, u 'l Benjamin; u qabdu u ni\u017clu lejn l-E\u0121ittu, u da\u0127lu quddiem \u0120u\u017ceppi.", "U malli \u0120u\u017ceppi ra lil Benjamin mag\u0127hom, qal lil dak li kien jie\u0127u \u0127sieb daru: \"\u0120ib lil dawk l-ir\u0121iel id-dar, u oqtol xi bhima, u lesti kollox, g\u0127ax dawk l-ir\u0121iel illum jieklu mieg\u0127i f'nofsinhar.\"", "U dak ir-ra\u0121el g\u0127amel skont ma qallu \u0120u\u017ceppi u da\u0127\u0127al lil dawn l-ir\u0121iel f'dar \u0120u\u017ceppi.", "U huma be\u017cg\u0127u g\u0127ax da\u0127\u0127luhom f'dar \u0120u\u017ceppi, u qalu: \"Min\u0127abba l-bi\u010b\u010ba tal-flus li re\u0121\u0121g\u0127ulna fl-ixkejjer tag\u0127na l-ewwel darba da\u0127\u0127luna hawn, biex ja\u0127btu g\u0127alina u jinxte\u0127tu fuqna, u je\u0127duna lsiera, u jaqbdu l-\u0127mir tag\u0127na.\"", "U resqu fuq dak li kien jie\u0127u \u0127sieb id-dar ta' \u0120u\u017ceppi u kellmuh f'bieb id-dar, u qalulu: \"Jekk jog\u0127\u0121bok, sidna: A\u0127na n\u017cilna l-ewwel darba nixtru l-qam\u0127, u meta konna wasalna fil-lukanda fta\u0127na l-ixkejjer tag\u0127na, u hemm sibna l-flus, kull wie\u0127ed f'wi\u010b\u010b l-ixkora tieg\u0127u, sewwasew flusna skont ma ji\u017cnu, u issa \u0121ibniehom lura mag\u0127na.", "U \u0121ibna wkoll flus o\u0127ra mag\u0127na biex nixtru l-qam\u0127.", "Ma nafux min qieg\u0127ed il-flus tag\u0127na fl-ixkejjer tag\u0127na.\"", "U hu we\u0121ibhom: \"Is-sliem g\u0127alikom.", "La tib\u017cg\u0127ux!", "Alla tag\u0127kom u Alla ta' missirijietkom takom te\u017cor mo\u0127bi fl-ixkejjer tag\u0127kom; fluskom di\u0121\u00e0 waslu g\u0127andi.\"", "U \u0127ar\u0121ilhom lil Simg\u0127on.", "L-a\u0127wa l-mistiedna ta' \u0120u\u017ceppi", "Imbag\u0127ad dak ir-ra\u0121el da\u0127\u0127al 'il dawk l-ir\u0121iel f'dar \u0120u\u017ceppi; tahom l-ilma u \u0127aslu ri\u0121lejhom; u tahom ukoll l-g\u0127alf g\u0127all-\u0127mir tag\u0127hom.", "U lestew ir-rigali g\u0127al meta jasal \u0120u\u017ceppi f'nofsinhar, g\u0127ax semg\u0127u li kellhom jieklu hemm.", "U \u0120u\u017ceppi da\u0127al id-dar, u huma \u0121ibulu r-rigali li kellhom f'idejhom id-dar u nxte\u0127tu wi\u010b\u010bhom fl-art quddiemu.", "U hu sellmilhom u staqsiehom: \"Kif inhu x-xwejja\u0127 missierkom li semmejtu, g\u0127adu \u0127aj?\"", "U huma we\u0121buh: \"Qawwi u s\u0127i\u0127 il-qaddej tieg\u0127ek missierna, g\u0127adu \u0127aj.\"", "U ni\u017clu g\u0127arkupptejhom u nxte\u0127tu wi\u010b\u010bhom fl-art quddiemu.", "U rafa' g\u0127ajnejh, u ra lil Benjamin \u0127uh, bin ommu, u staqsiehom: \"Dan \u0127ukom i\u017c-\u017cg\u0127ir li intom g\u0127edtuli?\"", "U \u017cied jg\u0127id: \"Alla j\u0127enn g\u0127alik, ibni!\"", "U \u0120u\u017ceppi \u0127ass \u0121ewwenih jitqanqlu g\u0127al \u0127uh, \u0127ass li g\u0127andu jibki, u da\u0127al jg\u0127a\u0121\u0121el fil-kamra tieg\u0127u, u beka hemm.", "Imbag\u0127ad \u0127asel wi\u010b\u010bu u \u0127are\u0121, \u017camm kemm fela\u0127 u qal: \"\u0120ibu l-ikel!\"", "U \u0121ibulu g\u0127alih wa\u0127du, u lilhom g\u0127alihom we\u0127idhom, u lill-E\u0121izzjani, li jieklu mieg\u0127u, g\u0127alihom we\u0127idhom ukoll - g\u0127aliex l-E\u0121izzjani ma jistg\u0127ux jieklu mal-G\u0127ebrej, g\u0127ax ikun g\u0127ajb g\u0127all-E\u0121izzjani.", "U qag\u0127du bilqieg\u0127da quddiemu, wie\u0127ed wara l-ie\u0127or, il-kbir l-ewwel u \u017c-\u017cg\u0127ir l-a\u0127\u0127ar, skont ma kellhom snin, u l-a\u0127wa bdew i\u0127arsu mistag\u0127\u0121ba lejn xulxin.", "U refg\u0127ulhom ishma minn quddiemu, u s-sehem ta' Benjamin kien \u0127ames darbiet iktar mis-sehem ta' \u0127utu kollha.", "U xorbu u fer\u0127u mieg\u0127u."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.44", "bookref": "GEN.44", "text": ["Prova o\u0127ra", "U \u0120u\u017ceppi ordna 'l dak li kien jie\u0127u \u0127sieb daru u qallu: \"Imla l-ixkejjer ta' dawn l-ir\u0121iel b'kemm jesg\u0127u qam\u0127 u qieg\u0127ed il-flus ta' kull wie\u0127ed fl-ixkora tieg\u0127u.", "U qieg\u0127ed il-koppa tieg\u0127i, il-koppa tal-fidda, f'wi\u010b\u010b l-ixkora ta\u017c-\u017cg\u0127ir flimkien mal-flus tal-qam\u0127 tieg\u0127u.\"", "U dak g\u0127amel skont ma qallu \u0120u\u017ceppi.", "Mas-seb\u0127 filg\u0127odu l-ir\u0121iel bag\u0127tuhom, lilhom u l-\u0127mir mag\u0127hom.", "\u0126ar\u0121u mill-belt; u, bla ma kienu g\u0127adhom tbieg\u0127du wisq, \u0120u\u017ceppi sejja\u0127 lil dak li kien jie\u0127u \u0127sieb daru u qallu: \"Qum u mur i\u0121ri g\u0127al wara dawk l-ir\u0121iel, u meta til\u0127aqhom g\u0127idilhom: 'G\u0127ala \u0127allastu l-\u0121id bid-deni?", "G\u0127aliex sraqtuli l-koppa tal-fidda?", "Mhux minnha jixrob sidi, u biha je\u0127ber ?", "\u0126a\u017cin g\u0127amiltu meta g\u0127amiltu dan.' \"", "U la\u0127aqhom u qalilhom dan il-kliem.", "U huma we\u0121buh: \"G\u0127ala sidi qieg\u0127ed jitkellem hekk?", "Ma jkun qatt li l-qaddejja tieg\u0127ek jag\u0127mlu xi \u0127a\u0121a b\u0127al din.", "Hawn huma l-flus li konna sibna f'wi\u010b\u010b l-ixkejjer tag\u0127na, \u0121ibnihomlok mill-art ta' Kang\u0127an, u se mmorru issa nisirqu minn dar sidek fidda jew deheb?", "G\u0127and min mill-qaddejja tieg\u0127ek tinstab, ting\u0127atalu l-mewt, u a\u0127na nsiru l-ilsiera ta' sidi.\"", "U hu wie\u0121eb: \"Mela minn issa stess isir kif g\u0127edtu.", "G\u0127and min tinstab jaqa' lsir tieg\u0127i, u intom tkunu \u0127ielsa.\"", "U malajr ni\u017c\u017cel fl-art kull wie\u0127ed l-ixkora tieg\u0127u, u kull wie\u0127ed feta\u0127 l-ixkora tieg\u0127u.", "U dak beda jfittex, beda mill-kbir u spi\u010b\u010ba fi\u017c-\u017cg\u0127ir, u l-koppa nstabet fl-ixkora ta' Benjamin.", "U huma \u010barrtu lbieshom, u g\u0127abbew mill-\u0121did kull wie\u0127ed il-\u0127mar tieg\u0127u, u re\u0121g\u0127u lura lejn il-belt.", "\u0120uda u \u0127utu waslu fid-dar ta' \u0120u\u017ceppi u hu kien g\u0127adu hemm, u huma nxte\u0127tu wi\u010b\u010bhom fl-art quddiemu.", "U \u0120u\u017ceppi qalilhom: \"X'g\u0127emil hu dan tag\u0127kom?", "Ma kontux tafu li bniedem b\u0127ali g\u0127andu l-\u0127ila je\u0127ber?\"", "U \u0120uda wie\u0121bu: \"X'naqbdu ng\u0127idu lil sidi?", "Kif se nitkellmu u kif se ni\u0121\u0121ustifikaw irwie\u0127na?", "Alla kixef il-\u0127tija tal-qaddejja tieg\u0127ek.", "Hawn a\u0127na l-ilsiera ta' sidi, a\u0127na lkoll u dak li nstabet il-koppa g\u0127andu.\"", "U wie\u0121eb \u0120u\u017ceppi: \"Ma jkun qatt minni li nag\u0127mel dan.", "Il-bniedem li g\u0127andu nstabet il-koppa, hu jkun l-ilsir tieg\u0127i, u intom morru bis-sliem g\u0127and missierkom.\"", "U resaq lejh \u0120uda u qallu: \"Iddew sidi, \u0127a jitkellem il-qaddej tieg\u0127ek u jg\u0127id kelma f'widnejn sidi!", "La tag\u0127dabx g\u0127all-qaddej tieg\u0127ek, g\u0127ax int b\u0127all-Farg\u0127un.", "Sidi kellem lill-qaddejja tieg\u0127u u staqsiehom: 'g\u0127andkomx missier jew \u0127u?'", "U a\u0127na we\u0121ibna lil sidi: 'G\u0127andna missier xi\u0127 u tifel \u017cg\u0127ir, bin xju\u0127itu.", "\u0126uh miet u minn ta' ommu baqa' hu wa\u0127du; u missieru j\u0127obbu.'", "U int g\u0127edt lill-qaddejja tieg\u0127ek: 'Ni\u017c\u017cluhuli hawn \u0127a nix\u0127et g\u0127ajnejja fuqu.'", "U a\u0127na g\u0127edna lil sidi: 'Ma jistax i\u017c-\u017cag\u0127\u017cug\u0127 i\u0127alli lil missieru; jekk jitilqu, missieru jmut.'", "U int g\u0127edt lill-qaddejja tieg\u0127ek: \"Jekk \u0127ukom i\u017c-\u017cg\u0127ir ma jin\u017cilx mag\u0127kom, ma tarawx i\u017cjed wi\u010b\u010bi.'", "U \u0121ara li meta tlajna g\u0127and missieri, il-qaddej tieg\u0127ek, \u0127abbarnielu kliem sidi.", "Meta mbag\u0127ad qalilna: 'Er\u0121g\u0127u morru u ixtru ftit qam\u0127,' a\u0127na g\u0127ednielu: 'Ma nistg\u0127ux nin\u017clu hemm.", "Jekk ikollna mag\u0127na \u0127una \u017c-\u017cg\u0127ir, nin\u017clu; g\u0127ax ma nistg\u0127ux naraw wi\u010b\u010b dak ir-ra\u0121el, jekk \u0127una \u017c-\u017cg\u0127ir ma jkunx mag\u0127na.'", "U l-qaddej tieg\u0127ek missieri qalilna: 'Intom tafu li tnejn welditli marti.", "U wie\u0127ed telaq minn \u0127dejja u jien g\u0127edt: Qattg\u0127uh, qattg\u0127uh b\u010bejje\u010b! u s'issa ma rajtux i\u017cjed.", "U jekk issa te\u0127duli lil dan ukoll minn quddiem wi\u010b\u010bi, u ti\u0121rilu xi \u0127sara, intom tni\u017c\u017cluli xju\u0127iti fil-qabar bl-g\u0127ali.'", "U issa malli nasal g\u0127and il-qaddej tieg\u0127ek missieri, u \u017c-\u017cag\u0127\u017cug\u0127 ma jkunx mag\u0127na, la darba \u0127ajtu marbuta ma' \u0127ajjet it-tifel, ji\u0121ri li malli jinteba\u0127 li \u017c-\u017cag\u0127\u017cug\u0127 mhux mag\u0127na, \u017cgur li jmut, u jkunu ni\u017c\u017clu l-qaddejja tieg\u0127ek ix-xju\u0127ija tal-qaddej tieg\u0127ek missierna fil-qabar bil-g\u0127ali.", "U l-qaddej tieg\u0127ek g\u0127amel tajjeb g\u0127a\u017c-\u017cag\u0127\u017cug\u0127 quddiem missieri u qal: 'Jekk ma n\u0121ibhulekx, inkun \u0127ati quddiem missieri g\u0127omri kollu.'", "U issa \u0127a joqg\u0127od il-qaddej tieg\u0127ek flok i\u017c-\u017cag\u0127\u017cug\u0127 b'ilsir ta' sidi, u hekk i\u017c-\u017cag\u0127\u017cug\u0127 jitla' ma' \u0127utu.", "G\u0127ax x'wi\u010b\u010b g\u0127andi nitla' g\u0127and missieri u \u017c-\u017cag\u0127\u017cug\u0127 ma jkunx mieg\u0127i?", "Jalla ma narax jien l-g\u0127ali li jista' jil\u0127aq lil missieri!\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.45", "bookref": "GEN.45", "text": ["\u0120u\u017ceppi jurihom min hu", "U \u0120u\u017ceppi ma fela\u0127x i\u017comm i\u017cjed quddiem dawk li kienu madwaru, u g\u0127ajjat: \"O\u0127or\u0121u 'l kul\u0127add minn quddiemi.\"", "U ma kien hemm \u0127add \u0127dejh, meta \u0120u\u017ceppi wera ru\u0127u lil \u0127utu.", "U hu g\u0127ajjat u beka.", "U semg\u0127uh l-E\u0121izzjani u semg\u0127uh ukoll in-nies kollha ta' dar il-Farg\u0127un.", "U \u0120u\u017ceppi qal lil \u0127utu: \"Jiena \u0120u\u017ceppi!", "G\u0127adu \u0127aj missieri?\"", "U \u0127utu ma fel\u0127ux iwe\u0121buh, g\u0127ax baqg\u0127u miblug\u0127in quddiemu.", "U \u0120u\u017ceppi qal lil \u0127utu: \"Ersqu lejja,\" u huma resqu lejh u hu qalilhom: \"Jiena \u0120u\u017ceppi, \u0127ukom li intom beg\u0127tuni g\u0127all-E\u0121ittu.", "U issa la tag\u0127lux u la tinkeddux g\u0127ax beg\u0127tuni g\u0127al hawn, g\u0127ax biex tibqg\u0127u \u0127ajjin intom Alla bag\u0127atni hawn qabilkom.", "Sentejn ilu ja\u0127kem il-\u0121u\u0127 fuq l-art, u g\u0127ad fadal \u0127ames snin o\u0127ra, u ma jkunx hemm u la \u0127rit u lanqas \u0127sad.", "U Alla bag\u0127atni qabilkom biex in\u0127allilkom fdal fuq l-art, u j\u017comm \u0127aj bikom kotra kbira ta' me\u0127lusin.", "Mela, mhux intom bg\u0127attuni hawn, imma Alla, u hu g\u0127amel minni missier il-Farg\u0127un , sid daru kollha, u gvernatur fuq l-art kollha tal-E\u0121ittu.", "Fittxu itilg\u0127u g\u0127and missieri, u g\u0127idulu: 'Dan jg\u0127id ibnek \u0120u\u017ceppi: 'Alla g\u0127amilni sid fuq l-E\u0121ittu kollu.", "In\u017cel \u0127dejja, u la titnikkirx.", "U tg\u0127ammar f'art Gosen u tkun qribi, int u wliedek, u wlied uliedek bl-imrie\u0127el u l-baqar tieg\u0127ek u b'kulma g\u0127andek.", "U hekk jien na\u0127siblek g\u0127al kollox, g\u0127ax g\u0127ad fadal \u0127ames snin o\u0127ra ta' \u0121u\u0127, biex ma tiftaqarx int, darek u kulma g\u0127andek.'", "Araw, qeg\u0127din jaraw g\u0127ajnejkom u g\u0127ajnejn Benjamin, li fommi qieg\u0127ed ikellimkom.", "U g\u0127arrfu lil missieri bil-kobor tieg\u0127i fl-E\u0121ittu u b'kulma rajtu, u fittxu ni\u017c\u017clu lil missieri hawnhekk.'", "\" U nxte\u0127et fuq g\u0127onq Benjamin u beka; u beka Benjamin mg\u0127annaq mieg\u0127u.", "Bies lil \u0127utu kollha, u beka fuqhom.", "U wara dan kollu \u0127utu bdew jitkellmu mieg\u0127u.", "U nstemg\u0127et l-a\u0127bar f'dar il-Farg\u0127un u bdew jg\u0127idu: \"\u0120ew \u0127ut \u0120u\u017ceppi.\"", "U fer\u0127u l-Farg\u0127un u n-nies ta' madwaru.", "U l-Farg\u0127un qal lil \u0120u\u017ceppi: \"G\u0127id lil \u0127utek: 'Ag\u0127mlu hekk: g\u0127abbu l-bhejjem tag\u0127kom, u itilqu u morru fl-art ta' Kang\u0127an.", "U aqbdu lil missierkom u lil djarkom u ejjew \u0127dejja, u jien nag\u0127tikom il-\u0121id tal-art tal-E\u0121ittu u intom tieklu mill-a\u0127jar frott tal-art.'", "U int ordnalhom ukoll: 'Dan ag\u0127mlu: \u0127udu mag\u0127kom mill-art tal-E\u0121ittu karrijiet g\u0127at-tfal u n-nisa tag\u0127kom, u \u0121ibu 'l missierkom u ejjew.", "U la tag\u0127lux g\u0127al \u0127wejji\u0121kom, g\u0127ax il-\u0121id tal-E\u0121ittu kollu huwa tag\u0127kom.' \"", "U wlied I\u017crael g\u0127amlu hekk.", "U \u0120u\u017ceppi tahom karrijiet, skont l-ordni tal-Farg\u0127un, u ikel g\u0127at-triq.", "Tahom ukoll tibdila \u0127wejje\u0121 g\u0127al kull wie\u0127ed, imma lil Benjamin tah tliet mitt bi\u010b\u010ba tal-fidda u \u0127ames tibdiliet \u0127wejje\u0121.", "U lil missieru bag\u0127atlu dawn il-\u0127wejje\u0121: g\u0127axart i\u0127mir mg\u0127obbija bil-\u0121id tal-E\u0121ittu, u g\u0127axart i\u0127mir mg\u0127obbija bil-qam\u0127, \u0127ob\u017c u ikel g\u0127at-triq.", "Imbag\u0127ad bag\u0127at lil \u0127utu, u huma u sejrin qalilhom: \"Issa toqog\u0127dux titlewmu fit-triq.\"", "Hekk telg\u0127u mill-E\u0121ittu, u \u0121ew f'art Kang\u0127an g\u0127and \u0120akobb missierhom.", "U tawh l-a\u0127bar u qalulu: \"\u0120u\u017ceppi g\u0127adu \u0127aj!", "Sa\u0127ansitra hu l-kmand tal-art kollha tal-E\u0121ittu!\"", "Imma qalbu baqg\u0127et bierda, g\u0127ax ma emminhomx.", "U qalulu kulma kien qalilhom \u0120u\u017ceppi, u meta ra l-karrijiet kollha li kien bag\u0127at \u0120u\u017ceppi biex irikkbuh fuqhom, \u0127a r-ru\u0127 \u0120akobb missierhom.", "U I\u017crael qal: \"Bi\u017c\u017cejjed!", "Ibni \u0120u\u017ceppi g\u0127adu \u0127aj!", "\u0126a mmur narah qabel ma mmut!\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.46", "bookref": "GEN.46", "text": ["\u0120akobb imur l-E\u0121ittu", "U I\u017crael telaq b'kulma kellu u \u0121ie Birsaba, u hemm offra sagrifi\u010b\u010bji lil Alla ta' missieru I\u017cakk.", "U Alla kellem lil I\u017crael f'dehra billejl u qallu: \"\u0120akobb, \u0120akobb,\" u hu wie\u0121eb: \"Hawn jien!\"", "U wie\u0121bu: \"Jiena Alla, Alla ta' missierek.", "La tib\u017cax tin\u017cel l-E\u0121ittu, g\u0127ax hemm g\u0127ad nag\u0127mlek \u0121ens kbir.", "Jien nin\u017cel mieg\u0127ek l-E\u0121ittu, u jien g\u0127ad intellg\u0127ek minn hemm, u id \u0120u\u017ceppi g\u0127ad tag\u0127laqlek g\u0127ajnejk.\"", "U \u0120akobb telaq minn Birsaba; u wlied I\u017crael rikkbu lil \u0120akobb missierhom, u \u017c-\u017cg\u0127ar tag\u0127hom, u n-nisa tag\u0127hom fuq il-karrijiet li kien bag\u0127tilhom il-Farg\u0127un biex i\u0121orruh.", "U \u0127adu mag\u0127hom l-imrie\u0127el u l-\u0121id li rnexxielhom i\u0127asslu fl-art ta' Kang\u0127an, u waslu l-E\u0121ittu, \u0120akobb u mieg\u0127u n-nisel kollu tieg\u0127u: uliedu u wlied uliedu mieg\u0127u, bnietu u bniet uliedu, u nislu kollu \u0121ieb mieg\u0127u l-E\u0121ittu.", "In-nisel ta' \u0120akobb", "U dawn huma l-ismijiet ta' wlied I\u017crael , li \u0121ew l-E\u0121ittu, \u0120akobb u wliedu: Il-kbir ta' \u0120akobb, Ruben, u wlied Ruben: \u0126anok, Pallu, \u0126esron u Karmi.", "Ulied Simg\u0127on: \u0120emuwel, \u0120amin, O\u0127ad, \u0120akin, So\u0127ar, Sawl bin il-Kang\u0127anija.", "Ulied Levi: Gersun, Ke\u0127at u Merari.", "Ulied \u0120uda: G\u0127er, Onan, Sela, Pere\u017c, \u017bera\u0127 (G\u0127er u Onan kienu mietu fl-art ta' Kang\u0127an).", "Ulied Pere\u017c kienu \u0126esron u \u0126amul.", "Ulied Issakar: Tola, Puwa, \u0120ob u Simron.", "Ulied \u017bebulun: Sered, Elon, u \u0120a\u0127lijel.", "Dawn kienu wlied Lija, li wildet lil \u0120akobb f'Fiddien-aram, u bintu Dina.", "B'kollox uliedu, subien u bniet, kienu tlieta u tletin.", "U wlied Gad: Sifijun, \u0126aggi, Suni, Esbon, G\u0127eri, Arodi u Areli.", "Ulied Aser: Imna, Iswa, Iswi, Berig\u0127a, u o\u0127thom Xera\u0127.", "Ulied Berig\u0127a kienu: \u0126eber u Malkijel.", "Dawn kienu wlied \u017bilfa, li Laban kien ta lil bintu Lija; hi wildet lil dawn lil \u0120akobb, sittax-il ru\u0127.", "Ulied Rakel, mart \u0120akobb: \u0120u\u017ceppi u Benjamin.", "Lil \u0120u\u017ceppi tweldulu tfal fl-art tal-E\u0121ittu, wildithomlu Asenat, bint Putifera, il-qassis ta' On, u kienu Manassi u Efrajm.", "Ulied Benjamin: Bela, Beker, Asbel, Gera, Nag\u0127man, E\u0127i, Ros, Muffim, \u0126uffim u Ard.", "Dawn ulied Rakel, li twieldu lil \u0120akobb, b'kollox erbatax-il ru\u0127.", "Ulied Dan: \u0126usin.", "Ulied Naftali: \u0120a\u0127sel, Guni, \u0120eser u Sillem.", "Dawn huma wlied Bil\u0127a, li Laban kien ta lil bintu Rakel, li b'kollox wildet lil \u0120akobb seba' wlied.", "Dawk kollha li marru l-E\u0121ittu ma' \u0120akobb, li \u0127ar\u0121u minn \u0121ewwenih, minbarra n-nisa ta' wlied \u0120akobb, b'kollox sitta u sittin ru\u0127.", "Ulied \u0120u\u017ceppi li twildulu l-E\u0121ittu kienu tnejn.", "B'kollox nies \u0120akobb, li \u0121ew l-E\u0121ittu, kienu sebg\u0127in ru\u0127.", "Ulied I\u017crael fl-E\u0121ittu", "U \u0120akobb bag\u0127at lil \u0120uda qablu g\u0127and \u0120u\u017ceppi, biex jiltaqa' mieg\u0127u f'Gosen; u huma \u0121ew fl-art ta' Gosen.", "U \u0120u\u017ceppi rama l-karru tieg\u0127u u mar jiltaqa' ma' I\u017crael, missieru, f'Gosen.", "Malli deher quddiemu nxte\u0127et fuq g\u0127onqu u baqa' g\u0127al \u0127afna \u017cmien mg\u0127annaq mieg\u0127u u jibki.", "U I\u017crael qal lil \u0120u\u017ceppi: \"\u0126a mmut issa li rajt 'il wi\u010b\u010bek, issa li naf li g\u0127adek \u0127aj.\"", "U \u0120u\u017ceppi qal lil \u0127utu u lid-dar ta' missieru: \"\u0126a mmur u nag\u0127ti l-a\u0127bar lill-Farg\u0127un, u ng\u0127idlu, '\u0126uti u dar missieri, li kien fl-art ta' Kang\u0127an, \u0121ew g\u0127andi.", "Dawn in-nies huma rg\u0127ajja, g\u0127ax huma nies tal-imrie\u0127el, u \u0121iebu mag\u0127hom l-imrie\u0127el u l-baqar tag\u0127hom, u kulma g\u0127andhom.'", "U meta l-Farg\u0127un isej\u0127ilkom u jistaqsikom x'tag\u0127mlu, g\u0127idulu: 'Nies tal-imrie\u0127el il-qaddejja tieg\u0127ek minn \u010bkunitna s'issa, a\u0127na u missirijietna,' biex tibqg\u0127u tg\u0127ammru fl-art ta' Gosen, g\u0127ax l-E\u0121izzjani jistmerru r-rg\u0127ajja kollha tal-imrie\u0127el.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.47", "bookref": "GEN.47", "text": ["U \u0120u\u017ceppi mar jag\u0127ti l-a\u0127bar lill-Farg\u0127un u qallu: \"Missieri u \u0127uti \u0121ew mill-art ta' Kang\u0127an bl-imrie\u0127el u bil-baqar tag\u0127hom u b'kulma g\u0127andhom: \u0121ew mill-art ta' Kang\u0127an, u hawn huma fl-art ta' Gosen.\"", "U qabad \u0127amsa minn \u0127utu u ressaqhom quddiem il-Farg\u0127un.", "U l-Farg\u0127un staqsa lill-a\u0127wa: \"X'tag\u0127mlu?\"", "U huma wie\u0121bu lill-Farg\u0127un: \"Rg\u0127ajja tal-imrie\u0127el il-qaddejja tieg\u0127ek, sew a\u0127na sew missirijietna.\"", "U ssuktaw jg\u0127idu lill-Farg\u0127un: \"A\u0127na \u0121ejna ng\u0127ammru f'din l-art, g\u0127ax ma hemmx merg\u0127a g\u0127all-imrie\u0127el tal-qaddejja tieg\u0127ek, g\u0127ax g\u0127afas il-\u0121u\u0127 fuq l-art ta' Kang\u0127an, u issa \u0127a jg\u0127ammru l-qaddejja tieg\u0127ek fl-art ta' Gosen.\"", "U l-Farg\u0127un kellem lil \u0120u\u017ceppi u qallu: \"Missierek u \u0127utek \u0121ew g\u0127andek.", "L-art tal-E\u0121ittu quddiemek, qieg\u0127ed lil missierek u 'l \u0127utek fl-a\u0127jar na\u0127a tal-pajji\u017c, \u0127a jg\u0127ammru fl-art ta' Gosen, u jekk taf b'xi nies ta' \u0127ila fosthom, ag\u0127milhom kapijiet tal-imrie\u0127el tieg\u0127i.\"", "U \u0120u\u017ceppi \u0127a 'l missieru, u ressqu quddiem il-Farg\u0127un, u bierek \u0120akobb lill-Farg\u0127un.", "U l-Farg\u0127un staqsa lil \u0120akobb: \"Xi kemm jg\u0127oddu sninek?\"", "U \u0120akobb wie\u0121eb lill-Farg\u0127un: \"L-g\u0127add ta' snin li ilni ni\u0121\u0121erra huwa ta' mija u tletin sena.", "Ftit u \u0127\u017ciena kienu jiemi u snin \u0127ajti; u g\u0127ad ma la\u0127qux il-jiem u s-snin ta' \u0127ajjet missirijieti kemm damu ji\u0121\u0121errew.\"", "U \u0120akobb bierek lill-Farg\u0127un u \u0127are\u0121 minn quddiem il-Farg\u0127un.", "U \u0120u\u017ceppi qieg\u0127ed lil missieru u lil \u0127utu, u tahom oqsma fl-art tal-E\u0121ittu, fl-a\u0127jar tal-pajji\u017c, fl-art ta' Rag\u0127mses , kif kien ordna l-Farg\u0127un.", "U \u0120u\u017ceppi kien jag\u0127ti l-ikel lil missieru u lil \u0127utu u d-dar kollha ta' missieru, skont l-g\u0127add tat-tfal.", "L-amministrazzjoni ta' \u0120u\u017ceppi", "U ma kienx hemm \u0127ob\u017c fl-art kollha, g\u0127ax il-\u0121u\u0127 kien qieg\u0127ed jag\u0127fas sewwa; u l-art tal-E\u0121ittu u l-art ta' Kang\u0127an kienu g\u0127oddhom intemmu bil-\u0121u\u0127.", "U \u0120u\u017ceppi \u0121abar il-flus kollha li kienu jinsabu fl-E\u0121ittu u fl-art ta' Kang\u0127an g\u0127all-qam\u0127 kollu li kienu jixtru, u \u0121iebhom fid-dar tal-Farg\u0127un.", "U ntemmu l-flus mill-art tal-E\u0121ittu u mill-art ta' Kang\u0127an, u n-nies kollha tal-E\u0121ittu kienu jmorru g\u0127and \u0120u\u017ceppi u jg\u0127idulu: \"Ag\u0127tina l-\u0127ob\u017c!", "G\u0127ala g\u0127andna mmutu quddiemek, la darba l-flus spi\u010b\u010baw!\"", "U \u0120u\u017ceppi kien iwie\u0121eb: \"Jekk fluskom spi\u010b\u010bawlkom \u0121ibu l-imrie\u0127el tag\u0127kom, u nag\u0127tikom fuqhom.\"", "U huma \u0121iebu l-imrie\u0127el g\u0127and \u0120u\u017ceppi, u hu kien jag\u0127tihom il-\u0127ob\u017c flok i\u017c-\u017cwiemel u l-imrie\u0127el tan-nag\u0127a\u0121, u flok l-imrie\u0127el tal-baqar u l-\u0127mir, u b'hekk f'dik is-sena qassmilhom il-\u0127ob\u017c b'kemm kienu jiswew il-bhejjem tag\u0127hom kollha.", "U ntemmet l-ewwel sena u re\u0121g\u0127u \u0121ew g\u0127andu t-tieni sena u qalulu: \"Ma nistg\u0127ux na\u0127bu lil sidi, li l-flus intemmu u l-imrie\u0127el u l-bhejjem g\u0127and sidna; ma fadlilniex g\u0127al sidna \u0127lief \u0121isimna u artijietna.", "G\u0127ala g\u0127andna mmutu quddiem g\u0127ajnejk, a\u0127na u r-raba' tag\u0127na.", "Ixtrina, lilna u r-raba' tag\u0127na, bil-\u0127ob\u017c, u nkunu a\u0127na u r-raba' tag\u0127na lsiera tal-Farg\u0127un.", "Ag\u0127tina \u017c-\u017cerrieg\u0127a biex ng\u0127ixu u ma mmutux; u r-raba' ma jsirx \u0127erba.\"", "Hekk \u0120u\u017ceppi xtara r-raba' kollu tal-E\u0121ittu g\u0127all-Farg\u0127un; g\u0127ax l-E\u0121izzjani kull wie\u0127ed bieg\u0127 l-g\u0127alqa tieg\u0127u, g\u0127ax kien g\u0127afas fuqhom il-\u0121u\u0127, u hekk l-art saret kollha tal-Farg\u0127un.", "U 'l poplu g\u0127amlu lsir fl-ibliet minn tarf g\u0127al ie\u0127or tal-E\u0121ittu.", "Imma l-art tal-qassisin ma xtrahiex; g\u0127ax il-qassisin kellhom sehem ming\u0127and il-Farg\u0127un, u kienu jieklu sehemhom, li kien jag\u0127tihom il-Farg\u0127un; g\u0127alhekk ma big\u0127ux ir-raba' tag\u0127hom.", "U \u0120u\u017ceppi qal lill-poplu: \"Araw jien xtrajt illum lilkom u r-raba' tag\u0127kom f'isem il-Farg\u0127un; issa nag\u0127tikom i\u017c-\u017cerrieg\u0127a u i\u017cirg\u0127u r-raba'.", "Fi \u017cmien il-\u0127sad imbag\u0127ad tag\u0127tu mill-\u0127amsa wa\u0127da lill-Farg\u0127un u l-erba' qasmiet l-o\u0127ra jibqg\u0127u g\u0127alikom, biex ikollkom x'ti\u017cirg\u0127u fir-raba' u x'tieklu intom u min g\u0127andkom id-dar mag\u0127kom u t-tfal tag\u0127kom.\"", "U huma we\u0121buh: \"Int \u0127jejtna!", "\u0126a nsibu \u0127niena f'g\u0127ajnejn sidna, u nkunu lsiera tal-Farg\u0127un.\"", "Hekk \u0120u\u017ceppi g\u0127amilha li\u0121i li g\u0127adha sal-lum, fuq ir-raba' tal-E\u0121ittu, li jag\u0127tu mill-\u0127amsa wa\u0127da lill-Farg\u0127un.", "Imma l-art biss tal-qassisin ma waqg\u0127etx f'idejn il-Farg\u0127un.", "Il-weg\u0127da ta' \u0120u\u017ceppi", "U I\u017crael kien jg\u0127ammar fl-E\u0121ittu fl-art ta' Gosen, u hemm kisbu l-\u0121id fiha, kotru u \u017cdiedu \u0127afna.", "U \u0120akobb kien ilu sbatax-il sena fl-art tal-E\u0121ittu; u hekk g\u0127omor \u0120akobb kien la\u0127aq il-mija u sebg\u0127a u erbg\u0127in sena.", "U meta wasal i\u017c-\u017cmien biex I\u017crael imut, sejja\u0127 lil ibnu \u0120u\u017ceppi u qallu: \"Jekk jien sibt grazzja f'g\u0127ajnejk qieg\u0127ed idek ta\u0127t kuxxtejja, u a\u0127lifli li tag\u0127mel \u0127niena mieg\u0127i u \u017c\u017comm kelmtek; la tidfinnix fl-E\u0121ittu.", "Meta jien nistrie\u0127 ma' missirijieti, \u0127udni 'l barra mill-E\u0121ittu u idfinni f'qabarhom.\"", "U hu wie\u0121bu: \"Jien nag\u0127mel skont kelmtek.\"", "U hu qallu: \"A\u0127lifli.\"", "U \u0127aliflu.", "U I\u017crael intelaq fuq ras is-sodda."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.48", "bookref": "GEN.48", "text": ["L-a\u0127\u0127ar xewqa ta' \u0120akobb", "U wara dawn il-\u0121rajja qalu lil \u0120u\u017ceppi: \"Ara, missierek marid.\"", "U \u0127a mieg\u0127u li\u017c-\u017cew\u0121 uliedu, Manassi u Efrajm.", "U \u0127abbru lil \u0120akobb u qalulu: \"Ara, \u0121ie g\u0127andek ibnek \u0120u\u017ceppi.\"", "U I\u017crael g\u0127amel \u0127iltu u qam bilqieg\u0127da fuq is-sodda.", "U \u0120akobb qal lil \u0120u\u017ceppi: \"El-Xaddaj deherli f'Lu\u017c fl-art ta' Kang\u0127an u berikni u qalli: 'Arani, jien se nag\u0127tik nisel u nkattrek u nag\u0127mel minnek \u0121emg\u0127a ta' \u0121nus, u nag\u0127ti din l-art lil nislek warajk b'wirt g\u0127al dejjem.'", "U issa \u017c-\u017cew\u0121 uliedek li twildulek fl-art tal-E\u0121ittu qabel ma \u0121ejt jien g\u0127andek fl-E\u0121ittu, huma tieg\u0127i: Efrajm u Manassi jkunu tieg\u0127i b\u0127al Ruben u Simg\u0127on.", "Imma dawk li wlidt warajhom ikunu tieg\u0127ek; u jissej\u0127u b'isem \u0127uthom fil-qasam tal-wirt.", "Meta jien kont \u0121ej mill-Fiddien mititli Rakel fl-art ta' Kang\u0127an fit-triq, meta kien g\u0127ad fadal bi\u010b\u010ba art sewwa biex nasal Efrata, u dfintha hemm fit-triq ta' Efrata, li hi Betlehem.\"", "U I\u017crael ra \u017c-\u017cew\u0121t itfal ta' \u0120u\u017ceppi u staqsieh: \"Min huma dawn?\"", "U \u0120u\u017ceppi wie\u0121eb lil \u0120akobb: \"Dawn huma wliedi li tani Alla hawnhekk.\"", "U qallu: \"Ressaqhom lejja biex inberikhom.\"", "U g\u0127ajnejn I\u017crael kienu tqalu bix-xju\u0127ija, u ma kienx jista' jara.", "Ressaqhomlu lejh \u0120u\u017ceppi, u hu bieshom u g\u0127annaqhom.", "U I\u017crael qal lil \u0120u\u017ceppi: \"Ma kontx nistenna li g\u0127ad nara 'l wi\u010b\u010bek, u, ara, issa Alla wrieni lil uliedek ukoll.\"", "U \u0120u\u017ceppi \u0127ari\u0121hom minn bejn irkupptejn missieru, u ni\u017cel wi\u010b\u010bu fl-art.", "Imbag\u0127ad \u0120u\u017ceppi \u0127adhom it-tnejn: lil Efrajm b'idu l-leminija lejn in-na\u0127a tax-xellug ta' I\u017crael, u lil Manassi bix-xellugija lejn in-na\u0127a tal-lemin ta' I\u017crael, u ressaqhomlu lejh.", "U I\u017crael medd idu l-leminija u qeg\u0127edha fuq ras Efrajm, i\u017c-\u017cg\u0127ir, u x-xellugija qeg\u0127edha fuq ras Manassi, b'idejh imsallbin, g\u0127ax Manassi kien il-kbir, u bierek lil \u0120u\u017ceppi u qallu:", "\"Alla li mxew quddiemu missirijieti,", "Abraham u I\u017cakk;", "Alla, ir-rag\u0127aj tieg\u0127i,", "sa minn tnissili sal-lum;", "l-an\u0121lu li salvani minn kull g\u0127aw\u0121,", "ibierek 'il dawn i\u017c-\u017cg\u0127a\u017cag\u0127,", "u jsej\u0127u fuqhom ismi,", "u isem missirijieti, Abraham u I\u017cakk,", "u jitkattru bil-bosta fl-art.\"", "U \u0120u\u017ceppi ra li missieru kien qieg\u0127ed idu l-leminija fuq ras Efrajm u ma g\u0127o\u0121bitux; u qabad id missieru biex iwarrabha minn fuq ras Efrajm g\u0127al fuq ras Manassi.", "U \u0120u\u017ceppi qal lil missieru: \"Mhux hekk missier!", "Dan hu l-kbir, qieg\u0127ed il-leminija tieg\u0127ek fuq rasu.\"", "Imma missieru ma riedx u qallu: \"Naf, ibni, imma naf ukoll li g\u0127ad ikun \u0121ens, u jkun kbir ukoll.", "Naf ukoll li \u0127uh i\u017c-\u017cg\u0127ir g\u0127ad ikun akbar minnu, u n-nisel tieg\u0127u jkun milja ta' \u0121nus.\"", "U berikhom dak in-nhar u qalilhom:", "\"Bik I\u017crael g\u0127ad ibierek u jg\u0127id:", "'Jag\u0127mlek Alla b\u0127al Efrajm u Manassi.' \"", "U qieg\u0127ed lil Efrajm qabel Manassi.", "U I\u017crael qal lil \u0120u\u017ceppi: \"Ara jien se mmut, imma Alla jkun mag\u0127kom u jre\u0121\u0121ag\u0127kom lura lejn art missirijietkom.", "U jien nag\u0127tik xaqliba ta' muntanja aktar minn \u0127utek, li jien kont \u0127adt minn idejn l-Amurrin bix-xabla u l-qaws tieg\u0127i.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.49", "bookref": "GEN.49", "text": ["L-a\u0127\u0127ar barka ta' \u0120akobb", "U \u0120akobb sejja\u0127 lil uliedu u qalilhom: \"In\u0121abru \u0127dejja \u0127a n\u0127abbrilkom x'g\u0127andu ji\u0121ri fl-a\u0127\u0127ar jiem:", "In\u0121abru u isimg\u0127u, ulied \u0120akobb,", "ag\u0127tu widen lil I\u017crael missierkom.", "Ruben, int il-kbir tieg\u0127i,", "il-qawwa tieg\u0127i u l-bikri ta' r\u0121uliti,", "l-og\u0127la fil-\u0121ie\u0127,", "u l-og\u0127la fil-qawwa.", "Imbaqbaq b\u0127all-ilma,", "ma tog\u0127liex fil-\u0121ie\u0127.", "G\u0127ax int tlajt fuq friex missierek,", "biex kasbart is-sodda ta' martu.", "Simg\u0127on u Levi a\u0127wa,", "g\u0127odod il-vjolenza sjufhom.", "Qalbi ma tag\u0127tinix g\u0127al laqg\u0127athom,", "u \u0121ie\u0127i ma nsibux f'\u0121emg\u0127athom.", "G\u0127ax f'g\u0127adabhom qatlu n-nies,", "u b'kapri\u010b\u010b qatg\u0127u g\u0127erq il-barri.", "Mis\u0127ut g\u0127adabhom g\u0127ax qalil;", "mis\u0127uta l-kefrija ta' qillthom.", "Inqassamhom f'\u0120akobb,", "u nxerridhom fost I\u017crael.", "\u0120uda, int lilek ifa\u0127\u0127ruk \u0127utek.", "Idek fuq ras l-g\u0127edewwa tieg\u0127ek;", "u quddiemek imilu wlied missierek.", "Int fer\u0127 ta' ljun, O \u0120uda,", "inti ibni mill-pri\u017ca tiela'.", "B\u0127al iljun imkennen,", "mimdud b\u0127al mart l-iljun.", "Min se jqajmek?", "Ix-xettru minn id \u0120uda ma jitne\u0127\u0127iex;", "u l-\u0127atar minn bejn ri\u0121lejh,", "sakemm i\u0121ibulu l-\u0127ara\u0121,", "u minnu l-\u0121nus jisimg\u0127u.", "Jorbot mad-dielja l-felu tieg\u0127u,", "u wild il-\u0127mara ma\u017c-\u017car\u0121un.", "Ja\u0127sel fl-inbid \u0127wej\u0121u, u lbiesu", "f'demm il-g\u0127eneb.", "Bl-inbid \u0127omor g\u0127ajnejh,", "u snienu bojod bil-\u0127alib.", "\u017bebulun jg\u0127ammar f'xatt l-ib\u0127ra,", "f'xatt l-i\u0121fien jinsab,", "b'\u0121enbu ma' Sidon.", "Issakar \u0127mar img\u0127addam,", "mimdud qalb l-imqawel.", "Ra l-post tajjeb g\u0127all-mistrie\u0127,", "u l-art sabi\u0127a.", "G\u0127at-tag\u0127bija ni\u017c\u017cel spallejh,", "u sar ilsir tax-xog\u0127ol bilfors.", "Dan jag\u0127mel \u0127aqq minn niesu,", "b\u0127al wie\u0127ed mit-tribujiet ta' I\u017crael.", "Dan b\u0127al serp fit-triq,", "b\u0127al lifg\u0127a fil-mog\u0127dija,", "jigdem g\u0127arqub i\u017c-\u017ciemel,", "u r-rikkieb jinqaleb lura.", "\u0126elsienek nistenna, O Mulej.", "Gad, il-qtajja' ja\u0127btu g\u0127alik,", "imma int ta\u0127bat g\u0127al g\u0127arqubhom.", "Aser, \u0127ob\u017cu bnin,", "u \u0127lewwiet is-slaten jag\u0127ti.", "Naftali g\u0127a\u017c\u017ciela \u0127ielsa,", "li tag\u0127ti \u0121miel ta' frie\u0127.", "\u0120u\u017ceppi ferg\u0127a ta' si\u0121ra g\u0127ammiela,", "ferg\u0127a ta' si\u0121ra g\u0127ammiela \u0127dejn g\u0127ajn,", "il-frieg\u0127i ji\u017c\u017car\u0121nu fuq il-\u0127ajt.", "Qamu g\u0127alih u waddbulu l-vle\u0121e\u0121,", "u \u0127arbtuh l-ar\u010bieri.", "Imma l-qaws tieg\u0127u baqa' sod,", "u \u0127effu dirg\u0127ajh u idejh,", "bis-sa\u0127\u0127a tal-Qawwi ta' \u0120akobb,", "bl-isem tar-Rag\u0127aj u l-Blata ta' I\u017crael.", "B'Alla ta' missierek,", "- jalla jg\u0127inek,", "b'Xaddaj,", "- jalla jbierkek.", "B'barkiet mill-g\u0127oli tas-smewwiet,", "b'barkiet l-ilmijiet mifruxa ta\u0127t l-art,", "b'barkiet is-sider u l-\u0121uf,", "b'barkiet tal-qmu\u0127 u \u017c-\u017cahar,", "b'barkiet l-i\u0121bla tal-qedem.", "L-g\u0127axqiet tal-g\u0127oljiet tal-qedem,", "\u0127a jkunu fuq ras \u0120u\u017ceppi,", "fuq il-qorrieg\u0127a tal-mag\u0127\u017cul fost \u0127utu.", "Benjamin lupu tal-\u0127atfa,", "filg\u0127odu jiekol il-qabda,", "u filg\u0127axija jqassam il-pri\u017ca.\"", "Dawn huma t-tribujiet kollha ta' I\u017crael, tnax b'kollox, u dan hu l-kliem li qalilhom missierhom hu u jberikhom; u 'l kull wie\u0127ed bierku b'barka g\u0127alih.", "Il-mewt ta' \u0120akobb", "Imbag\u0127ad widdibhom u qalilhom: \"Jiena sa nin\u0121abar ma' niesi.", "Idfnuni ma' missirijieti, fl-g\u0127ar li hemm fl-g\u0127alqa ta' G\u0127efron il-\u0126itti; fl-g\u0127ar li hemm fl-g\u0127alqa ta' Makfela biswit Mamri fl-art ta' Kang\u0127an, li Abraham kien xtara ming\u0127and G\u0127efron il-\u0126itti, b'qabar tieg\u0127u.", "Hemm difnu lil Abraham u 'l Sara martu; hemm difnu lil I\u017cakk u 'l Rebekka martu, u hemmhekk jien dfint lil Lija.", "Ming\u0127and ulied il-\u0126ittin inxtrat din l-g\u0127alqa bl-g\u0127ar li hemm fiha.\"", "Meta \u0120akobb temm iwiddeb lil uliedu, \u0121abar ri\u0121lejh fil-friex, ta l-a\u0127\u0127ar nifs, u n\u0121abar ma' niesu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/GEN.50", "bookref": "GEN.50", "text": ["Id-difna ta' \u0120akobb", "U \u0120u\u017ceppi nxte\u0127et fuq wi\u010b\u010b missieru, beka fuqu u biesu.", "U \u0120u\u017ceppi ordna lit-tobba qaddejja tieg\u0127u jibbalzmaw lil missieru.", "U t-tobba bbalzmaw lil I\u017crael.", "Damu erbg\u0127in jum s\u0127i\u0127, g\u0127ax daqshekk \u017cmien kien jie\u0127u l-ibbalzmar.", "U l-E\u0121izzjani damu jibkuh sebg\u0127in jum.", "U meta ntemm \u017cmien il-vistu, \u0120u\u017ceppi mar kellem lid-dar tal-Farg\u0127un u qalilhom: \"Jekk sibt \u0127niena f'g\u0127ajnejkom kellmu lill-Farg\u0127un f'widnejh u g\u0127idulu: \"Missieri \u0121ag\u0127alni na\u0127lef u qalli: 'Ara jien se mmut!", "F'qabri li jien \u0127affirt g\u0127alija fl-art ta' Kang\u0127an, hemmhekk idfinni.'", "Mela issa \u0127a nitla' hemm u nidfen lil missieri, u ner\u0121a' lura.\"", "U l-Farg\u0127un wie\u0121eb: \"Itla' u idfen lil missierek kif \u0121ag\u0127lek ta\u0127lef.\"", "U \u0120u\u017ceppi tala' jidfen lil missieru u telg\u0127u mieg\u0127u l-qaddejja kollha tal-Farg\u0127un; l-anzjani kollha tal-art tal-E\u0121ittu, u d-dar kollha ta' \u0120u\u017ceppi, u \u0127utu u dar missierhom.", "\u0126allew biss fl-art ta' Gosen it-tfal, l-imrie\u0127el u l-baqar tag\u0127hom.", "U mieg\u0127u telg\u0127u wkoll il-karrijiet u r-rikkieba, u kienet qatg\u0127a tassew kbira!", "U waslu sal-qieg\u0127a ta' Atad, li hemm 'l hemm mill-\u0120ordan, u hemmhekk bdew biki kbir u tassew qawwi, u g\u0127amel vistu ta' sebat ijiem.", "U l-Kang\u0127anin li kienu jg\u0127ammru fl-art fil-pajji\u017c raw il-vistu fil-qieg\u0127a ta' Atad u qalu: \"Dan il-vistu kbir tal-E\u0121izzjani.\"", "G\u0127alhekk semmew il-post Abel-misrajm, li hemm in-na\u0127a l-o\u0127ra tal-\u0120ordan.", "Imbag\u0127ad uliedu g\u0127amlulu kif kien ordnalhom: tellg\u0127uh fl-art ta' Kang\u0127an u difnuh f'g\u0127ar li hemm fl-g\u0127alqa ta' Makfela, li kien xtara Abraham flimkien mal-g\u0127alqa ming\u0127and G\u0127efron il-\u0126itti, biswit Mamri biex ikollu qabar.", "U \u0120u\u017ceppi wara li difen lil missieru ra\u0121a' lura lejn l-E\u0121ittu, hu u \u0127utu u kull min kien tala' mieg\u0127u biex jidfen lil missieru.", "U \u0127ut \u0120u\u017ceppi bdew jib\u017cg\u0127u g\u0127ax kien miet missierhom u bdew jg\u0127idu: \"Min jaf jekk jibdiex jobg\u0127odna \u0120u\u017ceppi, u jroddilna d-deni kollu li g\u0127amilnielu.\"", "G\u0127alhekk bag\u0127tu jg\u0127idu lil \u0120u\u017ceppi: \"Qabel ma miet missierek ordna u qal: 'Dan g\u0127idu lil \u0120u\u017ceppi: Iddew a\u0127fer id-dnub ta' \u0127utek u \u0127tijiethom, g\u0127ax \u0127sara g\u0127amlulek.'", "U issa, nitolbuk, a\u0127fer id-dnub tal-qaddejja ta' Alla ta' missierek.\"", "U \u0120u\u017ceppi beka huma u jkellmuh.", "U \u0127utu \u0121ew u nxte\u0127tu wi\u010b\u010bhom fl-art u qalulu: \"Arana, hawn a\u0127na lsiera tieg\u0127ek!\"", "U \u0120u\u017ceppi qalilhom: \"La tib\u017cg\u0127ux, jaqaw jien flok Alla?", "Jekk intom \u0121ibtuli fuqi d-deni, Alla bidlu fil-\u0121id, biex i\u017comm \u0127ajja kotra ta' \u0121nus, b\u0127alma huma llum.", "U issa la tib\u017cg\u0127ux.", "Jien nag\u0127tikom tieklu, lilkom u lit-tfal tag\u0127kom.\"", "Hekk farra\u0121hom, u serr\u0127ilhom mo\u0127\u0127hom u laqtilhom qalbhom.", "U \u0120u\u017ceppi kien jg\u0127ammar fl-E\u0121ittu, hu u dar missieru.", "U \u0120u\u017ceppi kellu mija u g\u0127axar snin.", "U \u0120u\u017ceppi ra wlied Efrajm sat-tielet nisel, u wkoll ulied Makir bin Manassi, li twieldu fuq irkupptejn \u0120u\u017ceppi.", "U \u0120u\u017ceppi qal lil \u0127utu: \"Jiena se mmut, u Alla g\u0127ad i\u017curkom \u017cgur u jtellag\u0127kom minn din l-art lejn l-art li \u0127alef lil Abraham, lil I\u017cakk u lil \u0120akobb.\"", "Imbag\u0127ad \u0120u\u017ceppi \u0121ag\u0127al lil ulied I\u017crael ja\u0127ilfu u qalilhom: \"Iva, Alla g\u0127ad i\u017curkom \u017cgur u intom ittellg\u0127u g\u0127admi minn hawn.\"", "U \u0120u\u017ceppi miet ta' mija u g\u0127axar snin; ibbalzmawh u qeg\u0127duh f'tebut l-E\u0121ittu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.intro", "bookref": "EXO.intro", "text": ["IL-KTIEB TAL-E\u017bODU", "\u0126arsa \u0127afifa lejn il-ktieb", "L-isem \"E\u017codu\" \u0121ej minn kelma Griega li tfisser \"\u0127ru\u0121\", u dan il-ktieb ikellimna dwar kif Alla \u0127eles lill-poplu tieg\u0127u mill-jasar tal-E\u0121ittu, fejn kienu joqog\u0127du.", "Dan il-ktieb jg\u0127allimna li l-Mulej hu l-Alla veru u l-mexxej tal-\u0127olqien kollu.", "Hekk, meta Hu jidde\u010biedi li jag\u0127mel xi \u0127a\u0121a \u0127add ma jista' j\u017commu.", "Il-ktieb tal-E\u017codu jinqasam fi tliet taqsimiet.", "Il-bi\u010b\u010ba l-kbira tal-\u0121rajjiet fl-ewwel taqsima (kap \u2014 ) ise\u0127\u0127u fl-E\u0121ittu, fejn naraw lill-poplu ta' I\u017crael imjassar mill-Farg\u0127un.", "Il-Mulej sema' l-karba tag\u0127hom u g\u0127a\u017cel lil Mos\u00e8 biex je\u0127lishom.", "Mos\u00e8 kien Lhudi addottat minn prin\u010bipessa E\u0121izzjana, bint il-Farg\u0127un.", "Meta Mos\u00e8 talab lill-Farg\u0127un je\u0127les lill-poplu ta' I\u017crael, imma dan \u010ba\u0127ad it-talba tieg\u0127u.", "U hekk Alla bag\u0127at g\u0127axar tbatijiet fuq l-E\u0121ittu permezz ta' Mos\u00e8.", "Fl-a\u0127\u0127ar il-Farg\u0127un \u010beda u \u0127alla lil-Lhud jitilqu mill-E\u0121ittu.", "It-tieni taqsima (kap \u2014 ) twasslilna dak li g\u0127adda minnu l-poplu Lhudi mindu \u0127are\u0121 mill-E\u0121ittu sa ma wasal \u0127dejn is-Sinaj, il-Muntanja tal-Mulej.", "Il-Farg\u0127un, malajr re\u0121a' bdielu milli je\u0127les lill-poplu Lhudi mill-jasar, u fittex bag\u0127at l-e\u017cer\u010btu tieg\u0127u biex jaqbadhom.", "I\u017cda l-Mulej iddefenda lil-Lhud u qered lill-armata E\u0121izzjana.", "Sakemm il-poplu Lhudi terraq fid-de\u017cert, il-Mulej ipprovdielu l-ikel u x-xorb.", "L-a\u0127\u0127ar taqsima tal-ktieb tal-E\u017codu (kap \u2014 ) tirrakkuntalna l-esperjenza tal-poplu Lhudi madwar il-Muntanja Sinaj, fejn Alla deher lil Mos\u00e8.", "Alla tah il-Kmandamenti u l-li\u0121ijiet dwar il-litur\u0121ija, is-sagrifi\u010b\u010bju, il-\u0127ajja ta' kuljum.", "Tah ukoll istruzzjonijiet dwar kif kellha tinbena t-Tinda u l-g\u0127amara, l-artal, u l-ilbies tal-qassisin.", "Imma f'din it-taqsima naqraw ukoll kif il-poplu Lhudi sawwar alla falz u b'hekk kiser l-ewwel Kmandament.", "Jien hu l-Mulej, Alla tieg\u0127ek, li \u0127ri\u0121tek mill-art tal-E\u0121ittu, minn dar il-jasar.", "Ma jkollokx allat o\u0127ra g\u0127ajri ( , - ).", "It-taqsim tal-ktieb", "Il-poplu ta' I\u017crael me\u0127lus mill-E\u0121ittu ( , \u2014 , )", "Ilsiera fl-E\u0121ittu ( , - )", "It-twelid u t-tfulija ta' Mos\u00e8 ( , \u2014 , )", "Mos\u00e8 u Aron quddiem il-Farg\u0127un ( , \u2014 , )", "L-Ikla tal-G\u0127id u t-tluq mill-E\u0121ittu ( , \u2014 , )", "Minn Ba\u0127ar il-Qasab sal-Muntanja Sinaj ( , \u2014 , )", "Il-Li\u0121i u l-Patt ( , \u2014 , )", "It-Tinda tal-Patt u l-istruzzjonijiet dwar is-santwarju ( , \u2014 , )"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.1", "bookref": "EXO.1", "text": ["Ulied I\u017crael fl-E\u0121ittu", "Dawn huma l-ismijiet ta' wlied I\u017crael li \u0121ew l-E\u0121ittu ma' \u0120akobb, kull wie\u0127ed bil-familja tieg\u0127u: Ruben, Simg\u0127on, Levi u \u0120uda; Issakar, \u017bebulun u Benjamin; Dan u Naftali, Gad u Aser.", "Dawk kollha li tnisslu minn \u0120akobb kienu sebg\u0127in ru\u0127.", "\u0120u\u017ceppi kien di\u0121\u00e0 l-E\u0121ittu.", "\u0120u\u017ceppi u \u0127utu kollha u dik il-\u0121enerazzjoni kollha mietu.", "Imma wlied I\u017crael nisslu, \u017cdiedu u kotru, u saru qawwija \u0127afna u l-art imtliet bihom.", "U la\u0127aq sultan \u0121did fl-E\u0121ittu, li ma kienx jaf lil \u0120u\u017ceppi, u qal lill-poplu tieg\u0127u: \"Araw, il-poplu ta' wlied I\u017crael kiber \u0127afna u sar aqwa minna.", "Ejjew nimxu bil-g\u0127aqal mieg\u0127u, li ma jikbirx aktar u tqum xi gwerra, jing\u0127aqad mal-g\u0127edewwa tag\u0127na, ja\u0127bat g\u0127alina, u jitlaq 'il barra mill-pajji\u017c.\"", "U g\u0127amlu mg\u0127allmin tax-xog\u0127ol fuqhom, biex jg\u0127akksuhom b'xog\u0127ol iebes.", "U hekk lill-Farg\u0127un bnewlu l-ibliet tal-im\u0127a\u017cen: Pitom u Rag\u0127mses.", "Imma aktar ma kienu jg\u0127akksuhom, aktar kienu joktru u jixterdu; u l-E\u0121izzjani bdew jitbe\u017c\u017cg\u0127u minn ulied I\u017crael; u \u0121ieg\u0127lu lil ulied I\u017crael ja\u0127dmu iebes.", "Imlewlhom \u0127ajjithom bl-imrar u bix-xog\u0127ol iebes fit-tafal u l-madum, u bix-xog\u0127ol fir-raba'; f'kull xog\u0127ol li kienu jqabbduhom, kienu j\u0127addmuhom bl-a\u0127rax.", "L-ordni tal-Farg\u0127un lill-qwiebel", "Is-sultan tal-E\u0121ittu sejja\u0127 lill-qwiebel G\u0127ebrej, wa\u0127da jisimha Sifra u l-o\u0127ra Pug\u0127a, u qalilhom: \"Meta twelldu lin-nisa G\u0127ebrej, \u0127arsu u araw xi tkun it-tarbija; jekk ikun tifel oqtluh, jekk tkun tifla \u0127alluha tg\u0127ix.\"", "Il-qwiebel be\u017cg\u0127u minn Alla, u ma g\u0127amlux kif qalilhom is-sultan tal-E\u0121ittu, imma \u0127allew is-subien \u0127ajjin.", "G\u0127alhekk is-sultan tal-E\u0121ittu sejja\u0127 lill-qwiebel u staqsiehom: \"G\u0127ala g\u0127amiltu hekk, u \u0127allejtu lis-subien \u0127ajjin?\"", "U l-qwiebel wie\u0121bu lill-Farg\u0127un: \"In-nisa G\u0127ebrej mhumiex b\u0127an-nisa E\u0121izzjani; billi huma b'sa\u0127\u0127ithom ikunu \u0127elsu qabel ma tasal g\u0127andhom il-qabla.\"", "G\u0127alhekk Alla g\u0127amel il-\u0121id mal-qwiebel.", "U l-poplu baqa' joktor u jissa\u0127\u0127a\u0127 \u0127afna.", "U Alla ta familji lill-qwiebel talli be\u017cg\u0127u minnu.", "Il-Farg\u0127un imbag\u0127ad ordna lin-nies kollha tieg\u0127u, u qalilhom: \"Ix\u0127tu fix-xmara s-subien li jitwieldu u \u0127allu l-bniet kollha jg\u0127ixu.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.2", "bookref": "EXO.2", "text": ["It-twelid ta' Mos\u00e8", "Kien hemm ra\u0121el mit-trib\u00f9 ta' Levi, li \u0127a b'martu lil wa\u0127da min-nisel ta' Levi.", "Il-mara tqalet u wildet iben; billi rat li kien tifel sabi\u0127, \u017cammitu mo\u0127bi g\u0127al tliet xhur.", "Meta ma setg\u0127etx ta\u0127bih aktar, \u0127adet qoffa tal-papiru, dilkitha bil-qatran u \u017c-\u017cift, qieg\u0127det it-tifel fiha, u qeg\u0127ditha qalb is-simar f'xatt ix-xmara Nil.", "O\u0127tu qag\u0127det ftit 'il bog\u0127od biex tara x'se ji\u0121rilu.", "Ni\u017clet bint il-Farg\u0127un biex tg\u0127um fin-Nil, waqt li l-qaddejja tag\u0127ha kienu jitlajjaw fuq xatt ix-xmara.", "Hi lem\u0127et il-qoffa f'nofs is-simar, u bag\u0127tet qaddejja \u0121\u0121ibhielha.", "Malli fet\u0127itha, rat it-tarbija; u t-tifel kien qieg\u0127ed jibki.", "T\u0127assritu u qalet: \"Dan hu wie\u0127ed minn ulied l-G\u0127ebrej.\"", "U o\u0127t it-tarbija qalet lil bint il-Farg\u0127un: \"Tridx immur insejja\u0127lek wa\u0127da mill-imreddg\u0127a tal-G\u0127ebrej biex treddag\u0127lek it-tarbija?\"", "U bint il-Farg\u0127un wie\u0121bet: \"Mur!\"", "U x-xbejba marret u sej\u0127et lil omm it-tarbija.", "U qaltilha bint il-Farg\u0127un: \"\u0126u 'l din it-tarbija u reddag\u0127hieli, u jiena n\u0127allsek kemm ikun \u0127aqqek.\"", "U l-mara \u0127adet it-tarbija u reddg\u0127etha.", "Meta t-tifel kiber, \u0127aditu g\u0127and bint il-Farg\u0127un, li kienet tqisu tag\u0127ha, u semmietu Mos\u00e8 , \"g\u0127ax,\" qalet, \"salvajtu mill-ilma.\"", "Mos\u00e8 f'Midjan", "Darba wa\u0127da Mos\u00e8, meta kiber, mar \u0127dejn \u0127utu u ra x-xog\u0127ol iebes tag\u0127hom, u lema\u0127 lil wie\u0127ed E\u0121izzjan isawwat lil wie\u0127ed mill-G\u0127ebrej \u0127utu.", "Dar u \u0127ares madwaru, ra li ma kien hemm \u0127add, qatel l-E\u0121izzjan, u difnu fir-ramel.", "L-g\u0127ada ra\u0121a' \u0127are\u0121 u ra \u017cew\u0121t ir\u0121iel G\u0127ebrej ji\u0121\u0121ieldu; u qal lill-\u0127ati: \"G\u0127ala qieg\u0127ed ta\u0127bat g\u0127al sie\u0127bek?\"", "U dan wie\u0121bu: \"Min qieg\u0127dek kap u m\u0127allef fuqna?", "Jaqaw trid toqtolni b\u0127alma qtilt l-E\u0121izzjan?\"", "Mos\u00e8 be\u017ca' u qal: \"Mela jafu b'din il-\u0127a\u0121a.\"", "Malli l-Farg\u0127un sama b'dan, fittex lil Mos\u00e8 biex joqtlu; imma Mos\u00e8 \u0127arab u mar fl-art ta' Midjan.", "Hemm qag\u0127ad bilqieg\u0127da \u0127dejn bir.", "Il-qassis ta' Midjan kellu sebat ibniet; u dawn \u0121ew jimlew l-ilma u mlew il-\u0127wat biex jisqu l-mer\u0127la ta' missierhom.", "Kif waslu r-rg\u0127ajja warrbuhom, imma Mos\u00e8 qam u qabe\u017c g\u0127alihom u sqielhom il-mer\u0127la tag\u0127hom.", "Meta x-xebbiet marru g\u0127and missierhom, li kien jismu Reg\u0127wel , staqsiehom: \"Kemm \u0121ejtu kmieni llum?", "G\u0127aliex?\"", "U huma we\u0121buh: \"Wie\u0127ed E\u0121izzjan \u0127elisna minn idejn ir-rg\u0127ajja u mlielna hu wkoll u sqielna n-nag\u0127a\u0121.\"", "Missierhom staqsiehom: \"Fejn hu?", "G\u0127aliex \u0127allejtuh hemm lil dan ir-ra\u0121el?", "Sej\u0127ulu biex jiekol bi\u010b\u010ba \u0127ob\u017c mag\u0127na.\"", "Mos\u00e8 g\u0127o\u0121bu li joqg\u0127od ma' dak ir-ra\u0121el; u dan tah lil bintu Siffora b'martu.", "Din kellha tifel u semmietu Gersum; \"g\u0127ax,\" qal Mos\u00e8, \"jien stran\u0121ier f'art barranija.\"", "G\u0127adda \u017c-\u017cmien u miet is-sultan tal-E\u0121ittu; u wlied I\u017crael bdew jitniehdu ta\u0127t il-jasar u jg\u0127ajtu.", "L-g\u0127ajjat tag\u0127hom mill-jasar wasal sa g\u0127and Alla.", "U Alla sama' l-krib tag\u0127hom u ftakar fil-patt tieg\u0127u ma' Abraham, ma' I\u017cakk u ma' \u0120akobb.", "Alla xe\u0127et \u0127arstu fuq ulied I\u017crael u ra f'liema stat kienu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.3", "bookref": "EXO.3", "text": ["Alla jsejja\u0127 lil Mos\u00e8", "Mos\u00e8 kien jirg\u0127a l-mer\u0127la ta' \u0127atnu \u0120etru, qassis ta' Midjan, u \u0127a l-mer\u0127la 'l hemm fid-de\u017cert, u wasal sa \u0127dejn \u0126oreb, il-muntanja ta' Alla.", "Hawn deherlu l-an\u0121lu tal-Mulej f'\u0127u\u0121\u0121ie\u0121a nar qalb l-g\u0127ollieq.", "Mos\u00e8 \u0127ares u ra l-g\u0127ollieq jaqbad bin-nar bla ma jintemm.", "Mos\u00e8 qal: \"\u0126a nersaq u nara din id-dehra tal-g\u0127a\u0121eb g\u0127ala mhux jin\u0127araq l-g\u0127olliq.\"", "Il-Mulej rah riesaq biex jara, u Alla sejja\u0127lu minn qalb l-g\u0127ollieq u qallu: \"Mos\u00e8, Mos\u00e8!\"", "U Mos\u00e8 wie\u0121eb: \"Hawn jien!\"", "U l-Mulej qallu: \"La tersaqx 'l hawn.", "Ne\u0127\u0127i l-qorq minn ri\u0121lejk, g\u0127ax il-post li inti fuqu hu art qaddisa.\"", "U ssokta jg\u0127idlu: \"Jien hu Alla ta' missierek: Alla ta' Abraham, Alla ta' I\u017cakk u Alla ta' \u0120akobb.\"", "Mos\u00e8 g\u0127atta wi\u010b\u010bu, g\u0127ax be\u017ca' j\u0127ares lejn Alla.", "U l-Mulej qallu: \"Jien \u0127arist u rajt it-tbatija tal-poplu tieg\u0127i fl-E\u0121ittu.", "U jien smajt il-karba tag\u0127hom min\u0127abba fl-argu\u017cini tag\u0127hom u g\u0127araft l-u\u0121ig\u0127 tag\u0127hom.", "Issa n\u017cilt biex ne\u0127lishom minn idejn l-E\u0121izzjani u biex intellag\u0127hom minn dik l-art u ne\u0127odhom f'art tajba u wiesg\u0127a, f'art tnixxi \u0127alib u g\u0127asel, art il-Kang\u0127anin u l-\u0126ittin, l-Amurrin u l-Peri\u017c\u017cin, il-\u0126iwwin u l-\u0120ebusin.", "U issa, ara, il-karba ta' wlied I\u017crael waslet sa g\u0127andi, u rajt ukoll it-tg\u0127akkis li bih qeg\u0127din jg\u0127akksuhom l-E\u0121izzjani.", "Ejja, mela, \u0127a nibag\u0127tek g\u0127and il-Farg\u0127un biex to\u0127ro\u0121 lil ulied I\u017crael, il-poplu tieg\u0127i, mill-E\u0121ittu.\"", "Mos\u00e8 wie\u0121eb lil Alla: \"Min jien biex immur quddiem il-Farg\u0127un u no\u0127ro\u0121 lil ulied I\u017crael mill-E\u0121ittu?\"", "U Alla wie\u0121bu: \"Jiena nkun mieg\u0127ek, u dan ikun is-sinjal li jien bg\u0127attek: meta tkun \u0127ri\u0121t il-poplu mill-E\u0121ittu, intom tqimu lil Alla fuq din il-muntanja.\"", "L-Isem ta' Alla", "Mos\u00e8 re\u0121a' wie\u0121eb: \"Ara, jiena mmur g\u0127and ulied I\u017crael u ng\u0127idilhom: 'Alla ta' missirijietkom bag\u0127atni g\u0127andkom,' u huma jistaqsuni, 'X'jismu?'", "Jiena xi ng\u0127idilhom?\"", "Alla wie\u0121bu: \"JIEN LI JIEN .\"", "U kompla jg\u0127idlu: \"Hekk g\u0127idilhom lil ulied I\u017crael, 'JIENA-HU bag\u0127atni g\u0127andkom.'", "\" U Alla kompla jg\u0127idlu: \"Hekk g\u0127andek tg\u0127idilhom lil ulied I\u017crael: 'Ja\u0127weh, Alla ta' missirijietkom, Alla ta' Abraham, Alla ta' I\u017cakk, Alla ta' \u0120akobb, bag\u0127atni g\u0127andkom.'", "Dan ikun ismi g\u0127al dejjem u dan l-isem ifakkarkom fija minn nisel g\u0127al nisel.", "Mur u i\u0121bor ix-xju\u0127 ta' I\u017crael u g\u0127idilhom: 'Il-Mulej, Alla ta' Missirijietkom, Alla ta' Abraham, Alla ta' I\u017cakk, Alla ta' \u0120akobb, deherli u qalli: \u0126sibt fikom u x'qeg\u0127din jag\u0127mlulkom fl-E\u0121ittu.", "Jien inweg\u0127edkom li ntellag\u0127kom mit-tbatija tal-E\u0121ittu, f'art il-Kang\u0127anin, il-\u0126ittin u l-Amurrin, il-Peri\u017c\u017cin, il-\u0126iwwin u l-\u0120ebusin, f'art tnixxi \u0127alib u g\u0127asel.'", "Huma jisimg\u0127u kliemek, u int u x-xju\u0127 ta' I\u017crael tmorru g\u0127and is-sultan tal-E\u0121ittu u tg\u0127idulu: 'Il-Mulej, Alla tal-G\u0127ebrej, iltaqa' mag\u0127na.", "U issa, nitolbuk, \u0127allina nitbieg\u0127du tlitt ijiem mixi fid-de\u017cert biex hemm noffru sagrifi\u010b\u010bji lill-Mulej Alla tag\u0127na.'", "Jien naf li s-sultan tal-E\u0121ittu ma j\u0127allikomx to\u0127or\u0121u ming\u0127ajr ma jkun im\u0121ieg\u0127el b'sa\u0127\u0127a.", "G\u0127alhekk jiena mmidd idejja u nolqot lill-E\u0121ittu bl-g\u0127e\u0121ubijiet li nag\u0127mel fih; wara dan il-Farg\u0127un i\u0127allikom tmorru.", "U jien nag\u0127mel mod li dan il-poplu jkollu r-rispett tal-E\u0121izzjani, u meta titilqu ma titilqux b'idejkom vojta, i\u017cda kull mara titlob lill-\u0121\u00e2ra tag\u0127ha, u 'l dik li tg\u0127ammar f'darha, \u0127wejje\u0121 tal-fidda u deheb, u lbiesi, u intom tlibbsuhom lil uliedkom subien u bniet; u hekk intom tne\u017c\u017cg\u0127u lill-E\u0121izzjani.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.4", "bookref": "EXO.4", "text": ["Mos\u00e8 u s-setg\u0127a tal-mirakli", "U Mos\u00e8 wie\u0121eb: \"Ara, ma jemmnunix, u anqas jisimg\u0127u minn kliemi, u jg\u0127idu: 'Il-Mulej ma deherlikx.'", "Il-Mulej wie\u0121bu: \"X'g\u0127andek f'idejk?\" u Mos\u00e8 wie\u0121eb: \"\u0126atar.\"", "U hu qallu: \"Ix\u0127tu fl-art.\"", "U hu xe\u0127tu fl-art, u sar serp; u Mos\u00e8 \u0127arab minnu.", "U l-Mulej qal lil Mos\u00e8: \"Midd idek, u aqbdu minn denbu\" - u medd idu u qabdu, u sar \u0127atar f'idu - \"Sabiex jemmnu li deherlek il-Mulej, Alla ta' missirijiethom, Alla ta' Abraham, Alla ta' I\u017cakk, Alla ta' \u0120akobb.\"", "Il-Mulej ra\u0121a' qallu: \"Da\u0127\u0127al idek f'\u0127obbok.\"", "U hu da\u0127\u0127al idu f'\u0127obbu; u meta \u0127ari\u0121ha sabha mimlija lebra, bajda b\u0127as-sil\u0121.", "U Alla qallu: \"Er\u0121a' da\u0127\u0127al idek f'\u0127obbok.\"", "G\u0127alhekk ra\u0121a' da\u0127\u0127al idu f'\u0127obbu, u meta \u0127ari\u0121ha re\u0121g\u0127et g\u0127al li kienet b\u0127all-bqija ta' \u0121ismu.", "\"Jekk ma jemmnukx,\" Alla qallu, \"jew ma jag\u0127tux kas tal-ewwel sinjal, jistg\u0127u jemmnu fit-tieni sinjal.", "Jekk imbag\u0127ad ma jemmnux lanqas dawn i\u017c-\u017cew\u0121 sinjali u lanqas jisimg\u0127u minn kliemek, int \u0127u ftit mill-ilma tan-Nil u sawbu fuq l-art niexfa; u l-ilma li int tie\u0127u min-Nil isir demm fuq l-art.\"", "I\u017cda Mos\u00e8 qal lill-Mulej: \"Ja\u0127asra, Sidi, ma ninqalax biex nitkellem jien, la qabel u lanqas issa li int kellimt lill-qaddej tieg\u0127ek; jien tqil f'fommi u f'ilsieni.\"", "Il-Mulej wie\u0121bu: \"Min g\u0127amel fomm il-bniedem?", "Min g\u0127amel l-imbikkem, it-trux, u l-ag\u0127ma u 'l min jara?", "M'hux jien, il-Mulej?", "Mela issa mur, u jien inkun ma' fommok u ng\u0127allmek x'g\u0127andek tg\u0127id.\"", "Imbag\u0127ad Mos\u00e8 wie\u0121eb: \"Ja\u0127asra, Mulej, ibg\u0127at, nitolbok lil xi \u0127addie\u0127or!\"", "Il-Mulej xeg\u0127el bil-qilla kontra Mos\u00e8 u qallu: \"M'hemmx \u0127uk Aron, il-Levita?", "Naf li hu jitkellem tajjeb; u hu jo\u0127ro\u0121 jiltaqa' mieg\u0127ek, u kif jarak qalbu timtela bil-fer\u0127.", "U int titkellem mieg\u0127u u tqeg\u0127edlu l-kliem f'fommu, u jien inkun ma' fommok u ma' fommu, u ng\u0127allimkom x'g\u0127andkom tag\u0127mlu.", "Hu jkellem g\u0127alik in-nies, ikun g\u0127alik ta' fomm, u int tkun g\u0127alih ta' Alla.", "U int tie\u0127u f'idejk dan il-\u0127atar, li bih tag\u0127mel is-sinjali.\"", "Mos\u00e8 jmur lura l-E\u0121ittu", "Mos\u00e8 ra\u0121a' mar g\u0127and \u0120etru, \u0127atnu, u qallu: \"\u0126allini mmur g\u0127and niesi l-E\u0121ittu u nara g\u0127adhomx \u0127ajjin.\"", "U \u0120etru qal lil Mos\u00e8: \"Mur bis-sliem.\"", "U l-Mulej qal lil Mos\u00e8 f'Midjan: \"Mur lura l-E\u0121ittu; g\u0127ax in-nies li kienu jfittxulek \u0127ajtek mietu lkoll.\"", "G\u0127alhekk Mos\u00e8 \u0127a 'l martu u 'l uliedu, u rikkibhom fuq il-\u0127mar u ra\u0121a' mar lejn l-art tal-E\u0121ittu; u \u0127a f'idu l-\u0127atar ta' Alla.", "U l-Mulej qal lil Mos\u00e8: \"Meta int tmur lura l-E\u0121ittu, qis li tag\u0127mel quddiem il-Farg\u0127un il-mirakli li jien tajtek is-setg\u0127a li tag\u0127mel; i\u017cda jien inwebbislu qalbu , u ma j\u0127allix il-poplu jitlaq.", "U int tg\u0127id lill-Farg\u0127un: 'Dan jg\u0127id il-Mulej: I\u017crael hu ibni l-kbir, u jien ng\u0127idlek: Ibg\u0127at lil ibni biex iqimni; jekk int ma tridx tibag\u0127tu, arani, jien sa noqtol 'l ibnek il-kbir.' \"", "Fit-triq, meta waqaf g\u0127al-lejl, il-Mulej iltaqa' mieg\u0127u u ried joqtlu.", "Imbag\u0127ad Siffora \u0127adet bi\u010b\u010ba \u017cnied u \u0127atnet lil binha biha, u messet ri\u0121lejn Mos\u00e8 u qalet: \"G\u0127arus id-demm int g\u0127alija!\"", "U l-Mulej telqu.", "Siffora min\u0127abba \u010b-\u010birkon\u010bi\u017cjoni qalet: \"G\u0127arus id-demm int.\"", "Il-Mulej qal lil Aron: \"O\u0127ro\u0121 fid-de\u017cert biex tiltaqa' ma' Mos\u00e8.\"", "U hu \u0127are\u0121 u ltaqa' mieg\u0127u \u0127dejn il-muntanja ta' Alla u biesu.", "U Mos\u00e8 qallu kulma kien qallu l-Mulej li kien bag\u0127tu, u bis-sinjali li kien ordnalu jag\u0127mel.", "Imbag\u0127ad Mos\u00e8 u Aron marru u \u0121emg\u0127u x-xju\u0127 kollha tal-poplu ta' I\u017crael.", "U Aron qalilhom il-kliem kollu li l-Mulej kien qal lil Mos\u00e8, u g\u0127amel is-sinjali quddiem il-poplu.", "Il-poplu emmen, u meta semg\u0127u li Alla \u017car il-poplu ta' I\u017crael u li hu ra t-tbatija tag\u0127hom, baxxew rashom iqimu lil Alla."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.5", "bookref": "EXO.5", "text": ["Mos\u00e8 u Aron quddiem il-Farg\u0127un", "Imbag\u0127ad Mos\u00e8 u Aron marru g\u0127and il-Farg\u0127un u qalulu: \"Hekk jg\u0127id il-Mulej, Alla ta' I\u017crael: '\u0126alli l-poplu tieg\u0127i jitlaq, u jag\u0127milli festa fid-de\u017cert.'", "\" I\u017cda l-Farg\u0127un wie\u0121eb: \"Min hu l-Mulej, biex jien nisma' minn kliemu u n\u0127alli lil I\u017crael jitlaq?", "Il-Mulej ma nafx min hu, u 'l I\u017crael ma n\u0127allihx jitlaq.\"", "U huma we\u0121buh: \"Alla tal-G\u0127ebrej \u0121ie quddiemna.", "\u0126a mmorru tlitt ijiem mixi fid-de\u017cert u noffru s-sagrifi\u010b\u010bji lill-Mulej Alla tag\u0127na, li ma jmurx ja\u0127bat g\u0127alina bil-pesta jew bis-sejf.\"", "Is-sultan tal-E\u0121ittu we\u0121ibhom: \"Mos\u00e8 u Aron, g\u0127aliex qeg\u0127din tisfrattaw in-nies minn fuq xog\u0127olhom?", "Morru fuq xog\u0127olkom.\"", "U l-Farg\u0127un qalilhom ukoll: \"Araw, il-poplu ta' din l-art kiber; u intom qeg\u0127din twaqqfuhom mix-xog\u0127ol.\"", "Dak in-nhar il-Farg\u0127un ordna lil dawk li jie\u0127du \u0127sieb ix-xog\u0127ol u 'l dawk ta' fuq il-\u0127addiema u qalilhom: \"Tag\u0127tux aktar tiben b\u0127al qabel lin-nies biex jag\u0127mlu l-madum; \u0127a jmorru huma jlaqqtu t-tiben.", "I\u017cda ag\u0127tuhom madum x'jag\u0127mlu daqs kemm kienu jag\u0127mlu qabel, tnaqqsulhom xejn, g\u0127ax ma g\u0127andhomx x'jag\u0127mlu; g\u0127alhekk qeg\u0127din jg\u0127ajtu u jg\u0127idu: '\u0126a mmorru u noffru s-sagrifi\u010b\u010bji lil Alla tag\u0127na.'", "Lil dawn in-nies ag\u0127tuhom xog\u0127ol iebes \u0127alli ja\u0127dmu u ma jag\u0127tux widen g\u0127al kliem il-gideb.\"", "G\u0127alhekk l-argu\u017cini u dawk ta' fuq il-\u0127addiema marru u qalulhom: \"Hekk qal il-Farg\u0127un: 'Ma nag\u0127tikomx aktar tiben.", "Morru intom u laqqtu t-tiben minn fejn issibuh, i\u017cda x-xog\u0127ol ma g\u0127andu jonqos b'xejn.'", "\" U l-poplu xtered mal-art kollha tal-E\u0121ittu biex ji\u0121bor il-\u0127uxlief flok it-tiben.", "U l-argu\u017cini kienu jg\u0127idulhom: \"Ag\u0127mlu x-xog\u0127ol li g\u0127andkom tag\u0127mlu kull jum, fil-jum tieg\u0127u, b\u0127al meta kellkom it-tiben.\"", "U 'l dawk ta' fuq il-\u0127addiema minn ulied I\u017crael, li g\u0127amlulhom fuqhom l-argu\u017cini tal-Farg\u0127un, kienu jsawtuhom u jg\u0127idulhom: \"G\u0127aliex ma temmejtux ix-xog\u0127ol tal-madum li kellkom tag\u0127mlu b\u0127as-soltu, la lbiera\u0127 u lanqas illum?\"", "U dawk ta' fuq il-\u0127addiema minn ulied I\u017crael marru jilmintaw quddiem il-Farg\u0127un u jg\u0127idulu: \"G\u0127aliex qieg\u0127ed tag\u0127mel hekk lill-qaddejja tieg\u0127ek?", "Ma jag\u0127tux tiben, lilna l-qaddejja tieg\u0127ek, u mbag\u0127ad jg\u0127idulna: 'Ag\u0127mlu l-madum.'", "Arahom imbag\u0127ad isawtu lill-qaddejja tieg\u0127ek.", "Il-\u0127tija hi ta' niesek.\"", "Imma hu we\u0121ibhom: \"Intom g\u0127a\u017c\u017ciena, ma g\u0127andkomx x'tag\u0127mlu.", "G\u0127alhekk qeg\u0127din tg\u0127idu: '\u0126a mmorru u noffru s-sagrifi\u010b\u010bji lill-Mulej.'", "Issa fittxu morru a\u0127dmu, tiben ma jag\u0127tukomx, imma x-xog\u0127ol tal-madum tridu tag\u0127mluh.\"", "Dawk ta' fuq il-\u0127addiema minn ulied I\u017crael raw li qeg\u0127din \u0127a\u017cin meta qalulhom: \"Ma g\u0127andkom bl-ebda mod tnaqqsu mill-madum li g\u0127andkom tag\u0127mlu kull jum minn jum g\u0127al ie\u0127or.\"", "Meta \u0127ar\u0121u ming\u0127and il-Farg\u0127un iltaqg\u0127u ma' Mos\u00e8 u Aron jistennewhom u qalulhom: \"Il-Mulej jix\u0127et g\u0127ajnejh fuqkom u jag\u0127mel \u0127aqq.", "Min\u0127abba fikom il-Farg\u0127un u l-qaddejja tieg\u0127u ma jistg\u0127ux i\u0121err\u0127una i\u017cjed; tajtuhom xabla f'idejhom biex joqtluna.\"", "Il-kastigi tal-E\u0121ittu", "Mos\u00e8 ra\u0121a' g\u0127and il-Mulej u qallu: \"Sidi, g\u0127aliex g\u0127amilt id-deni lil dan il-poplu?", "G\u0127aliex bg\u0127attni?", "Minn mindu mort inkellem lill-Farg\u0127un f'ismek, lil dan il-poplu g\u0127amillu i\u017cjed \u0127sara u int ma \u0127list bl-ebda mod il-poplu tieg\u0127ek!\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.6", "bookref": "EXO.6", "text": ["U l-Mulej wie\u0121eb lil Mos\u00e8: \"Issa tara x'nag\u0127mel lill-Farg\u0127un, g\u0127ax bis-sa\u0127\u0127a jkollu jibg\u0127athom, u bis-sa\u0127\u0127a jke\u010b\u010bihom 'il barra minn pajji\u017cu.\"", "U ra\u0121a' kellem lil Mos\u00e8 u qallu: \"Jiena Ja\u0127weh.", "Jien dhert lil Abraham, lil I\u017cakk u lil \u0120akobb b\u0127ala El-Xaddaj .", "Imma ismi Ja\u0127weh ma g\u0127arrafthulhomx.", "Jien g\u0127amilt ukoll il-patt tieg\u0127i mag\u0127hom, li nag\u0127tihom l-art ta' Kang\u0127an, l-art fejn kienu ji\u0121\u0121errew fiha b\u0127ala barranin.", "U issa wkoll smajt il-krib ta' wlied I\u017crael, mi\u017cmuma b'ilsiera mill-E\u0121izzjani, u ftakart fil-patt tieg\u0127i.", "G\u0127alhekk g\u0127id lil ulied I\u017crael: 'Jiena Ja\u0127weh, u jien no\u0127ro\u0121kom minn ta\u0127t il-madmad tal-E\u0121ittu u ne\u0127liskom mill-jasar tag\u0127kom, u nifdikom bis-sa\u0127\u0127a ta' drieg\u0127i u nag\u0127mel \u0127aqq minnhom b'g\u0127emejjel kbar.", "Jien na\u0127tarkom u ne\u0127odkom biex tkunu l-poplu tieg\u0127i, u jiena nkun Alla tag\u0127kom, u tkunu tafu li jien Ja\u0127weh, il-Mulej, Alla tag\u0127kom, li \u0127eliskom minn ta\u0127t il-madmad tal-E\u0121ittu.", "U nwassalkom fl-art li jien b'idi merfug\u0127a \u0127lift li nag\u0127tiha lil Abraham, lil I\u017cakk, lil \u0120akobb, u li nag\u0127tiha lilkom biex tirtuha.", "Jien hu Ja\u0127weh.'", "\" U Mos\u00e8 kellem hekk lil ulied I\u017crael u ma semg\u0127ux minnu min\u0127abba l-qtig\u0127 il-qalb u l-kefrija tal-jasar.", "Il-Mulej kellem lil Mos\u00e8 u qallu: \"Mur kellem lill-Farg\u0127un, sultan tal-E\u0121ittu, biex i\u0127alli 'l ulied I\u017crael jitilqu minn artu.\"", "U Mos\u00e8 tkellem quddiem il-Mulej u qal: \"Ara, ulied I\u017crael ma semg\u0127ux minni, se jisma' minni l-Farg\u0127un, jien li ma g\u0127andix xufftejja ma\u0127tuna?\"", "U l-Mulej kellem lil Mos\u00e8 u 'l Aron dwar ulied I\u017crael u l-Farg\u0127un, sultan tal-E\u0121ittu, u ordnalhom biex jo\u0127or\u0121u 'l ulied I\u017crael mill-art tal-E\u0121ittu.", "In-nisel ta' I\u017crael", "Dawn huma l-kapijiet ta' djar missirijiethom: ulied Ruben, l-iben il-kbir ta' I\u017crael: \u0126enok u Pallu, \u0126esron u Karmi; dawn huma l-familji ta' Ruben.", "Ulied Simg\u0127on: \u0120amwel u \u0120amin u A\u0127od, u \u0120akin u So\u0127ar, u Sawl bin il-Kang\u0127anija.", "Dawn huma l-familji ta' Simg\u0127on.", "U dawn huma l-ismijiet ta' wlied Levi skont in-nisel tag\u0127hom: Gersum u Ke\u0127at u Merari; u Levi g\u0127ex mija u sebg\u0127a u tletin sena.", "Ulied Gersum: Libni u Semg\u0127i bil-familji tag\u0127hom.", "U ulied Ke\u0127at: G\u0127amram u Is\u0127ar u \u0126ebron u G\u0127u\u017c\u017cijel.", "Ke\u0127at g\u0127ex mija u tlieta u tletin sena.", "Ulied Merari: Ma\u0127li u Musi.", "Dawn huma l-familji ta' Levi skont in-nisel tag\u0127hom.", "G\u0127amram i\u017c\u017cewwe\u0121 lil \u0120okebed, lil o\u0127t missieru, u wilditlu lil Aron u 'l Mos\u00e8.", "G\u0127amram g\u0127ex mija u sebg\u0127a u tletin sena.", "Ulied Is\u0127ar: Kora\u0127 u Nefeg u \u017bikri.", "Ulied G\u0127u\u017c\u017cijel: Misael u Elisafan, u Sitri.", "Aron i\u017c\u017cewwe\u0121 lil Elisaba, bint G\u0127amminadab, o\u0127t Na\u0127son, u wilditlu 'l Nadab, 'l Abi\u0127u, 'l Elg\u0127a\u017car, u 'l Itamar.", "Ulied Kora\u0127: Assir u Elkana u Abijasaf; dawn huma l-familji tal-Kora\u0127in.", "Elg\u0127a\u017car, bin Aron, i\u017c\u017cewwe\u0121 lil wa\u0127da mill-bniet ta' Putijel, u wilditlu 'l Fine\u0127as.", "Dawn huma l-kapijiet tal-familji ta' missirijiet il-Leviti, skont il-familji tag\u0127hom.", "Dawn huma Aron u Mos\u00e8 li l-Mulej qalilhom: \"O\u0127or\u0121u lil ulied I\u017crael mill-art tal-E\u0121ittu bil-qtajja' tag\u0127hom.\"", "Kienu huma li tkellmu quddiem il-Farg\u0127un, is-sultan tal-E\u0121ittu, biex jo\u0127or\u0121u lil ulied I\u017crael mill-E\u0121ittu: Mos\u00e8 u Aron.", "Dakinhar li l-Mulej kellem lil Mos\u00e8 fl-art tal-E\u0121ittu, il-Mulej qal lil Mos\u00e8: \"Jiena Ja\u0127weh: g\u0127id lill-Farg\u0127un kulma jien se ng\u0127idlek.\"", "U Mos\u00e8 wie\u0121eb quddiem il-Mulej: \"Hawn jien, jien m'g\u0127andix xufftejja ma\u0127tuna, u kif jisma' minni l-Farg\u0127un?\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.7", "bookref": "EXO.7", "text": ["U l-Mulej wie\u0121eb lil Mos\u00e8: \"Arani, jien nag\u0127mlek qisek Alla g\u0127all-Farg\u0127un; u Aron \u0127uk ikun il-profeta tieg\u0127ek.", "Int tg\u0127idlu kulma nordnalek jien, u Aron \u0127uk ikellem lill-Farg\u0127un biex jibg\u0127at lil ulied I\u017crael minn artu.", "U jien inwebbes qalb il-Farg\u0127un, u g\u0127alkemm nag\u0127mel kotra ta' sinjali u mirakli fl-art tal-E\u0121ittu , b'dan kollu l-Farg\u0127un ma jismax minnkom.", "U mmidd idejja fuq l-E\u0121ittu u no\u0127ro\u0121 il-qtajja' tal-poplu tieg\u0127i, 'l ulied I\u017crael, mill-art tal-E\u0121ittu, u nag\u0127mel \u0127aqq minnhom b'kastigi kbar.", "U l-E\u0121izzjani mbag\u0127ad jag\u0127rfu li jien il-Mulej, meta mmidd idejja fuq l-E\u0121ittu, u no\u0127ro\u0121 lil ulied I\u017crael minn \u0121o nofshom.\"", "U hekk g\u0127amlu Mos\u00e8 u Aron, g\u0127amlu kif ordnalhom il-Mulej.", "U Mos\u00e8 kellu tmenin sena u Aron tlieta u tmenin meta kellmu lill-Farg\u0127un.", "Il-\u0127atar isir serp", "U l-Mulej kellem lil Mos\u00e8 u 'l Aron u qalilhom: \"Meta l-Farg\u0127un ikellimkom u jg\u0127idilkom: 'Ag\u0127mlu xi miraklu', inti g\u0127id lil Aron: '\u0126u l-\u0127atar tieg\u0127ek, u ix\u0127tu fl-art quddiem il-Farg\u0127un.", "Dan isir serp.'", "\" U Mos\u00e8 u Aron marru quddiem il-Farg\u0127un u g\u0127amlu hekk kif kien ordnalhom il-Mulej: Aron xe\u0127et il-\u0127atar tieg\u0127u quddiem il-Farg\u0127un u l-qaddejja tieg\u0127u, u dan sar serp.", "Imbag\u0127ad il-Farg\u0127un sejja\u0127 l-g\u0127orrief u s-sa\u0127\u0127ara; u huma wkoll, is-sa\u0127\u0127ara tal-E\u0121ittu, g\u0127amlu hekk bis-s\u0127arijiet tag\u0127hom.", "Kull wie\u0127ed xe\u0127et il-\u0127atar tieg\u0127u, u dawn saru sriep.", "Imma l-\u0127atar ta' Aron bala' l-o\u0127tra tag\u0127hom.", "Il-qalb tal-Farg\u0127un twebbset u ma samax minnhom, kif kien qal il-Mulej.", "L-ilma jsir demm", "U l-Mulej qal lil Mos\u00e8: \"Qalb il-Farg\u0127un twebbset, u ma jridx jitlaq il-poplu.", "Mur g\u0127and il-Farg\u0127un filg\u0127odu, hu u \u0127iere\u0121 lejn ix-xmara, u oqg\u0127od stennieh \u0127dejn ix-xatt biex tkellmu, u \u0127u f'idejk il-\u0127atar li kien inbidel f'serp.", "U int g\u0127idlu: 'Il-Mulej, Alla tal-G\u0127ebrej, bag\u0127atni g\u0127andek ng\u0127idlek: Itlaq il-poplu tieg\u0127i biex jag\u0127tini qima fid-de\u017cert, u int s'issa ma smajtx.", "Dan jg\u0127id il-Mulej: 'B'dan tag\u0127raf li jien il-Mulej: Arani se nag\u0127ti b'dan il-\u0127atar fuq l-ilma tan-Nil u dan isir demm, u jmut il-\u0127ut li hemm fin-Nil, u tinten in-Nil u l-E\u0121izzjani jiddardru jixorbu minnha.'", "\" U l-Mulej kellem lil Mos\u00e8: \"G\u0127id lil Aron: '\u0126u l-\u0127atar tieg\u0127ek u midd idek fuq l-ilmijiet tal-E\u0121ittu, fuq ix-xmajjar tag\u0127hom, fuq is-swieqi tag\u0127hom, fuq l-g\u0127adajjar u l-\u0121wiebi kollha tal-ilma tag\u0127hom, u dawn isiru demm.", "U jkun hemm id-demm mal-art kollha tal-E\u0121ittu, sew fil-\u0121arar tal-g\u0127uda sew fil-\u0121arar tal-\u0121ebel.' \"", "U g\u0127amlu hekk Mos\u00e8 u Aron, kif ordnalhom il-Mulej.", "Aron rafa' idu u ta daqqa fuq l-ilma tan-Nil quddiem il-Farg\u0127un u l-qaddejja tieg\u0127u.", "U l-ilma kollu li hemm fin-Nil sar demm.", "U l-\u0127ut li hemm fix-xmara miet, u nitnet in-Nil u l-E\u0121izzjani ma setg\u0127ux jixorbu mill-ilma tan-Nil.", "U kien hemm id-demm mal-art kollha tal-E\u0121ittu.", "U s-sa\u0127\u0127ara E\u0121izzjani g\u0127amlu hekk ukoll bis-s\u0127arijiet tag\u0127hom.", "U qalb il-Farg\u0127un twebbset u ma tahomx widen, b\u0127alma kien qalilhom il-Mulej.", "Il-Farg\u0127un dar u ra\u0121a' lura f'daru, u fuq dan anqas biss qag\u0127ad ja\u0127seb.", "U l-E\u0121izzjani \u0127affru madwar ix-xmara g\u0127all-ilma x'jixorbu, g\u0127aliex ma setg\u0127ux jixorbu mill-ilma tax-xmara.", "I\u017c-\u017crin\u0121ijiet", "G\u0127addew sebat ijiem minn meta l-Mulej \u0127abat g\u0127ax-xmara.", "Imbag\u0127ad il-Mulej kellem lil Mos\u00e8 u qallu: \"Mur g\u0127and il-Farg\u0127un, u g\u0127idlu: 'Dan qal il-Mulej: Ibg\u0127at il-poplu tieg\u0127i biex jag\u0127tini qima.", "U jekk inti ma tridx tibg\u0127athom, arani, jien sa nimlielkom l-art kollha bi\u017c-\u017crin\u0121ijiet.", "Ix-xmara Nil ti\u017cg\u0127ed bi\u017c-\u017crin\u0121ijiet, u jitilg\u0127u u jid\u0127lu f'darek, fil-kamra ta' soddtok, fuq friexek, fid-dar tal-qaddejja tieg\u0127ek u tal-poplu tieg\u0127ek; u fil-fran u fil-lniebi tieg\u0127ek.", "I\u017c-\u017crin\u0121ijiet jitilg\u0127u g\u0127alik, g\u0127all-poplu tieg\u0127ek u g\u0127all-qaddejja tieg\u0127ek kollha.' \""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.8", "bookref": "EXO.8", "text": ["Il-Mulej qal lil Mos\u00e8: \"G\u0127id lil Aron: 'Midd idek bil-\u0127atar fuq ix-xmajjar, fuq is-swieqi u fuq l-g\u0127adajjar u tella' \u017c-\u017crin\u0121ijiet g\u0127al fuq l-art tal-E\u0121ittu.'", "\" Aron medd idu fuq l-ilmijiet tal-E\u0121ittu; u tella' \u017c-\u017crin\u0121ijiet u dawn ksew l-art tal-E\u0121ittu.", "U s-sa\u0127\u0127ara bis-s\u0127arijiet tag\u0127hom tellg\u0127u huma wkoll i\u017c-\u017crin\u0121ijiet g\u0127al fuq l-art tal-E\u0121ittu.", "Imbag\u0127ad il-Farg\u0127un sejja\u0127 lil Mos\u00e8 u lil Aron u qalilhom: \"Itolbu lill-Mulej ine\u0127\u0127i \u017c-\u017crin\u0121ijiet minn dari, minn fost il-poplu tieg\u0127i, u jien nibg\u0127at lill-poplu biex joffri s-sagrifi\u010b\u010bji lill-Mulej.\"", "U Mos\u00e8 wie\u0121eb lill-Farg\u0127un: \"Meta jog\u0127\u0121bok, g\u0127idli meta tridni nitlob g\u0127alik u g\u0127all-qaddejja tieg\u0127ek u g\u0127all-poplu tieg\u0127ek, biex jinqerdu \u017c-\u017crin\u0121ijiet minnek u minn darek u mill-qaddejja tieg\u0127ek, u jibqg\u0127u biss fin-Nil.\"", "U l-Farg\u0127un wie\u0121eb: \"G\u0127ada.\"", "U Mos\u00e8 wie\u0121eb: \"Kif g\u0127edt isir, biex tkun taf li \u0127add m'hemm b\u0127all-Mulej, Alla tag\u0127na.", "I\u017c-\u017crin\u0121ijiet jitbieg\u0127du minnek, u minn darek, u mill-qaddejja tieg\u0127ek, u jibqg\u0127u biss fin-Nil.\"", "U Mos\u00e8 u Aron \u0127ar\u0121u minn quddiem il-Farg\u0127un; u Mos\u00e8 g\u0127ajjat u sejja\u0127 lill-Mulej min\u0127abba \u017c-\u017crin\u0121ijiet kif kien ftiehem mal-Farg\u0127un.", "Il-Mulej g\u0127amel kif talbu Mos\u00e8 u mietu \u017c-\u017crin\u0121ijiet fid-djar, fl-ir\u0127ula u fir-raba'.", "U \u0121abruhom gods gods, u l-art nitnet.", "Meta l-Farg\u0127un ra li l-art \u0127adet ir-ru\u0127 qalbu twebbset u ma tahomx widen, kif kien qalilhom il-Mulej.", "In-nemus", "U l-Mulej qal lil Mos\u00e8: \"G\u0127id lil Aron, '\u0126u u midd il-\u0127atar tieg\u0127ek u olqot bih it-trab tal-art u jinbidel f'nemus fl-art kollha tal-E\u0121ittu.'", "\" U g\u0127amlu hekk; Aron midd idu bil-\u0127atar u laqat it-trab tal-art u sar nemus fuq in-nies u l-bhejjem, g\u0127ax it-trab tal-art sar nemus fl-art kollha tal-E\u0121ittu.", "U s-sa\u0127\u0127ara g\u0127amlu l-istess bis-s\u0127arijiet tag\u0127hom biex jo\u0127or\u0121u n-nemus mit-trab, i\u017cda ma setg\u0127ux.", "In-nemus kien fuq in-nies u l-bhejjem.", "U s-sa\u0127\u0127ara qalu lill-Farg\u0127un: \"Is-saba' ta' Alla dan!\".", "I\u017cda qalb il-Farg\u0127un twebbset u ma tahomx widen, b\u0127alma kien qalilhom il-Mulej.", "Id-dubbien", "U l-Mulej qal lil Mos\u00e8: \"Qum filg\u0127odu kmieni u mur quddiem il-Farg\u0127un, ara, hu jo\u0127ro\u0121 lejn ix-xmara u inti g\u0127idlu: 'Dan jg\u0127id il-Mulej: Ibg\u0127at il-poplu tieg\u0127i biex jag\u0127tini qima.", "G\u0127ax jekk ma tibg\u0127atx il-poplu tieg\u0127i, arani, se nibg\u0127atlek id-dubbien, lilek u lill-qaddejja tieg\u0127ek u l-poplu tieg\u0127ek u fid-djar tieg\u0127ek; u jimtlew id-djar tal-E\u0121ittu bid-dubbien u wkoll l-art li huma fuqha.", "Dakinhar nifred l-art ta' Gosen, li fiha qieg\u0127ed jg\u0127ix il-poplu tieg\u0127i, sabiex hemm ma jkunx hemm dubbien, biex tkun taf li jien il-Mulej f'nofs l-art.", "U jien nag\u0127mel g\u0127a\u017cla bejn il-poplu tieg\u0127i u bejn il-poplu tieg\u0127ek; u dan is-sinjal ise\u0127\u0127 g\u0127ada.'", "\" U hekk g\u0127amel il-Mulej; u da\u0127lu qtajja' ta' dubbien fid-dar tal-Farg\u0127un, fid-djar tal-qaddejja tieg\u0127u, u fl-art kollha tal-E\u0121ittu, u t\u0127assret l-art min\u0127abba d-dubbien.", "Il-Farg\u0127un sejja\u0127 lil Mos\u00e8 u 'l Aron u qalilhom: \"Morru u offru sagrifi\u010b\u010bji lil Alla tag\u0127kom fil-pajji\u017c.\"", "U Mos\u00e8 wie\u0121eb: \"Mhux sewwa li nag\u0127mlu dan, g\u0127aliex ma tog\u0127\u0121obx lill-E\u0121izzjani li a\u0127na noffru s-sagrifi\u010b\u010bji lill-Mulej, Alla tag\u0127na.", "U jekk a\u0127na noffru xi \u0127a\u0121a quddiemhom, li jistkerrhu l-E\u0121izzjani, ma j\u0127a\u0121\u0121runiex?", "\u0126alli mmorru tlitt ijiem 'il bog\u0127od fid-de\u017cert, u noffru s-sagrifi\u010b\u010bji lill-Mulej, Alla tag\u0127na, kif jg\u0127idilna hu.\"", "U l-Farg\u0127un wie\u0121eb: \"Jiena se n\u0127allikom tmorru u intom toffru s-sagrifi\u010b\u010bji lill-Mulej, Alla tag\u0127kom, fid-de\u017cert.", "Biss tmorrux 'il bog\u0127od wisq, u itolbu g\u0127alija.\"", "U Mos\u00e8 wie\u0121eb: \"Arani, jien \u0127iere\u0121 minn quddiemek u nitlob lill-Mulej g\u0127alik biex id-dubbien jitlaq lill-Farg\u0127un u l-qaddejja tieg\u0127u u l-poplu tieg\u0127u, g\u0127ada stess.", "Biss il-Farg\u0127un ma g\u0127andux ikompli jqarraq bina, billi ma j\u0127allix il-poplu jitlaq u jmur joffri s-sagrifi\u010b\u010bji lill-Mulej.\"", "U Mos\u00e8 \u0127are\u0121 minn quddiem il-Farg\u0127un u talab lill-Mulej.", "U l-Mulej g\u0127amel kulma qallu Mos\u00e8, u d-dubbien warrab ming\u0127and il-Farg\u0127un, u l-qaddejja tieg\u0127u, u minn fuq il-poplu; u lanqas wa\u0127da ma baqg\u0127et.", "I\u017cda qalb il-Farg\u0127un re\u0121g\u0127et twebbset din id-darba wkoll, u ma telaqx il-poplu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.9", "bookref": "EXO.9", "text": ["Il-pesta", "Il-Mulej kellem lil Mos\u00e8: \"Mur g\u0127and il-Farg\u0127un u g\u0127idlu: 'Hekk jg\u0127id il-Mulej, Alla tal-G\u0127ebrej: Itlaq lill-poplu tieg\u0127i \u0127alli jag\u0127tini qima.", "G\u0127aliex jekk inti ma tridx titlaqhom u tibqa' \u017c\u017commhom, id il-Mulej tin\u017cel fuqek u \u0121\u0121iblek pesta qalila fuq l-imrie\u0127el tieg\u0127ek li hemm fir-raba', u \u017c-\u017cwiemel, il-\u0127mir, l-i\u0121mla, il-baqar u n-nag\u0127a\u0121.", "Imma l-Mulej jag\u0127mel g\u0127a\u017cla bejn l-imrie\u0127el ta' I\u017crael u l-imrie\u0127el tal-E\u0121ittu, u xejn ma jmut minn dak li hu ta' wlied I\u017crael.'", "\" U l-Mulej g\u0127a\u017cel i\u017c-\u017cmien u qal: \"G\u0127ada l-Mulej jag\u0127mel dan fl-art.\"", "U l-g\u0127ada l-Mulej g\u0127amel dan.", "U mietu l-imrie\u0127el kollha tal-E\u0121ittu, u mill-imrie\u0127el ta' wlied I\u017crael ma miet \u0127add.", "U l-Farg\u0127un bag\u0127at jara; u, ara, ma kienet mietet anqas wa\u0127da mill-imrie\u0127el ta' I\u017crael.", "Imma qalb il-Farg\u0127un twebbset, u ma telaqx il-poplu.", "L-infafet", "U l-Mulej qal lil Mos\u00e8 u 'l Aron: \"\u0126udu daqs ponn irmied tal-kenur, u \u0127alli Mos\u00e8 jtajru lejn is-sema quddiem il-Farg\u0127un, u jsir g\u0127abra g\u0127al fuq l-art kollha tal-E\u0121ittu, u j\u0121ib dbabar li jintef\u0127u fi nfafet fuq in-nies u l-bhejjem kollha fl-art tal-E\u0121ittu.\"", "U \u0127adu l-irmied tal-kenur, u marru quddiem il-Farg\u0127un, u Mos\u00e8 tajru lejn is-sema; u sar dbabar li jintef\u0127u fi nfafet fuq in-nies u l-bhejjem.", "U s-sa\u0127\u0127ara ma setg\u0127ux jieqfu quddiem Mos\u00e8 min\u0127abba d-dbabar; g\u0127ax id-dbabar kienu fuq is-sa\u0127\u0127ara u fuq l-E\u0121izzjani kollha.", "I\u017cda l-Mulej webbes qalb il-Farg\u0127un, u ma tahomx widen, kif kien qalilhom il-Mulej.", "Is-sil\u0121", "U l-Mulej qal lil Mos\u00e8: \"Qum filg\u0127odu kmieni u mur quddiem il-Farg\u0127un u g\u0127idlu: 'Dan jg\u0127id il-Mulej, Alla tal-G\u0127ebrej: Itlaq lill-poplu tieg\u0127i biex jag\u0127tini qima.", "Din id-darba ner\u0127i fuqek is-swat tieg\u0127i kollu, fuq il-qaddejja tieg\u0127ek, u fuq il-poplu tieg\u0127ek kollu, biex tkun taf li mhawnx b\u0127ali fl-art kollha.", "G\u0127ax kieku s'issa middejt idi, u lqatt lilek u lill-poplu tieg\u0127ek bil-pesta, kont tkun di\u0121\u00e0 meqrud mill-art.", "Imma g\u0127alhekk jien \u0127allejtek tg\u0127ix, biex nurik il-qawwa tieg\u0127i u ismi jixxandar mal-art kollha.", "U int g\u0127adek imkabbar mal-poplu tieg\u0127i, u ma t\u0127allihomx jitilqu.", "Hawn issa, arani, se nibg\u0127at g\u0127ada b\u0127alissa xita ta' sil\u0121 bil-qliel, li b\u0127alha qatt ma kien hawn fl-E\u0121ittu minn mindu twaqqaf sal-lum.", "G\u0127alhekk issa ibg\u0127at u i\u0121bor g\u0127all-kenn l-imrie\u0127el u kulma g\u0127andek fir-raba', g\u0127ax ix-xita tas-sil\u0121 se til\u0127aq lil kull bniedem u bhima li jkunu barra fir-raba' u ma jin\u0121abrux id-dar, u jmutu.'", "\" U mbag\u0127ad il-qaddejja tal-Farg\u0127un, li kienu jib\u017cg\u0127u mill-kelma tal-Mulej, \u0121abru malajr il-qaddejja u l-imrie\u0127el tag\u0127hom fi djarhom.", "Imma dawk li ma tawx widen g\u0127all-kelma tal-Mulej, \u0127allew il-qaddejja u l-imrie\u0127el tag\u0127hom fir-raba'.", "U l-Mulej qal lil Mos\u00e8: \"Midd idek lejn is-sema u jin\u017cel sil\u0121 fuq l-art kollha tal-E\u0121ittu, fuq in-nies, fuq il-bhejjem u fuq il-\u0127axix kollu tar-raba' fl-art tal-E\u0121ittu.", "U Mos\u00e8 g\u0127olla l-\u0127atar tieg\u0127u lejn is-sema u l-Mulej bag\u0127at rag\u0127ad u sil\u0121, u nar i\u017ci\u0121\u0121 lejn l-art, u xita ta' sil\u0121 fuq l-art tal-E\u0121ittu.", "Ni\u017cel is-sil\u0121, in-nar \u017ci\u0121\u0121 f'nofs is-sil\u0121, kienet tempesta kbira li b\u0127alha qatt ma kien hemm minn mindu l-E\u0121ittu sar poplu.", "Is-sil\u0121 laqat l-art kollha tal-E\u0121ittu u \u0127arbat kulma kien hemm fir-raba', min-nies sal-bhejjem u l-\u0127axix kollu tar-raba' u s-si\u0121ar kollha tar-raba', kissirhom is-sil\u0121.", "Biss fl-art ta' Gosen, fejn kien hemm ulied I\u017crael, ma kienx hemm sil\u0121.", "Il-Farg\u0127un bag\u0127at g\u0127al Mos\u00e8 u Aron, u qalilhom: \"Din id-darba g\u0127andi \u0127tija.", "Il-Mulej g\u0127andu ra\u0121un, u jien u l-poplu tieg\u0127i huma l-\u0127atja.", "Itolbu lill-Mulej, g\u0127ax kien hawn bi\u017c\u017cejjed rag\u0127ad ta' Alla u sil\u0121; jien nitlaqkom u ma toqog\u0127dux aktar hawn.\"", "U Mos\u00e8 wie\u0121bu: \"Malli no\u0127ro\u0121 mill-belt ng\u0127olli idejja lejn il-Mulej; ir-rag\u0127ad jieqaf, u s-sil\u0121 ma jin\u017cilx aktar, biex tkun taf li l-art hi tal-Mulej.", "I\u017cda jien naf li int u l-qaddejja tieg\u0127ek g\u0127adkom ma tib\u017cg\u0127ux mill-Mulej Alla.\"", "Il-kittien u x-xg\u0127ir t\u0127arbtu, g\u0127aliex ix-xg\u0127ir kien bis-sbul u l-kittien kien bl-inwar.", "Imma l-qam\u0127 u l-\u0121ulbiena ma \u0121ralhom xejn, g\u0127ax dawn isiru fl-a\u0127\u0127ar.", "Mos\u00e8 telaq minn quddiem il-Farg\u0127un, u \u0127are\u0121 mill-belt, u g\u0127olla idejh lejn il-Mulej, u waqaf ir-rag\u0127ad; u s-sil\u0121 u x-xita ma ni\u017clux aktar fuq l-art.", "Malli l-Farg\u0127un ra li x-xita u r-rag\u0127ad u s-sil\u0121 waqfu, kompla jidneb u webbes qalbu, hu u l-qaddejja tieg\u0127u.", "U qalb il-Farg\u0127un twebbset, u ma telaqx lil ulied I\u017crael - kif kien qal il-Mulej permezz ta' Mos\u00e8."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.10", "bookref": "EXO.10", "text": ["Il-\u0121radijiet", "Il-Mulej qal lil Mos\u00e8: \"Mur g\u0127and il-Farg\u0127un, g\u0127ax jien webbistlu qalbu u qalb il-qaddejja tieg\u0127u, biex nag\u0127mel dawn is-sinjali tieg\u0127i f'nofshom, u biex ixxandar u ssamma' f'widnejn ibnek u wlied ibnek li jien qg\u0127adt nitlieg\u0127eb bl-E\u0121izzjani, u s-sinjali li jien g\u0127amilt \u0121o nofshom, sabiex tkun tafu li jien il-Mulej.\"", "U Mos\u00e8 u Aron marru g\u0127and il-Farg\u0127un u qalulu: \"Dan jg\u0127id il-Mulej, Alla tal-G\u0127ebrej: 'Kemm se ddum ma tbaxxi rasek quddiemi?", "Itlaq lill-poplu tieg\u0127i biex iqimni.", "Jekk inti tibqa' ma tridx tibg\u0127at lill-poplu tieg\u0127i, arani, g\u0127ada n\u0121ib il-\u0121radijiet fl-art ta' pajji\u017cek.", "U huma jiksu wi\u010b\u010b l-art, u \u0127add ma jkun jista' jaraha, u jieklu minn dak li \u0127allielkom is-sil\u0121, u jieklu kull si\u0121ra li tikbrilkom fir-raba'.", "U jimlewlek djarek u d-djar tal-qaddejja tieg\u0127ek u d-dar ta' kull E\u0121izzjan; \u0127a\u0121a li qatt ma raw missirijietek, u missier missirijietek minn mindu ilkom fuq l-art sal-lum.'", "\" U Mos\u00e8 dawwar wi\u010b\u010bu u \u0127are\u0121 minn quddiem il-Farg\u0127un.", "U l-qaddejja tal-Farg\u0127un qalulu: \"Kemm se jdum ifixkilna dan il-bniedem?", "Itlaq l-ir\u0121iel \u0127a jmorru jag\u0127tu qima lill-Mulej Alla tag\u0127hom.", "G\u0127adek ma fhimtx li l-E\u0121ittu se jsir \u0127erba?\"", "U Mos\u00e8 u Aron re\u0121g\u0127u lura g\u0127and il-Farg\u0127un u qalilhom: \"Morru ag\u0127tu qima lill-Mulej tag\u0127kom.", "Imma min huma dawk li sejrin?\"", "U Mos\u00e8 wie\u0121eb: \"A\u0127na sejrin bi\u017c-\u017cg\u0127a\u017cag\u0127 u x-xju\u0127 tag\u0127na, b'uliedna, bis-subien u l-bniet tag\u0127na, bin-nag\u0127a\u0121 u l-baqar tag\u0127na.", "G\u0127ax g\u0127alina din hi l-festa tal-Mulej.\"", "U hu we\u0121ibhom: \"Hekk ikun!", "Daqs kemm hu l-Mulej mag\u0127kom, ma nitlaqx lilkom u li\u017c-\u017cg\u0127ar tag\u0127kom.", "\u0126sieb \u0127a\u017cin g\u0127andkom f'raskom!", "Mhux hekk, jitilqu biss l-ir\u0121iel u jag\u0127tu qima lill-Mulej, g\u0127ax dan li intom tridu.\"", "U ke\u010b\u010bewhom minn quddiem il-Farg\u0127un.", "U l-Mulej qal lil Mos\u00e8: \"Midd idek fuq l-art tal-E\u0121ittu biex ji\u0121u l-\u0121radijiet fuq l-art tal-E\u0121ittu, u jieklu l-\u0127axix kollu tal-art, u kulma \u0127alla s\u0127i\u0127 is-sil\u0121.\"", "U Mos\u00e8 medd il-\u0127atar tieg\u0127u fuq l-art tal-E\u0121ittu; il-Mulej qajjem ri\u0127 mix-Xlokk il-jum u l-lejl kollu, mas-seb\u0127 ir-ri\u0127 mix-Xlokk kien \u0121ieb il-\u0121radijiet.", "U l-\u0121radijiet telg\u0127u fuq l-art tal-E\u0121ittu, u strie\u0127u fuq ir-raba' kollu tal-E\u0121ittu, kotra kbira \u0127afna, li b\u0127alha qatt ma kien hemm qabel, u anqas ikun hemm wara.", "U ksew wi\u010b\u010b l-art kollha.", "L-art iddallmet bihom, u kielu l-\u0127axix kollu tal-art, u l-frott tas-si\u0121ar kollha li kien \u0127alla s-sil\u0121, u ma baqax werqa \u0127adra mis-si\u0121ar u mill-\u0127axix tar-raba' fl-art kollha tal-E\u0121ittu.", "Il-Farg\u0127un bag\u0127at malajr g\u0127al Mos\u00e8 u Aron u qalilhom: \"Dnibt kontra l-Mulej, Alla tag\u0127kom, u kontra tag\u0127kom.", "U issa a\u0127fruli dnubi g\u0127al din id-darba, u itolbu lill-Mulej, Alla tag\u0127kom, li jwarrab minn quddiemi din il-qerda.\"", "U telqu minn quddiem il-Farg\u0127un u talbu lill-Mulej, u l-Mulej qajjem ri\u0127 qawwi mill-ba\u0127ar u rafa' l-\u0121radijiet, u \u0121arrhom g\u0127al Ba\u0127ar il-Qasab ; u ma baqax \u0121rad wie\u0127ed fl-art kollha tal-E\u0121ittu.", "U webbes il-Mulej qalb il-Farg\u0127un; u dan lil ulied I\u017crael ma telaqhomx.", "Id-dlam", "U l-Mulej qal lil Mos\u00e8: \"Erfa' idek lejn is-sema, \u0127a taqa' dalma fuq l-E\u0121ittu, dalma li tmissha b'idejk.\"", "U Mos\u00e8 g\u0127olla idu lejn is-sema, u sar dlam \u010bappa, fl-art kollha tal-E\u0121ittu g\u0127al tlitt ijiem.", "Ma kinux jaraw wie\u0127ed lil ie\u0127or, u \u0127add ma qam g\u0127al tlitt ijiem s\u0127a\u0127 min\u0127abba d-dlam.", "U fejn kienu joqog\u0127du wlied I\u017crael kien hemm id-dawl.", "U l-Farg\u0127un bag\u0127at g\u0127al Mos\u00e8 u qallu: \"Morru ag\u0127tu qima lill-Mulej.", "Biss in-nag\u0127a\u0121 u l-baqar tag\u0127kom \u0127alluhom warajkom, \u0127udu mag\u0127kom 'l uliedkom biss.\"", "U Mos\u00e8 wie\u0121eb: \"Int ikollok tag\u0127tina wkoll f'idejna vittmi g\u0127as-sagrifi\u010b\u010bji u l-offerti, biex noffruhom lill-Mulej, Alla tag\u0127na.", "L-imrie\u0127el tag\u0127na wkoll g\u0127andhom ji\u0121u mag\u0127na; ma g\u0127andu jibqa' anqas difer wie\u0127ed, g\u0127ax minnhom irridu nie\u0127du biex nag\u0127tu qima lill-Mulej; u a\u0127na ma nafux biex se nqimu lill-Mulej qabel ma naslu hemm.\"", "Imma l-Mulej webbes qalb il-Farg\u0127un u ma riedx jitlaqhom.", "U l-Farg\u0127un qallu: \"Itlaq minn quddiemi.", "Qis li ma ti\u0121ix i\u017cjed tara 'l wi\u010b\u010bi, g\u0127ax dak in-nhar li tara 'l wi\u010b\u010bi tmut.\"", "U Mos\u00e8 wie\u0121eb: \"Kif g\u0127edt int. Wi\u010b\u010bek aktar ma narahx.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.11", "bookref": "EXO.11", "text": ["T\u0127abbira tal-a\u0127\u0127ar kastig", "U l-Mulej qal lil Mos\u00e8: \"Baqag\u0127li kastig ie\u0127or x'in\u0121ib fuq il-Farg\u0127un u l-E\u0121ittu, u wara dan jibg\u0127atkom minn hawn.", "U meta j\u0127allikom tmorru, ike\u010b\u010bikom minn hawn g\u0127alkollox.", "Kellem mela lin-nies u g\u0127idilhom biex jitolbu, kull ra\u0121el ming\u0127and \u0127abibu, u kull mara ming\u0127and il-\u0121ara, \u0127wejje\u0121 tad-deheb u \u0127wejje\u0121 tal-fidda.\"", "U l-Mulej g\u0127amel li l-poplu jsib l-appo\u0121\u0121 tal-E\u0121izzjani.", "U Mos\u00e8 wkoll kiber \u0127afna fl-art tal-E\u0121ittu, sew f'g\u0127ajnejn il-qaddejja tal-Farg\u0127un, sew f'g\u0127ajnejn il-poplu.", "U Mos\u00e8 qal: \"Dan jg\u0127id il-Mulej: G\u0127al xi nofs il-lejl, illejla jien no\u0127ro\u0121 f'nofs l-E\u0121izzjani, u jmut l-iben il-kbir fid-djar tal-E\u0121izzjani, mill-kbir tal-Farg\u0127un bid-dritt g\u0127at-tron sal-kbir tal-ilsira, li ddawwar il-mit\u0127na; u kull fer\u0127 tal-ewwel tal-bhejjem.", "U jkun hemm twer\u017ciqa wa\u0127da kbira fl-art kollha tal-E\u0121ittu, li b\u0127alha la qatt kien hawn, u anqas ikun hawn.", "U kontra wlied I\u017crael lanqas kelb ma jinba\u0127, la kontra n-nies u lanqas kontra l-bhejjem; biex tkunu tafu li l-Mulej g\u0127amel g\u0127a\u017cla bejn l-E\u0121izzjani u bejn ulied I\u017crael.", "U dawn il-qaddejja tieg\u0127ek kollha jin\u017clu u jmilu quddiemi u jg\u0127idu: 'O\u0127ro\u0121 int u l-poplu kollu li jimxi warajk!'", "Imbag\u0127ad wara dan no\u0127ro\u0121 jien.\"", "U Mos\u00e8 \u0127are\u0121 b'sa\u0127na minn quddiem il-Farg\u0127un.", "U l-Mulej qal lil Mos\u00e8: \"Il-Farg\u0127un ma jag\u0127tikomx widen, biex l-g\u0127e\u0121ubijiet kbar tieg\u0127i jitkattru fl-E\u0121ittu.\"", "U Mos\u00e8 u Aron g\u0127amlu dawn l-g\u0127e\u0121ubijiet kollha quddiem il-Farg\u0127un.", "Imma l-Mulej webbes qalb il-Farg\u0127un, u dan ma telaqx lil ulied I\u017crael mill-art tieg\u0127u."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.12", "bookref": "EXO.12", "text": ["I\u010b-\u010belebrazzjoni tal-G\u0127id", "Il-Mulej kellem lil Mos\u00e8 u lil Aron fl-art tal-E\u0121ittu, u qalilhom: \"Dan ix-xahar ikun g\u0127alikom l-ewwel fost ix-xhur, ikunilkom l-ewwel xahar tas-sena.", "Kellem lill-\u0121emg\u0127a kollha ta' I\u017crael, u g\u0127idilhom: Fl-g\u0127axra ta' dan ix-xahar kull wie\u0127ed minnkom jie\u0127u \u0127aruf kull familja, wie\u0127ed kull dar .", "Jekk il-familja tkun \u017cg\u0127ira wisq biex tikluh kollu, wie\u0127ed jie\u0127u l-\u0127aruf flimkien mal-\u0121ar tieg\u0127u, l-eqreb lejn daru, skont in-numru tan-nies; skont kemm kull wie\u0127ed jifla\u0127 jiekol, hekk tqisuh il-\u0127aruf.", "Il-\u0127aruf ikun bla difett, ra\u0121el, ta' dik is-sena.", "Tistg\u0127u tie\u0127du min-nag\u0127a\u0121 jew mill-mog\u0127o\u017c.", "Intom i\u017c\u017commuh sal-erbatax ta' dax-xahar, meta l-\u0121emg\u0127a kollha ta' dar I\u017crael toqtlu bejn in\u017cul ix-xemx u d-dlam.", "Imbag\u0127ad jie\u0127du mid-demm tieg\u0127u, u jroxxuh fuq il-\u0121nub u l-blata tal-bibien tad-djar fejn ikunu se jikluh.", "F'dik il-lejla g\u0127andhom jieklu l-la\u0127am mixwi, b'\u0127ob\u017c bla \u0127mira, u b'\u0127axix morr.", "Tieklu xejn minnu nej jew mg\u0127olli fl-ilma, imma mixwi: rasu, ri\u0121lejh, u l-\u0121ewwieni.", "U t\u0127allu xejn g\u0127al filg\u0127odu; kulma jibqa' g\u0127al filg\u0127odu a\u0127arquh.", "U tikluh hekk: qaddejkom im\u0127a\u017c\u017cma, bil-qorq f'ri\u0121lejkom u l-\u0127atar f'idejkom; u tikluh bl-g\u0127a\u0121la.", "Din hi l-mog\u0127dija tal-Mulej .", "G\u0127ax dak il-lejl jiena ng\u0127addi mill-art tal-E\u0121ittu u nidrob 'il kull min hu l-ewwel fost l-imweldin fl-art tal-E\u0121ittu, bnedmin u bhejjem, u nag\u0127mel \u0127aqq mill-allat kollha tal-E\u0121ittu: Jien, Ja\u0127weh.", "Id-demm ikun b\u0127ala sinjal tag\u0127kom fuq id-djar fejn tkunu, u jien x\u0127in nara d-demm nibqa' g\u0127addej, u ebda marda ma ti\u0121i teqridkom meta jien nidrob l-art tal-E\u0121ittu.", "Dak il-jum ikun g\u0127alikom jum ta' tifkira, u intom t\u0127arsuh b\u0127ala festa tal-Mulej; i\u017c\u017commu din l-osservanza b\u0127ala li\u0121i g\u0127a\u017c-\u017cminijiet kollha li \u0121ejjin.", "G\u0127al sebat ijiem tieklu \u0127ob\u017c a\u017c\u017cmu.", "Fl-ewwel jiem twarrbu l-\u0127ob\u017c bil-\u0127mira minn djarkom.", "G\u0127ax kulmin jiekol \u0127ob\u017c bil-\u0127mira, mill-ewwel jum sas-seba' jum, ikun maqtug\u0127 minn I\u017crael.", "Fl-ewwel jum ikollkom laqg\u0127a mqaddsa, u laqg\u0127a mqaddsa o\u0127ra fis-seba' jum.", "F'dawk il-jumejn ma jsir ebda xog\u0127ol; tistg\u0127u tlestu dak biss li wie\u0127ed irid biex jiekol.", "U t\u0127arsu \u017cmien l-a\u017c\u017cmi g\u0127ax sewwasew dak in-nhar \u0127ri\u0121tu l-qtajja' tag\u0127kom mill-E\u0121ittu.", "U intom t\u0127arsu dan il-jum minn nisel g\u0127al nisel, u din hi li\u0121i g\u0127al dejjem.", "Fl-ewwel xahar, fl-erbatax tax-xahar filg\u0127axija, tieklu \u0127ob\u017c bla \u0127mira, u hekk tibqg\u0127u tieklu sal-wie\u0127ed u g\u0127oxrin tax-xahar filg\u0127axija.", "G\u0127al sebat ijiem ma g\u0127andu jkun hemm ebda \u0127ob\u017c bil-\u0127mira fi djarkom.", "G\u0127aliex kull min jiekol \u0127ob\u017c bil-\u0127mira, dan ikun maqtug\u0127 mill-\u0121emg\u0127a ta' I\u017crael, sewwa l-barrani, sewwa dak li jkun imwieled fl-art.", "Tieklu xejn bil-\u0127mira, kulu l-a\u017c\u017cmu fl-g\u0127amajjar kollha tag\u0127kom.\"", "L-ikla tal-G\u0127id", "U Mos\u00e8 sejja\u0127 lix-xju\u0127 kollha ta' I\u017crael u qalilhom: \"Aqbdu u \u0127udu \u0127aruf g\u0127al kull familja tag\u0127kom, u oqtlu l-\u0127aruf tal-G\u0127id.", "\u0126udu qabda \u017cuf u billuh fid-demm fil-bieqja u \u010bappsu l-blata u l-\u0121nub tal-bieb bid-demm ta' \u0121ol-bieqja.", "\u0126add minnkom ma jo\u0127ro\u0121 mill-bieb ta' daru 'l barra qabel filg\u0127odu.", "G\u0127ax il-Mulej se jg\u0127addi biex jidrob l-E\u0121izzjani; imma meta jara d-demm mal-blata u l-\u0121nub tal-bieb, il-Mulej jaqbe\u017c lil bwiebkom u ma j\u0127allix lill-qerried jid\u0127ol jidrobkom fi djarkom.", "Intom i\u017c\u017commu dan b'li\u0121i g\u0127alikom u g\u0127al uliedkom g\u0127al dejjem.", "U meta tid\u0127lu fl-art li l-Mulej g\u0127ad jag\u0127tikom, b\u0127alma wieg\u0127ed, \u017commu din id-drawwa.", "Meta mbag\u0127ad uliedkom jistaqsukom: 'X'inhi din id-drawwa?' intom twe\u0121buhom: 'Dan hu s-sagrifi\u010b\u010bju tal-G\u0127id tal-Mog\u0127dija tal-Mulej, meta hu baqa' g\u0127addej minn nofs id-djar ta' wlied I\u017crael fl-E\u0121ittu meta darab lill-E\u0121izzjani, i\u017cda \u0127eles lil djarna.'", "\" Miel il-poplu u ta qima b'wi\u010b\u010bu fl-art.", "U wlied I\u017crael marru lejn darhom u hekk g\u0127amlu: g\u0127amlu b\u0127alma Alla kkmanda lil Mos\u00e8 u lil Aron.", "Il-qerda tal-ulied il-kbar", "\u0120ara li f'nofs il-lejl il-Mulej darab 'l ulied il-kbar fl-art tal-E\u0121ittu, mit-tifel il-kbir tal-Farg\u0127un bid-dritt g\u0127at-tron sal-kbir tal-ilsir \u0121ewwa l-\u0127abs, u kull fer\u0127 tal-ewwel tal-bhejjem.", "U l-Farg\u0127un qam billejl, hu u l-qaddejja tieg\u0127u, u l-E\u0121izzjani kollha, u telg\u0127et twer\u017ciqa wa\u0127da kbira mill-E\u0121ittu, g\u0127ax ma kienx hemm dar li ma kienx hemm xi mejjet fiha.", "Imbag\u0127ad sejja\u0127 lil Mos\u00e8 u 'l Aron billejl u qalilhom: \"Qumu u o\u0127or\u0121u 'l barra minn nofs il-poplu tieg\u0127i, intom u wlied I\u017crael; morru u aqdu lill-Mulej, kif g\u0127edtu.", "L-imrie\u0127el u l-baqar tag\u0127kom \u0127uduhom kif g\u0127edtu.", "Morru u bierku lili wkoll.\"", "L-E\u0121izzjani bdew isusu fuq il-poplu, \u0127alli jfittxu jitilqu mill-pajji\u017c, g\u0127aliex qalu: \"Se mmutu lkoll!\"", "U l-poplu \u0127a l-g\u0127a\u0121na bla \u0127mira, u l-lniebi misrura fl-imnatar fuq spallejhom.", "U wlied I\u017crael g\u0127amlu kif qalilhom Mos\u00e8 u talbu ming\u0127and l-E\u0121izzjani \u0127wejje\u0121 tal-fidda u tad-deheb, u lbiesi.", "U l-Mulej g\u0127amel li l-poplu jsib l-appo\u0121\u0121 tal-E\u0121izzjani u tawhom kulma talbuhom, u hekk ne\u017c\u017cg\u0127u lill-E\u0121izzjani.", "It-tluq mill-E\u0121ittu", "U wlied I\u017crael telqu minn Rag\u0127mses g\u0127al Sukkot, madwar sitt mitt elf ra\u0121el bil-mixi barra t-tfal.", "U telg\u0127et mag\u0127hom kotra kbira ta' nies, u nag\u0127a\u0121, u baqar u mrie\u0127el kbar \u0127afna.", "U sajru mill-g\u0127a\u0121na li kienu \u0127ar\u0121u mill-E\u0121ittu ftajjar a\u017c\u017cmi, g\u0127ax ma kellhomx \u0127mira, billi ke\u010b\u010bewhom mill-E\u0121ittu u ma setg\u0127ux joqog\u0127du jitnikkru u anqas i\u0121ibu x'jieklu mag\u0127hom.", "Ulied I\u017crael damu jg\u0127ammru fl-E\u0121ittu g\u0127al erba' mija u tletin sena.", "U wara dawn l-erba' mija u tletin sena, dak in-nhar stess li g\u0127alqu, \u0127ar\u0121u l-qtajja' kollha tal-Mulej mill-E\u0121ittu.", "Kienet lejla ta' sahra g\u0127all-Mulej biex \u0127ari\u0121hom mill-E\u0121ittu; g\u0127alhekk dan l-istess lejl hu lejl ta' sahra tal-Mulej g\u0127al ulied I\u017crael, minn nisel g\u0127al nisel.", "Il-li\u0121i tal-G\u0127id", "U l-Mulej qal lil Mos\u00e8 u 'l Aron: \"Din hi l-li\u0121i tal-G\u0127id: l-ebda barrani ma jista' jiekol mill-\u0127aruf tal-G\u0127id: imma l-ilsir li int tixtri bil-flus jista' jiekol minnu wara li tag\u0127millu \u010b-\u010birkon\u010bi\u017cjoni.", "Ebda frustier li jkun g\u0127andek jew qaddej mikri ma jista' jiekol minnu.", "G\u0127andu jittiekel f'dar wa\u0127da; la to\u0127or\u0121ux la\u0127am minnu 'l barra mid-dar, u la tkissrulu ebda g\u0127adma minnu.", "Il-\u0121emg\u0127a kollha ta' I\u017crael g\u0127andha \u017c\u017comm din il-li\u0121i.", "U meta xi \u0127add barrani jkun g\u0127andkom u jrid jag\u0127mel l-G\u0127id mag\u0127kom, kull ra\u0121el li jkollu mieg\u0127u jie\u0127u \u010b-\u010birkon\u010bi\u017cjoni, u mbag\u0127ad jersaq g\u0127all-G\u0127id tal-Mulej, u hekk ikun b\u0127al wie\u0127ed li twieled fil-pajji\u017c; ebda bniedem bla \u010birkon\u010bi\u017cjoni ma jista' jie\u0127u sehem fih.", "Li\u0121i wa\u0127da jkun hemm sew g\u0127al min jitwieled fil-pajji\u017c, sew g\u0127al min ikun jg\u0127ammar f'nofskom.\"", "U hekk g\u0127amel il-poplu kollu ta' I\u017crael; kif il-Mulej ordna lil Mos\u00e8 u lil Aron.", "U \u0121ara li dak in-nhar stess il-Mulej \u0127are\u0121 lil ulied I\u017crael mill-art tal-E\u0121ittu bil-qtajja' kollha tag\u0127hom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.13", "bookref": "EXO.13", "text": ["Il-li\u0121i dwar l-ulied il-kbar", "U l-Mulej kellem lil Mos\u00e8 u qallu: \"Ikkonsagrali l-frott kollu tal-bikri, lil kull min jitwieled l-ewwel mill-\u0121uf minn fost ulied I\u017crael, fin-nies u fil-bhejjem, g\u0127ax tieg\u0127i hu.\"", "Il-festa tal-A\u017c\u017cmi", "U Mos\u00e8 qal lill-poplu: \"Ftakru f'dan il-jum, li fih \u0127ri\u0121tu mill-E\u0121ittu, minn dar il-jasar.", "B'id qawwija \u0127ari\u0121kom il-Mulej minn hemm.", "Ma jittiekel xejn bil-\u0127mira.", "Illum intom \u0127ier\u0121a fix-xahar ta' Abib.", "U l-Mulej iwassalkom fl-art tal-Kang\u0127anin, il-\u0126ittin u l-Amurrin, il-\u0126iwwin u l-\u0120ebusin, l-art li hu \u0127alef lil missirijietkom li jag\u0127tihielek, art tnixxi \u0127alib u g\u0127asel; g\u0127alhekk ibqg\u0127u \u0127arsu din id-drawwa f'dan ix-xahar.", "G\u0127al sebat ijiem int tiekol \u0127ob\u017c a\u017c\u017cmu u fis-seba' jum tag\u0127mel festa lill-Mulej.", "\u0126ob\u017c a\u017c\u017cmu g\u0127andu jittiekel f'dawn is-sebat ijiem u ma g\u0127andu jidher ebda \u0127ob\u017c bil-\u0127mira g\u0127andek, u ebda \u0127mira fil-wesg\u0127a kollha ta' artek.", "U dak in-nhar g\u0127andek tg\u0127id lil ibnek: 'Dan nag\u0127mlu talli g\u0127amel il-Mulej mieg\u0127i, meta \u0127ari\u0121ni mill-E\u0121ittu.'", "U din tkun g\u0127alik sinjal fuq idek, u tifkira bejn g\u0127ajnejk, biex il-li\u0121i tal-Mulej tkun fuq fommok; g\u0127ax il-Mulej kellu juri l-qawwa ta' drieg\u0127u biex \u0127ar\u0121ek mill-E\u0121ittu.", "Int i\u017c\u017comm din il-li\u0121i fi \u017cmienha, minn sena g\u0127al sena.", "L-offerta tal-ewwel wild", "\"U wara li l-Mulej i\u0121ibek fl-art tal-Kang\u0127anin kif \u0127alef lilek u lil missirijietek, u jag\u0127tihielek, inti twarrab g\u0127all-Mulej kulma jitwieled l-ewwel minn mara.", "Il-frie\u0127 tal-ewwel, ir\u0121iel, ikunu tal-Mulej.", "Kull l-ewwel fer\u0127 ta' kull \u0127mar int tifdih b'\u0127aruf, u jekk ma tifdihx iksirlu g\u0127onqu.", "Inti tifdi kull l-ewwel iben minn uliedek.", "U jekk 'il quddiem ibnek g\u0127ad jistaqsik: 'X'ifisser dan?' int tg\u0127idlu: 'Il-Mulej \u0127ari\u0121na mill-E\u0121ittu, mill-art tal-jasar, bil-qawwa ta' drieg\u0127u.", "U meta l-Farg\u0127un b'xejn ma ried jitlaqna, il-Mulej qatel kull imwieled l-ewwel fl-art tal-E\u0121ittu, l-imwieled l-ewwel sew tal-bnedmin, sew tal-bhejjem.", "G\u0127alhekk jien noffri b'sagrifi\u010b\u010bju lill-Mulej kull ra\u0121el li jitwieled l-ewwel, u kull l-ewwel wild ta' wliedi nifdih.'", "U dan ikun b'sinjal fuq idek u mdendel bejn g\u0127ajnejk; g\u0127aliex il-Mulej bil-qawwa ta' drieg\u0127u \u0127ar\u0121ek mill-art tal-E\u0121ittu.\"", "Lejn Ba\u0127ar il-Qasab", "Meta l-Farg\u0127un \u0127alla l-poplu jitlaq, Alla ma g\u0127addihomx mit-triq li taqsam l-art tal-Filistin , g\u0127alkemm kienet qrib.", "Alla qal: \"Inkella l-poplu jindem malli jiltaqa' ma' taqbida, u jer\u0121a' lura lejn l-E\u0121ittu.\"", "Imma Alla dawwar il-poplu g\u0127at-triq fid-de\u017cert lejn Ba\u0127ar il-Qasab, u l-poplu \u0127are\u0121 mill-art tal-E\u0121ittu, u telg\u0127u wlied I\u017crael, imqassmin g\u0127all-\u0121lied, mill-art tal-E\u0121ittu.", "U Mos\u00e8 \u0127a mieg\u0127u l-g\u0127adam ta' \u0120u\u017ceppi, g\u0127aliex \u0120u\u017ceppi kien \u0121ieg\u0127el lil ulied I\u017crael ja\u0127ilfu li jag\u0127mlu dan meta qalilhom: \"Alla g\u0127ad i\u017curkom, u intom g\u0127andkom i\u0121\u0121orru g\u0127admi mag\u0127kom minn hawnhekk.\"", "U telqu minn Sukkot, u waqfu f'Etam, f'tarf id-de\u017cert.", "U l-Mulej binhar kien jimxi quddiemhom f'kolonna ta' s\u0127ab biex jurihom it-triq u billejl f'kolonna tan-nar biex jag\u0127tihom id-dawl, u b'hekk setg\u0127u jimxu billejl u binhar.", "U l-kolonna tas-s\u0127ab binhar u l-kolonna tan-nar billejl ma kinitx tg\u0127ib minn quddiem il-poplu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.14", "bookref": "EXO.14", "text": ["Imbag\u0127ad il-Mulej kellem lil Mos\u00e8: \"G\u0127id lil ulied I\u017crael jer\u0121g\u0127u lura u jieqfu quddiem Pi\u0127a\u0127irot, bejn Migdol u bejn il-ba\u0127ar, quddiem Bag\u0127al-sefon; twaqqfu l-kamp biswitu sewwa, \u0127dejn il-ba\u0127ar.", "Il-Farg\u0127un jg\u0127id g\u0127al ulied I\u017crael: 'Intilfu fl-art u g\u0127alaqhom minn kull na\u0127a fid-de\u017cert.'", "U jien inwebbes qalb il-Farg\u0127un, u ji\u0121i g\u0127al warajkom, u jien nuri l-glorja tieg\u0127i fuq il-Farg\u0127un u l-e\u017cer\u010btu tieg\u0127u, u jkunu jafu l-E\u0121izzjani li jien il-Mulej.\"", "U hekk g\u0127amlu.", "Meta lis-sultan tal-E\u0121ittu qalulu li kienu \u0127arbu, il-Farg\u0127un u l-qaddejja tieg\u0127u biddlu fehemthom dwar il-poplu u qalu: \"X'morna g\u0127amilna u bg\u0127atna lil I\u017crael biex issa ma ja\u0127dmilniex i\u017cjed.\"", "U \u0127ejja l-karru tieg\u0127u, u \u0127a l-poplu tieg\u0127u mieg\u0127u.", "U \u0127a sitt mitt karru mag\u0127\u017cula u l-karrijiet kollha tal-E\u0121izzjani b'fizzjali fuqhom ilkoll.", "U l-Mulej webbes qalb il-Farg\u0127un, sultan tal-E\u0121ittu, u dan g\u0127amel g\u0127al wara wlied I\u017crael huma u sejrin b'rashom merfug\u0127a.", "U \u0127ar\u0121u g\u0127alihom l-E\u0121izzjani bil-kavallerija tal-Farg\u0127un - \u017cwiemel, karrijiet u rikkieba bl-e\u017cer\u010btu kollu - u la\u0127quhom \u0127dejn il-ba\u0127ar fejn kienu waqqfu l-kamp, \u0127dejn Pi\u0127a\u0127irot, biswit Bag\u0127al-sefon.", "Meta l-Farg\u0127un kien qorob lejhom, ulied I\u017crael refg\u0127u g\u0127ajnejhom u raw l-E\u0121izzjani resqin lejhom.", "Ulied I\u017crael qabadhom bi\u017ca' kbir u sej\u0127u lill-Mulej.", "U mbag\u0127ad qalu lil Mos\u00e8: \"Jaqaw ma kienx hemm oqbra fl-E\u0121ittu biex \u0127ri\u0121tna mmutu fid-de\u017cert?", "X'g\u0127amiltilna, biex \u0127ri\u0121tna mill-E\u0121ittu?", "Ma g\u0127ednilekx a\u0127na fl-E\u0121ittu: '\u0126allik minna, \u0127allina na\u0127dmu g\u0127all-E\u0121izzjani?'", "A\u0127jar na\u0127dmu fl-E\u0121ittu milli mmutu fid-de\u017cert!\"", "Mos\u00e8 wie\u0121eb lill-poplu: \"La tib\u017cg\u0127ux!", "\u017bommu s\u0127i\u0127, u taraw is-salvazzjoni li se j\u0121ibilkom illum il-Mulej.", "L-E\u0121izzjani, li qeg\u0127din taraw illum, ma tarawhom qatt aktar.", "Il-Mulej jitqabad g\u0127alikom, ming\u0127ajr xejn ma tag\u0127mlu intom.\"", "Il-Mulej qal lil Mos\u00e8: \"G\u0127ax issejja\u0127 lili?", "G\u0127id lil ulied I\u017crael jerfg\u0127u t-tined tag\u0127hom u jitilqu.", "U int g\u0127olli l-\u0127atar tieg\u0127ek, u midd idek fuq il-ba\u0127ar u oforqu.", "Ulied I\u017crael, imbag\u0127ad, jaqsmu fin-niexef f'nofs il-ba\u0127ar.", "U ara, jiena nwebbes il-qalb tal-E\u0121izzjani biex jg\u0127addu warajkom, u nuri l-glorja tieg\u0127i permezz tal-Farg\u0127un u l-e\u017cer\u010btu tieg\u0127u kollu, bil-karrijiet u r-rikkieba tieg\u0127u.", "U mbag\u0127ad ikunu jafu l-E\u0121izzjani li jiena l-Mulej, meta nuri l-glorja tieg\u0127i permezz tal-Farg\u0127un, bil-karrijiet u r-rikkieba tieg\u0127u.\"", "U mbag\u0127ad l-an\u0121lu ta' Alla, li kien miexi quddiem it-tined ta' I\u017crael, telaq u mar warajhom, u l-kolonna ta' s\u0127ab minn quddiemhom marret qag\u0127det warajhom, u \u0121iet bejn it-tined tal-E\u0121izzjani u t-tined ta' I\u017crael.", "Kien hemm is-s\u0127aba u d-dlam, u g\u0127adda l-lejl bla ma \u0127add minnhom seta' jersaq wie\u0127ed lejn l-ie\u0127or.", "Mos\u00e8 medd idu fuq il-ba\u0127ar, u l-Mulej re\u0121\u0121a' lura l-ba\u0127ar b'ri\u0127 qawwi mil-Lvant matul il-lejl kollu; il-ba\u0127ar ixxotta u l-ilmijiet inferqu.", "Jaqsmu l-ba\u0127ar", "U mbag\u0127ad ulied I\u017crael da\u0127lu fin-niexef f'nofs il-ba\u0127ar; l-ilmijiet kienu g\u0127alihom qishom \u0127itan fuq il-lemin u fuq ix-xellug.", "L-E\u0121izzjani marru warajhom, u da\u0127lu f'nofs il-ba\u0127ar, i\u017c-\u017cwiemel kollha tal-Farg\u0127un, il-karrijiet u r-rikkieba tieg\u0127u.", "Fis-sahra ta' filg\u0127odu, il-Mulej minn \u0121ol-kolonna tan-nar u s-s\u0127aba xe\u0127et \u0127arsa fuq it-tined tal-E\u0121izzjani, u \u0127arbathom.", "U xekkel ir-roti tag\u0127hom u bit-tbatija setg\u0127u jmexxuhom.", "U mbag\u0127ad l-E\u0121izzjani bdew jg\u0127ajtu: \"\u0126a na\u0127arbu minn quddiem I\u017crael, g\u0127aliex il-Mulej qieg\u0127ed ji\u0121\u0121ieled kontra l-E\u0121izzjani!\"", "Il-Mulej qal lil Mos\u00e8: \"Midd idek fuq il-ba\u0127ar, u l-ilma jer\u0121a' lura fuq l-E\u0121izzjani, bil-karrijiet u r-rikkieba tag\u0127hom.\"", "U Mos\u00e8 medd idu fuq il-ba\u0127ar.", "U ma' sbie\u0127 il-jum il-ba\u0127ar ra\u0121a' lura fejn kien qabel, u l-E\u0121izzjani, huma u ja\u0127arbu, sabu ru\u0127hom fih.", "Hekk il-Mulej gerbibhom f'nofs l-ilma.", "L-ilmijiet re\u0121g\u0127u lura u g\u0127arrqu l-karrijiet u r-rikkieba tal-e\u017cer\u010btu kollu tal-Farg\u0127un li kienu \u0121ejjin warajhom fil-ba\u0127ar.", "Anqas wie\u0127ed ma baqa' minnhom.", "U wlied I\u017crael g\u0127addew fin-niexef f'nofs il-ba\u0127ar, u l-ilmijiet kienu g\u0127alihom b\u0127al \u0127itan wie\u0127ed fuq il-lemin u l-ie\u0127or fuq ix-xellug.", "Dak in-nhar il-Mulej salva lil I\u017crael minn id l-E\u0121izzjani, u I\u017crael ra l-E\u0121izzjani mejta fuq xatt il-ba\u0127ar.", "Ra I\u017crael kulma g\u0127amel il-Mulej lill-E\u0121izzjani bil-qawwa ta' drieg\u0127u.", "U be\u017ca' l-poplu mill-Mulej, u emmen fil-Mulej u f'Mos\u00e8, il-qaddej tieg\u0127u."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.15", "bookref": "EXO.15", "text": ["L-g\u0127anja ta' Mos\u00e8", "U mbag\u0127ad Mos\u00e8, flimkien ma' wlied I\u017crael, g\u0127anna din l-g\u0127anja lill-Mulej , u qalu:", "\"Ng\u0127anni lill-Mulej, g\u0127ax tkabbar bis-s\u0127i\u0127.", "\u017bwiemel u rikkieba waddabhom fil-ba\u0127ar.", "Qawwieti u g\u0127anjieti l-Mulej:", "g\u0127alija sar is-salvazzjoni.", "Dan hu Alla tieg\u0127i, u lilu nfa\u0127\u0127ar;", "Alla ta' missieri, u lilu ng\u0127olli!", "Il-Mulej gwerrier, Ja\u0127weh ismu!", "L-imriekeb tal-Farg\u0127un u qawwietu tefag\u0127hom fil-ba\u0127ar;", "l-a\u0127jar fost il-gwerriera tieg\u0127u f'Ba\u0127ar il-Qasab g\u0127arraqhom!", "Belag\u0127hom l-irdum, b\u0127al \u0121ebla ni\u017clu fil-qieg\u0127.", "Lemintek, Mulej, issebb\u0127et fil-qawwa,", "lemintek, Mulej, tfarrak il-g\u0127adu.", "Bil-kobor ta' seb\u0127ek ixxejjen 'il min iqum g\u0127alik.", "L-g\u0127adab tieg\u0127ek ter\u0127ih jiblag\u0127hom b\u0127at-tiben.", "Man-nifs ta' g\u0127adbek in\u0121emg\u0127u l-ilmijiet;", "b\u0127al gzuz twaqqfu l-gliegel;", "g\u0127aqdu fil-qalba tal-ba\u0127ar l-imwie\u0121.", "U l-g\u0127adu qal: 'Ni\u0121ri g\u0127al warajhom u nil\u0127aqhom;", "na\u0127taf il-pri\u017ca u xewqti naqta';", "nislet is-sejf u idi teqridhom.'", "Infa\u0127t b'nifsek, u l-ba\u0127ar g\u0127attiehom.", "U g\u0127erqu b\u0127a\u010b-\u010bomb fil-qawwa tal-ba\u0127ar.", "Min hu b\u0127alek, Mulej, fost l-allat?", "Min hu b\u0127alek?", "Int kbir fil-qdusija,", "tal-bi\u017ca' fit-tif\u0127ir, int li tag\u0127mel l-g\u0127e\u0121ubijiet.", "Meddejt lemintek, u belg\u0127ethom l-art.", "Bi tjubitek mexxejt dan il-poplu li int fdejt;", "b'\u0127iltek mexxejtu lejn l-g\u0127amara qaddisa tieg\u0127ek.", "Semg\u0127u l-\u0121nus u trieg\u0127du:", "u\u0121ig\u0127 qabadhom il-Filistin, t\u0127awdu l-kbarat ta' Edom,", "qabdithom rog\u0127da l-qawwijin ta' Mowab,", "dabu bil-bi\u017ca' n-nies kollha ta' Kang\u0127an.", "\u0126a jaqg\u0127u fuqhom bi\u017ca' u treg\u0127id;", "g\u0127all-kobor ta' drieg\u0127ek", "jitbikkmu b\u0127al \u0121ebla;", "sa ma jg\u0127addi l-poplu tieg\u0127ek, Mulej;", "sa ma jg\u0127addi dan il-poplu li int ksibt g\u0127alik.", "Twassalhom u t\u0127awwilhom", "fuq il-muntanja, il-wirt tieg\u0127ek;", "l-imkien, Mulej, li int g\u0127amiltu g\u0127amartek;", "il-maqdes, Sidi, li \u0127ejjew idejk.", "Il-Mulej isaltan g\u0127al dejjem ta' dejjem.\"", "L-g\u0127anja ta' Mirjam", "Malli \u017c-\u017cwiemel tal-Farg\u0127un bil-karrijiet u r-rikkieba tieg\u0127u ni\u017clu fl-ilma, il-Mulej re\u0121\u0121a' lura g\u0127al fuqhom l-ilma tal-ba\u0127ar, u wlied I\u017crael g\u0127addew fin-niexef f'nofs il-ba\u0127ar.", "U Mirjam, il-profetessa, o\u0127t Mos\u00e8 u Aron, qabdet it-tanbur f'idejha u \u0127ar\u0121u n-nisa warajha bit-tnabar u \u017c-\u017cfin.", "U Mirjam kienet twe\u0121ibhom :", "\"G\u0127annu lill-Mulej, g\u0127ax tkabbar bis-s\u0127i\u0127.", "\u017bwiemel u rikkieb fil-ba\u0127ar waddabhom.\"", "Fid-de\u017cert ta' Sur", "Imbag\u0127ad Mos\u00e8 mexxa lil I\u017crael minn Ba\u0127ar il-Qasab, u \u0127ar\u0121u lejn id-de\u017cert ta' Sur; u damu miexja fid-de\u017cert tlitt ijiem u ma sabux ilma.", "Waslu f'Mara u ma setg\u0127ux jixorbu l-ilma minn Mara g\u0127ax kien morr.", "G\u0127alhekk semmewha 'Mara'.", "U l-poplu beda jgemgem g\u0127al Mos\u00e8 u jg\u0127id: \"X'se nixorbu?\"", "U Mos\u00e8 sejja\u0127 lill-Mulej; u l-Mulej urieh bi\u010b\u010ba g\u0127uda u xe\u0127itha fl-ilma, u l-ilma sar \u0127elu.", "Hemm tahom li\u0121i u ordni, u hemm \u0121arrabhom.", "U qalilhom: \"Jekk tisma' sewwa l-le\u0127en tal-Mulej Alla tieg\u0127ek, u tag\u0127mel dak li hu tajjeb f'g\u0127ajnejh, u tag\u0127ti widen g\u0127at-twissijiet tieg\u0127u u t\u0127ares kull li\u0121i tieg\u0127u, l-ebda marda milli biha lqatt lill-E\u0121izzjani ma n\u0121ib fuqek, g\u0127ax jien il-Mulej li nfejqek.\"", "U waslu f'Elim fejn kien hemm tnax-il g\u0127ajn tal-ilma u sebg\u0127in si\u0121ra tat-tamar, u waqqfu hemm it-tined \u0127dejn l-ilma."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.16", "bookref": "EXO.16", "text": ["Fid-de\u017cert ta' Sin", "Minn Elim, il-\u0121emg\u0127a kollha ta' wlied I\u017crael refg\u0127u t-tined tag\u0127hom u, fil-\u0127mistax-il jum tat-tieni xahar minn \u0127ru\u0121hom mill-art tal-E\u0121ittu, waslu fid-de\u017cert ta' Sin, li jinsab bejn Elim u s-Sinaj.", "Fid-de\u017cert, il-\u0121emg\u0127a kollha ta' wlied I\u017crael bdew igergru kontra Mos\u00e8 u Aron.", "Ulied I\u017crael qalulhom: \"Mhux li mitna b'id il-Mulej fl-art tal-E\u0121ittu, meta konna \u0127dejn il-borom tal-la\u0127am u konna nieklu \u0127ob\u017c bix-xaba'!", "\u0126ri\u0121tuna f'dan id-de\u017cert biex toqtlu bil-\u0121u\u0127 din il-\u0121emg\u0127a kollha!\"", "Il-Mulej imbag\u0127ad qal lil Mos\u00e8: \"Ara, se nibag\u0127tilkom xita ta' \u0127ob\u017c mis-sema.", "Il-poplu kollu jo\u0127ro\u0121 u ji\u0121bor minn jum g\u0127al ie\u0127or kemm ikun jen\u0127tie\u0121 g\u0127all-\u0121urnata, biex hekk in\u0121arrabhom u nara jimxux mal-li\u0121i tieg\u0127i jew le.", "Fis-sitt jum, imbag\u0127ad, meta jkunu j\u0127ejju x'se jie\u0127du mag\u0127hom, iqisu li jkun darbtejn aktar minn dak li ji\u0121bru kuljum.\"", "U Mos\u00e8 u Aron qalu lil ulied I\u017crael kollha: \"Filg\u0127axija tkunu tafu li l-Mulej \u0127ari\u0121kom mill-art tal-E\u0121ittu.", "U g\u0127ada filg\u0127odu taraw il-glorja tal-Mulej, g\u0127ax hu sama' t-tgemgim tag\u0127kom kontra l-Mulej.", "A\u0127na x'a\u0127na biex tgergru kontra tag\u0127na?\"", "U qal Mos\u00e8: \"Il-Mulej jag\u0127tikom filg\u0127axija la\u0127am x'tieklu, u filg\u0127odu \u0127ob\u017c biex tixbg\u0127u, g\u0127ax il-Mulej sama' t-tgergir tag\u0127kom li intom gemgimtu kontra tieg\u0127u - g\u0127aliex a\u0127na x'a\u0127na?", "Mhux kontrina gergirtu, imma kontra l-Mulej.\"", "Mos\u00e8, imbag\u0127ad, qal lil Aron: \"G\u0127id lill-\u0121emg\u0127a kollha ta' I\u017crael: 'Ersqu quddiem il-Mulej g\u0127ax sama' t-tgergir tag\u0127kom.'", "\" U kif Aron kien ikellem lill-\u0121emg\u0127a kollha ta' I\u017crael, u \u0127arsu lejn id-de\u017cert, hemm hi, il-glorja tal-Mulej dehret fi s\u0127aba.", "U l-Mulej kellem lil Mos\u00e8: \"Jien smajt it-tgergir ta' wlied I\u017crael.", "Kellimhom u g\u0127idilhom: 'Filg\u0127axija tieklu l-la\u0127am u filg\u0127odu tixbg\u0127u bil-\u0127ob\u017c.", "U tkunu tafu li jiena l-Mulej, Alla tag\u0127kom.' \"", "U \u0121ara li filg\u0127axija dehret qatg\u0127a summien tittajjar fl-g\u0127oli u g\u0127attiet it-tined kollha, u filg\u0127odu kien hemm wi\u010b\u010b nida madwar it-tined.", "Meta din in-nida g\u0127abet, fuq wi\u010b\u010b id-de\u017cert kien hemm xi \u0127a\u0121a rqiqa qisha \u0121lata fuq l-art.", "Malli wlied I\u017crael raw dan, bdew jg\u0127idu wie\u0127ed lil ie\u0127or: \"Man-hu?\" - G\u0127ax ma g\u0127arfux x'inhu.", "Mos\u00e8 qalilhom: \"Dan hu l-ikel li l-Mulej takom biex tieklu.\"", "Dan hu li l-Mulej ordnalkom: \"Kull wie\u0127ed minnkom ji\u0121bor minnha daqs kemm jista' jiekol; tie\u0127du daqs sieg\u0127 kull wie\u0127ed skont in-numru tan-nies li kull wie\u0127ed minnkom ikollu fit-tinda.\"", "U wlied I\u017crael g\u0127amlu hekk, u \u0121abru min ftit u min \u0127afna.", "Meta mbag\u0127ad kejlu bis-sieg\u0127, min kellu \u0127afna ma kellux i\u017c-\u017cejjed; u min kellu ftit ma kellux in-nieqes.", "Kul\u0127add \u0121abar kemm kellu b\u017conn.", "U Mos\u00e8 qalilhom: \"\u0126add ma g\u0127andu j\u0127alli minnu g\u0127al filg\u0127odu.\"", "I\u017cda ma semg\u0127ux minn Mos\u00e8.", "Xi w\u0127ud minnhom \u0127allew g\u0127al filg\u0127odu, u ddewdilhom u t\u0127assar, u Mos\u00e8 g\u0127adab g\u0127alihom.", "U kienu ji\u0121bru minnu kull filg\u0127odu, kul\u0127add skont kemm kien jiekol.", "Malli kienet tis\u0127on ix-xemx, kien idub.", "U fis-sitt jum kienu ji\u0121bru \u0127ob\u017c g\u0127al darbtejn, \u017cew\u0121 sig\u0127an g\u0127al kull wie\u0127ed.", "Il-kapijiet tal-\u0121emg\u0127a \u0121ew jg\u0127idu b'dan lil Mos\u00e8.", "U hu we\u0121ibhom: \"Dan qal il-Mulej: 'G\u0127ada jum il-mistrie\u0127 kbir, mistrie\u0127 imqaddes lill-Mulej: Dak li g\u0127andkom ta\u0127mu, a\u0127muh; u dak li g\u0127andkom issajru, sajruh; u dak li jifdal, erfg\u0127uh g\u0127al filg\u0127odu.'", "\" G\u0127alhekk refg\u0127uh sa filg\u0127odu kif wissiehom Mos\u00e8, u la t\u0127assar u anqas iddewwed.", "U Mos\u00e8 qalilhom: \"Kuluh illum, g\u0127ax illum hu jum il-mistrie\u0127 g\u0127all-Mulej.", "Illum ma ssibuhx fir-raba'.", "G\u0127al sitt ijiem ti\u0121bru minnu, i\u017cda fis-seba' jum, jum il-mistrie\u0127, ma jkunx hemm \u0121bir fih.\"", "U \u0121ara li fis-seba' jum xi w\u0127ud mill-poplu \u0127ar\u0121u ji\u0121bru, u ma sabu xejn.", "U l-Mulej qal lil Mos\u00e8: \"Kemm se ddumu ma t\u0127arsu l-kmandamenti u l-li\u0121i tieg\u0127i?", "Araw, il-Mulej takom il-mistrie\u0127 is-Sibt; g\u0127alhekk fis-sitt jum jag\u0127tikom ikel g\u0127al jumejn; u intom oqog\u0127du kull wie\u0127ed f'postu, u ma jo\u0127ro\u0121 \u0127add ji\u0121bor minnu fis-seba' jum.\"", "U l-poplu kien jistrie\u0127 fis-seba' jum.", "U dar I\u017crael semmiet dan l-ikel: 'Manna'; kienet qisha b\u0127al \u017cerrieg\u0127a bajda tal-ko\u017cbor, u t-tog\u0127ma tag\u0127ha kienet b\u0127al ftira bl-g\u0127asel.", "U Mos\u00e8 qal: \"Dan li jikkmandakom il-Mulej: 'Imlew sieg\u0127 minnu u terfg\u0127uh g\u0127all-\u0121enerazzjonijiet ta' warajkom biex jaraw il-\u0127ob\u017c li kont nitmag\u0127kom fid-de\u017cert meta \u0127ri\u0121tkom mill-E\u0121ittu.'", "\" U Mos\u00e8 qal lil Aron: \"\u0126u \u0121arra u qieg\u0127ed fiha daqs sieg\u0127 manna, u qeg\u0127edha quddiem il-Mulej biex i\u017c\u017commha g\u0127all-\u0121enerazzjonijiet ta' warajkom.\"", "U skont ma ordna l-Mulej lil Mos\u00e8, hekk Aron qeg\u0127edha fl-arka tax-xhieda biex tintrefa' hemm.", "U wlied I\u017crael kienu jieklu l-manna g\u0127al erbg\u0127in sena sakemm waslu f'art img\u0127ammra; u baqg\u0127u jieklu minnha sat-trufijiet tal-art ta' Kang\u0127an.", "G\u0127omer, jew sieg\u0127, hu l-wa\u0127da minn g\u0127axra ta' kejl ta' efa."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.17", "bookref": "EXO.17", "text": ["L-ilma mill-blat", "Il-\u0121emg\u0127a kollha ta' wlied I\u017crael telqu fid-de\u017cert ta' Sin, jimxu u jieqfu skont ma jg\u0127idilhom il-Mulej; u waqfu f'Rafidim.", "Hemmhekk ma kienx hemm ilma x'jixorbu.", "Il-poplu \u0127adha kontra Mos\u00e8 u qalulu: \"Ag\u0127tina ilma x'nixorbu!\"", "Mos\u00e8 we\u0121ibhom: \"G\u0127aliex te\u0127duha mieg\u0127i u \u0121\u0121arrbu lill-Mulej!\"", "Hemmhekk il-poplu qabdu l-g\u0127atx, u gemgem kontra Mos\u00e8 u qal: \"G\u0127alfejn tellajtna hawn mill-E\u0121ittu biex toqtol lilna, 'l uliedna u 'l-bhejjem tag\u0127na bil-g\u0127atx?", "Mos\u00e8 g\u0127ajjat quddiem il-Mulej u qal: \"X'se nag\u0127mel lil dan il-poplu?", "Ftit ie\u0127or u j\u0127a\u0121\u0121runi.\"", "Il-Mulej qal lil Mos\u00e8: \"G\u0127addi minn quddiem il-poplu, u \u0127u mieg\u0127ek xi w\u0127ud mix-xju\u0127 ta' I\u017crael; \u0127u f'idejk il-\u0127atar li bih kont drabt ix-xmara tan-Nil, u mur.", "Arani, jien noqg\u0127od hemm quddiemek, fuq il-blat f'\u0126oreb; u int a\u0127bat il-blat u to\u0127ro\u0121 minnu l-ilma, u jixrob il-poplu.\"", "U Mos\u00e8 g\u0127amel hekk quddiem ix-xju\u0127 ta' I\u017crael.", "U l-post semmewh: 'Massa u Meriba ', g\u0127ax hemm tlewmu wlied I\u017crael u \u0121arrbu lill-Mulej meta qalu: \"Il-Mulej fostna jew le?\"", "Reb\u0127a fuq l-G\u0127amalekin", "Il-poplu ta' G\u0127amalek qam u tqabad ma' I\u017crael f'Rafidim.", "Mos\u00e8 qal lil \u0120o\u017cw\u00e8: \"Ag\u0127\u017cel ir\u0121iel u mur tqabad ma' G\u0127amalek; jien noqg\u0127od wieqaf fuq il-qu\u010b\u010bata tal-g\u0127olja, bil-\u0127atar ta' Alla f'idi.\"", "\u0120o\u017cw\u00e8 g\u0127amel kif qallu Mos\u00e8, u mar jitqabad mal-G\u0127amalekin.", "Mos\u00e8, Aron u \u0126ur telg\u0127u fuq il-qu\u010b\u010bata tal-g\u0127olja.", "Kull meta Mos\u00e8 kien jerfa' idejh, I\u017crael kien jirba\u0127; u kull meta kien ini\u017c\u017cel idejh, kienu jirb\u0127u l-G\u0127amalekin.", "Meta idejn Mos\u00e8 bdew jitqalu, \u0127adu \u0121ebla u qeg\u0127duhielu ta\u0127tu; u hu qag\u0127ad bilqieg\u0127da, waqt li Aron u \u0126ur \u017cammewlu dirg\u0127ajh, wie\u0127ed kull na\u0127a.", "Hekk idejh baqg\u0127u sodi merfug\u0127a sa n\u017cul ix-xemx.", "U \u0120o\u017cw\u00e8 qered lil G\u0127amalek u l-poplu tieg\u0127u b'xifer ix-xabla.", "U l-Mulej qal lil Mos\u00e8: \"Ikteb dan b'tifkira fi ktieb u aqrah f'widnejn \u0120o\u017cw\u00e8, li jien neqred g\u0127alkollox it-tifkira ta' G\u0127amalek minn ta\u0127t is-sema.\"", "U Mos\u00e8 bena artal u semmieh: \"Ja\u0127weh Nissi \" g\u0127ax qal: \"Talli refg\u0127u idhom g\u0127all-istandard tal-Mulej, il-Mulej jitqabad ma' G\u0127amalek minn nisel g\u0127al nisel.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.18", "bookref": "EXO.18", "text": ["Il-laqg\u0127a ma' \u0120etru", "\u0120etru, il-qassis ta' Midjan, \u0127aten Mos\u00e8, sama' b'kulma g\u0127amel Alla ma' Mos\u00e8 u I\u017crael, il-poplu tieg\u0127u: kif \u0127are\u0121 lil I\u017crael mill-E\u0121ittu.", "\u0120etru, \u0127aten Mos\u00e8, kien \u0127a lura lil Siffora, li Mos\u00e8 kien bag\u0127atha lura flimkien ma\u017c-\u017cew\u0121 uliedha li kien jisimhom, wie\u0127ed Gersum, (g\u0127ax qal: \"kont barrani f'art barranija\") u l-ie\u0127or Elig\u0127e\u017cer (g\u0127ax qal: \"Alla ta' missieri l-g\u0127ajnuna tieg\u0127i, g\u0127ax \u0127elisni mis-sejf tal-Farg\u0127un\").", "U \u0120etru, \u0127aten Mos\u00e8, \u0121ie flimkien ma' mart Mos\u00e8 u wliedu g\u0127and \u0127atnu, fid-de\u017cert \u0127dejn il-muntanja ta' Alla fejn kien waqqaf it-tined.", "Xi \u0127add qal lil Mos\u00e8: \"Hawn \u0120etru, \u0127atnek, \u0121ie \u0127dejk, u martek u \u017c-\u017cew\u0121 uliedha mag\u0127ha.\"", "U Mos\u00e8 \u0127are\u0121 jiltaqa' ma' \u0127atnu u martu; sellimlu u biesu, u bdew jistaqsu wie\u0127ed lill-ie\u0127or hux tajjeb, u da\u0127lu fit-tinda.", "U Mos\u00e8 qal lil \u0127atnu kulma kien g\u0127amel il-Mulej lill-Farg\u0127un u lill-E\u0121izzjani min\u0127abba I\u017crael, u t-ta\u0127bit kollu li g\u0127adda minnu I\u017crael fit-triq, u kif \u0127elishom il-Mulej.", "U \u0120etru fera\u0127 g\u0127all-\u0121id kollu li g\u0127amel il-Mulej lil I\u017crael: li \u0127elsu minn id l-E\u0121izzjani.", "U \u0120etru qal: \"Imbierek il-Mulej li \u0127eliskom minn id l-E\u0121izzjani u minn id il-Farg\u0127un.", "Issa naf li l-Mulej hu akbar mill-allat kollha, g\u0127aliex meta tkabbru mag\u0127kom, g\u0127elibhom.\"", "U \u0120etru, \u0127aten Mos\u00e8, offra offerti u vittmi lil Alla; u Aron u x-xju\u0127 kollha ta' I\u017crael \u0121ew biex jieklu l-\u0127ob\u017c ma' \u0127aten Mos\u00e8 quddiem Alla.", "Il-parir ta' \u0120etru", "L-g\u0127ada Mos\u00e8 qag\u0127ad jag\u0127mel il-\u0127aqq lill-poplu u l-poplu qag\u0127ad quddiem Mos\u00e8 minn filg\u0127odu sa filg\u0127axija.", "U \u0120etru ra kulma kien qieg\u0127ed jag\u0127mel Mos\u00e8 lill-poplu, u qallu: \"X'inhu dan li qieg\u0127ed tag\u0127mel lill-poplu?", "G\u0127aliex qieg\u0127ed bilqieg\u0127da wa\u0127dek u l-poplu wieqaf quddiemek minn filg\u0127odu sa filg\u0127axija?\"", "U Mos\u00e8 qal lil \u0127atnu: \"G\u0127aliex il-poplu ji\u0121i g\u0127andi jaraw xi jg\u0127id Alla.", "U meta jkollhom xi \u0127a\u0121a ji\u0121u g\u0127andi biex nag\u0127mel \u0127aqq bejn bniedem u ie\u0127or.", "U ng\u0127allimhom id-de\u010bi\u017cjonijiet u t-twissijiet ta' Alla.\"", "U \u0120etru, \u0127aten Mos\u00e8, wie\u0121bu: \"Mhux sewwa kif qieg\u0127ed tag\u0127mel.", "Tinkedd int u jinkedd il-poplu li hawn mieg\u0127ek.", "G\u0127ax dan ix-xog\u0127ol hu wisq g\u0127alik, u int ma tistax tag\u0127mlu wa\u0127dek.", "Issa isma' milli se ng\u0127idlek.", "Nag\u0127tik parir, u Alla jkun mieg\u0127ek!", "Int tidher g\u0127all-poplu quddiem Alla, u tressaq quddiemu kulma jinqala'.", "G\u0127allimhom id-de\u010bi\u017cjonijiet u t-twissijiet, u g\u0127arrafhom it-triq li minnha g\u0127andhom jg\u0127addu, u x'g\u0127andhom jag\u0127mlu.", "U int tag\u0127\u017cel nies ta' \u0127ila mill-poplu, nies li jib\u017cg\u0127u minn Alla, nies ta' fidu\u010bja u jobog\u0127du r-reg\u0127ba; u qeg\u0127edhom kapijiet tal-eluf, kapijiet tal-mijiet, kapijiet tal-\u0127amsinijiet, u kapijiet tal-g\u0127axriet.", "Dawn jag\u0127mlu l-\u0127aqq lill-poplu f'kull \u017cmien; u meta jkun hemm xi \u0127a\u0121a kbira j\u0121ibuha quddiemek; u kull \u0127a\u0121a \u017cg\u0127ira ji\u0121\u0121udikawha huma.", "Hekk je\u0127fieflek ix-xog\u0127ol, u huma jerfg\u0127u l-pi\u017c mieg\u0127ek.", "Jekk tag\u0127mel dan - u Alla hekk jikkmandak - i\u017c\u017comm s\u0127i\u0127 int, u dan il-poplu jasal bis-sliem f'postu.\"", "Mos\u00e8 sama' minn kliem \u0127atnu u g\u0127amel kulma qallu: g\u0127a\u017cel nies ta' \u0127ila mill-poplu ta' I\u017crael kollu, u qeg\u0127edhom kapijiet fuq il-poplu, kapijiet tal-eluf, kapijiet tal-mijiet, kapijiet tal-\u0127amsinijiet u kapijiet tal-g\u0127axriet.", "U dawn kienu jag\u0127mlu l-\u0127aqq lill-poplu \u017c-\u017cmien kollu.", "Il-kwistjonijiet iebsa kienu j\u0121ibuhom quddiem Mos\u00e8, u kull \u0127a\u0121a \u017cg\u0127ira kienu ji\u0121\u0121udikawha huma.", "Mos\u00e8 mbag\u0127ad \u0127alla lil \u0127atnu jitlaq, u dan mar lejn pajji\u017cu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.19", "bookref": "EXO.19", "text": ["Fid-de\u017cert tas-Sinaj", "Fit-tielet xahar mill-\u0127ru\u0121 ta' wlied I\u017crael mill-art tal-E\u0121ittu, dak in-nhar stess, waslu fid-de\u017cert tas-Sinaj.", "Wara li refg\u0127u t-tined, minn Rafidim waslu fid-de\u017cert tas-Sinaj u waqqfu t-tined fid-de\u017cert.", "I\u017crael waqqaf it-tined hemm, biswit il-muntanja.", "Mos\u00e8 tala' \u0127dejn Alla, u l-Mulej sejja\u0127lu mill-muntanja u qallu: \"Dan g\u0127id lil dar \u0120akobb u g\u0127arraf lil ulied I\u017crael: 'Rajtu intom x'g\u0127amilt lill-E\u0121izzjani, u kif lilkom \u0121arrejtkom fuq il-\u0121wiena\u0127 tal-ajkli u ressaqtkom lejja.", "Issa, jekk tisimg\u0127u le\u0127ni u \u017c\u017commu l-patt tieg\u0127i, intom tkunu l-wirt tieg\u0127i minn fost il-popli kollha, g\u0127ax l-art kollha tieg\u0127i.", "Intom tkunu g\u0127alija saltna ta' qassisin u \u0121ens qaddis.'", "Dan hu l-kliem li tg\u0127id lil ulied I\u017crael.\"", "Imbag\u0127ad Mos\u00e8 mar isejja\u0127 lix-xju\u0127 tal-poplu, u qeg\u0127dilhom quddiemhom dan il-kliem kollu li ordnalu l-Mulej.", "U l-poplu kollu wie\u0121eb b'le\u0127en wie\u0127ed u qalu: \"Kulma qal il-Mulej a\u0127na nag\u0127mluh.\"", "U Mos\u00e8 ressaq kliem il-poplu quddiem il-Mulej.", "Il-Mulej qal lil Mos\u00e8: \"Ara, jiena \u0121ej lejk fi s\u0127aba sewda, \u0127alli l-poplu jismag\u0127ni nitkellem mieg\u0127ek u jemmen fik ukoll g\u0127al dejjem.\"", "U Mos\u00e8 qal lill-Mulej kliem il-poplu.", "Il-Mulej qal lil Mos\u00e8: \"Mur \u0127dejn il-poplu u kkonsagrahom illum u g\u0127ada; ja\u0127slu \u0127wejji\u0121hom u j\u0127ejju ru\u0127hom g\u0127at-tielet jum, g\u0127ax fit-tielet jum il-Mulej jin\u017cel fuq il-muntanja tas-Sinaj quddiem g\u0127ajnejn il-poplu kollu.", "Ifred in-nies minn kull na\u0127a tal-muntanja u g\u0127idilhom: 'Qisu li ma titilg\u0127ux fuq il-muntanja jew tmissu trufijietha; min imiss il-muntanja jmut \u017cgur; ebda id ma tmissu, i\u017cda j\u0127a\u0121\u0121ruh jew jinfduh bis-sejf; \u0127add ma jibqa' \u0127aj, la bhima u lanqas bniedem.'", "Meta ddoqq it-tromba jitilg\u0127u lejn il-muntanja.\"", "U Mos\u00e8 ni\u017cel minn fuq il-muntanja g\u0127al \u0127dejn il-poplu u kkonsagrah, u huma \u0127aslu \u0127wejji\u0121hom.", "U qalilhom: \"Lestu ru\u0127kom g\u0127at-tielet jum; sadattant tersqux lejn in-nisa tag\u0127kom.\"", "Id-dehra ta' Alla", "Fit-tielet jum mas-seb\u0127 kien hemm rag\u0127ad u beraq, u s\u0127ab o\u0127xon g\u0127atta l-muntanja.", "Instama' wkoll i\u017c-\u017car\u017cir qawwi tat-tromba, u trieg\u0127ed il-poplu kollu fil-kamp.", "Mos\u00e8 \u0127are\u0121 il-poplu mill-kamp biex jiltaqg\u0127u ma' Alla; u waqfu f'ri\u0121lejn il-muntanja.", "Il-muntanja tas-Sinaj bdiet idda\u0127\u0127an kollha kemm hi, g\u0127ax ni\u017cel fuqha l-Mulej fin-nar.", "Id-du\u0127\u0127an beda tiela' 'l fuq b\u0127ad-du\u0127\u0127an ta' forn, u l-muntanja kienet tithe\u017c\u017ce\u017c kollha.", "Kulma jmur id-daqq tat-tromba kien dejjem jitqawwa.", "Imbag\u0127ad tkellem Mos\u00e8, u Alla wie\u0121bu b'rag\u0127da.", "U ni\u017cel il-Mulej fuq il-qu\u010b\u010bata tal-muntanja tas-Sinaj, u l-Mulej sejja\u0127 lil Mos\u00e8 biex jitla' fuq il-qu\u010b\u010bata tal-muntanja.", "U Mos\u00e8 tala'.", "U l-Mulej qal lil Mos\u00e8: \"In\u017cel u wissi lill-poplu biex ma jersaqx lejn il-Mulej u j\u0127arsu, u jmutu \u0127afna minnhom.", "U l-qassisin ukoll, li jersqu lejn il-Mulej, g\u0127andhom jikkonsagraw ru\u0127hom, li ma ja\u0127batx g\u0127alihom il-Mulej.\"", "U Mos\u00e8 qal lill-Mulej: \"Il-poplu ma jistax jitla' fuq il-muntanja tas-Sinaj, g\u0127ax inti stess ordnajtilna u g\u0127edtilna: 'Ag\u0127mel barrikata madwar il-muntanja u kkonsagraha.'", "\" U l-Mulej qallu: \"Mur, in\u017cel u er\u0121a' itla', int u Aron mieg\u0127ek.", "Imma lill-qassisin u l-poplu t\u0127allihomx jersqu u jitilg\u0127u \u0127dejn il-Mulej, g\u0127ax inkella ja\u0127bat g\u0127alihom.\"", "U Mos\u00e8 ni\u017cel \u0127dejn il-poplu u kellimhom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.20", "bookref": "EXO.20", "text": ["L-g\u0127axar kmandamenti", "Alla kellimhom u qalilhom dan kollu : \"Jiena hu l-Mulej, Alla tieg\u0127ek, li \u0127ri\u0121tek mill-art tal-E\u0121ittu, minn dar il-jasar.", "\"Ma jkollokx allat o\u0127ra g\u0127ajri.", "La tag\u0127milx g\u0127alik suriet minquxa u ebda xbieha ta' ebda \u0127a\u0121a li hemm fl-g\u0127oli tas-sema, jew isfel fl-art, jew fil-ba\u0127ar ta\u0127t l-art.", "La tmilx quddiemhom: la tadurahomx g\u0127aliex jiena hu l-Mulej Alla tieg\u0127ek, Alla g\u0127ajjur , li npatti l-\u0127a\u017cen tal-missirijiet fuq l-ulied sat-tielet u r-raba' \u0121enerazzjoni lil dawk li jobog\u0127duni; imma nag\u0127der sal-elf nisel lil min i\u0127obbni u j\u017comm il-kmandamenti tieg\u0127i.", "\"La ssemmix l-isem tal-Mulej, Alla tieg\u0127ek, fix-xejn: g\u0127aliex lil min isemmi l-isem tieg\u0127u fix-xejn, il-Mulej ma j\u0127allihx bla kastig.", "\"Ftakar f'jum is-Sibt u qaddsu.", "Sitt ijiem ta\u0127dem u tag\u0127mel kulma g\u0127andek tag\u0127mel; imma s-seba' jum hu jum il-mistrie\u0127 f'\u0121ie\u0127 il-Mulej, Alla tieg\u0127ek.", "Dan il-jum ma tag\u0127mel ebda xog\u0127ol, int, ibnek, il-qaddej u l-qaddejja tieg\u0127ek, il-bhejjem tieg\u0127ek, u l-barrani li jkun \u0121ewwa bwiebek.", "G\u0127ax f'sitt ijiem il-Mulej g\u0127amel is-smewwiet u l-art; il-ba\u0127ar u kulma hemm fihom, u strie\u0127 fis-seba' jum.", "G\u0127alhekk il-Mulej bierek is-seba' jum u qaddsu.", "\"We\u0121\u0121a\u0127 lil missierek u lil ommok, sabiex jitkattru jiemek fuq l-art li l-Mulej, Alla tieg\u0127ek, jag\u0127tik.", "\"La toqtolx.", "\"La tag\u0127milx adulterju.", "\"La tisraqx.", "\"La tag\u0127tix xhieda giddieba kontra g\u0127ajrek.", "\"La tixtieqx dar g\u0127ajrek: la tixtieqx il-mara ta' g\u0127ajrek, il-qaddej jew il-qaddejja tieg\u0127u, l-g\u0127o\u0121ol jew il-\u0127mar tieg\u0127u, u xejn minn kulma g\u0127andu g\u0127ajrek.\"", "Il-poplu kollu sama' r-rag\u0127ad u ra l-beraq, u sama' l-le\u0127en tat-tromba u ra l-muntanja dda\u0127\u0127an.", "U l-poplu beda jitrieg\u0127ed u jitbe\u017c\u017ca', u qag\u0127ad 'il bog\u0127od.", "Imbag\u0127ad qalu lil Mos\u00e8: \"Kellimna int, u nisimg\u0127uk; imma ma jkellimniex Alla, li ma mmutux!\"", "U Mos\u00e8 qal lill-poplu: \"La tib\u017cg\u0127ux!", "G\u0127ax biex i\u0121arrabkom \u0121ie Alla, biex il-bi\u017ca' tieg\u0127u jkun dejjem quddiemkom \u0127alli ma tidinbux.\"", "L-artal tas-sagrifi\u010b\u010bju", "Il-poplu qag\u0127ad 'il bog\u0127od, u Mos\u00e8 resaq lejn is-s\u0127aba mudlama li fiha kien hemm Alla.", "U l-Mulej qal lil Mos\u00e8: \"Dan g\u0127id lil ulied I\u017crael: 'Intom rajtu li jien kellimtkom mis-sema.", "La tag\u0127mlux \u0127dejja allat tal-fidda u la tag\u0127mlux allat tad-deheb; la tag\u0127mluhomx.", "Intom tibnu artal mit-tajn tal-art u toffru fuqu s-sagrifi\u010b\u010bji tag\u0127kom tal-\u0127ruq u tas-sliem; in-nag\u0127a\u0121 u l-baqar tag\u0127kom.", "F'kull post li fih irrid infakkar ismi, ni\u0121i u nbierkek.", "Jekk tag\u0127milli artal tal-\u0121ebel, la tag\u0127mlux tal-\u0121ebel min\u0121ur, g\u0127ax jekk inti tmidd l-g\u0127odda fuqu, jitni\u0121\u0121es.", "U titlax bit-tara\u0121 fuq l-artal tieg\u0127i, biex ma tikxifx l-g\u0127era tieg\u0127ek fuqu.' \""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.21", "bookref": "EXO.21", "text": ["Il-li\u0121i dwar l-ilsiera", "\"Dawn huma d-digrieti li int tqeg\u0127dilhom quddiemhom: Meta tixtri lsir G\u0127ebrew, jibqa' ja\u0127dimlek g\u0127al sitt snin u fis-seba' sena jo\u0127ro\u0121 \u0127ieles b'xejn.", "Jekk ji\u0121i wa\u0127du, jo\u0127ro\u0121 wa\u0127du; jekk mi\u017c\u017cewwe\u0121, to\u0127ro\u0121 mieg\u0127u martu wkoll.", "Jekk sidu jkun tah mara, u din tkun wilditlu subien jew bniet, uliedha jkunu ta' sidha, u hu jo\u0127ro\u0121 wa\u0127du.", "Jekk l-ilsir jg\u0127id: 'Jien in\u0127obb lil sidi, lil marti, u lil uliedi, ma no\u0127ro\u0121x \u0127ieles,' sidu jie\u0127du quddiem Alla , u j\u0121ibu \u0127dejn il-bieb jew mal-\u0121enb tal-bieb, u hemm itaqqablu widintu b'xifa , u jibqa' lsir tieg\u0127u g\u0127al dejjem.", "\"Jekk wie\u0127ed ibig\u0127 lil bintu b'ilsira, din ma to\u0127ro\u0121x b\u0127alma jo\u0127or\u0121u l-ilsiera r\u0121iel.", "Jekk ma tog\u0127\u0121obx lil sidha, li jkun g\u0127a\u017cilha g\u0127alih, i\u0127alliha tinfeda.", "Ma jistax ibig\u0127ha lil nies barranin, g\u0127ax ma jkunx mexa sewwa mag\u0127ha.", "Jekk ikun g\u0127a\u017cilha g\u0127al ibnu, g\u0127andu jqisha b'bintu.", "Jekk ji\u017c\u017cewwe\u0121 mara o\u0127ra, ma g\u0127andux inaqqsilha minn ikilha, ilbiesha, jew id-dritt tag\u0127ha ta' mara mi\u017c\u017cew\u0121a.", "U jekk ma jag\u0127milx dawn it-tliet \u0127wejje\u0121 mag\u0127ha, tkun tista' titlaq 'il barra bla \u0127las ta' flus.", "Il-li\u0121i dwar il-qtil", "\"Min jidrob bniedem, u dan imut, ikun \u0127aqqu l-mewt.", "I\u017cda jekk hu ma jkunx nasablu, imma Alla jkun er\u0127ie\u0127 f'idejh, jien nag\u0127\u017cillek post fejn jista' ja\u0127rab.", "I\u017cda jekk bniedem jonsob lil g\u0127ajru biex iqarraq bih u joqtlu, tie\u0127du minn \u0127dejn l-artal tieg\u0127i g\u0127all-mewt.", "Min ja\u0127bat g\u0127al missieru jew ommu, ikun \u0127aqqu l-mewt.", "Min jisraq bniedem, sew jekk ibig\u0127u, sew jekk i\u017commu f'idejh, ikun \u0127aqqu l-mewt.", "Min jis\u0127et lil missieru jew lil ommu, ikun \u0127aqqu l-mewt.", "Il-li\u0121i dwar il-\u0121lied", "\"Meta tnejn min-nies jitlewmu, u wie\u0127ed minnhom ja\u0127bat g\u0127all-ie\u0127or bil-ponn jew b'xi \u0121ebla, u dan ma jmutx, i\u017cda jinxte\u0127et fis-sodda, jekk imbag\u0127ad iqum u jo\u0127ro\u0121 jimxi barra bil-bastun, dak li jkun darbu ma je\u0127el xejn, i\u017cda j\u0127allsu sakemm ikun qag\u0127ad id-dar, u sakemm ikun fieq g\u0127alkollox.", "\"Meta xi \u0127add jidrob lill-ilsir - jew lill-ilsira tieg\u0127u - bil-bastun, u dan imut ta\u0127t id-daqqa, ikun ikkastigat.", "Jekk imbag\u0127ad l-ilsir jibqa' \u0127aj g\u0127al jum jew tnejn, sidu ma jkunx ikkastigat, g\u0127ax hu flusu.", "\"Jekk \u017cew\u0121t ir\u0121iel ji\u0121\u0121ieldu, u jolqtu mara tqila, u din tiled qabel il-waqt, u ma ji\u0121rilha xejn aktar, il-\u0127ati jkollu j\u0127allas skont ma jitolbu \u017cew\u0121ha, u j\u0127allas skont ma jaqtg\u0127u l-im\u0127allfin.", "I\u017cda jekk ti\u0121rilha xi \u0127sara o\u0127ra, int t\u0127allas \u0127ajja b'\u0127ajja, g\u0127ajn b'g\u0127ajn, sinna b'sinna , id b'id, ri\u0121el b'ri\u0121el, dabra b'dabra, \u0121er\u0127a b'\u0121er\u0127a, tben\u0121ila bi tben\u0121ila.", "\"Jekk xi \u0127add jidrob g\u0127ajn l-ilsir - jew l-ilsira tieg\u0127u - u jeqridhielu, g\u0127andu jitilqu \u0127ieles bi tpattija ta' g\u0127ajnu.", "Jekk ikisser is-sinna tal-ilsir - jew l-ilsira tieg\u0127u - jitilqu \u0127ieles bi tpattija g\u0127as-sinna tieg\u0127u.", "Il-li\u0121i dwar il-bhejjem", "\"Meta gendus jag\u0127ti bir-ras lil xi ra\u0121el - jew mara - u dan imut, jit\u0127a\u0121\u0121ar il-gendus u la\u0127mu ma jittikilx; imma sidu ma jkun \u0127ati ta' xejn.", "I\u017cda jekk il-gendus kien jag\u0127ti bir-ras minn qabel u sidu kien imwissi, u dan ma \u0127ax \u0127siebu u r-ra\u0121el - jew mara - imut, jit\u0127a\u0121\u0121ar il-gendus, u sidu jing\u0127ata l-mewt.", "Imma jekk iwa\u0127\u0127luh xi flus, jifdi lil \u0127ajtu b'kemm iwa\u0127\u0127luh.", "Jekk il-gendus jag\u0127ti bir-ras lill-iben - jew lill-bint - jag\u0127mlulu skont din il-li\u0121i.", "Jekk jag\u0127ti bir-ras lil xi lsir - jew ilsira - sidu jag\u0127ti tletin bi\u010b\u010ba tal-fidda lil sid l-ilsir u l-gendus jit\u0127a\u0121\u0121ar.", "\"Jekk xi \u0127add jifta\u0127 jew i\u0127affer xi bir u ma jg\u0127attihx, u jaqa' fih xi gendus jew \u0127mar, sid il-bir jag\u0127mel tajjeb lil sidu, u jpattilu b'kemm jiswa flus, imma l-bhima mejta tkun tieg\u0127u.", "\"Jekk il-gendus ta' xi \u0127add ja\u0127bat g\u0127al gendus ta' xi \u0127addie\u0127or, u dan imut, ibig\u0127u l-gendus l-\u0127aj u jaqsmu flusu, u wkoll il-gendus il-mejjet.", "Jekk kienu jafu li l-gendus kien jag\u0127ti bir-ras minn qabel, u sidu ma \u0127ax \u0127siebu, dan g\u0127andu jpatti gendus b'gendus, u l-bhima l-mejta tkun tieg\u0127u.", "Meta xi \u0127add jisraq gendus - jew nag\u0127\u0121a - u joqtlu jew ibig\u0127u, ipatti b'\u0127ames baqriet g\u0127all-gendus, u b'erba' nag\u0127\u0121iet g\u0127an-nag\u0127\u0121a."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.22", "bookref": "EXO.22", "text": ["Il-li\u0121i dwar il-proprjet\u00e0", "\"Jekk il-\u0127alliel jinqabad huwa u jifta\u0127, u ja\u0127btu g\u0127alih u joqtluh, \u0127add ma jkun \u0127ati ta' \u0127ajtu.", "Jekk jinqabad meta tkun di\u0121\u00e0 telg\u0127et ix-xemx, min joqtlu jkun \u0127ati ta' \u0127ajtu.", "Hu g\u0127andu jrodd, u, jekk ma jkollux biex, jinbieg\u0127 biex ipatti g\u0127al dak li jkun seraq.", "Jekk il-bhima misruqa - gendus, \u0127mar, nag\u0127\u0121a - isibuha g\u0127andu, u tkun g\u0127adha \u0127ajja, irodd id-doppju.", "\"Jekk xi \u0127add jag\u0127mel \u0127sara fl-g\u0127alqa jew fil-qasam tad-dwieli ta' xi \u0127addie\u0127or billi jitlaq il-mer\u0127la tieg\u0127u tirg\u0127a fl-g\u0127alqa ta' \u0127addie\u0127or, irodd mill-a\u0127jar wi\u010b\u010b tal-g\u0127alqa jew tad-dwieli tieg\u0127u.", "\"Jekk jaqbad in-nar u jil\u0127aq l-g\u0127olliq u jin\u0127arqu l-qatet tal-qam\u0127 jew i\u017c-\u017cara', jew l-g\u0127alqa taqbad, ipatti g\u0127all-\u0127sara min ikun ta n-nar.", "\"Jekk xi \u0127add jag\u0127ti lil xi \u0127addie\u0127or flus jew \u0127wejje\u0121 biex i\u017commhomlu u jisirquhomlu minn daru, jekk isibu l-\u0127alliel, dan irodd id-doppju.", "Jekk ma jsibux il-\u0127alliel, sid id-dar jin\u0121ieb quddiem Alla, biex juri jekk ikunx medd idejh fuq \u0127wejje\u0121 g\u0127ajru.", "G\u0127al kull \u0127sara li ssir lil gendus, \u0127mar, nag\u0127\u0121a, libsa, jew kull \u0127a\u0121a o\u0127ra mitlufa, li minnha xi \u0127add jg\u0127id: 'Din tieg\u0127i', il-kwistjoni tag\u0127hom it-tnejn iressquha quddiem Alla; lil min Alla jag\u0127tih il-\u0127tija, irodd id-doppju lil g\u0127ajru.", "\"Jekk xi \u0127add jag\u0127ti lil xi \u0127addie\u0127or \u0127mar, gendus, nag\u0127\u0121a jew xi bhima o\u0127ra, biex i\u017commhielu u din tmut, twe\u0121\u0121a' jew ja\u0127tfuha bla ma \u0127add ikun ra xejn, ja\u0127ilfu t-tnejn quddiem il-Mulej; tinqata' bejniethom b'\u0127alfa quddiem il-Mulej li ma middx idu fuq \u0127wejje\u0121 sie\u0127bu; u s-sid joqg\u0127od fuq il-\u0121urament u l-ie\u0127or ma jrodd xejn.", "Jekk jisirquha ming\u0127andu, irodd lil sidha.", "Jekk imbag\u0127ad iqattg\u0127uha l-bhejjem, u j\u0121ibha b'xhieda, ma jrodd xejn g\u0127all-bhima mqattg\u0127a b\u010bejje\u010b.", "\"Jekk xi \u0127add jissellef bhima ming\u0127and xi \u0127add, u din twe\u0121\u0121a' jew tmut, u sidha ma jkunx mag\u0127ha, g\u0127andu jrodd daqs kemm tiswa.", "Jekk sidha jkun mag\u0127ha, ma j\u0127allas xejn.", "Jekk ikun mikri j\u0127allas mill-paga tieg\u0127u.", "Il-li\u0121i dwar il-persuni", "\"Jekk xi ra\u0121el iqarraq b'xebba li ma tkunx img\u0127arrsa, u jorqod mag\u0127ha, i\u0127allas g\u0127aliha, u je\u0127odha b'martu.", "Jekk missierha ma jkunx irid jag\u0127tihielu, i\u0127allas daqs kemm tiswa d-dota ta' xebba .", "\"Sa\u0127\u0127ara, t\u0127allihiex tg\u0127ix.", "\"Kull min jorqod ma' bhima, ikun \u0127aqqu l-mewt.", "\"Kull min joffri sagrifi\u010b\u010bji lill-allat, \u0127lief lill-Mulej, ikun meqrud.", "\"La ta\u0127qarx il-barrani, u la tg\u0127akksux, g\u0127ax intom ukoll kontu barranin fl-art tal-E\u0121ittu.", "La ta\u0127qrux l-armla jew l-iltim, g\u0127ax jekk ta\u0127qruhom, u huma jsej\u0127uli, jien \u017cgur nismag\u0127ha l-g\u0127ajta tag\u0127hom; u l-qilla tieg\u0127i tixg\u0127el, neqridkom bix-xabla; u n-nisa tag\u0127kom jormlu u wliedkom jisfaw iltiema.", "\"Jekk inti tislef lil xi fqir mill-poplu tieg\u0127i, i\u0121\u0121ibx ru\u0127ek mieg\u0127u b\u0127al wie\u0127ed sellief, u te\u0127odlux img\u0127ax.", "Jekk lil g\u0127ajrek te\u0127odlu l-libsa tieg\u0127u b'rahan, ag\u0127tihielu lura qabel in\u017cul ix-xemx; g\u0127ax hu dik biss g\u0127andu biex jitg\u0127atta, dik biss l-g\u0127ata ta' \u0121ismu; inkella fiex tridu jorqod?", "G\u0127ax jekk isejja\u0127li, jiena nisimg\u0127u, g\u0127ax jien \u0127anin.", "\"La tidg\u0127ix b'Alla u anqas ma g\u0127andek tis\u0127et lill-kap ta' niesek.", "\"La tiddawwarx biex toffri mill-\u0127sad u l-g\u0127asir tieg\u0127ek.", "\"L-ewwel fost uliedek int tag\u0127tih lili.", "L-istess tag\u0127mel mill-baqar u min-nag\u0127a\u0121 tieg\u0127ek; il-fer\u0127 \u017commu sebat ijiem ma' ommu, i\u017cda fit-tmien jum tag\u0127tih lili.", "\"Intom tkunu nies ikkonsagrati lili, la tiklux il-la\u0127am ta' bhima mqattg\u0127a fir-raba'; imma ix\u0127tuh lill-klieb."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.23", "bookref": "EXO.23", "text": ["Il-\u0127aqq u s-sewwa", "\"La taqlax xnieg\u0127a giddieba; la tag\u0127tix idek lil bniedem \u0127a\u017cin biex tixhed bil-qerq.", "La tmurx mal-kotra biex tag\u0127mel id-deni; u f'tilwima tixhidx skont il-kotra, biex ma tg\u0127awwi\u0121x is-sewwa.", "U anqas ma g\u0127andek t\u0127ares lejn wi\u010b\u010b il-fqir fit-tilwim tieg\u0127u.", "\"Jekk int issib il-gendus jew il-\u0127mar mitluf ta' min jobog\u0127dok, roddhulu lura.", "Jekk tara l-\u0127mar ta' min jobog\u0127dok mix\u0127ut fl-art ta\u0127t it-tag\u0127bija, tibqax g\u0127addej bla ma tg\u0127inu; imma g\u0127inu biex iqajmu.", "\"La tg\u0127awwi\u0121x il-\u0121ustizzja li tmiss lill-fqir fil-kaw\u017ca tieg\u0127u.", "\u017bomm ru\u0127ek 'il bog\u0127od minn kliem il-gideb; u la toqtolx lil min hu sewwa u bla \u0127tija; g\u0127ax jien ma ne\u0127lishiex lill-\u0127ati.", "La te\u0127ux rigali, g\u0127ax ir-rigali jag\u0127mu n-nies b'g\u0127ajnejhom miftu\u0127a, u jg\u0127aw\u0121u l-kaw\u017ca tan-nies sewwa.", "\"Ta\u0127qarx il-barrani; int taf xi j\u0127oss il-barrani, g\u0127ax barrani int kont fl-art tal-E\u0121ittu.", "Is-seba' sena u l-festa", "\"G\u0127al sitt snin int ti\u017cra' l-art tieg\u0127ek, u ti\u0121bor l-u\u010bu\u0127 tag\u0127ha, imma fis-seba' sena t\u0127alliha tistrie\u0127; \u0127alliha biex jieklu l-fqar tal-poplu tieg\u0127ek; u l-fdal jikluh il-bhejjem tax-xag\u0127ri.", "Hekk ukoll ag\u0127mel bid-dwieli u \u017c-\u017cebbu\u0121 tieg\u0127ek.", "\"G\u0127al sitt ijiem tag\u0127mel ix-xog\u0127ol tieg\u0127ek; u fis-seba' jum tistrie\u0127, biex jistrie\u0127u l-gendus u l-\u0127mar tieg\u0127ek, u bin il-qaddejja tieg\u0127ek u l-barrani jie\u0127du r-ru\u0127.", "Qisu li t\u0127arsu kulma g\u0127edtilkom, u ssemmux isem allat o\u0127ra; ma g\u0127andux jinstema' isimhom fuq fommok.", "\"Tliet darbiet fis-sena tag\u0127milli festa .", "Int t\u0127ares il-festa tal-a\u017c\u017cmi.", "G\u0127al sebat ijiem tiekol il-\u0127ob\u017c a\u017c\u017cmu, kif jien ordnajtlek fi\u017c-\u017cmien li g\u0127edtlek, fix-xahar ta' Abib, g\u0127ax fih int \u0127ri\u0121t mill-E\u0121ittu.", "\u0126add ma g\u0127andu jidher quddiemi b'idu f'idu.", "Int t\u0127ares il-festa tal-\u0127sad, l-ewwel frott ta' xog\u0127lok u ta' dak li ti\u017cra' fir-raba' tieg\u0127ek.", "Tag\u0127mel il-festa tal-\u0121abra fi \u0127ru\u0121 is-sena, meta ti\u0121bor mir-raba' l-frott ta' xog\u0127lok.", "Tliet darbiet fis-sena jidher kull ra\u0121el fostkom quddiem il-Mulej, is-Sid.", "\"La toffrix id-demm tal-vittmi tieg\u0127ek b'\u0127ob\u017c bil-\u0127mira; i\u017c\u017commx ix-xa\u0127am tal-vittmi tal-festa tieg\u0127i sa filg\u0127odu.", "\"Int i\u0121\u0121ib il-bikri tal-frott tal-art tieg\u0127ek f'dar il-Mulej Alla tieg\u0127ek.", "La tg\u0127allix il-gidi f'\u0127alib ommu .", "L-an\u0121lu protettur", "\"Arani, se nibg\u0127at an\u0121lu quddiemek biex i\u0127arsek fit-triq u jwasslek fil-post li jien \u0127ejjejtlek.", "Qis li tag\u0127tih wi\u010b\u010b u tisma' kliemu; la tmerihx; g\u0127ax ma ja\u0127frilkomx dnubietkom; g\u0127ax hu jkellimkom f'ismi.", "Jekk tisma' sewwa minn kliemu, u tag\u0127mel kulma ng\u0127idlek, jien inkun l-g\u0127adu tal-g\u0127edewwa tieg\u0127ek, u ne\u0127odha ma' min je\u0127odha mieg\u0127ek.", "\"L-an\u0121lu tieg\u0127i jimxi quddiemek u jwasslek g\u0127and l-Amurrin u l-\u0126ittin, il-Peri\u017c\u017cin u l-Kang\u0127anin, il-\u0126iwwin u l-\u0120ebusin, u jiena neqridhom.", "Tadurawx l-allat tag\u0127hom u la taqduhomx; u la tag\u0127mlux kif jag\u0127mlu huma, imma int eqridhom u kisser il-plieri tal-\u0121ebel tag\u0127hom .", "U intom tqimu l-Mulej, Alla tag\u0127kom, u hu jbierek il-\u0127ob\u017c u l-ilma tieg\u0127ek; u nwarrab il-mard minn nofsok.", "Ma jkunx hemm f'nofsok mara bla tfal, jew li tiled qabel i\u017c-\u017cmien.", "Il-bi\u017ca' tieg\u0127i nibg\u0127at quddiemek; u n\u0127awwad in-nies, li int tasal g\u0127andhom; u n\u0121ieg\u0127el l-g\u0127edewwa tieg\u0127ek idawru daharhom lejk.", "Jien nibg\u0127at i\u017c-\u017cna\u017can quddiemek, u jke\u010b\u010bu l-\u0126iwwin, il-Kang\u0127anin u l-\u0126ittin minn quddiemek.", "Ma nke\u010b\u010bihomx minn quddiemek f'sena, inkella l-art issir \u0127erba u l-bhejjem tax-xag\u0127ri joktru kontra tieg\u0127ek.", "Bil-ftit il-ftit inke\u010b\u010bihom minn quddiemek, sakemm int toktor u tkun tista' tie\u0127u l-art f'idejk.", "U l-fruntieri tieg\u0127ek nag\u0127milhomlok minn Ba\u0127ar il-Qasab sal-ba\u0127ar tal-Filistin, u mid-de\u017cert sax-xmara tal-Ewfrat; g\u0127ax jien nitlaq in-nies tal-art f'idejk, u int tke\u010b\u010bihom minn quddiemek.", "Ma tag\u0127mel ebda patt mag\u0127hom, u anqas ma' allathom.", "Ma g\u0127andhomx jg\u0127ammru fl-art tieg\u0127ek, li ma tmurx tit\u0127ajjar tidneb kontrija u tqim l-allat tag\u0127hom, g\u0127ax ikun ta' \u0127sara g\u0127alik.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.24", "bookref": "EXO.24", "text": ["Il-patt tas-Sinaj", "Il-Mulej qal lil Mos\u00e8: \"Itla' \u0127dejn il-Mulej, int u Aron, Nadab u Abi\u0127u, flimkien ma' sebg\u0127in mix-xju\u0127 ta' I\u017crael; ag\u0127tu qima mill-bog\u0127od; imbag\u0127ad Mos\u00e8 jersaq wa\u0127du lejn il-Mulej; imma l-o\u0127rajn ma jersqux, u anqas il-poplu ma g\u0127andu jitla' mieg\u0127u.\"", "Mos\u00e8 ni\u017cel jg\u0127id lill-poplu kulma qallu l-Mulej u kulma ordnalu.", "Il-poplu wie\u0121eb b'le\u0127en wie\u0127ed u qal: \"Kulma qalilna l-Mulej nag\u0127mluh.\"", "Mos\u00e8 kiteb il-kliem kollu tal-Mulej, u filg\u0127odu qam, bena artal ta\u0127t il-muntanja, u waqqaf tnax-il plier g\u0127at-tnax-il trib\u00f9 ta' I\u017crael.", "Imbag\u0127ad bag\u0127at xi \u017cg\u0127a\u017cag\u0127 minn ulied I\u017crael biex joffru sagrifi\u010b\u010bji u joqtlu g\u0127o\u0121iela b\u0127ala sagrifi\u010b\u010bji tas-sliem lill-Mulej.", "Mos\u00e8 \u0127a nofs id-demm u qieg\u0127du fi bwieqi, u xerred in-nofs l-ie\u0127or fuq l-artal.", "Imbag\u0127ad \u0127a l-ktieb tal-patt, u qara minnu hekk li seta' jisimg\u0127u l-poplu.", "U huma qalu: \"Kulma qalilna l-Mulej nag\u0127mluh, u nisimg\u0127u minnu.\"", "Mos\u00e8 mbag\u0127ad \u0127a d-demm u, hu u jroxxu fuq il-poplu, qal: \"Hawn hu d-demm tal-patt li l-Mulej g\u0127amel mag\u0127kom skont dan il-kliem kollu.\"", "U telg\u0127u Mos\u00e8 u Aron, Nadab u Abi\u0127u, u s-sebg\u0127in mix-xju\u0127 ta' I\u017crael.", "U huma raw 'l Alla ta' I\u017crael: ta\u0127t ri\u0121lejh kien hemm b\u0127al \u010bangatura tas-saffiri, safja daqs is-sema nnifsu.", "Lejn il-kbarat ta' wlied I\u017crael huwa ma meddx idu.", "U huma raw 'l Alla; u kielu u xorbu .", "Il-Mulej qal lil Mos\u00e8: \"Itla' \u0127dejja fuq il-muntanja, u stenna hemm u nag\u0127tik it-twavel tal-\u0121ebel, bil-li\u0121i u l-kmandamenti, li jien ktibt fuqhom g\u0127at-tag\u0127lim tag\u0127hom.\"", "G\u0127alhekk Mos\u00e8 qam mal-qaddej tieg\u0127u \u0120o\u017cw\u00e8, u Mos\u00e8 tala' fuq il-muntanja ta' Alla.", "U lix-xju\u0127 qalilhom: \"Stennewna hawnhekk, sakemm ner\u0121g\u0127u lura \u0127dejkom; u, araw, Aron u \u0126ur qeg\u0127din mag\u0127kom, min ikollu xi \u0127a\u0121a, \u0127a jmur g\u0127andhom.\"", "Mos\u00e8 tala' fuq il-muntanja u s-s\u0127aba ksiet il-muntanja.", "Il-glorja tal-Mulej strie\u0127et fuq il-muntanja tas-Sinaj, u s-s\u0127aba ksietha g\u0127al sitt ijiem; u fis-seba' jum il-Mulej sejja\u0127 lil Mos\u00e8 minn \u0121o nofs is-s\u0127aba.", "Id-dehra tal-glorja tal-Mulej f'g\u0127ajnejn ulied I\u017crael kienet tixbah lil \u0127u\u0121\u0121ie\u0121a nar i\u0127e\u0121\u0121e\u0121 fuq il-qu\u010b\u010bata tal-muntanja.", "U Mos\u00e8 da\u0127al fis-s\u0127aba u tala' fuq il-muntanja u baqa' fuq il-muntanja erbg\u0127in jum u erbg\u0127in lejl."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.25", "bookref": "EXO.25", "text": ["L-offerti g\u0127at-tabernaklu", "U l-Mulej qal lil Mos\u00e8: \"Kellem lil ulied I\u017crael, biex i\u0121ibuli offerta; int tir\u010bievi din l-offerta ming\u0127and kull min jag\u0127ti minn rajh.", "U din hi l-offerta li tir\u010bievi ming\u0127andhom: deheb, fidda, u bron\u017c; \u0127jut vjola, porpra u skarlatt, g\u0127a\u017cel fin, xag\u0127ar tal-mog\u0127o\u017c, \u0121lud tal-muntun mi\u017cbug\u0127in \u0127omor, \u0121lud tad-denfil, injam tal-ga\u017c\u017ci, \u017cejt g\u0127all-imnariet, \u0127wawar g\u0127a\u017c-\u017cejt tal-konsagrazzjoni, \u0127wawar g\u0127all-in\u010bens, \u0127a\u0121ar tal-oni\u010bi, \u0127a\u0121ar g\u0127at-tqeg\u0127id fl-efod u l-pettorali.", "U jag\u0127mluli santwarju, biex ng\u0127ammar \u0121o nofshom; tag\u0127mluh skont il-mudell tat-tinda u l-g\u0127amara tag\u0127ha li se nurik.", "L-arka", "\"Jag\u0127mlu arka tal-ga\u017c\u017ci; \u017cew\u0121t idrieg\u0127 u nofs it-tul, drieg\u0127 u nofs il-wisa', u drieg\u0127 u nofs l-g\u0127oli tag\u0127ha .", "Tiksiha b'deheb fin, minn \u0121ewwa u minn barra, u n-na\u0127a ta' fuq tag\u0127mlilha dawra tad-deheb.", "U ddewweb id-deheb u tag\u0127mlilha erba' \u0127olqiet, u tqeg\u0127edhomlha fuq fl-erba' saqajn, \u017cew\u0121 \u0127olqiet f'na\u0127a, u tnejn o\u0127ra n-na\u0127a l-o\u0127ra.", "Tag\u0127mel ukoll \u017cew\u0121 lasti tal-ga\u017c\u017ci, u tiksihom bid-deheb, u dda\u0127\u0127al il-lasti fil-\u0127olqiet fil-\u0121nub tal-arka, biex i\u0121orruha bihom.", "Il-lasti ma tne\u0127\u0127ihomx minnha, i\u017cda jibqg\u0127u dejjem fil-\u0127oloq tal-arka.", "U fl-arka tqieg\u0127ed ix-xhieda miktuba li se nag\u0127tik.", "\"Ag\u0127mlilha g\u0127atu tad-deheb fin, \u017cew\u0121t idrieg\u0127 u nofs twil, u drieg\u0127 u nofs wiesa'.", "Tag\u0127mlilha \u017cew\u0121 kerubini tad-deheb mastizz , u tqeg\u0127edhom wie\u0127ed kull na\u0127a fi\u017c-\u017cew\u0121t itruf tal-g\u0127atu.", "Tqieg\u0127ed kerubini, wie\u0127ed f'tarf, u l-ie\u0127or f'tarf ie\u0127or; kull kerubin bi\u010b\u010ba wa\u0127da mal-g\u0127atu.", "Il-kerubini jkunu bil-\u0121wiena\u0127 miftu\u0127a 'l fuq u jg\u0127attu bi \u0121wen\u0127ajhom l-g\u0127atu, u j\u0127arsu lejn xulxin.", "U tqieg\u0127ed l-g\u0127atu fuq wi\u010b\u010b l-arka, u fl-arka tqieg\u0127ed ix-xhieda miktuba li se nag\u0127tik.", "Hemm jien niltaqa' mieg\u0127ek, u nkellmek minn fuq l-g\u0127atu, minn bejn \u017cew\u0121 kerubini, li jkunu fuq l-g\u0127atu tal-arka tax-xhieda miktuba, nag\u0127tik li\u0121ijiet g\u0127al ulied I\u017crael.", "Il-mejda", "\"Ag\u0127mel mejda tal-injam tal-ga\u017c\u017ci, twila \u017cew\u0121t idrieg\u0127, u wiesg\u0127a drieg\u0127, u g\u0127olja drieg\u0127 u nofs; iksiha bid-deheb fin, u g\u0127amlilha kuruna tad-deheb madwarha.", "Ag\u0127mlilha wkoll tilar madwarha g\u0127oli erbat iswaba', u kuruna tad-deheb madwar it-tilar.", "Ag\u0127mlilha erba' \u0127oloq tad-deheb u wa\u0127\u0127al dawn il-\u0127oloq mal-erba' rkejjen tal-erba' saqajn tag\u0127ha.", "Il-\u0127oloq g\u0127andhom jitwa\u0127\u0127lu qrib il-bastun, biex fihom jid\u0127lu l-lasti biex jerfg\u0127u l-mejda bihom.", "Ag\u0127mel il-lasti tal-injam tal-ga\u017c\u017ci, u iksihom bid-deheb; dawn iservu biex terfg\u0127u l-mejda.", "U int tag\u0127mel g\u0127aliha platti, img\u0127aref, kwies u bwieqi g\u0127at-tiswib tal-libazzjonijiet; tag\u0127milhom tad-deheb fin, u fuqha tqieg\u0127ed quddiemi g\u0127al dejjem il-\u0127ob\u017c tal-pre\u017cenza .", "L-imnara", "\"Int tag\u0127mel ukoll imnara tad-deheb fin; tag\u0127milha tad-deheb mastizz: is-sieq u l-bastun tag\u0127ha, bil-\u0121ew\u017c u \u017c-\u017cibe\u0121 u \u017c-\u017cahar, ikunu bi\u010b\u010ba wa\u0127da mag\u0127ha.", "Jo\u0127or\u0121u sitt frieg\u0127i mill-\u0121nub tag\u0127ha, tliet frieg\u0127i minn na\u0127a u tliet frieg\u0127i min-na\u0127a l-o\u0127ra.", "Ikun hemm tliet \u0121ew\u017ciet f'forma ta\u017c-\u017cahar tal-lew\u017c, bi\u017c-\u017cib\u0121a u l-weraq, fuq ferg\u0127a; tliet \u0121ew\u017ciet f'forma ta\u017c-\u017cahar tal-lew\u017c, bi\u017c-\u017cib\u0121a u l-weraq, fuq il-ferg\u0127a l-o\u0127ra; u hekk l-istess is-sitt frieg\u0127i kollha \u0127er\u0121in mill-imnara.", "Fl-imnara jkun hemm erba' \u0121ew\u017ciet f'forma ta\u017c-\u017cahar tal-lew\u017c, bi\u017c-\u017cib\u0121a u l-weraq, u jkun hemm \u0121ew\u017ciet bi\u010b\u010ba wa\u0127da mag\u0127ha ta\u0127t is-sitt frieg\u0127i \u0127ier\u0121a minnha, u \u017cib\u0121a ta\u0127t \u017cew\u0121 frieg\u0127i tag\u0127ha; \u017cib\u0121a ta\u0127t \u017cew\u0121 frieg\u0127i o\u0127ra; u \u017cib\u0121a ta\u0127t l-a\u0127\u0127ar \u017cew\u0121 frieg\u0127i tag\u0127ha; hekk g\u0127as-sitt frieg\u0127i \u0127er\u0121in mill-imnara.", "Il-\u0121ew\u017ciet u l-frieg\u0127i jkunu bi\u010b\u010ba wa\u0127da mag\u0127ha; kollox bi\u010b\u010ba wa\u0127da tad-deheb mastizz fin.", "Ag\u0127mel seba' msieba\u0127 g\u0127aliha u qeg\u0127edhom fuqha biex jixeg\u0127lu madwarha.", "L-imqassijiet u l-bwieqi g\u0127aliha jkunu tad-deheb fin.", "L-imnara bil-b\u010bejje\u010b tag\u0127ha tkun ta' talent deheb fin.", "Qis li tag\u0127milha fuq il-mudell li int rajt fuq il-muntanja."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.26", "bookref": "EXO.26", "text": ["It-tabernaklu", "\"U tag\u0127mel it-tabernaklu b'g\u0127axar purtieri, tag\u0127milhom tal-g\u0127a\u017cel minsu\u0121 fin, vjola, porpra u skarlatt; bil-kerubini minsu\u0121in fihom, xog\u0127ol tas-seng\u0127a.", "Kull purtiera tkun tmienja u g\u0127oxrin drieg\u0127 twila, u erbat idrieg\u0127 wiesg\u0127a, kollha daqs wie\u0127ed.", "\u0126ames purtieri minnhom ikunu mg\u0127aqqdin flimkien wa\u0127da mal-o\u0127ra u l-\u0127amsa l-o\u0127ra jkunu mg\u0127aqqdin flimkien wa\u0127da mal-o\u0127ra.", "U tag\u0127mel qfieli vjola fil-keffa tal-purtiera ta' barra ta' sett minnhom, u hekk ukoll tag\u0127mel fil-keffa tal-purtiera ta' barra tas-sett l-ie\u0127or.", "Tag\u0127mel \u0127amsin qafla f'purtiera wa\u0127da, u \u0127amsin qafla fil-keffa tal-purtiera tat-tieni sett; il-qfieli jkunu jaqblu wa\u0127da mal-o\u0127ra.", "U tag\u0127mel \u0127amsin \u0127olqa tad-deheb, u tg\u0127aqqad il-purtieri kollha flimkien wa\u0127da mal-o\u0127ra; u hekk it-tabernaklu jkun \u0127a\u0121a wa\u0127da.", "\"Tag\u0127mel ukoll purtieri tax-xag\u0127ar tal-mog\u0127o\u017c g\u0127at-tinda tat-tabernaklu; tag\u0127mel \u0127dax minnhom.", "Kull purtiera tkun ta' tletin drieg\u0127 tul, u l-wisa' tag\u0127ha erbat idrieg\u0127; il-\u0127dax-il purtiera jkunu daqs wie\u0127ed.", "\u0126ames purtieri minnhom tg\u0127aqqadhom flimkien, u hekk ukoll is-sitta l-o\u0127ra, u titwi s-sitt wa\u0127da g\u0127al quddiem it-tinda.", "Tag\u0127mel \u0127amsin qafla fil-keffa tal-purtiera ta' barra f'sett, u \u0127amsin qafla o\u0127ra fil-keffa tal-purtiera ta' barra tas-sett l-ie\u0127or.", "Tag\u0127mel ukoll \u0127amsin \u0127olqa tal-bron\u017c; u dda\u0127\u0127al dawn il-\u0127oloq fil-qfieli; u tg\u0127aqqad it-tinda b'mod li ssir \u0127a\u0121a wa\u0127da.", "\"Il-bi\u010b\u010ba li jifdal mill-purtieri tat-tinda, nofs il-purtiera li tibqa', tiddendel g\u0127al wara t-tabernaklu.", "U d-drieg\u0127 f'na\u0127a u d-drieg\u0127 fin-na\u0127a l-o\u0127ra, li jifdal mit-tul tal-purtieri tat-tinda, jiddendlu mal-\u0121nub tat-tabernaklu, f'kull na\u0127a, biex jg\u0127attuh.", "U tag\u0127mel ukoll g\u0127ata g\u0127al fuq it-tinda mill-\u0121lud tal-muntun mi\u017cbug\u0127in \u0127omor, u g\u0127ata tad-denfil g\u0127al fuq kollox.", "It-tavlar tat-tabernaklu", "\"U tag\u0127mel twavel wieqfa tal-ga\u017c\u017ci g\u0127at-tabernaklu, kull wa\u0127da twila g\u0127axart idrieg\u0127, u drieg\u0127 u nofs wiesg\u0127a; ikun hemm \u017cew\u0121 min\u010botti f'kull tavla, biex tg\u0127aqqadhom ma' xulxin.", "Tag\u0127mel l-istess bit-twavel kollha tat-tabernaklu.", "Qassam it-twavel tat-tabernaklu b'dan il-mod: g\u0127oxrin tavla n-na\u0127a ta' isfel, i\u0127arsu lejn in-Nofsinhar; tag\u0127mel erbg\u0127in imaqg\u0127ad tal-fidda ta\u0127t l-g\u0127oxrin tavla, tnejn g\u0127al wa\u0127da g\u0127a\u017c-\u017cew\u0121 min\u010botti tag\u0127ha u \u017cew\u0121 imqag\u0127ad g\u0127al ta\u0127t l-o\u0127ra g\u0127a\u017c-\u017cew\u0121 min\u010botti tag\u0127ha.", "Fuq it-tieni na\u0127a, li t\u0127ares lejn it-Tramuntana, g\u0127oxrin tavla o\u0127ra, bl-erbg\u0127in maqg\u0127ad tal-fidda tag\u0127hom, tnejn ta\u0127t wa\u0127da u tnejn ta\u0127t l-o\u0127ra.", "Fuq in-na\u0127a ta' wara li t\u0127ares lejn il-Punent, tag\u0127mel sitt twavel.", "Tag\u0127mel \u017cew\u0121t itwavel ukoll g\u0127all-kantunieri n-na\u0127a ta' wara.", "Dawn ikunu mag\u0127qudin min-na\u0127a ta' isfel ma' xulxin, u mir-ras jid\u0127lu f'\u0127olqa wa\u0127da.", "Ag\u0127mel l-istess g\u0127at-tnejn; dawn iservu g\u0127a\u017c-\u017cew\u0121 kantunieri.", "Ikun hemm tmien twavel bil-maqg\u0127ad tag\u0127hom tal-fidda, sittax-il maqg\u0127ad b'kollox, \u017cew\u0121 imqag\u0127ad ta\u0127t tavla, u \u017cew\u0121 imqag\u0127ad ta\u0127t l-o\u0127ra.", "\"Ag\u0127mel traversi tal-ga\u017c\u017ci: \u0127amsa g\u0127at-twavel ta' na\u0127a, u \u0127amsa g\u0127an-na\u0127a l-o\u0127ra tat-tabernaklu; \u0127amsa o\u0127ra g\u0127an-na\u0127a ta' wara tat-tabernaklu li t\u0127ares lejn il-Punent.", "U t-traversa tan-nofs, f'nofs l-g\u0127oli tat-twavel, tg\u0127addi minn tarf g\u0127all-ie\u0127or.", "Iksi t-twavel bid-deheb, ag\u0127mel \u0127oloq tad-deheb biex i\u017commu t-traversi, u iksi t-traversi bid-deheb.", "\"Twaqqaf it-tabernaklu skont il-mudell li rajt fuq il-muntanja.", "Il-velu", "\"Tag\u0127mel velu tal-g\u0127a\u017cel minsu\u0121 fin, vjola, porpra u skarlatt, b'kerubini minsu\u0121in fih, xog\u0127ol tas-seng\u0127a.", "Dendlu b'gan\u010bijiet tad-deheb mal-erba' kolonni tal-ga\u017c\u017ci miksija bid-deheb, fuq erba' mqag\u0127ad tal-fidda.", "U int iddendel il-velu mal-anelli u dda\u0127\u0127al l-arka tax-xhieda miktuba 'l \u0121ewwa mill-velu.", "Il-velu g\u0127alikom ikun mifred bejn il-post qaddis u l-post il-qaddis .", "Tqieg\u0127ed l-g\u0127atu fuq l-arka tax-xhieda miktuba fil-post il-qaddis.", "'Il barra mill-velu tqieg\u0127ed il-mejda n-na\u0127a tat-Tramuntana: u l-imnara n-na\u0127a tan-Nofsinhar tat-tabernaklu biswit il-mejda.", "\"Fid-d\u0127ul tat-tabernaklu tag\u0127mel purtiera tal-g\u0127a\u017cel minsu\u0121 fin, vjola, porpra u skarlatt, xog\u0127ol in-nissie\u0121.", "Tag\u0127mel \u0127ames kolonni tal-ga\u017c\u017ci miksija bid-deheb g\u0127all-velu, ag\u0127mlilhom gan\u010bijiet tad-deheb, u \u0127ames imqag\u0127ad tal-bron\u017c."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.27", "bookref": "EXO.27", "text": ["L-artal tas-sagrifi\u010b\u010bju", "\"Tag\u0127mel l-artal tal-ga\u017c\u017ci, \u0127amest idrieg\u0127 tul, u \u0127amsa wisa'; l-artal ikun kwadru, tlitt idrieg\u0127 g\u0127oli.", "Tag\u0127millu qarn f'kull kantuniera, miksi bil-bron\u017c, bi\u010b\u010ba wa\u0127da mieg\u0127u.", "Tag\u0127millu l-\u0127wat g\u0127all-irmied, pwali, bwieqi, imqassijiet u twa\u0121en; dawn il-\u0127wejje\u0121 kollha tag\u0127milhom tal-bron\u017c.", "Tag\u0127millu gradilja ma\u0127duma b\u0127al xibka tal-bron\u017c; fl-erba' kantunieri tax-xibka tag\u0127mel erba' \u0127oloq tal-bron\u017c.", "Tqeg\u0127edha ta\u0127t il-\u0127anek tal-artal b'mod li x-xibka tasal sa nofs l-g\u0127oli tal-artal.", "Tag\u0127mel erba' lasti g\u0127all-artal, lasti tal-ga\u017c\u017ci, miksija bil-bron\u017c; u tg\u0127addihom minn \u0121ol-\u0127oloq, b'mod li l-lasti jkunu fuq i\u017c-\u017cew\u0121 na\u0127at tal-artal meta j\u0121orruh.", "Tag\u0127mlu tat-twavel u vojt minn \u0121ewwa, kif urejtek fuq il-muntanja.", "Il-bit\u0127a", "\"Tag\u0127mel bit\u0127a madwar it-tabernaklu; fuq in-na\u0127a tan-nofsinhar ikollha purtieri wieqfa, g\u0127a\u017cel minsu\u0121 fin, tul mitt drieg\u0127 g\u0127al na\u0127a wa\u0127da; u l-pilastri jkunu g\u0127oxrin u l-g\u0127oxrin maqg\u0127ad tag\u0127hom tal-bron\u017c, imma l-gan\u010bijiet tal-pilastri u l-faxex tag\u0127hom ikunu tal-fidda.", "U l-istess fuq in-na\u0127a tat-Tramuntana jkun hemm ma' tulha kollu purtieri wieqfa mitt drieg\u0127 tul, b'g\u0127oxrin pilastru u g\u0127oxrin maqg\u0127ad tal-bron\u017c, imma l-gan\u010bijiet tal-pilastri u l-faxex ikunu tal-fidda.", "G\u0127all-wisa' tal-bit\u0127a n-na\u0127a tal-Punent ikun hemm purtiera mdendla tul \u0127amsin drieg\u0127 b'g\u0127axar pilastri u g\u0127axar imqag\u0127ad g\u0127alihom.", "Il-wisa' tal-bit\u0127a n-na\u0127a ta' quddiem lejn il-Lvant ikun \u0127amsin drieg\u0127: b'purtiera ta' \u0127mistax-il drieg\u0127 fuq na\u0127a, bi tliet pilastri bl-imqag\u0127ad tag\u0127hom, u b'purtiera ta' \u0127mistax-il drieg\u0127 fuq in-na\u0127a l-o\u0127ra tal-bieb bi tliet pilastri bl-imqag\u0127ad tag\u0127hom.", "G\u0127all-bieb tal-bit\u0127a jkun hemm purtiera g\u0127oxrin drieg\u0127 wiesg\u0127a tal-g\u0127a\u017cel fin, minsu\u0121a bil-vjola, porpra u skarlatt, xog\u0127ol in-nissie\u0121; ikollha erba' pilastri u erba' mqag\u0127ad.", "Il-pilastri madwar il-bit\u0127a jkunu miksija bil-fidda; il-gan\u010bijiet ikunu wkoll tal-fidda, u l-imqag\u0127ad tal-bron\u017c.", "It-tul tal-bit\u0127a jkun mitt drieg\u0127, il-wisa' \u0127amsin, u l-g\u0127oli \u0127amest idrieg\u0127, bi drapp imdendel tal-g\u0127a\u017cel fin, u l-imqag\u0127ad tal-bron\u017c.", "It-tag\u0127mir kollu tat-tabernaklu g\u0127al kulma jen\u0127tie\u0121 u l-imrabat kollha tieg\u0127u u l-imrabat tal-bit\u0127a jkunu kollha tal-bron\u017c.", "\u017bejt g\u0127all-imnara", "\"Int tordna lil ulied I\u017crael biex i\u0121ibulek \u017cejt ta\u017c-\u017cebbu\u0121 mis\u0127uq fin g\u0127all-imnara, biex i\u017c\u017comm l-imsieba\u0127 mixg\u0127ula g\u0127al dejjem.", "U Aron u wliedu jqeg\u0127duha 'l barra mill-velu ta' quddiem it-tinda tax-xhieda miktuba u j\u017commuha mixg\u0127ula minn filg\u0127axija sa filg\u0127odu quddiem il-Mulej.", "\"Din tkun li\u0121i li g\u0127andha tit\u0127ares g\u0127al dejjem mill-poplu ta' I\u017crael minn \u0121enerazzjoni g\u0127al o\u0127ra."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.28", "bookref": "EXO.28", "text": ["L-ilbies tal-qassisin", "\"Ressaq lejk lil \u0127uk Aron u lil uliedu, minn fost il-poplu ta' I\u017crael, biex jaqduni b\u0127ala qassisin, Aron u wlied Aron, Nadab u Abi\u0127u, Elg\u0127a\u017car u Itamar.", "U int tag\u0127mel ilbies imqaddes g\u0127al Aron, \u0127uk, g\u0127all-\u0121ie\u0127 u g\u0127all-\u0121miel tieg\u0127u.", "Kellem lil dawk kollha li g\u0127andhom il-\u0127ila, u li jien \u017cejjint bl-ispirtu tal-g\u0127erf, biex jag\u0127mlu l-ilbies ta' Aron, biex tikkonsagrah qassis tieg\u0127i.", "Dan hu l-ilbies li g\u0127andhom jag\u0127mlu: pettorali, efod, mantar, tonka \u010b\u010bangjata, turbant u ter\u0127a.", "Jag\u0127mlu lbies sagru g\u0127al Aron \u0127uk u wliedu biex jaqduni b\u0127ala qassisin; u jie\u0127du biex ja\u0127dmuhom deheb u \u0127ajt vjola, porpra u skarlatt u g\u0127a\u017cel fin.", "L-efod", "\"Jag\u0127mlu l-efod mid-deheb, vjola, porpra u skarlatt, u g\u0127a\u017cel fin, xog\u0127ol tas-seng\u0127a.", "Ikollu \u017cew\u0121 bi\u010b\u010biet g\u0127al fuq l-ispallejn, imwa\u0127\u0127la mi\u017c-\u017cew\u0121t itruf biex jinqafel minn fuq.", "U l-faxxa li \u017c\u017commu f'postu tkun tal-istess xog\u0127ol tad-deheb u vjola, porpra u skarlatt, u g\u0127a\u017cel minsu\u0121 fin.", "\u0126u \u017cew\u0121 \u0127a\u0121riet tal-oni\u010bi, u onqox fihom l-ismijiet ta' wlied I\u017crael, sitta fuq wa\u0127da u sitta fuq l-o\u0127ra, skont l-ordni ta' twelidhom.", "B\u0127alma l-ar\u0121entier jonqox i\u010b-\u010brieket, hekk int tonqox l-ismijiet ta' wlied I\u017crael fi\u017c-\u017cew\u0121 \u0127a\u0121riet.", "Imbag\u0127ad \u0127ithom u ag\u0127laqhom f'dawra deheb, u wa\u0127\u0127alhom fuq i\u017c-\u017cew\u0121 b\u010bejje\u010b tal-efod, \u0121awhar g\u0127at-tifkira ta' wlied I\u017crael; u Aron i\u0121ib fuq spallejh l-ismijiet tag\u0127hom b'tifkira quddiem il-Mulej.", "U tag\u0127mel dwawar tad-deheb, u \u017cew\u0121 lazzijiet tad-deheb fin, mibrum b\u0127al \u0127bula, u twa\u0127\u0127al dawn i\u017c-\u017cew\u0121 lazzijiet mibruma mad-dwawar.", "Il-pettoral", "\"U tag\u0127mel il-pettoral tal-\u0121udizzju, xog\u0127ol tas-seng\u0127a b\u0127all-efod, tag\u0127mlu tad-deheb, vjola, porpra u skarlatt, u g\u0127a\u017cel minsu\u0121 fin.", "Ikun kwadru u mitwi, twil xiber b'xiber wisa'.", "U wa\u0127\u0127al fih erba' indani ta' \u0127a\u0121ar prezzju\u017c: l-ewwel indana: sardju, topazju u \u017cmerald; it-tieni indana: rubin, \u017caffir u djamant; it-tielet indana: \u0121ja\u010bint, agta u ametist, ir-raba' indana: krisoltu, oni\u010bi u djaspru.", "Ag\u0127laqhom fi dwawar tad-deheb.", "Ikun hemm tnax-il \u0127a\u0121ra daqs l-ismijiet ta' wlied I\u017crael, imnaqqxa b\u0127a\u010b-\u010brieket, kull wa\u0127da b'isimha skont it-tnax-il trib\u00f9.", "G\u0127all-pettoral ag\u0127mel lazzijiet tad-deheb fin mibruma b\u0127al \u0127bula; u ag\u0127millu wkoll \u017cew\u0121 \u0127olqiet tad-deheb, u qeg\u0127edhom fi\u017c-\u017cew\u0121t itruf tal-pettoral.", "U da\u0127\u0127al i\u017c-\u017cew\u0121 lazzijiet tad-deheb fi\u017c-\u017cew\u0121 \u0127olqiet fit-truf tal-pettoral.", "U \u017c-\u017cew\u0121t itruf ta\u017c-\u017cew\u0121 lazzijiet orbothom ma\u017c-\u017cew\u0121 dwawar u qeg\u0127edhom fuq il-bi\u010b\u010ba tal-efod minn quddiem.", "Ag\u0127mel \u017cew\u0121 \u0127olqiet o\u0127ra tad-deheb u qeg\u0127edhom fi\u017c-\u017cew\u0121t itruf tal-pettoral fuq in-na\u0127a ta' \u0121ewwa li tmiss mal-efod.", "U ag\u0127mel \u017cew\u0121 \u0127olqiet o\u0127ra tad-deheb, u wa\u0127\u0127alhom minn quddiem fit-tarf t'isfel ta' wa\u0127da mill-b\u010bejje\u010b tal-efod, fir-rabta tieg\u0127u 'l fuq mill-faxxa tal-efod.", "U jorbtu l-pettoral mill-\u0127oloq tieg\u0127u mal-\u0127oloq tal-efod b'kurdi\u010bella vjola, b'mod li ji\u0121i fuq il-faxxa tal-efod, u li l-pettoral ma jin\u0127allx minn fuq l-efod.", "\"Hekk Aron i\u0121ib fuq qalbu l-ismijiet ta' wlied I\u017crael fil-pettoral tal-\u0121udizzju meta jid\u0127ol fil-post qaddis, u j\u0121ibhom b'tifkira g\u0127al dejjem quddiem il-Mulej.", "Fil-pettoral tal-\u0121udizzju int tqieg\u0127ed l-Urim u t-Tummim .", "U jkunu fuq qalb Aron meta jid\u0127ol quddiem il-Mulej; hekk Aron i\u0121ib fuq qalbu dawn is-sinjali tal-\u0121udizzju fuq I\u017crael quddiem il-Mulej g\u0127al dejjem.", "Il-libsa tal-efod", "\"Ag\u0127mel ukoll il-libsa tal-efod kollha vjola.", "F'nofsha tag\u0127mlilha skullatura g\u0127ar-ras.", "Ag\u0127mel tberfila minsu\u0121a madwar il-fet\u0127a, b\u0127al skullatura ta' qmis biex ma ti\u010b\u010barratx.", "Mal-keffa tag\u0127ha ddendel b\u0127al rummien vjola, porpra u skarlatt, bi \u0121lie\u0121el tad-deheb dawramejt.", "\u0120ol\u0121ol tad-deheb u rummiena, \u0121ol\u0121ol tad-deheb u rummiena, mal-keffa tal-libsa, id-dawra kollha.", "U jilbisha Aron kull meta jkun jag\u0127mel is-servizz tieg\u0127u; u l-\u0127oss tag\u0127ha jinstama' meta jid\u0127ol fis-santwarju quddiem il-Mulej, u meta jo\u0127ro\u0121; u hekk ma jmutx.", "\"U ag\u0127mel strixxa tad-deheb fin, u onqox b\u0127al in\u010bi\u017cjoni fuq \u010burkett, 'Qaddis lill-Mulej', u t\u0127itha b'kurdi\u010bella vjola mat-turbant in-na\u0127a ta' quddiem.", "Tkun fuq \u0121bin Aron, u Aron jie\u0127u fuq spallejh il-\u0127tijiet li jsiru fir-riti li bihom ulied I\u017crael joffru d-doni mqaddsa tag\u0127hom; tkun fuq \u0121binu, biex jog\u0127\u0121bu lill-Mulej.", "\"Ag\u0127mel it-tonka \u010b\u010bangjata tal-g\u0127a\u017cel u t-turbant tal-g\u0127a\u017cel fin, u tag\u0127mel ter\u0127a tal-insi\u0121.", "\"Ag\u0127mel tonok g\u0127al ulied Aron u ag\u0127mlilhom trie\u0127i u turbant g\u0127as-seb\u0127 u l-\u0121miel tag\u0127hom.", "U libbishom lil Aron \u0127uk, u lil uliedu mieg\u0127u; idlikhom u kkonsagralhom idejhom ; u hekk tikkonsagrahom biex ikunu qassisin tieg\u0127i.", "U int ag\u0127mlilhom qliezet tal-g\u0127a\u017cel, biex jg\u0127attu l-g\u0127era tag\u0127hom, minn qaddhom sa rkubbtejhom.", "U jilbsuhom Aron u wliedu, meta jid\u0127lu fit-tinda tal-laqg\u0127a ta' Alla jew x\u0127in jersqu lejn l-artal biex iservu fis-santwarju; biex ma jkollhom ebda \u0127tija u ma jmutux.", "Din hi l-li\u0121i g\u0127alih u g\u0127al nislu g\u0127al dejjem."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.29", "bookref": "EXO.29", "text": ["Il-konsagrazzjoni tal-qassisin", "\"Dan hu r-rit li g\u0127andek i\u017c\u017comm biex tikkonsagrahom, u jservuni b\u0127ala qassisin.", "\u0126u g\u0127o\u0121ol u \u017cew\u0121 imtaten bla difett.", "\u0126u \u0127ob\u017c a\u017c\u017cmu u ftajjar bla \u0127mira miblula fi\u017c-\u017cejt, u ftajjar irqaq midluka bi\u017c-\u017cejt, u ag\u0127milhom mid-dqiq tal-qam\u0127.", "U qeg\u0127edhom f'qoffa wa\u0127da, u \u0121ibhom fil-qoffa, u \u0121ib ukoll l-g\u0127o\u0121ol u l-imtaten.", "Ressaq lil Aron u 'l uliedu \u0127dejn il-bieb tat-tinda tal-laqg\u0127a, u a\u0127silhom bl-ilma.", "\u0126u l-ilbiesi u libbes lil Aron bit-tonka u l-libsa tal-efod, l-efod, u l-pettoral, u \u0127a\u017c\u017cmu bil-faxxa tal-efod, u qeg\u0127edlu t-turbant fuq rasu u qieg\u0127ed il-kuruna mqaddsa fuq it-turbant.", "U \u0127u \u017c-\u017cejt g\u0127ad-dlik u sawwabhulu fuq rasu u kkonsagrah.", "Imbag\u0127ad ressaq lil uliedu; libbishom it-tonok; \u0127a\u017c\u017cimhom bit-trie\u0127i, u xiddilhom it-turbant; u s-sa\u010berdozju jkun tag\u0127hom b'li\u0121i g\u0127al dejjem.", "Hekk int tag\u0127mel qassisin lil Aron u lil uliedu.", "\"Imbag\u0127ad \u0121ib l-g\u0127o\u0121ol \u0127dejn it-tinda tal-laqg\u0127a, u huma jqieg\u0127du idejhom fuq rasu.", "U int oqtol l-g\u0127o\u0121ol quddiem il-Mulej, \u0127dejn il-bieb tat-tinda tal-laqg\u0127a.", "\u0126u ftit mid-demm tal-g\u0127o\u0121ol, u qieg\u0127du fuq qrun l-artal b'subg\u0127ajk; u l-bqija tad-demm sawbu kollu f'ri\u0121lejn l-artal.", "\u0126u x-xa\u0127am li jiksi l-\u0121ewwieni u t-tebqa tal-fwied u \u017c-\u017cew\u0121 kilwiet b'xa\u0127amhom, u a\u0127raqhom fuq l-artal.", "Imma l-la\u0127am tal-g\u0127o\u0121ol, il-\u0121ild u l-\u0127mie\u0121 tieg\u0127u a\u0127raqhom barra l-kamp.", "Dan hu sagrifi\u010b\u010bju tal-purifikazzjoni.", "\"Imbag\u0127ad \u0127u wie\u0127ed mill-imtaten, u Aron u wliedu jqieg\u0127du idejhom fuq ras il-muntun.", "Oqtol il-muntun, i\u0121bor id-demm tieg\u0127u, u xerrdu fuq l-artal madwaru kollu.", "Imbag\u0127ad qatta' l-muntun b\u010bejje\u010b, a\u0127sel il-\u0121ewwieni u s-saqajn tieg\u0127u, u qeg\u0127edhom fuq il-b\u010bejje\u010b u r-ras; u mbag\u0127ad a\u0127raq il-muntun kollu fuq l-artal.", "Sagrifi\u010b\u010bju tal-\u0127ruq ifu\u0127 quddiem il-Mulej, hu, sagrifi\u010b\u010bju bin-nar quddiem il-Mulej.", "\"\u0126u l-muntun l-ie\u0127or; u Aron u wliedu jqieg\u0127du idejhom fuqu; u int oqtol il-muntun u \u0127u ftit minn demmu u miss bih tarf il-widna l-leminija ta' Aron u tarf il-widna l-leminija ta' wliedu, u fuq subag\u0127hom il-kbir ta' idhom il-leminija, u subag\u0127hom il-kbir ta' sieqhom il-leminija, u xerred il-bqija tad-demm ta\u0127t l-artal madwaru kollu.", "Imbag\u0127ad tie\u0127u ftit mid-demm li jkun hemm fuq l-artal u mi\u017c-\u017cejt tal-konsagrazzjoni, u roxx minnu fuq Aron u fuq ilbiesu, u fuq uliedu u lbieshom.", "Hekk hu u lbiesu jkunu kkonsagrati, u wliedu u lbies uliedu wkoll mieg\u0127u.", "\"Imbag\u0127ad \u0127u x-xa\u0127am tal-muntun, u d-denb, u x-xa\u0127am li jiksi l-\u0121ewwieni, u t-tebqa tal-fwied, u \u017c-\u017cew\u0121 kliewi b'xa\u0127amhom, u s-sieq il-leminija, - g\u0127ax dan hu l-muntun tal-konsagrazzjoni tal-qassisin; \u0127u \u0127ob\u017ca u ftira bi\u017c-\u017cejt u ftira o\u0127ra rqiqa mill-qoffa tal-a\u017c\u017cmu li qieg\u0127ed quddiem il-Mulej.", "Qieg\u0127ed dan kollu f'idejn Aron u idejn uliedu, u jg\u0127olluhom u jxejruhom quddiem il-Mulej.", "Imbag\u0127ad \u0127u kollox minn idejhom u a\u0127raqhom fuq l-artal flimkien mas-sagrifi\u010b\u010bju tal-\u0127ruq, sagrifi\u010b\u010bju jfu\u0127 quddiem il-Mulej, sagrifi\u010b\u010bju tan-nar quddiem il-Mulej.", "\"\u0126u s-sidra tal-muntun tal-konsagrazzjoni ta' Aron u g\u0127olliha u xejjirha quddiem il-Mulej ; u dan ikun sehmek.", "Hekk tqaddes is-sidra li tkun xejjirt u offrejt; u s-sieq tal-muntun tal-konsagrazzjoni li int g\u0127ollejt u offrejt, u li tmiss lill-qassisin, lil Aron u 'l uliedu; tmiss lilhom, lil Aron u wliedu bi dritt g\u0127al dejjem, b\u0127ala offerta mill-poplu ta' I\u017crael.", "Dan ikun sehem il-qassisin mill-offerti tas-sliem li joffri l-poplu ta' I\u017crael.", "Din hi l-offerta tag\u0127hom lill-Mulej.", "\"L-ilbies ikkonsagrat ta' Aron, ikun g\u0127al uliedu warajh, jilbsuh meta jkunu midluka u kkonsagrati.", "Ibnu, li jkun qassis floku, jilbishom g\u0127al sebat ijiem kull meta jid\u0127ol fit-tinda tal-laqg\u0127a biex jag\u0127mel is-servizz fis-santwarju.", "\"Int \u0127u l-muntun tal-konsagrazzjoni u g\u0127alli la\u0127mu f'post qaddis.", "U Aron u wliedu jieklu l-la\u0127am tal-muntun u l-\u0127ob\u017c li jkun hemm fil-qoffa \u0127dejn il-bieb tat-tinda tal-laqg\u0127a.", "Jieklu dak kollu li bih saret it-tpattija g\u0127all-\u0127atra u l-konsagrazzjoni tag\u0127hom; ebda profan ma jista' jiekol minnu, g\u0127ax dan ikel qaddis.", "Jekk imbag\u0127ad jibqa' sa filg\u0127odu xi fdal mil-la\u0127am offert g\u0127all-\u0127atra jew mill-\u0127ob\u017c offert, int g\u0127andek ta\u0127arqu bin-nar, m'g\u0127andux jittiekel, g\u0127ax \u0127a\u0121a qaddisa.", "\"Dan int tag\u0127mel ma' Aron u wliedu, skont ma ordnajtlek; sebat ijiem idum ir-rit tal-konsagrazzjoni.", "Int offri g\u0127o\u0121ol kuljum b'sagrifi\u010b\u010bju tal-purifikazzjoni g\u0127all-espjazzjoni.", "Int ukoll toffri sagrifi\u010b\u010bju tal-purifikazzjoni g\u0127all-artal meta ti\u0121i biex tag\u0127mel g\u0127alik ir-rit tal-espjazzjoni, u tidilku u tikkonsagrah.", "Sebat ijiem idum ir-rit tal-espjazzjoni g\u0127all-artal; u l-artal isir \u0127a\u0121a mill-aktar qaddisa, u kull min imiss mieg\u0127u jitqaddes .", "Is-sagrifi\u010b\u010bju ta' kuljum", "\"Dan hu li g\u0127andek toffri g\u0127al dejjem fuq l-artal: \u017cew\u0121t i\u0127rief ta' dik is-sena kuljum; \u0127aruf filg\u0127odu u ie\u0127or filg\u0127axija.", "Mal-ewwel wie\u0127ed toffri daqs sieg\u0127 dqiq fin ma' tlitt infas ta\u017c-\u017cebbu\u0121 mis\u0127uq; u sawwab tlitt infas inbid.", "Int toffri l-\u0127aruf l-ie\u0127or filg\u0127axija, u b\u0127al filg\u0127odu toffri mieg\u0127u d-dqiq u t-tiswib ta\u017c-\u017cejt u l-inbid - offerta tfu\u0127, offerta bin-nar lill-Mulej.", "Din tkun sagrifi\u010b\u010bju tal-\u0127ruq g\u0127al dejjem minn \u0121enerazzjoni g\u0127al o\u0127ra tag\u0127kom quddiem il-bieb tat-tinda tal-laqg\u0127a, fejn niltaqa' mieg\u0127ek biex hemm inkellmek.", "Hemm niltaqa' mal-poplu ta' I\u017crael, u tkunu mqaddsa bil-glorja tieg\u0127i.", "Jien nikkonsagra t-tinda tal-laqg\u0127a u l-artal; u nikkonsagra wkoll lil Aron u lil uliedu biex ikunu qassisin \u0127a jservuni.", "\"Jien ng\u0127ammar f'nofs ulied I\u017crael, u jien inkun Alla tag\u0127hom, u huma jkunu jafu li jien il-Mulej, Alla tag\u0127hom, li \u0127ri\u0121thom mill-art tal-E\u0121ittu biex ng\u0127ammar f'nofshom.", "Jien il-Mulej Alla tag\u0127hom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.30", "bookref": "EXO.30", "text": ["L-artal tal-in\u010bens", "\"Int tag\u0127mel l-artal biex ta\u0127raq l-in\u010bens fuqu, tag\u0127mlu tal-injam tal-ga\u017c\u017ci, u jkun kwadru: drieg\u0127 tul, u drieg\u0127 wisa'; u \u017cew\u0121t idrieg\u0127 g\u0127oli, bil-qrun \u0127er\u0121in minnu.", "U int tiksih bid-deheb fin: il-wi\u010b\u010b, il-\u0121nub dawramejt, u l-qrun.", "U tag\u0127millu kuruna tad-deheb madwaru.", "Tag\u0127millu \u017cew\u0121 \u0127olqiet tad-deheb; tqeg\u0127edhom ta\u0127t il-kuruna fuq \u017cew\u0121 na\u0127at, u jkunu jservu biex jid\u0127lu fihom il-lasti biex i\u0121orruh bihom.", "Dawn il-lasti tag\u0127milhom mill-injam tal-ga\u017c\u017ci, u tiksihom bid-deheb.", "Imbag\u0127ad tqieg\u0127du quddiem il-velu biswit l-arka tax-xhieda miktuba fejn jien niltaqa' mieg\u0127ek.", "Aron ja\u0127raq l-in\u010bens ifu\u0127 fuqu; ja\u0127arqu kull filg\u0127odu meta jid\u0127ol biex inaddaf u jlesti l-imsieba\u0127; u ja\u0127arqu wkoll filg\u0127axija x\u0127in iqieg\u0127ed l-imsieba\u0127.", "Hekk ikun hemm dejjem in\u010bens ja\u0127raq quddiem il-Mulej, minn \u0121enerazzjoni g\u0127al o\u0127ra.", "Toffrux fuqu in\u010bens profan, lanqas sagrifi\u010b\u010bju tal-\u0127ruq, jew xi offerta tal-qam\u0127; u ssawwab xejn fuqu.", "Aron jag\u0127mel ir-rit tal-espjazzjoni fuq qrunu darba fis-sena; jag\u0127mel ir-rit tal-espjazzjoni darba fis-sena bid-demm tas-sagrifi\u010b\u010bju tal-purifikazzjoni matul il-\u0121enerazzjonijiet kollha; rit mill-aktar qaddis g\u0127all-Mulej.\"", "L-offerta g\u0127at-tabernaklu", "U l-Mulej qal lil Mos\u00e8: \"Meta ti\u0121i biex tg\u0127odd lil ulied I\u017crael, kull wie\u0127ed, malli tg\u0127oddu, jag\u0127ti xi \u0127a\u0121a lill-Mulej g\u0127all-fidwa tieg\u0127u nnifsu, li ma jkun hemm ebda mard fostkom waqt l-g\u0127add.", "Kull min ikun mag\u0127dud i\u0127allas dan: nofs xekel skont ix-xwiekel tas-santwarju - xekel ta' g\u0127oxrin gera - u nofs xekel b\u0127ala offerta lill-Mulej.", "Kull wie\u0127ed li jg\u0127addi mal-mag\u0127dudin, minn g\u0127oxrin sena 'l fuq, i\u0127allas it-taxxa tal-Mulej.", "\u0126add, la sinjur u anqas fqir, ma g\u0127andu j\u0127allas aktar jew inqas minn nofs xekel g\u0127all-fidwa tieg\u0127u nnifsu meta jag\u0127mlu l-offerta tal-Mulej.", "Il-flus tal-fidwa li ti\u0121bor ming\u0127and il-poplu jmorru g\u0127all-\u0127ti\u0121iet tat-tinda tal-laqg\u0127a; hekk din l-offerta sservi biex tfakkar il-Mulej f'ulied I\u017crael, g\u0127all-fidwa tag\u0127kom infuskom.\"", "Il-\u0127awt tal-bron\u017c", "Il-Mulej qal lil Mos\u00e8: \"Int tag\u0127mel ukoll \u0127awt tal-bron\u017c, bil-maqg\u0127ad tal-bron\u017c, g\u0127all-\u0127asil.", "Tqieg\u0127du bejn it-tinda tal-laqg\u0127a u l-artal, u timlieh bl-ilma.", "Fih Aron u wliedu ja\u0127slu idejhom u ri\u0121lejhom.", "Kull meta jid\u0127lu fit-tinda, jew kull meta jersqu jservu \u0127dejn l-artal u joffru s-sagrifi\u010b\u010bju tal-\u0127ruq lill-Mulej, huma g\u0127andhom jin\u0127aslu bl-ilma, inkella jmutu.", "Ja\u0127slu idejhom u ri\u0121lejhom, inkella jmutu; din hi li\u0121i g\u0127al dejjem g\u0127alihom, g\u0127alih u g\u0127al nislu minn \u0121enerazzjoni g\u0127al o\u0127ra.\"", "I\u017c-\u017cejt tal-konsagrazzjoni", "Il-Mulej kellem lil Mos\u00e8 u qallu: \"\u0126u mill-a\u0127jar \u0127wawar; \u0127ames mitt xekel ta' mirra safja; daqs nofsha kannella tfu\u0127, ji\u0121ifieri, mitejn u \u0127amsin xekel; mitejn u \u0127amsin xekel o\u0127ra qasab tal-fwie\u0127a; \u0127ames mitt xekel kassja skont ix-xekel tas-santwarju; u \u0127inn \u017cejt ta\u017c-\u017cebbu\u0121.", "B'dawn kollha tag\u0127mel i\u017c-\u017cejt g\u0127ad-dlik imqaddes; fwie\u0127a ma\u0127duma bis-seng\u0127a ta' fewwie\u0127; ikun \u017cejt ikkonsagrat g\u0127all-unzjonijiet.", "Bih int tidlek it-tinda tal-laqg\u0127a u l-arka tax-xhieda miktuba; il-mejda u t-tag\u0127mir kollu tag\u0127ha; l-imnara u l-b\u010bejje\u010b tag\u0127ha kollha; l-artal tal-in\u010bens; u l-artal tas-sagrifi\u010b\u010bju tal-\u0127ruq bit-tag\u0127mir kollu tieg\u0127u; u l-\u0127awt u l-maqg\u0127ad tieg\u0127u.", "Int tikkonsagrahom biex ikunu \u0127wejje\u0121 mill-aktar qaddisa; u kulma jmiss mag\u0127hom jitqaddes.", "Int tidlek lil Aron u wliedu, u tikkonsagrahom biex iservuni ta' qassisin.", "Int tg\u0127id lill-poplu ta' I\u017crael: 'Dan ikun g\u0127alija \u017c-\u017cejt qaddis tal-konsagrazzjoni, minn nisel g\u0127al nisel tag\u0127kom.", "Ma g\u0127andux jissawwab fuq \u0121isem il-bniedem, u tag\u0127milx ta\u0127lita o\u0127ra b\u0127alha; g\u0127ax hu kkonsagrat u g\u0127andu jkun qaddis g\u0127alikom.", "Min jag\u0127mel ta\u0127lita b\u0127alha, jew min isawbu fuq xi wie\u0127ed profan, jinqata' minn niesu.' \"", "L-in\u010bens", "U l-Mulej qal lil Mos\u00e8: \"\u0126u daqs wie\u0127ed minn dawn il-\u0127wawar: stakti, bebbux ifu\u0127, galbanu, u in\u010bens ifu\u0127.", "Ag\u0127mel minnhom in\u010bens ifu\u0127, im\u0127allat bil-mel\u0127, ta\u0127lita b\u0127al tal-fewwie\u0127, safja u qaddisa.", "Is\u0127aq ftit minnu fi trab irqiq, u qieg\u0127ed ftit minnu quddiem ix-xhieda miktuba fit-tinda tal-laqg\u0127a, fejn jien niltaqa' mieg\u0127ek: tkun g\u0127alikom \u0127a\u0121a mill-aktar qaddisa.", "U dan l-in\u010bens li int tag\u0127mel skont din it-ta\u0127lita, tag\u0127mlux b\u0127alu; g\u0127alikom tkun \u0127a\u0121a kkonsagrata lill-Mulej.", "Min jag\u0127mel b\u0127alha biex jitfewwa\u0127 biha, jinqata' minn niesu.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.31", "bookref": "EXO.31", "text": ["In-nies tas-seng\u0127a", "U l-Mulej kellem lil Mos\u00e8 u qallu: \"Ara, jien sejja\u0127t b'ismu lil Besalel bin Uri, bin \u0126ur, mit-trib\u00f9 ta' \u0120uda; u mlejtu bl-ispirtu ta' Alla, b'\u0127ila u b'dehen, bl-g\u0127erf u bis-seng\u0127a f'kull xog\u0127ol; biex ifassal u jimmudella, u ja\u0127dem fid-deheb, fil-fidda u fil-bron\u017c; jonqox il-\u0127a\u0121ar g\u0127at-tqeg\u0127id u ja\u0127dem l-injam g\u0127al kull xog\u0127ol.", "\"Ara jien g\u0127a\u017cilt g\u0127al mieg\u0127u lil O\u0127olijab, bin A\u0127isamak, mit-trib\u00f9 ta' Dan; u tajt il-\u0127ila lin-nies kapa\u010bi biex jag\u0127mlu kulma kkmandajtek; it-tinda tal-laqg\u0127a, l-arka tax-xhieda miktuba u l-g\u0127atu tag\u0127ha, u t-tag\u0127mir kollu tat-tinda; il-mejda bit-tag\u0127mir tag\u0127ha, l-imnara s-safja u l-b\u010bejje\u010b tag\u0127ha; l-artal tal-in\u010bens, l-artal tas-sagrifi\u010b\u010bji ma\u0127ruqa bit-tag\u0127mir tieg\u0127u; il-\u0127awt bil-maqg\u0127ad tieg\u0127u; l-ilbies tas-servizz u l-ilbies sagru ta' Aron, il-qassis; ilbies uliedu, biex iservu ta' qassisin; i\u017c-\u017cejt tal-konsagrazzjoni, l-in\u010bens ifu\u0127 g\u0127all-post qaddis; kollox g\u0127andhom jag\u0127mlu kif ordnajtlek.\"", "Il-\u0127arsien tas-Sibt", "U l-Mulej qal lil Mos\u00e8: \"Kellem lil ulied I\u017crael u g\u0127idilhom: 'Fuq kollox \u0127arsu s-Sibtijiet tieg\u0127i.", "G\u0127ax dan hu s-sinjal bejni u bejnkom, minn \u0121enerazzjoni g\u0127al o\u0127ra, li jien il-Mulej li nqaddiskom.", "T\u0127arsu s-Sibt, g\u0127ax hu qaddis g\u0127alikom.", "Min jiksru jmut \u017cgur, g\u0127ax min jag\u0127mel xi xog\u0127ol fih jinqata' minn niesu.", "Int ta\u0127dem g\u0127al sitt ijiem, imma s-seba' jum hu s-Sibt tal-mistrie\u0127, jum qaddis g\u0127all-Mulej; kull min ja\u0127dem f'jum is-Sibt, ikun \u0127aqqu l-mewt.", "Ulied I\u017crael g\u0127andhom i\u0127arsu s-Sibt, i\u0127arsuh minn \u0121enerazzjoni g\u0127al o\u0127ra, b\u0127ala patt g\u0127al dejjem.", "Ikun sinjal g\u0127al dejjem bejni u bejn ulied I\u017crael, g\u0127aliex f'sitt ijiem g\u0127amel il-Mulej is-smewwiet u l-art, u fis-seba' jum waqaf mix-xog\u0127ol u strie\u0127.\"", "Meta temm jit\u0127addet ma' Mos\u00e8 fuq il-muntanja tas-Sinaj, il-Mulej tah it-twavel tal-\u0121ebel miktuba bis-saba' ta' Alla."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.32", "bookref": "EXO.32", "text": ["L-g\u0127o\u0121ol tad-deheb", "Il-poplu, meta ra li Mos\u00e8 ddawwar ma ni\u017cel minn fuq il-muntanja, in\u0121abar madwar Aron u qallu: \"Qum u ag\u0127mlilna allat li jimxu quddiemna , g\u0127ax dan Mos\u00e8, il-bniedem li tellag\u0127na mill-art tal-E\u0121ittu, ma nafux x'sar minnu.\"", "Aron we\u0121ibhom: \"Ne\u0127\u0127u l-imsielet tad-deheb li hemm imdendlin ma' widnejn in-nisa tag\u0127kom u ta' wliedkom, subien u bniet, u \u0121ibuhomli.\"", "U l-poplu kollu ne\u0127\u0127a l-imsielet tad-deheb li kellhom f'widnejhom, u \u0121abuhom lil Aron.", "U \u0127adhom minn idejhom, xe\u0127ethom fil-forma, u g\u0127amel g\u0127o\u0121ol tal-metal imdewweb.", "U qalu: \"Dawn huma l-allat tieg\u0127ek, ja I\u017crael, li tellg\u0127uk mill-art tal-E\u0121ittu.\"", "Malli ra dan Aron bena artal quddiemhom u g\u0127amel sej\u0127a u qal: \"G\u0127ada ssir festa lill-Mulej.\"", "U bakkru filg\u0127odu, offrew is-sagrifi\u010b\u010bji u \u0121iebu offerti tas-sliem.", "U l-poplu kollu qag\u0127ad jiekol u jixrob, u mbag\u0127ad qamu jixxalaw.", "Il-Mulej qal lil Mos\u00e8: \"Mur u in\u017cel, g\u0127aliex t\u0127assar il-poplu tieg\u0127ek, li inti tellajt mill-E\u0121ittu.", "Malajr warrbu mit-triq li jiena wrejthom: g\u0127amlu g\u0127alihom g\u0127o\u0121ol tal-metall imdewweb, ni\u017clu wi\u010b\u010bhom fl-art iqimuh, u offrewlu sagrifi\u010b\u010bju u qalu: 'Dawn huma l-allat tieg\u0127ek, I\u017crael, li tellg\u0127uk mill-art tal-E\u0121ittu.'", "\" U l-Mulej issokta jg\u0127id lil Mos\u00e8: \"Jiena \u0127arist lejn dan il-poplu, u rajt li hu poplu ta' ras iebsa.", "\u0126allini wa\u0127di, issa, \u0127alli nixg\u0127el il-korla tieg\u0127i g\u0127alihom u neqridhom.", "U lilek nag\u0127mlek \u0121ens kbir.\"", "Mos\u00e8 mbag\u0127ad talab bil-\u0127niena quddiem il-Mulej, Alla tieg\u0127u, u qal: \"G\u0127aliex, Mulej, tixg\u0127el bil-korla tieg\u0127ek g\u0127all-poplu tieg\u0127ek, li int, b'\u0127ila kbira u b'id qawwija, \u0127ri\u0121tu mill-art tal-E\u0121ittu?", "L-g\u0127ala g\u0127andhom jg\u0127idu l-E\u0121izzjani: 'Araw x'deni g\u0127amlilhom: \u0127ari\u0121hom biex itemmhom fil-muntanji u jeqridhom minn wi\u010b\u010b l-art?'", "Er\u0121a' lura mis-sa\u0127na tal-korla tieg\u0127ek, u re\u0121\u0121a' lura l-\u0127sara li trid tag\u0127mel lill-poplu tieg\u0127ek.", "Ftakar f'Abraham, f'I\u017cakk u f'I\u017crael, il-qaddejja tieg\u0127ek, li int \u0127liftilhom bik innifsek u g\u0127edtilhom: 'Inkattar in-nisel tag\u0127kom b\u0127all-kwiekeb tas-sema, u din l-art kollha, li jien weg\u0127edt, nag\u0127tiha lil nisilkom b\u0127ala wirt g\u0127al dejjem.'", "\" U l-Mulej nidem mill-\u0127sara li qal li kien se jag\u0127mel lill-poplu tieg\u0127u.", "Mos\u00e8 jkisser it-twavel tal-li\u0121i", "U Mos\u00e8 dar u ni\u017cel minn fuq il-muntanja bi\u017c-\u017cew\u0121 twavel tax-xhieda f'idejh, miktuba minn na\u0127a u minn o\u0127ra.", "It-twavel kienu xog\u0127ol Alla; u l-kitba kienet kitbet Alla, minquxa fuq it-twavel.", "Malli \u0120o\u017cw\u00e8 sama' l-g\u0127ag\u0127a tan-nies, qal lil Mos\u00e8: \"Hemm \u0127oss ta' xi taqbida fil-kamp.\"", "U wie\u0121bu:", "\"Mhux \u0127oss l-g\u0127ajjat ta' reb\u0127a;", "Mhux \u0127oss l-g\u0127ajjat ta' telfa.", "Imma l-\u0127oss ta' g\u0127ana li qieg\u0127ed nisma'.\"", "Malli qorob lejn il-kamp u ra l-g\u0127o\u0121ol u \u017c-\u017cfin, Mos\u00e8 xeg\u0127el bil-korla, tajjar it-twavel minn idejh, u kissirhom ta\u0127t il-muntanja.", "U qabad l-g\u0127o\u0121ol, li kienu g\u0127amlu, u \u0127arqu fin-nar; sa\u0127qu sakemm g\u0127amlu trab, u \u0127alltu mal-ilma, u sqieh lil ulied I\u017crael.", "U Mos\u00e8 qal lil Aron: \"X'g\u0127amillek dan il-poplu biex \u0121ibt din il-\u0127tija kbira fuqu?\"", "Aron wie\u0121eb: \"Tixg\u0127elx bil-qilla, Sidi!", "Int taf li dan il-poplu hu mi\u0121bud g\u0127all-\u0127a\u017cen.", "Qaluli: 'Ag\u0127mlilna allat li jimxu quddiemna, g\u0127ax dan Mos\u00e8, il-bniedem li tellag\u0127na mill-E\u0121ittu, ma nafux x'sar minnu.'", "U jien g\u0127edtilhom: 'Min g\u0127andu xi deheb, jin\u017cg\u0127u u jag\u0127tihuli.'", "Imbag\u0127ad jien tfajtu fin-nar u \u0127are\u0121 dan l-g\u0127o\u0121ol.\"", "Il-kastig", "Mos\u00e8 ra li l-poplu kien bla ra\u017can, g\u0127ax Aron ne\u0127\u0127ielu kull ra\u017can, b'g\u0127ajb g\u0127alihom quddiem l-g\u0127edewwa tag\u0127hom.", "Imbag\u0127ad Mos\u00e8 qag\u0127ad fil-bieb tal-kamp u qalilhom: \"Min i\u017comm mal-Mulej ji\u0121i \u0127dejja.\"", "U wlied Levi kollha n\u0121abru \u0127dejh.", "U qalilhom: \"Dan jg\u0127id il-Mulej, Alla ta' I\u017crael: '\u0126a jie\u0127u kull wie\u0127ed is-sejf tieg\u0127u u jit\u0127a\u017c\u017cem bih.", "Aqsmu u er\u0121g\u0127u aqsmu l-kamp minn na\u0127a g\u0127al o\u0127ra, minn bieb g\u0127al bieb, u oqtlu kull wie\u0127ed, imqar lil \u0127uh, lil \u0127abibu, lil \u0121aru.'", "\" Ulied Levi g\u0127amlu kif qalilhom Mos\u00e8.", "Dak in-nhar inqerdu mill-poplu tlitt elef ru\u0127.", "Mos\u00e8 qal: \"Illum intom ikkonsagrajtu rwie\u0127kom lil \u0127utkom; u \u0121bidtu llum il-barka fuqkom.\"", "Mos\u00e8 jitlob g\u0127all-poplu", "L-g\u0127ada Mos\u00e8 kellem lill-poplu u qallu: \"G\u0127amiltu dnub kbir.", "Issa nitla' \u0127dejn il-Mulej, g\u0127andi mnejn naqlg\u0127alkom il-ma\u0127fra.\"", "G\u0127alhekk Mos\u00e8 ra\u0121a' mar g\u0127and il-Mulej u qallu: \"Ah! dan il-poplu g\u0127amel dnub kbir, g\u0127ax g\u0127amlu alla tad-deheb.", "Issa, jekk trid ta\u0127frilhom, a\u0127frilhom; imma jekk ma ta\u0127frilhomx \u0127assarni mill-ktieb li inti ktibt.\"", "Il-Mulej wie\u0121eb lill-Mos\u00e8: \"Mill-ktieb tieg\u0127i n\u0127assar lill-bniedem li jidneb.", "Mur issa, mexxi lill-poplu g\u0127al fejn g\u0127edtlek.", "Ara, l-an\u0121lu tieg\u0127i jimxi quddiemek; i\u017cda jasal jum meta n\u017curhom u nikkastigahom g\u0127al dnubiethom.\"", "U l-Mulej darab il-poplu talli g\u0127amel l-g\u0127o\u0121ol li kien sawwarlu Aron."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.33", "bookref": "EXO.33", "text": ["L-ordni g\u0127at-tluq", "Il-Mulej kellem lil Mos\u00e8: \"Mur, itla' minn hawn, int u l-poplu li int tellajt mill-E\u0121ittu, lejn l-art li jien \u0127lift li nag\u0127ti lil Abraham, lil I\u017cakk, u lil \u0120akobb; u g\u0127edtilhom: 'Lil nislek nag\u0127tiha.'", "Jien nibg\u0127at l-an\u0121lu tieg\u0127i quddiemek u nke\u010b\u010bi minn quddiemek il-Kang\u0127anin u l-Amurrin, il-\u0126ittin u l-Peri\u017c\u017cin, il-\u0126iwwin u l-\u0120ebusin; lejn art tnixxi \u0127alib u g\u0127asel.", "Jien ma nitlax f'nofskom mag\u0127kom, g\u0127ax int poplu ta' ras iebsa, li ma mmurx neqirdek fit-triq.\"", "Il-poplu sama' din l-a\u0127bar \u0127a\u017cina, sewdu qalbhom, u \u0127add ma libes \u0127wejje\u0121 sbie\u0127 fuqu.", "U l-Mulej qal lil Mos\u00e8: \"G\u0127id lil ulied I\u017crael: 'Intom poplu ta' ras iebsa.", "Jekk jiena ni\u0121i mag\u0127kom, f'waqt wie\u0127ed jien nista' neqirdek.", "U issa ne\u0127\u0127i t-ti\u017cjin kollu minn fuqek, u nkun naf x'g\u0127andi nag\u0127millek.'", "\" U wlied I\u017crael ne\u0127\u0127ew minn fuqhom it-ti\u017cjin kollu, minn mindu \u0127allew il-muntanja tal-\u0126oreb 'il quddiem.", "Mos\u00e8 kien jie\u0127u tinda u jwaqqafha barra l-kamp, u 'l bog\u0127od mill-kamp, u semmieha: 'It-tinda tal-laqg\u0127a '.", "Kull min kien ifittex il-Mulej, kien jo\u0127ro\u0121 lejn it-tinda tal-laqg\u0127a, li kienet barra l-kamp.", "Kull meta Mos\u00e8 kien jo\u0127ro\u0121 lejn it-tinda kien iqum il-poplu kollu u kull wie\u0127ed kien joqg\u0127od wieqaf quddiem it-tinda, u j\u0127arsu lejn Mos\u00e8 sa ma jid\u0127ol fit-tinda.", "Kull meta Mos\u00e8 kien jid\u0127ol fit-tinda kienet tin\u017cel kolonna ta' s\u0127ab, u tieqaf fil-bieb, u titkellem ma' Mos\u00e8.", "Il-poplu kollu kien jara din il-kolonna ta' s\u0127ab wieqfa fil-bieb tat-tinda, u kien iqum il-poplu kollu, u jmilu u jin\u017clu wi\u010b\u010bhom fl-art, kul\u0127add quddiem il-bieb tat-tinda tieg\u0127u.", "Il-Mulej kien ikellem lil Mos\u00e8 wi\u010b\u010b imb wi\u010b\u010b, b\u0127alma bniedem ikellem lil \u0127abibu; imbag\u0127ad Mos\u00e8 kien jer\u0121a' lura lejn il-kamp; imma \u0120o\u017cw\u00e8 bin Nun, \u017cag\u0127\u017cug\u0127, ma kienx jo\u0127ro\u0121 mit-tinda.", "Mos\u00e8 kellem lill-Mulej u qallu: \"Ara, int g\u0127edtli: 'Talla' lil dan il-poplu,' u ma g\u0127edtlix lil min se tibg\u0127at mieg\u0127i.", "U int g\u0127edt: 'Jien nafek b'ismek, u int sibt ukoll \u0127niena f'g\u0127ajnejja. '", "U issa, jekk jien tassew sibt \u0127niena quddiemek, g\u0127allimni triqatek, biex nag\u0127rfek u nsib \u0127niena quddiemek.", "Qis ukoll li dan il-\u0121ens hu l-poplu tieg\u0127ek.\"", "U l-Mulej wie\u0121eb: \"Il-pre\u017cenza tieg\u0127i ti\u0121i mieg\u0127ek , u nserra\u0127lek rasek.\"", "U qallu: \"Jekk il-pre\u017cenza tieg\u0127ek ma ti\u0121ix mag\u0127na, ittellag\u0127niex minn hawn.", "Kif se nkun naf jekk sibtx \u0127niena quddiemek, jien u l-poplu tieg\u0127ek?", "Mhux g\u0127ax inti timxi mag\u0127na ning\u0127a\u017clu, jien u l-poplu tieg\u0127ek, mill-popli l-o\u0127ra kollha li jinsabu fuq wi\u010b\u010b l-art?\"", "U l-Mulej wie\u0121eb lil Mos\u00e8: \"Jien nag\u0127mel dan li g\u0127edtli, g\u0127ax int sibt \u0127niena quddiemi u g\u0127araftek b'ismek.\"", "Mos\u00e8 qal lill-Mulej: \"\u0126allini, nitolbok, nara l-glorja tieg\u0127ek.\"", "U l-Mulej wie\u0121bu: \"Jiena ng\u0127addi tjubiti kollha minn quddiemek, u ng\u0127ajjat l-isem tieg\u0127i 'Ja\u0127weh' quddiemek.", "Jiena n\u0127enn g\u0127al min irrid in\u0127enn, u nit\u0127assar lil min irrid nit\u0127assar.\"", "U \u017cied jg\u0127idlu: \"Imma int ma tistax tara 'l wi\u010b\u010bi, g\u0127ax ebda bniedem ma jarani u jibqa' \u0127aj.\"", "U l-Mulej qal lil Mos\u00e8: \"Ara, hawn post \u0127dejja, fejn tista' toqg\u0127od fuq il-blata.", "U hija u g\u0127addejja l-glorja tieg\u0127i, inqieg\u0127dek f'xaqq il-blata, u ng\u0127attik b'idi sakemm ng\u0127addi.", "Imbag\u0127ad inne\u0127\u0127i idi, u tara dahri, g\u0127ax wi\u010b\u010bi ma jarah \u0127add.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.34", "bookref": "EXO.34", "text": ["Twavel \u0121odda", "Il-Mulej qal lil Mos\u00e8: \"Fassal \u017cew\u0121 twavel tal-\u0121ebel b\u0127al ta' qabel, u jien nikteb fuq it-twavel il-kliem li kien hemm fuq ta' qabel, u li int kissirt.", "Lestihom g\u0127al filg\u0127odu, u filg\u0127odu itla' fuq il-muntanja tas-Sinaj, u oqg\u0127od hemm, u stennieni fuq il-qu\u010b\u010bata.", "\u0126add ma g\u0127andu jitla' mieg\u0127ek u ebda bniedem ma g\u0127andu jidher f'ebda post tal-muntanja; lanqas ma jkun hemm jirg\u0127u mrie\u0127el jew baqar \u0127dejn il-muntanja.\"", "Mos\u00e8 fassal \u017cew\u0121 twavel tal-\u0121ebel b\u0127al ta' qabel, u qam filg\u0127odu kmieni, u tala' fuq il-muntanja tas-Sinaj, kif kien ordnalu l-Mulej, u \u0127a f'idejh i\u017c-\u017cew\u0121 twavel tal-\u0121ebel.", "Imbag\u0127ad il-Mulej ni\u017cel fi s\u0127aba u waqaf hemm ma\u0121enbu; u xandar l-isem tal-Mulej.", "U l-Mulej g\u0127adda minn quddiemu u g\u0127ajjat: \"Ja\u0127weh!", "Ja\u0127weh!", "Alla li jag\u0127der u j\u0127enn; tqil biex jag\u0127dab u kbir fit-tjieba u l-fedelt\u00e0.", "I\u0127ares it-tjieba g\u0127al elf \u0121enerazzjoni u ja\u0127fer il-\u0127a\u017cen, id-dnub u l-\u0127tija; imma ma j\u0127alli xejn g\u0127addej; jikkastiga l-\u0127a\u017cen tal-missirijiet f'uliedhom u f'ulied uliedhom sat-tielet u r-raba' \u0121enerazzjoni.\"", "Mos\u00e8 minnufih inxte\u0127et g\u0127al wi\u010b\u010bu fl-art, ta qima u qal: \"Jekk jien tassew sibt \u0127niena quddiemek, Sidi, \u0127a ji\u0121i Sidi \u0121o nofsna, nitolbok; g\u0127ax dan hu poplu rasu iebsa.", "A\u0127frilna \u0127\u017cunietna u \u0127tijietna, u \u0127udna b'wirt g\u0127alik.\"", "Il-li\u0121ijiet tal-patt", "U qallu: \"Arani, se nag\u0127mel patt: Se nag\u0127mel l-g\u0127e\u0121ubijiet quddiem il-poplu tieg\u0127ek, li qatt ma saru fid-dinja kollha u fost ebda \u0121ens, u l-poplu li int f'nofsu jara l-opri tal-Mulej; g\u0127ax \u0127wejje\u0121 tal-bi\u017ca' dak li se nag\u0127mel mieg\u0127ek.", "\u0126ares kulma se nikkmandak illum.", "Arani se nke\u010b\u010bi minn quddiemek l-Amurrin u l-Kang\u0127anin, il-\u0126ittin u l-Peri\u017c\u017cin, il-\u0126iwwin, u l-\u0120ebusin.", "Qis li ma tid\u0127ol f'ebda patt man-nies li joqog\u0127du fl-art li se tid\u0127ol fiha, li ma jkunux g\u0127alik nasba \u0121o nofsok.", "\u0120arraf l-artali tag\u0127hom; kisser il-plieri tag\u0127hom u qa\u010b\u010bat ix-xbihat tal-Asera .", "Tmilx ru\u0127ek u tqim ebda alla ie\u0127or, g\u0127ax il-Mulej 'G\u0127ajjur' ismu; Alla g\u0127ajjur hu.", "\"Qis li ma tid\u0127ol f'ebda patt man-nies li jg\u0127ammru fl-art, biex meta ji\u017cnu wara l-allat tag\u0127hom, ma jistednukx g\u0127as-sagrifi\u010b\u010bji lill-allat tag\u0127hom, u int tiekol mill-artali tag\u0127hom.", "U la ti\u0127ux mill-bniet tag\u0127hom g\u0127al uliedek, inkella meta l-bniet tag\u0127hom ji\u017cnu wara l-allat tag\u0127hom, i\u0121ieg\u0127lu 'l uliedek ukoll ji\u017cnu wara allathom.", "\"Tag\u0127milx allat tal-metal imdewweb.", "\"\u0126ares il-festa tal-A\u017c\u017cmi; g\u0127al sebat ijiem tiekol \u0127ob\u017c a\u017c\u017cmu, kif jien ikkmandajtek, fi\u017c-\u017cmien tax-xahar ta' Abib; g\u0127ax fix-xahar ta' Abib \u0127ri\u0121t mill-E\u0121ittu.", "\"Kulma jitwieled l-ewwel mill-\u0121uf ikun tieg\u0127i, u kull fer\u0127 ra\u0121el tal-imrie\u0127el tieg\u0127ek, g\u0127o\u0121ol jew \u0127aruf.", "L-ewwel fer\u0127 ta' \u0127mar tifdih b'nag\u0127\u0121a, u jekk ma tifdihx b'nag\u0127\u0121a, iksirlu g\u0127onqu.", "L-ewwel fost uliedek tifdih; u \u0127add ma g\u0127andu jersaq quddiemi u jara wi\u010b\u010bi b'idu f'idu.", "Il-\u0127arsien tas-Sibt", "\"G\u0127al sitt ijiem ta\u0127dem, u tistrie\u0127 fis-seba' jum; tistrie\u0127 ukoll fi \u017cmien il-\u0127rit u fi \u017cmien il-\u0127sad.", "\"U tag\u0127mel il-festa tal-\u0120img\u0127at , tal-bikri ta' \u0127sad il-qam\u0127; u l-festa tal-\u0120abra f'g\u0127eluq is-sena.", "Tliet darbiet fis-sena l-ir\u0121iel tieg\u0127ek jidhru quddiem is-Sid, il-Mulej, Alla ta' I\u017crael.", "G\u0127aliex meta jien inkun ke\u010b\u010bejt il-\u0121nus minn quddiemek u wessajt il-fruntieri tieg\u0127ek, ma jkun hemm \u0127add li jixxennaq g\u0127al artek, meta titla' biex tara wi\u010b\u010b il-Mulej, Alla tieg\u0127ek, tliet darbiet fis-sena.", "\"La toffrix bl-a\u017c\u017cmu d-demm tas-sagrifi\u010b\u010bju tieg\u0127i; anqas ma g\u0127andu s-sagrifi\u010b\u010bju tal-G\u0127id jit\u0127alla g\u0127al filg\u0127odu.", "L-a\u0127jar tal-bikri tal-frott tar-raba' tieg\u0127ek \u0121ibu fid-dar tal-Mulej, Alla tieg\u0127ek.", "\"La tg\u0127allix il-gidi f'\u0127alib ommu.\"", "U l-Mulej qal lil Mos\u00e8: \"Ikteb dawn il-kelmiet; g\u0127ax fuq dawn il-kelmiet jien g\u0127amilt patt mieg\u0127ek u ma' I\u017crael.\"", "Mos\u00e8 baqa' mal-Mulej erbg\u0127in jum u erbg\u0127in lejl, ming\u0127ajr ma kiel \u0127ob\u017c jew xorob ilma.", "U kiteb fuq it-twavel il-kliem tal-patt, l-g\u0127axar Kelmiet.", "Wi\u010b\u010b Mos\u00e8 jiddi", "\u0120ara li, meta ni\u017cel minn fuq il-muntanja tas-Sinaj bi\u017c-\u017cew\u0121 twavel tax-xhieda f'idu, Mos\u00e8 ma kienx jaf li l-\u0121ilda ta' wi\u010b\u010bu kienet tiddi billi kien qorob lejh Alla.", "U meta Aron, u l-ulied kollha ta' I\u017crael raw lil Mos\u00e8 bil-\u0121ilda ta' wi\u010b\u010bu tiddi, be\u017cg\u0127u jersqu lejh.", "I\u017cda Mos\u00e8 sej\u0127ilhom, u resqu lejh Aron u l-kbarat kollha tal-\u0121emg\u0127a, u Mos\u00e8 qag\u0127ad ikellimhom.", "Imbag\u0127ad resqu wkoll l-ulied kollha ta' I\u017crael, u Mos\u00e8 ordnalhom kulma kien qallu l-Mulej fuq il-muntanja tas-Sinaj.", "Meta Mos\u00e8 temm jitkellem mag\u0127hom, g\u0127atta wi\u010b\u010bu b'velu.", "Imma meta kien jid\u0127ol quddiem il-Mulej biex jitkellem mieg\u0127u, Mos\u00e8 kien ine\u0127\u0127i l-velu sa ma kien jo\u0127ro\u0121.", "Meta mbag\u0127ad kien jo\u0127ro\u0121, kien jg\u0127id lil ulied I\u017crael kulma kien ordnalu l-Mulej.", "Meta wlied I\u017crael kienu j\u0127arsu lejn Mos\u00e8, kienu jarawlu l-\u0121ilda ta' wi\u010b\u010bu tiddi, u Mos\u00e8 kien jer\u0121a' jqieg\u0127ed il-velu fuq wi\u010b\u010bu sa ma jer\u0121a' jid\u0127ol jitkellem mal-Mulej."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.35", "bookref": "EXO.35", "text": ["Il-mistrie\u0127 tas-Sibt", "Mos\u00e8 laqqa' l-\u0121emg\u0127a kollha ta' wlied I\u017crael u qalilhom: \"Dawn huma l-kmandamenti tal-Mulej biex t\u0127arsuhom.", "\"G\u0127al sitt ijiem ta\u0127dmu u s-seba' jum ikun imqaddes g\u0127alikom; ikun mistrie\u0127 kbir g\u0127all-Mulej.", "Kull min ja\u0127dem f'dan il-jum jag\u0127tuh il-mewt.", "Tkebbsux nar fi djarkom f'jum is-Sibt.\"", "Il-bini tat-tabernaklu", "U Mos\u00e8 kellem lill-\u0121emg\u0127a kollha ta' I\u017crael u qalilhom: \"Dan hu l-kmandament li l-Mulej Alla kkmandakom meta qal: \u0126udu milli g\u0127andkom offerta lill-Mulej.", "Kull min jit\u0127ajjar jag\u0127ti minn qalbu \u0127a j\u0121ib l-offerti quddiem il-Mulej: deheb, fidda, u bron\u017c; vjola, porpra u skarlatt; g\u0127a\u017cel fin; xag\u0127ar tal-mog\u0127o\u017c, \u0121lud tal-muntun mi\u017cbug\u0127in \u0127omor u \u0121lud tad-denfil; injam tal-ga\u017c\u017ci; \u017cejt g\u0127all-imnariet, \u0127wawar g\u0127a\u017c-\u017cejt tal-konsagrazzjoni u g\u0127all-in\u010bens ifu\u0127; \u0127a\u0121ar tal-oni\u010bi u \u0127a\u0121ar g\u0127at-tqeg\u0127id fl-efod u l-pettoral.", "\"\u0126a jersqu n-nies kollha tas-seng\u0127a li hemm fostkom u jag\u0127mlu dak kollu li ordna l-Mulej: it-tabernaklu, it-tinda u l-g\u0127ata tag\u0127ha, l-anelli u l-imqag\u0127ad tag\u0127ha; l-arka u l-lasti tag\u0127ha, l-g\u0127atu tag\u0127ha, u l-purtiera tal-velu; il-mejda u l-lasti, it-tag\u0127mir kollu tag\u0127ha, u l-\u0127ob\u017c tal-pre\u017cenza; l-imnara g\u0127ad-dawl u l-b\u010bejje\u010b tag\u0127ha, u l-imsieba\u0127 tag\u0127ha u \u017c-\u017cejt g\u0127ad-dawl; u l-artal tal-in\u010bens u l-lasti tieg\u0127u, i\u017c-\u017cejt tal-konsagrazzjoni u l-in\u010bens ifu\u0127; u l-purtiera g\u0127all-bieb fi d\u0127ul it-tabernaklu; l-artal tas-sagrifi\u010b\u010bju u l-gradilja tal-bron\u017c, il-lasti tieg\u0127u u t-tag\u0127mir kollu tieg\u0127u, il-\u0127awt u l-maqg\u0127ad tieg\u0127u.", "Id-drapp g\u0127all-bit\u0127a, il-pilastri u l-imqag\u0127ad tag\u0127hom, u l-purtiera g\u0127all-bieb tal-bit\u0127a.", "Il-min\u010botti tat-tabernaklu u l-gan\u010bijiet g\u0127all-bit\u0127a u l-\u0127bula tag\u0127hom; l-ilbies tas-servizz g\u0127as-servizz fil-post qaddis, l-ilbies sagru g\u0127al Aron, il-qassis, u l-ilbies g\u0127al uliedu g\u0127as-servizz tag\u0127hom ta' qassisin.", "L-offerti g\u0127at-tabernaklu", "U l-\u0121emg\u0127a kollha ta' I\u017crael telqu minn quddiem Mos\u00e8.", "Kull min \u0127ass f'qalbu u t\u0127ajjar f'ru\u0127u, \u0121ieb offerta lill-Mulej biex issir it-tinda tal-laqg\u0127a u l-\u0127wejje\u0121 g\u0127as-servizz u l-ilbies sagru.", "U \u0121ew, ir\u0121iel u nisa, dawk kollha li t\u0127ajru jag\u0127tu minn qalbhom u \u0121iebu labar u msielet u \u010brieket u brazzuletti, u kull xorta ta' o\u0121\u0121etti tad-deheb; u kul\u0127add g\u0127amel offerta tad-deheb lill-Mulej.", "Kull min imbag\u0127ad kellu vjola, jew porpra jew skarlatt, g\u0127a\u017cel fin, xag\u0127ar tal-mog\u0127o\u017c jew \u0121lud tal-muntun mi\u017cbug\u0127in \u0127omor u \u0121lud tad-denfil, \u0121iebhom.", "Kull min seta' joffri fidda jew bron\u017c, \u0121iebhom b\u0127ala offerta quddiem il-Mulej; hekk ukoll kull min kellu injam tal-ga\u017c\u017ci tajjeb g\u0127ax-xog\u0127ol, \u0121iebu wkoll.", "U n-nisa li kellhom il-\u0127ila g\u0127a\u017clu b'idejhom u \u0121iebu \u0127jut tal-g\u0127a\u017cel; vjola, porpra u skarlatt, u g\u0127a\u017cel fin; u n-nisa kollha li mo\u0127\u0127hom kien jag\u0127tihom g\u0127a\u017clu x-xag\u0127ar tal-mog\u0127o\u017c.", "U l-kbarat \u0121iebu \u0127a\u0121ar tal-oni\u010bi u \u0127a\u0121ar g\u0127at-tqeg\u0127id fl-efod u l-pettoral; \u0127wawar u \u017cejt g\u0127ad-dawl u g\u0127a\u017c-\u017cejt tal-konsagrazzjoni u l-in\u010bens ifu\u0127.", "L-ir\u0121iel u n-nisa kollha ta' I\u017crael, li t\u0127ajru jag\u0127tu minn qalbhom g\u0127ax-xog\u0127ol kollu li Alla kkmanda lil Mos\u00e8 jag\u0127mel, \u0121iebu l-offerta minn rajhom lill-Mulej.", "In-nies tas-seng\u0127a", "U Mos\u00e8 qal lill-poplu ta' I\u017crael: \"Araw il-Mulej sejja\u0127 b'isimhom 'il Besalel bin Uri, bin \u0126ur, mit-trib\u00f9 ta' \u0120uda, u mlieh bl-ispirtu ta' Alla u bil-\u0127ila, id-dehen, l-g\u0127erf, u s-seng\u0127a biex ifassal u ja\u0127dem fid-deheb u fil-fidda u fil-bron\u017c; jonqox il-\u0127a\u0121ar g\u0127at-tqeg\u0127id u ja\u0127dem l-injam u jag\u0127mel kull xog\u0127ol ie\u0127or tas-seng\u0127a.", "Tah id-dehen, lilu u lil O\u0127olijab bin A\u0127isamak mit-trib\u00f9 ta' Dan, biex jg\u0127allmu.", "Imliehom bil-\u0127ila li jag\u0127mlu kull xog\u0127ol ta' nqix, u nsi\u0121 u rakkmu bil-\u0127jut fil-vjola, porpra u skarlatt, u g\u0127a\u017cel fin, u nsi\u0121 im\u017cewwaq; nies ta' \u0127ila, kapa\u010bi g\u0127al kull xorta ta' xog\u0127ol u kull xorta ta' tifsil.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.36", "bookref": "EXO.36", "text": ["Besalel u O\u0127olijab u kull bniedem tas-seng\u0127a li l-Mulej tah g\u0127erf u dehen, biex jag\u0127rfu ja\u0127dmu kull xog\u0127ol me\u0127tie\u0121 g\u0127as-servizz tas-santwarju, \u0127admu skont kulma kien ordna l-Mulej.", "Mos\u00e8 sejja\u0127 lil Besalel u 'l O\u0127olijab u kull bniedem tas-seng\u0127a li l-Mulej tah l-g\u0127erf u 'l dawk kollha li g\u0127amlu l-qalb li joffru ru\u0127hom g\u0127ax-xog\u0127ol.", "U \u0127adu ming\u0127and Mos\u00e8 l-offerti kollha li l-poplu ta' I\u017crael kien \u0121ieb minn rajh g\u0127as-servizz tas-santwarju li kellu jsir.", "Imma l-poplu baqa' j\u0121iblu offerti g\u0127odwa wara l-o\u0127ra.", "U \u0121ew in-nies tas-seng\u0127a, li kienu ja\u0127dmu x-xog\u0127ol tas-santwarju, kull wie\u0127ed minn fuq ix-xog\u0127ol li kien qieg\u0127ed jag\u0127mel, u qalu lil Mos\u00e8: \"In-nies qeg\u0127din i\u0121ibu i\u017cjed milli je\u0127tie\u0121 g\u0127ax-xog\u0127ol li ordnalna nag\u0127mlu l-Mulej.\"", "Imbag\u0127ad Mos\u00e8 ordna li jxerrdu l-kelma fil-kamp li tg\u0127id: \"Ebda ra\u0121el jew mara m'g\u0127andhom jag\u0127mlu xejn i\u017cjed biex joffru g\u0127as-santwarju\" u l-poplu ma t\u0127alliex i\u0121ib i\u017cjed g\u0127ax kien hemm bi\u017c\u017cejjed, anzi \u017c-\u017cejjed, g\u0127ax-xog\u0127ol li kellu jsir.", "Id-drapp g\u0127at-tabernaklu", "Imbag\u0127ad in-nies tas-seng\u0127a fost il-\u0127addiema g\u0127amlu t-tabernaklu b'g\u0127axar purtieri tal-g\u0127a\u017cel minsu\u0121 fin, vjola, porpra u skarlatt, bil-kerubini minsu\u0121in fihom bis-seng\u0127a.", "Kull purtiera kienet tmienja u g\u0127oxrin drieg\u0127 twila u erbat idrieg\u0127 wiesg\u0127a, kollha daqs wie\u0127ed.", "U \u0127ames purtieri minnhom g\u0127aqqadhom flimkien wa\u0127da mal-o\u0127ra; u hekk ukoll il-\u0127amsa l-o\u0127ra g\u0127aqqadhom wa\u0127da mal-o\u0127ra.", "U g\u0127amel qfieli vjola fil-keffa tal-purtiera ta' barra ta' sett minnhom, u hekk ukoll g\u0127amel fil-keffa tal-purtiera ta' barra tat-tieni sett.", "G\u0127amel ukoll \u0127amsin qafla f'purtiera wa\u0127da, u \u0127amsin qafla fil-keffa tal-purtiera tat-tieni sett; il-qfieli kienu jaqblu wa\u0127da mal-o\u0127ra.", "G\u0127amel ukoll \u0127amsin \u0127olqa tad-deheb, u g\u0127aqqad il-purtieri flimkien wa\u0127da mal-o\u0127ra bil-\u0127oloq, u hekk it-tabernaklu sar \u0127a\u0121a wa\u0127da.", "G\u0127amel ukoll purtieri tax-xag\u0127ar tal-mog\u0127o\u017c g\u0127at-tinda tat-tabernaklu; \u0127dax-il purtiera g\u0127amel minnhom.", "Kull purtiera kienet ta' tletin drieg\u0127 tul u l-wisa' tag\u0127ha erbat idrieg\u0127; il-\u0127dax-il purtiera kienu daqs wie\u0127ed.", "\u0126ames purtieri minnhom g\u0127aqqadhom flimkien, u hekk ukoll is-sitta l-o\u0127ra.", "Imbag\u0127ad g\u0127amel \u0127amsin qafla fil-keffa tal-purtiera ta' barra f'sett, u \u0127amsin qafla o\u0127ra fil-keffa tal-purtiera ta' barra tas-sett l-ie\u0127or.", "G\u0127amel ukoll \u0127amsin \u0127olqa tal-bron\u017c biex jg\u0127aqqad it-tinda u ssir \u0127a\u0121a wa\u0127da.", "G\u0127amel ukoll g\u0127ata mill-\u0121lud tal-muntun mi\u017cbug\u0127in \u0127omor u g\u0127ata tad-denfil g\u0127al fuq kollox.", "It-tavlar tat-tabernaklu", "U g\u0127amel twavel wieqfa tal-ga\u017c\u017ci g\u0127at-tabernaklu.", "Kull wa\u0127da kienet g\u0127axart idrieg\u0127 twila, u drieg\u0127 u nofs wiesg\u0127a.", "Kien hemm \u017cew\u0121 min\u010botti f'kull tavla, biex jg\u0127aqqadhom ma' xulxin; u g\u0127amel l-istess bit-twavel kollha tat-tabernaklu.", "U qassam it-twavel tat-tabernaklu b'dan il-mod: g\u0127oxrin tavla n-na\u0127a t'isfel, i\u0127arsu lejn in-Nofsinhar; u g\u0127amel erbg\u0127in maqg\u0127ad tal-fidda ta\u0127t l-g\u0127oxrin tavla; tnejn ta\u0127t wa\u0127da g\u0127a\u017c-\u017cew\u0121 min\u010botti tag\u0127ha, u \u017cew\u0121 imqag\u0127ad g\u0127al ta\u0127t l-o\u0127ra g\u0127a\u017c-\u017cew\u0121 min\u010botti tag\u0127ha.", "U fuq it-tieni na\u0127a li t\u0127ares lejn it-Tramuntana, g\u0127oxrin tavla o\u0127ra, bl-erbg\u0127in maqg\u0127ad tag\u0127hom tal-fidda, tnejn ta\u0127t wa\u0127da u tnejn ta\u0127t o\u0127ra.", "Fuq in-na\u0127a ta' wara li t\u0127ares lejn il-Punent g\u0127amel sitt twavel.", "U g\u0127amel \u017cew\u0121 twavel ukoll g\u0127all-kantunieri tan-na\u0127a ta' wara; minn isfel kienu mag\u0127qudin ma' xulxin, u mir-ras kienu jid\u0127lu f'\u0127olqa wa\u0127da; u g\u0127amel l-istess g\u0127at-tnejn: dawn kienu jservu g\u0127a\u017c-\u017cew\u0121 kantunieri.", "U kien hemm tmien twavel bil-maqg\u0127ad tag\u0127hom tal-fidda, sittax-il maqg\u0127ad b'kollox, \u017cew\u0121 imqag\u0127ad ta\u0127t tavla, u \u017cew\u0121 imqag\u0127ad ta\u0127t o\u0127ra.", "U g\u0127amel traversi tal-ga\u017c\u017ci; \u0127amsa g\u0127at-twavel ta' na\u0127a, u \u0127amsa g\u0127an-na\u0127a l-o\u0127ra tat-tabernaklu; \u0127amsa o\u0127ra g\u0127an-na\u0127a ta' wara tat-tabernaklu, li t\u0127ares lejn il-Punent.", "U t-traversa tan-nofs, f'nofs l-g\u0127oli tat-twavel, tg\u0127addi minn tarf g\u0127all-ie\u0127or.", "U kesa t-twavel bid-deheb; u g\u0127amel \u0127oloq tad-deheb, biex i\u017commu t-traversi, u kesa t-traversi bid-deheb.", "Il-velu", "G\u0127amel ukoll il-velu tal-g\u0127a\u017cel minsu\u0121 fin, fil-vjola, porpra u skarlatt, b'kerubini minsu\u0121in fih, xog\u0127ol tas-seng\u0127a.", "U g\u0127amillu erba' kolonni tal-ga\u017c\u017ci bil-gan\u010bijiet tag\u0127hom tad-deheb, u erba' mqag\u0127ad tal-fidda mdewba.", "G\u0127amel ukoll purtiera fid-d\u0127ul tat-tabernaklu tal-g\u0127a\u017cel minsu\u0121 fin, vjola, porpra u skarlatt, xog\u0127ol in-nissie\u0121.", "U kesa bid-deheb il-\u0127ames kolonni tag\u0127hom, il-gan\u010bijiet tag\u0127hom, l-irjus, u l-\u0127oloq tag\u0127hom.", "U g\u0127amel l-imqag\u0127ad tag\u0127hom tal-bron\u017c."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.37", "bookref": "EXO.37", "text": ["L-arka tal-patt", "Besalel g\u0127amel l-arka tal-injam tal-ga\u017c\u017ci, \u017cew\u0121t idrieg\u0127 u nofs it-tul, u drieg\u0127 u nofs il-wisa', u drieg\u0127 u nofs l-g\u0127oli tag\u0127ha.", "U ksieha b'deheb fin minn \u0121ewwa u minn barra, u g\u0127amlilha dawra tad-deheb.", "U dewweb id-deheb u g\u0127amlilha erba' \u0127olqiet g\u0127all-erba' saqajn tag\u0127ha, u \u017cew\u0121 \u0127olqiet g\u0127al na\u0127a, u \u017cew\u0121 \u0127olqiet g\u0127al na\u0127a o\u0127ra.", "U g\u0127amel lasti tal-ga\u017c\u017ci u ksiehom bid-deheb.", "U da\u0127\u0127al il-lasti fil-\u0127olqiet fil-\u0121nub tal-arka biex i\u0121orruha bihom.", "U g\u0127amel g\u0127atu tad-deheb fin, \u017cew\u0121t idrieg\u0127 u nofs twil, u drieg\u0127 u nofs wiesa'.", "G\u0127amel ukoll \u017cew\u0121 kerubini tad-deheb, tad-deheb mastizz g\u0127amilhom, wie\u0127ed kull na\u0127a fi\u017c-\u017cew\u0121t itruf tal-g\u0127atu.", "Il-kerubini g\u0127amilhom wie\u0127ed fuq din in-na\u0127a, u l-ie\u0127or in-na\u0127a l-o\u0127ra; bi\u010b\u010ba wa\u0127da mal-g\u0127atu g\u0127amel il-kerubini fuq i\u017c-\u017cew\u0121 na\u0127at.", "Il-kerubini kienu bi \u0121wen\u0127ajhom miftu\u0127a 'l fuq u jg\u0127attu bi \u0121wen\u0127ajhom l-g\u0127atu, u j\u0127arsu lejn xulxin, wi\u010b\u010bhom lejn l-g\u0127atu.", "Il-mejda tal-\u0127ob\u017c", "G\u0127amel ukoll il-mejda tal-injam tal-ga\u017c\u017ci, \u017cew\u0121t idrieg\u0127 twila, u drieg\u0127 wiesg\u0127a, u drieg\u0127 u nofs g\u0127olja.", "U induraha bid-deheb fin, u g\u0127amlilha tilar g\u0127oli erbat iswaba' madwarha.", "U g\u0127amel wkoll tilar dawra tond g\u0127oli erbat iswaba', u bastun tad-deheb madwar it-tilar.", "U g\u0127amel erba' \u0127olqiet tad-deheb imdewweb u qeg\u0127edhom fl-erba' kantunieri fuq is-saqajn.", "Il-\u0127oloq kienu \u0127dejn it-tilar, fejn jid\u0127lu l-lasti, biex jerfg\u0127uha.", "G\u0127amel il-lasti tal-injam tal-ga\u017c\u017ci, u ksiehom bid-deheb, biex jerfg\u0127u l-mejda.", "G\u0127amel imbag\u0127ad it-tag\u0127mir g\u0127al fuq il-mejda: platti, img\u0127aref, kwies, u bwieqi g\u0127at-tiswib tal-libazzjonijiet, kollox tad-deheb fin.", "L-imnara", "G\u0127amel ukoll l-imnara bid-deheb mastizz fin; is-sieq u l-bastun tag\u0127ha, bil-\u0121ew\u017c u \u017c-\u017cibe\u0121 u \u017c-\u017cahar, \u0127er\u0121in minnha.", "Sitt frieg\u0127i \u0127ier\u0121a mill-\u0121nub tal-imnara: tliet frieg\u0127i minn na\u0127a, u tliet frieg\u0127i min-na\u0127a l-o\u0127ra; tliet \u0121ew\u017ciet f'forma ta\u017c-\u017cahar tal-lew\u017c, bi\u017c-\u017cib\u0121a u l-weraq fuq l-ewwel ferg\u0127a; tliet \u0121ew\u017ciet f'forma ta\u017c-\u017cahar tal-lew\u017c, bi\u017c-\u017cib\u0121a u l-weraq, fuq il-ferg\u0127a l-o\u0127ra; u hekk l-istess is-sitt frieg\u0127i \u0127er\u0121in mill-imnara.", "U fuq l-imnara g\u0127amel erba' \u0121ew\u017ciet f'forma ta\u017c-\u017cahar tal-lew\u017c, bi\u017c-\u017cibe\u0121 u l-weraq.", "Kien hemm \u017cib\u0121a ta\u0127t \u017cew\u0121 frieg\u0127i tag\u0127ha, \u017cib\u0121a ta\u0127t i\u017c-\u017cew\u0121 frieg\u0127i l-o\u0127ra tag\u0127ha, u \u017cib\u0121a ta\u0127t l-a\u0127\u0127ar \u017cew\u0121 frieg\u0127i tag\u0127ha, ta\u0127t is-sitt frieg\u0127i \u0127er\u0121in minnha.", "Il-\u0121ew\u017ciet u l-frieg\u0127i bi\u010b\u010ba wa\u0127da mag\u0127ha; kollox bi\u010b\u010ba wa\u0127da tad-deheb mastizz fin.", "U g\u0127amel is-seba' msieba\u0127 tag\u0127ha, bl-imqassijiet u l-bwieqi tag\u0127hom; kollox tad-deheb fin.", "Kollox b'talent tad-deheb fin biex g\u0127amel lilha u t-tag\u0127mir tag\u0127ha.", "L-artal tal-in\u010bens", "U g\u0127amel l-artal tal-in\u010bens mill-injam tal-ga\u017c\u017ci, kien kwadru: drieg\u0127 tul, u drieg\u0127 wisa', u \u017cew\u0121t idrieg\u0127 g\u0127oli, bil-qrun \u0127er\u0121in minnu, u ksieh bid-deheb fin: il-wi\u010b\u010b, il-\u0121nub dawramejt, u l-qrun; u g\u0127amillu kuruna tad-deheb madwaru.", "U g\u0127amillu \u017cew\u0121 \u0127olqiet tad-deheb; u qeg\u0127edhom ta\u0127t il-kuruna fuq i\u017c-\u017cew\u0121 na\u0127at, biex jid\u0127lu fihom il-lasti biex i\u0121orruh bihom.", "Dawn il-lasti g\u0127amilhom mill-injam tal-ga\u017c\u017ci, u ksiehom bid-deheb.", "I\u017c-\u017cejt tal-konsagrazzjoni", "U g\u0127amel i\u017c-\u017cejt tal-konsagrazzjoni u l-fwie\u0127a bil-\u0127wawar, xog\u0127ol il-fewwie\u0127."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.38", "bookref": "EXO.38", "text": ["L-artal tas-sagrifi\u010b\u010bju", "U g\u0127amel l-artal tas-sagrifi\u010b\u010bju tal-\u0127ruq mill-injam tal-ga\u017c\u017ci.", "Kien kwadru \u0127amest idrieg\u0127 tul u \u0127amsa wisa', u tlitt idrieg\u0127 g\u0127oli.", "U g\u0127amillu qarn f'kull kantuniera bi\u010b\u010ba wa\u0127da mieg\u0127u, u ksieh bil-bron\u017c.", "U g\u0127amel it-tag\u0127mir kollu tal-artal: il-\u0127wat g\u0127all-irmied, imqassijiet, u twa\u0121en, kollox g\u0127amel tal-bron\u017c.", "G\u0127amillu wkoll gradilja ma\u0127duma b\u0127al xibka tal-bron\u017c, ta\u0127t il-\u0127anek tal-artal, 'l isfel sa nofs l-g\u0127oli.", "Imbag\u0127ad dewweb erba' \u0127olqiet m'og\u0127la l-erbat itruf tal-gradilja, biex jid\u0127lu fihom il-lasti, u ksiehom bil-bron\u017c.", "U g\u0127amel il-lasti tal-injam tal-ga\u017c\u017ci, u ksiehom bil-bron\u017c.", "U da\u0127\u0127al il-lasti fil-\u0127oloq fil-\u0121enb tal-artal biex i\u0121orruh bihom.", "G\u0127amlu tat-twavel u vojt minn \u0121ewwa.", "Il-\u0127awt tal-bron\u017c", "U g\u0127amel ukoll il-\u0127awt tal-bron\u017c bil-maqg\u0127ad tal-bron\u017c mill-mirja li offrew in-nisa li kienu jservu fid-d\u0127ul tat-tinda tal-laqg\u0127a.", "Il-bit\u0127a", "Imbag\u0127ad g\u0127amel il-bit\u0127a: fuq in-na\u0127a ta' Nofsinhar, 'l isfel, kellha purtiera ta' g\u0127a\u017cel minsu\u0121 fin, tul mitt drieg\u0127; g\u0127oxrin pilastru bl-g\u0127oxrin maqg\u0127ad tag\u0127hom tal-bron\u017c; imma l-gan\u010bijiet tal-pilastri bil-faxex tag\u0127hom kienu tal-fidda.", "U n-na\u0127a tat-Tramuntana mitt drieg\u0127 tul, b'g\u0127oxrin pilastru, g\u0127oxrin maqg\u0127ad tal-bron\u017c, bil-gan\u010bijiet u l-faxex tal-pilastri tal-fidda.", "U n-na\u0127a tal-Punent kien hemm \u0127amsin drieg\u0127 ta' purtieri; g\u0127axar pilastri u g\u0127axar imqag\u0127ad tag\u0127hom, u g\u0127axar gan\u010bijiet g\u0127all-pilastri u l-faxex tag\u0127hom tal-fidda.", "Fuq quddiem, in-na\u0127a tal-Lvant, kien hemm \u0127amsin drieg\u0127; \u0127mistax-il drieg\u0127 purtieri fuq \u0121enb bit-tliet pilastri u t-tliet imqag\u0127ad tag\u0127hom.", "U fuq il-\u0121enb l-ie\u0127or, minn na\u0127a u minn o\u0127ra tal-bieb tal-bit\u0127a, \u0127mistax-il drieg\u0127 bit-tliet pilastri u t-tliet imqag\u0127ad tag\u0127hom.", "Il-purtieri kollha ta' madwar il-bit\u0127a kienu tal-g\u0127a\u017cel minsu\u0121 fin; l-imqag\u0127ad tal-bron\u017c, il-gan\u010bijiet tal-pilastri u l-faxex tag\u0127hom tal-fidda; il-kisja ta' rjushom kienet tal-fidda, u l-pilastri kollha miksija bil-fidda.", "Il-purtiera tal-bit\u0127a kienet tad-drapp minsu\u0121 fin u m\u017cewwaq; vjola, porpra u skarlatt, u g\u0127a\u017cel mibrum fin; twila g\u0127oxrin drieg\u0127 u \u0127amsa g\u0127olja, daqs il-wisa' tal-purtieri tal-bit\u0127a, bl-erba' kolonni u l-erba' mqag\u0127ad tag\u0127hom tal-bron\u017c; bil-gan\u010bijiet tal-fidda; u l-kisja ta' rjushom u l-faxex tag\u0127hom tal-fidda.", "L-imsiemer tat-tinda u tal-bit\u0127a dawramejt kienu tal-fidda.", "In-nefqa g\u0127at-tabernaklu", "Dan hu l-kont tat-tabernaklu, it-tinda tax-xhieda, kif kien mag\u0127mul bl-ordni ta' Mos\u00e8, permezz tal-Leviti ta\u0127t Itamar bin Aron il-qassis.", "Besalel bin Uri, bin \u0126ur, mit-trib\u00f9 ta' \u0120uda, g\u0127amel kulma kien ordna l-Mulej permezz ta' Mos\u00e8, flimkien ma' O\u0127olijab bin A\u0127isamak, mit-trib\u00f9 ta' Dan, bniedem tas-seng\u0127a, disinjatur u nissie\u0121 fil-vjola, fil-porpra, fl-iskarlatt u fl-g\u0127a\u017cel.", "Id-deheb kollu biex saret din l-opra, ix-xog\u0127ol kollu tas-santwarju, kollu \u0121ej mill-offerti tan-nies, la\u0127aq disg\u0127a u g\u0127oxrin talent u seba' mija u tletin xekel, skont ix-xekel tas-santwarju.", "U l-fidda, mi\u0121bura mill-mag\u0127dudin tal-\u0121emg\u0127a, la\u0127qet mitt talent u elf u seba' mija u \u0127amsa u sebg\u0127in xekel skont ix-xekel tas-santwarju: beka kull ras, ji\u0121ifieri nofs xekel tas-santwarju, minn kull min kien mag\u0127dud minn g\u0127oxrin sena 'l fuq, g\u0127al sitt mija u tlitt elef u \u0127ames mija u \u0127amsin ra\u0121el.", "Il-mitt talent tal-fidda servew g\u0127at-tidwib tal-imqag\u0127ad tat-tabernaklu, u tal-imqag\u0127ad tal-purtiera: mitt talent g\u0127al mitt maqg\u0127ad, talent g\u0127al kull maqg\u0127ad.", "Elf u seba' mija u \u0127amsa u sebg\u0127in xekel servewh biex jag\u0127mel il-gan\u010bijiet tal-pilastri u jiksi l-irjus tag\u0127hom u jdawwarhom bil-faxex.", "Il-bron\u017c li offrew la\u0127aq sebg\u0127in talent u elfejn u erba' mitt xekel; bih g\u0127amel l-imqag\u0127ad tad-d\u0127ul tat-tabernaklu tal-laqg\u0127a, l-artal tal-bron\u017c bil-gradilja tal-bron\u017c; u t-tag\u0127mir tal-artal; l-imqag\u0127ad ta' madwar il-bit\u0127a u l-imqag\u0127ad tal-bieb tal-bit\u0127a, u l-imsiemer tat-tabernaklu, u l-imsiemer ta' madwar il-bit\u0127a."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.39", "bookref": "EXO.39", "text": ["L-ilbies tal-qassisin", "Bil-vjola, imbag\u0127ad, bil-porpra u bl-iskarlatt, \u0127adem l-ilbies tas-servizz biex iservu fis-santwarju; g\u0127amlu lbies sagru g\u0127al Aron kif kien ordna l-Mulej lil Mos\u00e8.", "G\u0127amel l-efod mid-deheb, vjola, porpra u skarlatt, u g\u0127a\u017cel mibrum.", "G\u0127amel id-deheb f'folji rqaq u qatag\u0127hom fi \u0127jut, biex ja\u0127dmuhom mal-vjola, il-porpra u l-iskarlatt, u l-g\u0127a\u017cel mibrum fin: xog\u0127ol ta' wie\u0127ed tas-seng\u0127a.", "G\u0127alih g\u0127amlu wkoll b\u010bejje\u010b jinqaflu g\u0127all-ispallejn.", "Kienu jinqaflu wkoll fi\u017c-\u017cew\u0121t itruf tieg\u0127u.", "U g\u0127amlu l-faxxa li kienet tg\u0127addi minn fuqu biex i\u017c\u017commu f'postu, tal-istess xog\u0127ol tad-deheb u l-vjola, porpra u skarlatt, u g\u0127a\u017cel minsu\u0121 fin, b\u0127alma l-Mulej kien ordna lil Mos\u00e8.", "\u0126admu l-\u0127a\u0121ar tal-oni\u010bi, g\u0127alquhom fi dwawar tad-deheb, u naqqxuhom b\u0127alma jnaqqxu \u010b-\u010brieket, g\u0127all-ismijiet ta' wlied I\u017crael.", "Qeg\u0127duhom fuq i\u017c-\u017cew\u0121 b\u010bejje\u010b tal-efod, \u0121awhar g\u0127at-tifkira ta' wlied I\u017crael, b\u0127alma l-Mulej kien ordna lil Mos\u00e8.", "Il-pettoral", "U g\u0127amel il-pettoral, b\u0127ax-xog\u0127ol tal-efod, xog\u0127ol tad-deheb, vjola, porpra u skarlatt, u g\u0127a\u017cel fin.", "Kien kwadru, mitwi fi tnejn, twil xiber u ie\u0127or wiesa'.", "Wa\u0127\u0127lu fih erba' indani \u0127a\u0121ar prezzju\u017c: fl-ewwel indana qieg\u0127du: sardju, topazju u \u017cmerald.", "Fit-tieni indana: rubin, \u017caffir u djamant.", "Fit-tielet indana: \u0121ja\u010bint, agta u ametist; fir-raba' indana: krisoltu, oni\u010bi u djaspru; u g\u0127alquhom fi dwawar tad-deheb.", "U kien hemm tnax-il \u0127a\u0121ra skont l-g\u0127add tat-tribujiet ta' I\u017crael; u kienu b\u0127a\u010b-\u010brieket, kull wa\u0127da b'isem trib\u00f9 ta' I\u017crael imnaqqax fih.", "U g\u0127amel g\u0127all-pettoral lazzijiet tad-deheb fin mibrum b\u0127al \u0127bula; u g\u0127amillu wkoll \u017cew\u0121 dwawar tad-deheb u \u017cew\u0121 \u0127olqiet tad-deheb; u qieg\u0127du \u017c-\u017cew\u0121 \u0127olqiet fi\u017c-\u017cew\u0121t itruf tal-pettoral; u da\u0127\u0127lu \u017c-\u017cew\u0121 lazzijiet tad-deheb fi\u017c-\u017cew\u0121 \u0127olqiet fit-truf tal-pettoral.", "I\u017c-\u017cew\u0121t itruf ta\u017c-\u017cew\u0121 lazzijiet rabtuhom ma\u017c-\u017cew\u0121 dwawar u qeg\u0127duhom fuq il-bi\u010b\u010ba tal-efod minn quddiem.", "G\u0127amlu \u017cew\u0121 \u0127olqiet o\u0127ra tad-deheb u qeg\u0127duhom fi\u017c-\u017cew\u0121t itruf tal-pettoral fuq in-na\u0127a ta' \u0121ewwa li tmiss mal-efod.", "U g\u0127amlu \u017cew\u0121 \u0127olqiet o\u0127ra tad-deheb, u wa\u0127\u0127luhom minn quddiem fit-tarf t'isfel ta' wa\u0127da mill-b\u010bejje\u010b tal-efod fir-rabta tieg\u0127u 'l fuq mill-faxxa tal-efod.", "U rabtu mill-\u0127oloq tieg\u0127u mal-\u0127oloq tal-efod b'kurdi\u010bella b'mod li ji\u0121i fuq il-faxxa tal-efod, u li l-pettoral ma jin\u0127allx minn fuq l-efod, b\u0127alma kien ordna l-Mulej.", "Il-libsa tal-efod", "G\u0127amlu wkoll il-libsa tal-efod, xog\u0127ol in-nissie\u0121, kollha vjola, bl-iskullatura tal-libsa f'nofsha, b\u0127al skullatura ta' qmis, bi tberfila madwarha biex ma ti\u010b\u010barratx.", "U dendlu fil-keffa tal-libsa b\u0127al rummien vjola, porpra u skarlatt bi \u0127jut tal-g\u0127a\u017cel mibrum fin.", "G\u0127amlu wkoll \u0121lie\u0121el tad-deheb fin, u dendluhom bejn ir-rummien fil-keffa tal-libsa dawramejt, f'nofs ir-rummien: \u0121ol\u0121ol u rummiena, \u0121ol\u0121ol u rummiena fil-keffa tal-libsa madwarha kollu g\u0127as-servizz, b\u0127alma kien ordna l-Mulej lil Mos\u00e8.", "G\u0127amlu l-ilbiesi tal-g\u0127a\u017cel, xog\u0127ol in-nissie\u0121, g\u0127al Aron u wliedu: it-turbant tal-g\u0127a\u017cel, u l-ornament tat-turbant, u l-qliezet tal-g\u0127a\u017cel mibrum fin, u t-ter\u0127a tal-g\u0127a\u017cel mibrum, vjola, porpra u skarlatt, xog\u0127ol tar-rakkmu, kif kien ordna l-Mulej lil Mos\u00e8.", "G\u0127amlu wkoll l-istrixxa rqiqa tad-deheb fin g\u0127all-kuruna mqaddsa, u naqqxu u kitbu fuqha: 'Qaddis lill-Mulej', b\u0127al in\u010bi\u017cjoni fuq \u010burkett.", "U rabtu mag\u0127ha kurdi\u010bella vjola biex titwa\u0127\u0127al mat-turbant, kif ordna l-Mulej lil Mos\u00e8.", "Hekk intemmet l-opra s\u0127i\u0127a tat-tabernaklu, tat-tinda tal-laqg\u0127a; u wlied I\u017crael g\u0127amlu kollox kif kien ordna l-Mulej lil Mos\u00e8.", "U \u0121iebu g\u0127and Mos\u00e8, it-tabernaklu, it-tinda, u t-tag\u0127mir kollu tag\u0127hom: il-gan\u010bijiet, it-twavel, it-traversi, il-pilastri u l-imqag\u0127ad tieg\u0127u; l-g\u0127ata tal-\u0121ild tal-muntun mi\u017cbug\u0127 a\u0127mar; l-g\u0127ata ta' \u0121ild id-denfil, il-purtiera ta' barra; l-arka tax-xhieda u l-lasti tag\u0127ha u l-g\u0127atu; il-mejda u l-partijiet tag\u0127ha kollha u l-\u0127ob\u017c tal-pre\u017cenza; l-imnara tad-deheb fin bl-imsieba\u0127 u t-tag\u0127mir tag\u0127hom u l-partijiet kollha tag\u0127ha u \u017c-\u017cejt g\u0127all-mixeg\u0127la; l-artal tad-deheb; i\u017c-\u017cejt tal-konsagrazzjoni, l-in\u010bens ifu\u0127; il-purtiera tal-bieb tat-tinda; l-artal tal-bron\u017c u l-gradilja tieg\u0127u tal-bron\u017c; il-lasti u t-tag\u0127mir tieg\u0127u kollu, il-\u0127awt u l-maqg\u0127ad tieg\u0127u; id-drapp tal-bit\u0127a, il-pilastri tag\u0127ha, l-imqag\u0127ad tag\u0127ha, il-purtiera tal-bieb tal-bit\u0127a, il-\u0127bula u l-imsiemer tag\u0127ha, bit-tag\u0127mir kollu me\u0127tie\u0121 g\u0127at-tabernaklu, g\u0127at-tinda tal-laqg\u0127a; l-ilbies g\u0127as-servizz fis-santwarju, l-ilbies ikkonsagrat g\u0127al Aron il-qassis, u l-ilbies g\u0127al uliedu biex iservu ta' qassisin.", "Kollox kif kien ordna l-Mulej lil Mos\u00e8, u hekk ulied I\u017crael temmew ix-xog\u0127ol kollu.", "Mos\u00e8 ra x-xog\u0127ol kollu u ra li g\u0127amluh kollu kif kien ordna l-Mulej, u Mos\u00e8 berikhom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/EXO.40", "bookref": "EXO.40", "text": ["Mos\u00e8 jwaqqaf it-tabernaklu", "Il-Mulej kellem lil Mos\u00e8 u qallu: \"Fl-ewwel jum tal-ewwel xahar inti twaqqaf it-tabernaklu tat-tinda tal-laqg\u0127a, u tpo\u0121\u0121i hemm fih l-arka tax-xhieda miktuba u tg\u0127atti l-arka bil-velu, u \u0121\u0121ib il-mejda u t-tag\u0127mir kollu tag\u0127ha; u \u0121\u0121ib l-imnara u tqeg\u0127dilha l-imsieba\u0127 fuqha.", "U \u0121\u0121ib l-artal tad-deheb g\u0127all-in\u010bens ifu\u0127 g\u0127al quddiem l-arka tax-xhieda miktuba, u tqieg\u0127ed ukoll it-tinda fi d\u0127ul it-tabernaklu.", "Inti tqieg\u0127ed l-artal tas-sagrifi\u010b\u010bju tal-\u0127ruq quddiem id-d\u0127ul tat-tabernaklu tal-laqg\u0127a.", "Tqieg\u0127ed il-\u0127awt bejn it-tinda tal-laqg\u0127a u l-artal, u timlieh bl-ilma.", "U tag\u0127mel il-bit\u0127a madwarha u ddendel il-purtiera ta' bieb il-bit\u0127a.", "Imbag\u0127ad \u0127u \u017c-\u017cejt tal-konsagrazzjoni u idlek it-tabernaklu u kulma fih; tikkonsagrah bit-tag\u0127mir kollu, u jsir sagru.", "Tidlek ukoll l-artal tas-sagrifi\u010b\u010bju tal-\u0127ruq, bit-tag\u0127mir kollu tieg\u0127u.", "Tikkonsagra l-artal u jkun mill-aktar sagru.", "Tidlek il-\u0127awt bil-maqg\u0127ad tieg\u0127u, u tikkonsagrah.", "\"Imbag\u0127ad tressaq lil Aron u lil uliedu fil-bieb tat-tinda tal-laqg\u0127a, u ta\u0127silhom bl-ilma.", "Tlibbes lil Aron bl-ilbies sagru, tidilku u tikkonsagrah, biex iservini ta' qassis.", "Tressaq ukoll lil uliedu u tlibbishom bit-tonok.", "Tidlikhom b\u0127alma tkun dlikt lil missierhom, biex iservuni ta' qassisin; b'din l-unzjoni tag\u0127hom ikunu qassisin g\u0127al dejjem, g\u0127all-\u0121enerazzjonijiet tag\u0127hom kollha.\"", "Mos\u00e8 g\u0127amel kollox kif kien ordnalu l-Mulej.", "Fl-ewwel xahar tat-tieni sena, fl-ewwel jum tax-xahar talla' t-tabernaklu.", "Mos\u00e8 waqqaf it-tabernaklu; po\u0121\u0121a l-imqag\u0127ad tieg\u0127u, qieg\u0127ed it-twavel, wa\u0127\u0127al it-traversi u waqqaf il-pilastri.", "Firex it-tinda fuq it-tabernaklu, u qieg\u0127ed l-g\u0127ata fuqu, kif kien ordna l-Mulej lil Mos\u00e8.", "\u0126a x-xhieda miktuba u qeg\u0127edha fl-arka; da\u0127\u0127al il-lasti fl-arka u qieg\u0127ed l-g\u0127atu fuq l-arka minn fuq.", "Qieg\u0127ed l-arka fit-tinda; dendel il-purtiera tal-velu u g\u0127atta l-arka tax-xhieda miktuba, b\u0127alma l-Mulej kien ordna lil Mos\u00e8.", "Imbag\u0127ad qieg\u0127ed il-mejda fit-tinda tal-laqg\u0127a, fuq in-na\u0127a tat-Tramuntana tat-tabernaklu, 'il barra mill-velu.", "Fuqha qieg\u0127ed tag\u0127mira \u0127ob\u017c quddiem il-Mulej, b\u0127alma kien ordna l-Mulej lil Mos\u00e8.", "Qieg\u0127ed ukoll l-imnara fit-tinda tal-laqg\u0127a biswit il-mejda, in-na\u0127a ta' Nofsinhar tat-tabernaklu.", "Qieg\u0127ed fuqha l-imsieba\u0127 quddiem il-Mulej, kif kien ordna l-Mulej lil Mos\u00e8.", "Qieg\u0127ed ukoll l-artal tad-deheb fit-tinda tal-laqg\u0127a, 'il barra mill-velu.", "Fuqu \u0127araq l-in\u010bens ifu\u0127, kif il-Mulej kien ordna lil Mos\u00e8.", "Dendel il-purtiera fi d\u0127ul it-tabernaklu.", "Po\u0121\u0121a l-artal tas-sagrifi\u010b\u010bju tal-\u0127ruq fi d\u0127ul it-tabernaklu tat-tinda tal-laqg\u0127a u fuqu offra sagrifi\u010b\u010bji ma\u0127ruqa u offerti, b\u0127alma l-Mulej kien ordna lil Mos\u00e8.", "Po\u0121\u0121a l-\u0127awt bejn it-tinda tal-laqg\u0127a u l-artal, u mlieh bl-ilma g\u0127all-\u0127asil.", "In\u0127aslu fih Mos\u00e8 u Aron u wliedu, idejhom u ri\u0121lejhom.", "Kull meta kienu jid\u0127lu fit-tinda tal-laqg\u0127a jew jersqu lejn l-artal kienu jin\u0127aslu, kif il-Mulej kien ordna lil Mos\u00e8.", "Waqqaf ukoll il-bit\u0127a madwar it-tabernaklu u l-artal; u dendel il-purtiera fil-bieb tal-bit\u0127a.", "Hekk Mos\u00e8 temm ix-xog\u0127ol kollu.", "Il-glorja tal-Mulej fuq it-tabernaklu", "Imbag\u0127ad is-s\u0127aba ksiet it-tinda tal-laqg\u0127a ; u l-glorja tal-Mulej imliet it-tabernaklu.", "Mos\u00e8 ma setax jid\u0127ol fit-tinda tal-laqg\u0127a, g\u0127ax fuqha kien hemm tistrie\u0127 is-s\u0127aba, u l-glorja tal-Mulej kienet timla t-tabernaklu.", "Kull meta s-s\u0127aba kienet tintrefa' minn fuq it-tabernaklu, ulied I\u017crael kienu jitilqu minn fejn ikunu.", "U jekk is-s\u0127aba ma kinetx tintrefa', anqas huma ma kienu jitilqu, qabel ma tintrefa' hi.", "Binhar kien ikun hemm is-s\u0127aba tal-Mulej tistrie\u0127 fuq it-tabernaklu, imma billejl kien ikun hemm in-nar, li kienu jarawh ulied I\u017crael fil-mixi kollu tag\u0127hom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.intro", "bookref": "LEV.intro", "text": ["IL-KTIEB TAL-LEVITIKU", "\u0126arsa \u0127afifa lejn il-ktieb", "Il-ktieb tal-Levitiku jispjegalna kif il-Mulej kompla jag\u0127ti l-li\u0121ijiet u l-istruzzjonijiet lil Mos\u00e8.", "L-isem tal-ktieb g\u0127andu x'jaqsam mal-kelma \"Levita\" li tfisser \"persuna mit-trib\u00f9 ta' Levi\".", "Il-Leviti kellhom ikunu qaddejja spe\u010bjali fit-Tinda Mqaddsa, g\u0127alhekk il-qassisin kellhom ikunu minn wa\u0127da mill-familji li kienu jag\u0127mlu parti mit-trib\u00f9 ta' Levi.", "\u0126afna mill-ktieb hu ddedikat g\u0127ar-responsabbiltajiet tal-qassisin u Leviti o\u0127ra.", "Fost o\u0127rajn juri kif kellhom isiru s-sagrifi\u010b\u010bji, x'kellhom ikunu l-offerti lil Alla, u kif isiru l-festi reli\u0121ju\u017ci.", "Insibu wkoll tag\u0127rif dwar x'annimali setg\u0127u jittieklu, xi drappijiet jintu\u017caw g\u0127all-\u0127wejje\u0121, u x'g\u0127ajnuna kellhom jir\u010bievu l-foqra.", "Il-bi\u010b\u010ba l-kbira tal-ktieb titkellem dwar il-li\u0121ijiet, imma fih ukoll xi stejjer ta' meta membri tal-poplu jew qassisin, marru kontra r-rieda ta' Alla.", "Alla malajr ikkastiga lil min naqas mill-ubbidjenza, imma wkoll wieg\u0127ed lil dawk li jobduh:", "\"U nitlajja f'nofskom u nkun Alla tag\u0127kom, u intom tkunu l-poplu tieg\u0127i.", "Jien Alla tag\u0127kom li \u0127ri\u0121tkom mill-art tal-E\u0121ittu, biex ma tkunux ilsiera tag\u0127hom, u kissirt l-irbit tal-madmad tag\u0127kom u mexxejtkom b'raskom merfug\u0127a ( , - ).\"", "It-taqsim tal-ktieb", "Li\u0121ijiet dwar offerti u sagrifi\u010b\u010bji ( , \u2014 , )", "Il-\u0127atra ta' Aron u wliedu b\u0127ala qassisin ( , \u2014 , )", "Li\u0121ijiet dwar l-indafa ritwali ( , \u2014 , )", "Jum it-Tpattija ( , - )", "Li\u0121ijiet dwar il-qdusija fil-\u0127ajja u fil-litur\u0121ija ( , \u2014 , )"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.1", "bookref": "LEV.1", "text": ["Is-sagrifi\u010b\u010bji tal-\u0127ruq", "U l-Mulej sejja\u0127 lil Mos\u00e8 u kellmu mit-tinda tal-laqg\u0127a u qallu: \"Kellem lil ulied I\u017crael u g\u0127idilhom: 'Meta xi \u0127add minnkom ikun irid jag\u0127mel offerta lill-Mulej, jag\u0127milha mill-bhejjem, mill-baqar jew min-nag\u0127a\u0121 tag\u0127kom.", "Jekk tkun vittma mill-baqar g\u0127as-sagrifi\u010b\u010bju tal-\u0127ruq , l-offerta g\u0127andha tkun ta' ra\u0121el u bla difett; u j\u0121ibha quddiem il-bieb tat-tinda tal-laqg\u0127a, u hekk jog\u0127\u0121ob lill-Mulej.", "Imbag\u0127ad iqieg\u0127ed idu fuq ras il-vittma u tkun milqug\u0127a g\u0127all-espjazzjoni tieg\u0127u; joqtol l-g\u0127o\u0121ol quddiem il-Mulej, u l-qassisin ulied Aron joffru d-demm, u jxerrduh madwar l-artal, li qieg\u0127ed biswit il-bieb tat-tinda tal-laqg\u0127a.", "Wara jqaxxar il-vittma u jqattag\u0127ha b\u010bejje\u010b, u wlied Aron il-qassis iqabbdu n-nar fuq l-artal u jix\u0127tu l-\u0127atab fuq in-nar.", "Il-qassisin ulied Aron jirran\u0121aw il-b\u010bejje\u010b, ir-ras u x-xa\u0127am fuq il-\u0127atab u n-nar ta' fuq l-artal; il-\u0121ewwieni u s-saqajn ja\u0127silhom bl-ilma; u wie\u0127ed mill-qassisin ja\u0127raq kollox b'sagrifi\u010b\u010bju tal-\u0127ruq b'ri\u0127a tfu\u0127 quddiem il-Mulej.", "\"Jekk l-offerta g\u0127as-sagrifi\u010b\u010bju tal-\u0127ruq tkun mill-imrie\u0127el - xi \u0127aruf jew mog\u0127\u017ca - g\u0127andu joffri ra\u0121el u bla difett.", "U joqtlu fuq in-na\u0127a tat-Tramuntana tal-artal, quddiem il-Mulej; u l-qassisin, ulied Aron, ixerrdu d-demm madwar l-artal.", "Imbag\u0127ad iqattg\u0127u b\u010bejje\u010b, u l-qassis jirran\u0121ahom flimkien mar-ras u x-xa\u0127am fuq il-\u0127atab u n-nar ta' fuq l-artal.", "Imbag\u0127ad il-\u0121ewwieni u s-saqajn ja\u0127silhom bl-ilma, u l-qassis joffri u ja\u0127raq kollox fuq l-artal.", "Dan hu sagrifi\u010b\u010bju tal-\u0127ruq b'ri\u0127a tfu\u0127 quddiem il-Mulej.", "\"Jekk l-offerta g\u0127as-sagrifi\u010b\u010bju lill-Mulej tkun mit-tjur, joffri gamiem jew \u0127amiem.", "Il-qassis imbag\u0127ad iressaqha fuq l-artal, jilwilha rasha biex ja\u0127raqha fuq l-artal, u jag\u0127srilha demmha mal-\u0121nub tal-artal; u mbag\u0127ad ine\u0127\u0127ilha l-\u0127awsla b'ta' \u0121o fiha, u jitfa' kollox ma\u0121enb l-artal in-na\u0127a tal-Lvant fejn ikun hemm l-irmied, jiksrilha \u0121wejn\u0127ajha ming\u0127ajr ma jaqlag\u0127homlha, u l-qassis ja\u0127raqha fuq il-\u0127atab u n-nar ta' fuq l-artal.", "Dan hu sagrifi\u010b\u010bju tal-\u0127ruq b'ri\u0127a tfu\u0127 quddiem il-Mulej.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.2", "bookref": "LEV.2", "text": ["Offerti tal-qmu\u0127", "\"Meta xi \u0127add irid jag\u0127mel offerta tal-qmu\u0127 lill-Mulej, g\u0127andu joffri s-smid; u jsawwab fuqha \u017c-\u017cejt, u jix\u0127et fuqha l-in\u010bens.", "I\u0121ibha g\u0127and il-qassisin ulied Aron, u l-qassis jie\u0127u daqs qabda ta' id smid bi\u017c-\u017cejt u l-in\u010bens, u ja\u0127raqha b'tifkira fuq l-artal, \u0127ruq b'ri\u0127a tfu\u0127 quddiem il-Mulej.", "Il-bqija tal-offerta tmur g\u0127al Aron u wliedu.", "Din hi l-bi\u010b\u010ba l-aktar qaddisa minn dak li jkun in\u0127araq quddiem il-Mulej.", "\"Jekk tkun trid toffri offerta ma\u0127bu\u017ca fuq il-kenur, din g\u0127andha tkun ta' ftajjar a\u017c\u017cmi tas-smid miblula fi\u017c-\u017cejt, jew ftajjar irqaq a\u017c\u017cmi midlukin bi\u017c-\u017cejt.", "\"Jekk l-offerta tieg\u0127ek tkun imsajra fit-ta\u0121en, g\u0127andha tkun bis-smid u miblula fi\u017c-\u017cejt u bla \u0127mira.", "Ag\u0127milha ftiet, u sawwab fuqha \u017c-\u017cejt; g\u0127ax hi offerta tal-qmu\u0127.", "\"Jekk l-offerta tieg\u0127ek tkun offerta msajra f'borma, ag\u0127milha tas-smid bi\u017c-\u017cejt.", "U \u0121ib l-offerta li tkun lestejt lill-Mulej, u ag\u0127tiha lill-qassis, biex iressaqha fuq l-artal.", "Imbag\u0127ad il-qassis jerfa' bi\u010b\u010ba minnha b'tifkira, u ja\u0127raqha fuq l-artal, \u0127ruq b'ri\u0127a tfu\u0127 quddiem il-Mulej.", "Il-bqija tal-offerta tmur g\u0127al Aron u wliedu.", "Din hi l-bi\u010b\u010ba l-aktar qaddisa minn dak li jkun in\u0127araq quddiem il-Mulej.", "\"Kull offerta li tag\u0127mlu lill-Mulej ma g\u0127andkomx tag\u0127mluha bil-\u0127mira; g\u0127ax ma g\u0127andekx ta\u0127raq \u0127mira jew g\u0127asel quddiem il-Mulej.", "Tistg\u0127u toffruhom lill-Mulej b\u0127ala offerta tal-bikri, imma ma jkunux ma\u0127ruqa b'ri\u0127a tfu\u0127.", "Kull offerta li toffri ix\u0127tilha l-mel\u0127 u t\u0127allix barra mill-offerta tieg\u0127ek il-mel\u0127 tal-patt ta' Alla tieg\u0127ek; ma' kull offerta tieg\u0127ek offri l-mel\u0127.", "U kull meta tag\u0127mel offerta tal-bikri lill-Mulej, offri sbul inkaljat bin-nar, qam\u0127 \u0121did mis\u0127uq b'offerta tal-bikri.", "Int issawwab i\u017c-\u017cejt fuqha, u tix\u0127et fuqha l-in\u010bens.", "Din hi offerta tal-qam\u0127.", "Il-qassis imbag\u0127ad ja\u0127raq b'tifkira bi\u010b\u010ba mill-qam\u0127 mis\u0127uq u mi\u017c-\u017cejt bl-in\u010bens b'kollox; din hi offerta bin-nar lill-Mulej."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.3", "bookref": "LEV.3", "text": ["Sagrifi\u010b\u010bji tas-sliem", "\"Jekk xi \u0127add joffri sagrifi\u010b\u010bju tas-sliem , jekk l-offerta tkun mill-baqar, g\u0127andu joffriha bla difett, ra\u0121el jew mara, quddiem il-Mulej.", "Iqieg\u0127ed idu fuq ras il-vittma, u joqtolha fil-bieb tat-tinda tal-laqg\u0127a, u l-qassisin, ulied Aron, ixerrdu d-demm madwar l-artal.", "Hu joffri mill-vittma tas-sliem biex jin\u0127araq quddiem il-Mulej ix-xa\u0127am li jiksi l-\u0121ewwieni u x-xa\u0127am kollu ta' fuq il-\u0121ewwieni, i\u017c-\u017cew\u0121 kilwiet, u x-xa\u0127am ta' fuqhom ta' mal-\u0121enbejn, u t-tebqa tal-fwied, li tinqala' minn \u0127dejn il-kliewi.", "U wlied Aron imbag\u0127ad ja\u0127arquh fuq il-vittma ta' fuq il-\u0127atab, li jkun hemm fuq in-nar; \u0127ruq ta' ri\u0127a tfu\u0127 lill-Mulej.", "\"Jekk xi \u0127add joffri sagrifi\u010b\u010bju tas-sliem mill-imrie\u0127el lill-Mulej, l-offerta, ra\u0121el jew mara, g\u0127andha tkun bla difett.", "Jekk l-offerta tkun ta' \u0127aruf, i\u0121ibu quddiem il-Mulej, iqieg\u0127ed idu fuq ras il-vittma u joqtlu fil-bieb tat-tinda tal-laqg\u0127a, u wlied Aron ixerrdu d-demm madwar l-artal.", "Mill-vittma tas-sliem jag\u0127ti g\u0127all-\u0127ruq lill-Mulej: xa\u0127amha, id-denb s\u0127i\u0127, li jaqtg\u0127u minn \u0127dejn is-sinsla, u x-xa\u0127am li jiksi l-\u0121ewwieni u x-xa\u0127am kollu ta' fuq il-\u0121ewwieni, u \u017c-\u017cew\u0121 kilwiet u x-xa\u0127am ta' fuqhom ta' mal-\u0121enbejn, it-tebqa tal-fwied, li tinqala' minn \u0127dejn il-kliewi.", "Imbag\u0127ad il-qassis ja\u0127raq kollox fuq l-artal b\u0127ala ikel ma\u0127ruq lill-Mulej.", "\"Jekk xi \u0127add joffri mog\u0127\u017ca, i\u0121ibha quddiem il-Mulej; iqieg\u0127ed idu fuq rasha, u joqtolha fil-bieb tat-tinda tal-laqg\u0127a, u wlied Aron ixerrdu d-demm tag\u0127ha madwar l-artal.", "U joffri minnha b\u0127ala offerta tieg\u0127u g\u0127all-\u0127ruq quddiem il-Mulej ix-xa\u0127am li jiksi l-\u0121ewwieni, u x-xa\u0127am kollu ta' fuq il-\u0121ewwieni u \u017c-\u017cew\u0121 kilwiet u x-xa\u0127am ta' mal-\u0121enbejn, u t-tebqa tal-fwied li tinqata' minn \u0127dejn il-kliewi.", "Imbag\u0127ad il-qassis ja\u0127raqhom fuq l-artal, ikel ma\u0127ruq ta' ri\u0127a tfu\u0127.", "Ix-xa\u0127am kollu jmiss lill-Mulej.", "\"Din hi li\u0121i g\u0127al dejjem minn \u0121enerazzjoni g\u0127al o\u0127ra, tkun fejn tkun tg\u0127ammar.", "La tiekol ebda xa\u0127am u ebda demm.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.4", "bookref": "LEV.4", "text": ["Sagrifi\u010b\u010bji tal-purifikazzjoni", "Il-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Meta xi \u0127add bla ma jrid jikser xi wa\u0127da mil-li\u0121ijiet kollha tal-Mulej u jag\u0127mel xi \u0127a\u0121a li ma g\u0127andux jag\u0127mel, jekk il-midneb ikun il-qassis il-midluk u jkun \u0121ieb il-\u0127tija fuq il-poplu, joffri lill-Mulej g\u0127all-\u0127tija li jkun g\u0127amel g\u0127o\u0121ol bla difett.", "\"I\u0121ib l-g\u0127o\u0121ol fil-bieb tat-tinda tal-laqg\u0127a quddiem il-Mulej, u jmidd idu fuq ras l-g\u0127o\u0121ol u joqtol l-g\u0127o\u0121ol quddiem il-Mulej.", "U l-qassis il-midluk jie\u0127u mid-demm tal-g\u0127o\u0121ol u jie\u0127du fit-tinda tal-laqg\u0127a.", "Imbag\u0127ad il-qassis ibill sebg\u0127u fid-demm u jroxx id-demm seba' darbiet quddiem il-Mulej lejn il-velu tas-santwarju.", "U l-qassis iqieg\u0127ed ftit demm fuq qrun l-artal tal-in\u010bens ifu\u0127, li qieg\u0127ed quddiem il-Mulej, fit-tinda tal-laqg\u0127a, u l-bqija tad-demm tal-g\u0127o\u0121ol ixerrdu ta\u0127t l-artal tas-sagrifi\u010b\u010bju li hemm quddiem il-bieb tat-tinda tal-laqg\u0127a.", "U x-xa\u0127am kollu tal-g\u0127o\u0121ol tal-\u0127tija ine\u0127\u0127ih minnu; ix-xa\u0127am li jiksi l-\u0121ewwieni u x-xa\u0127am kollu ta' fuq il-\u0121ewwieni, u \u017c-\u017cew\u0121 kilwiet u x-xa\u0127am ta' fuqhom ta' mal-\u0121enbejn u t-tebqa tal-fwied, li jaqlag\u0127ha minn mal-kliewi, b\u0127alma jne\u0127\u0127uhom mill-g\u0127o\u0121ol tas-sagrifi\u010b\u010bju tas-sliem; u l-qassis imbag\u0127ad ja\u0127raqhom fuq l-artal tas-sagrifi\u010b\u010bju tal-\u0127ruq.", "U l-\u0121ild tal-g\u0127o\u0121ol, u la\u0127mu kollu, b'rasu u saqajh, bil-\u0121ewwieni u l-\u0127mie\u0121, l-g\u0127o\u0121ol kollu je\u0127duh barra l-kamp, f'post nadif fejn jarmu l-irmied, u ja\u0127arquhom fuq il-\u0127atab bin-nar.", "Ja\u0127arqu kollox fejn jintrema l-irmied.", "\"Jekk il-\u0121emg\u0127a kollha ta' I\u017crael tidneb bla ma tinteba\u0127 billi tkun g\u0127amlet xi \u0127a\u0121a minn dak li l-Mulej ordna li ma g\u0127andux isir, u dan jibqa' mo\u0127bi g\u0127al g\u0127ajnejn il-\u0121emg\u0127a, xorta ssir \u0127atja; u malli jsiru jafu bil-\u0127tija li jkunu waqg\u0127u fiha, il-\u0121emg\u0127a kollha g\u0127andha toffri g\u0127o\u0121ol g\u0127as-sagrifi\u010b\u010bju tal-purifikazzjoni, u j\u0121ibuh quddiem il-bieb tat-tinda tal-laqg\u0127a.", "\"Ix-xju\u0127 tal-\u0121emg\u0127a jmiddu idejhom fuq ras l-g\u0127o\u0121ol quddiem il-Mulej, u wie\u0127ed minnhom joqtol l-g\u0127o\u0121ol quddiem il-Mulej.", "U l-qassis il-midluk jie\u0127u mid-demm tal-g\u0127o\u0121ol fit-tinda tal-laqg\u0127a.", "Imbag\u0127ad il-qassis ibill sebg\u0127u fid-demm, u jroxxu seba' darbiet quddiem il-Mulej lejn il-velu.", "Iqieg\u0127ed ukoll ftit demm fuq qrun l-artal li hemm quddiem il-Mulej fit-tinda tal-laqg\u0127a, u l-bqija tad-demm ixerrdu f'ri\u0121lejn l-artal tas-sagrifi\u010b\u010bju li jinsab quddiem il-bieb tat-tinda tal-laqg\u0127a.", "Imbag\u0127ad jie\u0127u x-xa\u0127am tieg\u0127u kollu u ja\u0127arqu fuq l-artal; u jag\u0127mel mill-g\u0127o\u0121ol, b\u0127alma jag\u0127mel mill-g\u0127o\u0121ol tal-purifikazzjoni; hekk jag\u0127mel minnu; hekk il-qassis jag\u0127mel l-espjazzjoni g\u0127alihom u jaqilg\u0127u l-ma\u0127fra.", "U jie\u0127u l-g\u0127o\u0121ol 'il barra mill-kamp u ja\u0127arquh b\u0127alma ja\u0127arqu l-g\u0127o\u0121ol l-ie\u0127or.", "Dan hu s-sagrifi\u010b\u010bju tal-purifikazzjoni tal-\u0121emg\u0127a.", "\"Jekk xi wie\u0127ed mill-kapijiet jidneb u jag\u0127mel bla ma jrid xi \u0127a\u0121a li l-Mulej, Alla tieg\u0127u, ordna li ma g\u0127andhiex issir, u hekk jaqa' fid-dnub, malli jinteba\u0127 bid-dnub li jkun g\u0127amel, jag\u0127mel offerta ta' bodbod bla difett.", "Imidd idu fuq ras il-bodbod u joqtlu fejn joqtlu l-vittmi quddiem il-Mulej.", "Dan hu sagrifi\u010b\u010bju tal-purifikazzjoni.", "Il-qassis imbag\u0127ad jie\u0127u ftit mid-demm tal-vittma b'sebg\u0127u u jqieg\u0127du fuq il-qrun tal-artal tas-sagrifi\u010b\u010bju, u l-bqija tad-demm ixerrdu f'ri\u0121lejn l-artal tas-sagrifi\u010b\u010bju.", "U x-xa\u0127am kollu tieg\u0127u ja\u0127arqu fuq l-artal b\u0127ax-xa\u0127am tal-vittma tas-sliem.", "U l-qassis jag\u0127mel l-espjazzjoni g\u0127ad-dnub ta' dak li jkun, u jaqlag\u0127lu l-ma\u0127fra.", "\"Jekk xi \u0127add mill-poplu jidneb bla ma jinteba\u0127 u jag\u0127mel xi \u0127a\u0121a minn dak li l-Mulej ordna li ma g\u0127andhiex issir, u jaqa' fid-dnub, malli jinteba\u0127 bid-dnub li jkun g\u0127amel i\u0121ib offerta ta' mog\u0127\u017ca, bla nuqqas, bi tpattija g\u0127ad-dnub li jkun g\u0127amel.", "Imbag\u0127ad imidd idu fuq ras il-vittma g\u0127all-espjazzjoni u joqtolha fil-post tas-sagrifi\u010b\u010bju.", "Il-qassis jie\u0127u ftit mid-demm b'sebg\u0127u, u jqieg\u0127du fuq il-qrun tal-artal tas-sagrifi\u010b\u010bju, u jxerred id-demm f'ri\u0121lejn l-artal.", "U x-xa\u0127am kollu jaqilg\u0127u b\u0127alma jaqla' x-xa\u0127am mill-vittma tas-sliem, u l-qassis ja\u0127arqu fuq l-artal b'ri\u0127a tfu\u0127 lill-Mulej, u hekk il-qassis jag\u0127mel l-espjazzjoni g\u0127ad-dnub ta' dak li jkun, u jaqlag\u0127lu l-ma\u0127fra.", "\"Jekk i\u0121ib \u0127aruf b'offerta biex ipatti g\u0127all-\u0127tija, i\u0121ibu mara bla difett; u jmidd idu fuq ras il-vittma g\u0127all-espjazzjoni, u joqtolha b'sagrifi\u010b\u010bju tal-purifikazzjoni fejn joqtlu l-vittmi g\u0127as-sagrifi\u010b\u010bju.", "U l-qassis jie\u0127u ftit mid-demm b'sebg\u0127u, u jqieg\u0127du fuq il-qrun tal-artal tas-sagrifi\u010b\u010bju, u l-bqija tad-demm ixerrdu f'ri\u0121lejn l-artal.", "U x-xa\u0127am kollu jaqilg\u0127u b\u0127alma jaqla' x-xa\u0127am mill-vittma tas-sliem, u l-qassis ja\u0127arqu fuq il-vittmi ma\u0127ruqa lill-Mulej fuq l-artal; u hekk il-qassis jag\u0127mel l-espjazzjoni g\u0127ad-dnub ta' dak li jkun g\u0127amlu, u jaqlag\u0127lu l-ma\u0127fra."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.5", "bookref": "LEV.5", "text": ["Sagrifi\u010b\u010bji o\u0127ra", "\"Wie\u0127ed li jkun im\u0121ieg\u0127el ja\u0127lef b\u0127ala xhud, u ma jg\u0127idx dak li ra jew li jkun jaf, jidneb u jpatti g\u0127al dnubu.", "Wie\u0127ed li jmiss xi \u0127a\u0121a mni\u0121\u0121sa, b\u0127alma hu \u0121isem mejjet ta' annimal tad-dar jew selva\u0121\u0121 imni\u0121\u0121es, jew ta' xi \u0127anex imni\u0121\u0121es, bla ma jinteba\u0127, jew jekk imiss xi n\u0121iesa tal-bniedem, li jista' jitni\u0121\u0121es biha, bla ma jinteba\u0127, malli jsir jaf jaqa' fil-\u0127tija.", "Wie\u0127ed li ja\u0127lef bla ma ja\u0127sibha, g\u0127all-\u0121id jew g\u0127ad-deni, f'kull \u0127a\u0121a li wie\u0127ed jista' ja\u0127lef bla ma jinteba\u0127, malli jinteba\u0127 jaqa' fil-\u0127tija ta' kull wa\u0127da minn dawn il-\u0127wejje\u0121.", "\"Kull meta xi \u0127add ikun \u0127ati ta' wa\u0127da minn dawn il-\u0127wejje\u0121, jistqarr fiex dineb; u j\u0121ib vittma g\u0127ar-riparazzjoni quddiem il-Mulej g\u0127ad-dnub li jkun g\u0127amel; mara mill-mer\u0127la tan-nag\u0127a\u0121 jew tal-mog\u0127o\u017c, b\u0127ala sagrifi\u010b\u010bju g\u0127all-purifikazzjoni, u l-qassis jaqlag\u0127lu l-ma\u0127fra tal-\u0127tija tieg\u0127u.", "\"Imma jekk ma jkunx jista' jag\u0127ti mill-mer\u0127la, i\u0121ib b\u0127ala vittma g\u0127ar-riparazzjoni \u017cew\u0121 gamimiet jew \u017cew\u0121 \u0127amimiet lill-Mulej, wa\u0127da g\u0127all-purifikazzjoni u l-o\u0127ra g\u0127as-sagrifi\u010b\u010bju tal-\u0127ruq.", "I\u0121ibhom lill-qassis biex l-ewwel joffri l-vittma tal-purifikazzjoni; jilwilha rasha minn \u0127dejn g\u0127onqha, bla ma jaqtag\u0127ha u jroxx id-demm tal-vittma tal-purifikazzjoni mal-\u0121nub tal-artal u jag\u0127sru f'ri\u0121lejn l-artal; dan hu s-sagrifi\u010b\u010bju tal-purifikazzjoni.", "Il-vittma l-o\u0127ra joffriha b'sagrifi\u010b\u010bju tal-\u0127ruq, skont ir-rit.", "Hekk il-qassis jag\u0127mel l-espjazzjoni g\u0127ad-dnub ta' dak li jkun g\u0127amlu u jaqlag\u0127lu l-ma\u0127fra.", "\"Jekk imbag\u0127ad anqas ma jkun jifla\u0127 jag\u0127ti \u017cew\u0121 gamimiet jew \u017cew\u0121 \u0127amimiet, i\u0121ib offerta bi tpattija g\u0127ad-dnub mill-g\u0127axra wa\u0127da ta' efa smid g\u0127all-purifikazzjoni, bla ma jitfa' fuqu \u017cejt jew in\u010bens, g\u0127ax din hi offerta tal-purifikazzjoni.", "Jag\u0127tiha lill-qassis, u l-qassis jie\u0127u minnha b'mimli idu b'tifkira, u ja\u0127raqha fuq l-artal fuq l-offerti bin-nar lill-Mulej; din hi offerta tal-purifikazzjoni.", "Hekk il-qassis jag\u0127mel l-espjazzjoni g\u0127ad-dnub ta' dak li jkun naqas f'xi wa\u0127da minn dawn il-\u0127wejje\u0121, u jaqlag\u0127lu l-ma\u0127fra.", "Dak li jibqa' mill-vittma jmiss lill-qassis b\u0127al fl-offerta tal-qmu\u0127.\"", "Is-sagrifi\u010b\u010bji tar-riparazzjoni", "Il-Mulej kellem lil Mos\u00e8 u qallu: \"Wie\u0127ed li jidneb bla ma jinteba\u0127 u jonqos fl-obbligi tieg\u0127u mqaddsa lejn il-Mulej, joffri b'riparazzjoni muntun bla difett mill-mer\u0127la, li jkun jiswa b'kemm-il xekel tal-fidda tistmah int, skont ix-xekel tas-santwarju.", "Din hi offerta tal-purifikazzjoni.", "U hekk ipatti g\u0127all-\u0127sara li jkun g\u0127amel lis-santwarju, u mieg\u0127u j\u017cid wa\u0127da mill-\u0127amsa ta' kemm tkun stmajtu.", "Jag\u0127tih lill-qassis u l-qassis jag\u0127mel l-espjazzjoni bl-offerta tal-muntun tar-riparazzjoni, u jaqlag\u0127lu l-ma\u0127fra.", "\"Jekk xi \u0127add jaqa' fid-dnub, u jag\u0127mel xi \u0127a\u0121a minn dak li l-Mulej ordna li ma g\u0127andkomx tag\u0127mlu, bla ma jinteba\u0127, g\u0127andu jpatti u j\u0127allas g\u0127al dnubu.", "I\u0121ib lill-qassis muntun bla difett mill-mer\u0127la, li jkun jiswa skont ma tistmah int, b\u0127ala offerta g\u0127ar-riparazzjoni, u l-qassis jag\u0127mel l-espjazzjoni g\u0127al dak li jkun g\u0127amel id-dnub bla ma jrid u ma nteba\u0127x, u hekk jaqlag\u0127lu l-ma\u0127fra.", "Din hi offerta ta' riparazzjoni; g\u0127ax kien \u0127ati tassew ta' dnub quddiem il-Mulej.\"", "U l-Mulej kellem lil Mos\u00e8 u qallu: \"Jekk xi \u0127add jidneb u jonqos lill-Mulej billi ji\u010b\u0127ad lil g\u0127ajru xi o\u0121\u0121ett merfug\u0127, mirhun jew misruq, jew iqarraq bih b'mod jew ie\u0127or, jew inkella jsib xi o\u0121\u0121ett mitluf, u ji\u010b\u0127du minnu, jew ja\u0127lef fil-falz f'xi \u0127a\u0121a minn kulma jista' jidneb biha, jekk jag\u0127mel dan, jidneb u jkun \u0127ati.", "U g\u0127andu jrodd l-o\u0121\u0121ett li jkun seraq jew kiseb bil-qerq, jew li kien merfug\u0127 g\u0127andu, jew mitluf u sabu hu, u kull \u0127a\u0121a li jkun \u0127alef fil-falz g\u0127aliha; g\u0127andu jroddu kollu kemm hu, u j\u017cid mieg\u0127u wa\u0127da mill-\u0127amsa ta' kemm tkun stmajtu, u jag\u0127tih lil sidu dak in-nhar li joffri l-offerta tar-riparazzjoni.", "U j\u0121ib g\u0127and il-qassis, b\u0127ala offerta tar-riparazzjoni lill-Mulej, muntun bla difett mill-mer\u0127la, skont ma tistmah int g\u0127ar-riparazzjoni, u l-qassis jag\u0127mel l-espjazzjoni g\u0127alih quddiem il-Mulej, u jin\u0127afirlu kulma jkun g\u0127amel u sar \u0127ati min\u0127abba fih.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.6", "bookref": "LEV.6", "text": ["Is-sagrifi\u010b\u010bju ta' kuljum", "Il-Mulej kellem lil Mos\u00e8 u qallu: \"Ordna lil Aron u lil uliedu, u g\u0127idilhom: Din hi l-li\u0121i tas-sagrifi\u010b\u010bju tal-\u0127ruq; il-vittma tin\u0127araq il-lejl kollu fuq ma\u0121mar fuq l-artal sas-seb\u0127 u n-nar tal-artal jibqa' mqabbad fih.", "U l-qassis jilbes il-libsa tieg\u0127u tal-g\u0127a\u017cel u l-qalziet tal-g\u0127a\u017cel fuq il-la\u0127am, ine\u0127\u0127i l-irmied tal-vittma ma\u0127ruqa bin-nar fuq l-artal, u jqieg\u0127du \u0127dejn l-artal.", "Imbag\u0127ad jin\u017ca' l-\u0127wejje\u0121 li jkollu fuqu, u jilbes o\u0127rajn u jo\u0127ro\u0121 l-irmied minn nofs il-kamp f'post nadif.", "In-nar ta' fuq l-artal g\u0127andu jibqa' mqabbad fuqu ming\u0127ajr qatt ma jintefa; u l-qassis kull filg\u0127odu ja\u0127raq il-\u0127atab fuqu, u jqieg\u0127ed fuqu l-vittma u ja\u0127raq fuqu x-xa\u0127am tas-sagrifi\u010b\u010bju tas-sliem.", "In-nar fuq l-artal g\u0127andu jibqa' j\u0127e\u0121\u0121e\u0121 g\u0127al dejjem u ma g\u0127andu jintefa qatt.", "L-offerta tal-qmu\u0127", "\"Din hi l-li\u0121i tal-offerta tal-qmu\u0127; ulied Aron iressqu l-offerta quddiem il-Mulej; quddiem l-artal.", "Il-qassis jerfa' minnha qabda smid bi\u017c-\u017cejt u l-in\u010bens ta' fuq l-offerta, u ja\u0127raq kollox fuq l-artal, \u0127ruq b'ri\u0127a tfu\u0127 b'tifkira quddiem il-Mulej.", "\"Il-fdal tal-offerta tal-qmu\u0127 jikluh Aron u wliedu; jikluh bla \u0127mira f'post qaddis, u jikluh fil-bit\u0127a tat-tinda tal-laqg\u0127a.", "Ma jsajruhx bil-\u0127mira.", "Nag\u0127tihulhom b'sehemhom mill-offerti ma\u0127ruqin lili; hi \u0127a\u0121a mill-aktar qaddisa, b\u0127all-vittma tal-purifikazzjoni u tar-riparazzjoni.", "\"Jista' jiekol minnha kull ra\u0121el fost ulied Aron.", "Dan hu dritt tag\u0127hom g\u0127al dejjem, minn nisel g\u0127al nisel, fuq kull offerta li tin\u0127araq quddiem il-Mulej; kulma jmiss mag\u0127hom jitqaddes .\"", "L-offerta tal-konsagrazzjoni", "Il-Mulej kellem lil Mos\u00e8 u qallu: \"Din hi l-offerta li Aron u wliedu g\u0127andhom iressqu quddiem il-Mulej f'jum il-konsagrazzjoni tag\u0127hom: wa\u0127da minn g\u0127axra ta' efa smid, b\u0127ala offerta ta' kuljum, nofsha filg\u0127odu u nofsha filg\u0127axija.", "T\u0127ejjiha fit-ta\u0121en bi\u017c-\u017cejt; i\u0121\u0121ibha m\u0127allta sewwa, u toffriha misjura ftiet ftiet, b'ri\u0127a tfu\u0127 quddiem il-Mulej.", "U joffriha l-qassis, li jkun ikkonsagrat flok Aron minn fost uliedu.", "Din hi li\u0121i g\u0127al dejjem: tin\u0127araq g\u0127all-Mulej; tin\u0127araq g\u0127alkollox.", "Kull offerta ta' qassis tin\u0127araq kollha kemm tkun; ma jittiekel xejn minnha.\"", "Is-sagrifi\u010b\u010bju tal-purifikazzjoni", "U l-Mulej kellem lil Mos\u00e8 u qallu: \"Kellem lil Aron u lil uliedu: Din hi l-li\u0121i dwar il-vittma tas-sagrifi\u010b\u010bju tal-purifikazzjoni: joqtluha fejn joqtlu l-vittma tas-sagrifi\u010b\u010bju tal-\u0127ruq, quddiem il-Mulej; \u0127a\u0121a mill-aktar qaddisa.", "Jikolha l-qassis li jkun qatilha; jikolha f'post qaddis fil-bit\u0127a tat-tinda tal-laqg\u0127a.", "Kulma jmiss ma' la\u0127amha jkun qaddis , u jekk joqtor id-demm fuq il-\u0127wejje\u0121, fejn joqtor fuqu jin\u0127asel f'post sagru.", "Il-borma tal-fu\u0127\u0127ar li tkun mg\u0127ollija fiha, titkisser; jekk tkun mg\u0127ollija f'borma tal-bron\u017c, din g\u0127andha ting\u0127orok u titla\u0127la\u0127 bl-ilma.", "Kull ra\u0121el fil-familja tal-qassisin jista' jiekol minnha; hi \u0127a\u0121a mill-aktar qaddisa.", "Imma kull vittma tas-sagrifi\u010b\u010bju tal-purifikazzjoni, li jie\u0127du minn demmha fit-tinda tal-laqg\u0127a g\u0127all-espjazzjoni fil-maqdes, ma jittiekel xejn minnha, imma g\u0127andha tin\u0127araq fin-nar."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.7", "bookref": "LEV.7", "text": ["Is-sagrifi\u010b\u010bju tar-riparazzjoni", "\"Din hi l-li\u0121i g\u0127as-sagrifi\u010b\u010bju tar-riparazzjoni: \u0127a\u0121a mill-aktar qaddisa.", "Il-vittma tas-sagrifi\u010b\u010bju tar-riparazzjoni joqtluha fejn joqtlu dik tas-sagrifi\u010b\u010bju tal-\u0127ruq u demmha jxerrduh madwar l-artal.", "U joffru minnha x-xa\u0127am kollu tag\u0127ha, ji\u0121ifieri, id-denb, ix-xa\u0127am li jiksi l-\u0121ewwieni, i\u017c-\u017cew\u0121 kilwiet bix-xa\u0127am ta' madwarhom in-na\u0127a tal-\u0121enbejn, u t-tebqa tal-fwied li jaqlag\u0127ha minn \u0127dejn il-kliewi.", "Il-qassis ja\u0127raqhom fuq l-artal, \u0127ruq lill-Mulej, sagrifi\u010b\u010bju ta' riparazzjoni.", "Kull ra\u0121el mill-qassisin jista' jiekol minnu u jiekol fil-post qaddis, \u0127a\u0121a mill-aktar qaddisa.", "Li\u0121i wa\u0127da hemm kemm g\u0127as-sagrifi\u010b\u010bju tal-purifikazzjoni kemm g\u0127as-sagrifi\u010b\u010bju tar-riparazzjoni: tkun tal-qassis li biha jkun g\u0127amel l-espjazzjoni; u l-qassis li jkun offra s-sagrifi\u010b\u010bju tal-\u0127ruq ta' xi \u0127add jie\u0127u l-\u0121ild tal-vittma; din tkun tieg\u0127u.", "Kull offerta tal-qmu\u0127 imsajra fil-kenur jew fil-borma jew fit-ta\u0121en tkun tal-qassis li joffriha.", "U kull offerta tal-qmu\u0127 miblula fi\u017c-\u017cejt jew xotta, tkun ta' wlied Aron kollha, kull wie\u0127ed daqs l-ie\u0127or.", "Is-sagrifi\u010b\u010bju tas-sliem", "\"Din hi l-li\u0121i dwar is-sagrifi\u010b\u010bju tas-sliem li wie\u0127ed joffri lill-Mulej.", "Jekk joffriha b'radd il-\u0127ajr, mal-vittma ta' radd il-\u0127ajr joffri wkoll ftajjar a\u017c\u017cmi miblula fi\u017c-\u017cejt, u ftajjar a\u017c\u017cmi rqaq midluka bi\u017c-\u017cejt.", "Flimkien mal-offerta tas-sagrifi\u010b\u010bju tas-sliem ta' radd il-\u0127ajr wie\u0127ed g\u0127andu joffri ftajjar bil-\u0127mira.", "Minn kull xorta ta' offerta g\u0127andu jag\u0127ti sehem b\u0127ala offerta lill-Mulej; din tmiss lill-qassis li jkun xerred id-demm tal-vittma tas-sliem.", "Il-la\u0127am imbag\u0127ad tas-sagrifi\u010b\u010bju ta' radd il-\u0127ajr jittiekel dak in-nhar stess li ssir l-offerta; ma jit\u0127alla xejn sa filg\u0127odu.", "Jekk wie\u0127ed jag\u0127mel l-offerta b'weg\u0127da jew minn rajh, il-vittma tista' tittiekel dak in-nhar stess li joffriha, u l-g\u0127ada jista' jittiekel li jkun fadal; u dak li jkun baqa' mil-la\u0127am tas-sagrifi\u010b\u010bju sat-tielet jum, ja\u0127arqu fin-nar.", "Jekk fit-tielet jum jiekol il-la\u0127am li jkun fadal mill-vittma tas-sliem, min joffriha ma jkunx jog\u0127\u0121obni; ma jkun jg\u0127oddlu xejn, g\u0127ax tkun \u0127a\u0121a moq\u017cie\u017ca, u min jiekol minnha jitg\u0127abba bil-pi\u017c ta' dnubu.", "Il-la\u0127am li jmiss ma' xi \u0127a\u0121a mni\u0121\u0121sa ma g\u0127andux jittiekel, imma jin\u0127araq fin-nar; u mil-la\u0127am jista' jiekol kull min ikun safi.", "Min jiekol mil-la\u0127am tal-vittma tas-sagrifi\u010b\u010bju tas-sliem offert lill-Mulej u jkun imni\u0121\u0121es, ikun maqtug\u0127 minn niesu.", "Min, imbag\u0127ad, imiss ma' xi \u0127a\u0121a mni\u0121\u0121sa - bniedem, bhima, \u0127anex moq\u017cie\u017c - u jiekol mil-la\u0127am tas-sagrifi\u010b\u010bju tas-sliem offert lill-Mulej, ikun maqtug\u0127 minn niesu.\"", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: La tiklux mix-xa\u0127am ta' ebda gendus, nag\u0127\u0121a, jew mog\u0127\u017ca.", "Tistg\u0127u tag\u0127mlu li jkollkom b\u017conn bix-xa\u0127am ta' bhima mejta jew \u017cbranata, imma ma g\u0127andkomx tikluh.", "Kull min jiekol mix-xa\u0127am ta' bhima, li minnha jkun offra xi bi\u010b\u010ba biex tin\u0127araq quddiem il-Mulej, ikun maqtug\u0127 minn niesu.", "Ebda demm ma tieklu kull fejn tg\u0127ammru, ikun xi jkun, tat-tajr jew tal-bhejjem.", "Kull min jiekol minn xi demm ikun maqtug\u0127 minn niesu.\"", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Min joffri sagrifi\u010b\u010bju tas-sliem lill-Mulej, i\u0121ib l-offerta tieg\u0127u lill-Mulej mill-vittma tieg\u0127u tas-sliem.", "B'idu stess i\u0121ib x'g\u0127andu ja\u0127raq lill-Mulej; i\u0121ib ix-xa\u0127am mas-sidra, u s-sidra jxejjirha quddiem il-Mulej .", "Imbag\u0127ad il-qassis ja\u0127raq ix-xa\u0127am fuq l-artal, u s-sidra tibqa' g\u0127al Aron u wliedu; tag\u0127tu wkoll is-sieq il-leminija b\u0127ala offerta lill-qassis mill-vittmi tag\u0127kom tas-sliem; din is-sieq il-leminija tmiss b'sehmu lil bin Aron li jkun offra d-demm u x-xa\u0127am tal-vittma tas-sliem.", "G\u0127ax is-sidra li jxejjer u s-sieq li jxejjer, jien \u0127adthom ming\u0127and ulied I\u017crael fuq is-sagrifi\u010b\u010bji tag\u0127hom tas-sliem u tajthom lil Aron il-qassis u lil uliedu, bi dritt g\u0127al dejjem ming\u0127and ulied I\u017crael.", "\"Dan hu s-sehem mill-vittmi l-ma\u0127ruqa lill-Mulej, u ddedikati g\u0127al Aron u wliedu dak in-nhar li kienu ppre\u017centati biex iservu ta' qassisin quddiem il-Mulej.", "Dan hu li ordna l-Mulej dak in-nhar li kkonsagrahom, li jag\u0127tuhom ulied I\u017crael bi dritt g\u0127al dejjem minn nisel g\u0127al nisel.\"", "Din hi l-li\u0121i dwar is-sagrifi\u010b\u010bju tal-\u0127ruq, l-offerta tal-qmu\u0127, is-sagrifi\u010b\u010bju tal-purifikazzjoni u s-sagrifi\u010b\u010bju tar-riparazzjoni, is-sagrifi\u010b\u010bju tal-konsagrazzjoni u s-sagrifi\u010b\u010bju tas-sliem, skont ma ordna l-Mulej minn fuq il-muntanja tas-Sinaj, dak in-nhar li ordna lil ulied I\u017crael li jag\u0127mlu l-offerti tag\u0127hom lill-Mulej fid-de\u017cert tas-Sinaj."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.8", "bookref": "LEV.8", "text": ["Il-konsagrazzjoni tal-qassisin", "U l-Mulej kellem lil Mos\u00e8: \"\u0126u lil Aron u 'l uliedu, l-ilbies, i\u017c-\u017cejt tal-konsagrazzjoni, il-gendus g\u0127as-sagrifi\u010b\u010bju tal-purifikazzjoni, u \u017c-\u017cew\u0121 imtaten, u l-qoffa tal-\u0127ob\u017c a\u017c\u017cmu.", "Laqqa' l-\u0121emg\u0127a kollha \u0127dejn il-bieb tat-tinda tal-laqg\u0127a.\"", "U Mos\u00e8 g\u0127amel b\u0127alma ordnalu l-Mulej, u n\u0121abret il-\u0121emg\u0127a kollha fil-bieb tat-tinda tal-laqg\u0127a.", "U Mos\u00e8 qal lill-\u0121emg\u0127a: \"Dan hu li ordna l-Mulej li jsir.\"", "U ressaq Mos\u00e8 lil Aron, u 'l uliedu u \u0127asilhom bl-ilma.", "U qeg\u0127edlu fuqu t-tonka, \u0127a\u017c\u017cmu bit-ter\u0127a, u libbsu l-mantar fuqha, u qeg\u0127edlu fuqu l-efod u rabtu bil-faxxa tieg\u0127u minsu\u0121a bis-seng\u0127a u xiddhulu.", "U qeg\u0127edlu wkoll fuqu l-pettoral, u fil-pettoral qeg\u0127edlu l-Urim u t-Tummim .", "Qeg\u0127edlu fuq rasu t-turbant, u fuq it-turbant, fuq quddiem, l-istrixxa tad-deheb u l-kuruna mqaddsa skont l-ordni li ta Alla lil Mos\u00e8.", "U Mos\u00e8 \u0127a \u017c-\u017cejt tal-konsagrazzjoni u dilek it-tabernaklu u kulma kien fih u kkonsagrahom.", "Imbag\u0127ad raxx minnu seba' darbiet fuq l-artal u t-tag\u0127mir kollu tieg\u0127u, il-\u0127awt u l-maqg\u0127ad tieg\u0127u.", "U sawwab i\u017c-\u017cejt tal-konsagrazzjoni fuq ras Aron, u dilku u kkonsagrah.", "Imbag\u0127ad Mos\u00e8 ressaq lil ulied Aron u libbishom it-tonka, \u0127a\u017c\u017cimhom bit-ter\u0127a, u xiddilhom it-turbant, kif kien ordna l-Mulej lil Mos\u00e8.", "Imbag\u0127ad ressaq il-gendus tas-sagrifi\u010b\u010bju tal-purifikazzjoni, u Aron u wliedu qieg\u0127du idejhom fuq ras il-gendus.", "U Mos\u00e8 qatlu, u \u0127a d-demm, u qieg\u0127ed minnu b'sebg\u0127u fuq qrun l-artal, dawramejt, u hekk saffa l-artal; u xerred id-demm f'ri\u0121lejn l-artal, u kkonsagrah billi g\u0127amel l-espjazzjoni g\u0127alih.", "\u0126a mbag\u0127ad ix-xa\u0127am kollu ta' madwar il-\u0121ewwieni, u t-tebqa tal-fwied, u \u017c-\u017cew\u0121 kilwiet b'xa\u0127amhom, u \u0127araq kollox fuq l-artal.", "U l-gendus u l-\u0121ild tieg\u0127u, la\u0127mu u \u0127mie\u0121u, \u0127araqhom kollha barra mill-kamp, kif kien ordna l-Mulej lil Mos\u00e8.", "\u0120ieb imbag\u0127ad il-muntun tas-sagrifi\u010b\u010bju tal-\u0127ruq, u Aron u wliedu qieg\u0127du idejhom fuq rasu; u Mos\u00e8 qatlu u xerred demmu fuq l-artal dawramejt.", "Imbag\u0127ad qattg\u0127u fi b\u010bejje\u010b u Mos\u00e8 \u0127araq rasu, il-b\u010bejje\u010b u x-xa\u0127am.", "U \u0127asel il-\u0121ewwieni u s-saqajn bl-ilma; u Mos\u00e8 \u0127araq il-muntun kollu fuq l-artal b'sagrifi\u010b\u010bju tal-\u0127ruq b'ri\u0127a tfu\u0127, vittma ma\u0127ruqa lill-Mulej, kif kien ordna l-Mulej lil Mos\u00e8.", "Imbag\u0127ad \u0121ieb it-tieni muntun, il-muntun tal-konsagrazzjoni, u Aron u wliedu qieg\u0127du idejhom fuq ras il-muntun.", "U Mos\u00e8 qatlu u \u0127a minn demmu u qieg\u0127ed minnu fuq tarf il-widna l-leminija ta' Aron u fuq is-saba' l-kbir ta' idu l-leminija u fuq is-saba' l-kbir ta' siequ l-leminija.", "Imbag\u0127ad ressaq ukoll lil ulied Aron; u Mos\u00e8 qieg\u0127ed mid-demm fuq tarf widinthom il-leminija, fuq is-saba' l-kbir ta' idhom il-leminija, fuq is-saba' l-kbir ta' sieqhom il-leminija; u mbag\u0127ad xerred id-demm fuq l-artal dawramejt.", "Imbag\u0127ad \u0127a x-xa\u0127am, id-denb u x-xa\u0127am kollu ta' fuq il-\u0121ewwieni, u t-tebqa tal-fwied, u \u017c-\u017cew\u0121 kilwiet bix-xa\u0127am tag\u0127hom, u s-sieq il-leminija; imbag\u0127ad mill-qoffa tal-\u0127ob\u017c a\u017c\u017cmu ta' quddiem il-Mulej \u0127a ftira a\u017c\u017cma, ftira o\u0127ra tal-\u0127ob\u017c bi\u017c-\u017cejt, u o\u0127ra rqiqa, u qeg\u0127edhom fuq ix-xa\u0127am u fuq is-sieq il-leminija.", "U qieg\u0127ed kollox f'idejn Aron u f'idejn uliedu, u xejruhom quddiem il-Mulej.", "U mbag\u0127ad Mos\u00e8 \u0127adhom minn idejhom, u \u0127araqhom fuq l-artal fuq il-vittma tal-\u0127ruq.", "Dan hu sagrifi\u010b\u010bju tal-konsagrazzjoni, b'ri\u0127a tfu\u0127, sagrifi\u010b\u010bju ma\u0127ruq lill-Mulej.", "U \u0127a Mos\u00e8 s-sidra tal-muntun u xejjirha quddiem il-Mulej.", "Dan hu sehem Mos\u00e8 mill-muntun tal-konsagrazzjoni kif kien ordna l-Mulej lil Mos\u00e8.", "Mos\u00e8 \u0127a wkoll mi\u017c-\u017cejt tal-konsagrazzjoni, u mid-demm li kien hemm fuq l-artal, u raxxu fuq Aron u lbiesu, u fuq uliedu u lbieshom, u hekk ikkonsagrahom, lilhom u lil ilbieshom.", "U Mos\u00e8 qal lil Aron u lil uliedu: \"Sajru l-la\u0127am \u0127dejn bieb it-tinda tal-laqg\u0127a, u hekk kuluh bil-\u0127ob\u017c li hemm fil-qoffa tal-konsagrazzjoni b\u0127alma ordnali l-Mulej u qalli: 'Jikluh Aron u wliedu.'", "U l-la\u0127am u l-\u0127ob\u017c li jifdal a\u0127raqhom bin-nar.", "U g\u0127al sebat ijiem to\u0127or\u0121ux mill-bieb tat-tinda tal-laqg\u0127a, sakemm jg\u0127addu l-jiem tal-konsagrazzjoni tag\u0127kom; g\u0127aliex sebat ijiem iddum il-konsagrazzjoni tag\u0127kom.", "Il-Mulej ordna li jsir b\u0127alma sar illum g\u0127all-espjazzjoni tag\u0127kom.", "G\u0127al sebat ijiem intom toqog\u0127du billejl u binhar fil-bieb tat-tinda tal-laqg\u0127a t\u0127arsu l-ordnijiet tal-Mulej, biex ma tmutux; g\u0127ax hekk ordnali.\"", "U Aron u wliedu g\u0127amlu kulma ordnalhom il-Mulej permezz ta' Mos\u00e8."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.9", "bookref": "LEV.9", "text": ["L-ewwel sagrifi\u010b\u010bju ta' Aron", "Fit-tmien jum Mos\u00e8 sejja\u0127 lil Aron u 'l uliedu u x-xju\u0127 ta' I\u017crael.", "U qal lil Aron: \"\u0126u g\u0127o\u0121ol mill-mer\u0127la g\u0127as-sagrifi\u010b\u010bju tal-purifikazzjoni u muntun g\u0127as-sagrifi\u010b\u010bju tal-\u0127ruq, it-tnejn bla difett, u offrihom quddiem il-Mulej.", "U int kellem lil ulied I\u017crael u g\u0127idilhom: \u0126udu bodbod g\u0127as-sagrifi\u010b\u010bju tal-purifikazzjoni, g\u0127o\u0121ol u \u0127aruf, it-tnejn tas-sena u bla difett, g\u0127as-sagrifi\u010b\u010bju tal-\u0127ruq; u gendus u muntun g\u0127as-sagrifi\u010b\u010bju tas-sliem biex toqtluhom quddiem il-Mulej; u offerta tal-qmu\u0127 miblula fi\u017c-\u017cejt; g\u0127ax illum sa jidhrilkom il-Mulej.\"", "U \u0127adu kulma ordnalhom Mos\u00e8 quddiem it-tinda tal-laqg\u0127a; u resqet il-\u0121emg\u0127a kollha u qag\u0127du bilwieqfa quddiem il-Mulej.", "U Mos\u00e8 qal: \"Dan hu li ordnalkom tag\u0127mlu l-Mulej, biex tidhrilkom il-glorja tal-Mulej.\"", "U Mos\u00e8 mbag\u0127ad qal lil Aron: \"Ersaq lejn l-artal u offri s-sagrifi\u010b\u010bju tal-purifikazzjoni tieg\u0127ek, u s-sagrifi\u010b\u010bju tal-\u0127ruq tieg\u0127ek, u ag\u0127mel espjazzjoni g\u0127alik u l-familja tieg\u0127ek; imbag\u0127ad offri s-sagrifi\u010b\u010bju tal-poplu, u ag\u0127mel espjazzjoni g\u0127alihom, b\u0127alma wissa l-Mulej.\"", "U Aron resaq lejn l-artal, u qatel l-g\u0127o\u0121ol tal-purifikazzjoni tieg\u0127u.", "U wlied Aron newlulu d-demm, u bill sebg\u0127u fid-demm u qieg\u0127ed minnu fuq qrun l-artal, u d-demm xerrdu ma' ri\u0121lejn l-artal; ix-xa\u0127am u l-kliewi, u t-tebqa tal-fwied tal-vittma tal-purifikazzjoni, \u0127araqhom fuq l-artal, kif kien ordna l-Mulej lil Mos\u00e8.", "U l-la\u0127am u l-\u0121ild \u0127araqhom bin-nar barra l-kamp.", "Imbag\u0127ad qatel il-vittma tas-sagrifi\u010b\u010bju tal-\u0127ruq, u wlied Aron newlulu d-demm, u xerrdu fuq l-artal dawramejt.", "Newlulu wkoll il-vittma g\u0127as-sagrifi\u010b\u010bju tal-\u0127ruq imqattg\u0127a b\u010bejje\u010b, u r-ras, u \u0127araqhom fuq l-artal.", "Imbag\u0127ad \u0127asel il-\u0121ewwieni u s-saqajn, u \u0127araqhom mal-vittma fuq l-artal.", "U offra l-offerta tal-poplu, u \u0127a l-bodbod tal-purifikazzjoni tal-poplu, u qatlu u offrieh sagrifi\u010b\u010bju g\u0127all-purifikazzjoni b\u0127al qabel.", "U mbag\u0127ad offra s-sagrifi\u010b\u010bju tal-\u0127ruq, kollox skont ir-rit.", "Offra wkoll l-offerta tal-qmu\u0127, u \u0127a qabda ta' id minnha u \u0127araqha fuq l-artal, minn barra s-sagrifi\u010b\u010bju ta' filg\u0127odu.", "Qatel imbag\u0127ad il-gendus u l-muntun b'sagrifi\u010b\u010bju tas-sliem tal-poplu, u wlied Aron newlulu d-demm u xerrdu fuq l-artal dawramejt; u x-xa\u0127am tal-gendus u tal-muntun, id-denb, ix-xa\u0127am ta' madwar il-\u0121ewwieni, u l-kliewi u t-tebqa tal-fwied; u qieg\u0127du x-xa\u0127am fuq is-sidriet, u \u0127araq ix-xa\u0127am fuq l-artal.", "Imma s-sidriet u s-sieq tal-lemin Aron xejjirhom quddiem il-Mulej skont ma kien ordnalu l-Mulej.", "Imbag\u0127ad Aron g\u0127olla idejh fuq il-poplu u berikhom; u wara li temm joffri s-sagrifi\u010b\u010bju tal-purifikazzjoni u s-sagrifi\u010b\u010bju tal-\u0127ruq u s-sagrifi\u010b\u010bju tas-sliem, ni\u017cel.", "U Mos\u00e8 u Aron da\u0127lu fit-tinda tal-laqg\u0127a; u \u0127ar\u0121u u bierku l-poplu; u dehret il-glorja tal-Mulej lill-poplu kollu.", "U \u0127are\u0121 nar minn quddiem il-Mulej u kkonsma li kien hemm fuq l-artal; il-vittma tas-sagrifi\u010b\u010bju tal-\u0127ruq, u x-xa\u0127am; u l-poplu rah, u nfexx jg\u0127ajjat bil-fer\u0127, u nxte\u0127et wi\u010b\u010bu fl-art."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.10", "bookref": "LEV.10", "text": ["Nadab u Abi\u0127u kkastigati", "Ulied Aron, Nadab u Abi\u0127u, \u0127adu \u010bensier kull wie\u0127ed, kebbsu n-nar u xe\u0127tu fih l-in\u010bens, u offrewh quddiem il-Mulej, nar profan li l-Mulej ma kienx ordnalhom.", "U minnufih \u0127are\u0121 nar minn quddiem il-Mulej, u kkunsmahom, u mietu quddiem il-Mulej.", "U Mos\u00e8 qal lil Aron: \"Dan hu kliem il-Mulej meta tkellem u qal: Jien nuri qdusiti f'min joqrob lejja; u rrid nitwe\u0121\u0121a\u0127 quddiem il-poplu kollu.\"", "U Aron baqa' mbikkem.", "Mos\u00e8 sejja\u0127 lil Misael u lil Elsafan, ulied G\u0127u\u017c\u017cijel, iz-ziju ta' Aron, u qalilhom: \"Ersqu 'l hawn u \u0127udu lill-ku\u0121ini tag\u0127kom minn quddiem il-post qaddis 'il barra mill-kamp.\"", "U resqu u \u0127aduhom bit-tonok b'kollox 'il barra mill-kamp kif qalilhom Mos\u00e8.", "Imbag\u0127ad Mos\u00e8 qal lil Aron u lil Elg\u0127a\u017car u lil Itamar, uliedu: \"La t\u0127abblux xag\u0127ar raskom , la \u010b\u010barrtux \u0127wejji\u0121kom, li ma tmutux u ti\u0121bdu l-korla fuq il-\u0121emg\u0127a kollha.", "Imma nieskom u l-poplu kollu ta' I\u017crael jistg\u0127u jag\u0127mlu l-vistu g\u0127all-qerda bin-nar li g\u0127amel il-Mulej.", "La twarrbux minn \u0127dejn it-tinda tal-laqg\u0127a, li ma tmutux; g\u0127ax intom g\u0127andkom fuqkom i\u017c-\u017cejt tal-konsagrazzjoni tal-Mulej.\"", "U g\u0127amlu kif qalilhom Mos\u00e8.", "Id-dmirijiet tal-qassisin", "U l-Mulej kellem lil Aron u qallu: \"Inbid u xorb li jsakkar la tixrobx, int u wliedek mieg\u0127ek, meta tid\u0127lu fit-tinda tal-laqg\u0127a, li ma tmutux.", "Din hi li\u0121i g\u0127all-\u0121enerazzjonijiet kollha, biex b'hekk tag\u0127\u017clu bejn is-sagru u l-profan, u bejn l-imni\u0121\u0121es u s-safi; u biex tg\u0127allmu lil ulied I\u017crael il-li\u0121ijiet kollha li tahom il-Mulej permezz ta' Mos\u00e8.\"", "U Mos\u00e8 kellem lil Aron, u lil uliedu li kienu baqg\u0127u, Elg\u0127a\u017car u Itamar: \"\u0126udu l-offerta tal-qmu\u0127 li baqa' mis-sagrifi\u010b\u010bju tal-\u0127ruq lill-Mulej u kuluha bla \u0127mira \u0127dejn l-artal, g\u0127ax \u0127a\u0121a mill-aktar qaddisa hi.", "Kuluha f'post imqaddes, g\u0127ax bi dritt tmiss lilek, u lil uliedek, minn kull offerta ma\u0127ruqa lill-Mulej, g\u0127ax jien hekk kont ikkmandat.", "G\u0127andkom tieklu wkoll f'post qaddis is-sidra mxejra u s-sieq merfug\u0127a b'offerta, int u wliedek subien u bniet, g\u0127ax imissu lilek u lil uliedek bi dritt fuq kull sagrifi\u010b\u010bju tas-sliem ta' wlied I\u017crael.", "Is-sieq merfug\u0127a u s-sidra mxejra b'offerta u x-xa\u0127am g\u0127all-\u0127ruq, i\u0121ibuhom biex ixejruhom quddiem il-Mulej, u mbag\u0127ad jibqg\u0127u g\u0127alik u g\u0127al uliedek bi dritt g\u0127al dejjem skont ma ordna l-Mulej.\"", "U Mos\u00e8 fittex sewwa, u sab li l-bodbod tal-purifikazzjoni kien ma\u0127ruq.", "Inkorla g\u0127al Elg\u0127a\u017car u g\u0127al Itamar, ulied Aron li kienu baqg\u0127u, u qalilhom: \"G\u0127aliex ma kiltux il-vittma tal-purifikazzjoni fil-post imqaddes?", "Din hi \u0127a\u0121a mill-aktar qaddisa, mog\u0127tija lilkom biex titg\u0127abba bil-\u0127tijiet tal-\u0121emg\u0127a b'espjazzjoni g\u0127alihom quddiem il-Mulej.", "Ara, demmha ma n\u0121ibuhx 'il \u0121ewwa nett fis-santwarju; kellkom tikluha fil-post qaddis, b\u0127alma ordnajtilkom jien.\"", "Aron imbag\u0127ad qal lil Mos\u00e8: \"Ara, illum offrew is-sagrifi\u010b\u010bju tal-purifikazzjoni u s-sagrifi\u010b\u010bju tal-\u0127ruq quddiem il-Mulej, u \u0121rali dan kollu; wara dan li \u0121rali, kieku llum kilt mill-vittma tal-purifikazzjoni, jaqaw kien dan sa jog\u0127\u0121ob lill-Mulej?\"", "U meta Mos\u00e8 sama' dan kollu, deherlu li kien kollox sewwa."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.11", "bookref": "LEV.11", "text": ["Is-safa u t-tin\u0121is tal-ikel", "U l-Mulej kellem lil Mos\u00e8 u lil Aron u qalilhom: \"Kellmu lil ulied I\u017crael u g\u0127idulhom: Dawn huma l-annimali li tistg\u0127u tieklu mill-bhejjem kollha ta' fuq l-art ; kull bhima bid-dwiefer, bid-difer maqsum u tixtarr, tistg\u0127u tieklu minnha.", "Imma minn dawk li jixtarru, jew difrejhom maqsumin, ma tistg\u0127ux tieklu: il-\u0121emel, g\u0127ax dan jixtarr, imma ma g\u0127andux difrejh maqsumin, g\u0127alikom hu mni\u0121\u0121es; il-fenek tax-xag\u0127ri, g\u0127ax dan jixtarr, i\u017cda m'g\u0127andux difrejh maqsumin, g\u0127alikom hu mni\u0121\u0121es; il-liebru, g\u0127ax jixtarr imma ma g\u0127andux difrejh maqsumin, g\u0127alikom hu mni\u0121\u0121es; il-\u0127an\u017cir, g\u0127ax g\u0127andu difrejh maqsumin, imma ma jixtarrx, g\u0127alikom hu mni\u0121\u0121es.", "Tiklux minn la\u0127amhom, anqas tmissu \u0121isimhom mejjet, g\u0127ax g\u0127alikom huma mni\u0121\u0121sin.", "\"Minn kulma jg\u0127ix fl-ilma, dan li tistg\u0127u tieklu: tistg\u0127u tieklu minn kulma g\u0127andu l-\u0121wiena\u0127 u l-qxur, fl-ilma tal-ba\u0127ar jew tax-xmajjar.", "Kulma hu bla \u0121wiena\u0127 u bla qxur, fil-ba\u0127ar jew fix-xmajjar, kulma jit\u0127arrek fl-ilma u kull annimal li jg\u0127ix fl-ilma, hu q\u017cie\u017c g\u0127alikom.", "Moq\u017cie\u017ca jkunu g\u0127alikom, tiklux minn la\u0127amhom u g\u0127andkom tistkerrhu \u0121isimhom mejjet.", "Kulma hu bla \u0121wiena\u0127 u bla qxur fl-ilma, hu q\u017cie\u017c g\u0127alikom.", "\"Mit-tjur dawn g\u0127andkom tistkerrhu, u ma g\u0127andkomx tieklu minnhom, g\u0127ax moq\u017cie\u017ca: l-ajkla, il-bug\u0127adam, il-ku\u010b\u010barda, l-astur, kull xorta ta' bies, kull xorta ta' \u010bawlun, in-nag\u0127ma, il-kokka, il-barba\u0121ann, is-seqer skont \u0121enshom, il-barba\u0121ann, il-margun, i\u017c-\u017cinna, il-kwakk, il-pellikan, it-ti\u0121ie\u0121a tal-ba\u0127ar, il-laql\u00e2q, kull xorta ta' russett, id-daqquqa tal-pinna\u010b\u010b u l-farfett il-lejl.", "Kull insett li jtir u jimxi, id-dud kollu li jtir u jimxi fuq erba' saqajn, ikun g\u0127alikom \u0127a\u0121a moq\u017cie\u017ca.", "\"Minn dawn tistg\u0127u tieklu, mid-dud kollu li jtir u jimxi fuq erba' saqajn u g\u0127andhom 'il fuq minn ri\u0121lejhom \u017cew\u0121 saqajn biex jaqb\u017cu bihom fuq l-art.", "Minnhom tistg\u0127u tieklu l-\u0121radijiet ta' kull xorta: il-\u0121rad b'rasu kbira, il-\u0121rad a\u0127dar, il-\u0121rad tad-de\u017cert, u s-sarsur.", "Kull dud ie\u0127or li jtir u g\u0127andu erba' saqajn ikun moq\u017cie\u017c g\u0127alikom.", "Minn dawn titni\u0121\u0121su; min imiss \u0121isimhom mejjet ikun imni\u0121\u0121es sa filg\u0127axija; kull min jerfa' xi wie\u0127ed minnhom mejjet g\u0127andu ja\u0127sel \u0127wej\u0121u u jibqa' mni\u0121\u0121es sa filg\u0127axija.", "\"Kull bhima li g\u0127andha d-dwiefer mhux maqsuma u ma tixtarrx, tkun g\u0127alikom imni\u0121\u0121sa; kull min imissha jitni\u0121\u0121es.", "Kulma jimxi fuq qieg\u0127 saqajh minn fost il-bhejjem li jimxu fuq erba' saqajn, ikun g\u0127alikom imni\u0121\u0121es u kull min imiss \u0121ismu mejjet ikun imni\u0121\u0121es sa filg\u0127axija.", "Min jerfa' \u0121isimhom mejjet g\u0127andu ja\u0127sel \u0127wej\u0121u u jkun imni\u0121\u0121es sa filg\u0127axija; g\u0127ax dawn il-bhejjem kollha mni\u0121\u0121sin.", "\"U minn fost l-annimali li jitkaxkru fl-art dawn huma kollha mni\u0121\u0121sin: il-ballottra, il-far u kull \u0121ens ta' gremxul; il-wi\u017cg\u0127a, il-kamaleonti, il-gremxul, ix-xa\u0127met l-art u t-talpa.", "Minn fost l-annimali kollha li jitkaxkru fl-art, dawn huma kollha mni\u0121\u0121sa g\u0127alikom; min jersaq lejhom meta jmutu jkun imni\u0121\u0121es sa filg\u0127axija.", "U jekk xi wie\u0127ed minnhom jaqa' mejjet fuq xi \u0127a\u0121a tal-injam, jew drapp, jew \u0121ild, jew saqqu, jew xi g\u0127odda li biha wie\u0127ed ja\u0127dem, jitfg\u0127uha fl-ilma u tkun imni\u0121\u0121sa sa filg\u0127axija; imbag\u0127ad tindaf.", "Jekk imbag\u0127ad jaqa' f'xi \u0121arra tal-fu\u0127\u0127ar, jitni\u0121\u0121es kulma jkun hemm fiha, u l-\u0121arra tkissruha.", "Jekk ikun fiha l-ilma u jaqa' fuq xi ikel, dan ukoll jitni\u0121\u0121es; kulma jista' jinxtorob li jkun fih, jitni\u0121\u0121es.", "Kull \u0127a\u0121a li jaqa' fuqha xi mejjet minnhom titni\u0121\u0121es; il-forn u l-kenur tfarrkuhom, g\u0127ax huma jkunu mni\u0121\u0121sin; u mni\u0121\u0121sin ikunu g\u0127alikom.", "L-g\u0127ejun u l-bjar bl-ilma jibqg\u0127u safja, i\u017cda min imiss il-mejjet jitni\u0121\u0121es.", "Jekk jaqa' xi wie\u0127ed minnhom fuq i\u017c-\u017cerrieg\u0127a ta\u017c-\u017crig\u0127, din tibqa' safja.", "Imma jekk i\u017c-\u017cerrieg\u0127a tixxarrab bl-ilma, u jaqa' fuqha xi mejjet minnhom, din tkun imni\u0121\u0121sa g\u0127alikom.", "Jekk tmut xi bhima li tistg\u0127u tieklu minnha, min imiss \u0121isimha mejjet jitni\u0121\u0121es sa filg\u0127axija.", "Min jiekol minn \u0121isimha mejjet, g\u0127andu ja\u0127sel \u0127wej\u0121u u jibqa' mni\u0121\u0121es sa filg\u0127axija.", "'Kull annimal li jitkaxkar fl-art ikun q\u017cie\u017c g\u0127alikom; la tiklux minnu.", "Kulma jimxi fuq \u017caqqu, u kulma jimxi fuq erba' saqajn u aktar, imma jitkaxkar fl-art, la tiklux minnu, g\u0127ax q\u017cie\u017c g\u0127alikom.", "La ti\u010b\u010bappsu b'ebda \u0127anex u titni\u0121\u0121sux bihom, g\u0127ax titni\u0121\u0121su intom ukoll.", "\"Jiena l-Mulej Alla tag\u0127kom, g\u0127alhekk g\u0127andkom titqaddsu, u tkunu qaddisin, g\u0127ax jien qaddis, u ma g\u0127andkom titni\u0121\u0121su b'ebda \u0127anex li jitkaxkar fl-art.", "G\u0127ax jien il-Mulej, li tellajtkom mill-art tal-E\u0121ittu biex inkun Alla tag\u0127kom u intom tkunu qaddisin, g\u0127ax jien qaddis.\"", "Din hi l-li\u0121i fuq il-bhejjem u t-tjur, u kull \u0127a\u0121a \u0127ajja li \u017c\u017ci\u0121\u0121 fl-ilma, u kulma jitkaxkar fl-art, biex tag\u0127\u017clu bejn l-imni\u0121\u0121es u s-safi, u bejn il-bhejjem tajba g\u0127all-ikel u dawk li ma g\u0127andhomx jittieklu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.12", "bookref": "LEV.12", "text": ["L-in\u0121iesa tal-\u0127las", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: 'Meta mara titqal u tiled tifel tibqa' mni\u0121\u0121sa g\u0127al sebat ijiem , b\u0127al meta tkun imni\u0121\u0121sa fi \u017cmienha.", "U fit-tmien jum tin\u0127aten it-tarbija; u l-omm iddum tlieta u tletin jum o\u0127ra biex tissaffa minn demmha; ma tmiss xejn li hu mqaddes, u ma tid\u0127olx fis-santwarju, sakemm ma jg\u0127addix \u017cmien it-tisfija tag\u0127ha.", "U jekk tiled tifla, iddum imni\u0121\u0121sa g\u0127al \u0121imag\u0127tejn, b\u0127al meta tkun fi \u017cmienha, u sitta u sittin jum ie\u0127or biex tissaffa minn demmha.", "U meta jg\u0127addi \u017cmien it-tisfija tag\u0127ha, g\u0127al tifel jew g\u0127al tifla, i\u0121\u0121ib \u0127aruf ta' dik is-sena g\u0127as-sagrifi\u010b\u010bju tal-\u0127ruq, u be\u010b\u010bun ta' \u0127amiema jew gamiema g\u0127as-sagrifi\u010b\u010bju tal-purifikazzjoni u tag\u0127tihom lill-qassis quddiem il-bieb tat-tinda tal-laqg\u0127a.", "U joffrihom quddiem il-Mulej, u jag\u0127mel l-espjazzjoni g\u0127aliha u tissaffa mit-tnixxija ta' demmha.", "\"Din hi l-li\u0121i g\u0127all-mara li tiled tifel jew tifla.", "U jekk hi ma tla\u0127\u0127aqx biex tag\u0127ti \u0127aruf, tie\u0127u \u017cew\u0121 gamimiet jew \u017cew\u0121t ib\u010bie\u010ben tal-\u0127amiem, wie\u0127ed g\u0127all-\u0127ruq u l-ie\u0127or g\u0127as-sagrifi\u010b\u010bju tal-purifikazzjoni, u hekk il-qassis jag\u0127mel l-espjazzjoni g\u0127aliha u tissaffa.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.13", "bookref": "LEV.13", "text": ["Il-mard tal-\u0121ilda", "U l-Mulej kellem lil Mos\u00e8 u lil Aron u qalilhom: \"Meta xi \u0127add ikollu fil-\u0121ilda xi qxur jew xi bu\u017c\u017cieqa , jew xi tebg\u0127a bajda, qisha \u0121er\u0127a tal-\u0121diem, je\u0127duh g\u0127and Aron il-qassis, jew g\u0127and xi \u0127add minn uliedu l-qassisin.", "Il-qassis imbag\u0127ad jara l-\u0121er\u0127a tal-\u0121ilda tal-\u0121isem, u, jekk ix-xag\u0127ar ta' \u0127dejn il-\u0121er\u0127a jkun bjad u l-\u0121er\u0127a tkun 'l isfel mill-\u0121ilda, din tkun \u0121er\u0127a tal-\u0121diem, u l-qassis jarah sewwa, u jiddikjarah imni\u0121\u0121es.", "Imma jekk it-tebg\u0127a fil-\u0121ilda tkun bajda, i\u017cda mhux 'l isfel mill-\u0121ilda, u x-xag\u0127ar ma jkunx bjad, il-qassis jag\u0127laq il-mi\u0121ru\u0127 g\u0127al sebat ijiem.", "U jer\u0121a' l-qassis jarah fis-seba' jum, u jekk isib li l-\u0121er\u0127a baqg\u0127et kif kienet, u ma nfexxetx fil-\u0121ilda, il-qassis jag\u0127lqu g\u0127al sebat ijiem o\u0127ra.", "Imbag\u0127ad jer\u0121a' jarah fis-seba' jum, u jekk isib li l-\u0121er\u0127a ntfiet u ma nfexxetx fil-\u0121ilda, jiddikjarah nadif g\u0127ax tkun bu\u017c\u017cieqa.", "U ja\u0127sel \u0127wej\u0121u u jindaf.", "Imma jekk il-bu\u017c\u017cieqa tinfexx fil-\u0121ilda, wara li jkun rah il-qassis u g\u0127addieh b'nadif, jer\u0121a' jidher quddiem il-qassis.", "Jarah il-qassis, u jekk jara li l-\u0121er\u0127a nfexxet fil-\u0121ilda, jiddikjarah b'imni\u0121\u0121es, g\u0127ax ikun \u0121diem.", "\"Meta wie\u0127ed ikollu l-\u0121er\u0127a tal-\u0121diem, i\u0121ibuh quddiem il-qassis.", "Imbag\u0127ad jarah il-qassis, u jekk ikun hemm qoxra bajda fil-\u0121ilda, u bix-xag\u0127ar \u0121o fiha abjad, u l-fdal ta' la\u0127am \u0127aj, dan ikun \u0121diem li jkun ilu fil-\u0121ilda ta' \u0121ismu, u l-qassis jiddikjarah b'imni\u0121\u0121es; imma ma jag\u0127lqux, g\u0127ax ikun imni\u0121\u0121es.", "Jekk imbag\u0127ad il-\u0121diem jixtered mal-\u0121ilda, u jiksi l-\u0121ilda kollha tal-marid, minn rasu sa saqajh, kull fejn jista' jara l-qassis, il-qassis jarah, u jekk il-\u0121diem ikun jiksi l-\u0121ilda kollha ta' \u0121ismu, jiddikjara l-marid nadif; g\u0127ax ikun bjad g\u0127alkollox, u hu nadif.", "Imma jekk jitfa\u010b\u010ba l-la\u0127am il-\u0127aj, ikun imni\u0121\u0121es.", "Malli l-qassis jara l-la\u0127am il-\u0127aj, jiddikjarah imni\u0121\u0121es; g\u0127aliex il-la\u0127am il-\u0127aj, sinjal tal-\u0121diem, hu mni\u0121\u0121es.", "Jekk imma l-la\u0127am il-\u0127aj jg\u0127ib, u l-marid jer\u0121a' jibjad, g\u0127andu jmur g\u0127and il-qassis; jekk il-qassis, meta jarah, isib li bjad, jiddikjarah nadif, u jkun imnaddaf.", "\"Wie\u0127ed li jkollu fil-\u0121ilda ta' \u0121ismu nuffata, u jfiq minnha, imma mbag\u0127ad flok in-nuffata titfa\u010b\u010ba qoxra bajda, jew tebg\u0127a bajda tag\u0127ti fl-a\u0127mar, g\u0127andu jidher quddiem il-qassis.", "U malli jarah il-qassis u jsib li tkun 'l isfel mill-\u0121ilda, u x-xag\u0127ar ikun bjad, jiddikjarah imni\u0121\u0121es, g\u0127ax tkun \u0121er\u0127a tal-\u0121diem, li faqqset fin-nuffata.", "Imma jekk il-qassis jaraha, u ma jsibx xag\u0127ar abjad, u ma tkunx 'l isfel mill-\u0121ilda, imma tkun bjadet, il-qassis jag\u0127lqu g\u0127al sebat ijiem, u mbag\u0127ad, jekk it-tebg\u0127a tinfirex mal-\u0121ilda, il-qassis jiddikjarah imni\u0121\u0121es, g\u0127ax tkun \u0121er\u0127a tal-\u0121diem.", "Imma jekk it-tebg\u0127a tibqa' fejn kienet bla ma tinfirex, tkun l-g\u0127eluq tan-nuffata u g\u0127alhekk il-qassis jiddikjarah nadif.", "\"Jekk xi \u0127add ikollu \u0127arqa bin-nar fil-\u0121ilda, u l-g\u0127eluq tal-\u0127arqa jsir tebg\u0127a bajda tag\u0127ti fl-a\u0127mar jew bajda, jaraha l-qassis, u jekk ix-xag\u0127ar fit-tebg\u0127a jkun bjad u t-tebg\u0127a tidher 'l isfel mill-\u0121ilda, tkun \u0121diem imfaqqas fil-\u0127arqa, u l-qassis jiddikjarah imni\u0121\u0121es, g\u0127ax tkun \u0121er\u0127a tal-\u0121diem.", "\"Imma jekk jaraha l-qassis, u ma jkunx hemm fit-tebg\u0127a xag\u0127ar abjad, u ma tkunx 'l isfel mill-\u0121ilda, u lewnha jkun tefa, il-qassis jag\u0127lqu g\u0127al sebat ijiem.", "Imbag\u0127ad il-qassis jarah fis-seba' jum, u jekk tkun infirxet fil-\u0121ilda, il-qassis jiddikjarah imni\u0121\u0121es, g\u0127ax tkun \u0121er\u0127a tal-\u0121diem.", "Imma jekk it-tebg\u0127a tibqa' kif kienet u ma tkunx infirxet mal-\u0121ilda, u tilfet lewnha, tkun il-fdal tal-\u0127arqa, u l-qassis jiddikjarah nadif, g\u0127ax tkun l-g\u0127eluq tal-\u0127arqa.", "\"Jekk mara jew ra\u0121el ikollu f'rasu, jew fi l\u0127itu, \u0121er\u0127a, g\u0127andu jaraha l-qassis, u jekk jara li tkun 'l isfel mill-\u0121ilda, u bix-xag\u0127ar safrani u skars, il-qassis jiddikjarah imni\u0121\u0121es; g\u0127ax ikollu l-falza, il-\u0121diem tar-ras jew tal-le\u0127ja.", "Imma jekk il-qassis jara l-\u0121er\u0127a tal-falza, u ma tkunx tidher li tkun 'l isfel mill-\u0121ilda, u ma jkunx hemm xag\u0127ar iswed fiha, il-qassis jag\u0127laq il-marid bil-falza g\u0127al sebat ijiem.", "U mbag\u0127ad jara l-\u0121er\u0127a fis-seba' jum, u, jekk il-falza ma tkunx \u0121riet, u ma jkunx fiha xag\u0127ar iswed u ma tidhirx 'l isfel mill-\u0121ilda, il-marid jitqarwe\u017c - imma mhux fejn tkun il-falza - u l-qassis jag\u0127laq il-marid bil-falza g\u0127al sebat ijiem o\u0127ra.", "Imbag\u0127ad il-qassis jer\u0121a' jara l-falza fis-seba' jum, u jekk il-falza ma tkunx \u0121riet mal-\u0121ilda, u ma tidhirx 'l isfel mill-\u0121ilda, il-qassis jiddikjarah nadif; u dak ja\u0127sel \u0127wej\u0121u u jkun nadif.", "Imma jekk il-falza, wara li jkun iddikjaraha nadifa, ti\u0121ri mal-\u0121ilda, jer\u0121a' jarah il-qassis, u jekk il-falza tkun \u0121riet mal-\u0121ilda, ma g\u0127andux g\u0127alfejn il-qassis jara jekk ix-xag\u0127ar ikunx safrani; g\u0127ax ikun imni\u0121\u0121es.", "Jekk imbag\u0127ad jara li l-falza waqfet u tela' x-xag\u0127ar iswed, il-marid ikun imfejjaq u nadif, u l-qassis jiddikjarah nadif.", "\"Ra\u0121el jew mara li jkollhom il-\u0121ilda ta' \u0121isimhom bi tbajja' bojod, jarahom il-qassis u jekk jarahom bojod u mitfija, ikun \u0127\u017cie\u017c imfaqqas fil-\u0121ilda; il-marid ikun nadif.", "\"Min jitlef ix-xag\u0127ar ta' rasu, ikun qarg\u0127i, imma jkun nadif.", "Jekk jaqag\u0127lu minn fuq \u0121binu, ikun fartas minn quddiem, imma nadif.", "I\u017cda jekk ikollu fil-qurrieg\u0127a bla xag\u0127ar jew \u0121binu bla xag\u0127ar, \u0121er\u0127a bajda tag\u0127ti fl-a\u0127mar, dan ikun \u0121diem imfaqqas fil-qurrieg\u0127a jew \u0121binu.", "G\u0127andu jarah il-qassis, u jekk jara li l-qoxra tal-\u0121er\u0127a fil-qurrieg\u0127a jew fil-\u0121bin tkun bajda tag\u0127ti fl-a\u0127mar, b\u0127alma jidher fil-\u0121diem tal-\u0121ilda ta' \u0121ismu, dan ikun bniedem im\u0121iddem g\u0127alkollox u mni\u0121\u0121es, u l-qassis g\u0127andu jiddikjarah im\u0121iddem; g\u0127ax il-\u0121er\u0127a tkun fir-ras.", "\"Il-marid bil-\u0121diem g\u0127andu jilbes \u0127wejje\u0121 imqattg\u0127a u j\u0127alli rasu mikxufa, u jitg\u0127atta sa geddumu, u jg\u0127ajjat: 'Imni\u0121\u0121es!", "Imni\u0121\u0121es!'", "Kemm idum marid ikun mi\u017cmum b'imni\u0121\u0121es li hu, u jg\u0127ix wa\u0127du f'postu barra mill-kamp.", "It-tingis tal-ilbies", "\"Meta bi\u010b\u010ba lbies tibda tnawwar, sew jekk tkun tas-suf sew tal-g\u0127a\u017cel, fil-medd jew fit-tog\u0127ma, jew bi\u010b\u010ba \u0121ild jew xi \u0127a\u0121a o\u0127ra tal-\u0121ild, jekk il-bi\u010b\u010ba l-marida tkun \u0127adranija jew \u0127amranija, sew ilbies sew \u0121ild, fil-medd jew fit-tog\u0127ma, jew f'kull \u0127a\u0121a o\u0127ra tal-\u0121ild, din tkun tebg\u0127a tat-tinwir u g\u0127andu jaraha l-qassis.", "Meta jkun raha l-qassis, dan g\u0127andu jag\u0127laq il-bi\u010b\u010ba m\u010bappsa g\u0127al sebat ijiem; imbag\u0127ad jer\u0121a' jaraha fis-seba' jum, u jekk jara li t-tebg\u0127a fl-ilbies xterdet, sew fil-medd sew fit-tog\u0127ma, sew fil-\u0121ild jew f'kull \u0127a\u0121a o\u0127ra tal-\u0121ild, din tkun tinwir li j\u0121ib il-\u0127sara; din hi mni\u0121\u0121sa.", "U ja\u0127raq il-bi\u010b\u010ba mni\u0121\u0121sa, sew fil-medd sew fit-tog\u0127ma, kemm tas-suf kemm tal-g\u0127a\u017cel, u kull \u0127a\u0121a o\u0127ra tal-\u0121ild li tkun im\u010bappsa; g\u0127ax dan ikun tinwir li j\u0121ib il-\u0127sara u g\u0127alhekk g\u0127andha tinqered bin-nar.", "Imma jekk il-qassis jaraha u jsib li t-tinwir ma xteridx fl-ilbies, fil-medd jew fit-tog\u0127ma, jew f'kull \u0127a\u0121a o\u0127ra tal-\u0121ild, jordna li ja\u0127slu l-bi\u010b\u010ba m\u010bappsa, u jag\u0127laqha g\u0127al sebat ijiem o\u0127ra.", "Imbag\u0127ad il-qassis jer\u0121a' jara t-tinwir wara li jkunu \u0127asluha, u jekk jara li fl-g\u0127ajn it-tinwir ma tbiddilx, g\u0127alkemm ma jkunx xtered, tkun imni\u0121\u0121sa, u g\u0127andek ta\u0127raqha fin-nar, sew jekk tkun imnawra mis-sewwa sew mill-maqlub.", "Jekk il-qassis jaraha u jsib li l-lewn tat-tinwir ikun tefa wara li jkunu \u0127asluha, jaqta' t-tebg\u0127a mill-ilbies jew mill-\u0121ild, mill-medd jew mit-tog\u0127ma, u minn kull \u0127a\u0121a o\u0127ra tal-\u0121ild.", "Imma jekk jer\u0121a' jidher it-tinwir fl-ilbies, fil-medd jew fit-tog\u0127ma, u f'kull \u0127a\u0121a o\u0127ra tal-\u0121ild, ikun faqqas mill-\u0121did, u g\u0127andek ta\u0127raq bin-nar it-tinwir kollu li jkun fiha.", "Imma jekk l-ilbies, jew medd jew tog\u0127ma, jew kull \u0127a\u0121a o\u0127ra tal-\u0121ild, ta\u0127silhom u t-tinwir imur, er\u0121a' a\u0127silhom g\u0127at-tieni darba u jkunu ndaf.\"", "Din hi l-li\u0121i g\u0127at-tinwir tal-ilbies tas-suf jew tal-g\u0127a\u017cel, tal-medd jew tat-tog\u0127ma u ta' kull \u0127a\u0121a o\u0127ra tal-\u0121ild, biex ikunu ddikjarati ndaf jew imni\u0121\u0121sa."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.14", "bookref": "LEV.14", "text": ["Il-purifikazzjoni tal-im\u0121iddem", "Il-Mulej kellem lil Mos\u00e8 u qallu: \"Din hi l-li\u0121i g\u0127all-im\u0121iddem meta jitnaddaf; i\u0121ibuh g\u0127and il-qassis.", "U jo\u0127ro\u0121 il-qassis barra l-kamp u jarah.", "Jekk isib li l-\u0121er\u0127a tal-\u0121diem marret mill-im\u0121iddem, jordna li j\u0121ibu g\u0127al min se jitnaddaf \u017cew\u0121 g\u0127asafar \u0127ajjin u safjin, g\u0127uda ta\u010b-\u010bedru, bi\u010b\u010ba tal-iskarlatt u \u017cuf.", "Imbag\u0127ad il-qassis jg\u0127idilhom biex joqtlu wie\u0127ed mill-g\u0127asafar fuq xi \u0127a\u0121a tal-fu\u0127\u0127ar mimlija bl-ilma \u0121ieri; u jaqbad l-g\u0127asfur \u0127aj, l-g\u0127uda ta\u010b-\u010bedru, u \u017c-\u017cuf, u jbillhom - l-g\u0127asfur \u0127aj ukoll - fid-demm tal-g\u0127asfur maqtul fuq l-ilma \u0121ieri.", "U jroxx seba' darbiet lil min se jitnaddaf mill-\u0121diem, u jiddikjarah li tnaddaf; u jitlaq l-g\u0127asfur \u0127aj fir-raba' .", "U min ikun tnaddaf ja\u0127sel \u0127wej\u0121u, iqaxxar xag\u0127ru kollu, jin\u0127asel bl-ilma, u jitnaddaf; u mbag\u0127ad jista' jid\u0127ol fil-kamp, imma jibqa' sebat ijiem barra mill-g\u0127arix tieg\u0127u.", "U fis-seba' jum iqaxxar ix-xag\u0127ar kollu ta' rasu, il-le\u0127ja, u \u0127u\u0121bejn g\u0127ajnejh; iqaxxar xag\u0127ru kollu, ja\u0127sel \u0127wej\u0121u, ja\u0127sel \u0121ismu bl-ilma, u hekk jitnaddaf.", "Fit-tmien jum jie\u0127u \u017cew\u0121 \u0127rief bla difett u \u0127arufa bla difett, u tas-sena, u offerta tal-qmu\u0127, tlieta minn g\u0127axra smid miblula fi\u017c-\u017cejt, u log \u017cejt .", "U l-qassis li jkun inaddaf, flimkien mar-ra\u0121el li jkun jitnaddaf, iqeg\u0127edhom quddiem il-Mulej fid-d\u0127ul tat-tinda tal-laqg\u0127a.", "U l-qassis jie\u0127u wie\u0127ed mill-\u0127rief, u joffrih b\u0127ala sagrifi\u010b\u010bju ta' riparazzjoni, u l-log \u017cejt, u jg\u0127ollihom u jxejjirhom quddiem il-Mulej.", "U joqtol il-\u0127aruf fejn joqtlu l-vittma tar-riparazzjoni u dik tal-\u0127ruq, ji\u0121ifieri fil-post imqaddes, g\u0127aliex il-vittma tar-riparazzjoni, b\u0127all-vittma tal-purifikazzjoni, tmiss lill-qassis, u hi \u0127a\u0121a l-aktar qaddisa.", "Jie\u0127u l-qassis mid-demm tal-vittma u jqieg\u0127du f'tarf il-widna l-leminija ta' min se jitnaddaf, u fuq sebg\u0127u l-kbir ta' idu l-leminija, u dak ta' siequ l-leminija.", "Imbag\u0127ad il-qassis jie\u0127u mil-log \u017cejt, u jsawbu fuq idu x-xellugija; ibill sebg\u0127u ta' idu l-leminija fi\u017c-\u017cejt li jkun f'idu x-xellugija u jroxx bih seba' darbiet quddiem il-Mulej.", "U mi\u017c-\u017cejt li jkun baqa' f'idu jqieg\u0127ed il-qassis fuq tarf il-widna l-leminija ta' min se jitnaddaf, u fuq sebg\u0127u l-kbir ta' idu l-leminija, u fuq sebg\u0127u l-kbir ta' siequ l-leminija, fuq demm il-vittma tar-riparazzjoni; il-bqija ta\u017c-\u017cejt, li jibqa' f'idu, isawbu fuq ras min se jitnaddaf u hekk il-qassis itemm g\u0127alih l-espjazzjoni quddiem il-Mulej.", "Imbag\u0127ad l-istess qassis joffri s-sagrifi\u010b\u010bju tal-purifikazzjoni, biex ipatti g\u0127al dak li se jitnaddaf mill-in\u0121iesa tieg\u0127u, u mbag\u0127ad joqtol il-vittma g\u0127as-sagrifi\u010b\u010bju tal-\u0127ruq.", "Il-qassis joffri s-sagrifi\u010b\u010bju tal-\u0127ruq u l-offerta tal-qmu\u0127 fuq l-artal, u hekk ipatti g\u0127all-marid u dan jindaf.", "\"Jekk ikun fqir u ma jwassalx biex jag\u0127ti daqshekk, jie\u0127u \u0127aruf wie\u0127ed g\u0127as-sagrifi\u010b\u010bju tar-riparazzjoni biex joffrih u jxejru g\u0127all-espjazzjoni g\u0127alih innifsu, wa\u0127da minn g\u0127axra ta' smid miblul fi\u017c-\u017cejt b\u0127ala offerta tal-qmu\u0127 u log \u017cejt.", "U \u017cew\u0121 gamimiet jew \u017cew\u0121 \u0127amimiet skont ma jifla\u0127, wa\u0127da g\u0127as-sagrifi\u010b\u010bju tal-purifikazzjoni u l-o\u0127ra g\u0127as-sagrifi\u010b\u010bju tal-\u0127ruq.", "U j\u0121ibhom fit-tmien jum tat-tindif tieg\u0127u g\u0127and il-qassis fil-bieb tat-tinda tal-laqg\u0127a quddiem il-Mulej.", "U l-qassis jie\u0127u l-\u0127aruf g\u0127as-sagrifi\u010b\u010bju tar-riparazzjoni u l-log \u017cejt, u jg\u0127ollihom u jxejjirhom quddiem il-Mulej; u mbag\u0127ad joqtol il-\u0127aruf tar-riparazzjoni; u l-qassis jie\u0127u mid-demm tal-vittma tar-riparazzjoni u jqieg\u0127ed minnu fuq tarf il-widna l-leminija ta' min ikun jitnaddaf, u fuq sebg\u0127u l-kbir ta' idu l-leminija, u fuq sebg\u0127u l-kbir ta' siequ l-leminija.", "Imbag\u0127ad il-qassis isawwab ftit \u017cejt f'idu x-xellugija, u b'sebg\u0127u ta' idu l-leminija jroxx minnu seba' darbiet quddiem il-Mulej; u l-qassis iqieg\u0127ed ftit mi\u017c-\u017cejt li jkun f'idu fuq tarf il-widna l-leminija ta' min ikun jitnaddaf, u fuq sebg\u0127u l-kbir ta' idu l-leminija u fuq sebg\u0127u l-kbir ta' siequ l-leminija f'post id-demm tal-vittma tar-riparazzjoni.", "U \u017c-\u017cejt li jibqa' f'id il-qassis isawbu fuq ras min ikun jitnaddaf g\u0127all-espjazzjoni tieg\u0127u quddiem il-Mulej.", "Imbag\u0127ad mi\u017c-\u017cew\u0121 gamimiet jew mill-frie\u0127 tal-\u0127amiem, li jkun jista' jag\u0127ti, jag\u0127ti wa\u0127da g\u0127as-sagrifi\u010b\u010bju tal-purifikazzjoni u l-o\u0127ra g\u0127as-sagrifi\u010b\u010bju tal-\u0127ruq, barra mill-offerta tal-qmu\u0127; u hekk il-qassis jag\u0127mel l-espjazzjoni quddiem il-Mulej g\u0127al min ikun jitnaddaf.", "\"Din hi l-li\u0121i g\u0127al min ikollu l-marda tal-\u0121diem u ma jkollux bi\u017c\u017cejjed x'jag\u0127ti meta jitnaddaf.\"", "Il-\u0121diem tad-dar", "U l-Mulej kellem lil Mos\u00e8 u lil Aron u qalilhom: \"Meta tkunu d\u0127altu fl-art ta' Kang\u0127an li se nag\u0127tikom biex te\u0127duha f'idejkom, u jien inkun bg\u0127att il-mard tal-\u0121diem f'xi dar fl-art li tkun f'idejkom, sid id-dar imur g\u0127and il-qassis u jg\u0127idlu: 'Jidhirli li tfa\u010b\u010ba l-mard fid-dar tieg\u0127i.'", "Il-qassis imbag\u0127ad jordna li jbattlu d-dar minn kulma jkun fiha qabel ma jmur jaraha, biex ma jitni\u0121\u0121isx kulma jkun hemm fiha; imbag\u0127ad imur il-qassis jara d-dar.", "Jekk jara l-mard fil-\u0127itan tad-dar b\u0127al \u0127ofor jag\u0127tu fl-a\u0127dar jew l-a\u0127mar, qishom im\u0127affrin fil-\u0127ajt, il-qassis jo\u0127ro\u0121 'il barra mill-bieb tad-dar, u jag\u0127laq id-dar g\u0127al sebat ijiem.", "Fis-seba' jum il-qassis jer\u0121a' jmur, jaraha, u jekk isib li l-mard infirex mal-\u0127itan tad-dar, il-qassis jordna li jaqilg\u0127u l-\u0121ebel li jkun fih il-mard, u jitfg\u0127uh 'il barra mill-belt f'xi post imni\u0121\u0121es.", "Imbag\u0127ad joborxu d-dar dawramejt u jitfg\u0127u t-trab tal-brix barra l-belt f'post imni\u0121\u0121es.", "Jie\u0127du \u0121ebel ie\u0127or, u jqeg\u0127duh flok l-ie\u0127or, u jie\u0127du trab ie\u0127or u jka\u0127\u0127lu bih fid-dar.", "\"Jekk wara li jkunu ne\u0127\u0127ew il-\u0121ebel, barxuha u ka\u0127\u0127luha, jer\u0121a' jitfa\u010b\u010ba l-mard u jinfirex mad-dar, imur il-qassis jaraha, u jekk jara li \u0127are\u0121 il-mard fid-dar, dan ikun \u0121diem li jherri d-dar, u din tkun imni\u0121\u0121sa.", "U j\u0127ottu d-dar u j\u0121orru 'l barra mill-belt il-\u0121ebel, l-injam, u t-trab kollu tad-dar f'post imni\u0121\u0121es.", "Kull min jid\u0127ol fid-dar fi\u017c-\u017cmien kollu li tkun mag\u0127luqa, ikun imni\u0121\u0121es sa filg\u0127axija.", "Min jorqod jew jiekol fid-dar, ikollu ja\u0127sel \u0127wej\u0121u.", "Imma jekk il-qassis imur, u jara sewwa, u jsib li l-marda ma nfirxitx mad-dar wara t-tik\u0127il tad-dar, il-qassis jiddikjara d-dar nadifa, g\u0127ax tkun \u0127elset mill-marda.", "G\u0127all-purifikazzjoni tad-dar, jie\u0127u \u017cew\u0121 g\u0127asafar, g\u0127uda ta\u010b-\u010bedru, bi\u010b\u010ba skarlatt, u \u017cuf; u joqtol wie\u0127ed mill-g\u0127asafar fuq xi \u0127a\u0121a tal-fu\u0127\u0127ar bl-ilma \u0121ieri fiha; jie\u0127u l-g\u0127uda ta\u010b-\u010bedru, u \u017c-\u017cuf, u l-bi\u010b\u010ba skarlatt u l-g\u0127asfur il-\u0127aj u jbillhom fid-demm tal-g\u0127asfur il-maqtul, u fl-ilma \u0121ieri, u jroxx id-dar seba' darbiet.", "Hekk ikun naddaf id-dar bid-demm tal-g\u0127asfur, bl-ilma \u0121ieri, u bl-g\u0127asfur il-\u0127aj, u bl-g\u0127uda ta\u010b-\u010bedru u \u017c-\u017cuf, u l-bi\u010b\u010ba skarlatt.", "Imbag\u0127ad jitlaq l-g\u0127asfur il-\u0127aj jittajjar 'il barra mill-belt lejn ir-raba'.", "U meta jkun g\u0127amel din l-espjazzjoni, id-dar tkun imnaddfa.\"", "Din hi l-li\u0121i g\u0127al kulmard tal-\u0121diem u l-marda tal-falza, il-\u0121diem tal-\u0127wejje\u0121 u tad-dar, g\u0127all-qxur, infafet, u tbajja', biex turikom meta \u0127a\u0121a tkun imni\u0121\u0121sa, u meta tkun nadifa.", "U din hi l-li\u0121i fil-ka\u017c tal-\u0121diem."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.15", "bookref": "LEV.15", "text": ["L-indafa tal-\u0121isem", "U l-Mulej kellem lil Mos\u00e8 u lil Aron, u qalilhom: \"Kellmu lil ulied I\u017crael u g\u0127idulhom: Ra\u0121el li jkollu nxija minn \u0121ismu jkun mni\u0121\u0121es min\u0127abba din l-inxija; u l-in\u0121iesa li jkollu min\u0127abba din l-inxija, sew jekk tibqa' tnixxi minn \u0121ismu sew jekk i\u017c\u017comm, jibqa' mni\u0121\u0121es biha.", "Kull friex li jimtedd fuqu l-marid bl-inxija jkun imni\u0121\u0121es, u kull \u0127a\u0121a li joqg\u0127od bilqieg\u0127da fuqha tkun imni\u0121\u0121sa.", "U kull min imiss friexu ja\u0127sel \u0127wej\u0121u, u jin\u0127asel bl-ilma, u jibqa' imni\u0121\u0121es sa filg\u0127axija.", "U kull min joqg\u0127od bilqieg\u0127da fejn ikun qag\u0127ad bilqieg\u0127da l-marid bl-inxija, ja\u0127sel \u0127wej\u0121u, u jin\u0127asel bl-ilma u jibqa' mni\u0121\u0121es sa filg\u0127axija.", "U min imiss il-\u0121isem tal-marid bl-inxija, ja\u0127sel \u0127wej\u0121u, u jin\u0127asel bl-ilma, u jibqa' mni\u0121\u0121es sa filg\u0127axija.", "U jekk il-marid bl-inxija job\u017coq fuq xi \u0127add safi, dan ja\u0127sel \u0127wej\u0121u, u jin\u0127asel bl-ilma u jibqa' mni\u0121\u0121es sa filg\u0127axija.", "Kull mirkeb li jirkeb fuqu l-marid bl-inxija, ikun imni\u0121\u0121es.", "U kull min imiss xi \u0127a\u0121a li tkun ta\u0127tu jitni\u0121\u0121es sa filg\u0127axija; min imbag\u0127ad i\u0121orrha, g\u0127andu ja\u0127sel \u0127wej\u0121u, u jin\u0127asel bl-ilma, u jibqa' mni\u0121\u0121es sa filg\u0127axija.", "Kull min imissu l-marid bl-inxija, u ma jkunx \u0127asel idejh bl-ilma, ja\u0127sel \u0127wej\u0121u, u jin\u0127asel bl-ilma, u jibqa' mni\u0121\u0121es sa filg\u0127axija.", "Kull \u0127a\u0121a tal-fu\u0127\u0127ar li jmissha l-marid bl-inxija g\u0127andha titkisser, u kull \u0127a\u0121a tal-injam titla\u0127la\u0127 bl-ilma.", "\"Meta l-marid i\u0127ossu mfejjaq mill-inxija, jg\u0127odd sebat ijiem minn meta jfiq, u ja\u0127sel \u0127wej\u0121u, u ja\u0127sel \u0121ismu bl-ilma \u0121ieri, u jitnaddaf.", "U fit-tmien jum jie\u0127u \u017cew\u0121 gamimiet, jew par b\u010bie\u010ben tal-\u0127amiem, u jmur quddiem il-Mulej, quddiem il-bieb tat-tinda tal-laqg\u0127a u jag\u0127tihom lill-qassis.", "U l-qassis il-wie\u0127ed joffrih sagrifi\u010b\u010bju g\u0127all-purifikazzjoni, u l-ie\u0127or sagrifi\u010b\u010bju tal-\u0127ruq, u hekk il-qassis jag\u0127mel espjazzjoni g\u0127alih quddiem il-Mulej g\u0127all-inxija tieg\u0127u.", "\"Meta wie\u0127ed ikollu tixrid i\u017c-\u017cerrieg\u0127a, ja\u0127sel \u0121ismu kollu bl-ilma, u jibqa' mni\u0121\u0121es sa filg\u0127axija.", "U l-bi\u010b\u010ba \u0127wejje\u0121 jew \u0121ild, li \u017c-\u017cerrieg\u0127a tixxerred fuqha, ja\u0127silha bl-ilma, u jibqa' mni\u0121\u0121es sa filg\u0127axija.", "U l-mara li jersaq lejha ra\u0121el b'tixrid i\u017c-\u017cerrieg\u0127a, jin\u0127aslu t-tnejn bl-ilma u jibqg\u0127u mni\u0121\u0121sa sa filg\u0127axija.", "\"Il-mara li jkollha l-inxija tad-demm f'\u0121isimha, tibqa' fi \u017cmienha g\u0127al sebat ijiem, u kull min imiss mag\u0127ha jibqa' mni\u0121\u0121es sa filg\u0127axija.", "U kulma timtedd jew toqg\u0127od fuqu meta tkun imni\u0121\u0121sa, jitni\u0121\u0121es.", "U kull min imiss friexha, g\u0127andu ja\u0127sel \u0127wej\u0121u, u jin\u0127asel bl-ilma, u jibqa' mni\u0121\u0121es sa filg\u0127axija.", "Kull min imiss xi \u0127a\u0121a li fuqha tkun bilqieg\u0127da, ja\u0127sel \u0127wej\u0121u, u jin\u0127asel bl-ilma, u jibqa' mni\u0121\u0121es sa filg\u0127axija.", "Jekk ikun fuq il-friex jew fuq xi \u0127a\u0121a li fuqha tkun bilqieg\u0127da hi meta jmissha, jibqa' mni\u0121\u0121es sa filg\u0127axija.", "Jekk imbag\u0127ad jimtedd mag\u0127ha xi ra\u0121el, dan jitni\u0121\u0121es bl-inxija tag\u0127ha, u jibqa' mni\u0121\u0121es g\u0127al sebat jiem, u kull friex li jimtedd fuqu jitni\u0121\u0121es.", "\"Il-mara li jkollha nxija ta' demm g\u0127al \u0127afna jiem barra minn \u017cmienha, jew aktar mis-soltu, sakemm iddum din l-inxija tkun imni\u0121\u0121sa, b\u0127al fi \u017cmienha; u kull friex li timtedd fuqu, kemm iddum l-inxija, ikun b\u0127al fi \u017cmienha; u kulma toqg\u0127od fuqu, ikun imni\u0121\u0121es b\u0127all-friex fi \u017cmienha.", "U kull min imisshom jitni\u0121\u0121es, u g\u0127andu ja\u0127sel \u0127wej\u0121u, u jin\u0127asel bl-ilma, u jibqa' mni\u0121\u0121es sa filg\u0127axija.", "\"Meta mbag\u0127ad tissaffa mill-inxija tag\u0127ha, tg\u0127odd sebat ijiem, u wara dan tkun imnaddfa.", "Fit-tmien jum tie\u0127u \u017cew\u0121 gamimiet, jew par b\u010bie\u010ben tal-\u0127amiem, u te\u0127odhom g\u0127and il-qassis, quddiem il-bieb tat-tinda tal-laqg\u0127a.", "U l-qassis joffri wie\u0127ed minnhom b'sagrifi\u010b\u010bju g\u0127all-purifikazzjoni u l-ie\u0127or b'sagrifi\u010b\u010bju tal-\u0127ruq; u hekk il-qassis jag\u0127mel espjazzjoni g\u0127aliha quddiem il-Mulej g\u0127all-in\u0121iesa tal-inxija tag\u0127ha.", "\"Hekk inti \u017c\u017comm lil ulied I\u017crael 'il bog\u0127od mit-tin\u0121is tag\u0127hom, u ma jni\u0121\u0121sux bl-in\u0121iesa tag\u0127hom l-g\u0127amara tieg\u0127i li hemm f'nofshom, u jmutu.\"", "Din hi l-li\u0121i g\u0127al min jitni\u0121\u0121es bl-inxija jew tixrid i\u017c-\u017cerrieg\u0127a, g\u0127all-marida fi \u017cmienha, g\u0127al min g\u0127andu l-inxija, ra\u0121el jew mara, u g\u0127al ra\u0121el li jimtedd ma' mara mni\u0121\u0121sa.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.16", "bookref": "LEV.16", "text": ["Jum l-espjazzjoni", "U l-Mulej kellem lil Mos\u00e8 wara l-mewt ta\u017c-\u017cew\u0121 ulied ta' Aron, li kienu mietu huma u resqin lejn il-Mulej.", "U l-Mulej qal lil Mos\u00e8: \"G\u0127id lil \u0127uk Aron, li mhux f'kull waqt u \u017cmien jista' jid\u0127ol fis-santwarju 'l \u0121ewwa mill-velu quddiem l-g\u0127atu tal-arka, inkella jmut; g\u0127ax jien nidher fi s\u0127aba fuq l-g\u0127atu.", "U meta Aron jid\u0127ol fis-santwarju jag\u0127mel hekk: joffri g\u0127o\u0121ol b'purifikazzjoni u muntun f'sagrifi\u010b\u010bju tal-\u0127ruq; jilbes tonka mqaddsa tal-g\u0127a\u017cel, u qalziet minn ta\u0127t fuq il-la\u0127am, ter\u0127a tal-g\u0127a\u017cel ma' \u0121enbejh, u turbant tal-g\u0127a\u017cel fuq rasu; ilbies imqaddes li jilbsu wara li jkun in\u0127asel fl-ilma.", "U jie\u0127u ming\u0127and il-\u0121emg\u0127a ta' wlied I\u017crael \u017cew\u0121 bdabad g\u0127as-sagrifi\u010b\u010bju tal-purifikazzjoni, u muntun g\u0127as-sagrifi\u010b\u010bju tal-\u0127ruq.", "\"U Aron iressaq l-g\u0127o\u0121ol tieg\u0127u g\u0127all-purifikazzjoni, u jag\u0127mel l-espjazzjoni g\u0127alih stess u g\u0127al daru.", "Imbag\u0127ad jie\u0127u \u017c-\u017cew\u0121 bdabad u j\u0121ibhom quddiem il-Mulej fil-bieb tat-tinda tal-laqg\u0127a, u jitfa' x-xorti fuq i\u017c-\u017cew\u0121 bdabad, wa\u0127da g\u0127all-Mulej u l-o\u0127ra g\u0127al G\u0127a\u017ca\u017cel .", "U Aron imbag\u0127ad joffri l-bodbod li fuqu titla' x-xorti g\u0127all-Mulej, u joffrih b'sagrifi\u010b\u010bju ta' purifikazzjoni.", "U l-bodbod g\u0127as-sagrifi\u010b\u010bju tal-\u0127ruq, li tkun telg\u0127etlu x-xorti g\u0127al G\u0127a\u017ca\u017cel, i\u017c\u017commuh \u0127aj u j\u0121ibuh quddiem il-Mulej, biex jag\u0127mlu l-espjazzjoni fuqu, u mbag\u0127ad jitilqu g\u0127al g\u0127and G\u0127a\u017ca\u017cel fid-de\u017cert.", "\"U mbag\u0127ad Aron joffri l-g\u0127o\u0121ol tieg\u0127u g\u0127all-purifikazzjoni u jag\u0127mel l-espjazzjoni g\u0127alih u g\u0127al daru; u joqtol l-g\u0127o\u0121ol g\u0127all-purifikazzjoni tieg\u0127u stess u mbag\u0127ad jie\u0127u minn fuq l-artal i\u010b-\u010bensier mimli bil-\u0121amar jaqbad minn quddiem il-Mulej, u \u017cew\u0121 qabdiet ta' id in\u010bens ifu\u0127, imfarrak trab, u jid\u0127ol bih 'l hemm mill-velu.", "U jix\u0127et l-in\u010bens ifu\u0127 fin-nar quddiem il-Mulej biex s\u0127aba tg\u0127atti l-g\u0127atu ta' fuq l-arka tax-xhieda miktuba, biex ma jmutx .", "U mbag\u0127ad jie\u0127u mid-demm tal-g\u0127o\u0121ol, u jroxx b'sebg\u0127u fuq l-g\u0127atu minn quddiem, u jroxx id-demm b'sebg\u0127u seba' darbiet quddiem l-g\u0127atu.", "\"Imbag\u0127ad joqtol il-bodbod tal-purifikazzjoni g\u0127all-poplu, u jid\u0127ol b'demmu 'l \u0121ewwa mill-velu, u jag\u0127mel b'demmu kif g\u0127amel bid-demm tal-g\u0127o\u0121ol, u jroxxu fuq l-g\u0127atu u quddiem l-g\u0127atu.", "U hekk inaddaf is-santwarju mit-tin\u0121is ta' wlied I\u017crael u mill-\u0127tijiet ta' kull dnub tag\u0127hom; u jag\u0127mel l-istess lit-tinda tal-laqg\u0127a, li tinsab f'nofshom, f'nofs it-tingi\u017c tag\u0127hom.", "\u0126add ma g\u0127andu jkun fit-tinda tal-laqg\u0127a minn x\u0127in jid\u0127ol il-qassis biex jag\u0127mel l-espjazzjoni sakemm jo\u0127ro\u0121; u jag\u0127mel l-espjazzjoni g\u0127alih stess, g\u0127al daru, u g\u0127all-\u0121emg\u0127a kollha ta' I\u017crael.", "U jo\u0127ro\u0121 g\u0127al \u0127dejn l-artal li hemm quddiem il-Mulej, u jag\u0127mel l-espjazzjoni g\u0127alih, u jie\u0127u minn demm l-g\u0127o\u0121ol u minn demm il-bodbod, u jqieg\u0127ed minnu fuq il-qrun tal-artal dawramejt.", "\"U jroxx fuqu b'sebg\u0127u mid-demm g\u0127al seba' darbiet, u jqaddsu u jnaddfu mit-tin\u0121is ta' wlied I\u017crael.", "\"Malli jtemm l-espjazzjoni g\u0127as-santwarju, it-tinda tal-laqg\u0127a u l-artal, iressaq il-bodbod \u0127aj.", "U jqieg\u0127ed Aron idejh it-tnejn fuq ras il-bodbod \u0127aj, u jistqarr fuqu l-\u0127a\u017cen kollu ta' wlied I\u017crael, id-dnubiet kollha tag\u0127hom, u l-\u0127tijiet kollha tag\u0127hom, u jg\u0127addihom g\u0127al fuq ras il-bodbod, u jitilqu g\u0127ad-de\u017cert permezz ta' ra\u0121el mag\u0127\u017cul apposta.", "U l-bodbod i\u0121orr fuqu l-\u0127a\u017cen kollu f'art imwarrba u r-ra\u0121el jitlaq il-bodbod fid-de\u017cert.", "\"Aron imbag\u0127ad jid\u0127ol fit-tinda tal-laqg\u0127a u jne\u0127\u0127i minn fuqu l-ilbies tal-g\u0127a\u017cel li kien liebes meta da\u0127al fis-santwarju u j\u0127allihom hemm.", "Jin\u0127asel bl-ilma fil-post imqaddes u jilbes \u0127wej\u0121u, imbag\u0127ad jo\u0127ro\u0121 u joffri s-sagrifi\u010b\u010bju tal-\u0127ruq tieg\u0127u, u s-sagrifi\u010b\u010bju tal-\u0127ruq tal-poplu, u jag\u0127mel l-espjazzjoni g\u0127alih stess u g\u0127all-poplu.", "U x-xa\u0127am tal-vittma tal-purifikazzjoni ja\u0127arqu fuq l-artal.", "U dak li jkun telaq il-bodbod g\u0127al g\u0127and G\u0127a\u017ca\u017cel ja\u0127sel \u0127wej\u0121u, u jin\u0127asel bl-ilma, u mbag\u0127ad jid\u0127ol fil-kamp.", "L-g\u0127o\u0121ol tal-purifikazzjoni u l-bodbod tal-purifikazzjoni, li demmhom kien me\u0127ud g\u0127all-espjazzjoni fis-santwarju, je\u0127duhom 'il barra mill-kamp u hemm ja\u0127arqu bin-nar il-\u0121lud, il-la\u0127am u l-\u0127mie\u0121 tag\u0127hom; u min ja\u0127raqhom ja\u0127sel \u0127wej\u0121u, u jin\u0127asel kollu bl-ilma, u mbag\u0127ad jid\u0127ol fil-kamp.", "\"Din tkun li\u0121i g\u0127alikom g\u0127al dejjem: fis-seba' xahar, fl-g\u0127axra tax-xahar, tg\u0127akksu ru\u0127kom u ma tag\u0127mlu ebda xog\u0127ol, la n-nies tal-pajji\u017c u lanqas il-barranin li jkunu jg\u0127ammru f'nofskom.", "G\u0127ax f'dan il-jum issir l-espjazzjoni biex titnaddfu minn kull \u0127tija quddiem il-Mulej.", "\"Ikun mistrie\u0127 kbir g\u0127alikom u tg\u0127akksu ru\u0127kom: li\u0121i g\u0127al dejjem.", "\"L-espjazzjoni jag\u0127milha l-qassis, li jkun midluk u kkonsagrat biex iservi ta' qassis wara missieru; jilbes l-ilbies tal-g\u0127a\u017cel, l-ilbies ikkonsagrat, u jag\u0127mel l-espjazzjoni g\u0127as-santwarju, u t-tinda tal-laqg\u0127a, u l-artal, u jag\u0127milha wkoll g\u0127all-qassisin u g\u0127all-poplu tal-\u0121emg\u0127a.", "\"Din tkun li\u0121i g\u0127al dejjem g\u0127alikom, biex issir l-espjazzjoni g\u0127al ulied I\u017crael u jitnaddfu minn dnubiethom darba fis-sena.\"", "U Mos\u00e8 g\u0127amel skont ma kien ordnalu l-Mulej."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.17", "bookref": "LEV.17", "text": ["Il-li\u0121i tal-qdusija", "U l-Mulej kellem lil Mos\u00e8 u qallu: \"Kellem lil Aron, u 'l uliedu, u lil ulied I\u017crael kollha, u g\u0127idilhom: Dan hu li jordnalkom il-Mulej: Kull ra\u0121el minn dar I\u017crael li joqtol gendus, nag\u0127\u0121a, jew mog\u0127\u017ca, \u0121ewwa jew barra l-kamp, u ma j\u0121ibhiex f'bieb it-tinda tal-laqg\u0127a b'offerta lill-Mulej quddiem l-g\u0127amara tal-Mulej, ikun \u0127ati tad-demm , g\u0127ax ikun xerred id-demm.", "Dan ir-ra\u0121el ikun maqtug\u0127 mill-poplu tieg\u0127u.", "G\u0127alhekk ulied I\u017crael g\u0127andhom i\u0121ibu l-vittmi tag\u0127hom, li soltu joqtlu fir-raba', u je\u0127duhom lill-Mulej quddiem il-bieb tat-tinda tal-laqg\u0127a g\u0127and il-qassis, u joqtluhom u joffruhom b'sagrifi\u010b\u010bju tas-sliem lill-Mulej.", "U jxerred il-qassis id-demm fuq l-artal tal-Mulej, biswit il-bieb tat-tinda tal-laqg\u0127a, u ja\u0127raq ix-xa\u0127am b'ri\u0127a tfu\u0127 lill-Mulej.", "U ma joqtlux aktar il-vittmi u joffruhom lis-satiri , li marru u \u017cnew mag\u0127hom.", "Din tkun li\u0121i g\u0127al dejjem g\u0127alihom u g\u0127al nisilhom.", "\"G\u0127idilhom ukoll: Kull bniedem mid-dar ta' I\u017crael u mill-barranin, li jkunu joqog\u0127du f'nofskom, li jkun se joffri sagrifi\u010b\u010bju tal-\u0127ruq jew xi sagrifi\u010b\u010bju ie\u0127or, u ma j\u0121ibux quddiem il-bieb tat-tinda tal-laqg\u0127a biex joffrih lill-Mulej, dan il-bniedem ikun maqtug\u0127 mill-poplu tieg\u0127u.", "\"Kull bniedem mid-dar ta' I\u017crael, jew mill-barranin, li jkunu joqog\u0127du f'nofskom, li jieklu kull xorta ta' demm, jien indawwar wi\u010b\u010bi kontra tieg\u0127u g\u0127ax ikun kiel id-demm, u naqtg\u0127u minn nofs il-poplu tieg\u0127u.", "G\u0127ax \u0127ajjet il-la\u0127am hi fid-demm, u jien tajthulkom g\u0127al fuq l-artal biex tag\u0127mlu bih l-espjazzjoni g\u0127alikom .", "G\u0127aliex bid-demm, li hu l-\u0127ajja, issir l-espjazzjoni.", "G\u0127alhekk g\u0127edt lil ulied I\u017crael: '\u0126add minn fostkom ma g\u0127andu jiekol id-demm; u anqas il-barrani li jkun jg\u0127ammar f'nofskom ma g\u0127andu jieklu d-demm.'", "\"Kull wie\u0127ed minn ulied I\u017crael u kull barrani li jg\u0127ammar f'nofskom, li jmur g\u0127all-ka\u010b\u010ba u jaqbad xi bhima selva\u0121\u0121a jew tajra li tista' tittiekel, g\u0127andu jxerred demmha u jg\u0127attih bit-trab; g\u0127aliex il-\u0127ajja tal-la\u0127am hi fid-demm li hemm fih; g\u0127alhekk g\u0127edt lil ulied I\u017crael: 'La tiklux id-demm ta' ebda la\u0127am; g\u0127ax il-\u0127ajja ta' kull la\u0127am hi f'demmu u min jiekol minnu jinqata' 'l barra.'", "\"Kull bniedem, sew tal-post sew barrani, li jiekol minn bhima mejta jew \u017cbranata, g\u0127andu ja\u0127sel \u0127wej\u0121u u jin\u0127asel bl-ilma, u jibqa' mni\u0121\u0121es sa filg\u0127axija; u mbag\u0127ad ikun nadif.", "U jekk ma ja\u0127silx \u0127wej\u0121u, u ma jin\u0127asilx, ikun \u0127ati ta' \u0127\u017cunitu.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.18", "bookref": "LEV.18", "text": ["Relazzjonijiet sesswali pprojbiti", "Il-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Jiena l-Mulej Alla tag\u0127kom.", "La tag\u0127mlux b\u0127alma jag\u0127mlu fl-art tal-E\u0121ittu fejn kontu tg\u0127ammru, u tag\u0127mlux b\u0127alma jag\u0127mlu fl-art ta' Kang\u0127an li se n\u0121ibkom fiha; timxux skont il-li\u0121ijiet tag\u0127hom.", "Ag\u0127mlu skont id-digrieti tieg\u0127i, u \u0127arsu l-li\u0121ijiet tieg\u0127i, u imxu fuqhom.", "Jiena l-Mulej Alla tag\u0127kom.", "\u0126arsu l-li\u0121ijiet u d-digrieti tieg\u0127i; il-bniedem li jag\u0127milhom ikollu l-\u0127ajja bihom.", "Jiena hu l-Mulej.", "\"\u0126add ma g\u0127andu jersaq lejn ebda qariba tieg\u0127u biex jikxef l-g\u0127era tag\u0127ha.", "Jien hu l-Mulej.", "\"La tikxifx l-g\u0127era ta' missierek, jew l-g\u0127era ta' ommok, g\u0127ax dik hi ommok; la tikxfilhiex g\u0127eritha.", "\"La tikxifx l-g\u0127era ta' mart missierek, g\u0127ax dik hi l-g\u0127era ta' missierek.", "\"La tikxifx l-g\u0127era ta' o\u0127tok, bint missierek, jew bint ommok, imwielda d-dar jew barra.", "\"La tikxifx l-g\u0127era ta' bint ibnek, jew bint bintek, g\u0127ax hi l-g\u0127era tieg\u0127ek.", "\"La tikxifx l-g\u0127era ta' bint il-mara ta' missierek, imwielda minn missierek, g\u0127ax hi o\u0127tok; tikxfilhiex g\u0127eritha.", "\"La tikxifx l-g\u0127era ta' o\u0127t missierek, g\u0127ax hi qariba ta' missierek.", "\"La tikxifx l-g\u0127era ta' o\u0127t ommok, g\u0127ax hi qariba ta' ommok.", "\"La tikxifx l-g\u0127era ta' \u0127u missierek, ji\u0121ifieri la tersaqx lejn martu, g\u0127ax hi z-zija tieg\u0127ek.", "\"Tikxifx l-g\u0127era ta' mart ibnek, g\u0127ax hi mart ibnek; tikxifx g\u0127eritha.", "\"La tikxifx l-g\u0127era ta' mart \u0127uk, g\u0127ax hi l-g\u0127era ta' \u0127uk.", "\"La tikxifx l-g\u0127era ta' mara u ta' bintha; anqas ma g\u0127andek tie\u0127u bint binha, jew bint bintha, g\u0127ax tikxef l-g\u0127era tag\u0127ha; g\u0127ax huma qraba u tkun \u0127a\u0121a fa\u0127xija.", "\"Ti\u0127ux b'mara 'l o\u0127t martek b'rivali tag\u0127ha, u tikxef l-g\u0127era tag\u0127ha, meta l-o\u0127ra tkun g\u0127adha \u0127ajja.", "\"La tersaqx lejn mara mni\u0121\u0121sa fi \u017cmienha, biex tikxef l-g\u0127era tag\u0127ha.", "\"La timteddx mal-mara ta' g\u0127ajrek, u hekk titkasbar mag\u0127ha.", "\"La t\u0127alli 'l \u0127add minn nislek jg\u0127adduh min-nar f'\u0121ie\u0127 Molek , u hekk ma \u017c\u017cebla\u0127x l-isem ta' Alla tieg\u0127ek.", "Jiena l-Mulej.", "\"La timteddx ma' ra\u0121el, b\u0127alma timtedd ma' mara; g\u0127ax hi \u0127a\u0121a moq\u017cie\u017ca.", "\"La timtedd ma' ebda bhima biex titkasbar mag\u0127ha; u lanqas mara ma g\u0127andha tersaq quddiem bhima biex tit\u0127allat mag\u0127ha, g\u0127ax hi \u0127a\u0121a fa\u0127xija.", "\"La titkasbru b'ebda \u0127a\u0121a minn dawn, g\u0127ax b'dawn il-\u0127wejje\u0121 tkasbru l-\u0121nus li jien se nke\u010b\u010bihom minn quddiemkom.", "Tkasbret l-art, u jien ikkastigajtha min\u0127abba \u0127\u017cunitha, u be\u017cqet 'il barra lil min kien jg\u0127ammar fiha.", "\"Imma intom g\u0127andkom t\u0127arsu l-li\u0121ijiet u d-digrieti tieg\u0127i, u ma tag\u0127mlu xejn minn dawn il-q\u017ci\u017cijiet kollha, sew min hu tal-post sew il-barranin f'nofskom.", "G\u0127aliex dawn il-q\u017ci\u017cijiet kollha g\u0127amluhom in-nies tal-art, li kien hemm qabilkom, u b'hekk tkasbret l-art.", "Hekk l-art ma tob\u017coqkomx talli tkunu kasbartuha, b\u0127alma be\u017cqet il-\u0121ens ta' qabilkom.", "Kull min jag\u0127mel minn dawn il-q\u017ci\u017cijiet kollha jkun maqtug\u0127 mill-poplu tieg\u0127u.", "\"\u0126arsu mela l-preskrizzjonijiet tieg\u0127i biex ma te\u0127dux id-drawwiet moq\u017cie\u017ca li kellhom in-nies ta' qabilkom u tit\u0127amm\u0121u bihom.", "\"Jiena l-Mulej Alla tag\u0127kom.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.19", "bookref": "LEV.19", "text": ["Preskrizzjonijiet reli\u0121ju\u017ci u morali", "U l-Mulej kellem lil Mos\u00e8 u qallu: \"G\u0127id lill-\u0121emg\u0127a kollha ta' wlied I\u017crael: G\u0127andkom tkunu qaddisin, g\u0127ax qaddis jien, il-Mulej Alla tag\u0127kom.", "\"Kull wie\u0127ed g\u0127andu jwe\u0121\u0121a\u0127 lil ommu u 'l missieru u j\u0127ares is-Sibtijiet tieg\u0127i: Jiena l-Mulej Alla tag\u0127kom.", "\"La ddurux lejn l-allat foloz, u tag\u0127mlux allat tal-metall imdewweb: Jiena l-Mulej Alla tag\u0127kom.", "\"Meta toffru s-sagrifi\u010b\u010bju tas-sliem lill-Mulej, qisu li toffruh b'mod li tkunu milqug\u0127in tajjeb.", "Il-vittma tikluha dak in-nhar li tissagrifikawha, jew l-g\u0127ada; u l-fdal minnha ta\u0127arquh bin-nar fit-tielet jum.", "Jekk tikluha fit-tielet jum, tkun \u0127\u017cienet u ma ting\u0127o\u0121obx.", "Min jiekol jitg\u0127abba bil-pi\u017c ta' dnubu, g\u0127ax ikun ipprofana \u0127a\u0121a mqaddsa tal-Mulej, u jkun maqtug\u0127 mill-poplu tieg\u0127u.", "\"Meta ta\u0127sdu l-\u0127sad ta' artkom, tibqax sejjer ta\u0127sad sa tarf l-g\u0127alqa, u lanqas ma g\u0127andek tlaqqat li jaqa' mill-\u0127sad tieg\u0127ek.", "\"Ma g\u0127andekx taqta' l-frott kollu tad-dwieli tieg\u0127ek, u la tlaqqatx li jaqa' fl-art; \u0127allih g\u0127all-fqir u g\u0127all-barrani: Jiena l-Mulej Alla tag\u0127kom.", "\"La tisirqux, la tg\u0127idux kliem b'ie\u0127or, la tqarrqux b'xulxin.", "\"La ta\u0127ilfux b'ismi fil-gideb, lanqas ma g\u0127andek i\u017c\u017cebla\u0127 lil isem Alla tieg\u0127ek: Jiena l-Mulej.", "\"La ta\u0127qarx lil g\u0127ajrek, u lanqas tisirqu; il-\u0127las tal-\u0127addiem mikri ma jibqax g\u0127andek sa filg\u0127odu.", "\"La tis\u0127etx lit-trux, u la tqeg\u0127idx tfixkil quddiem l-ag\u0127ma; imma tib\u017ca' minn Alla tieg\u0127ek: Jiena l-Mulej.", "\"La tg\u0127awwi\u0121x fil-\u0127aqq li tag\u0127mel; la t\u0127arisx lejn wi\u010b\u010b il-fqir; lanqas ma twe\u0121\u0121a\u0127 lill-kbir g\u0127al wi\u010b\u010bu; imma tag\u0127mel \u0127aqq mill-proxxmu tieg\u0127ek fis-sewwa.", "\"Tmurx ixxerred qlajja' fuq niesek, u tqumx kontra demm g\u0127ajrek: Jiena l-Mulej.", "\"La tbejjitx lil \u0127uk f'qalbek, imma lil g\u0127ajrek wissih u er\u0121a' wissih, biex ma tkunx \u0127ati tieg\u0127u.", "\"La tit\u0127allasx b'idejk, u la \u017c\u017commx f'qalbek g\u0127al ulied niesek, imma \u0127obb lil g\u0127ajrek b\u0127alek innifsek : Jiena l-Mulej.", "\"\u0126ares il-li\u0121ijiet tieg\u0127i.", "Il-bhejjem tieg\u0127ek i\u017c\u017cewwi\u0121homx ma' bhejjem ta' \u0121ens ie\u0127or; l-g\u0127alqa tieg\u0127ek ti\u017crag\u0127hiex b'\u017cerrieg\u0127a m\u0127allta; u tilbisx ilbies b'\u0127ajt im\u0127allat.", "\"Jekk ra\u0121el jimtedd ma' mara lsira, img\u0127arrsa ma' ra\u0121el ie\u0127or, bla ma tkun mifdija jew me\u0127lusa, ikkastigahom; i\u017cda tag\u0127tihomx il-mewt, billi l-mara ma tkunx \u0127ielsa.", "Ir-ra\u0121el joffri sagrifi\u010b\u010bju lill-Mulej b'riparazzjoni quddiem il-bieb tat-tinda tal-laqg\u0127a; i\u0121ib muntun b'riparazzjoni.", "U l-qassis jag\u0127mel l-espjazzjoni bil-muntun tar-riparazzjoni quddiem il-Mulej g\u0127ad-dnub li jkun g\u0127amel dak li jkun, u hekk jin\u0127afirlu dnubu.", "\"Meta tkunu d\u0127altu fl-art u \u0127awwiltu si\u0121ar ta' kull xorta ta' ikel, il-frott tag\u0127hom ipprojbit g\u0127alikom, b\u0127allikieku mhux ma\u0127tun , u jibqa' pprojbit g\u0127alikom g\u0127al tliet snin, u ma tistg\u0127ux tieklu minnu.", "Fir-raba' sena, il-frott kollu jkun imqaddes, b'offerta f'\u0121ie\u0127 il-Mulej.", "Fil-\u0127ames sena tieklu l-frott, u hekk ti\u017cdidilkom il-\u0121abra: Jiena l-Mulej Alla tag\u0127kom.", "\"La tiklux la\u0127am bid-demm.", "La tag\u0127mlux ta\u0127bir jew s\u0127arijiet.", "La taqtg\u0127ux xag\u0127arkom dawra tond, u anqas taqtg\u0127u truf le\u0127jitkom.", "\"Tqattg\u0127ux \u0121isimkom g\u0127all-mejjet , u anqas tpin\u0121u tpin\u0121ija fuqkom: Jiena l-Mulej.", "\"La tkasbarx lil bintek billi twaqqag\u0127ha fi\u017c-\u017cina, u hekk ma ti\u017cnix artek u timtela bil-fa\u0127x.", "\"\u0126ares is-Sibtijiet tieg\u0127i, u ag\u0127ti \u0121ie\u0127 lis-santwarju tieg\u0127i: Jiena l-Mulej.", "\"La tmurx g\u0127and is-sa\u0127\u0127ara li jsej\u0127u l-erwie\u0127 u la tfittxux lil min je\u0127ber; la ti\u010b\u010bappsux bihom: Jiena l-Mulej Alla tag\u0127kom.", "\"Qum quddiem ix-xi\u0127, b'xag\u0127ru abjad, u ag\u0127tih qima u ib\u017ca' minn Alla tieg\u0127ek: Jiena l-Mulej.", "\"Jekk ji\u0121i jg\u0127ammar mieg\u0127ek f'artek il-barrani, la ta\u0127qrux.", "Ikun g\u0127alikom il-barrani b\u0127al wie\u0127ed ta' \u0121ewwa; \u0127obbu b\u0127alek innifsek, g\u0127ax barranin kontu fl-art tal-E\u0121ittu: Jiena l-Mulej Alla tag\u0127kom.", "\"La tqarraqx fil-\u0127aqq, fil-qjies, fl-u\u017cin u fil-kejl.", "Ikollkom mi\u017cien sewwa, pi\u017c sewwa, efa sewwa u \u0127inn sewwa.", "\"Jiena l-Mulej Alla tag\u0127kom li \u0127ri\u0121tkom mill-art tal-E\u0121ittu.", "\u0126arsu l-li\u0121ijiet kollha u d-digrieti kollha tieg\u0127i u qisu li tag\u0127mluhom: Jiena l-Mulej.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.20", "bookref": "LEV.20", "text": ["Pieni u kastigi", "Il-Mulej kellem lil Mos\u00e8 u qallu: \"G\u0127id lil ulied I\u017crael: Jekk xi \u0127add minn ulied I\u017crael, jew mill-barranin li jg\u0127ammru f'I\u017crael, jag\u0127ti 'l xi \u0127add minn nislu lil Molek, jag\u0127tuh il-mewt billi j\u0127a\u0121\u0121ru l-poplu.", "U jien indur g\u0127alih, u neqirdu minn fost il-poplu tieg\u0127u, g\u0127ax ikun ta lil nislu lil Molek, u ni\u0121\u0121es is-santwarju tieg\u0127i u pprofana l-isem qaddis tieg\u0127i.", "U jekk il-poplu jag\u0127laq g\u0127ajnejh g\u0127al dan il-bniedem, li jkun ta 'l nislu lil Molek, u ma jag\u0127tuhx il-mewt, nix\u0127et jien g\u0127ajnejja fuqu, u fuq niesu, u neqred lilu u lil kull min fost il-poplu mar warajh biex ji\u017cni wara Molek.", "'Min imur g\u0127and is-sa\u0127\u0127ara li jsej\u0127u l-erwie\u0127 u g\u0127and min je\u0127ber, biex ji\u017cni warajhom, indur g\u0127alih u neqirdu minn fost il-poplu.", "\"Tqaddsu, u kunu qaddisin, g\u0127ax jien il-Mulej Alla tag\u0127kom.", "\u0126arsu l-li\u0121ijiet tieg\u0127i u ag\u0127mluhom: Jiena l-Mulej, li jqaddiskom.", "\"Il-bniedem li jidg\u0127i lil missieru u 'l ommu jag\u0127tuh il-mewt; ikun \u0121ieb il-mewt b'idejh g\u0127ax ikun dag\u0127a lil missieru u lil ommu.", "\"Il-bniedem li ji\u017cni ma' mart g\u0127ajru jag\u0127tuhom il-mewt, li\u017c-\u017cieni u li\u017c-\u017cienja.", "\"Ir-ra\u0121el li jimtedd ma' mart missieru, ikun kixef l-g\u0127era ta' missieru; joqtluhom it-tnejn; demmhom fuqhom.", "\"Ir-ra\u0121el li jkun imtedd ma' mart ibnu, jag\u0127tuhom il-mewt it-tnejn, g\u0127ax ikunu g\u0127amlu \u0127a\u0121a fa\u0127xija; demmhom fuqhom.", "\"Meta ra\u0121el jimtedd ma' ra\u0121el b\u0127alma jimtedd ma' mara, it-tnejn ikunu g\u0127amlu \u0127a\u0121a moq\u017cie\u017ca: jag\u0127tuhom il-mewt; demmhom fuqhom.", "\"Wie\u0127ed li jkun i\u017c\u017cewwe\u0121 lil mara u 'l ommha jkunu g\u0127amlu \u0127a\u0121a moq\u017cie\u017ca: ja\u0127arqu lilu u lilhom, u hekk ma jkunx hemm f'nofskom dan il-q\u017cie\u017c.", "\"Wie\u0127ed li jimtedd ma' bhima jag\u0127tuh il-mewt, u l-bhima toqtluha.", "\"Mara li tersaq lejn xi bhima biex tit\u0127allat mag\u0127ha, g\u0127andek toqtol lilha u l-bhima; g\u0127andhom imutu; demmhom fuqhom.", "\"Li wie\u0127ed ji\u017c\u017cewwe\u0121 lil o\u0127tu, bint missieru jew bint ommu, u hu jara l-g\u0127era tag\u0127ha u hi tara l-g\u0127era tieg\u0127u, tkun \u0127a\u0121a ta' g\u0127ajb; jinqatg\u0127u t-tnejn minn fost il-poplu, g\u0127ax ikun kixef l-g\u0127era ta' o\u0127tu, u jitg\u0127abba bil-pi\u017c ta' dnubu.", "\"Jekk wie\u0127ed jimtedd ma' mara fi \u017cmienha, u jikxef l-g\u0127era tag\u0127ha, hu jkun kixef l-inxija tag\u0127ha, u hi kixfitlu l-inxija ta' demmha; it-tnejn g\u0127andhom jinqatg\u0127u minn fost il-poplu.", "\"La tikxifx l-g\u0127era ta' o\u0127t ommok jew o\u0127t missierek, g\u0127ax tkun kxift l-g\u0127era ta' qrabatek; u jkollhom jitg\u0127abbew bil-pi\u017c ta' dnubhom.", "\"Ra\u0121el li jimtedd mal-mara ta' \u0127u missieru, ikun kixef l-g\u0127era ta' \u0127u missieru; it-tnejn jitg\u0127abbew bil-pi\u017c ta' dnubhom, u jmutu bla wlied.", "\"Min ji\u017c\u017cewwe\u0121 lill-mara ta' \u0127uh ikun g\u0127amel \u0127a\u0121a moq\u017cie\u017ca, g\u0127ax ikun kixef l-g\u0127era ta' \u0127uh, u jibqa' bla wlied.\"", "E\u017cortazzjoni g\u0127all-qdusija", "\"\u0126arsu l-li\u0121ijiet tieg\u0127i kollha u d-digrieti tieg\u0127i kollha, u ag\u0127mluhom, li ma tob\u017coqkomx 'il barra l-art li fiha jien se ne\u0127odkom biex tg\u0127ammru fiha.", "La timxux skont il-li\u0121ijiet tal-\u0121nus li jien se nke\u010b\u010bi minn quddiemkom, g\u0127ax dan kollu g\u0127amluh u jien stkerrahthom.", "Imma lilkom ng\u0127idilkom: Intom tirtu l-art tag\u0127hom u jien nag\u0127tihielkom biex tirtuha, art tnixxi \u0127alib u g\u0127asel; jiena l-Mulej Alla tag\u0127kom, li g\u0127a\u017ciltkom minn fost il-\u0121nus.", "U intom g\u0127andkom tag\u0127\u017clu bejn il-bhejjem safja u l-bhejjem imni\u0121\u0121sa, u bejn it-tajr safi u t-tajr imni\u0121\u0121es.", "La titni\u0121\u0121sux bl-ebda bhima jew tajra jew kull \u0127liqa li titkaxkar fl-art, li jien g\u0127a\u017ciltilkom b\u0127ala mni\u0121\u0121sin.", "U tkunu g\u0127alija qaddisin, g\u0127ax qaddis jien il-Mulej, u g\u0127a\u017ciltkom minn fost il-popli biex tkunu tieg\u0127i.", "\"Jekk xi \u0127add minn fostkom, ra\u0121el jew mara, isejja\u0127 l-erwie\u0127 jew je\u0127ber, g\u0127andhom jag\u0127tuhom il-mewt billi j\u0127a\u0121\u0121ruhom; demmhom fuqhom.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.21", "bookref": "LEV.21", "text": ["Il-qdusija tal-qassisin", "Il-Mulej kellem lil Mos\u00e8 u qallu: \"Kellem lill-qassisin, ulied Aron, u g\u0127idilhom: \u0126add minn niesu ma g\u0127andu jitni\u0121\u0121es g\u0127all-mejjet, \u0127lief g\u0127al min ji\u0121i minnu mill-qrib, ji\u0121ifieri g\u0127al ommu, g\u0127al missieru, g\u0127al ibnu, g\u0127al bintu, g\u0127al \u0127uh.", "Jista' jitni\u0121\u0121es ukoll g\u0127al o\u0127tu, qariba tieg\u0127u, li tkun g\u0127adha xebba, u mhux mi\u017c\u017ceww\u0121a.", "Ir-ra\u0121el mi\u017c\u017cewwe\u0121 ma g\u0127andux jitni\u0121\u0121es u jipprofana ru\u0127u, min\u0127abba nies il-mara.", "Ma g\u0127andhomx iqaxxru rashom dawra tond, u ma jaqtg\u0127ux truf le\u0127ithom, u ma jqattg\u0127ux \u0121isimhom.", "G\u0127andhom ikunu qaddisin lil Alla tag\u0127hom , u ma jipprofanawx isem Alla tag\u0127hom, g\u0127ax huma joffru s-sagrifi\u010b\u010bji ma\u0127ruqa, ikel lil Alla tag\u0127hom, u g\u0127alhekk g\u0127andhom ikunu qaddisin.", "Ma je\u0127dux b'marthom mara \u017cienja, jew mara li tilfet xbubitha, jew inkella wa\u0127da mke\u010b\u010bija minn \u017cew\u0121ha, g\u0127aliex hu qaddis lil Alla tieg\u0127u; u ta' qaddis g\u0127andek i\u017c\u017commu, g\u0127ax hu joffri l-ikel ta' Alla tieg\u0127ek.", "Qaddis ikun g\u0127alik, g\u0127ax qaddis jien il-Mulej, li nqaddiskom.", "U bint qassis li titkasbar bi\u017c-\u017cina u bil-prostituzzjoni, tkun qieg\u0127da tipprofana lil missierha, u g\u0127andhom ja\u0127arquha bin-nar.", "\"Il-qassis il-kbir fost \u0127utu, dak li kien imsawwab i\u017c-\u017cejt tal-konsagrazzjoni fuq rasu, u mog\u0127tija lilu s-setg\u0127a li jilbes l-ilbies sagru, ma g\u0127andux i\u0127abbel xag\u0127ar rasu , u anqas i\u010barrat ilbiesu.", "\"Ma g\u0127andu jersaq lejn ebda mejjet, u ma g\u0127andux jitni\u0121\u0121es, lanqas g\u0127al missieru jew ommu.", "Ma g\u0127andux jo\u0127ro\u0121 mis-santwarju u lanqas jipprofana s-santwarju ta' Alla tieg\u0127u, g\u0127aliex g\u0127andu fuqu \u017c-\u017cejt tal-konsagrazzjoni ta' Alla tieg\u0127u: Jiena l-Mulej.", "\"G\u0127andu ji\u017c\u017cewwe\u0121 xebba.", "Ma g\u0127andux jie\u0127u armla, jew mara mke\u010b\u010bija minn \u017cew\u0121ha, jew wa\u0127da mkasbra bi\u017c-\u017cina; imma g\u0127andu jie\u0127u xebba minn niesu.", "U ma jipprofanax lil nislu fost niesu: Jiena l-Mulej li nqaddsu.\"", "Il-qassis g\u0127andu jkun bla tebg\u0127a", "U l-Mulej kellem lil Mos\u00e8 u qallu: \"Kellem lil Aron u g\u0127idlu: \u0126add minn nislek fil-\u0121enerazzjonijiet kollha tag\u0127hom, li jkollu xi difett, ma g\u0127andu jersaq biex joffri l-ikel lil Alla.", "\u0126add li jkollu xi difett: ag\u0127ma, zopp, wi\u010b\u010bu sfigurat, g\u0127a\u0121eb, ri\u0121lu jew idu miksura, \u0127otbi, qerqni, bil-bjada f'g\u0127ajnejh, b'mard tal-\u0121ilda, bil-\u0127akk, b'testikoli mg\u0127aff\u0121a.", "\u0126add minn nisel Aron il-qassis, li jkollu xi difett b\u0127al dan, ma g\u0127andu jersaq joffri s-sagrifi\u010b\u010bji ma\u0127ruqa lill-Mulej.", "Min g\u0127andu xi difett ma g\u0127andux joffri l-ikel ta' Alla tieg\u0127u.", "I\u017cda jista' jiekol l-ikel ta' Alla tieg\u0127u, \u0127wejje\u0121 qaddisa u mill-aktar imqaddsa.", "Imma ma jid\u0127olx 'il \u0121ewwa mill-velu, u lanqas ma g\u0127andu jersaq lejn l-artal, g\u0127ax g\u0127andu difett u ma g\u0127andux jipprofana s-santwarju tieg\u0127i.", "Jiena l-Mulej li nqaddishom.\"", "Dan qal Mos\u00e8 lil Aron u lil uliedu, u lil ulied I\u017crael kollha."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.22", "bookref": "LEV.22", "text": ["Min jg\u0127ix mill-artal", "Il-Mulej kellem lil Mos\u00e8 u qallu \"G\u0127id lil Aron u lil uliedu, li j\u017commu 'l bog\u0127od mill-\u0127wejje\u0121 imqaddsa li wlied I\u017crael jikkonsagraw lili, u ma jipprofanawx l-isem qaddis tieg\u0127i: Jiena l-Mulej.", "G\u0127idilhom: Jekk xi \u0127add minn uliedkom jersaq lejn il-\u0127wejje\u0121 qaddisa li jikkonsagraw ulied I\u017crael lill-Mulej, meta jkun imni\u0121\u0121es, dan il-bniedem jitwarrab minn quddiemi: Jiena l-Mulej.", "\"\u0126add minn nisel Aron li jkollu l-\u0121diem jew xi nxija ma g\u0127andu jiekol mill-offerti mqaddsa sakemm ma jitnaddafx; lanqas min ikun mess xi \u0127a\u0121a mni\u0121\u0121sa b'\u0121isem mejjet, jew li kellu tixrid i\u017c-\u017cerrieg\u0127a, jew ikun mess xi \u0127anex li jni\u0121\u0121su, jew xi bniedem li jista' jitni\u0121\u0121es minnu, tkun xi tkun l-in\u0121iesa.", "Min imiss xi \u0127a\u0121a minn dawn jibqa' mni\u0121\u0121es sa filg\u0127axija, u ma jistax jiekol mill-offerti mqaddsa, jekk ma jin\u0127asilx.", "Meta tkun ni\u017clet ix-xemx u jkun tnaddaf, imbag\u0127ad jiekol mill-offerti mqaddsa, g\u0127ax huma iklu.", "Bhejjem mejta jew \u017cbranati ma jikolx, inkella jitni\u0121\u0121es bihom: Jiena l-Mulej.", "\"\u0126a j\u0127arsu l-preskrizzjonijiet tieg\u0127i, u ma jitg\u0127abbewx bi dnubhom, u jmutu bih g\u0127ax ikunu pprofanaw l-ikel: Jiena l-Mulej li nqaddishom.", "\"L-ebda bniedem profan ma g\u0127andu jiekol mill-offerti mqaddsa, u lanqas ma g\u0127andu jiekol minnhom min joqg\u0127od ma' qassis jew \u0127addiem mikri.", "Jekk qassis jixtri xi bniedem bi flusu, dan jista' jiekol minnu; jistg\u0127u jieklu wkoll minn \u0127ob\u017cu l-imweldin f'daru.", "U bint il-qassis, li tkun mi\u017c\u017cew\u0121a lil wie\u0127ed profan, ma tistax tiekol mill-offerta qaddisa.", "U bint il-qassis, li tkun armla jew imke\u010b\u010bija, u ma jkollhiex tfal, u tkun re\u0121g\u0127et lura g\u0127and missierha, b\u0127al meta kienet xebba, tista' tiekol minn ikel missierha; imma l-ebda profan ma jista' jiekol minnu.", "\"Min jiekol xi \u0127a\u0121a mill-ikel imqaddes bi \u017cball, g\u0127andu jroddha lill-qassis b'kemm tiswa u j\u017cid mill-\u0127amsa wa\u0127da.", "Il-qassisin ma g\u0127andhomx jipprofanaw l-offerti mqaddsa li wlied I\u017crael jag\u0127mlu lill-Mulej; u jg\u0127abbuhom bid-dnub, li jkollhom i\u0127allsu g\u0127alih, talli jkunu kielu l-ikel imqaddes tag\u0127hom: Jiena l-Mulej li nqaddishom.\"", "Is-sagrifi\u010b\u010bji", "U l-Mulej kellem lil Mos\u00e8 u qallu: \"Kellem lil Aron, lil uliedu u lil ulied I\u017crael kollha, u g\u0127idilhom: Meta wie\u0127ed minn dar I\u017crael, jew xi barrani li jkunu f'nofs I\u017crael, ikun irid jag\u0127mel sagrifi\u010b\u010bju b'weg\u0127da jew b'devozzjoni, b\u0127alma meta joffru s-sagrifi\u010b\u010bji tal-\u0127ruq lill-Mulej, biex jing\u0127o\u0121bu, g\u0127andhom joffru vittma li tkun ra\u0121el, bla difett, mill-baqar, min-nag\u0127a\u0121, jew mill-mog\u0127o\u017c.", "Kulma jkun b'xi nuqqas toffruhx, g\u0127ax ma jkunilkomx mog\u0127\u0121ub.", "Meta wie\u0127ed joffri sagrifi\u010b\u010bju tas-sliem lill-Mulej biex itemm xi weg\u0127da jew b'devozzjoni, g\u0127andu joffri xi vittma mill-baqar, jew min-nag\u0127a\u0121, bla difett, biex ting\u0127o\u0121ob; ma g\u0127andu jkollha ebda nuqqas.", "G\u0127omja, miflu\u0121in, immankati, mi\u0121ru\u0127a b'mard tal-\u0121ilda jew bil-\u0127akk jew bil-\u0127\u017cie\u017c, la toffruhomx lill-Mulej; la ta\u0127arqux minnhom fuq artal il-Mulej.", "Toffrux gendus, jew \u0127aruf, kbir jew \u017cg\u0127ir i\u017c\u017cejjed; tista' toffrih b'devozzjoni, i\u017cda mhux b'weg\u0127da, g\u0127ax ma jing\u0127o\u0121obx.", "Bhima b'testikoli mg\u0127attnin jew mis\u0127uqin, maqlug\u0127in jew maqtug\u0127in, la toffrihiex lill-Mulej.", "F'artkom ma g\u0127andkomx tag\u0127mlu dan.", "Lanqas ma g\u0127andkom te\u0127duhom ming\u0127and il-barranin, u toffruhom b'ikel lil Alla tag\u0127kom.", "G\u0127ax huma mmankati, u fihom l-g\u0127ajb, u g\u0127alhekk intom ma ting\u0127o\u0121bux.\"", "U l-Mulej kellem lil Mos\u00e8 u qallu: \"G\u0127o\u0121ol, \u0127aruf jew gidi, malli jitwieled, jibqa' sebat ijiem ma' ommu.", "Mit-tmien jum 'il quddiem jista' jkun milqug\u0127 b'offerta g\u0127as-sagrifi\u010b\u010bju tal-\u0127ruq lill-Mulej.", "La toqtolx baqra jew nag\u0127\u0121a, u l-fer\u0127 tag\u0127hom, fl-istess jum.", "Meta toffru sagrifi\u010b\u010bju ta' radd il-\u0127ajr lill-Mulej, qisu li toffruh b'mod li intom ting\u0127o\u0121bu quddiemu; kuluh dak in-nhar stess, u t\u0127allu xejn minnu g\u0127all-g\u0127ada: Jiena l-Mulej.", "\"\u0126arsu l-ordnijiet tieg\u0127i u ag\u0127mluhom: Jiena l-Mulej.", "\"Tipprofanawx l-isem qaddis tieg\u0127i, u jien nitqaddes fost ulied I\u017crael: Jiena l-Mulej li nqaddiskom, li \u0127ri\u0121tkom mill-art tal-E\u0121ittu, biex inkun Alla tag\u0127kom: Jiena l-Mulej.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.23", "bookref": "LEV.23", "text": ["Il-festi: il-\u0127arsien tas-Sibt", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Il-festi tal-Mulej, li intom tniedu, il-laqg\u0127at imqaddsa, dawn huma festi tieg\u0127i.", "G\u0127al sitt ijiem tag\u0127mel ix-xog\u0127ol tieg\u0127ek, u fis-seba' jum ikun is-Sibt tal-mistrie\u0127 u l-laqg\u0127a mqaddsa; ebda xog\u0127ol ma tag\u0127mlu , g\u0127ax hu l-mistrie\u0127 tal-Mulej, kull fejn tkunu tg\u0127ammru.", "Dawn huma l-festi tal-Mulej, il-laqg\u0127at imqaddsa li g\u0127andkom tniedu fi \u017cmienhom.", "Il-festa tal-G\u0127id", "\"Fl-ewwel xahar, fl-erbatax tax-xahar, filg\u0127axija bejn \u0127ajta dawl u o\u0127ra dlam, l-G\u0127id tal-Mulej .", "U fil-\u0127mistax-il jum tal-istess xahar issir il-festa tal-\u0127ob\u017c a\u017c\u017cmu lill-Mulej; g\u0127al sebat ijiem tieklu \u0127ob\u017c bla \u0127mira.", "Fl-ewwel jum ikollkom il-laqg\u0127a mqaddsa, u ma tag\u0127mlu ebda xog\u0127ol.", "G\u0127al sebat ijiem toffru sagrifi\u010b\u010bju tal-\u0127ruq lill-Mulej, u fis-seba' jum issir laqg\u0127a mqaddsa u ma tag\u0127mlu ebda xog\u0127ol.\"", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Meta tid\u0127lu fl-art li jien se nag\u0127tikom u ta\u0127sdu l-\u0127sad, \u0121ibu l-ewwel qatta tal-\u0127sad lill-qassis.", "U hu jxejjirha quddiem il-Mulej, biex tog\u0127\u0121buh; ixejjirha l-g\u0127ada tas-Sibt.", "Dak in-nhar li l-qassis ixejjer il-qatta tag\u0127kom, intom toffru \u0127aruf, tas-sena, bla difett, b'sagrifi\u010b\u010bju tal-\u0127ruq lill-Mulej, bl-offerta tal-qmu\u0127 mieg\u0127u ta' \u017cew\u0121 g\u0127exur ta' efa dqiq miblul fi\u017c-\u017cejt, biex jin\u0127araq b'ri\u0127a tfu\u0127 lill-Mulej u tiswiba ta' libazzjoni ta' kwart ta' \u0127inn inbid.", "\u0126ob\u017c u qam\u0127 inkaljat jew nej ma tiklux f'dan il-jum, qabel ma \u0121\u0121ibu l-offerta ta' Alla tag\u0127kom.", "Din hi li\u0121i g\u0127al dejjem g\u0127all-\u0121enerazzjonijiet kollha kull fejn tkunu.\"", "G\u0127id il-\u0126amsin", "\"G\u0127oddu seba' \u0121img\u0127at s\u0127a\u0127 mill-g\u0127ada tas-Sibt, u minn meta tkunu offrejtu l-qatta u xejjirtuha quddiem il-Mulej.", "Tg\u0127oddu \u0127amsin jum sal-g\u0127ada tas-seba' Sibt; imbag\u0127ad i\u0121\u0121ibu offerta \u0121dida tal-qam\u0127 lill-Mulej.", "Minn kull fejn tg\u0127ammru \u0121\u0121ibu \u017cew\u0121 \u0127ob\u017ciet g\u0127at-tixjir, ta' \u017cew\u0121 g\u0127exur ta' efa dqiq mo\u0127mija bil-\u0127mira, b\u0127ala offerta tal-bikri lill-Mulej.", "U toffru wkoll mal-\u0127ob\u017c sebat i\u0127rief bla difett, tas-sena, u g\u0127o\u0121ol, u \u017cew\u0121 bdabad g\u0127al sagrifi\u010b\u010bju tal-\u0127ruq lill-Mulej; u offerta tal-qmu\u0127 u tiswiba mag\u0127hom; \u0127ruq b'ri\u0127a tfu\u0127 lill-Mulej.", "Toffru wkoll bodbod b'sagrifi\u010b\u010bju tal-purifikazzjoni, u \u017cew\u0121t i\u0127rief tas-sena b'sagrifi\u010b\u010bju tas-sliem.", "U l-qassis ixejjirhom flimkien mal-\u0127ob\u017c tal-bikri u ma\u017c-\u017cew\u0121t i\u0127rief, tixjira quddiem il-Mulej; u jkunu mqaddsin lill-Mulej, u jibqg\u0127u g\u0127all-qassis.", "Dak in-nhar stess issej\u0127u u jkollkom laqg\u0127a mqaddsa; ma tag\u0127mlu ebda xog\u0127ol.", "Li\u0121i g\u0127al dejjem g\u0127all-\u0121enerazzjonijiet kollha kull fejn tkunu.", "\"Meta ta\u0127sdu l-\u0127sad ta' artkom, tibqax sejjer ta\u0127sad sa tarf l-g\u0127alqa, u la tlaqqatx li jaqa' mill-\u0127sad tieg\u0127ek; \u0127allih g\u0127all-fqir u g\u0127all-barrani: Jiena l-Mulej Alla tag\u0127kom.\"", "L-ewwel tas-sena \u010bivili", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Fis-seba' xahar, fl-ewwel tax-xahar, ikollkom mistrie\u0127 kbir, ta\u0127bira bit-trombi u laqg\u0127a mqaddsa.", "Ma tag\u0127mlu ebda xog\u0127ol iebes, u toffru sagrifi\u010b\u010bju tal-\u0127ruq lill-Mulej.\"", "Jum l-Espjazzjoni", "U l-Mulej kellem lil Mos\u00e8 u qallu: \"Fl-g\u0127axra ta' dan is-seba' xahar ikun Jum l-Espjazzjoni ; ikollkom laqg\u0127a mqaddsa, u tg\u0127akksu ru\u0127kom, u toffru sagrifi\u010b\u010bju tal-\u0127ruq lill-Mulej.", "Ma tag\u0127mlu ebda xog\u0127ol dak in-nhar; g\u0127aliex hu jum l-espjazzjoni, meta ssir l-espjazzjoni g\u0127alikom quddiem il-Mulej Alla tag\u0127kom.", "Kull min ma jitg\u0127akkisx dak in-nhar jinqata' 'l barra mill-poplu tieg\u0127u.", "U kull min jag\u0127mel xi xog\u0127ol dak in-nhar neqirdu mill-poplu tieg\u0127u.", "La tag\u0127mlu ebda xog\u0127ol.", "Din hi li\u0121i g\u0127al dejjem g\u0127all-\u0121enerazzjonijiet kollha kull fejn tkunu tg\u0127ammru.", "Ikollkom il-mistrie\u0127 tas-Sibt u titg\u0127akksu; fid-disa' jum tax-xahar filg\u0127axija, minn filg\u0127axija sa filg\u0127axija, tie\u0127du l-mistrie\u0127 tag\u0127kom.\"", "Il-festa tal-G\u0127erejjex", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Fil-\u0127mistax ta' dan is-seba' xahar, tag\u0127mlu l-festa tal-G\u0127erejjex g\u0127al sebat ijiem f'\u0121ie\u0127 il-Mulej.", "\"Fl-ewwel jum ikollkom laqg\u0127a mqaddsa; ma tag\u0127mlu ebda xog\u0127ol.", "G\u0127al sebat ijiem toffru s-sagrifi\u010b\u010bju tal-\u0127ruq lill-Mulej; fit-tmien jum ikollkom laqg\u0127a mqaddsa; dak in-nhar toffru sagrifi\u010b\u010bju tal-\u0127ruq lill-Mulej; tkun laqg\u0127a solenni, ma tag\u0127mlu ebda xog\u0127ol dak in-nhar.", "\"Dawn huma l-festi tal-Mulej li g\u0127andkom tniedu, u fihom tag\u0127mlu l-laqg\u0127at imqaddsa, u toffru lill-Mulej il-vittmi bin-nar; is-sagrifi\u010b\u010bji tal-\u0127ruq, l-offerti tal-qmu\u0127, sagrifi\u010b\u010bji u tiswib, kull \u0127a\u0121a fil-jum tag\u0127ha, barra mis-Sibtijiet tal-Mulej, u barra mill-g\u0127otjiet tag\u0127kom, u l-weg\u0127diet tag\u0127kom u l-offerti ta' devozzjoni, li tkunu tridu tag\u0127tu lill-Mulej.", "\"Fil-\u0127mistax tas-seba' xahar, meta tkunu \u0121bartu l-frott tal-art, tag\u0127mlu l-festa tal-Mulej g\u0127al sebat ijiem, bil-mistrie\u0127 tas-Sibt fl-ewwel u fit-tmien jum.", "Fl-ewwel jum tie\u0127du l-frott ta' si\u0121ar sbie\u0127, frieg\u0127i tal-palm frieg\u0127i tas-si\u0121ar \u0127odor, \u017caf\u017c\u00e2f tax-xmara, u tifir\u0127u quddiem il-Mulej Alla tag\u0127kom g\u0127al sebat ijiem.", "U tag\u0127mlu festa f'\u0121ie\u0127 il-Mulej ta' sebat ijiem fis-sena.", "Din hi li\u0121i g\u0127al dejjem g\u0127all-\u0121enerazzjonijiet kollha tag\u0127kom.", "Tag\u0127mluha fis-seba' xahar tas-sena.", "Tg\u0127ammru fl-g\u0127erejjex g\u0127al sebat ijiem; kull min twieled f'I\u017crael jg\u0127ammar fl-g\u0127arix, biex ikunu jafu dawk li ji\u0121u warajkom li wlied I\u017crael kienu jg\u0127ammru fl-g\u0127erejjex meta jien \u0127ri\u0121thom mill-art tal-E\u0121ittu: Jiena l-Mulej Alla tag\u0127kom.\"", "U Mos\u00e8 nieda l-festi tal-Mulej lil ulied I\u017crael."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.24", "bookref": "LEV.24", "text": ["L-imnara u l-\u0127ob\u017c tal-pre\u017cenza", "U l-Mulej kellem lil Mos\u00e8 u qallu: \"Ordna lil ulied I\u017crael i\u0121ibulek \u017cejt pur ta\u017c-\u017cebbu\u0121 mis\u0127uq g\u0127all-imnara, biex tixg\u0127el l-imsieba\u0127 kuljum.", "Aron imbag\u0127ad i\u0127ejjih bl-ordni 'l barra mill-velu, quddiem ix-xhieda miktuba fit-tinda tal-laqg\u0127a, minn filg\u0127axija sa filg\u0127odu quddiem il-Mulej, kuljum; din hi li\u0121i g\u0127al dejjem g\u0127all-\u0121enerazzjonijiet kollha tag\u0127kom.", "Jie\u0127u \u0127sieb kuljum l-imsieba\u0127 fuq l-imnara nadifa quddiem il-Mulej.", "\"\u0126u wkoll dqiq fin u a\u0127be\u017c tnax-il ftira, b'\u017cew\u0121 g\u0127exur ta' efa dqiq il-wa\u0127da.", "Qeg\u0127edhom f'\u017cew\u0121 ringieli, sitta kull wa\u0127da, fuq il-mejda tad-deheb fin quddiem il-Mulej.", "Roxx in\u010bens pur fuq ir-ringieli, u jkun fuq il-\u0127ob\u017c b\u0127al tifkira, li tin\u0127araq f'\u0121ie\u0127 il-Mulej.", "Kull nhar ta' Sibt iqeg\u0127duhom bl-ordni dejjem quddiem il-Mulej, patt g\u0127al dejjem g\u0127al ulied I\u017crael.", "Imbag\u0127ad ikunu ta' Aron u ta' wliedu, u jikluhom f'post imqaddes, g\u0127ax hi \u0127a\u0121a mill-aktar qaddisa li tmiss lilu bi dritt mill-offerti tal-\u0127ruq lill-Mulej g\u0127al dejjem.\"", "Kastigi g\u0127all-midg\u0127i bl-Isem tal-Mulej", "Kien hemm wie\u0127ed bin mara I\u017craelija u ra\u0121el E\u0121izzjan; u dan \u0127are\u0121 f'nofs ulied I\u017crael.", "U \u0121\u0121ieldu fil-kamp bin il-mara I\u017craelija u ra\u0121el minn I\u017crael.", "U bin l-I\u017craelija dag\u0127a bl-Isem u se\u0127tu; imbag\u0127ad \u0121ibuh quddiem Mos\u00e8.", "Ommu kien jisimha Selomit bint Dibri, mit-trib\u00f9 ta' Dan.", "U \u0127allewh fl-g\u0127assa, sakemm il-Mulej jurihom x'kellhom jag\u0127mlu.", "U l-Mulej kellem lil Mos\u00e8 u qallu: \"O\u0127ro\u0121 lil dak il-midg\u0127i barra mill-kamp, u jqieg\u0127du idejhom fuq rasu dawk kollha li semg\u0127uh jidg\u0127i, u l-poplu kollu j\u0127a\u0121\u0121ru.", "Imbag\u0127ad kellem lil ulied I\u017crael u g\u0127idilhom: Kull min jis\u0127et lil Alla tieg\u0127u, jitg\u0127abba bil-pi\u017c ta' dnubu, u min jidg\u0127i b'isem il-Mulej jag\u0127tuh il-mewt, u t\u0127a\u0121\u0121ru l-\u0121emg\u0127a kollha, sew jekk ikun barrani, sew jekk ikun mill-pajji\u017c; kull min jidg\u0127i bl-Isem jag\u0127tuh il-mewt.", "\"Kull min ja\u0127bat g\u0127al bniedem u joqtlu, jag\u0127tuh il-mewt.", "U kull min ja\u0127bat g\u0127al bhima, iroddha, \u0127ajja b'\u0127ajja.", "Min jag\u0127mel xi \u0127sara lil g\u0127ajru, jag\u0127mlulu b\u0127alma jkun g\u0127amel hu; ksur bi ksur, g\u0127ajn b'g\u0127ajn, sinna b'sinna; il-\u0127sara li jkun g\u0127amel lil \u0127addie\u0127or, jag\u0127mluha lilu.", "Min joqtol bhima, iroddha; u min joqtol bniedem jag\u0127tuh il-mewt.", "Li\u0121i wa\u0127da jkollkom sew g\u0127all-barrani u sew g\u0127an-nies mill-pajji\u017c; g\u0127ax jiena l-Mulej Alla tag\u0127kom.\"", "U meta Mos\u00e8 kellem lil ulied I\u017crael, \u0127ar\u0121u lill-midg\u0127i barra l-kamp, u \u0127a\u0121\u0121ruh.", "Hekk g\u0127amlu wlied I\u017crael, skont ma kien ordna l-Mulej lil Mos\u00e8."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.25", "bookref": "LEV.25", "text": ["Is-sena tal-mistrie\u0127", "U l-Mulej kellem lil Mos\u00e8 fuq il-muntanja Sinaj u qallu: \"Kellem lil ulied I\u017crael u g\u0127idilhom: Meta tid\u0127lu fl-art li jien se nag\u0127tikom, ikollha l-art is-Sibt tag\u0127ha, il-mistrie\u0127 tag\u0127ha f'\u0121ie\u0127 il-Mulej: sitt snin ti\u017cra' r-raba' tieg\u0127ek, u sitt snin ti\u017cbor id-dwieli tieg\u0127ek, u ti\u0121bor il-frott tag\u0127hom.", "Imma fis-seba' sena l-art ikollha l-mistrie\u0127 tas-Sibt, mistrie\u0127 f'\u0121ie\u0127 il-Mulej: la ti\u017crax ir-raba' tieg\u0127ek, la ti\u017cborx id-dwieli tieg\u0127ek.", "Dak li jinbet minn fdal il-\u0127sad tieg\u0127ek la ti\u0121brux, u l-g\u0127eneb tad-dwieli li ma tkunx \u017cbart, la taqtg\u0127ux.", "G\u0127ax hi s-sena tal-mistrie\u0127 tas-Sibt tal-art.", "Imma dak li trodd l-art fil-mistrie\u0127 tag\u0127ha, tistg\u0127u tikluh; int, il-qaddej u l-qaddejja tieg\u0127ek, il-\u0127addiem mikri tieg\u0127ek, il-barranin li jkunu mieg\u0127ek, il-bhejjem tad-dar u l-bhejjem selva\u0121\u0121i.", "Kulma trodd jista' jittiekel.", "Is-sena tal-\u0121ublew", "\"Imbag\u0127ad tg\u0127odd seba' \u0121img\u0127at ta' snin, seba' snin g\u0127al seba' darbiet, li j\u0121ibu disg\u0127a u erbg\u0127in sena.", "U ddoqq it-tromba fl-g\u0127axra tas-seba' xahar, f'jum l-espjazzjoni, u ssemmg\u0127u t-trombi ma' artkom kollha.", "Tqaddsu intom il-\u0127amsin sena u tniedu l-\u0127elsien fl-art lil kull min jg\u0127ammar fiha.", "Tkun is-sena tal-\u0121ublew g\u0127alikom : kull wie\u0127ed jer\u0121a' g\u0127al li kellu u g\u0127al ma' niesu.", "Tkun g\u0127alikom il-\u0127amsin sena, is-sena tal-\u0121ublew; la ti\u017cirg\u0127u u lanqas ta\u0127sdu milli tnibbet l-art, u anqas ti\u0121bru l-g\u0127eneb mid-dwieli bla \u017cbir.", "G\u0127ax hu \u017cmien il-\u0121ublew, \u017cmien li g\u0127andkom tqaddsu, u tieklu mir-raba' dak li trodd l-art.", "\"F'din is-sena tal-\u0121ublew kul\u0127add jer\u0121a' lura g\u0127al li kellu.", "Meta tbig\u0127 lil g\u0127ajrek, jew tixtri ming\u0127andu, tag\u0127fsux lil xulxin.", "Skont l-g\u0127add tas-snin mill-a\u0127\u0127ar \u0121ublew tixtri ming\u0127and g\u0127ajrek, skont is-snin tal-g\u0127add tal-u\u010bu\u0127 tar-raba' tieg\u0127ek ibeg\u0127lek.", "Aktar ma jkun fadal snin, aktar i\u017c\u017cid fil-\u0127las; u inqas ma jkun fadal snin, inqas t\u0127allas, g\u0127ax g\u0127add ta' w\u010bu\u0127 ikun qieg\u0127ed ibeg\u0127lek.", "La tag\u0127fsux wie\u0127ed lil ie\u0127or, u ib\u017cg\u0127u minn Alla tag\u0127kom, g\u0127ax jien il-Mulej Alla tag\u0127kom.", "Ag\u0127mlu l-li\u0121ijiet u \u0127arsu d-digrieti tieg\u0127i; ag\u0127mluhom, u tg\u0127ammru fl-art b'mo\u0127\u0127kom mistrie\u0127.", "U l-art trodd il-frott tag\u0127ha, u tieklu sa tixbg\u0127u, u tg\u0127ammru fiha b'mo\u0127\u0127kom mistrie\u0127.", "Tistg\u0127u tg\u0127iduli: 'X'se nieklu fis-seba' sena?", "G\u0127ax, ara, la sa ni\u017cirg\u0127u u anqas na\u0127sdu.'", "Imma jien ng\u0127idilkom: 'Nibag\u0127tilkom il-barka tieg\u0127i fis-sitt sena, u troddilkom frott g\u0127al tliet snin.'", "Imbag\u0127ad ti\u017cirg\u0127u fit-tmien sena, u tieklu mill-frott ta' qabel sad-disa' sena sakemm jil\u0127aq il-frott tag\u0127ha.", "\"L-art, imbag\u0127ad, ma g\u0127andhiex tinbieg\u0127 g\u0127al dejjem, g\u0127ax l-art hi tieg\u0127i, u intom qiskom frustieri jew qeg\u0127din mieg\u0127i.", "Imma fl-art kollha li tkun tag\u0127kom, \u0127allu fuq l-art li tinbieg\u0127 id-dritt tal-fidwa.", "Jekk jiftaqar \u0127uk, u dan ibig\u0127 xi sehem mir-raba' tieg\u0127u, jekk imbag\u0127ad ji\u0121i xi qarib tieg\u0127u bid-dritt tal-fidwa, dan jista' jifdi dak li jkun bieg\u0127 \u0127uk.", "U min ma jkollux qarib bid-dritt tal-fidwa , imma jkun faddal kemm tiswa l-fidwa tag\u0127ha, jg\u0127odd is-snin minn meta jkun bieg\u0127, u jrodd il-bqija lil min ikun bieg\u0127, u jer\u0121a' g\u0127all-proprjet\u00e0 tieg\u0127u.", "Imma jekk ma jkollux bi\u017c\u017cejjed biex iroddlu, l-art mibjug\u0127a tibqa' g\u0127and ix-xerrej sas-sena tal-\u0121ublew, u meta jibda l-\u0121ublew, il-bejjieg\u0127 jer\u0121a' jie\u0127u l-proprjet\u00e0 tieg\u0127u.", "\"Meta xi \u0127add ibig\u0127 dar abitabbli f'belt bis-swar, jibqag\u0127lu d-dritt tal-fidwa sa tmiem is-sena, minn mindu jkun bieg\u0127; u jkollu \u017cmien sena biex jifdiha.", "U jekk id-dar ma tinfediex qabel ma tintemm is-sena s\u0127i\u0127a, id-dar li tkun f'belt bis-swar tibqa' g\u0127al dejjem g\u0127and ix-xerrej u g\u0127al ta' warajh, u ma to\u0127ro\u0121x \u0127ielsa fil-\u0121ublew.", "Id-djar li jkunu fl-ir\u0127ula miftu\u0127a bla swar madwarhom, jitqiesu b\u0127ar-raba' tal-art; ikollhom fuqhom id-dritt tal-fidwa u fil-\u0121ublew jo\u0127or\u0121u \u0127ielsa.", "\"Imma l-ibliet tal-Leviti, u d-djar li jkollhom fihom, jibqg\u0127alhom dejjem fuqhom id-dritt tal-fidwa.", "Jekk xi \u0127add ikun xtara dar ming\u0127and il-Leviti, id-dar li tkun inbieg\u0127et fil-belt ta' wirthom to\u0127ro\u0121 \u0127ielsa fil-\u0121ublew, g\u0127ax il-Leviti m'g\u0127andhomx proprjet\u00e0 f'nofs I\u017crael \u0127lief id-djar ta' bliethom.", "U anqas ma g\u0127andu jinbieg\u0127 ir-raba' ta' madwar il-bliet tag\u0127hom, g\u0127ax dan hu proprjet\u00e0 tag\u0127hom g\u0127al dejjem.", "\"Jekk jiftaqar \u0127uk u ji\u0121i b'xejn, int g\u0127andek tg\u0127inu, b\u0127alma tg\u0127in lill-barrani jew lill-frustier; u hu jg\u0127ix mieg\u0127ek.", "Te\u0127odlux img\u0127ax, u anqas \u017cjieda fuq is-self; imma ib\u017ca' minn Alla tieg\u0127ek u jg\u0127ix \u0127uk mieg\u0127ek.", "Tisilfux flusek bl-img\u0127ax, u anqas tag\u0127tih l-ikel tieg\u0127ek bi \u0127las \u017cejjed: Jiena l-Mulej Alla tieg\u0127ek, li \u0127ri\u0121tek mill-art tal-E\u0121ittu, biex nag\u0127tikom l-art ta' Kang\u0127an, u nkun Alla tag\u0127kom.", "\"Jekk jiftaqar \u0127uk mieg\u0127ek u jkollu jinbieg\u0127 lilek, la t\u0127addmux xog\u0127ol ta' lsir.", "Ikun mieg\u0127ek b\u0127al \u0127addiem im\u0127allas, jew b\u0127al barrani li qieg\u0127ed mieg\u0127ek, u ja\u0127dimlek sas-sena tal-\u0121ublew.", "U jo\u0127ro\u0121 ming\u0127andek, hu u wliedu mieg\u0127u, u jer\u0121a' lura lejn niesu u l-proprjet\u00e0 ta' missirijietu.", "G\u0127ax huma l-ilsiera tieg\u0127i, li \u0127ri\u0121thom mill-art tal-E\u0121ittu, u ma g\u0127andhomx jinbieg\u0127u b\u0127ala lsiera.", "La ta\u0127kmux bl-a\u0127rax, imma ib\u017ca' minn Alla.", "\"L-ilsiera, ir\u0121iel jew nisa, li jkollkom, tixtruhom ming\u0127and il-\u0121nus ta' madwarkom; u minn fost ulied il-barranin li jkunu mag\u0127kom, u minn nieshom li jg\u0127ammru mag\u0127kom u twieldu f'artkom tistg\u0127u tixtru, u jkunu proprjet\u00e0 tag\u0127kom.", "U tistg\u0127u t\u0127alluhom b'wirt lil uliedkom warajkom biex ikunu proprjet\u00e0 tag\u0127hom g\u0127al dejjem: ta\u0127dmu bihom.", "Imma fuq \u0127utkom, ulied I\u017crael, ma g\u0127andkomx ta\u0127kmu bl-a\u0127rax, wie\u0127ed fuq l-ie\u0127or.", "\"Jekk jistag\u0127na l-barrani, jew il-frustier, li jkun mieg\u0127ek, u jiddejjen mieg\u0127u \u0127uk, u dan jinbieg\u0127 lill-barrani, jew lill-frustier, li jkun mieg\u0127ek, jew lil xi \u0127add minn nisel barrani, wara li jkun inbieg\u0127 jibqag\u0127lu d-dritt tal-fidwa; ikun jista' jifdih xi \u0127add minn \u0127utu, jew zijuh, jew ku\u0121inuh, jew xi \u0127addie\u0127or minn niesu; jew jekk jistag\u0127na hu stess, jifdi lilu nnifsu.", "Jibda jg\u0127odd is-snin, hu u x-xerrej, mis-sena meta nbieg\u0127 sas-sena tal-\u0121ublew, u l-\u0127las tal-bejg\u0127 ikun skont dawn is-snin; ikun il-\u0127las g\u0127alih daqs il-\u0127las ta' \u0127addiem im\u0127allas g\u0127all-istess \u017cmien.", "Jekk ikun g\u0127ad fadal \u0127afna snin, i\u0127allas fuqhom g\u0127all-fidwa tieg\u0127u mill-flus li jkun mixtri bihom.", "Jekk ikun fadal ftit snin sal-\u0121ublew, jg\u0127oddhom, u fuqhom i\u0127allas g\u0127all-fidwa tieg\u0127u.", "Ikun mieg\u0127u b\u0127al \u0127addiem im\u0127allas, sena b'sena, u m'g\u0127andux ja\u0127kmu bl-a\u0127rax ta\u0127t g\u0127ajnejk.", "Jekk b'danakollu ma jkunx mifdi, jo\u0127ro\u0121 \u0127ieles fis-sena tal-\u0121ublew, hu u wliedu mieg\u0127u.", "\"G\u0127aliex ulied I\u017crael huma lsiera tieg\u0127i, ilsiera li jien \u0127ri\u0121t mill-art tal-E\u0121ittu.", "Jiena l-Mulej Alla tag\u0127kom.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.26", "bookref": "LEV.26", "text": ["Il-barka g\u0127al min i\u0127ares il-li\u0121i", "\"Tag\u0127mlux allat foloz, twaqqfux xbihat jew plieri; ebda \u0127a\u0121ra ma\u0127duma ma tag\u0127mlu f'artkom biex tadurawha: Jiena l-Mulej Alla tag\u0127kom.", "\"\u0126arsu s-Sibtijiet imqaddsa tieg\u0127i u we\u0121\u0121\u0127u s-santwarju tieg\u0127i: Jiena l-Mulej.", "\"Jekk timxu skont il-li\u0121ijiet tieg\u0127i u t\u0127arsu l-kmandamenti tieg\u0127i u tag\u0127mluhom, nag\u0127tikom ix-xita f'waqtha u l-art trodd l-u\u010bu\u0127 tag\u0127ha, u s-si\u0121ar tar-raba' l-frott tag\u0127hom.", "G\u0127alikom id-dris jil\u0127aq \u0121bir l-g\u0127eneb; u \u0121bir l-g\u0127eneb jil\u0127aq \u017cmien i\u017c-\u017crig\u0127, \u0127ob\u017ckom sax-xaba' tieklu u tg\u0127ammru b'mo\u0127\u0127kom mistrie\u0127 f'artkom.", "Nag\u0127tikom is-sliem fl-art, u torqdu bla bi\u017ca' ta' \u0127add; neqred il-bhejjem fero\u010bi mill-art, u x-xabla ma tg\u0127addix minn artkom.", "U tag\u0127mlu g\u0127al wara l-g\u0127edewwa tag\u0127kom, u jaqg\u0127u quddiemkom bix-xabla.", "\u0126amsa minnkom i\u0127arrbu mija, u mija minnkom i\u0127arrbu g\u0127axart elef u jaqg\u0127u quddiemkom l-g\u0127edewwa tag\u0127kom bix-xabla.", "Indur lejkom, inkattarkom u nkabbarkom, u n\u017comm il-patt tieg\u0127i mag\u0127kom.", "Tieklu mill-\u0127a\u017cna l-qadima, u tarmu l-qadim g\u0127ax jil\u0127aq il-\u0121did.", "U nwaqqaf l-g\u0127amara tieg\u0127i f'nofskom, u ma nistmellkomx.", "U nitlajja f'nofskom u nkun Alla tag\u0127kom, u intom tkunu l-poplu tieg\u0127i.", "Jiena Alla tag\u0127kom li \u0127ri\u0121tkom mill-art tal-E\u0121ittu, biex ma tkunux ilsiera tag\u0127hom, u kissirt l-irbit tal-madmad tag\u0127kom u mexxejtkom b'raskom merfug\u0127a.", "Kastigi g\u0127all-\u0127\u017ciena", "\"Jekk ma tisimg\u0127ux minn kliemi, u ma tag\u0127mlux dawn l-ordnijiet kollha, jekk tmaqdru l-li\u0121ijiet tieg\u0127i, u tistmellu d-digrieti tieg\u0127i, u ma tag\u0127mlux il-kmandamenti tieg\u0127i, u tiksru l-patt tieg\u0127i, jien nag\u0127mel l-istess mag\u0127kom u nibag\u0127tilkom g\u0127al g\u0127arrieda bi\u017ca' kbir, mard irqiq, u deni li jkiddulkom g\u0127ajnejkom u jifnulkom \u0127ajjitkom.", "G\u0127alxejn ti\u017cirg\u0127u, g\u0127ax il-mi\u017crug\u0127 tag\u0127kom jikluh l-g\u0127edewwa tag\u0127kom.", "Indawwar wi\u010b\u010bi kontrikom, u j\u0127arbtukom l-g\u0127edewwa tag\u0127kom, u ja\u0127kmukom dawk li jobog\u0127dukom, u ta\u0127arbu bla ma \u0127add ikun \u0121ej warajkom.", "\"Jekk b'danakollu ma tisimg\u0127ux minni, inkompli nikkastigakom g\u0127al seba' darbiet aktar minn dnubietkom.", "U nkisser il-qawwa u s-suppervja tieg\u0127ek, u nag\u0127mel smewwietek b\u0127all-\u0127adid, u artek b\u0127all-bron\u017c.", "Sa\u0127\u0127tek tisfa' fix-xejn, u artek ma troddx l-u\u010bu\u0127 tag\u0127ha, u s-si\u0121ar tar-raba' ma jag\u0127tux il-frott tag\u0127hom.", "U jekk tkomplu te\u0127duha mieg\u0127i, u ma tkunux tridu tisimg\u0127u minni, in\u017cid id-daqqa g\u0127al seba' darbiet aktar minn dnubietkom.", "U nitlaq f'nofskom il-bhejjem selva\u0121\u0121i, u jne\u017c\u017cg\u0127ukom minn uliedkom, u jeqirdulkom il-bhejjem tag\u0127kom, u lilkom i\u0121ibukom fix-xejn, u triqatkom isiru de\u017cert.", "U jekk b'danakollu ma titra\u017c\u017cnux quddiemi, u tibqg\u0127u \u017c\u017commuli iebes, jiena wkoll in\u017commilkom iebes u nidrobkom ukoll g\u0127al seba' darbiet aktar minn dnubietkom.", "U n\u0121ib kontrikom ix-xabla biex tit\u0127allas tal-ksur tal-patt; tin\u0121abru fi blietkom u nibag\u0127tilkom il-pesta, u tintelqu f'idejn l-g\u0127edewwa.", "Naqtg\u0127alkom il-\u0127ob\u017c li jg\u0127ajjixkom, u g\u0127axar nisa ja\u0127mu \u0127ob\u017ckom f'kenur wie\u0127ed, u jrodduhulkom bl-u\u017cin, u tieklu bla ma tixbg\u0127u.", "\"U jekk ma tisimg\u0127ux lanqas b'dan, u tibqg\u0127u \u017c\u017commuli iebes, jien niqfilkom bil-qilla tieg\u0127i u nikkastigakom seba' darbiet aktar minn dnubietkom.", "U tieklu l-la\u0127am ta' wliedkom, il-la\u0127am tas-subien u l-bniet tag\u0127kom.", "\"Is-santwarji tal-g\u0127oljiet tag\u0127kom in\u0121arrafhom, u n\u0127ott l-artali tal-in\u010bens tag\u0127kom, nitfa' fuqhom l-i\u0121sma tag\u0127kom fuq ix-xbihat imfarrka tag\u0127kom, u tistmellhom ru\u0127i.", "U nag\u0127mel minn blietkom \u0127erba, u neqred l-imqades tag\u0127kom, u ma nxommx ir-ri\u0127a tal-b\u0127ur tag\u0127kom.", "Nag\u0127mel \u0127erba mill-art, u jistag\u0127\u0121bu biha l-g\u0127edewwa tag\u0127kom li jg\u0127ammru fiha.", "U lilkom inxerred fost il-\u0121nus, u nislet ix-xabla g\u0127al warajkom, u artkom issir de\u017cert u blietkom \u0127erba.", "\"Imbag\u0127ad tifra\u0127 l-art bis-sibtijiet tag\u0127ha, sakemm iddum im\u0127arbta u intom f'art l-g\u0127edewwa tag\u0127kom; tistrie\u0127 l-art u titg\u0127axxaq bis-sibtijiet tag\u0127ha.", "Tistrie\u0127 kemm iddum il-\u0127erba, talli ma stre\u0127itx f'sibtijietek meta kontu tg\u0127ammru fiha intom.", "Dawk li jibqa' minnkom, nimlielhom qalbhom b'bi\u017ca' kbir f'art l-g\u0127edewwa tag\u0127kom, u ja\u0127arbu mal-\u0127oss ta\u010b-\u010baqliq ta' werqa, u ja\u0127arbu b\u0127alma ja\u0127arbu quddiem ix-xabla, u jaqg\u0127u fuq xulxin bla ma \u0127add ji\u0121ri warajhom.", "Jitfixklu wie\u0127ed f'ie\u0127or b\u0127al quddiem ix-xabla bla ma \u0127add ji\u0121ri warajhom, u \u0127add minnkom ma jieqaf lill-g\u0127edewwa.", "Tintilfu fost il-\u0121nus u tiblag\u0127kom art l-g\u0127edewwa tag\u0127kom.", "U dawk li jifdal minnkom jinfnew bi \u0127\u017cunithom f'art l-g\u0127edewwa tag\u0127kom u min\u0127abba dnubiet missirijiethom b\u0127alhom jintemmu.", "\"Meta jistqarru dnubiethom u dnubiet missirijiethom li g\u0127amlu b'g\u0127emilhom kontra tieg\u0127i, u talli baqg\u0127u j\u017commuli iebes, hekk li jiena wkoll kelli n\u017commilhom iebes, u n\u0121ibhom f'art l-g\u0127edewwa tag\u0127hom; u meta titrattab il-qalb iebsa tag\u0127hom u j\u0127allsu minn qalbhom g\u0127al \u0127tijiethom; imbag\u0127ad jien niftakar fil-patt tieg\u0127i ma' \u0120akobb, u l-patt tieg\u0127i ma' I\u017cakk; u niftakar fil-patt tieg\u0127i ma' Abraham, u niftakar fl-art ukoll.", "Imma qabel ikollhom i\u0127allu l-art, u din tifra\u0127 bis-sibtijiet tag\u0127ha fil-\u0127erba tag\u0127ha min\u0127abba fihom, u huma j\u0127allsu minn qalbhom g\u0127al \u0127tijiethom, talli warrbu l-li\u0121ijiet u stmerrew l-ordnijiet tieg\u0127i.", "\"Madankollu lanqas meta jkunu f'art l-g\u0127edewwa tag\u0127hom ma nitlaqhom jew nistmerrhom; ma nasalx biex neqridhom, u nikser il-patt tieg\u0127i mag\u0127hom: Jiena l-Mulej Alla tag\u0127hom.", "\"Niftakar min\u0127abba fihom fil-patt ma' missirijiethom, li jien kont \u0127ri\u0121t l-ewwel mill-art tal-E\u0121ittu ta\u0127t g\u0127ajnejn il-\u0121nus, biex jien inkun Alla tag\u0127hom: Jiena l-Mulej.\"", "Dawn huma l-kmandamenti, il-pre\u010betti u li\u0121ijiet li waqqaf il-Mulej bejnu u bejn ulied I\u017crael fuq il-muntanja tas-Sinaj permezz ta' Mos\u00e8."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/LEV.27", "bookref": "LEV.27", "text": ["Il-weg\u0127di u l-g\u0127exur", "U kellem il-Mulej lil Mos\u00e8 u qallu: \"Kellem lil ulied I\u017crael u g\u0127idilhom: Meta xi \u0127add jag\u0127mel weg\u0127da lill-Mulej b'kemm tiswa \u0127ajja ta' bniedem, iqis \u0127amsin xekel tal-fidda skont ix-xekel tas-santwarju g\u0127al ra\u0121el bejn l-g\u0127oxrin u s-sittin sena; u g\u0127al mara, tletin xekel; u g\u0127al ra\u0121el bejn il-\u0127ames snin u l-g\u0127oxrin, g\u0127oxrin xekel; u g\u0127al mara, g\u0127axar xwiekel; g\u0127al ra\u0121el minn xahar sa \u0127ames snin, \u0127ames xwiekel, u mara, tliet xwiekel tal-fidda; u g\u0127al ra\u0121el ta' sittin sena u fuqhom, \u0127mistax-il xekel, u g\u0127al mara, g\u0127axar xwiekel.", "Jekk ikun fqir, u ma jifla\u0127x i\u0127allas, jippre\u017centa ru\u0127u quddiem il-qassis, u jara l-qassis kemm ikun jiswa; u l-qassis jistmah skont ma jkun jifla\u0127 min jag\u0127mel il-weg\u0127da.", "\"Jekk tkun bhima li tista' ting\u0127ata lill-Mulej b'sagrifi\u010b\u010bju, kulma jing\u0127ata minnha lill-Mulej ikun ikkonsagrat.", "Ma tistax ting\u0127ata \u0127a\u0121a b'o\u0127ra, lanqas tinbidel \u0127a\u0121a tajba f'wa\u0127da \u0127a\u017cina, u lanqas \u0127a\u017cina f'wa\u0127da tajba; jekk wie\u0127ed jibdilha, bhima b'bhima, il-wa\u0127da u l-o\u0127ra jkunu kkonsagrati.", "Jekk tkun bhima mni\u0121\u0121sa li ma tistax ting\u0127ata b'offerta lill-Mulej, jippre\u017centaw il-bhima quddiem il-qassis.", "U hu, tajba jew \u0127a\u017cina, jistmaha; u kemm jistmaha l-qassis, daqshekk tkun tiswa.", "U jekk wie\u0127ed ikun irid jifdiha, i\u017cid mill-\u0127amsa wa\u0127da ma' kemm tkun tiswa.", "\"Meta wie\u0127ed jikkonsagra daru u jqaddisha lill-Mulej, jistmaha l-qassis, tajba jew \u0127a\u017cina; u kemm jistmaha l-qassis, daqshekk tkun tiswa.", "U jekk min jikkonsagraha jkun irid jifdiha, i\u017cid mill-\u0127amsa wa\u0127da mal-flus li tkun tiswa, u tkun tieg\u0127u.", "\"Jekk wie\u0127ed jikkonsagra xi \u0127a\u0121a mill-wirt tar-raba' tieg\u0127u lill-Mulej, inti tistmaha skont kemm tie\u0127u \u017cerrieg\u0127a, \u0127amsin xekel tal-fidda g\u0127al kull \u0127omer \u017cerrieg\u0127a tax-xg\u0127ir.", "Jekk jikkonsagra l-g\u0127alqa tieg\u0127u mis-sena tal-\u0121ublew, il-\u0127las jibqa' s\u0127i\u0127 kif ikun.", "Imma jekk jikkonsagraha wara s-sena tal-\u0121ublew, il-qassis jg\u0127oddlu l-flus skont is-snin li jkun baqa' g\u0127as-sena tal-\u0121ublew; u dan jitnaqqas mill-prezz li tkun tiswa.", "U jekk ikun irid jifdi l-g\u0127alqa li jkun ikkonsagra, i\u017cid mill-\u0127amsa wa\u0127da ma' kemm tkun stmajtha, u tkun tieg\u0127u.", "U jekk ma jifdix l-g\u0127alqa u jbig\u0127ha lil \u0127addie\u0127or, ma tkunx tista' tinfeda aktar.", "U meta to\u0127ro\u0121 l-g\u0127alqa \u0127ielsa fis-sena tal-\u0121ublew, din tkun ikkonsagrata lill-Mulej, b\u0127all-art li tkun imwarrba u kkonsagrata lill-Mulej, u ssir propjet\u00e0 tal-qassis.", "\"Jekk xi \u0127add jikkonsagra lill-Mulej art li jkun xtara, u mhux mir-raba' li jkun wiret, il-qassis jistmaha kemm tiswa sas-sena tal-\u0121ublew, u jag\u0127ti kemm tkun tiswa dakinhar, u tkun ikkonsagrata lill-Mulej.", "Fis-sena tal-\u0121ublew l-g\u0127alqa ter\u0121a' lura g\u0127and min ikun xtraha ming\u0127andu, ji\u0121ifieri g\u0127and sid l-art.", "Kull stima ssir skont ix-xekel tas-santwarju, g\u0127oxrin gera x-xekel.", "\"\u0126add ma jista' jikkonsagra lill-Mulej l-ewwel fer\u0127 tal-bhejjem, g\u0127ax dan hu l-bikri tal-Mulej, sew jekk ikun tal-baqar, sew tan-nag\u0127a\u0121, g\u0127ax dan hu di\u0121\u00e0 tal-Mulej.", "Jekk tkun bhima mni\u0121\u0121sa jifdiha b'kemm tkun tiswa u j\u017cid mill-\u0127amsa wa\u0127da ma' prezzha; u jekk ma jifdihiex tinbieg\u0127 b'kemm tistmaha.", "Ebda \u0127a\u0121a li wie\u0127ed ikun warrab minn kulma jkollu - bniedem, bhima, raba' li jkun wiret - ma tista' tinbieg\u0127 jew tinfeda; kull \u0127a\u0121a mwarrba tkun mill-aktar sagra lill-Mulej.", "L-ebda bniedem imwarrab ma jista' jinfeda, i\u017cda g\u0127andhom jag\u0127tuh il-mewt.", "\"L-g\u0127exur kollha tal-u\u010bu\u0127 tal-art, mill-qmu\u0127 tar-raba' u mill-frott tas-si\u0121ar, huma tal-Mulej u kkonsagrati lill-Mulej.", "U jekk wie\u0127ed ikun irid jifdi xi \u0127a\u0121a minnhom, i\u017cid mill-\u0127amsa wa\u0127da mag\u0127hom.", "L-g\u0127exur tal-baqar u tal-imrie\u0127el huma dawn: l-g\u0127axar fer\u0127 minn kull g\u0127axra, li jg\u0127addu minn ta\u0127t il-\u0127atar, ikun ikkonsagrat lill-Mulej.", "Ma joqg\u0127odx jara jekk ikunx tajjeb jew \u0127a\u017cin; u ma jibdlux; u jekk jibdlu, it-tnejn, sew il-wie\u0127ed u sew l-ie\u0127or, ikunu kkonsagrati lill-Mulej, u ma jistg\u0127ux jinfdew.\"", "Dawn huma l-ordnijiet li ordna l-Mulej lil Mos\u00e8 g\u0127al ulied I\u017crael fuq il-muntanja tas-Sinaj."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.intro", "bookref": "NUM.intro", "text": ["IL-KTIEB TAN-NUMRI", "\u0126arsa \u0127afifa lejn il-ktieb", "Il-ktieb tan-Numri jkompli jirrakkonta l-\u0121rajja tal-poplu Lhudi wara li \u0127are\u0121 mill-E\u0121ittu.", "Jg\u0127idilna wkoll l-esperjenzi tal-Poplu matul l-erbg\u0127in sena fid-de\u017cert, fi triqthom mill-Muntanja Sinaj sal-art ta' Kang\u0127an.", "Alla jitlob lil Mos\u00e8 jg\u0127odd lill-poplu kif kien imqassam fit-tnax-il trib\u00f9 ta' I\u017crael.", "Hu minn dan li l-ktieb jie\u0127u ismu: Numri.", "Il-ktieb nistg\u0127u naqsmuh fi tliet taqsimiet.", "Fl-ewwel taqsima ( , \u2014 , ) naraw kif, wara li Alla talab lil Mos\u00e8 jg\u0127odd lill-poplu, Hu jg\u0127idlu kif iqassam il-kampijiet u jag\u0127tih istruzzjonijiet dwar id-dmirijiet tal-Leviti.", "Din it-taqsima tag\u0127laq bi\u010b-\u010belebrazzjoni tal-Ikla tal-G\u0127id u l-g\u0127otja tal-offerti g\u0127as-sagrifi\u010b\u010bju lil Alla.", "It-tieni taqsima ( , \u2014 , ) tirrakkonta xi \u0121ralhom il-Lhud fi triqthom lejn Mowab, art fin-na\u0127a tal-Lvant tax-Xmara \u0120ordan.", "Kien vja\u0121\u0121 diffi\u010bli u l-poplu ta' spiss kien igerger u jirribella kontra Mos\u00e8 u kontra Alla.", "Waslu biex irrifjutaw li jid\u0127lu fl-art ta' Kang\u0127an wara li kienu semg\u0127u dwar il-popli li kienu jg\u0127ixu f'dik l-art.", "Alla kkastigahom billi \u0127alliehom fid-de\u017cert g\u0127al erbg\u0127in sena.", "Din it-taqsima tag\u0127laq billi naraw lil-Lhud ikkampjati 'l hemm mill-\u0120ordan.", "Fil-bidu tat-tielet taqsima tal-ktieb ( , \u2014 , ), naqraw kif il-poplu Lhudi jie\u0127u ta\u0127t idejh l-art min-na\u0127a tal-Lvant tax-Xmara \u0120ordan fuq il-fruntiena ma' Mowab, in-na\u0127a tan-Nofsinhar tal-Ba\u0127ar tal-Galilija fit-Tramuntana.", "Kif ra hekk, is-sultan ta' Mowab sejja\u0127 lis-sa\u0127\u0127ar Balg\u0127am biex jis\u0127et lil Ulied I\u017crael.", "I\u017cda l-Mulej qal lil Balg\u0127am biex ma jis\u0127etx lill-Poplu, u s-sa\u0127\u0127ar obda.", "Il-Lhud ippreparaw ru\u0127hom biex jirb\u0127u l-art ta' Kang\u0127an, wara xi tribujiet idde\u010bidew li jissetiljaw fil-Lvant tal-\u0120ordan.", "Mos\u00e8 re\u0121a' g\u0127amel \u010bensiment tal-poplu g\u0127at-tieni darba.", "Wara dan, Alla g\u0127a\u017cel lil \u0120o\u017cw\u00e8 biex ikun il-mexxej il-\u0121did.", "G\u0127a\u017cel ukoll xi mexxejja o\u0127ra biex jg\u0127inu lil \u0120o\u017cw\u00e8 jqassam l-art bejn it-tribujiet.", "Il-ktieb jag\u0127laq b'sensiela o\u0127ra ta' li\u0121ijiet li Alla kompla jag\u0127ti lill-Poplu.", "Il-Ktieb tan-Numri j\u0121ibilna quddiem g\u0127ajnejna nies li rribellaw, qatg\u0127u qalbhom u li ma ridux jemmnu li Alla tassew jie\u0127u \u0127siebhom.", "Min-na\u0127a l-o\u0127ra naraw kemm Alla veru \u0127a \u0127sieb lill-poplu li kien g\u0127a\u017cel g\u0127alih.", "Mhux talli qatt ma \u0127alliehom ming\u0127ajr ikel u xorb fid-de\u017cert a\u0127rax, talli pprote\u0121iehom waqt il-gwerer.", "Riedhom jifhmu li hu ma kien se j\u0127allihom qatt jinqerdu; anzi ried iberikhom, hekk kif kien talab Aron:", "Ibierkek il-Mulej u j\u0127arsek!", "Jix\u0127et il-Mulej id-dija ta' wi\u010b\u010bu fuqek, u jurik il-\u0127niena!", "I\u0127ares lejk il-Mulej bl-im\u0127abba, u jag\u0127tik is-sliem! ( , - ).", "It-taqsim tal-ktieb", "Ulied I\u017crael jippreparaw biex jitilqu l-Muntanja Sinaj ( , \u2014 , )", "L-ewwel \u010bensiment ( , \u2014 , )", "Li\u0121ijiet u regoli diversi ( , \u2014 , )", "It-tieni Ikla tal-G\u0127id ( , - )", "Mis-Sinaj sa Mowab ( , \u2014 , )", "Dak li \u0121ara f'Mowab ( , \u2014 , )", "\u0126arsa fuq fuq lejn il-vja\u0121\u0121 mill-E\u0121ittu g\u0127all-Mowab ( , - )", "Twissijiet qabel qasmu l-\u0120ordan ( , \u2014 , )"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.1", "bookref": "NUM.1", "text": ["I\u010b-\u010bensiment tal-poplu", "Il-Mulej kellem lil Mos\u00e8 fid-de\u017cert tas-Sinaj, fit-tinda tal-laqg\u0127a, fl-ewwel jum tat-tieni xahar, fit-tieni sena mill-\u0127ru\u0121 tag\u0127hom mill-art tal-E\u0121ittu u qallu: \"G\u0127oddu l-\u0121emg\u0127a kollha ta' I\u017crael skont il-familji u d-djar ta' missirijietkom, u g\u0127oddu l-ir\u0121iel kollha, wie\u0127ed wie\u0127ed, b'isimhom, minn g\u0127oxrin sena 'l fuq, 'il dawk kollha fost I\u017crael tajbin g\u0127all-gwerra.", "Tg\u0127odduhom qatg\u0127a qatg\u0127a, int u Aron.", "Mag\u0127kom ikun hemm ukoll wie\u0127ed minn kull trib\u00f9, li jkun il-kap ta' dar missirijietu.", "\"Dawn huma l-ismijiet tal-ir\u0121iel li joqog\u0127du mag\u0127kom: Elisur bin Sedewr mit-trib\u00f9 ta' Ruben; Selumjel bin Surisaddaj mit-trib\u00f9 ta' Simg\u0127on; Na\u0127son bin G\u0127amminadab mit-trib\u00f9 ta' \u0120uda; Natanjel bin Sug\u0127ar mit-trib\u00f9 ta' Issakar; Elijab bin \u0126elon mit-trib\u00f9 ta' \u017bebulun; Elisama bin G\u0127ammi\u0127ud mit-trib\u00f9 ta' Efrajm u Gamaljel bin Peda\u0127sur mit-trib\u00f9 ta' Manassi, ulied \u0120u\u017ceppi; Abidan bin Gideg\u0127oni mit-trib\u00f9 ta' Benjamin; A\u0127ig\u0127e\u017cer bin G\u0127ammisaddaj mit-trib\u00f9 ta' Dan; Pagg\u0127ijel bin G\u0127okran mit-trib\u00f9 ta' Aser; Eljasaf bin Deg\u0127wel mit-trib\u00f9 ta' Gad; A\u0127ira bin G\u0127enan mit-trib\u00f9 ta' Naftali.\"", "Dawn kienu l-mag\u0127\u017culin fost il-\u0121emg\u0127a, il-prin\u010bpijiet tat-tribujiet ta' missirijiethom, il-kapijiet tal-eluf ta' I\u017crael .", "Mos\u00e8 u Aron \u0127adu lil dawn in-nies li semmew b'isimhom, u sej\u0127u lill-\u0121emg\u0127a kollha fl-ewwel jum tat-tieni xahar, u g\u0127addew u kitbu b'isimhom lil dawk kollha li kellhom minn g\u0127oxrin sena 'l fuq, wie\u0127ed wie\u0127ed, skont il-familji u d-djar ta' missirijiethom.", "G\u0127addhom Mos\u00e8 fid-de\u017cert tas-Sinaj, kif kien ordnalu l-Mulej.", "G\u0127addew in-nisel ta' Ruben, l-iben il-kbir ta' I\u017crael: il-lista tat-trib\u00f9 ta' Ruben mag\u0127duda wie\u0127ed wie\u0127ed, skont il-familji u d-djar ta' missirijiethom, bl-isem ta' kull ra\u0121el minn g\u0127oxrin sena 'l fuq, tajjeb g\u0127all-gwerra, kienet tg\u0127odd sitta u erbg\u0127in elf u \u0127ames mitt ru\u0127.", "G\u0127addew in-nisel ta' Simg\u0127on: mag\u0127duda wie\u0127ed wie\u0127ed, skont il-familji u d-djar ta' missirijiethom, bl-isem ta' kull ra\u0121el minn g\u0127oxrin sena 'l fuq, tajjeb g\u0127all-gwerra, kienet tg\u0127odd disg\u0127a u \u0127amsin elf u tliet mitt ru\u0127.", "G\u0127addew in-nisel ta' Gad: il-lista tat-trib\u00f9 ta' Gad, mag\u0127duda wie\u0127ed wie\u0127ed, skont il-familji u d-djar ta' missirijiethom, bl-isem ta' kull ra\u0121el minn g\u0127oxrin sena 'l fuq, tajjeb g\u0127all-gwerra, kienet tg\u0127odd \u0127amsa u erbg\u0127in elf u sitt mija u \u0127amsin ru\u0127.", "G\u0127addew in-nisel ta' \u0120uda: il-lista tat-trib\u00f9 ta' \u0120uda, mag\u0127duda wie\u0127ed wie\u0127ed, skont il-familji u d-djar ta' missirijiethom, bl-isem ta' kull ra\u0121el minn g\u0127oxrin sena 'l fuq, tajjeb g\u0127all-gwerra, kienet tg\u0127odd erbg\u0127a u sebg\u0127in elf u sitt mitt ru\u0127.", "G\u0127addew in-nisel ta' Issakar: il-lista tat-trib\u00f9 ta' Issakar, mag\u0127duda wie\u0127ed wie\u0127ed, skont il-familji u d-djar ta' missirijiethom, bl-isem ta' kull ra\u0121el minn g\u0127oxrin sena 'l fuq, tajjeb g\u0127all-gwerra, kienet tg\u0127odd erbg\u0127a u \u0127amsin elf u erba' mitt ru\u0127.", "G\u0127addew in-nisel ta' \u017bebulun: il-lista tat-trib\u00f9 ta' \u017bebulun, mag\u0127duda wie\u0127ed wie\u0127ed, skont il-familji u d-djar ta' missirijiethom, bl-isem ta' kull ra\u0121el minn g\u0127oxrin sena 'l fuq, tajjeb g\u0127all-gwerra, kienet tg\u0127odd sebg\u0127a u \u0127amsin elf u erba' mitt ru\u0127.", "G\u0127addew in-nisel ta' \u0120u\u017ceppi: il-lista tat-trib\u00f9 ta' Efrajm, mag\u0127duda wie\u0127ed wie\u0127ed, skont il-familji u d-djar ta' missirijiethom, bl-isem ta' kull ra\u0121el minn g\u0127oxrin sena 'l fuq, tajjeb g\u0127all-gwerra, kienet tg\u0127odd erbg\u0127in elf u \u0127ames mitt ru\u0127; u l-lista tat-trib\u00f9 ta' Manassi, mag\u0127duda wie\u0127ed wie\u0127ed skont il-familji u d-djar ta' missirijiethom, bl-isem ta' kull ra\u0121el minn g\u0127oxrin sena 'l fuq, tajjeb g\u0127all-gwerra, kienet tg\u0127odd tnejn u tletin elf u mitejn ru\u0127.", "G\u0127addew in-nisel ta' Benjamin: il-lista tat-trib\u00f9 ta' Benjamin, mag\u0127duda wie\u0127ed wie\u0127ed, skont il-familji u d-djar ta' missirijiethom, bl-isem ta' kull ra\u0121el minn g\u0127oxrin sena 'l fuq, tajjeb g\u0127all-gwerra, kienet tg\u0127odd \u0127amsa u tletin elf u erba' mitt ru\u0127.", "G\u0127addew in-nisel ta' Dan: il-lista tat-trib\u00f9 ta' Dan, mag\u0127duda wie\u0127ed wie\u0127ed, skont il-familji u d-djar ta' missirijiethom, bl-isem ta' kull ra\u0121el minn g\u0127oxrin sena 'l fuq, tajjeb g\u0127all-gwerra, kienet tg\u0127odd tnejn u sittin elf u seba' mitt ru\u0127.", "G\u0127addew in-nisel ta' Aser: it-trib\u00f9 ta' Aser, mag\u0127duda wie\u0127ed wie\u0127ed, skont il-familji u d-djar ta' missirijiethom, bl-isem ta' kull ra\u0121el minn g\u0127oxrin sena 'l fuq, tajjeb g\u0127all-gwerra, kienet tg\u0127odd wie\u0127ed u erbg\u0127in elf u \u0127ames mitt ru\u0127.", "G\u0127addew it-trib\u00f9 ta' Naftali: il-lista tat-trib\u00f9 ta' Naftali, mag\u0127duda wie\u0127ed wie\u0127ed, skont il-familji u d-djar ta' missirijiethom, bl-isem ta' kull ra\u0121el minn g\u0127oxrin sena 'l fuq, tajjeb g\u0127all-gwerra, kienet tg\u0127odd tlieta u \u0127amsin elf u erba' mitt ru\u0127.", "Dawn kienu l-listi li g\u0127amlu Mos\u00e8 u Aron u t-tnax-il prin\u010bep ta' I\u017crael, wie\u0127ed g\u0127al kull dar.", "L-g\u0127add kollu ta' wlied I\u017crael mag\u0127dudin skont id-djar ta' missirijiethom, l-ir\u0121iel minn g\u0127oxrin sena 'l fuq, tajbin g\u0127all-gwerra, kien jil\u0127aq sitt mija u tlitt elef, \u0127ames mija u \u0127amsin ru\u0127.", "Is-servizz tal-Leviti", "Il-Leviti ma g\u0127addewhomx mag\u0127hom skont id-djar ta' missirijiethom, g\u0127ax il-Mulej kien kellem lil Mos\u00e8 u qallu: \"Biss it-trib\u00f9 ta' Levi tag\u0127milx lista tieg\u0127u u tg\u0127oddux ma' wlied I\u017crael.", "\u0126alli fi \u0127sieb il-Leviti t-tabernaklu tax-xhieda miktuba, u t-tag\u0127mir kollu tieg\u0127u, u kulma hemm fih.", "Huma j\u0121orru t-tabernaklu u t-tag\u0127mir tieg\u0127u kollu; iservu fit-tabernaklu u jwaqqfu t-tined tag\u0127hom madwar it-tabernaklu.", "Kull meta jen\u0127tie\u0121 i\u0121orru t-tabernaklu, g\u0127andhom i\u0127ottuh il-Leviti; u meta jkun jen\u0127tie\u0121 iwaqqfu t-tabernaklu, jarmawh il-Leviti; kull profan li jersaq jag\u0127tuh il-mewt.", "\"Ulied I\u017crael iwaqqfu l-kampijiet tag\u0127hom, kul\u0127add f'postu, kul\u0127add ta\u0127t l-istendard tieg\u0127u, qatg\u0127a qatg\u0127a.", "I\u017cda l-Leviti jwaqqfu t-tined tag\u0127hom madwar it-tabernaklu tax-xhieda miktuba biex ma ti\u0121ri ebda \u0127sara lil ulied I\u017crael, u l-Leviti jg\u0127assu mat-tabernaklu tax-xhieda miktuba.\"", "Ulied I\u017crael g\u0127amlu kulma ordna l-Mulej lil Mos\u00e8, kollox kif kien ordnalu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.2", "bookref": "NUM.2", "text": ["It-tqassim tal-kamp", "Il-Mulej kellem lil Mos\u00e8 u lil Aron u qalilhom: \"Kul\u0127add ta\u0127t l-istendard tieg\u0127u, u l-arma ta' dar missirijiethom.", "Ulied I\u017crael g\u0127andhom iwaqqfu l-kamp tag\u0127hom madwar it-tinda tal-laqg\u0127a.", "In-na\u0127a tal-Lvant ikun hemm l-istendard ta' \u0120uda skont il-qtajja' tag\u0127hom, u l-kap tag\u0127hom ikun Na\u0127son bin G\u0127amminadab.", "Il-qatg\u0127a tieg\u0127u tkun tg\u0127odd erbg\u0127a u sebg\u0127in elf u sitt mitt ru\u0127.", "\"\u0126dejn it-trib\u00f9 ta' \u0120uda jkun hemm it-trib\u00f9 ta' Issakar, u l-kap tag\u0127hom ikun Natanjel bin Sug\u0127ar.", "Il-qatg\u0127a tag\u0127hom tkun ta' erbg\u0127a u \u0127amsin elf u erba' mija.", "It-trib\u00f9 ta' \u017bebulun u l-kap tag\u0127hom Elijab bin \u0126elon.", "Il-qatg\u0127a tieg\u0127u tkun tg\u0127odd sebg\u0127a u \u0127amsin elf u erba' mija.", "Il-kamp ta' \u0120uda, mag\u0127dud skont il-qtajja' tieg\u0127u, ikun fih b'kollox mija u sitta u tmenin elf u erba' mija.", "Dawn jimxu quddiem.", "\"Fuq in-na\u0127a tan-Nofsinhar ikun hemm l-istendard tal-kamp ta' Ruben skont il-qtajja' tag\u0127hom.", "Il-kap tag\u0127hom ikun Elisur bin Sedewr; il-qatg\u0127a tag\u0127hom ikun fiha sitta u erbg\u0127in elf u \u0127ames mija.", "\u0126dejhom ikun hemm it-trib\u00f9 ta' Simg\u0127on, u l-kap tag\u0127hom Salamjel bin Surisaddaj.", "Il-qatg\u0127a tag\u0127hom ikun fiha disg\u0127a u \u0127amsin elf u tliet mija.", "It-trib\u00f9 ta' Gad bil-kap tieg\u0127u Eljasaf bin Reg\u0127wel.", "Il-qatg\u0127a tag\u0127hom ikun fiha \u0127amsa u erbg\u0127in elf u sitt mija u \u0127amsin.", "Il-kamp ta' Ruben ikun fih b'kollox mija u wie\u0127ed u \u0127amsin elf u erba' mija u \u0127amsin ru\u0127 skont il-qtajja' tag\u0127hom.", "Dawn jimxu t-tieni.", "\"Imbag\u0127ad jimxi t-tabernaklu tal-laqg\u0127a, bil-kamp tal-Leviti f'nofs il-kampijiet l-o\u0127ra, kif ikunu mqassmin fil-kamp kollu.", "Kul\u0127add fit-taqsima tieg\u0127u ta\u0127t l-istendard tieg\u0127u.", "\"Fuq in-na\u0127a tal-Punent ikun hemm it-trib\u00f9 ta' Efrajm skont il-qatg\u0127a tag\u0127hom.", "Il-kap tag\u0127hom ikun Elisama bin G\u0127ammi\u0127ud.", "Il-qtajja' tag\u0127hom ikun fihom erbg\u0127in elf u \u0127ames mija.", "\u0126dejhom ikun hemm it-trib\u00f9 ta' Manassi, u l-kap tag\u0127hom ikun Gamaljel bin Peda\u0127sur, u l-qtajja' tag\u0127hom ikun fihom tnejn u tletin elf u mitejn.", "It-trib\u00f9 ta' Benjamin u l-kap tag\u0127hom Abidan bin Gideg\u0127oni u l-qtajja' tag\u0127hom \u0127amsa u tletin elf u erba' mija.", "Il-kamp ta' Efrajm ikun jg\u0127odd mija u tmint elef u mitt ru\u0127 skont il-qtajja' tag\u0127hom.", "Dawn jimxu t-tielet.", "\"Lejn it-Tramuntana mbag\u0127ad ikun hemm it-trib\u00f9 ta' Dan skont il-qtajja' tag\u0127hom, u l-kap tag\u0127hom A\u0127ig\u0127e\u017cer bin G\u0127ammisaddaj.", "Il-qtajja' tag\u0127hom ikun fihom tnejn u sittin elf u seba' mija.", "\u0126dejhom ikun hemm il-kamp ta' Aser u l-kap tag\u0127hom ikun Pagg\u0127ijel bin G\u0127okran.", "Il-qatg\u0127a tag\u0127hom ikun fiha wie\u0127ed u erbg\u0127in elf u \u0127ames mija.", "Imbag\u0127ad it-trib\u00f9 ta' Naftali u l-kap tag\u0127hom A\u0127ira bin G\u0127enan, u l-qatg\u0127a tag\u0127hom ikun fiha tlieta u \u0127amsin elf u erba' mija.", "Il-qtajja' tal-kamp ta' Dan mija u sebg\u0127a u \u0127amsin elf u sitt mija.", "Dawn jimxu l-a\u0127\u0127ar ta\u0127t l-istendard tag\u0127hom.\"", "Dan hu l-g\u0127add ta' wlied I\u017crael skont id-djar ta' missirijiethom.", "Il-kamp kollu skont il-qtajja' tag\u0127hom kien fih sitt mija u tlitt elef \u0127ames mija u \u0127amsin ru\u0127.", "Il-Leviti ma kinux mag\u0127duda ma' wlied I\u017crael, kif kien ordna l-Mulej lil Mos\u00e8.", "U wlied I\u017crael g\u0127amlu skont ma l-Mulej ordna lil Mos\u00e8.", "Hekk kienu jikkampjaw u hekk jimxu, kul\u0127add ta\u0127t l-istendard tieg\u0127u skont il-familja u dar missirijietu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.3", "bookref": "NUM.3", "text": ["Ulied Aron u dmirijiethom", "Dawn kienu l-\u0121enerazzjonijiet ta' Aron u Mos\u00e8, meta l-Mulej kellem lil Mos\u00e8 fuq il-muntanja Sinaj.", "L-ismijiet ta' wlied Aron kienu dawn: Nadab, il-kbir, Abi\u0127u, Elg\u0127a\u017car u Itamar, l-ismijiet ta' wlied Aron, li kienu midlukin u kkonsagrati biex iservu ta' qassisin.", "Imma Nadab u Abi\u0127u mietu quddiem il-Mulej meta offrewlu nar profan fid-de\u017cert ta' Sinaj; dawn tfal ma kellhomx.", "G\u0127alhekk kienu jservu ta' qassisin Elg\u0127a\u017car u Itamar ta\u0127t g\u0127ajnejn Aron missierhom.", "U l-Mulej kellem lil Mos\u00e8 u qallu: \"Ressaq it-trib\u00f9 ta' Levi biex iservu lil Aron, il-qassis.", "U jie\u0127du \u0127sieb kulma je\u0127tie\u0121lu u kulma jkun hemm b\u017conn g\u0127al-laqg\u0127a quddiem it-tinda tal-laqg\u0127a, fis-servizz li g\u0127andu jsir fit-tabernaklu.", "Jie\u0127du \u0127sieb it-tag\u0127mir tat-tinda tal-laqg\u0127a u ta' kulma jen\u0127tie\u0121 g\u0127al ulied I\u017crael fis-servizz fit-tabernaklu.", "U inti tag\u0127ti l-Leviti lil Aron u lil uliedu: tag\u0127tihomlu minn fost ulied I\u017crael g\u0127alkollox.", "U 'l Aron u 'l uliedu tag\u0127\u017cilhom biex iservu ta' qassisin, u jekk xi profan ie\u0127or jinda\u0127al, ikun \u0127aqqu l-mewt.\"", "U kellem il-Mulej lil Mos\u00e8 u qallu: \"Arani, jien g\u0127a\u017cilt lil-Leviti minn fost ulied I\u017crael minflok l-ewwel tifel imwieled minn kull mara fost ulied I\u017crael.", "Hekk il-Leviti jkunu tieg\u0127i.", "G\u0127aliex tieg\u0127i sar kull tifel, li jitwieled l-ewwel minn kull mara, dak in-nhar li jien qridt l-ulied il-kbar fl-art tal-E\u0121ittu.", "Jien ikkonsagrajt g\u0127alija kulma jitwieled l-ewwel fost I\u017crael, sew bniedem sew bhima.", "\"Tieg\u0127i jkunu: Jiena l-Mulej.\"", "U l-Mulej kellem lil Mos\u00e8 fid-de\u017cert tas-Sinaj u qallu: \"G\u0127odd lil ulied Levi skont il-familji tag\u0127hom, skont djar missirijiethom; g\u0127odd l-ir\u0121iel kollha minn xahar 'il fuq.\"", "U Mos\u00e8 g\u0127addhom skont ma qallu u kkmandah il-Mulej.", "Dawn kienu wlied Levi b'isimhom: Gersun, Ke\u0127at u Merari.", "Ulied Gersun, skont il-familji tag\u0127hom kienu: Libni u Simg\u0127i.", "Ulied Ke\u0127at skont il-familji tag\u0127hom kienu: G\u0127amram u Is\u0127ir, \u0126ebron u G\u0127u\u017c\u017cijel.", "Ulied Merari skont il-familji tag\u0127hom: Ma\u0127li u Musi.", "Dawn kienu l-familji ta' Levi skont id-djar ta' missirijiethom.", "Minn Gersun kienet \u0121ejja l-familja ta' Libni u l-familja ta' Simg\u0127i.", "Dawn huma l-familji tal-Gersunin, u l-g\u0127add ta' r\u0121iel fosthom minn xahar 'il fuq kien sebat elef u \u0127ames mija.", "Il-familji tal-Gersunin kellhom il-kamp tag\u0127hom in-na\u0127a tal-Punent wara t-tabernaklu; u l-kap tad-dar tal-Gersunin kien Eljasaf bin Lajel.", "Fis-servizz tag\u0127hom fit-tinda tal-laqg\u0127a kellhom jie\u0127du \u0127sieb tat-tabernaklu, u t-tinda, u l-purtiera tal-bieb tat-tinda tal-laqg\u0127a, u d-drapp tal-bit\u0127a, u l-purtiera fi d\u0127ul il-bit\u0127a madwar it-tinda, u l-artal, u l-bqija tat-tag\u0127mir kollu g\u0127as-servizz tieg\u0127u.", "Il-familji \u0121ejjin minn Ke\u0127at kienu: il-familja tal-G\u0127amramin, u l-familja tal-Is\u0127arin, u l-familja tal-\u0126ebronin, u l-familja tal-G\u0127u\u017c\u017cijelin.", "Dawn huma l-familji tal-Ke\u0127atin.", "L-g\u0127add tal-ir\u0121iel minn xahar 'il fuq: tmint elef u sitt mija.", "Kellhom jie\u0127du \u0127sieb il-post qaddis.", "Il-familji ta' wlied Ke\u0127at kellhom il-kamp \u0127dejn it-tabernaklu n-na\u0127a ta' Nofsinhar.", "U l-kap tad-dar ta' Ke\u0127at kien Elisafan bin G\u0127u\u017c\u017cijel.", "Kellhom jie\u0127du \u0127sieb l-arka, u l-mejda, u l-imnara, u l-artal, u t-tag\u0127mir g\u0127as-servizz fis-santwarju, u l-velu, u kulma kien me\u0127tie\u0121 g\u0127alih.", "Il-kap fuq il-kapijiet l-o\u0127ra kollha tat-trib\u00f9 ta' Levi kien Elg\u0127a\u017car bin Aron, il-qassis, li kien mag\u0127\u017cul fuq dawk kollha li kellhom jie\u0127du \u0127sieb is-santwarju.", "Il-familji ta' Merari kienu: il-familja ta' Ma\u0127li u l-familja ta' Musi.", "Dawn huma l-familji ta' Merari.", "L-g\u0127add tal-ir\u0121iel minn xahar 'il fuq kien ta' sitt elef u mitejn.", "U l-kap tal-familja ta' Merari kien Surjel bin Abi\u0127ajil; u kellhom il-kamp \u0127dejn it-tabernaklu fuq in-na\u0127a tat-Tramuntana.", "Ulied Merari kellhom jie\u0127du \u0127sieb it-twavel tat-tinda, u t-traversi, u l-pilastri, u l-imqag\u0127ad tag\u0127hom, u t-tag\u0127mir kollu tag\u0127hom u kulma kien jen\u0127tie\u0121, il-pilastri tal-bit\u0127a u l-imqag\u0127ad kollha tag\u0127hom, l-imsiemer u l-ventijiet tag\u0127hom.", "Mos\u00e8 u Aron u wliedu kellhom il-kamp tag\u0127hom u t-tabernaklu fuq in-na\u0127a tal-Lvant.", "Kellhom jie\u0127du \u0127sieb is-santwarju u \u0127sieb ulied I\u017crael.", "Il-bniedem profan li kien jersaq 'l hemm kien ikun \u0127aqqu l-mewt.", "Il-Leviti, li g\u0127addew Mos\u00e8 u Aron, skont l-ordni tal-Mulej, familja familja, l-ir\u0121iel kollha minn xahar 'il fuq, kienu jla\u0127\u0127qu l-g\u0127add ta' tnejn u g\u0127oxrin elf ru\u0127.", "G\u0127add l-imweldin l-ewwel", "U l-Mulej qal lil Mos\u00e8: \"G\u0127odd l-imweldin l-ewwel kollha fost l-ir\u0121iel ta' wlied I\u017crael minn xahar 'il fuq, u \u0127u l-g\u0127add kollu ta' ismijiethom.", "\u0126u g\u0127alija - Jiena l-Mulej - il-Leviti minflok l-imweldin l-ewwel ta' wlied I\u017crael; u l-bhejjem tal-Leviti minflok l-imweldin l-ewwel tal-bhejjem ta' wlied I\u017crael.\"", "Mos\u00e8 g\u0127add l-imweldin l-ewwel ta' wlied I\u017crael skont ma ordnalu l-Mulej.", "U l-ir\u0121iel kollha mweldin l-ewwel, minn xahar 'il fuq, mag\u0127duda b'isimhom, kienu tnejn u g\u0127oxrin elf u mitejn u tlieta u sebg\u0127in ru\u0127.", "U l-Mulej kellem lil Mos\u00e8 u qallu: \"\u0126u l-Leviti minflok l-imweldin l-ewwel ta' wlied I\u017crael, u l-bhejjem tal-Leviti minflok il-bhejjem tag\u0127hom.", "Il-Leviti jkunu tieg\u0127i: Jiena l-Mulej.", "U bi prezz g\u0127all-fidwa tal-mitejn u tlieta u sebg\u0127in imwieled l-ewwel ta' wlied I\u017crael, li jibqg\u0127u \u017cejda fuq l-g\u0127add tal-Leviti, \u0127u \u0127ames xwiekel g\u0127al kull ras - ix-xekel ikun ta' g\u0127oxrin uqija daqskemm jiswa x-xekel tas-santwarju.", "Int tag\u0127ti dawn il-flus lil Aron u lil uliedu b'fidwa ta' dawk li baqg\u0127u \u017cejda.\"", "U Mos\u00e8 \u0127a l-flus tal-fidwa ta' dawk li baqg\u0127u \u017cejda wara l-fidwa tal-Leviti.", "Mill-imweldin l-ewwel ta' wlied I\u017crael \u0127a s-somma ta' elf tliet mija u \u0127amsa u sittin xekel, daqskemm jiswa xekel tas-santwarju.", "U Mos\u00e8 ta l-flus ta' dawk li kienu mifdija lil Aron u wliedu, skont ma ordnalu l-Mulej."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.4", "bookref": "NUM.4", "text": ["Dmirijiet o\u0127ra tal-Leviti", "U l-Mulej kellem lil Mos\u00e8 u qallu: \"G\u0127odd lil ulied Ke\u0127at, minn fost ulied Levi, skont il-familji tag\u0127hom u d-djar ta' missirijiethom, l-ir\u0121iel kollha bejn it-tletin u l-\u0127amsin sena, biex jag\u0127tu s-servizz tag\u0127hom fit-tinda tal-laqg\u0127a.", "Ulied Ke\u0127at", "\"U dan hu s-servizz ta' wlied Ke\u0127at fit-tinda tal-laqg\u0127a fil-\u0127wejje\u0121 l-aktar qaddisa.", "Kull meta jkun se ji\u010b\u010baqlaq il-kamp, jid\u0127lu Aron u wliedu, u jni\u017c\u017clu l-velu, u jkebbu fih l-arka tax-xhieda miktuba, u jqieg\u0127du fuqha g\u0127ata tal-\u0121ild tad-denfil u fuq dan bi\u010b\u010ba drapp kollu vjola, imbag\u0127ad ida\u0127\u0127lu l-lasti f'posthom.", "Jifirxu bi\u010b\u010ba drapp vjola fuq il-mejda tal-\u0127ob\u017c tal-pre\u017cenza u jqieg\u0127du fuqha l-platti, l-img\u0127aref, il-kwies u l-bwieqi g\u0127at-tiswib tal-libazzjonijiet; u fuqha jkun hemm il-\u0127ob\u017c tal-pre\u017cenza g\u0127al dejjem.", "U fuq kollox jifirxu bi\u010b\u010ba drapp a\u0127mar skarlatt, u jkebbuha b'g\u0127ata tal-\u0121ild tad-denfil, u jpo\u0121\u0121u l-lasti f'posthom.", "Jie\u0127du bi\u010b\u010ba drapp vjola u jg\u0127attu biha l-imnara, l-imsieba\u0127, l-imqassijiet, u l-bwieqi tag\u0127ha, u l-g\u0127odda kollha ta\u017c-\u017cejt, me\u0127tie\u0121a g\u0127as-servizz tag\u0127ha; ikebbuha bit-tag\u0127mir kollu tag\u0127ha f'g\u0127ata tal-\u0121ild tad-denfil.", "U jifirxu wkoll fuq l-artal tad-deheb bi\u010b\u010ba drapp vjola, u jkebbuh fil-\u0121ild tad-denfil, u jqieg\u0127du l-lasti tieg\u0127u f'posthom.", "\"Jie\u0127du t-tag\u0127mir kollu tas-servizz fis-santwarju, u jkebbuh f'bi\u010b\u010ba drapp vjola, jg\u0127attuh bil-\u0121ild tad-denfil, u jqeg\u0127duh fuq il-lasti tal-\u0121arr.", "U jnaddfu l-artal mill-irmied, u jix\u0127tu fuqu bi\u010b\u010ba drapp tal-porpra, u jqieg\u0127du fuqu t-tag\u0127mir kollu tieg\u0127u g\u0127as-servizz, it-twa\u0121en g\u0127all-\u0121amar, l-imqassijiet, il-pwali, il-bwieqi u t-tag\u0127mir kollu tal-artal, u jg\u0127attu kollox b'bi\u010b\u010ba \u0121ild tad-denfil u jqieg\u0127du l-lasti f'posthom.", "\"Meta Aron u wliedu jkunu g\u0127attew is-santwarju u t-tag\u0127mir kollu tas-santwarju, meta jkun se ji\u010b\u010baqlaq il-kamp, jersqu wlied Ke\u0127at, u jerfg\u0127uhom, bla ma jmissuhom, inkella jmutu.", "Dan li kellhom jag\u0127mlu wlied Ke\u0127at, fil-\u0121arr tat-tinda tal-laqg\u0127a.", "\"Elg\u0127a\u017car bin Aron, il-qassis, g\u0127andu jie\u0127u \u0127sieb i\u017c-\u017cejt g\u0127all-mixeg\u0127la, l-in\u010bens ifu\u0127, l-offerta ta' kuljum, u \u017c-\u017cejt tal-konsagrazzjoni; g\u0127andu jie\u0127u \u0127sieb it-tabernaklu kollu, u kulma kien hemm fih, bis-santwarju u t-tag\u0127mir kollu tieg\u0127u.\"", "U l-Mulej kellem lil Mos\u00e8 u 'l Aron u qalilhom: \"T\u0127allux li n-nisel tal-familji tal-Ke\u0127atin jintemm minn nofs il-Leviti.", "Imma biex jibqg\u0127u \u0127ajjin u ma jmutux meta jersqu lejn l-aktar \u0127wejje\u0121 qaddisa, ag\u0127mlilhom hekk: L-ewwel jid\u0127ol Aron u wliedu, u lil kull wie\u0127ed jag\u0127tuh ix-xog\u0127ol tieg\u0127u u jg\u0127idulu x'g\u0127andu j\u0121orr.", "Il-Ke\u0127atin stess ma g\u0127andhomx jid\u0127lu u jaraw, imqar g\u0127al waqt wie\u0127ed biss, is-santwarju: inkella jmutu.\"", "Ulied Gersun", "Il-Mulej kellem lil Mos\u00e8 u qallu: \"G\u0127odd lil ulied Gersun skont djar missirijiethom u l-familji tag\u0127hom.", "G\u0127odd lil dawk kollha minn tletin sena 'l fuq sal-\u0127amsin, tajbin g\u0127all-gwerra, biex jag\u0127mlu xi servizz fit-tinda tal-laqg\u0127a.", "Dan li g\u0127andhom jag\u0127mlu l-familji tal-Gersunin fis-servizz u fil-\u0121arr: i\u0121orru d-drapp tat-tabernaklu u t-tinda tal-laqg\u0127a, l-g\u0127ata tal-\u0121ild tad-denfil mifrux fuqu, il-velu fi d\u0127ul it-tinda tal-laqg\u0127at; id-drapp tal-bit\u0127a, u l-purtiera tal-bieb tal-bit\u0127a ta' madwar it-tabernaklu u l-artal, il-ventijiet, u t-tag\u0127mir kollu g\u0127as-servizz tag\u0127hom; u jag\u0127mlulhom kulma jkun jen\u0127tie\u0121.", "\"Is-servizz kollu tal-Gersunin, x'g\u0127andhom i\u0121orru u x'g\u0127andhom jag\u0127mlu, ikun kollu ta\u0127t il-\u0127arsien ta' Aron u wliedu; intom tg\u0127idulhom x'g\u0127andhom jerfg\u0127u bi\u010b\u010ba bi\u010b\u010ba.", "Dan hu xog\u0127ol il-familji ta' wlied Gersun fit-tinda tal-laqg\u0127a: ta\u0127t il-\u0127arsien ta' Itamar bin Aron, il-qassis.", "Ulied Merari", "\"G\u0127odd ukoll lil ulied Merari skont il-familji u djar missirijiethom; tg\u0127odd l-ir\u0121iel kollha minn tletin sena'l fuq sal-\u0127amsin, tajbin g\u0127all-gwerra, biex jag\u0127mlu xi servizz fit-tinda tal-laqg\u0127a.", "U dan hu x-xog\u0127ol tag\u0127hom fil-\u0121arr u s-servizz fit-tinda tal-laqg\u0127a; it-tavlar tat-tinda, it-traversi, il-pilastri, l-imqag\u0127ad tag\u0127hom; il-pilastri tal-bit\u0127a dawramejt bl-imqag\u0127ad tag\u0127hom, l-imsiemer u l-ventijiet u t-tag\u0127mir kollu tag\u0127hom g\u0127all-\u0127ti\u0121iet tag\u0127hom.", "Tg\u0127idilhom b'isimhom il-\u0127wejje\u0121 kollha li g\u0127andhom jie\u0127du \u0127sieb i\u0121orru.", "\"Dan hu x-xog\u0127ol tal-familji ta' wlied Merari skont is-servizz tag\u0127hom fit-tinda tal-laqg\u0127a, ta\u0127t il-\u0127arsien ta' Itamar bin Aron, il-qassis.\"", "I\u010b-\u010bensiment tal-Leviti", "G\u0127addew Mos\u00e8 u Aron u l-prin\u010bpijiet kollha tal-\u0121emg\u0127a l-ulied tal-Ke\u0127atin, skont il-familji u d-djar ta' missirijiethom; g\u0127addew lill-ir\u0121iel kollha minn tletin sena 'l fuq sal-\u0127amsin, tajbin g\u0127all-gwerra, biex jid\u0127lu jservu fit-tinda tal-laqg\u0127a.", "U l-g\u0127add tag\u0127hom skont il-familji tag\u0127hom kien ila\u0127\u0127aq elfejn seba' mija u \u0127amsin ru\u0127.", "Dan hu l-g\u0127add tal-familji tal-Ke\u0127atin, li jservu fit-tinda tal-laqg\u0127a, li g\u0127addew Mos\u00e8 u Aron skont ma qalilhom il-Mulej permezz ta' Mos\u00e8.", "U l-g\u0127add ta' wlied Gersun skont il-familji tag\u0127hom u djar missirijiethom, minn tletin sena 'l fuq sal-\u0127amsin, tajbin g\u0127all-gwerra, biex jag\u0127mlu xi servizz fit-tinda tal-laqg\u0127a, dan l-g\u0127add tag\u0127hom skont il-familji tag\u0127hom u djar missirijiethom kien elfejn u sitt mija u tletin ru\u0127.", "Dan hu l-g\u0127add tal-familji ta' Gersun, ta' dawk kollha li jservu fit-tinda tal-laqg\u0127a, li g\u0127addew Mos\u00e8 u Aron skont ma qalilhom il-Mulej.", "U l-g\u0127add tag\u0127hom, ta' Merari, skont il-familji tag\u0127hom u djar missirijiethom, dawk kollha minn tletin sena 'l fuq sal-\u0127amsin, tajbin g\u0127all-gwerra, biex jag\u0127mlu xi servizz fit-tinda tal-laqg\u0127a, l-g\u0127add tag\u0127hom skont il-familji tag\u0127hom kien tlett elef u mitejn ru\u0127.", "Dan hu l-g\u0127add ta' wlied Merari, li g\u0127addew Mos\u00e8 u Aron skont ma kien qalilhom il-Mulej permezz ta' Mos\u00e8.", "L-g\u0127add kollu tal-Leviti li g\u0127addew Mos\u00e8 u Aron u l-prin\u010bpijiet ta' I\u017crael, tal-Leviti skont il-familji tag\u0127hom u djar missirijiethom, minn tletin sena 'l fuq sal-\u0127amsin, tajbin g\u0127all-gwerra, ta' dawk kollha li kellhom jersqu g\u0127ax-xog\u0127ol tas-servizz jew g\u0127ax-xog\u0127ol tal-\u0121arr tat-tinda tal-laqg\u0127a, l-g\u0127add kien ila\u0127\u0127aq tmint elef \u0127ames mija u tmenin ru\u0127.", "Ing\u0127addu minn Mos\u00e8 skont ma kien ordna l-Mulej, wie\u0127ed wie\u0127ed skont is-servizz u t-tag\u0127bija tieg\u0127u; ing\u0127addu minnu skont ma kien ordnalu l-Mulej."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.5", "bookref": "NUM.5", "text": ["Li\u0121ijiet o\u0127ra", "Il-Mulej kellem lil Mos\u00e8 u qallu: \"G\u0127id lil ulied I\u017crael biex iwarrbu mill-kamp lil kull min g\u0127andu l-\u0121diem, xi nxija jew tni\u0121\u0121es min\u0127abba xi mejjet.", "Warrab sew l-ir\u0121iel sew in-nisa, u o\u0127ro\u0121hom 'il barra mill-kamp, li ma jitni\u0121\u0121sux il-kampijiet li jiena ng\u0127ammar fosthom.\"", "U wlied I\u017crael g\u0127amlu hekk, u bag\u0127tuhom 'il barra mill-kamp, kif ordna l-Mulej lil Mos\u00e8: hekk g\u0127amlu wlied I\u017crael.", "U l-Mulej kellem lil Mos\u00e8 u qallu: \"G\u0127id lil ulied I\u017crael: Ra\u0121el jew mara li jag\u0127mel xi dnub ta' bniedem u jiksirha mal-Mulej, ikun \u0127ati.", "Jistqarr id-dnub li jkun g\u0127amel, i\u0127allas g\u0127ad-deni kollu u j\u017cid mieg\u0127u mill-\u0127amsa wa\u0127da u jag\u0127tiha lil min hu jkun g\u0127amel id-deni.", "U jekk ma jkollu dan ir-ra\u0121el l-ebda qarib bid-dritt tal-fidwa, biex jit\u0127allas tal-\u0127sara, \u0127las il-\u0127sara jing\u0127ata lill-Mulej u jkun tal-qassis, barra mill-muntun tat-tpattija, li bih ipatti g\u0127alih, u mbag\u0127ad jitlob il-ma\u0127fra.", "U kull offerta minn kull \u0127a\u0121a qaddisa ming\u0127and ulied I\u017crael, li j\u0121ibu lill-qassis, din tkun tieg\u0127u.", "Dak li wie\u0127ed joffri jkun tieg\u0127u; imma dak li jing\u0127ata lill-qassis, ikun tal-qassis.\"", "Il-prova tal-g\u0127ira bl-ilma morr", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Jekk xi \u0127add, li martu ti\u017cbalja u tittradih billi xi \u0127addie\u0127or ikollu x'jaqsam mag\u0127ha, u jibqa' kollox mistur minn g\u0127ajnejn \u017cew\u0121ha, u ma kien hemm ebda xhud kontriha, g\u0127ax tkun tni\u0121\u0121set bil-mo\u0127bi, u ma nqabditx fl-i\u017cball; u mbag\u0127ad \u017cew\u0121ha ti\u0121ih l-g\u0127ira u jg\u0127ir g\u0127al martu, sew jekk tkun tassew tni\u0121\u0121set sew jekk le, g\u0127andu j\u0121ibha quddiem il-qassis.", "I\u0121ib mieg\u0127u b'offerta g\u0127aliha, mill-g\u0127axra wa\u0127da ta' efa xg\u0127ir, bla ma jsawwab fuqha ebda \u017cejt u anqas jix\u0127et fuqha in\u010bens, g\u0127ax din hi offerta tal-g\u0127ira, offerta ta' tifkira, offerta biex tfakkar id-dnub.", "\"Il-qassis imbag\u0127ad iressaq il-mara u jqeg\u0127edha quddiem il-Mulej.", "Jie\u0127u mbag\u0127ad mill-ilma mqaddes f'bieqja tal-fu\u0127\u0127ar u mit-trab tal-art tat-tinda u j\u0127alltu mal-ilma.", "Il-qassis imbag\u0127ad i\u0121ib u jqieg\u0127ed il-mara quddiem il-Mulej, u jikxfilha rasha, u jag\u0127tiha f'idejha l-offerta tat-tifkira, l-offerta tal-g\u0127ira; u f'id il-qassis jibqa' l-ilma morr tas-sa\u0127ta.", "\"Il-qassis imbag\u0127ad i\u0121eg\u0127elha ta\u0127lef u jg\u0127idilha: 'Jekk int ebda ra\u0121el ma kellu x'jaqsam mieg\u0127ek, u int ma tni\u0121\u0121istx, u ma twarrabtx minn \u017cew\u0121ek, dan l-ilma tas-sa\u0127ta ma jag\u0127millek xejn.", "Jekk int tbeg\u0127edt minn \u017cew\u0121ek u tni\u0121\u0121ist, u xi ra\u0121el ie\u0127or minbarra \u017cew\u0121ek qag\u0127ad mieg\u0127ek'; hawn il-qassis i\u0121ieg\u0127el lill-mara ta\u0127lef dan il-\u0121urament ta' sa\u0127ta u jg\u0127idilha: 'Jag\u0127mel minnek il-Mulej e\u017cempju fis-sa\u0127ta u l-\u0127alfa f'nofs il-poplu tieg\u0127ek, billi jwaqqag\u0127lek kuxxtejk u jneffa\u0127lek \u017caqqek .", "\u0126a jid\u0127ol dan l-ilma tas-sa\u0127ta fil-\u0121ewwieni tieg\u0127ek u jwaqqag\u0127lek kuxxtejk u jneffa\u0127lek \u017caqqek.'", "U l-mara twie\u0121eb: 'Ammen .", "Ammen.'", "\"Imbag\u0127ad il-qassis jikteb dawn is-sa\u0127tiet fuq folja, u j\u0127assar il-kitba fl-ilma morr, biex imbag\u0127ad jisqi l-mara l-ilma morr tas-sa\u0127ta u l-ilma jid\u0127ol fiha.", "Il-qassis jie\u0127u minn id il-mara l-offerta tal-g\u0127ira, u jxejjirha quddiem il-Mulej u jressaqha fuq l-artal.", "U l-qassis jie\u0127u bi\u010b\u010ba mill-offerta ta' tifkira u ja\u0127raqha fuq l-artal; imbag\u0127ad jisqi 'l-mara l-ilma.", "Jekk wara li jkun sqieha l-ilma, hija tkun tni\u0121\u0121set u naqset lil \u017cew\u0121ha, jid\u0127ol fiha l-ilma tas-sa\u0127ta bl-imrar tieg\u0127u kollu, tintefa\u0127 \u017caqqha u jaqg\u0127u kuxxtejha; u l-mara tkun sa\u0127ta fost il-poplu tag\u0127ha.", "Imma jekk ma tkunx tni\u0121\u0121set, u tkun safja, ma ji\u0121rilha xejn u jibqa' jkollha tfal.", "\"Din hi l-li\u0121i fil-ka\u017c tal-g\u0127ira; sew jekk il-mara, li tkun ta\u0127t is-setg\u0127a ta' \u017cew\u0121ha, titbieg\u0127ed minnu u titni\u0121\u0121es, u sew jekk ir-ra\u0121el li \u0121ietu l-g\u0127ira u g\u0127er g\u0127al martu, i\u0121ibha quddiem il-Mulej, u l-qassis jag\u0127mlilha kulma titlob din il-li\u0121i.", "Hekk ir-ra\u0121el ma jie\u0127u ebda \u0127tija, imma l-mara titg\u0127abba bil-pi\u017c ta' dnubha.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.6", "bookref": "NUM.6", "text": ["Il-li\u0121i tan-Na\u017crin", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Meta xi \u0127add, ra\u0121el jew mara, jid\u0127ol g\u0127all-weg\u0127da ta' na\u017cir , billi jag\u0127ti ru\u0127u lill-Mulej, g\u0127andu ji\u010b\u010ba\u0127\u0127ad mill-inbid u xorb qawwi; ma jixrobx \u0127all tal-inbid jew \u0127all ta' xorb qawwi; anqas ma g\u0127andu jixrob l-g\u0127asir tal-g\u0127eneb, anqas jiekol g\u0127eneb frisk jew imqadded.", "\"Kemm iddum il-weg\u0127da ta' na\u017cir, ma jiekol xejn minn dak li jsir mid-dielja, jew li g\u0127andu mill-inbid, ibda mill-g\u0127eneb qares sal-qxur tieg\u0127u.", "\"Kemm iddum il-weg\u0127da ebda xafra ma g\u0127andha tg\u0127addi minn fuq rasu, sakemm ma jintemmux il-jiem tal-konsagrazzjoni tieg\u0127u lill-Mulej; i\u017comm ru\u0127u qaddis lill-Mulej, u j\u0127alli dliel xag\u0127ru jikbru.", "Ma jersaq lejn ebda mejjet, sakemm ikun ikkonsagrat lill-Mulej.", "Ma jitni\u0121\u0121isx la f'mewt missieru, la f'mewt ommu, la f'mewt \u0127uh jew o\u0127tu, g\u0127ax ikollu fuq rasu l-weg\u0127da ta' na\u017cir.", "Sakemm iddum il-weg\u0127da ta' na\u017cir, hu jkun ikkonsagrat lill-Mulej.", "\"Jekk xi \u0127add jaqa' mejjet \u0127dejh, u jmiss mieg\u0127u, u jni\u0121\u0121islu rasu ta' na\u017cir, hu g\u0127andu jqaxxar rasu f'jum il-purifikazzjoni tieg\u0127u, iqaxxarha fis-seba' jum.", "Fit-tmien jum, imbag\u0127ad, i\u0121ib \u017cew\u0121 gamimiet jew \u017cew\u0121t ifrie\u0127 tal-\u0127amiem g\u0127and il-qassis \u0127dejn il-bieb tat-tinda tal-laqg\u0127a; u l-qassis joffri wie\u0127ed g\u0127all-\u0127tija, u l-ie\u0127or b'sagrifi\u010b\u010bju tal-\u0127ruq, u jpattilu g\u0127all-\u0127tija li jkun g\u0127amel min\u0127abba l-mejjet, u dak in-nhar jikkonsagralu rasu mill-\u0121did.", "Jer\u0121a' jikkonsagra ru\u0127u lill-Mulej, u jtenni jiem il-weg\u0127da, u j\u0121ib \u0127aruf tas-sena b'sagrifi\u010b\u010bju g\u0127ar-riparazzjoni; i\u017c-\u017cmien ta' qabel ma jg\u0127oddx, g\u0127ax ikun kiser il-weg\u0127da.", "\"Din hi l-li\u0121i tan-na\u017cir: Dak in-nhar li jintemm i\u017c-\u017cmien tal-konsagrazzjoni tieg\u0127u, jersaq lejn bieb it-tinda tal-laqg\u0127a, u j\u0121ib mieg\u0127u b'offerta lill-Mulej: \u0127aruf tas-sena bla difett b\u0127ala sagrifi\u010b\u010bju tal-\u0127ruq, u \u0127arufa tas-sena bla difett b\u0127ala sagrifi\u010b\u010bju tal-purifikazzjoni, u muntun bla difett g\u0127as-sagrifi\u010b\u010bju tas-sliem; i\u0121ib ukoll qoffa \u0127ob\u017c a\u017c\u017cmu, qoffa \u0127ob\u017c miblul fi\u017c-\u017cejt, u ftajjar a\u017c\u017cmi midluka bi\u017c-\u017cejt, bl-offerta tal-qmu\u0127 u l-libazzjonijiet tag\u0127hom.", "U l-qassis iressaqhom quddiem il-Mulej, u joffri s-sagrifi\u010b\u010bju tal-purifikazzjoni u s-sagrifi\u010b\u010bju tal-\u0127ruq.", "U hu joffri l-muntun b'sagrifi\u010b\u010bju tas-sliem lill-Mulej flimkien mal-qoffa tal-a\u017c\u017cmu, u l-qassis joffri l-qmu\u0127 u l-libazzjonijiet.", "In-na\u017cir imbag\u0127ad iqaxxar ir-ras ikkonsagrata tieg\u0127u \u0127dejn il-bieb tat-tinda tal-laqg\u0127a, jie\u0127u x-xag\u0127ar ta' rasu kkonsagrat, u jix\u0127tu fin-nar li jkun hemm jaqbad ta\u0127t il-vittma tas-sagrifi\u010b\u010bju tas-sliem.", "U l-qassis jie\u0127u l-ispalla tal-muntun, meta tkun misjura, ftira a\u017c\u017cma mill-qoffa, u o\u0127ra a\u017c\u017cma rqiqa u jqeg\u0127edhom f'idejn in-na\u017cir, wara li jkun qarwe\u017c xag\u0127ru kkonsagrat.", "Imbag\u0127ad il-qassis ixejjirhom u joffrihom lill-Mulej; is-sider u s-sieq li jkunu offruti huma \u0127wejje\u0121 qaddisa li jmissu lill-qassis.", "Imbag\u0127ad in-na\u017cir ikun jista' jixrob l-inbid.", "\"Din hi l-li\u0121i g\u0127an-na\u017cir li jkun g\u0127amel il-weg\u0127da.", "L-offerta tieg\u0127u lill-Mulej tkun skont il-weg\u0127da ta' na\u017cir, barra l-offerta li jkun jista' jag\u0127mel minn rajh.", "G\u0127andu jag\u0127mel skont il-li\u0121i tal-konsagrazzjoni tieg\u0127u b\u0127ala na\u017cir, u skont il-weg\u0127da li jkun g\u0127amel.\"", "Il-barka tal-qassisin", "Il-Mulej kellem lil Mos\u00e8 u qallu: \"Kellem lil Aron u 'l uliedu u g\u0127idilhom: 'Meta tbierku 'l ulied I\u017crael, hekk g\u0127andkom tg\u0127idulhom: Ibierkek il-Mulej u j\u0127arsek!", "Jix\u0127et il-Mulej id-dija ta' wi\u010b\u010bu fuqek, u jurik il-\u0127niena!", "I\u0127ares lejk il-Mulej bi m\u0127abba, u jag\u0127tik is-sliem !'", "Hekk huma jsej\u0127u ismi fuq ulied I\u017crael, u jiena nberikhom.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.7", "bookref": "NUM.7", "text": ["Il-konsagrazzjoni tal-artal", "Dakinhar li Mos\u00e8 waqqaf it-tabernaklu, dilku u kkonsagrah, bit-tag\u0127mir kollu tieg\u0127u, dilek u kkonsagra wkoll l-artal u t-tag\u0127mir kollu tieg\u0127u.", "Il-prin\u010bpijiet ta' I\u017crael, il-kapijiet tal-familji ta' missirijiethom - ji\u0121ifieri l-prin\u010bpijiet tat-tribujiet, li \u0127adu \u0127sieb l-g\u0127add tal-poplu - ressqu u \u0121iebu l-offerti tag\u0127hom quddiem il-Mulej: sitt karrijiet mg\u0127ottija u tnax-il baqra: karru g\u0127al kull \u017cew\u0121 prin\u010bpijiet, u baqra g\u0127al kull wie\u0127ed, u \u0121ibuhom quddiem it-tabernaklu.", "U l-Mulej kellem lil Mos\u00e8 u qallu: \"\u0126udhom ming\u0127andhom, biex iservu g\u0127as-servizz tat-tinda tal-laqg\u0127a, u qassamhom lil-Leviti, lil kull wie\u0127ed skont ix-xog\u0127ol tieg\u0127u.\"", "U Mos\u00e8 \u0127a l-karrijiet u l-baqar, u tahom lil-Leviti.", "\u017bew\u0121 karrijiet u erba' baqriet tahom lil ulied Gersun skont is-servizz tag\u0127hom; u erba' karrijiet u tmien baqriet tahom lil ulied Merari, skont is-servizz tag\u0127hom ta\u0127t it-tmexxija ta' Itamar bin Aron, il-qassis.", "U lil ulied Ke\u0127at ma tahom xejn, g\u0127aliex huma kellhom jie\u0127du \u0127sieb it-tag\u0127mir ikkonsagrat, u jerfg\u0127u kollox fuq spallejhom.", "L-offerti tal-prin\u010bpijiet", "Meta kien midluk u kkonsagrat l-artal tas-sagrifi\u010b\u010bju, il-prin\u010bpijiet \u0121iebu l-offerta tag\u0127hom; u \u0121iebu l-prin\u010bpijiet l-g\u0127otja tag\u0127hom quddiem l-artal.", "U l-Mulej qal lil Mos\u00e8: \"Il-prin\u010bpijiet iressqu l-offerti tag\u0127hom, wie\u0127ed kull jum, g\u0127all-konsagrazzjoni tal-artal.\"", "Fl-ewwel jum ressaq l-offerta tieg\u0127u Na\u0127son bin G\u0127amminadab mit-trib\u00f9 ta' \u0120uda.", "\u0120ieb platt tal-fidda ji\u017cen mija u tletin xekel; ba\u010bil tal-fidda ji\u017cen sebg\u0127in xekel daqskemm jiswa x-xekel tas-santwarju, it-tnejn mimlijin bis-smid im\u0127allat bi\u017c-\u017cejt g\u0127all-offerta tal-qmu\u0127; bieqja tad-deheb ti\u017cen g\u0127axar xwiekel mimlija bl-in\u010bens ifu\u0127; g\u0127o\u0121ol, muntun, \u0127aruf ta' dik is-sena g\u0127as-sagrifi\u010b\u010bju tal-\u0127ruq; bodbod g\u0127as-sagrifi\u010b\u010bju tal-purifikazzjoni; u g\u0127as-sagrifi\u010b\u010bju tas-sliem: \u017cew\u0121 baqriet, \u0127ames imtaten, \u0127ames bdabad, \u0127amest i\u0127rief tas-sena.", "Din kienet l-offerta ta' Na\u0127son bin G\u0127amminadab.", "Fit-tieni jum ressaq l-offerta tieg\u0127u l-prin\u010bep ta' Issakar, Natanjel bin Sug\u0127ar.", "\u0120ieb platt tal-fidda ji\u017cen mija u tletin xekel; ba\u010bil tal-fidda ji\u017cen sebg\u0127in xekel daqskemm jiswa x-xekel tas-santwarju, it-tnejn mimlijin bis-smid im\u0127allat bi\u017c-\u017cejt g\u0127all-offerta tal-qmu\u0127; bieqja tad-deheb ti\u017cen g\u0127axar xwiekel mimlija bl-in\u010bens ifu\u0127; g\u0127o\u0121ol, muntun, \u0127aruf ta' dik is-sena g\u0127as-sagrifi\u010b\u010bju tal-\u0127ruq; bodbod g\u0127as-sagrifi\u010b\u010bju tal-purifikazzjoni; u g\u0127as-sagrifi\u010b\u010bju tas-sliem: \u017cew\u0121 baqriet, \u0127ames imtaten, \u0127ames bdabad, u \u0127amest i\u0127rief tas-sena.", "Din kienet l-offerta ta' Natanjel bin Sug\u0127ar.", "Fit-tielet jum ressaq l-offerta tieg\u0127u l-prin\u010bep ta' wlied \u017bebulun, Elijab bin \u0126elon.", "\u0120ieb platt tal-fidda ji\u017cen mija u tletin xekel; ba\u010bil tal-fidda ji\u017cen sebg\u0127in xekel daqskemm jiswa x-xekel tas-santwarju, it-tnejn mimlijin bis-smid im\u0127allat bi\u017c-\u017cejt g\u0127all-offerta tal-qmu\u0127; bieqja tad-deheb ti\u017cen g\u0127axar xwiekel mimlija bl-in\u010bens ifu\u0127; g\u0127o\u0121ol, muntun, \u0127aruf ta' dik is-sena g\u0127as-sagrifi\u010b\u010bju tal-\u0127ruq; bodbod g\u0127as-sagrifi\u010b\u010bju tal-purifikazzjoni; u g\u0127as-sagrifi\u010b\u010bju tas-sliem; \u017cew\u0121 baqriet, \u0127ames imtaten, u \u0127ames bdabad, u \u0127amest i\u0127rief tas-sena.", "Din kienet l-offerta ta' Elijab bin \u0126elon.", "Fir-raba' jum ressaq l-offerta tieg\u0127u l-prin\u010bep ta' wlied Ruben, Elisur bin Sedewr.", "\u0120ieb platt tal-fidda ji\u017cen mija u tletin xekel; ba\u010bil tal-fidda ji\u017cen sebg\u0127in xekel daqs kemm jiswa x-xekel tas-santwarju, it-tnejn mimlijin bis-smid im\u0127allat bi\u017c-\u017cejt g\u0127all-offerta tal-qmu\u0127; bieqja tad-deheb ti\u017cen g\u0127axar xwiekel mimlija bl-in\u010bens ifu\u0127; g\u0127o\u0121ol, muntun, \u0127aruf ta' dik is-sena g\u0127as-sagrifi\u010b\u010bju tal-\u0127ruq; bodbod g\u0127as-sagrifi\u010b\u010bju tal-purifikazzjoni; u g\u0127as-sagrifi\u010b\u010bju tas-sliem: \u017cew\u0121 baqriet, \u0127ames imtaten, \u0127ames bdabad, u \u0127amest i\u0127rief tas-sena.", "Din kienet l-offerta ta' Elisur bin Sedewr.", "Fil-\u0127ames jum ressaq l-offerta tieg\u0127u l-prin\u010bep ta' wlied Simg\u0127on, Selumjel bin Surisaddaj.", "\u0120ieb platt tal-fidda ji\u017cen mija u tletin xekel; ba\u010bil tal-fidda ji\u017cen sebg\u0127in xekel daqskemm jiswa x-xekel tas-santwarju, it-tnejn mimlijin bis-smid im\u0127allat bi\u017c-\u017cejt g\u0127all-offerta tal-qmu\u0127; bieqja tad-deheb ti\u017cen g\u0127axar xwiekel mimlija bl-in\u010bens ifu\u0127; g\u0127o\u0121ol, muntun, \u0127aruf ta' dik is-sena g\u0127as-sagrifi\u010b\u010bju tal-\u0127ruq; bodbod g\u0127as-sagrifi\u010b\u010bju tal-purifikazzjoni; u g\u0127as-sagrifi\u010b\u010bju tas-sliem: \u017cew\u0121 baqriet, \u0127ames imtaten, \u0127ames bdabad, u \u0127amest i\u0127rief tas-sena.", "Din kienet l-offerta ta' Selumjel bin Surisaddaj.", "Fis-sitt jum ressaq l-offerta tieg\u0127u l-prin\u010bep ta' wlied Gad, Eljasaf bin Deg\u0127wel.", "\u0120ieb platt tal-fidda ji\u017cen mija u tletin xekel; ba\u010bil tal-fidda ji\u017cen sebg\u0127in xekel daqskemm jiswa x-xekel tas-santwarju, it-tnejn mimlijin bis-smid im\u0127allat bi\u017c-\u017cejt g\u0127all-offerta tal-qmu\u0127; bieqja tad-deheb ti\u017cen g\u0127axar xwiekel mimlija bl-in\u010bens ifu\u0127; g\u0127o\u0121ol, muntun, \u0127aruf ta' dik is-sena g\u0127as-sagrifi\u010b\u010bju tal-\u0127ruq; bodbod g\u0127as-sagrifi\u010b\u010bju tal-purifikazzjoni; u g\u0127as-sagrifi\u010b\u010bju tas-sliem: \u017cew\u0121 baqriet, \u0127ames imtaten, \u0127ames bdabad, u \u0127amest i\u0127rief tas-sena.", "Din kienet l-offerta ta' Eljasaf bin Deg\u0127wel.", "Fis-seba' jum ressaq l-offerta tieg\u0127u l-prin\u010bep ta' wlied Efrajm, Elisama bin G\u0127ammi\u0127ud.", "\u0120ieb platt tal-fidda ji\u017cen mija u tletin xekel; ba\u010bil tal-fidda ji\u017cen sebg\u0127in xekel daqskemm jiswa x-xekel tas-santwarju, it-tnejn mimlijin bis-smid im\u0127allat bi\u017c-\u017cejt g\u0127all-offerta tal-qmu\u0127; bieqja tad-deheb ti\u017cen g\u0127axar xwiekel mimlija bl-in\u010bens ifu\u0127; g\u0127o\u0121ol, muntun, \u0127aruf ta' dik is-sena g\u0127as-sagrifi\u010b\u010bju tal-\u0127ruq; bodbod g\u0127as-sagrifi\u010b\u010bju tal-purifikazzjoni; u g\u0127as-sagrifi\u010b\u010bju tas-sliem: \u017cew\u0121 baqriet, \u0127ames imtaten, \u0127ames bdabad, u \u0127amest i\u0127rief tas-sena.", "Din kienet l-offerta ta' Elisama bin G\u0127ammi\u0127ud.", "Fit-tmien jum ressaq l-offerta tieg\u0127u l-prin\u010bep ta' wlied Manassi, Gamaljel bin Peda\u0127sur.", "\u0120ieb platt tal-fidda ji\u017cen mija u tletin xekel; ba\u010bil tal-fidda ji\u017cen sebg\u0127in xekel daqskemm jiswa x-xekel tas-santwarju, it-tnejn mimlijin bis-smid im\u0127allat bi\u017c-\u017cejt g\u0127all-offerta tal-qmu\u0127; bieqja tad-deheb ti\u017cen g\u0127axar xwiekel mimlija bl-in\u010bens ifu\u0127; g\u0127o\u0121ol, muntun, \u0127aruf ta' dik is-sena g\u0127as-sagrifi\u010b\u010bju tal-\u0127ruq; bodbod g\u0127as-sagrifi\u010b\u010bju tal-purifikazzjoni; u g\u0127as-sagrifi\u010b\u010bju tas-sliem: \u017cew\u0121 baqriet, \u0127ames imtaten, \u0127ames bdabad, u \u0127amest i\u0127rief tas-sena.", "Din kienet l-offerta ta' Gamaljel bin Peda\u0127sur.", "Fid-disa' jum ressaq l-offerta tieg\u0127u l-prin\u010bep ta' wlied Benjamin, Abidan bin Gideg\u0127oni.", "\u0120ieb platt tal-fidda ji\u017cen mija u tletin xekel; ba\u010bil tal-fidda ji\u017cen sebg\u0127in xekel daqskemm jiswa x-xekel tas-santwarju, it-tnejn mimlijin bis-smid im\u0127allat bi\u017c-\u017cejt g\u0127all-offerta tal-qmu\u0127; bieqja tad-deheb ti\u017cen g\u0127axar xwiekel mimlija bl-in\u010bens ifu\u0127; g\u0127o\u0121ol, muntun, \u0127aruf ta' dik is-sena g\u0127as-sagrifi\u010b\u010bju tal-\u0127ruq; bodbod g\u0127as-sagrifi\u010b\u010bju tal-purifikazzjoni; u g\u0127as-sagrifi\u010b\u010bju tas-sliem: \u017cew\u0121 baqriet, \u0127ames imtaten, \u0127ames bdabad, u \u0127amest i\u0127rief tas-sena.", "Din kienet l-offerta ta' Abidan bin Gideg\u0127oni.", "Fl-g\u0127axar jum ressaq l-offerta tieg\u0127u l-prin\u010bep ta' wlied Dan, A\u0127ig\u0127e\u017cer bin G\u0127ammisaddaj.", "\u0120ieb platt tal-fidda ji\u017cen mija u tletin xekel; ba\u010bil tal-fidda ji\u017cen sebg\u0127in xekel daqskemm jiswa x-xekel tas-santwarju, it-tnejn mimlijin bis-smid im\u0127allat bi\u017c-\u017cejt g\u0127all-offerta tal-qmu\u0127; bieqja tad-deheb ti\u017cen g\u0127axar xwiekel mimlija bl-in\u010bens ifu\u0127; g\u0127o\u0121ol, muntun, \u0127aruf ta' dik is-sena g\u0127as-sagrifi\u010b\u010bju tal-\u0127ruq; bodbod g\u0127as-sagrifi\u010b\u010bju tal-purifikazzjoni; u g\u0127as-sagrifi\u010b\u010bju tas-sliem: \u017cew\u0121 baqriet, \u0127ames imtaten, \u0127ames bdabad, u \u0127amest i\u0127rief tas-sena.", "Din kienet l-offerta ta' A\u0127ig\u0127e\u017cer bin G\u0127ammisaddaj.", "Fil-\u0127dax-il jum ressaq l-offerta tieg\u0127u l-prin\u010bep ta' wlied Aser, Pagg\u0127ijel bin G\u0127okran.", "\u0120ieb platt tal-fidda ji\u017cen mija u tletin xekel; ba\u010bil tal-fidda ji\u017cen sebg\u0127in xekel daqskemm jiswa x-xekel tas-santwarju, it-tnejn mimlijin bis-smid im\u0127allat bi\u017c-\u017cejt g\u0127all-offerta tal-qmu\u0127; bieqja tad-deheb ti\u017cen g\u0127axar xwiekel mimlija bl-in\u010bens ifu\u0127; g\u0127o\u0121ol, muntun, \u0127aruf ta' dik is-sena g\u0127as-sagrifi\u010b\u010bju tal-\u0127ruq; bodbod g\u0127as-sagrifi\u010b\u010bju tal-purifikazzjoni; u g\u0127as-sagrifi\u010b\u010bju tas-sliem: \u017cew\u0121 baqriet, \u0127ames imtaten, \u0127ames bdabad, u \u0127amest i\u0127rief tas-sena.", "Din kienet l-offerta ta' Pagg\u0127ijel bin G\u0127okran.", "Fit-tnax-il jum ressaq l-offerta tieg\u0127u l-prin\u010bep ta' wlied Naftali, A\u0127ira bin G\u0127enan.", "\u0120ieb platt tal-fidda ji\u017cen mija u tletin xekel; ba\u010bil tal-fidda ji\u017cen sebg\u0127in xekel daqskemm jiswa x-xekel tas-santwarju; it-tnejn mimlijin bis-smid im\u0127allat bi\u017c-\u017cejt g\u0127all-offerta tal-qmu\u0127: bieqja tad-deheb ti\u017cen g\u0127axar xwiekel mimlija bl-in\u010bens ifu\u0127; g\u0127o\u0121ol, muntun, \u0127aruf ta' dik is-sena g\u0127as-sagrifi\u010b\u010bju tal-\u0127ruq; bodbod g\u0127as-sagrifi\u010b\u010bju tal-purifikazzjoni; u g\u0127as-sagrifi\u010b\u010bju tas-sliem: \u017cew\u0121 baqriet, \u0127ames imtaten, \u0127ames bdabad, u \u0127amest i\u0127rief tas-sena.", "Din kienet l-offerta ta' A\u0127ira bin G\u0127enan.", "Dawn kienu l-offerti tal-prin\u010bpijiet ta' I\u017crael dak in-nhar li kkonsagraw l-artal u \u017can\u017cnuh; tnax-il platt tal-fidda, tnax-il ba\u010bil tal-fidda, u tnax-il bieqja tad-deheb; kull platt tal-fidda kien ji\u017cen mija u tletin xekel; il-ba\u010bili tal-fidda kienu ji\u017cnu sebg\u0127in xekel kull wie\u0127ed; dawn il-fided kollha kienu ji\u017cnu elfejn u erba' mitt xekel tas-santwarju, tnax-il bieqja tad-deheb mimlija bl-in\u010bens ifu\u0127 ji\u017cnu g\u0127axar xwiekel il-wa\u0127da daqskemm jiswa x-xekel tas-santwarju, b'kollox mija u g\u0127oxrin xekel; baqar g\u0127as-sagrifi\u010b\u010bju tal-purifikazzjoni kien hemm: tnax-il g\u0127o\u0121ol, tnax-il muntun, tnax-il \u0127aruf tas-sena bl-offerta tag\u0127hom, tnax-il bodbod g\u0127as-sagrifi\u010b\u010bju tal-purifikazzjoni; baqar g\u0127as-sagrifi\u010b\u010bju tas-sliem, erbg\u0127a u g\u0127oxrin g\u0127o\u0121ol, sittin muntun, sittin bodbod u sittin \u0127aruf tas-sena.", "Dawn kienu l-offerti meta kien ikkonsagrat l-artal u \u017c\u017can\u017can.", "Meta Mos\u00e8 kien jid\u0127ol fit-tinda tal-laqg\u0127a biex jitkellem mal-Mulej kien jisma' l-le\u0127en jitkellem minn fuq l-g\u0127atu tal-arka tax-xhieda miktuba, minn bejn il-kerubini; u hekk kien ikellmu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.8", "bookref": "NUM.8", "text": ["U l-Mulej kellem lil Mos\u00e8 u qallu: \"Kellem lil Aron u g\u0127idlu: Meta ttella' l-imsieba\u0127, qis li s-seba' msieba\u0127 ikunu jiddu g\u0127al quddiem l-imnara.\"", "U Aron g\u0127amel hekk: tella' l-imsieba\u0127 u qeg\u0127edhom i\u0127arsu lejn in-na\u0127a ta' quddiem tal-imnara kif ordna l-Mulej lil Mos\u00e8.", "L-imnara kienet tad-deheb battut, il-bastun u l-frieg\u0127i kollox battut.", "Mos\u00e8 g\u0127amel l-imnara fuq il-mudell li wrieh il-Mulej.", "U l-Mulej kellem lil Mos\u00e8 u qallu: \"\u0126u l-Leviti minn fost ulied I\u017crael, u naddafhom.", "U hekk g\u0127andek tag\u0127mlilhom int u tnaddafhom: roxx fuqhom l-ilma g\u0127all-purifikazzjoni mill-\u0127tija; u jg\u0127addi l-mus tal-le\u0127ja minn fuq \u0121isimhom kollu, u ja\u0127slu \u0127wejji\u0121hom u hekk ikunu ndaf.", "Imbag\u0127ad jie\u0127du g\u0127o\u0121ol bl-offerta tal-qmu\u0127 mieg\u0127u tas-smid im\u0127allat bi\u017c-\u017cejt, u \u0127u g\u0127o\u0121ol ie\u0127or g\u0127as-sagrifi\u010b\u010bju tal-purifikazzjoni.", "Ressaq imbag\u0127ad il-Leviti quddiem it-tinda tal-laqg\u0127a, u laqqa' l-mi\u0121emg\u0127a kollha ta' wlied I\u017crael.", "\"U tressaq il-Leviti quddiem il-Mulej u wlied I\u017crael iqieg\u0127du idejhom fuq il-Leviti.", "U jressaq Aron, b\u0127ala offerta minn fost ulied I\u017crael, lil-Leviti quddiem il-Mulej, biex jibqg\u0127u jag\u0127mlu s-servizz tal-Mulej.", "Il-Leviti jqieg\u0127du idejhom fuq ras l-g\u0127o\u0121iela, imbag\u0127ad offrihom wie\u0127ed sagrifi\u010b\u010bju tal-purifikazzjoni, u ie\u0127or sagrifi\u010b\u010bju tal-\u0127ruq lill-Mulej g\u0127all-ma\u0127fra tal-Leviti.", "Imbag\u0127ad tqieg\u0127ed il-Leviti quddiem Aron u wliedu, u toffrihom u tressaqhom b\u0127ala offerta quddiem il-Mulej.", "U hekk tag\u0127\u017cel il-Leviti minn fost ulied I\u017crael, u l-Leviti jkunu tieg\u0127i.", "\"U wara dan kollu l-Leviti jid\u0127lu biex iservu fit-tinda tal-laqg\u0127a.", "Hekk inti tnaddafhom u tressaqhom b\u0127ala offerta, g\u0127aliex huma mog\u0127tija lili minn fost ulied I\u017crael, minflok kull min jitwieled l-ewwel minn mara; kull l-ewwel wild minn ulied I\u017crael \u0127adtu jien g\u0127alija.", "G\u0127ax tieg\u0127i hu l-ewwel wild ta' wlied I\u017crael, kemm jekk ikun bniedem, kemm bhima; minn mindu qtilt l-ewwel ulied fl-art tal-E\u0121ittu jien ikkonsagrajthom g\u0127alija; u \u0127adt lil-Leviti minflok l-ulied tal-ewwel minn fost ulied I\u017crael.", "U tajt il-Leviti lil Aron u lil uliedu minn fost ulied I\u017crael biex iservu minflok ulied I\u017crael fit-tinda tal-laqg\u0127a, u jitolbu g\u0127all-ma\u0127fra ta' wlied I\u017crael; u \u0127add ma jkun hemm minn ulied I\u017crael li jindarab hu u jersaq lejn is-santwarju.\"", "U Mos\u00e8 u Aron u l-\u0121emg\u0127a kollha ta' I\u017crael hekk g\u0127amlu mal-Leviti skont ma ordnalhom jag\u0127mlu mag\u0127hom il-Mulej.", "Il-Leviti n\u0127aslu bl-ilma tal-purifikazzjoni, \u0127aslu \u0127wejji\u0121hom, u Aron offriehom lill-Mulej u talab il-ma\u0127fra g\u0127alihom biex inaddafhom.", "Imbag\u0127ad il-Leviti da\u0127lu biex jag\u0127mlu s-servizz tag\u0127hom fit-tinda tal-laqg\u0127a \u0127dejn Aron u wliedu.", "Mos\u00e8 g\u0127amel mag\u0127hom skont ma ordnalu l-Mulej dwar il-Leviti.", "U l-Mulej kellem lil Mos\u00e8 u qallu: \"Din hi l-li\u0121i tal-Leviti; minn \u0127amsa u g\u0127oxrin sena 'l fuq jid\u0127lu g\u0127ax-xog\u0127ol fis-servizz tat-tinda tal-laqg\u0127a; u mal-\u0127amsin sena jieqfu mix-xog\u0127ol fis-servizz u ma ja\u0127dmux aktar.", "Jista' wie\u0127ed jg\u0127in lil \u0127utu huma u jag\u0127mlu l-g\u0127assa fit-tinda tal-laqg\u0127a, imma ma jag\u0127milx xog\u0127ol.", "Hekk g\u0127andek tqassam ix-xog\u0127ol tal-Leviti.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.9", "bookref": "NUM.9", "text": ["Il-festa tal-G\u0127id fis-Sinaj", "Fit-tieni sena mill-\u0127ru\u0121 tag\u0127hom mill-E\u0121ittu, fl-ewwel xahar, kellem il-Mulej lil Mos\u00e8 fid-de\u017cert tas-Sinaj u qallu: \"Jag\u0127mlu wlied I\u017crael l-G\u0127id fi \u017cmienu.", "Tag\u0127mluh f'\u0127inu, fl-erbatax ta' dan ix-xahar bejn in\u017cul ix-xemx u d-dlam, tag\u0127mluh skont il-li\u0121ijiet u r-riti tieg\u0127u.\"", "Mos\u00e8 qal lil ulied I\u017crael biex jag\u0127mlu l-G\u0127id.", "U g\u0127amlu l-G\u0127id fl-erbatax tal-ewwel xahar, bejn in\u017cul ix-xemx u d-dlam, fid-de\u017cert tas-Sinaj, skont ma ordna l-Mulej lil Mos\u00e8; hekk g\u0127amlu wlied I\u017crael.", "Kien hemm xi nies li kienu mni\u0121\u0121sa min\u0127abba bniedem mejjet, u ma setg\u0127ux jag\u0127mlu l-G\u0127id dak in-nhar, u resqu \u0127dejn Mos\u00e8 u Aron f'dak il-jum.", "U dawn in-nies qalulu: \"A\u0127na mni\u0121\u0121sa min\u0127abba bniedem mejjet.", "G\u0127aliex g\u0127andna nkunu m\u010ba\u0127\u0127din milli noffru s-sagrifi\u010b\u010bju lill-Mulej f'waqtu ma' wlied I\u017crael?\"", "U Mos\u00e8 we\u0121ibhom: \"Stennew biex nara x'jordna l-Mulej dwarkom.\"", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Kull min ikun imni\u0121\u0121es min\u0127abba mejjet jew ikun fi vja\u0121\u0121 'il bog\u0127od, intom jew ta' warajkom, g\u0127andu jag\u0127mel l-G\u0127id f'\u0121ie\u0127 il-Mulej.", "Jag\u0127mlu fit-tieni xahar, f'in\u017cul ix-xemx, jieklu bil-\u0127ob\u017c a\u017c\u017cmu u l-\u0127axix morr.", "Ma j\u0127allu xejn g\u0127al filg\u0127odu, u ma jiksru ebda g\u0127adma minnu.", "Jag\u0127mlu kollox skont ir-rit tal-G\u0127id.", "I\u017cda min ikun safi, u ma jkunx fi vja\u0121\u0121 'il bog\u0127od, u jibqa' ma jag\u0127milx l-G\u0127id, jinqata' minn ma' niesu g\u0127ax ma jkunx ressaq l-offerta lill-Mulej f'waqtha; dan il-bniedem jitg\u0127abba bil-pi\u017c tal-\u0127tija tieg\u0127u.", "Il-barrani li jkun jg\u0127ix mag\u0127kom, jekk ikun irid, jag\u0127mel l-G\u0127id f'\u0121ie\u0127 il-Mulej skont ir-rit tal-G\u0127id.", "Li\u0121i wa\u0127da, sew g\u0127all-barrani, sew g\u0127al wie\u0127ed mill-pajji\u017c.\"", "Is-s\u0127aba tan-nar", "Dak in-nhar li waqqfu t-tabernaklu, s\u0127aba ksiet it-tinda tax-xhieda miktuba, u filg\u0127axija waqfet fuq it-tinda qisha nar sa filg\u0127odu.", "U kienet dejjem hekk: binhar kienet tg\u0127attiha s\u0127aba, u billejl kienet tidher b\u0127an-nar.", "Kull meta s-s\u0127aba kienet tog\u0127la minn fuq it-tinda, minnufih ulied I\u017crael kienu jitilqu, u fejn kienet isserra\u0127 is-s\u0127aba, hemm kienu jieqfu wlied I\u017crael.", "Ulied I\u017crael, mela, kienu jimxu meta jordnalhom il-Mulej, u jieqfu meta jg\u0127idilhom il-Mulej.", "U kemm kienet iddum wieqfa s-s\u0127aba fuq it-tinda, daqshekk ie\u0127or kienu jdumu wieqfa.", "Sakemm is-s\u0127aba kienet iddum fuq it-tinda, ulied I\u017crael kienu j\u0127arsu l-li\u0121i tal-Mulej, u ma ji\u010b\u010baqilqux.", "\u0120ieli s-s\u0127aba kienet iddum fuq it-tinda g\u0127al ftit jiem; skont ma kien jg\u0127idilhom il-Mulej kienu jieqfu, u skont ma kien jordnalhom il-Mulej kienu jimxu.", "Ximindaqqiet kien ji\u0121ri li s-s\u0127aba kienet iddum wieqfa minn filg\u0127axija sa filg\u0127odu; kienet tog\u0127la filg\u0127odu, u huma kienu ji\u010b\u010baqilqu; jew inkella \u0121ieli kienet tieqaf jum u lejl, imbag\u0127ad kienet ter\u0121a' tog\u0127la, u huma kienu ji\u010b\u010baqilqu.", "Imqar jekk is-s\u0127aba kienet iddum wieqfa fuq it-tinda jumejn, xahar, jew sena, kienu jieqfu wkoll ulied I\u017crael, u ma kinux ji\u010b\u010baqilqu; imma meta kienet tintrefa' kienu jitilqu.", "G\u0127all-kelma tal-Mulej kienu jieqfu, u g\u0127all-kelma tieg\u0127u kienu ji\u010b\u010baqilqu; kienu j\u0127arsu t-twissijiet tal-Mulej li kien jag\u0127tihom permezz ta' Mos\u00e8."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.10", "bookref": "NUM.10", "text": ["It-trombi tal-fidda", "Il-Mulej kellem lil Mos\u00e8 u qallu: \"Ag\u0127mel \u017cew\u0121 trombi tal-fidda, tag\u0127milhom tal-metall battut, bihom issejja\u0127 il-\u0121emg\u0127a, u biex jerfg\u0127u l-kamp.", "Meta ddoqquhom it-tnejn, tin\u0121ema' quddiemek il-\u0121emg\u0127a kollha \u0127dejn il-bieb tat-tinda tal-laqg\u0127a; u meta ddoqqu b'wa\u0127da jin\u0121emg\u0127u \u0127dejk il-prin\u010bpijiet, il-kapijiet tal-eluf ta' I\u017crael.", "Meta ddoqquhom u j\u017car\u017cru, jerfg\u0127u l-kamp dawk tan-na\u0127a tal-Lvant; meta ddoqquhom g\u0127at-tieni darba jerfg\u0127u l-kamp dawk tan-na\u0127a tan-Nofsinhar.", "Mela d-daqq bi\u017c-\u017car\u017cir ikun sinjal biex titilqu, u d-daqq bla \u017car\u017cir biex tlaqqg\u0127u l-\u0121emg\u0127a.", "\"Idoqqu t-trombi wlied Aron, il-qassisin, u din tkun g\u0127alikom li\u0121i g\u0127al dejjem minn nisel g\u0127al nisel.", "Meta to\u0127or\u0121u g\u0127all-gwerra f'pajji\u017ckom kontra l-g\u0127adu li ja\u0127bat g\u0127alikom, iddoqqu t-trombi bi\u017c-\u017car\u017cir, u l-Mulej, Alla tag\u0127kom, jiftakar fikom, u je\u0127liskom mill-g\u0127edewwa tag\u0127kom.", "U fil-jiem tal-fer\u0127 u l-laqg\u0127at tag\u0127kom, fil-festi tal-ewwel tax-xahar, iddoqqu t-trombi intom u toffru s-sagrifi\u010b\u010bji tal-\u0127ruq tag\u0127kom, u toffru s-sagrifi\u010b\u010bji tas-sliem, u Alla tag\u0127kom jiftakar fikom.", "Jiena l-Mulej, Alla tag\u0127kom.\"", "It-tluq mis-Sinaj", "Fit-tieni sena, fit-tieni xahar, fl-g\u0127oxrin tax-xahar, is-s\u0127aba g\u0127oliet minn fuq it-tinda tax-xhieda miktuba.", "Ulied I\u017crael telqu g\u0127al triqthom mid-de\u017cert tas-Sinaj, u s-s\u0127aba waqfet fid-de\u017cert ta' Faran.", "Bdew jitilqu skont ma qalilhom il-Mulej permezz ta' Mos\u00e8.", "L-ewwel ma refg\u0127u l-istendard kienu wlied \u0120uda bil-qtajja' tag\u0127hom.", "Il-kap tal-qatg\u0127a tag\u0127hom kien Na\u0127son bin G\u0127amminadab; fuq il-qatg\u0127a ta' wlied Issakar kien hemm Natanjel bin Sug\u0127ar; fuq il-qatg\u0127a tat-trib\u00f9 ta' \u017bebulun kien hemm Elijab bin \u0126elon.", "U \u017carmaw it-tabernaklu, refg\u0127uh u telqu bih ulied Gersun u wlied Merari.", "Telaq imbag\u0127ad l-istendard tal-kamp ta' Ruben, skont il-qtajja' tag\u0127hom, u kien hemm kap tal-qatg\u0127a tag\u0127hom Elisur bin Sedewr.", "U fuq it-trib\u00f9 ta' wlied Simg\u0127on kien hemm Salamjel bin Surisaddaj.", "U fuq il-qatg\u0127a tat-trib\u00f9 ta' wlied Gad kien hemm Eljasaf bin Deg\u0127wel.", "Warajhom telqu l-Ke\u0127atin i\u0121orru t-tag\u0127mir imqaddes, b'mod li sa ma jaslu l-o\u0127rajn ikunu waqqfu t-tabernaklu.", "Imbag\u0127ad refg\u0127u l-istendard ulied Efrajm skont il-qtajja' tag\u0127hom; u fuq il-qatg\u0127a tag\u0127hom kien hemm Elisama bin G\u0127ammi\u0127ud.", "U fuq it-trib\u00f9 ta' wlied Manassi kien hemm Gamaljel bin Peda\u0127sur.", "U fuq il-qatg\u0127a tat-trib\u00f9 ta' Benjamin kien hemm Abidan bin Gideg\u0127oni.", "Imbag\u0127ad wara l-kampjiet kollha mexa l-istendard tal-kamp ta' wlied Dan bil-qtajja' kollha tag\u0127hom, u fuq il-qatg\u0127a tag\u0127hom kien hemm A\u0127ig\u0127e\u017cer bin G\u0127ammisaddaj.", "Fuq il-qatg\u0127a tat-trib\u00f9 ta' wlied Aser kien hemm Pagg\u0127ijel bin G\u0127okran.", "U fuq il-qatg\u0127a tat-trib\u00f9 ta' wlied Naftali kien hemm A\u0127ira bin G\u0127enan.", "U mxew ulied I\u017crael skont dan it-taqsim bil-qtajja' kollha tag\u0127hom.", "U Mos\u00e8 kellem lil \u0126obab bin Reg\u0127wel, \u0127atnu l-Midjanita, u qallu: \"A\u0127na se nitilqu lejn il-post li l-Mulej qalilna: 'Nag\u0127tihulkom'.", "Ejja mag\u0127na u a\u0127na nag\u0127mlulek il-\u0121id g\u0127ax il-Mulej wieg\u0127ed ir-risq lil I\u017crael.\"", "U wie\u0121eb: \"Le, ma ni\u0121ix, i\u017cda mmur lejn pajji\u017ci u art twelidi.\"", "U Mos\u00e8 qallu: \"La titlaqniex, g\u0127ax inti taf fejn nistg\u0127u nieqfu fid-de\u017cert, u tkun g\u0127alina ta' gwida.", "U jekk ti\u0121i mag\u0127na, a\u0127na naqsmu mieg\u0127ek il-\u0121id kollu li l-Mulej jag\u0127mel mag\u0127na.\"", "Imbag\u0127ad telqu minn \u0127dejn il-muntanja tal-Mulej , u damu miexja tlitt ijiem, u l-arka tal-patt tal-Mulej telqet tlitt ijiem mixi qabilhom biex issibilhom post g\u0127all-kamp.", "U s-s\u0127aba tal-Mulej kienet fuqhom binhar kull meta kienu jitilqu mill-kamp.", "Kull meta kienet ti\u010b\u010baqlaq l-arka Mos\u00e8 kien jg\u0127id:", "\"Qum, Ja\u0127weh,", "u jixterdu l-g\u0127edewwa tieg\u0127ek!", "u ja\u0127irbu minn quddiemek", "dawk li jobog\u0127duk!\"", "U meta kienet tieqaf:", "\"Strie\u0127, Mulej, fost l-eluf", "u l-eluf ta' I\u017crael.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.11", "bookref": "NUM.11", "text": ["It-tgemgim tal-poplu", "\u0120ara li l-poplu beda jgemgem u jsemma' l-ilmenti tieg\u0127u lill-Mulej.", "U l-Mulej semag\u0127hom, u xeg\u0127el bil-qilla, u bag\u0127tilhom in-nar, u \u0127arqilhom it-truf tal-kamp.", "U l-poplu g\u0127ajjat lil Mos\u00e8, u dan talab g\u0127alihom lill-Mulej, u n-nar intefa.", "U dak il-post semmewh Tabg\u0127era g\u0127ax qabad \u0121o nofshom nar il-Mulej.", "Il-manna", "U dik il-qabda nies li kienet mag\u0127hom kienet mikluba g\u0127all-ikel, u wlied I\u017crael ukoll bdew jibku u jg\u0127idu: \"Min se jitmag\u0127na l-la\u0127am?", "Niftakru l-\u0127ut li konna nieklu fl-E\u0121ittu b'xejn; il-\u0127jar, il-bettie\u0127, il-kurrat, il-basal, u t-tewm.", "U issa bil-\u0121u\u0127; g\u0127ajnejna ma jarawx \u0127lief il-manna.\"", "U l-manna kienet tixbah i\u017c-\u017cerrieg\u0127a tal-ko\u017cbor, u lewn ir-ra\u017ca.", "Il-poplu kien jixtered ji\u0121borha, u jlaqqtuha, u mbag\u0127ad jit\u0127nuha bil-mit\u0127na, jew jis\u0127quha fil-mehrie\u017c.", "Kienu jsajruha fil-borma u jag\u0127mluha ftajjar; u t-tog\u0127ma tag\u0127ha kienet b\u0127al tal-g\u0127a\u0121ina ma\u0127duma bi\u017c-\u017cejt.", "U meta billejl kienet taqa' n-nida fuq il-kamp, kienet taqa' mag\u0127ha l-manna wkoll.", "Mos\u00e8 sama' l-poplu jibki, familja familja, kul\u0127add f'bieb it-tinda tieg\u0127u.", "Il-Mulej xeg\u0127el b'qilla kbira, u Mos\u00e8 inkwieta.", "U Mos\u00e8 staqsa lill-Mulej: \"G\u0127ala inkwetajt il-qaddej tieg\u0127ek?", "Jaqaw ma sibtx grazzja quddiemek, biex g\u0127abbejtni bil-pi\u017c ta' dan il-poplu?", "Forsi jien \u0121ibt f'\u0121ufi dan il-poplu kollu?", "Forsi wellidtu jien biex tg\u0127idli: \u0120orru fi \u0127danek b\u0127alma l-imraddg\u0127a \u0121\u0121orr tarbija fi \u0127danha, sakemm twasslu fl-art li int \u0127lift li tag\u0127tiha lil missirijiethom?", "Mnejn se n\u0121ib jien il-la\u0127am biex nag\u0127tih lill-poplu kollu, li qeg\u0127din jibkuli u jg\u0127iduli: 'Ag\u0127tina la\u0127am x'nieklu.'", "Ma nifla\u0127x jien wa\u0127di l-pi\u017c ta' dan il-poplu kollu; tqil wisq g\u0127alija!", "Jekk int se timxi hekk mieg\u0127i, oqtolni, jekk sibt grazzja quddiemek, u ma narax id-deni tieg\u0127i.\"", "U l-Mulej qal lil Mos\u00e8: \"I\u0121borli sebg\u0127in mill-anzjani ta' I\u017crael li int taf li huma xju\u0127 u g\u0127andhom il-\u0127ila li jiggvernaw, u laqqag\u0127hom fit-tinda tal-laqg\u0127a, u hemm joqog\u0127du mieg\u0127ek.", "U jien nin\u017cel u nitkellem mieg\u0127ek hemmhekk, u nie\u0127u mill-ispirtu li hemm fik, u nqieg\u0127du fihom, u huma jaqsmu mieg\u0127ek il-pi\u017c ta' dan il-poplu, u ma terfg\u0127ux int wa\u0127dek.", "\"Imbag\u0127ad tg\u0127id lill-poplu: Tqaddsu g\u0127all-g\u0127ada, u intom tieklu l-la\u0127am, g\u0127aliex il-biki tag\u0127kom wasal f'widnejn il-Mulej meta intom g\u0127edtu: Min se jitmag\u0127na l-la\u0127am?", "Kemm konna sewwa fl-E\u0121ittu!", "Il-Mulej se jag\u0127tikom la\u0127am x'tieklu.", "Ma jkollkomx x'tieklu g\u0127al jum wie\u0127ed, anqas g\u0127al jumejn, anqas g\u0127al \u0127amsa, anqas g\u0127al g\u0127axra, u anqas g\u0127al g\u0127oxrin biss, imma g\u0127al xahar s\u0127i\u0127, sakemm jo\u0127ro\u0121 minn imnifsejkom u jdardarkom, g\u0127ax stmellejtu lill-Mulej li qieg\u0127ed f'nofskom, u bkejtu quddiemu u g\u0127edtu: 'G\u0127alfejn \u0127ari\u0121na mill-E\u0121ittu?' \"", "U Mos\u00e8 wie\u0121eb: \"Sitt mitt elf ra\u0121el fih dan il-poplu li jien \u0121o nofsu!", "U inti tg\u0127idli, 'Ag\u0127tihom jieklu l-la\u0127am g\u0127al xahar s\u0127i\u0127!'", "Se jkun bi\u017c\u017cejjed g\u0127alihom jekk noqtlu n-nag\u0127a\u0121 u l-baqar?", "Jekk ni\u0121bru l-\u0127ut kollu tal-ba\u0127ar ikun bi\u017c\u017cejjed?\"", "U l-Mulej wie\u0121eb lil Mos\u00e8: \"Jaqaw ma tla\u0127\u0127aqx id il-Mulej; issa tara jekk isse\u0127\u0127lekx il-kelma tieg\u0127i.\"", "U Mos\u00e8 \u0127are\u0121, u kellem lill-poplu u qalilhom kliem il-Mulej, u \u0121abar is-sebg\u0127in ra\u0121el mill-anzjani tal-poplu u qeg\u0127edhom madwar it-tinda.", "Il-Mulej ni\u017cel fi s\u0127aba jkellem lil Mos\u00e8, u \u0127a mill-ispirtu li kellu fih, u tah lis-sebg\u0127in xi\u0127; u \u0121ara li, hekk kif l-ispirtu qag\u0127ad fuqhom, bdew jipprofetizzaw, imma ma ssuktawx .", "Issa fil-kamp kien baqa' \u017cew\u0121t ir\u0121iel, wie\u0127ed jismu Eldad u l-ie\u0127or Medad, u fuqhom ukoll ni\u017cel l-ispirtu.", "Hekk dawn \u0121ew mag\u0127duda mal-mag\u0127\u017culin g\u0127ax, g\u0127alkemm ma marrux fit-tinda, bdew jipprofetizzaw fil-kamp.", "Dlonk mar wie\u0127ed \u017cag\u0127\u017cug\u0127 jg\u0127arraf b'dan lil Mos\u00e8, u qallu: \"Eldad u Medad qeg\u0127din jipprofetizzaw fil-kamp.\"", "U \u0120o\u017cw\u00e8 bin Nun, li minn \u010bkunitu kien qaddej ta' Mos\u00e8, qabad u qal: \"Sidi Mos\u00e8, t\u0127allihomx aktar.\"", "I\u017cda Mos\u00e8 wie\u0121bu: \"Jaqaw qieg\u0127ed tg\u0127ir min\u0127abba fija?", "Jalla l-poplu tal-Mulej ikun kollu profeti, u jalla l-Mulej iqieg\u0127ed fuqhom l-ispirtu tieg\u0127u!\"", "Imbag\u0127ad Mos\u00e8 n\u0121abar fil-kamp, hu u x-xju\u0127 ta' I\u017crael.", "U l-Mulej qajjem ri\u0127, li \u0121arr quddiemu s-summien mill-ba\u0127ar lejn il-kamp u xerridhom mal-kamp fuq medda ta' jum mixi minn na\u0127a u medda ta' jum mixi min-na\u0127a l-o\u0127ra, dawramejt, f'g\u0127oli ta' dirg\u0127ajn minn fuq wi\u010b\u010b l-art.", "U l-poplu g\u0127adda l-jum s\u0127i\u0127 u l-lejl kollu u l-g\u0127ada kollu ji\u0121bor is-summien, u l-inqas li wie\u0127ed \u0121abar kien g\u0127axart igzuz.", "Imbag\u0127ad ferrxuhom madwar il-kamp.", "Kien g\u0127ad g\u0127andhom il-la\u0127am bejn snienhom, u anqas kienu g\u0127adhom kiluh, meta l-Mulej inkorla g\u0127all-poplu u laqtu b'qerda kbira.", "U semmew dak il-post: Kibrot\u0127attawa, g\u0127aliex hemm difnu 'l dawk li mietu bil-klubija li kellhom g\u0127all-ikel.", "Imbag\u0127ad il-poplu telaq minn Kibrot\u0127attawa g\u0127al \u0126aserot u waqaf hemm."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.12", "bookref": "NUM.12", "text": ["Mirjam u Aron kontra Mos\u00e8", "Mirjam u Aron gergru kontra Mos\u00e8 min\u0127abba l-mara minn Kus, g\u0127ax kien \u0127a b'martu wa\u0127da minn Kus.", "U huma qalu: \"Jaqaw il-Mulej lil Mos\u00e8 biss kellem?", "Ma kellimx lilna wkoll?\"", "U l-Mulej semag\u0127hom.", "Mos\u00e8 kien bniedem umli, l-aktar umli fost il-bnedmin li hawn fuq wi\u010b\u010b l-art.", "U l-Mulej minnufih qal lil Mos\u00e8, lil Aron u lil Mirjam: \"O\u0127or\u0121u t-tlieta li intom lejn it-tinda tal-laqg\u0127a.\"", "U \u0127ar\u0121u t-tlieta li kienu.", "U ni\u017cel il-Mulej fil-kolonna tas-s\u0127ab, u qag\u0127ad fil-bieb tat-tinda u sejja\u0127 lil Aron u lil Mirjam, u resqu t-tnejn, u qalilhom:", "\"Isimg\u0127u kliemi:", "Jekk xi \u0127add minnkom ikun profeta,", "Jiena l-Mulej nidhirlu f'vi\u017cjoni,", "u nkellmu fil-\u0127olm.", "Mhux hekk ma' Mos\u00e8 il-qaddej tieg\u0127i,", "il-bniedem li fdajtlu dari.", "Jien inkellmu wi\u010b\u010b imb wi\u010b\u010b;", "inkellmu mhux bix-xbihat", "imma bid-dieher;", "u jara s-sura tal-Mulej.", "Kif, mela, ma b\u017cajtux titkellmu kontra Mos\u00e8, il-qaddej tieg\u0127i?\"", "U l-Mulej xeg\u0127el bil-qilla g\u0127alihom, u telaq.", "Kienet g\u0127adha anqas biss telg\u0127et is-s\u0127aba minn fuq it-tinda, meta Mirjam inksiet bil-\u0121diem, bajda b\u0127as-sil\u0121; Aron \u0127ares lejn Mirjam, u raha kollha \u0121diem.", "U Aron qal lil Mos\u00e8: \"Nitolbok, ja sidi, la t\u0127alliniex nitg\u0127abbew bil-pi\u017c tad-dnub, li a\u0127na tbellahna biex g\u0127amilna.", "T\u0127allihiex qisha xi \u0127a\u0121a mwielda mejta minn \u0121uf ommha, b'\u0121isimha nofsu mittiekel.\"", "U Mos\u00e8 g\u0127ajjat quddiem il-Mulej u qal: \"O Alla nitolbok, fejjaqha.\"", "U l-Mulej wie\u0121eb lil Mos\u00e8: \"Li kieku missierha be\u017cqilha f'wi\u010b\u010bha, ma kinetx tibqa' mrieg\u0127xa bil-mist\u0127ija g\u0127al sebat ijiem?", "Mela \u0127alli ting\u0127alaq g\u0127al sebat ijiem barra l-kamp, imbag\u0127ad ter\u0121g\u0127u tilqg\u0127uha f'nofskom.\"", "G\u0127alhekk Mirjam ing\u0127alqet barra l-kamp g\u0127al sebat ijiem, u l-poplu ma \u010b\u010baqlaqx qabel ma re\u0121g\u0127et in\u0121iebet lura.", "Imbag\u0127ad il-poplu telaq minn \u0126aserot u waqqfu l-kamp fid-de\u017cert ta' Faran."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.13", "bookref": "NUM.13", "text": ["L-ispiji f'art Kang\u0127an", "Il-Mulej kellem lil Mos\u00e8 u qallu: \"Ibg\u0127at xi r\u0121iel jitkixxfu l-art ta' Kang\u0127an li jien se nag\u0127ti lil ulied I\u017crael.", "Ibg\u0127at wie\u0127ed minn kull trib\u00f9 ta' missirijiethom.", "Ilkoll mill-kapijiet fosthom.\"", "U Mos\u00e8 bag\u0127athom mid-de\u017cert ta' Faran, skont ma qallu l-Mulej, kollha nies li kienu kapijiet ta' wlied I\u017crael.", "Dawn kienu ismijiethom:", "Sammug\u0127ha bin \u017bakkur mit-trib\u00f9 ta' Ruben; Safat bin \u0126ori mit-trib\u00f9 ta' Simg\u0127on; Kaleb bin \u0120efunni mit-trib\u00f9 ta' \u0120uda: Igal bin \u0120u\u017ceppi mit-trib\u00f9 ta' Issakar; \u0126oseg\u0127a bin Nun mit-trib\u00f9 ta' Efrajm; Palti bin Rafu mit-trib\u00f9 ta' Benjamin; Gaddijel bin Sudi mit-trib\u00f9 ta' \u017bebulun; Gaddi bin Susi mit-trib\u00f9 ta' Manassi minn nisel \u0120u\u017ceppi; G\u0127ammijel bin Gemalli mit-trib\u00f9 ta' Dan; Settur bin Mikiel mit-trib\u00f9 ta' Aser; Na\u0127bi bin Vofsi mit-trib\u00f9 ta' Naftali; Gewel bin Maki mit-trib\u00f9 ta' Gad.", "Dawn huma l-ismijiet ta' dawk li Mos\u00e8 bag\u0127at jitkixxfu l-art; u lil \u0126oseg\u0127a bin Nun, Mos\u00e8 semmieh \u0120o\u017cw\u00e8 .", "Mos\u00e8 bag\u0127athom jitkixxfu l-art ta' Kang\u0127an u qalilhom: \"Itilg\u0127u min-Negeb, u itilg\u0127u qalb l-g\u0127oljiet.", "Araw l-art x'inhi u n-nies li jg\u0127ammru fiha; jekk humiex f'sa\u0127\u0127ithom jew dg\u0127ajfa; jekk humiex ftit jew \u0127afna; jekk l-art li jg\u0127ammru hijiex art tajba jew \u0127a\u017cina; u liema huma l-ibliet li jg\u0127ixu fihom; humiex miftu\u0127a jew mag\u0127luqa bis-swar; jekk l-art hijiex g\u0127ammiela jew \u0127awlija; fihiex si\u0121ar jew le.", "Ag\u0127mlu l-\u0127ila u \u0127udu mill-frott tal-art.\"", "Kien \u017cmien il-bikri tal-g\u0127eneb.", "U telg\u0127u u tkixxfu l-art, mid-de\u017cert ta' Sin sa Re\u0127ob, in-na\u0127a tad-da\u0127la ta' \u0126amat.", "Telg\u0127u min-Negeb u waslu sa \u0126ebron, fejn kienu A\u0127iman, Sesaj, Talmaj, ulied G\u0127anak.", "\u0126ebron kienet inbniet seba' snin qabel Sog\u0127an fl-E\u0121ittu.", "Meta waslu fil-wied ta' Eskol, qatg\u0127u minn hemm ferg\u0127a b'g\u0127anqud g\u0127eneb, u refg\u0127uh fuq lasta bejn tnejn; qatg\u0127u wkoll ir-rummien u t-tin.", "U l-post sej\u0127ulu Na\u0127al-eskol , b'tifkira tal-g\u0127anqud li qatg\u0127u minn hemm ulied I\u017crael.", "Re\u0121g\u0127u lura mit-tkixxif tal-art wara erbg\u0127in jum.", "Malli waslu marru g\u0127and Mos\u00e8 u Aron u l-\u0121emg\u0127a kollha ta' I\u017crael fid-de\u017cert ta' Faran f'Kades.", "U qalulhom b'kollox, lilhom u lill-\u0121emg\u0127a kollha ta' I\u017crael, u wrewhom il-frott tal-art.", "Irrakkuntawlu kulma raw, u qalu: \"Morna fl-art li intom bg\u0127attuna nitkixxfu, u tassew tnixxi \u0127alib u g\u0127asel; u dan hu l-frott tag\u0127ha; i\u017cda n-nies li joqog\u0127du fiha huma nies ta' sa\u0127\u0127a, u l-ibliet mag\u0127luqa bis-swar u kbar \u0127afna.", "Hemm rajna 'l ulied G\u0127anak ; l-G\u0127amalekin li jg\u0127ammru fin-Negeb; il-\u0126ittin, il-\u0120ebusin, l-Amurrin li jg\u0127ammru fuq l-g\u0127oljiet; u l-Kang\u0127anin li jg\u0127ammru n-na\u0127a tal-ba\u0127ar u max-xtut tal-\u0120ordan.\"", "Kaleb sikket il-poplu quddiem Mos\u00e8 u qalilhom: \"Infittxu nitilg\u0127u, u ne\u0127duha f'idejna.", "Nistg\u0127u nirb\u0127uha g\u0127ax nifil\u0127u g\u0127aliha.\"", "U l-ir\u0121iel li telg\u0127u mieg\u0127u qalu: \"Ma nistg\u0127ux na\u0127btu g\u0127al poplu jifla\u0127 aktar minna.\"", "U xerrdu xnieg\u0127a \u0127a\u017cina fuq l-art li marru jitkixxfu lil ulied I\u017crael, u qalulhom: \"L-art, li d\u0127alna fiha biex nitkixxfuha, tibla' lil kull min imur jg\u0127ammar fiha, u l-popli kollha li rajna f'nofsha huma razza ta' nies twal.", "Hemm rajna l-\u0121ganti (ulied G\u0127anak \u0121ejjin mill-\u0121ganti) u \u0127assejna ru\u0127na b\u0127al \u0121radijiet u hekk deherna a\u0127na f'g\u0127ajnejhom.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.14", "bookref": "NUM.14", "text": ["Ir-rewwixta", "U l-\u0121emg\u0127a kollha ta' I\u017crael refg\u0127et le\u0127inha u nfexxet tg\u0127ajjat; u l-poplu g\u0127adda dak il-lejl jibki.", "L-I\u017craelin kollha gemgmu kontra Mos\u00e8 u Aron, u l-mi\u0121emg\u0127a kollha qaltilhom: \"Mhux li mitna fl-art tal-E\u0121ittu!", "Jew f'dan id-de\u017cert!", "G\u0127alfejn se jda\u0127\u0127alna l-Mulej f'dan il-pajji\u017c, biex ninqerdu bix-xabla?", "In-nisa tag\u0127na u wliedna se je\u0127duhomlna bi pri\u017ca.", "Ma jkunx a\u0127jar g\u0127alina li ner\u0121g\u0127u lura lejn l-E\u0121ittu?\"", "U qalu lil xulxin: \"Nag\u0127\u017clu mexxej, u ner\u0121g\u0127u lura lejn l-E\u0121ittu!\"", "Imbag\u0127ad Mos\u00e8 u Aron intefg\u0127u wi\u010b\u010bhom fl-art quddiem il-mi\u0121emg\u0127a kollha ta' wlied I\u017crael.", "U \u0120o\u017cw\u00e8 bin Nun, u Kaleb bin \u0120efunni, li kienu fost dawk li marru jitkixxfu l-pajji\u017c, \u010barrtu \u0127wejji\u0121hom, u kellmu lill-mi\u0121emg\u0127a kollha ta' wlied I\u017crael u qalulhom: \"Il-pajji\u017c, li a\u0127na morna nitkixxfuh, hu art tajba bil-bosta.", "Jekk jiffavorina l-Mulej \u017cgur li jda\u0127\u0127alna f'din l-art, u jag\u0127tihielna: hi art li tnixxi \u0127alib u g\u0127asel.", "Biss la te\u0127duhiex kontra l-Mulej, u la tib\u017cg\u0127ux mill-poplu tal-pajji\u017c, g\u0127ax b\u0127all-\u0127ob\u017c nikluhom, \u0127ilithom t\u0127allihom.", "Il-Mulej mag\u0127na, la tib\u017cg\u0127ux minnhom.\"", "Il-korla tal-Mulej", "Imma l-\u0121emg\u0127a kollha wie\u0121bet billi riedet t\u0127a\u0121\u0121arhom.", "I\u017cda l-glorja tal-Mulej dehret fuq it-tinda tal-laqg\u0127a quddiem ulied I\u017crael kollha.", "U l-Mulej qal lil Mos\u00e8: \"Kemm se jdum je\u0127odha kontra tieg\u0127i dan il-poplu!", "Kemm se jdumu ma jafdawx fija, minkejja s-sinjali li g\u0127amilt f'nofshom?", "Nidrobhom bil-pesta; no\u0127ro\u0121hom mill-wirt, u nag\u0127mel minnek \u0121ens kbir u b'sa\u0127\u0127tu aktar minnhom.\"", "U Mos\u00e8 qal lill-Mulej: \"Jekk jisimg\u0127u b'dan l-E\u0121izzjani, xi jg\u0127idu wara li int \u0127ri\u0121t lil dan il-poplu bil-qawwa tieg\u0127ek minn \u0121o nofshom?", "U n-nies ukoll, li jg\u0127ammru f'din l-art, semg\u0127u li inti qieg\u0127ed f'nofs dan il-poplu, li jarak wi\u010b\u010b imb wi\u010b\u010b u li s-s\u0127aba tieg\u0127ek qieg\u0127da fuqu, u li inti timxi quddiemu f'kolonna ta' s\u0127ab binhar u f'kolonna tan-nar billejl.", "Jekk int toqtolhom f'daqqa b\u0127al bniedem wie\u0127ed, il-\u0121nus li semg\u0127u b'a\u0127barek jg\u0127idu: 'Il-Mulej ma g\u0127andux \u0127ila jwassal lil dan il-poplu fl-art li weg\u0127edhom, u g\u0127alhekk qeridhom fid-de\u017cert.'", "U issa, Sidi, \u0127a jidher il-kobor tal-qawwa tieg\u0127ek b\u0127alma tkellimt u g\u0127edt: 'Il-Mulej tqil biex jinkorla, u kbir fit-tjieba; ja\u0127fer il-\u0127a\u017cen u d-dnub, g\u0127alkemm ma j\u0127allihx bla kastig, u jikkastiga dnub il-missirijiet f'uliedhom sat-tielet u r-raba' \u0121enerazzjoni.'", "A\u0127fer, mela, nitolbok, il-\u0127a\u017cen ta' dan il-poplu, skont il-kobor tat-tjieba tieg\u0127ek, b\u0127alma ssaportejtu mill-E\u0121ittu sa hawn.\"", "Il-kastig", "Il-Mulej wie\u0121bu: \"Jien na\u0127fer skont kliemek.", "Imma daqs kemm hu minnu li jien \u0127aj u l-art timtela bil-glorja tal-Mulej, daqshekk ie\u0127or in-nies kollha li raw il-glorja tieg\u0127i u s-sinjali li g\u0127amilt fl-E\u0121ittu u d-de\u017cert, u li g\u0127axar darbiet \u0121arrbuni u ma semg\u0127ux kliemi, \u0127add minn dawk kollha li \u0127aduha kontra tieg\u0127i ma jara l-art li jien weg\u0127edt lil missirijiethom; imma l-qaddej tieg\u0127i Kaleb, li kellu spirtu ie\u0127or fih minn dak tal-poplu tieg\u0127u, u mexa g\u0127alkollox warajja, inwasslu fl-art li mar fiha u jiritha n-nisel tieg\u0127u.", "\u0126alli jibqg\u0127u jg\u0127ammru fil-wied l-G\u0127amalekin u l-Kang\u0127anin; imma g\u0127ada intom dawru wi\u010b\u010bkom u er\u0121g\u0127u lura lejn id-de\u017cert mit-triq tal-Ba\u0127ar tal-Qasab.\"", "U l-Mulej kellem lil Mos\u00e8 u lil Aron u qalilhom: \"Kemm se ddum din il-\u0121emg\u0127a \u0127a\u017cina tgemgem kontrija?", "Jien smajt it-tgemgim ta' wlied I\u017crael kontra tieg\u0127i.", "G\u0127idilhom: 'Daqs kemm jien \u0127aj - l-oraklu tal-Mulej - nag\u0127mlilkom kif g\u0127edtuli f'widnejja.", "F'dan id-de\u017cert jaqg\u0127u l-katavri tag\u0127kom, intom ilkoll li kontu mag\u0127dudin minn g\u0127oxrin sena 'l fuq, li gemgimtu kontra tieg\u0127i.", "Ma tid\u0127lux fl-art li jien erfajt idi u \u0127lift li nserra\u0127kom fiha, \u0127lief Kaleb bin \u0120efunni u \u0120o\u017cw\u00e8 bin Nun.", "U t-tfal i\u017c-\u017cg\u0127ar tag\u0127kom, li intom \u0127sibtu li se je\u0127odhomlkom \u0127addie\u0127or bi pri\u017ca, inda\u0127\u0127alhom fl-art li intom stmellejtuha, u jgawduha huma.", "U l-i\u0121sma tag\u0127kom jaqg\u0127u mejta f'dan id-de\u017cert.", "U wliedkom jibqg\u0127u ji\u0121\u0121errew fid-de\u017cert g\u0127al erbg\u0127in sena, u j\u0127allsu l-\u0127tija tal-infedelt\u00e0 tag\u0127kom sakemm jintemmu l-katavri tag\u0127kom fid-de\u017cert.", "I\u0121\u0121orru fuq spallejkom il-kastig ta' \u0127tijietkom g\u0127al erbg\u0127in sena, sena g\u0127al kull jum li domtu titkixxfu l-art.", "Hekk tkunu tafu li stmellejtkom.", "Jiena, il-Mulej, tkellimt: hekk nag\u0127mel lil din i\u010b-\u010borma nies \u0127\u017ciena li ftiehmu kontra tieg\u0127i.", "Jintemmu fid-de\u017cert, u hemm imutu.\"", "U l-ir\u0121iel li Mos\u00e8 kien bag\u0127at jitkixxfu l-art, u meta re\u0121g\u0127u lura xewwxu l-\u0121emg\u0127a kollha kontrih billi xerrdu xnieg\u0127a kontra din l-art, dawn l-ir\u0121iel li \u0127ar\u0121u x-xnieg\u0127a \u0127a\u017cina fuq l-art, mietu midruba quddiem il-Mulej.", "Minn fost in-nies li marru jitkixxfu l-art baqg\u0127u \u0127ajjin biss \u0120o\u017cw\u00e8 bin Nun u Kaleb bin \u0120efunni.", "It-telfa ta' I\u017crael", "Mos\u00e8 g\u0127arraf b'dan kollu lil ulied I\u017crael, u l-poplu g\u0127ela g\u0127all-a\u0127\u0127ar.", "U qamu filg\u0127odu kmieni, u telg\u0127u fuq il-qu\u010b\u010bata tal-muntanja, u bdew jg\u0127idu: \"Hawn a\u0127na, dnibna; nitilg\u0127u lejn il-post li l-Mulej qalilna.\"", "U Mos\u00e8 qalilhom: \"G\u0127ala se tiksru l-ordni tal-Mulej?", "Xejn ma jiswielkom.", "Titilg\u0127ux, g\u0127aliex il-Mulej mhux f'nofskom, li ma jmorrux jeg\u0127lbukom l-g\u0127edewwa tag\u0127kom.", "G\u0127aliex hemm l-G\u0127amalekin u l-Kang\u0127anin kontra tag\u0127kom, u jeqirdukom bix-xabla g\u0127ax intom er\u0121ajtu lura mill-Mulej, u issa l-Mulej mhux mag\u0127kom.\"", "I\u017cda huma webbsu rashom u baqg\u0127u telg\u0127in fuq il-muntanja; imma l-arka tal-patt tal-Mulej u Mos\u00e8 ma \u010b\u010baqilqux mill-kamp.", "U ni\u017clu l-G\u0127amalekin u l-Kang\u0127anin li kienu joqog\u0127du fuq il-muntanja, darbuhom u farrkuhom sa \u0126orma ."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.15", "bookref": "NUM.15", "text": ["L-offerti u s-sagrifi\u010b\u010bji", "Il-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Meta tid\u0127lu fl-art li se nag\u0127tikom biex toqog\u0127du fiha, intom tag\u0127mlu offerti bil-\u0127ruq quddiem il-Mulej; sagrifi\u010b\u010bju tal-\u0127ruq, jew sagrifi\u010b\u010bju b'weg\u0127da jew xi offerta minn rajkom jew fil-festi tag\u0127kom; meta toffru sagrifi\u010b\u010bju, b'ri\u0127a tfu\u0127, mill-baqar jew min-nag\u0127a\u0121, min iressaq l-offerta quddiem il-Mulej g\u0127andu joffri l-g\u0127axar wa\u0127da ta' efa smid im\u0127allat bi kwart ta' \u0127inn \u017cejt.", "Meta toffri sagrifi\u010b\u010bju tal-\u0127ruq jew sagrifi\u010b\u010bju ie\u0127or i\u017c\u017cid kwart ta' \u0127inn inbid g\u0127al-libazzjoni ma' kull \u0127aruf; u ma' kull muntun toffri tnejn minn g\u0127axra ta' smid im\u0127allat ma' wa\u0127da minn tlieta ta' \u0127inn \u017cejt; u \u017c\u017cid wa\u0127da minn tlieta ta' \u0127inn inbid g\u0127al-libazzjoni.", "Hekk toffri ri\u0127a li tg\u0127axxaq quddiem il-Mulej.", "\"Meta toffri xi g\u0127o\u0121ol g\u0127as-sagrifi\u010b\u010bju tal-\u0127ruq, jew sagrifi\u010b\u010bju ie\u0127or b'weg\u0127da, jew sagrifi\u010b\u010bju tas-sliem lill-Mulej, mal-g\u0127o\u0121ol tag\u0127mel offerta ta' tlieta minn g\u0127axra ta' efa ta' smid im\u0127allat b'nofs \u0127inn \u017cejt, u mag\u0127ha toffri wkoll nofs \u0127inn inbid g\u0127al-libazzjoni.", "Dan hu sagrifi\u010b\u010bju tal-\u0127ruq b'ri\u0127a li tg\u0127axxaq lill-Mulej.", "\"Hekk g\u0127andkom tag\u0127mlu g\u0127al kull gendus, g\u0127al kull muntun, g\u0127al kull \u0127aruf, u g\u0127al kull gidi.", "Ikunu kemm ikunu l-vittmi li toffru, hekk g\u0127andkom tag\u0127mlu ma' kull wa\u0127da minnhom.", "Hekk g\u0127andu jag\u0127mel kull min hu mill-pajji\u017c kull meta joffri xi sagrifi\u010b\u010bju b'ri\u0127a li tg\u0127axxaq lill-Mulej.", "Il-barrani li jkun jg\u0127ammar f'nofskom jew xi \u0127addie\u0127or li jkun qieg\u0127ed f'nofskom matul i\u017c-\u017cminijiet, u jkun irid joffri sagrifi\u010b\u010bju tal-\u0127ruq b'ri\u0127a li tg\u0127axxaq lill-Mulej, g\u0127andu jag\u0127mel kif tag\u0127mlu intom.", "\"Li\u0121i wa\u0127da g\u0127all-\u0121emg\u0127a kollha tag\u0127kom u g\u0127all-barrani; li\u0121i g\u0127al dejjem g\u0127all-\u0121enerazzjonijiet kollha tag\u0127kom, sew g\u0127alikom sew g\u0127all-barrani, li jkun fostkom quddiem il-Mulej.", "Li\u0121i wa\u0127da u pre\u010bett wie\u0127ed g\u0127alikom u l-barrani li jkun jg\u0127ammar f'nofskom.\"", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Meta tid\u0127lu fl-art li jien se nda\u0127\u0127alkom fiha u tieklu minn \u0127ob\u017c l-art, terfg\u0127u offerta lill-Mulej.", "Mill-ewwel tal-g\u0127a\u0121na tag\u0127kom terfg\u0127u ftira, meta terfg\u0127u l-offerta mill-andar.", "Mill-ewwel tal-g\u0127a\u0121na tag\u0127kom terfg\u0127u u toffru lill-Mulej fil-\u0121enerazzjonijiet kollha tag\u0127kom.", "Offerta g\u0127ad-dnub b'aljenazzjoni", "\"U jekk bla ma tridu ma t\u0127arsux dawn il-li\u0121ijiet li l-Mulej ordna lil Mos\u00e8 - kulma ordnalkom il-Mulej permezz ta' Mos\u00e8 - minn dakinhar li kkmandakom il-Mulej u l-\u0121enerazzjonijiet kollha tag\u0127kom, jekk il-\u0121emg\u0127a tkun naqset bla ma riedet, toffri l-mi\u0121emg\u0127a kollha g\u0127o\u0121ol b'sagrifi\u010b\u010bju tal-\u0127ruq b'ri\u0127a li tog\u0127\u0121ob lill-Mulej, b'offerta u l-libazzjoni tieg\u0127u skont ir-rit, u bodbod b'sagrifi\u010b\u010bju tal-purifikazzjoni.", "U l-qassis jitlob ma\u0127fra g\u0127all-mi\u0121emg\u0127a kollha ta' wlied I\u017crael, u jkollhom il-ma\u0127fra, g\u0127ax dinbu bla ma riedu, u huma ressqu l-offerta tag\u0127hom tal-\u0127ruq quddiem il-Mulej, u sagrifi\u010b\u010bju tal-purifikazzjoni quddiem il-Mulej biex ipattu g\u0127all-aljenazzjoni tag\u0127hom.", "U hekk taqla' l-ma\u0127fra l-mi\u0121emg\u0127a kollha ta' wlied I\u017crael, u l-barrani, li jista' jkun hemm f'nofsha, g\u0127ax kienet aljenazzjoni tal-poplu kollu.", "\"Jekk wie\u0127ed biss ikun naqas bla ma ried, dan g\u0127andu joffri mog\u0127\u017ca ta' sena g\u0127all-purifikazzjoni.", "U l-qassis jitlob il-ma\u0127fra g\u0127al min ikun dineb bla ma ried quddiem il-Mulej, biex jaqla' l-ma\u0127fra, u hekk tin\u0127afirlu l-\u0127tija.", "Li\u0121i wa\u0127da jkollkom g\u0127al min jidneb bla ma jinteba\u0127, sew jekk ikun mill-pajji\u017c minn fost ulied I\u017crael, sew jekk ikun barrani f'nofskom.", "\"Imma jekk xi \u0127add mill-pajji\u017c, jew barrani, jag\u0127mel xi \u0127a\u0121a apposta b'wi\u010b\u010bu minn quddiem, dan jinqata' minn fost niesu, g\u0127ax ikun \u017cebla\u0127 lill-Mulej.", "G\u0127ax ikun maqdar il-kelma tal-Mulej u kiser il-li\u0121i tieg\u0127u, dan il-bniedem ikun imwarrab; u l-\u0127tija tkun tieg\u0127u.\"", "Ksur il-li\u0121i tas-Sibt", "\u0120ara li kienu wlied I\u017crael fid-de\u017cert, u sabu ra\u0121el li kien qieg\u0127ed ji\u0121bor il-\u0127atab f'jum is-Sibt.", "U dawk li sabuh ji\u0121bor il-\u0127atab \u0121ibuh quddiem Mos\u00e8 u Aron u l-\u0121emg\u0127a kollha.", "U qeg\u0127dulu l-g\u0127assa mieg\u0127u, g\u0127ax kienu g\u0127adhom ma qatg\u0127uhiex x'se jag\u0127mlu bih .", "U l-Mulej qal lil Mos\u00e8: \"Dan ir-ra\u0121el jag\u0127tuh il-mewt; t\u0127a\u0121\u0121ru l-\u0121emg\u0127a kollha barra l-kamp.\"", "U \u0127ar\u0121uh barra l-kamp u l-\u0121emg\u0127a kollha \u0127a\u0121\u0121ritu u miet, kif ordna l-Mulej lil Mos\u00e8.", "Il-\u0121miemen", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom li mil-lum 'il quddiem idendlu \u0121miemen fi truf l-imnatar tag\u0127hom, u jdendluhom mal-ponot tal-mantar b'qafla ka\u0127la.", "U dawn il-\u0121miemen iservu biex malli tarawhom tiftakru fil-li\u0121ijiet kollha tal-Mulej, u t\u0127arsuhom, u ma tintilfux wara qlubkom, u g\u0127ajnejkom ma ji\u0121bdukomx g\u0127a\u017c-\u017cina.", "Hekk tiftakru u tag\u0127mlu l-kmandamenti u tkunu mqaddsin g\u0127al Alla tag\u0127kom.", "\"Jiena l-Mulej, Alla tag\u0127kom, li \u0127ri\u0121tkom mill-art tal-E\u0121ittu biex inkun Alla tag\u0127kom.", "Jiena l-Mulej Alla tag\u0127kom.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.16", "bookref": "NUM.16", "text": ["Ir-rewwixta ta' Kora\u0127", "Kora\u0127 bin Is\u0127ar, bin Ke\u0127at, bin Levi, u Datan u Abiram, ulied Elijab, u On bin Pelet, ulied Ruben, qamu kontra Mos\u00e8 u mag\u0127hom kellhom mitejn u \u0127amsin ru\u0127 o\u0127ra minn ulied I\u017crael, mill-prin\u010bpijiet tal-\u0121emg\u0127a, li kienu jissej\u0127u g\u0127al-laqg\u0127at, kollha nies mag\u0127rufa.", "U n\u0121abru kontra Mos\u00e8 u Aron, u qalulhom: \"G\u0127andkom bi\u017c\u017cejjed fuq spallejkom: Il-\u0121emg\u0127a kollha huma kkonsagrati u f'nofshom hemm il-Mulej.", "G\u0127aliex tog\u0127lew fuq il-\u0121emg\u0127a tal-Mulej?\"", "Kif sama' dan Mos\u00e8 ntafa' wi\u010b\u010bu fl-art, u kellem lil Kora\u0127 u 'l s\u0127abu, u qalilhom: \"G\u0127ada l-Mulej jg\u0127arrafna min hu tieg\u0127u, u min hu l-bniedem ikkonsagrat, li l-Mulej iridu \u0127dejh, u lil min ikun g\u0127a\u017clu g\u0127alih iressqu lejh.", "Dan g\u0127andkom tag\u0127mlu, inti, Kora\u0127 u s\u0127abek ilkoll: \u0127udu \u010b-\u010bnieser, u g\u0127ada po\u0121\u0121u n-nar fihom u fuqu itfg\u0127u l-in\u010bens quddiem il-Mulej; u l-bniedem li jag\u0127\u017cel il-Mulej, dak ikun l-ikkonsagrat.", "Qeg\u0127din tippretendu \u017c-\u017cejjed, ulied Levi!\"", "U Mos\u00e8 qal ukoll lil Kora\u0127: \"Isimg\u0127uni wlied Levi: Forsi kienet xi \u0127a\u0121a \u017cg\u0127ira g\u0127alikom li Alla ta' I\u017crael g\u0127a\u017cilkom mill-\u0121emg\u0127a ta' I\u017crael, biex iressaqkom lejh biex isservu fit-tabernaklu tal-Mulej, u tkunu l-ministri tal-\u0121emg\u0127a biex taqduha?", "U g\u0127ax ressaqkom lejh, lilek u mieg\u0127ek lil \u0127utek, ulied Levi, l-o\u0127ra lkoll, issa qeg\u0127din tfittxu wkoll is-sa\u010berdozju?", "G\u0127alhekk int u l-klikka tieg\u0127ek g\u0127amiltu konfoffa kontra l-Mulej?", "U x'inhu Aron biex tgergru kontra tieg\u0127u?\"", "U Mos\u00e8 bag\u0127at isejja\u0127 lil Datan u 'l Abiram, ulied Eljab, u wie\u0121bu: \"Ma nitilg\u0127ux.", "Mhux bi\u017c\u017cejjed tellajtna minn art tnixxi \u0127alib u g\u0127asel biex \u0121ibtna mmutu f'dan id-de\u017cert, trid issa wkoll ta\u0127kem fuqna?", "Int ma \u0121ibtniex f'art tnixxi \u0127alib u g\u0127asel, lanqas raba' jew xi qasam dwieli li jkunu tag\u0127na ma tajtna.", "Ta\u0127seb li se taqla' g\u0127ajnejn dawn in-nies?", "A\u0127na ma ni\u0121ux.\"", "U Mos\u00e8 inkorla bis-s\u0127i\u0127 u qal lill-Mulej: \"Tag\u0127tix kas tal-offerta tag\u0127hom.", "Lanqas \u0127mar wie\u0127ed ma \u0127adt ming\u0127andhom, u ma g\u0127amilt deni lil \u0127add minnhom.\"", "U Mos\u00e8 qal lil Kora\u0127: \"Int u l-klikka tieg\u0127ek, ejjew g\u0127ada quddiem il-Mulej ma' Aron.", "\u0126udu \u010bensier, wie\u0127ed kull wie\u0127ed, po\u0121\u0121u l-in\u010bens, u ressqu quddiem il-Mulej il-mitejn u \u0127amsin \u010bensier, wie\u0127ed wie\u0127ed, int u Aron, kul\u0127add bi\u010b-\u010bensier tieg\u0127u.\"", "U kull wie\u0127ed \u0127a \u010b-\u010bensier tieg\u0127u, po\u0121\u0121ew in-nar fihom, u sawbu l-in\u010bens, u qag\u0127du bilwieqfa quddiem it-tinda tal-laqg\u0127a ma' Mos\u00e8 u Aron.", "U warajhom Kora\u0127 \u0121abar il-\u0121emg\u0127a kollha fi d\u0127ul it-tinda tal-laqg\u0127a; u dehret il-glorja tal-Mulej quddiem il-\u0121emg\u0127a kollha.", "U l-Mulej kellem lil Mos\u00e8 u 'l Aron, u qalilhom: \"Warrbu minn nofs din il-\u0121emg\u0127a, \u0127a neqridhom ilkoll f'salt wie\u0127ed.\"", "U ntefg\u0127u g\u0127al wi\u010b\u010bhom fl-art u qalu: \"Alla, Alla ta' ru\u0127 il-\u0127ajjin kollha, bniedem wie\u0127ed biss dineb, u tag\u0127dab int kontra l-\u0121emg\u0127a kollha?\"", "U l-Mulej kellem lil Mos\u00e8 u qallu: \"Kellem lill-\u0121emg\u0127a u g\u0127idilhom: Warrbu minn madwar it-tined ta' Kora\u0127, Datan u Abiram.\"", "Mos\u00e8 qam u mar lejn Datan u Abiram; u warajh marru l-anzjani ta' I\u017crael.", "Imbag\u0127ad kellem lill-\u0121emg\u0127a u qalilhom: \"Tbieg\u0127du mit-tined ta' dawn in-nies \u0127\u017ciena, u tmissu xejn minn tag\u0127hom, biex ma tinbarmux fid-dnubiet tag\u0127hom.\"", "U tbieg\u0127du minn madwar it-tined ta' Kora\u0127, Datan u Abiram: u Datan u Abiram \u0127ar\u0121u u qag\u0127du bilwieqfa fil-bieb tat-tined tag\u0127hom bin-nisa u t-tfal u t-trabi tag\u0127hom.", "U Mos\u00e8 qal: \"Issa minn dan tkunu tafu li l-Mulej bag\u0127atni biex nag\u0127mel kulma g\u0127amilt, u ma g\u0127amilt xejn minn rajja.", "Jekk dawn imutu b\u0127alma jmut kull bniedem, u jekk tmisshom ix-xorti li tmiss lil kull bniedem, ma jkunx bag\u0127atni l-Mulej.", "Imma jekk il-Mulej jag\u0127mel xi \u0127a\u0121a tal-g\u0127a\u0121eb, u tinfeta\u0127 l-art u tifta\u0127 l-art fommha, u tibla' lilhom u kulma g\u0127andhom, u jin\u017clu \u0127ajjin f'qieg\u0127 l-art, tkunu tafu li dawn in-nies \u0127aduha kontra l-Mulej.\"", "U \u0121ara li kif temm jg\u0127id dan il-kliem inqasmet l-art ta\u0127thom, fet\u0127et fommha, u belg\u0127et lilhom u l-familji tag\u0127hom u n-nies kollha li kienu ma' Kora\u0127 b'\u0121idhom b'kollox.", "U ni\u017clu \u0127ajjin huma u kulma kellhom f'qieg\u0127 l-art, ing\u0127alqet l-art fuqhom, u nqerdu minn nofs il-\u0121emg\u0127a.", "U l-I\u017craelin kollha li kienu madwarhom mal-g\u0127ajta tag\u0127hom \u0127arbu g\u0127ax qalu: \"Li ma tmurx tiblag\u0127na l-art mag\u0127hom.\"", "U \u0127are\u0121 nar ming\u0127and il-Mulej u qered il-mitejn u \u0127amsin ra\u0121el li kienu offrew l-in\u010bens."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.17", "bookref": "NUM.17", "text": ["Il-Mulej kellem lil Mos\u00e8 u qallu: \"G\u0127id lil Elg\u0127a\u017car bin Aron, il-qassis, biex jie\u0127u \u010b-\u010bnieser minn \u0121on-nar, u jarmi n-nar li hemm fihom, g\u0127aliex huma kkonsagrati.", "U \u010b-\u010bnieser ta' dawn in-nies li dinbu bi \u0127sara g\u0127alihom, intom tag\u0127mluhom pjan\u010bi tal-battut biex jiksu l-artal bihom, g\u0127ax dawn kienu offerti lill-Mulej, u huma kkonsagrati , u hekk jibqg\u0127u sinjal g\u0127al ulied I\u017crael.\"", "U Elg\u0127a\u017car, il-qassis, \u0127a \u010b-\u010bnieser tal-bron\u017c li kienu offrew in-nies li n\u0127arqu, u huma g\u0127amluhom pjan\u010bi biex jiksu l-artal bihom, u hekk ulied I\u017crael jiftakru li ma g\u0127andu jersaq ebda profan, li mhux min-nisel ta' Aron, biex ja\u0127raq l-in\u010bens quddiem il-Mulej, li ma jmurx ji\u0121rilu b\u0127al Kora\u0127 u s\u0127abu, b\u0127alma ordna l-Mulej permezz ta' Mos\u00e8.", "It-tixwixa tal-poplu", "L-g\u0127ada l-\u0121emg\u0127a kollha ta' wlied I\u017crael bdew igemgmu kontra Mos\u00e8 u Aron u jg\u0127idu: \"Intom qtiltu l-poplu tal-Mulej.\"", "U l-\u0121emg\u0127a kollha n\u0121abret kontra Mos\u00e8 u Aron, u dawn dawru wi\u010b\u010bhom lejn it-tinda tal-laqg\u0127a, u minnufih ksietha s-s\u0127aba u dehret il-glorja tal-Mulej.", "U \u0121ew Mos\u00e8 u Aron quddiem it-tinda tal-laqg\u0127a, u l-Mulej kellem lil Mos\u00e8 u qallu: \"Warrbu minn nofs din il-\u0121emg\u0127a \u0127alli jien neqridhom f'salt wie\u0127ed.\"", "U huma nxte\u0127tu g\u0127al wi\u010b\u010bhom fl-art.", "U Mos\u00e8 qal lil Aron: \"Aqbad i\u010b-\u010bensier, u po\u0121\u0121i fih in-nar mill-artal, ix\u0127et l-in\u010bens, u mur malajr lejn il-\u0121emg\u0127a, u itlob ma\u0127fra g\u0127alihom, g\u0127aliex \u0127ar\u0121et il-qilla tal-Mulej, u beda l-fla\u0121ell.\"", "U Aron \u0127a \u010b-\u010bensier b\u0127alma qallu Mos\u00e8, mar f'nofs il-\u0121emg\u0127a, u ra li l-fla\u0121ell kien di\u0121\u00e0 beda f'nofs il-poplu.", "Imbag\u0127ad xe\u0127et l-in\u010bens, u talab ma\u0127fra g\u0127all-poplu.", "U hu waqaf bejn il-mejtin u l-\u0127ajjin, sakemm intemm il-fla\u0121ell.", "U \u0121ara li l-mejtin b'dan il-fla\u0121ell la\u0127qu l-erbatax-il elf u seba' mija, minbarra dawk li kienu mietu qabel min\u0127abba Kora\u0127.", "U malli waqaf il-fla\u0121ell Aron ra\u0121a' lura \u0127dejn Mos\u00e8, \u0127dejn il-bieb tat-tinda tal-laqg\u0127a.", "Il-\u0127atar ta' Aron", "U l-Mulej kellem lil Mos\u00e8 u qallu: \"Kellem lil ulied I\u017crael, u \u0127u \u0127atar minn kull dar , wie\u0127ed minn kull prin\u010bep ta' trib\u00f9, tnax-il wie\u0127ed b'kollox; u kull wie\u0127ed jikteb ismu fuqu.", "Isem Aron tiktbu fuq il-\u0127atar ta' Levi, g\u0127ax ikollhom \u0127atar wie\u0127ed g\u0127al kull prin\u010bep ta' trib\u00f9.", "U tqeg\u0127edhom fit-tinda tal-laqg\u0127a quddiem ix-xhieda fejn jiena niltaqa' mag\u0127kom.", "U ji\u0121ri li l-\u0127atar tal-bniedem li jien na\u0127tar, iwarrad, u hekk insikket it-tgemgim ta' madwari, li wlied I\u017crael qeg\u0127din igemgmu kontra tag\u0127kom.\"", "U Mos\u00e8 kellem lil ulied I\u017crael, u l-prin\u010bpijiet tag\u0127hom tawh ilkoll \u0127atar g\u0127al kull prin\u010bep ta' trib\u00f9, skont id-djar tag\u0127hom, tnax-il \u0127atar b'kollox; u l-\u0127atar ta' Aron kien f'nofshom.", "U Mos\u00e8 qieg\u0127ed l-o\u0127tra quddiem il-Mulej fit-tinda tax-xhieda miktuba.", "U \u0121ara li l-g\u0127ada Mos\u00e8 da\u0127al fit-tinda tal-laqg\u0127a, u hemm hu l-\u0127atar ta' Aron tat-trib\u00f9 ta' Levi kien \u0127are\u0121 ir-rimi, feta\u0127 i\u017c-\u017cahar u g\u0127amel lew\u017c misjur.", "Mos\u00e8 mbag\u0127ad \u0127are\u0121 l-o\u0127tra kollha minn quddiem il-Mulej, u \u0121iebhom quddiem ulied I\u017crael, u rawhom, u kull wie\u0127ed \u0127a l-\u0127atar tieg\u0127u.", "U l-Mulej qal lil Mos\u00e8: \"Er\u0121a' qieg\u0127ed il-\u0127atar ta' Aron quddiem ix-xhieda miktuba biex i\u017c\u017commu b\u0127ala sinjal g\u0127al dawk li jmieru, u hekk jieqaf it-tgemgim tag\u0127hom kontra tieg\u0127i u ma jmutux.\"", "U Mos\u00e8 g\u0127amel kif ordnalu l-Mulej, u hekk g\u0127amel.", "U wlied I\u017crael qalu lil Mos\u00e8: \"A\u0127na se mmutu, ninqerdu, u nintemmu lkoll.", "G\u0127ax kull min jersaq lejn it-tinda tal-Mulej imut.", "Jaqaw g\u0127andna mmutu lkoll?\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.18", "bookref": "NUM.18", "text": ["L-obbligi u d-drittijiet tal-Leviti", "U l-Mulej qal lil Aron: \"Int u wliedek, u dar missierek, terfg\u0127u l-pi\u017c tad-dnubiet fis-santwarju ; u int u wliedek mieg\u0127ek terfg\u0127u l-pi\u017c tad-dnubiet tas-sa\u010berdozju tag\u0127kom.", "U 'l \u0127utek ukoll mit-trib\u00f9 ta' Levi, mit-trib\u00f9 ta' missierek, tressaqhom mieg\u0127ek biex jaqduk meta int u wliedek tkunu quddiem it-tinda tax-xhieda miktuba.", "U jaqduk u jservuk f'dak kollu li g\u0127andu x'jaqsam mat-tinda, i\u017cda m'g\u0127andhomx jersqu lejn il-\u0127wejje\u0121 ikkonsagrati jew lejn l-artal, inkella jmutu, huma u intom mag\u0127hom.", "Iservu lilek, u jservu f'dak kollu li g\u0127andu x'jaqsam mat-tinda tal-laqg\u0127a, fis-servizz kollu li g\u0127andu x'jaqsam mat-tinda, u ebda profan m'g\u0127andu jersaq \u0127dejkom.", "Tie\u0127du \u0127sieb is-santwarju, u s-servizz tal-artal, u ma jkunx hemm aktar g\u0127adab kontra wlied I\u017crael.", "U, arawni, jiena \u0127adt il-Leviti \u0127utkom minn fost ulied I\u017crael, li tawhom lilkom b\u0127ala offerta lill-Mulej biex iservu fit-tinda tal-laqg\u0127a.", "Int u wliedek mieg\u0127ek tag\u0127mlu d-dmirijiet tag\u0127kom ta' qassisin f'kulma g\u0127andu x'jaqsam mal-artal u 'l \u0121ewwa mill-velu; dan is-servizz hu rigal li nag\u0127tihulkom mas-sa\u010berdozju tag\u0127kom, u l-profan li jersaq ikun \u0127aqqu l-mewt.\"", "U l-Mulej kellem lil Aron: \"Arani, jien nag\u0127tik li tie\u0127u \u0127sieb kulma joffruli; kulma jikkonsagraw ulied I\u017crael, nag\u0127tih lilek min\u0127abba l-konsagrazzjoni tieg\u0127ek, u lil uliedek bi dritt g\u0127al dejjem.", "Dan hu li jmissek mill-b\u010bejje\u010b l-aktar qaddisa mhux ma\u0127ruqa: kulma jag\u0127tu b'offerta u kull sagrifi\u010b\u010bju g\u0127all-purifikazzjoni u kull sagrifi\u010b\u010bju ta' radd il-\u0127ajr, li jrodduli b\u0127ala \u0127a\u0121a qaddisa, ikun tieg\u0127ek u ta' wliedek.", "Tikluh f'post l-aktar qaddis, u jieklu minnu l-ir\u0121iel kollha; tkun \u0127a\u0121a qaddisa g\u0127alik.", "U jkun tieg\u0127ek dan ukoll: nag\u0127tik kulma jittie\u0127ed mill-offerti tag\u0127hom, minn kulma jg\u0127ollu b'offerta wlied I\u017crael quddiemi, nag\u0127tih lilek u lil uliedek, subien u bniet, bi dritt g\u0127al dejjem; jista' jiekol minnu kull min ikun safi f'darek.", "Nag\u0127tik l-a\u0127jar ta\u017c-\u017cejt, tal-inbid, tal-qam\u0127, tal-bikri li jag\u0127tu lill-Mulej.", "Il-frott tal-ewwel tal-art tag\u0127hom li j\u0121ib lill-Mulej, ikun tieg\u0127ek; jista' jiekol minnhom kull min ikun safi f'darek.", "Kull \u0127a\u0121a f'I\u017crael, li tkun iddedikata lil Alla, tkun g\u0127alik.", "\"Kull xorta tal-ewwel wild ta' mara li joffru wlied I\u017crael lill-Mulej, kemm tal-bnedmin, kemm tal-bhejjem, ikunu tieg\u0127ek.", "I\u017cda qis li jinfeda l-ewwel tal-bnedmin, u l-ewwel tal-bhima mni\u0121\u0121sa.", "Int tir\u010bievi l-flus tal-fidwa, wara xahar mit-twelid, bil-\u0127las ta' \u0127ames xwiekel tal-fidda daqs kemm jiswa xekel tas-santwarju, li jsarraf g\u0127oxrin gera.", "Imma l-ewwel wild tal-baqar, tan-nag\u0127a\u0121 u tal-mog\u0127o\u017c t\u0127allihomx jifduh, g\u0127ax dawn huma sagri.", "Int ixxerred demmhom fuq l-artal, u ta\u0127raq xa\u0127amhom bin-nar b'ri\u0127a tfu\u0127 quddiem il-Mulej.", "La\u0127amhom ikun tieg\u0127ek, is-sidra tat-tixjir u s-sieq tal-lemin ikunu tieg\u0127ek.", "L-offerti tal-\u0127wejje\u0121 sagri li wlied I\u017crael joffru lill-Mulej, nag\u0127tihom lilek, u lil uliedek, subien u bniet, bi dritt g\u0127al dejjem.", "Dan hu patt g\u0127al dejjem, li ma jit\u0127assarx bejnek u bejn il-Mulej u bejn uliedek ukoll.\"", "Il-Mulej sehem Aron u l-Leviti", "U l-Mulej qal lil Aron: \"Int ma jkollok ebda wirt f'arthom u ma jkollok ebda sehem minnha f'nofshom.", "Jien sehmek u wirtek f'nofs ulied I\u017crael.", "\"Lil ulied Levi tajthom b'wirt l-g\u0127exur kollha ta' I\u017crael, bi \u0127las g\u0127ax-xog\u0127ol li g\u0127andhom fis-servizz fit-tinda tal-laqg\u0127a.", "U hekk ulied I\u017crael ma jersqux i\u017cjed lejn it-tinda tal-laqg\u0127a, li ma jaqg\u0127ux ta\u0127t il-piena tal-mewt.", "Imiss lil-Leviti li jservu fit-tinda tal-laqg\u0127a, u huma jkunu responsabbli g\u0127aliha; li\u0121i g\u0127all-\u0121enerazzjonijiet kollha tag\u0127kom li g\u0127ad ji\u0121u; u ma jkollhom ebda wirt.", "G\u0127alhekk jien tajt lil ulied Levi d-dritt g\u0127all-g\u0127exur li joffru wlied I\u017crael lill-Mulej; g\u0127alhekk g\u0127edtilhom: Ma jkollhomx wirt f'nofs ulied I\u017crael.\"", "Il-Mulej kellem lil Mos\u00e8 u qallu: \"Kellem lil-Leviti u g\u0127idilhom: Meta tir\u010bievu l-g\u0127exur ming\u0127and ulied I\u017crael, li jien tajtkom id-dritt li tie\u0127du ming\u0127andhom b'wirtkom, erfg\u0127u minnu offerta lill-Mulej, l-g\u0127exur tal-g\u0127exur.", "L-offerta tag\u0127kom titqies b\u0127allikieku kienet tal-qam\u0127 \u0121ej dritt mill-andar u b\u0127all-g\u0127asir \u0121ej dritt mill-mag\u0127sar.", "Hekk tag\u0127mlu intom ukoll l-offerta tag\u0127kom lill-Mulej mill-g\u0127exur li tir\u010bievu ming\u0127and ulied I\u017crael, u din l-offerta lill-Mulej tag\u0127tuha lil Aron, il-qassis.", "Minn kull \u0127a\u0121a li joffrulkom, intom g\u0127andkom terfg\u0127u offerta lill-Mulej, l-a\u0127jar mill-a\u0127jar tag\u0127ha, u tikkonsagrawha.", "U g\u0127idilhom ukoll: Meta terfg\u0127u l-a\u0127jar tal-offerta, din titqisilkom b\u0127allikieku \u0121ejja dritt mill-andar jew mill-mag\u0127sar.", "Tistg\u0127u tikluha kullimkien, intom u nieskom, g\u0127ax hi l-\u0127las g\u0127as-servizz tag\u0127kom fit-tinda tal-laqg\u0127a.", "Meta tag\u0127tu l-a\u0127jar tal-offerti li tir\u010bievu, ma taqg\u0127ux fid-dnub, u ma tkasbrux l-offerti sagri ta' wlied I\u017crael, u ma tmutux.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.19", "bookref": "NUM.19", "text": ["Il-purifikazzjoni tal-imni\u0121\u0121es", "Il-Mulej kellem lil Mos\u00e8 u lil Aron u qalilhom: \"Dan hu l-kmandament tal-li\u0121i li ordna l-Mulej, u qal: Kellem lil ulied I\u017crael u g\u0127idilhom i\u0121ibulek baqra \u0127amra, qawwija u s\u0127i\u0127a, bla ebda difett, li qatt ma refg\u0127et il-madmad.", "Intom tag\u0127tuha lil Elg\u0127a\u017car, il-qassis, u dan jo\u0127ro\u0121ha barra l-kamp, u hemm joqtluha quddiemu.", "Elg\u0127a\u017car, il-qassis, imbag\u0127ad ibill sebg\u0127u f'demmha, u jroxxu fuq in-na\u0127a tat-tinda tal-laqg\u0127a g\u0127al seba' darbiet.", "Imbag\u0127ad ja\u0127arqu l-baqra quddiem g\u0127ajnejh: il-\u0121ild, il-la\u0127am, id-demm, u l-\u0127mie\u0121 tag\u0127ha.", "\"Il-qassis jaqbad injama ta\u010b-\u010bedru, \u017cuf, u \u0127ajt a\u0127mar skarlatt, u jix\u0127ethom \u0121ol-\u0127u\u0121\u0121ie\u0121a tal-baqra.", "Imbag\u0127ad il-qassis ja\u0127sel \u0127wej\u0121u u \u0121ismu bl-ilma, u wara jid\u0127ol fil-kamp, u jibqa' mni\u0121\u0121es sa filg\u0127axija.", "U min ikun \u0127araq il-baqra ja\u0127sel \u0127wej\u0121u u \u0121ismu bl-ilma, u jibqa' mni\u0121\u0121es sa filg\u0127axija.", "\"Imbag\u0127ad xi \u0127add li jkun nadif ji\u0121bor l-irmied tal-baqra, u jie\u0127du barra l-kamp f'post nadif, u jerfg\u0127uh g\u0127all-\u0121emg\u0127a ta' wlied I\u017crael biex jag\u0127mlu l-ilma g\u0127all-purifikazzjoni ritwali, g\u0127ax dan hu sagrifi\u010b\u010bju g\u0127all-purifikazzjoni.", "Min ikun \u0121abar l-irmied tal-baqra ja\u0127sel \u0127wej\u0121u, u jibqa' mni\u0121\u0121es sa filg\u0127axija.", "Din tkun il-li\u0121i g\u0127al dejjem g\u0127al ulied I\u017crael, u g\u0127all-barrani li jg\u0127ammar f'nofshom.", "\"Kull min imiss \u0121isem ta' bniedem mejjet, jibqa' mni\u0121\u0121es g\u0127al sebat ijiem; jitnaddaf b'dak l-ilma fit-tielet u s-seba' jum, u jkun nadif, u jekk ma jitnaddafx fit-tielet u s-seba' jum, ma jkunx nadif.", "\"Min imiss katavru - il-\u0121isem ta' bniedem mejjet - u ma jitnaddafx, ini\u0121\u0121es l-g\u0127amara tal-Mulej u dan il-bniedem ikun maqtug\u0127 minn I\u017crael, g\u0127ax l-ilma tal-purifikazzjoni ma jkunx issawwab fuqu, u jibqa' mni\u0121\u0121es, g\u0127ax l-in\u0121iesa tibqa' fuqu.", "\"Din hi l-li\u0121i g\u0127al meta bniedem imut fit-tinda: kull min jid\u0127ol fl-g\u0127arix u kulma jkun hemm fl-g\u0127arix ikun imni\u0121\u0121es g\u0127al sebat ijiem.", "Kull re\u010bipjent miftu\u0127, bla g\u0127atu marbut fuqu, ikun imni\u0121\u0121es.", "U kull min imiss fil-bera\u0127 tar-raba' lil xi \u0127add maqtul bis-sejf jew li miet wa\u0127du, xi g\u0127adam ta' bniedem jew xi qabar, ikun imni\u0121\u0121es g\u0127al sebat ijiem.", "\"U jie\u0127du g\u0127al dan l-imni\u0121\u0121es mill-irmied tal-vittma ma\u0127ruqa g\u0127all-purifikazzjoni u fuqha jsawbu ilma \u0121ieri f'xi \u0127a\u0121a tal-fu\u0127\u0127ar.", "Imbag\u0127ad xi \u0127add nadif jie\u0127u \u017c-\u017cuf f'idejh, ibillu fl-ilma, u jroxxu fuq l-g\u0127arix, u t-tag\u0127mir kollu fih, u n-nies li jkunu fih, u fuq dak li jkun mess xi g\u0127adam, jew xi wie\u0127ed maqtul, jew xi mejjet li jkun miet wa\u0127du, jew xi qabar.", "Il-bniedem nadif iroxx fuq l-imni\u0121\u0121es fit-tielet u fis-seba' jum, u meta jkun naddfu fis-seba' jum, dan ja\u0127sel \u0127wej\u0121u u jin\u0127asel fl-ilma, u filg\u0127axija jkun nadif.", "Il-bniedem li jkun tni\u0121\u0121es u ma tnaddafx ikun maqtug\u0127 mill-\u0121emg\u0127a, g\u0127ax ikun ni\u0121\u0121es is-santwarju tal-Mulej, g\u0127ax ma jkunux sawbu fuqu l-ilma tal-purifikazzjoni, u g\u0127alhekk baqa' mni\u0121\u0121es.", "Din tkun li\u0121i g\u0127al dejjem g\u0127alihom: dak li jkun sawwab l-ilma tal-purifikazzjoni ja\u0127sel \u0127wej\u0121u, u min ikun mess l-ilma tal-purifikazzjoni jibqa' mni\u0121\u0121es sa filg\u0127axija; u kulma jmiss il-bniedem imni\u0121\u0121es ikun imni\u0121\u0121es, u l-bniedem li jkun messu jibqa' mni\u0121\u0121es sa filg\u0127axija."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.20", "bookref": "NUM.20", "text": ["Ulied I\u017crael je\u0127duha kontra l-Mulej", "U l-\u0121emg\u0127a kollha ta' wlied I\u017crael waslu fid-de\u017cert ta' Sin fl-ewwel xahar , u l-poplu waqaf f'Kades; u mietet Mirjam u difnuha hemm.", "Billi ma kienx hemm ilma g\u0127all-poplu, in\u0121abru kontra Mos\u00e8 u Aron.", "Il-poplu \u0127adha ma' Mos\u00e8 u qalulu: \"Mhux li mitna meta nqerdu \u0127utna quddiem il-Mulej.", "G\u0127ala \u0121ibtu l-poplu tal-Mulej f'dan id-de\u017cert, biex immutu hawn a\u0127na u l-bhejjem tag\u0127na?", "G\u0127ala tellajtuna mill-E\u0121ittu biex \u0121ibtuna f'post mill-ag\u0127ar b\u0127al dan, fejn ma jikber xejn, la qmu\u0127, la tin, la dwieli, la rummien; u lanqas ma fih ilma tax-xorb.\"", "U Mos\u00e8 u Aron telqu minn quddiem il-\u0121emg\u0127a tal-poplu u marru \u0127dejn il-bieb tat-tinda tal-laqg\u0127a, inxte\u0127tu wi\u010b\u010bhom fl-art u dehritilhom il-glorja tal-Mulej.", "U l-Mulej kellem lil Mos\u00e8 u qallu: \"\u0126u l-\u0127atar, u i\u0121bor il-\u0121emg\u0127a, int u \u0127uk Aron, u kellmu quddiemhom lill-blata, u din tag\u0127ti l-ilma tag\u0127ha; u hekk int to\u0127or\u0121ilhom l-ilma mill-blata, u tisqi lill-\u0121emg\u0127a u l-bhejjem tag\u0127hom.\"", "U Mos\u00e8 \u0127a l-\u0127atar minn quddiem il-Mulej, kif kien ordnalu.", "U flimkien ma' Aron \u0121abar il-\u0121emg\u0127a quddiem il-blata, u Mos\u00e8 qalilhom: \"Isimg\u0127uni, ja xewwiexa!", "A\u0127na se no\u0127or\u0121ulkom l-ilma minn din il-blata?\"", "U Mos\u00e8 g\u0127olla idu, u \u0127abbat darbtejn fuq il-blata bil-\u0127atar u bdew \u0127er\u0121in gliegel ta' ilma, u xorbu l-\u0121emg\u0127a u l-bhejjem kollha.", "U l-Mulej qal lil Mos\u00e8 u lil Aron: \"G\u0127ax intom ma emmintux fija, u ma \u0127aristulix qdusiti quddiem I\u017crael , intom ma dda\u0127\u0127lux lil din il-\u0121emg\u0127a fl-art li se nag\u0127tihom.\"", "Dawn huma l-ilmijiet ta' Meriba, fejn ulied I\u017crael \u0127aduha mal-Mulej, u hemm tahom prova ta' qdusitu.", "L-Edomin ma j\u0127alluhomx jg\u0127addu", "Mos\u00e8 bag\u0127at messa\u0121\u0121iera minn Kades, jg\u0127idu lis-sultan ta' Edom: 'Dan jg\u0127idlek \u0127uk I\u017crael : Int taf bl-hemm kollu li sibna ru\u0127na fih.", "Missirijietna ni\u017clu l-E\u0121ittu, u baqg\u0127u fl-E\u0121ittu g\u0127al \u0127afna \u017cmien, u l-E\u0121izzjani \u0127aqruna, lilna u 'l missirijietna.", "G\u0127ajjatna lill-Mulej, u sama' le\u0127inna, u bag\u0127at an\u0121lu, u \u0127ari\u0121na mill-E\u0121ittu.", "U hawn a\u0127na f'Kades, belt f'tarf artek.", "\u0126a ng\u0127addu minn artek; ma ng\u0127addux mir-raba', lanqas mill-oqsma tad-dwieli, u lanqas ma nixorbu l-ilma tal-bjar.", "Ng\u0127addu mit-triq tas-sultan , bla ma nilwu lejn il-lemin jew lejn ix-xellug, sakemm naqsmu artek.\"", "U Edom we\u0121ibhom: \"Ma tg\u0127addux minn g\u0127andi, inkella no\u0127ro\u0121 g\u0127alikom bix-xabla.\"", "U wlied I\u017crael qalulu: \"Nitilg\u0127u mit-triq ewlenija; u jekk nixorbu mill-ilma tieg\u0127ek, jien u l-bhejjem tieg\u0127i, in\u0127allsek tieg\u0127u.", "Kemm ng\u0127addi bil-mixi.\"", "U wie\u0121eb: \"Ma tg\u0127addix.\"", "U \u0127are\u0121 Edom jilqag\u0127hom b'forza qawwija u kotra ta' nies.", "Hekk Edom ma riedx i\u0127alli lil I\u017crael jaqsam l-art tieg\u0127u, u I\u017crael qabad triq o\u0127ra 'l bog\u0127od minnu.", "Il-mewt ta' Aron", "U wlied I\u017crael refg\u0127u l-kamp minn Kades, u l-\u0121emg\u0127a kollha waslu \u0127dejn il-muntanja \u0126or .", "U l-Mulej kellem lil Mos\u00e8 u lil Aron \u0127dejn il-muntanja \u0126or, f'tarf art Edom u qalilhom: \"Aron se jin\u0121abar ma' niesu, g\u0127ax mhux die\u0127el fl-art li tajt lil ulied I\u017crael, g\u0127ax intom merejtu kliemi \u0127dejn l-ilma ta' Meriba.", "\u0126u lil Aron u lil Elg\u0127a\u017car ibnu, u tellag\u0127hom fuq il-muntanja \u0126or, ne\u017c\u017ca' lil Aron minn ilbiesu, u libbishom lil Elg\u0127a\u017car, ibnu; u jin\u0121abar Aron ma' niesu, u jmut hemm.\"", "U Mos\u00e8 g\u0127amel kif ordnalu l-Mulej.", "U telg\u0127u fuq il-muntanja \u0126or quddiem il-\u0121emg\u0127a kollha.", "U ne\u017c\u017ca' Mos\u00e8 lil Aron minn ilbiesu u libbishom lil Elg\u0127a\u017car ibnu; u Aron miet hemm fuq il-qu\u010b\u010bata tal-muntanja, u Mos\u00e8 u Elg\u0127a\u017car ni\u017clu minn fuq il-muntanja.", "U l-\u0121emg\u0127a kollha rat li miet Aron, u l-familja kollha ta' I\u017crael bkietu g\u0127al tletin jum."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.21", "bookref": "NUM.21", "text": ["Reb\u0127a fuq il-Kang\u0127anin", "Is-sultan G\u0127arad tal-Kang\u0127anin, li kien joqg\u0127od fin-Negeb, sama' li I\u017crael kien \u0121ej mit-triq ta' Atarim; \u0127are\u0121 jissielet mieg\u0127u, u qabad lil xi w\u0127ud minnhom pri\u0121unieri.", "U I\u017crael g\u0127amel weg\u0127da lill-Mulej u qal: \"Jekk tag\u0127tini f'idejja dan il-poplu, neqred l-ibliet tag\u0127hom .\"", "U l-Mulej sama' t-talba ta' I\u017crael, u tahom f'idejhom il-Kang\u0127anin.", "U qered lilhom u lil bliethom, u bdew isej\u0127u dak il-post: \u0126orma.", "Is-serp tal-bron\u017c", "U telqu minn \u0127dejn il-muntanja \u0126or mat-triq tal-Ba\u0127ar tal-Qasab biex je\u0127duha bid-dawra mal-art ta' Edom, imma l-poplu ddejjaq jimxi, u beda jgerger kontra Alla u kontra Mos\u00e8: \"G\u0127ala tellajtuna mill-E\u0121ittu biex immutu fid-de\u017cert?", "Mhawnx \u0127ob\u017c u lanqas ilma; a\u0127na xbajna b'dan l-ikel \u0127afif.\"", "U l-Mulej bag\u0127at sriep velenu\u017ci f'nofs il-poplu u bdew jigdmuhom; u mietu \u0127afna mill-poplu ta' I\u017crael.", "U l-poplu mar g\u0127and Mos\u00e8, u qalulu: \"Dnibna g\u0127ax tkellimna kontra l-Mulej u kontra tieg\u0127ek.", "Itlob lill-Mulej \u0127a jwarrab is-sriep minn fostna.\"", "U Mos\u00e8 mar jitlob g\u0127all-poplu.", "U l-Mulej kellem lil Mos\u00e8 u qallu: \"Ag\u0127mel serp tal-bron\u017c velenu\u017c, u arbulah b\u0127al stendard; u kull min jingidem u j\u0127ares lejh ifiq u jg\u0127ix.\"", "U Mos\u00e8 g\u0127amel serp tal-bron\u017c, u arbulah b\u0127al stendard.", "U \u0121ara li kull min kien jigdmu s-serp kien i\u0127ares lejn is-serp tal-bron\u017c, u kien ifiq u jg\u0127ix.", "Ir-reb\u0127a fuq Si\u0127on", "U wlied I\u017crael telqu minn hemm u waqfu f'Obot; u telqu minn Obot u waqqfu l-kamp f'G\u0127ijje-g\u0127abarim fid-de\u017cert li ji\u0121i biswit Mowab, in-na\u0127a ta' tlug\u0127 ix-xemx.", "Minn hemm re\u0121g\u0127u \u010b\u010baqilqu, u waqqfu l-kamp f'wied \u017bared.", "Telqu minn hawn, u waqqfu l-kamp in-na\u0127a l-o\u0127ra tax-xmara Arnon, fid-de\u017cert, li \u0121ejja mill-art tal-Amurrin; g\u0127ax l-Arnon hi f'tarf Mowab, bejn Mowab u l-Amurrin.", "G\u0127alhekk jing\u0127ad fi Ktieb il-Gwerer tal-Mulej :", "\"Wa\u0127eb f'Sufa u l-widien tal-Arnon,", "u x-xaqliba tal-widien,", "li tie\u0127u lejn l-g\u0127amajjar ta' G\u0127ar,", "u tmiss ma' truf Mowab.\"", "Minn hemm telqu lejn Bir; dan hu l-bir fejn il-Mulej qal lil Mos\u00e8: \"I\u0121bor il-poplu flimkien u nag\u0127tihom l-ilma.\"", "Imbag\u0127ad I\u017crael g\u0127annew din l-g\u0127anja:", "\"Fawwar ja bir!", "G\u0127annulu!", "Bir li \u0127affruh il-prin\u010bpijiet.", "U fet\u0127uh il-kbarat tal-poplu", "bix-xettru u l-bsaten tag\u0127hom.\"", "U mid-de\u017cert marru Mattana, u minn Mattana sa Na\u0127lijel, u minn Na\u0127lijel g\u0127al Bamot, u minn Bamot g\u0127all-wied li hemm fir-raba' ta' Mowab ta\u0127t il-qu\u010b\u010bata tal-muntanja ta' Pisga li t\u0127ares lejn id-de\u017cert.", "I\u017crael bag\u0127at messa\u0121\u0121iera jg\u0127idu lil Si\u0127on, is-sultan tal-Amurrin; \"\u0126a naqsam mill-art tieg\u0127ek.", "Ma ng\u0127addux mir-raba' jew l-oqsma tad-dwieli; ma nixorbux mill-ilma tal-bjar.", "Ng\u0127addu mit-triq tas-sultan sakemm naqsmu l-fruntieri tieg\u0127ek.\"", "Imma Si\u0127on ma riedx i\u0127alli lil I\u017crael jaqsam il-fruntieri tieg\u0127u; u \u0121abar il-poplu tieg\u0127u kollu, u \u0127are\u0121 ja\u0127bat g\u0127al I\u017crael fid-de\u017cert, u kif wasal f'\u0120a\u0127as \u0127abat g\u0127al I\u017crael.", "Imma I\u017crael qeridhom b'xifer ix-xabla, u \u0127adlu artu, mill-Arnon sal-\u0120abbok sal-art tal-G\u0127ammonin; g\u0127ax \u0120ag\u0127\u017cer kienet fuq il-fruntiera tal-G\u0127ammonin.", "U I\u017crael \u0127a dawk l-ibliet kollha, u g\u0127ammar fl-ibliet kollha tal-Amurrin, f'\u0126esbon, u fl-ir\u0127ula kollha tag\u0127ha.", "G\u0127ax \u0126esbon hi l-belt ta' Si\u0127on, is-sultan tal-Amurrin.", "Dan kien g\u0127amel gwerra lis-sultan ta' Mowab ta' qablu, u \u0127adlu minn idejh l-art kollha tieg\u0127u sal-Arnon.", "G\u0127alhekk jg\u0127annu l-g\u0127annejja:", "\"Ejjew \u0126esbon!", "Tinbena u titla' mill-\u0121did il-belt ta' Si\u0127on.", "\u0126are\u0121 in-nar minn \u0126esbon,", "ilsna tan-nar mill-belt ta' Si\u0127on.", "U kielu G\u0127ar-mowab;", "u \u0127arbtu l-g\u0127oljiet tal-Arnon.", "\u0126a\u017cin g\u0127alik Mowab,", "int mitluf \u0121ens ta' Kemos .", "Telaq 'l ulied ma\u0127rubin,", "u l-bniet tieg\u0127u mjassrin", "f'idejn Si\u0127on, is-sultan tal-Amurrin.", "Minn \u0126esbon sa Dibon kollox meqrud,", "kollox qridna minn Nofa,", "bin-nar sa Medeba!\"", "U I\u017crael beda jg\u0127ammar fl-art tal-Amurrin.", "Ir-reb\u0127a fuq G\u0127og", "U Mos\u00e8 bag\u0127at xi r\u0121iel jitkixxfu l-belt ta' \u0120ag\u0127\u017cer; u I\u017crael qabdu l-ir\u0127ula tag\u0127ha, u ke\u010b\u010bew l-Amurrin li kienu jg\u0127ammru hemm.", "Imbag\u0127ad daru u telg\u0127u g\u0127at-triq ta' Basan; u \u0127are\u0121 g\u0127alihom G\u0127og, is-sultan ta' Basan, hu u l-poplu tieg\u0127u kollu, biex jitqabad mag\u0127hom f'Edreg\u0127i.", "U l-Mulej qal lil Mos\u00e8: \"Tib\u017cg\u0127ux minnu g\u0127ax f'idejk ner\u0127ih, lilu u l-poplu kollu tieg\u0127u, u 'l artu; u tag\u0127millu b\u0127alma g\u0127amilt lil Si\u0127on, is-sultan tal-Amurrin, li kien joqg\u0127od f'\u0126esbon.\"", "U \u0127abtu g\u0127alih, u g\u0127al uliedu, u g\u0127all-poplu kollu tieg\u0127u, sakemm ma kien baqag\u0127lu ebda wie\u0127ed; u \u0127adulu artu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.22", "bookref": "NUM.22", "text": ["Balg\u0127am is-sa\u0127\u0127ar", "U wlied I\u017crael telqu u waqqfu l-kamp fil-wita ta' Mowab , in-na\u0127a l-o\u0127ra tal-\u0120ordan, biswit \u0120eriko.", "Balak bin Siffur ra kulma kien g\u0127amel I\u017crael lill-Amurrin, u Mowab be\u017ca' quddiem dik il-kotra ta' poplu; u Mowab twerwer quddiem ulied I\u017crael.", "U Mowab qal lix-xju\u0127 ta' Midjan: \"Issa din il-kotra tibla' l-in\u0127awi kollha ta' madwarna, b\u0127alma l-gendus jibla' l-\u0127dura tar-raba'.\"", "Balak bin Siffur dik il-\u0127abta kien sultan ta' Mowab.", "U bag\u0127at messa\u0121\u0121iera g\u0127and Balg\u0127am bin Beg\u0127or f'Petor, li qieg\u0127da fl-art ta' wlied G\u0127ammaw, \u0127dejn ix-xmara, isej\u0127ulu u jg\u0127idulu: \"Ara!", "Poplu \u0127are\u0121 mill-E\u0121ittu, u kesa l-art, u di\u0121\u00e0 qieg\u0127ed jg\u0127ammar qrib tieg\u0127i, u issa ejja u is\u0127et lil dan il-poplu, g\u0127ax jifla\u0127 aktar minni, biex jien inkun nista' nkissru u nke\u010b\u010bih 'il barra mill-art.", "Jien naf li kulma tbierek int, ikun imbierek, u kulma tis\u0127et int, ikun mis\u0127ut.\"", "U x-xju\u0127 ta' Mowab u x-xju\u0127 ta' Midjan marru bil-\u0127las tal-mag\u0127mul f'idejhom.", "U \u0121ew g\u0127and Balg\u0127am, u qalulu kulma qalilhom Balak.", "U qalilhom: \"G\u0127addu l-lejl hawnhekk, u jien inwe\u0121ibkom skont ma jg\u0127idli l-Mulej.\"", "U l-prin\u010bpijiet ta' Mowab qag\u0127du ma' Balg\u0127am.", "U Alla \u0121ie g\u0127and Balg\u0127am u qallu: \"Min huma dawn in-nies li hawn g\u0127andek?\"", "U Balg\u0127am wie\u0121eb lil Alla: \"Balak bin Siffur, is-sultan ta' Mowab, bag\u0127at jg\u0127idli: Ara!", "Hawn hu l-poplu li \u0127are\u0121 mill-E\u0121ittu u kesa wi\u010b\u010b l-art.", "Ejja malajr u is\u0127ethuli \u0127alli nkun nista' ni\u0121\u0121ilidlu u nke\u010b\u010bih.\"", "U Alla qal lil Balg\u0127am: \"Tmurx mag\u0127hom, tis\u0127etx lil dak il-poplu, g\u0127ax hu mbierek.\"", "U Balg\u0127am qam filg\u0127odu u qal lill-prin\u010bpijiet ta' Balak: \"Morru lejn pajji\u017ckom, g\u0127ax il-Mulej ma jridx i\u0127allini ni\u0121i mag\u0127kom.\"", "U l-prin\u010bpijiet ta' Mowab qamu u marru g\u0127and Balak, u qalulu: \"Balg\u0127am ma jridx ji\u0121i mag\u0127na.\"", "U Balak ra\u0121a' bag\u0127at prin\u010bpijiet aktar u og\u0127la minnhom.", "U \u0121ew g\u0127and Balg\u0127am u qalulu: \"Dan jg\u0127id Balak bin Siffur: T\u0127allix xi j\u017commok milli ti\u0121i g\u0127andi.", "Nimliek bil-\u0121id, u nag\u0127mel kulma tg\u0127idli.", "Ejja is\u0127etli 'l dan il-poplu.\"", "U Balg\u0127am wie\u0121eb u qal lill-qaddejja ta' Balak: \"Imqar jekk Balak jag\u0127tini l-fidda u d-deheb b'kemm tasa' daru, jien ma stajtx nikser il-kelma tal-Mulej Alla tieg\u0127i, u nag\u0127mel xi \u0127a\u0121a, la kbira u la \u017cg\u0127ira.", "Imma g\u0127addu l-lejl intom ukoll, u nara xi jg\u0127idli aktar il-Mulej.\"", "U Alla \u0121ie g\u0127and Balg\u0127am billejl u qallu: \"La darba \u0121ew dawn in-nies ifittxuk, qum u mur mag\u0127hom, i\u017cda qis li tag\u0127mel biss dak li ng\u0127idlek jien.\"", "U Balg\u0127am qam filg\u0127odu, xedd il-\u0127mara tieg\u0127u, u telaq mal-prin\u010bpijiet ta' Mowab.", "Il-Mulej inkorla g\u0127aliex mar; u l-an\u0121lu tal-Mulej waqaf quddiemu u g\u0127alaqlu t-triq.", "Balg\u0127am kien riekeb fuq il-\u0127mara, u mieg\u0127u kellu \u017cew\u0121 qaddejja.", "Kif il-\u0127mara rat l-an\u0121lu tal-Mulej wieqaf fit-triq bix-xabla misluta f'idu, ilwiet mit-triq u marret fir-raba'.", "Balg\u0127am beda jsawwatha biex jer\u0121a' j\u0121ibha fit-triq.", "U l-an\u0121lu tal-Mulej qag\u0127ad f'mog\u0127dija dejqa bejn id-dwieli, bejn \u017cew\u0121 \u0127itan, wie\u0127ed f'na\u0127a u l-ie\u0127or f'o\u0127ra.", "U l-\u0127mara rat l-an\u0121lu tal-Mulej u trasset mal-\u0127ajt, u rasset ri\u0121el Balg\u0127am mal-\u0127ajt, u dan ra\u0121a' beda jsawwatha.", "U l-an\u0121lu tal-Mulej ra\u0121a' qabi\u017chom u waqaf f'post dejjaq li ma kienx hemm mog\u0127dija 'l fejn tilwi, la lejn il-lemin u lanqas lejn ix-xellug.", "U l-\u0127mara rat l-an\u0121lu tal-Mulej u g\u0127otrot ta\u0127t Balg\u0127am; u Balg\u0127am inkorla g\u0127aliha u ra\u0121a' beda jag\u0127tiha bil-\u0127atar.", "U l-Mulej feta\u0127 fomm il-\u0127mara, u din qalet lil Balg\u0127am: \"X'g\u0127amiltlek?", "Di\u0121\u00e0 sawwattni tliet darbiet!\"", "U Balg\u0127am qal lill-\u0127mara: \"G\u0127ax qieg\u0127da tg\u0127addi \u017c-\u017cmien bija?", "Li kelli xabla f'idi kont noqtlok issa stess.\"", "U l-\u0127mara wie\u0121bet lil Balg\u0127am: \"M'iniex jien il-\u0127mara tieg\u0127ek, li int dejjem irkibt sal-lum?", "G\u0127andi forsi d-drawwa li nag\u0127millek hekk?\"", "U wie\u0121eb: \"Le.\"", "U l-Mulej feta\u0127 g\u0127ajnejn Balg\u0127am, u ra l-an\u0121lu tal-Mulej wieqaf fit-triq bix-xabla misluta f'idu; u baxxa rasu u nxte\u0127et wi\u010b\u010bu fl-art.", "U l-an\u0121lu tal-Mulej qallu: \"G\u0127aliex sawwatt il-\u0127mara s'issa tliet darbiet?", "Arani, jien \u0127ri\u0121t biex nag\u0127laqlek it-triq, g\u0127ax g\u0127alija t-triq li int qbadt hi \u0127a\u017cina.", "Il-\u0127mara ratni u lwiet minn quddiemi tliet darbiet.", "Li kieku ma lwietx, kieku b\u0127alissa di\u0121\u00e0 qtiltek, u \u0127allejt lilha \u0127ajja.\"", "U Balg\u0127am wie\u0121eb lill-an\u0121lu tal-Mulej: \"Dnibt, g\u0127aliex ma g\u0127araftx li int kont wieqaf fit-triq quddiemi.", "Issa jekk hemm xi \u0127a\u0121a \u0127a\u017cina f'g\u0127ajnejk, ner\u0121a' lura.\"", "U l-an\u0121lu tal-Mulej qal lil Balg\u0127am: \"Mur ma' dawn in-nies, i\u017cda g\u0127idilhom biss li ng\u0127idlek jien.\"", "U Balg\u0127am mar mal-prin\u010bpijiet ta' Balak.", "U Balak sama' li Balg\u0127am kien wasal, u \u0127are\u0121 jilqg\u0127u fil-belt ta' G\u0127ir-mowab li qieg\u0127da fuq il-fruntiera tal-Arnon, f'tarf il-fruntiera.", "U Balak qal lil Balg\u0127am: \"Ma bg\u0127attx insejja\u0127lek?", "G\u0127aliex ma \u0121ejtlix?", "Jaqaw ma nistax nimliek bil-\u0121ie\u0127?\"", "U Balg\u0127am wie\u0121eb lil Balak: \"Arani, jien \u0121ejt g\u0127andek; nista' ng\u0127id xi \u0127a\u0121a minn rajja?", "Ng\u0127id dak li l-Mulej iqieg\u0127ed fuq xufftejja.\"", "U Balg\u0127am telaq ma' Balak, u waslu Kirjat-\u0127usot.", "Balak offra sagrifi\u010b\u010bji gniedes u nag\u0127a\u0121, u bag\u0127at minnhom lil Balg\u0127am u lill-prin\u010bpijiet li kienu mieg\u0127u.", "L-ewwel oraklu", "L-g\u0127ada filg\u0127odu Balak qabad lil Balg\u0127am u tellg\u0127u fuq Bamot-bag\u0127al, mnejn seta' jara sa tarf il-poplu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.23", "bookref": "NUM.23", "text": ["U Balg\u0127am qal lil Balak: \"Ibnili hawn seba' artali, u lestili seba' g\u0127o\u0121iela u seba' mtaten.\"", "U Balak g\u0127amel kif qallu Balg\u0127am.", "U Balg\u0127am u Balak offrew g\u0127o\u0121ol u muntun fuq kull artal; u Balg\u0127am qal lil Balak: \"Int oqg\u0127od \u0127dejn is-sagrifi\u010b\u010bju tieg\u0127ek, u jien nitbieg\u0127ed; g\u0127andu mnejn ji\u0121i l-Mulej jiltaqa' mieg\u0127i, u ng\u0127idlek kulma jurini.\"", "U telaq lejn g\u0127olja g\u0127erja.", "U l-Mulej \u0121ie jiltaqa' mieg\u0127u, u Balg\u0127am qallu: \"Jien lestejt seba' artali, u offrejt g\u0127o\u0121ol u muntun fuq kull artal.\"", "U l-Mulej qieg\u0127ed dan il-kliem fuq fomm Balg\u0127am u qallu: \"Er\u0121a' lura lejn Balak u g\u0127idlu li ng\u0127idlek jien.\"", "U ra\u0121a' mar \u0127dejh u sabu wieqaf \u0127dejn is-sagrifi\u010b\u010bju tieg\u0127u, hu u l-prin\u010bpijiet kollha ta' Mowab, u beda jitkellem u jg\u0127id:", "\"Minn Aram \u0121iebni Balak,", "is-Sultan ta' Mowab mill-g\u0127oljiet tal-Lvant :", "'Ejja u is\u0127etli lil \u0120akobb;", "Ejja u idg\u0127ili lil I\u017crael.'", "Kif nista' nis\u0127et lil min Alla ma se\u0127tux?", "u kif nidg\u0127i lil min Alla ma dg\u0127alux?", "Minn fuq il-q\u010ba\u010bet tal-blat qieg\u0127ed narah;", "n\u0127ares lejh minn fuq l-g\u0127oljiet.", "Dan poplu jg\u0127ammar wa\u0127du ;", "mal-\u0121nus ma jit\u0127allatx.", "Min g\u0127addu trab \u0120akobb ,", "u min jg\u0127odd ir-ramel ta' I\u017crael?", "Jalla mmut b\u0127alma jmut il-\u0121ust,", "u tmiemi jkun b\u0127al tmiemu.\"", "Imbag\u0127ad Balak qal lil Balg\u0127am: \"X'g\u0127amiltli!", "Jien \u0121ibtek biex tis\u0127etli l-g\u0127edewwa tieg\u0127i, u issa int qieg\u0127ed tberikhom!\"", "U wie\u0121bu: \"Mhux il-kliem li jqeg\u0127edli l-Mulej fuq fommi g\u0127andi nqis li ng\u0127id?\"", "It-tieni oraklu", "U Balak qallu: \"Ejja mieg\u0127i post ie\u0127or mnejn tista' tarahom.", "Tarf biss minnu tista' tara, ma tarahx kollu, u is\u0127ethuli minn hemm.\"", "\u0126adu fil-wita ta' Sofim fuq il-qu\u010b\u010bata tal-Pisga, u bena hemm seba' artali, u offra g\u0127o\u0121ol u muntun fuq kull artal.", "U qal lil Balak: \"Oqg\u0127od wieqaf \u0127dejn is-sagrifi\u010b\u010bju tieg\u0127ek, u jien ikolli laqg\u0127a hemm.\"", "U l-Mulej iltaqa' ma' Balg\u0127am, u qeg\u0127edlu dan il-kliem fuq fommu, u qallu: \"Er\u0121a' lura u mur g\u0127and Balak, u g\u0127idlu li se ng\u0127idlek.\"", "U \u0121ie \u0127dejh, u sabu wieqaf \u0127dejn is-sagrifi\u010b\u010bju, u l-prin\u010bpijiet ta' Mowab mieg\u0127u.", "U Balak staqsieh: \"X'jg\u0127id il-Mulej?\"", "U Balg\u0127am ra\u0121a' beda jitkellem u jg\u0127id:", "\"Qum Balak u isma';", "ag\u0127tini widen bin Siffur.", "Alla mhux bniedem biex jigdeb;", "anqas bin Adam biex jibdielu.", "Forsi jg\u0127id u ma jag\u0127milx?", "jitkellem, u ma j\u017commx kelmtu?", "Arani!", "Ordnali nbierek.", "Hu bierek, u jiena ma nistax", "il-barka re\u0121\u0121a' lura!", "Ebda deni ma sab f'\u0120akobb;", "u ebda \u0127a\u017cen ma ra f'I\u017crael.", "Il-Mulej, Alla tieg\u0127u, mieg\u0127u;", "sultan milqug\u0127 b'g\u0127ajjat ta' fer\u0127.", "B\u0127alma huma l-qrun g\u0127all-gendus selva\u0121\u0121,", "hekk g\u0127alihom Alla, li \u0127ari\u0121hom mill-E\u0121ittu.", "Ma hemmx se\u0127er kontra \u0120akobb;", "ma hemmx mag\u0127mul kontra I\u017crael.", "Issa huwa l-waqt li jg\u0127idu minn \u0120akobb u I\u017crael:", "'Araw Alla x'g\u0127amel!'", "Araw hawn poplu!", "B\u0127al iljun iqum,", "b\u0127al iljun jieqaf fuq ri\u0121lejh;", "ma jistrie\u0127x qabel ma jqarme\u010b il-pri\u017ca,", "qabel ma jixrob demm il-maqtulin.\"", "U Balak qal lil Balg\u0127am: \"Tis\u0127tu xejn.", "Jekk int m'intix se tis\u0127tu, anqas m'g\u0127andek tbierku.\"", "U Balg\u0127am wie\u0121eb lil Balak: \"Ma kellimtekx u g\u0127edtlek li jien nag\u0127mel dak li jg\u0127idli l-Mulej?\"", "It-tielet oraklu", "U Balak qal lil Balg\u0127am: \"Ejja nie\u0127dok na\u0127a o\u0127ra, g\u0127andu mnejn Alla jog\u0127\u0121bu li tis\u0127ethuli minn hemm.\"", "U Balak \u0127a lil Balg\u0127am fuq il-qu\u010b\u010bata ta' Peg\u0127or, li t\u0127ares lejn id-de\u017cert.", "U Balg\u0127am qal lil Balak: \"Ibnili hawn seba' artali, u lestili seba' g\u0127o\u0121iela u seba' mtaten.\"", "U Balak g\u0127amel kif ordnalu Balg\u0127am, u offra g\u0127o\u0121ol u muntun fuq kull artal."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.24", "bookref": "NUM.24", "text": ["U Balg\u0127am ra li l-Mulej kien jog\u0127\u0121bu jbierek lil I\u017crael u ma fittixx i\u017cjed b\u0127al qabel is-s\u0127arijiet, u dawwar wi\u010b\u010bu lejn id-de\u017cert.", "U Balg\u0127am rafa' g\u0127ajnejh u ra lil I\u017crael, mifrux fil-kamp u mqassam trib\u00f9 trib\u00f9.", "Imbag\u0127ad ni\u017cel l-ispirtu ta' Alla fuqu u beda jitkellem u jg\u0127id:", "\"Il-kelma ta' Balg\u0127am bin Beg\u0127or;", "l-oraklu ta' bniedem b'g\u0127ajnejh miftu\u0127a;", "L-oraklu ta' wie\u0127ed jisma' kliem Alla,", "u jara dehret Alla li jista' kollox,", "u jaqa' fl-art u g\u0127ajnejh mikxufa.", "Kemm huma sbie\u0127 l-g\u0127erejjex tieg\u0127ek, \u0120akobb,", "l-g\u0127amajjar tieg\u0127ek, I\u017crael.", "B\u0127al widien jinfirxu,", "b\u0127al \u0121onna ma' xatt xi xmara,", "b\u0127al si\u0121ar tas-sabb\u00e2ra m\u0127awla mill-Mulej,", "b\u0127al mas\u0121ar tal-ar\u017cnu \u0127dejn l-ilma!", "L-ilma jfawwar mill-bramel tieg\u0127u,", "u nislu kotran b\u0127all-ilmijiet.", "Is-sultan tieg\u0127u og\u0127la minn Agag,", "u s-saltna tieg\u0127u tog\u0127la 'l fuq.", "B\u0127alma huma l-qrun g\u0127all-gendus selva\u0121\u0121,", "hekk hu Alla g\u0127alihom,", "li \u0127ari\u0121hom mill-E\u0121ittu.", "Jibla' l-\u0121nus l-g\u0127edewwa tieg\u0127u,", "g\u0127adamhom jag\u0127mlu frak,", "u \u0121ewwinihom jag\u0127milhom trietaq.", "Jin\u017cel u jimtedd b\u0127al iljun,", "b\u0127al iljuna u \u0127add ma jqajmu.", "Imbierek min ibierkek;", "Mis\u0127ut min jis\u0127tek!\"", "Balak xeg\u0127el bil-korla g\u0127al Balg\u0127am, u \u0127abbat idejh u qal lil Balg\u0127am: \"Sejja\u0127tlek biex tis\u0127et l-g\u0127adu tieg\u0127i, u int beriktu g\u0127al tliet darbiet.", "Mela issa, i\u0121ri lejn pajji\u017cek!", "Jien g\u0127edt, nimliek bil-\u0121ie\u0127, imma \u010ba\u0127\u0127adhulek il-Mulej.\"", "U Balg\u0127am wie\u0121eb: \"Ma g\u0127edtilhomx jien lill-messa\u0121\u0121iera tieg\u0127ek, li int bg\u0127attli: 'Imqar jekk Balak jag\u0127tini l-fidda u d-deheb b'kemm tasa' daru, ma nistax nikser il-kelma tal-Mulej, u nag\u0127mel minn rajja t-tajjeb jew il-\u0127a\u017cin?", "Dak li jg\u0127idli l-Mulej, dak ng\u0127id jien.'", "Mela issa arani sejjer lejn niesi.", "Ejja nurik x'se jag\u0127mel dan il-poplu lill-poplu tieg\u0127ek g\u0127alli \u0121ej.\"", "U beda jitkellem u jg\u0127id:", "\"Il-kelma ta' Balg\u0127am bin Beg\u0127or;", "l-oraklu ta' bniedem b'g\u0127ajnejh miftu\u0127a;", "l-oraklu ta' wie\u0127ed jisma' kliem Alla,", "ta' wie\u0127ed jag\u0127raf l-g\u0127erf tal-G\u0127oli,", "u jara dehriet Alla li jista' kollox,", "u jaqa' fl-art u g\u0127ajnejh mikxufa.", "Qieg\u0127ed naraha, imma mhux g\u0127alissa;", "in\u0127ares lejha, imma mhux fil-qrib.", "G\u0127ad titla' kewkba minn \u0120akobb ,", "u jqum xettru minn I\u017crael;", "u jkisser ng\u0127as Mowab,", "u jeqred l-ulied kollha ta' Set.", "Edom ikun wirtu;", "Xeg\u0127ir wirt l-g\u0127edewwa tieg\u0127u;", "I\u017crael jag\u0127mel l-g\u0127e\u0121ubijiet ta' \u0127ila.", "Ja\u0127kem bniedem \u0121ej minn \u0120akobb,", "u jeqred il-fdal minn G\u0127ir.\"", "U ra lil G\u0127amalek u beda jitkellem u jg\u0127id:", "\"L-ewwel fost il-\u0121nus hu G\u0127amalek;", "imma tmiemu jkun qerda g\u0127al dejjem.\"", "Ra lill-Kenin u beda jitkellem u jg\u0127id:", "\"Imqar jekk tkun qawwija g\u0127amartek;", "u l-bejta tieg\u0127ek tkun fil-blat,", "\u0127erba g\u0127ad isiru l-Kenin,", "kemm se jdum ma ijassrek Assur?\"", "U ra\u0121a' beda jitkellem u jg\u0127id:", "\"Oh!", "Min jibqa' \u0127aj meta Alla jag\u0127mel dan?", "Ji\u0121u l-i\u0121fna minn Kittin ,", "u jg\u0127akksu lil Assur u lil G\u0127eber;", "u mbag\u0127ad jinqered hu wkoll.\"", "Balg\u0127am qam u ra\u0121a' lura lejn pajji\u017cu, u Balak qabad triqtu.", "I\u017crael jadura lil Bag\u0127al ta' Peg\u0127or"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.25", "bookref": "NUM.25", "text": ["I\u017crael kien qieg\u0127ed f'Sittim, u l-poplu tkasbar u waqa' fi\u017c-\u017cina mal-bniet ta' Mowab .", "Kienu jistidnuhom biex joffru s-sagrifi\u010b\u010bji lill-allat tag\u0127hom, u l-poplu kien jiekol, u jadurahom.", "L-I\u017craelin intrabtu ma' Bag\u0127al ta' Peg\u0127or, u l-korla tal-Mulej xeg\u0127let g\u0127alihom.", "U l-Mulej qal lil Mos\u00e8: \"Aqbad lill-kapijiet kollha tal-poplu u g\u0127allaqhom f'\u0121ie\u0127 il-Mulej g\u0127ad-dawl tax-xemx, u ter\u0121a' lura l-qilla tal-Mulej minn I\u017crael.\"", "U Mos\u00e8 qal lill-im\u0127allfin ta' I\u017crael: \"Oqtlu kull wie\u0127ed minnkom lil niesu li ntrabtu ma' Bag\u0127al ta' Peg\u0127or.\"", "U, ara, wie\u0127ed minn ulied I\u017crael \u0121ieb f'nofs \u0127utu wa\u0127da Midjanija quddiem Mos\u00e8 u quddiem g\u0127ajnejn il-\u0121emg\u0127a kollha ta' wlied I\u017crael, li kienu qeg\u0127din jibku quddiem il-bieb tat-tinda tal-laqg\u0127a.", "Malli ra dan Fine\u0127as bin Elg\u0127a\u017car, bin Aron, il-qassis, qam minn nofs il-\u0121emg\u0127a u qabad lanza f'idu.", "U mar ji\u0121ri wara r-ra\u0121el I\u017craeli fil-kamra tas-sodda, u nifidhom it-tnejn flimkien, lir-ra\u0121el I\u017craeli u l-mara ta\u0127t \u017caqqha; u l-fla\u0121ell waqaf minn fost ulied I\u017crael; imma kienu di\u0121\u00e0 nqerdu erbg\u0127a u g\u0127oxrin elf.", "U l-Mulej kellem lil Mos\u00e8 u qallu: \"Fine\u0127as bin Elg\u0127a\u017car, bin Aron, il-qassis, ra\u0121\u0121a' lura l-korla tieg\u0127i minn fuq ulied I\u017crael; xeg\u0127el bl-g\u0127ira g\u0127al \u0121ie\u0127i fosthom, u ma qridtx lil ulied I\u017crael fis-sa\u0127na tal-g\u0127ira tieg\u0127i.", "G\u0127alhekk g\u0127idlu: Arani!", "Jien nag\u0127tih il-patt tieg\u0127i tas-sliem.", "U jkun g\u0127alih u g\u0127al nislu warajh il-patt tas-sa\u010berdozju g\u0127al dejjem g\u0127aliex kien g\u0127ajjur g\u0127al Alla tieg\u0127u, u patta g\u0127al ulied I\u017crael.\"", "U l-I\u017craeli, il-maqtul mal-Midjanija, kien jismu \u017bimri bin Salu, prin\u010bep ta' familja mit-trib\u00f9 ta' Simg\u0127on.", "U l-mara Midjanija li qatel kien jisimha Ko\u017cbi bint Sur, il-kap ta' dar missirijietu f'Midjan.", "U l-Mulej kellem lil Mos\u00e8 u qallu: \"A\u0127bat g\u0127all-Midjanin u oqtolhom, g\u0127ax huma \u0127arbtu lilkom bil-qerq tag\u0127hom u waqqg\u0127ukom fil-\u0121rajja ta' Peg\u0127or, u min\u0127abba o\u0127thom Ko\u017cbi, bint il-prin\u010bep ta' Midjan, li baqg\u0127et mejta fi \u017cmien il-fla\u0121ell min\u0127abba l-\u0121rajja ta' Peg\u0127or.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.26", "bookref": "NUM.26", "text": ["\u010aensiment tal-poplu", "Wara l-fla\u0121ell , il-Mulej kellem lil Mos\u00e8 u lil Elg\u0127a\u017car, bin Aron il-qassis, u qalilhom: \"G\u0127oddu l-\u0121emg\u0127a kollha ta' wlied I\u017crael minn g\u0127oxrin sena 'l fuq skont id-djar ta' missirijiethom; g\u0127oddu lil dawk kollha tajbin g\u0127all-gwerra f'I\u017crael.\"", "U Mos\u00e8 u Elg\u0127a\u017car il-qassis kellmuhom fil-wita ta' Mowab, \u0127dejn il-\u0120ordan, biswit \u0120eriko, u qalulhom: \"G\u0127oddu 'l dawk kollha minn g\u0127oxrin sena 'l fuq,\" skont ma kien ordna l-Mulej.", "Ulied I\u017crael li \u0127ar\u0121u mill-E\u0121ittu kienu dawn: Ruben, il-kbir ta' I\u017crael; ulied Ruben, minn \u0126anok, il-familja tal-\u0126anokin; minn Pallu, il-familja tal-Palluwin; minn \u0126esron, il-familja tal-\u0126esronin; minn Karmi, il-familja tal-Karmin.", "Dawn huma l-familji tar-Rubenin, li kienu jla\u0127\u0127qu tlieta u erbg\u0127in elf, seba' mija u tletin ru\u0127.", "Ulied Pallu, Elijab; u wlied Elijab: Nemwel, Datan u Abiram; Datan u Abiram, dawk stess li kienu mag\u0127\u017cula mill-\u0121emg\u0127a, li qamet kontra Mos\u00e8 u kontra Aron, li flimkien mal-klikka ta' Kora\u0127 \u0127aduha mal-Mulej.", "U fet\u0127et l-art fommha u belg\u0127et lilhom u 'l Kora\u0127, u mietet il-klikka tag\u0127hom, u n-nar kiel mitejn u \u0127amsin ra\u0121el biex ikunu ta' e\u017cempju.", "Imma wlied Kora\u0127 ma mitux.", "Ulied Simg\u0127on skont il-familji tag\u0127hom: minn Nemwel, il-familja tan-Nemwelin; minn \u0120amin, il-familja tal-\u0120aminin; minn \u0120akin, il-familja tal-\u0120akinin.", "Minn \u017bera\u0127, il-familja ta\u017c-\u017bera\u0127in; minn Sawl, il-familja tas-Sawlin.", "Dawn huma l-familja ta' Simg\u0127on, tnejn u g\u0127oxrin elf u mitejn ru\u0127.", "Ulied Gad skont il-familji tag\u0127hom: minn Sefun il-familja tas-Sefunin; minn \u0126aggi, il-familja tal-\u0126aggin; minn Suni, il-familja tas-Sunin; minn O\u017cni, il-familja tal-O\u017cnin; minn G\u0127eri, il-familja tal-G\u0127erin; minn Arod, il-familja tal-Arodin; minn Areli, il-familja tal-Arelin.", "Dawn huma l-familji ta' wlied Gad, li kienu jla\u0127\u0127qu erbg\u0127in elf u \u0127ames mitt ru\u0127.", "Ulied \u0120uda, G\u0127er u Onan, mietu t-tnejn f'art Kang\u0127an.", "Ulied \u0120uda skont il-familji tag\u0127hom kienu dawn: minn Sela, il-familja ta' Selanin; minn Pere\u017c, il-familja tal-Peri\u017c\u017cin; minn \u017bera\u0127, il-familja ta\u017c-\u017bera\u0127in; u wlied Pere\u017c: minn \u0126esron, il-familja tal-\u0126esronin; minn \u0126amul, il-familja tal-\u0126amulin.", "Dawn huma l-familji ta' \u0120uda, li kienu jla\u0127\u0127qu sitta u sebg\u0127in elf u \u0127amest mitt ru\u0127.", "Ulied Issakar skont il-familji tag\u0127hom kienu dawn: minn Tola', il-familja tat-Tolag\u0127in; minn Puwa, il-familja tal-Puwin; minn \u0120asub, il-familja tal-\u0120asubin; minn Simron, il-familja tas-Simronin.", "Dawn huma l-familji ta' Issakar, li kienu jla\u0127\u0127qu erbg\u0127a u sittin elf u tliet mitt ru\u0127.", "Ulied \u017bebulun skont il-familji tag\u0127hom kienu: minn Sared, il-familja tas-Saredin; minn Elon, il-familja tal-Elonin; minn \u0120a\u0127lijel, il-familja tal-\u0120a\u0127lijelin.", "Dawn huma l-familji ta\u017c-\u017bebulunin, li kienu jla\u0127\u0127qu sittin elf u \u0127ames mitt ru\u0127.", "Ulied \u0120u\u017ceppi skont il-familji ta' Manassi u Efrajm.", "Ulied Manassi: minn Makir, il-familja tal-Makirin; Makir wiled lil Gilg\u0127ad, u minn Gilg\u0127ad, il-familja tal-Gilg\u0127adin.", "Dawn huma wlied Gilg\u0127ad: minn Ijje\u017cer, il-familja tal-Ijje\u017cerin: minn \u0126elek, il-familja tal-\u0126elekin; minn Asrijel, il-familja tal-Asrijelin, u minn Sikem, il-familja tas-Sikemin; minn Semida', il-familja tas-Semidag\u0127in; minn \u0126efer, il-familja tal-\u0126efrin.", "Selof\u0127ad bin \u0126efer ma kellux tfal subien, imma bniet; u l-bniet ta' Selof\u0127ad kien jisimhom: Ma\u0127la, Nog\u0127a, \u0126ogla, Milka u Tirsa.", "Dawn huma l-familji ta' Manassi, li kienu jla\u0127\u0127qu tnejn u \u0127amsin elf u seba' mitt ru\u0127.", "Dawn huma wlied Efrajm skont il-familji tag\u0127hom: minn Sutela\u0127, il-familja tas-Sutela\u0127in; minn Beker, il-familja tal-Bekrin; minn Ta\u0127an, il-familja tat-Ta\u0127anin.", "Dawn huma wlied Sutela\u0127: minn G\u0127eran, il-familja tal-G\u0127eranin.", "Dawn huma l-familji ta' wlied Efrajm, li kienu jla\u0127\u0127qu tnejn u tletin elf u \u0127ames mitt ru\u0127.", "Dawn huma wlied \u0120u\u017ceppi skont il-familji tag\u0127hom.", "Dawn huma wlied Benjamin skont il-familji tag\u0127hom: minn Bela', il-familja tal-Belag\u0127in; minn Asbel, il-familja tal-Asbelin; minn A\u0127iram, il-familja tal-A\u0127iramin; minn Sefufam, il-familja tas-Sufamin; minn \u0126ufam, il-familja tal-\u0126ufamin.", "Ulied Bela' kienu Ard u Nag\u0127man; minn Ard, il-familja tal-Ardin; minn Nag\u0127man, il-familja tan-Nag\u0127amin.", "Dawn huma wlied Benjamin, skont il-familji tag\u0127hom, li kienu jla\u0127\u0127qu \u0127amsa u erbg\u0127in elf u sitt mitt ru\u0127.", "Dawn huma wlied Dan skont il-familji tag\u0127hom: minn Su\u0127am, il-familja tas-Su\u0127amin.", "Dawn huma wlied Dan skont il-familji tag\u0127hom.", "Il-familji kollha tas-Su\u0127amin, skont l-g\u0127add tag\u0127hom, kienu jla\u0127\u0127qu erbg\u0127a u sittin elf u erba' mitt ru\u0127.", "Ulied Aser skont il-familji tag\u0127hom kienu: minn Imna, il-familja tal-Imnin; minn \u0120iswi, il-familja tal-\u0120iswin; minn Berig\u0127a, il-familja tal-Berig\u0127in.", "Minn ulied Berig\u0127a: minn \u0126eber, il-familja tal-\u0126ebrin; minn Malkijel, il-familja tal-Malkijelin.", "U bint Aser kien jisimha Xara\u0127.", "Dawn kienu l-familji ta' wlied Aser, skont il-familji tag\u0127hom, li kienu jla\u0127\u0127qu tlieta u \u0127amsin elf u erba' mitt ru\u0127.", "Ulied Naftali skont il-familji tag\u0127hom kienu: minn \u0120a\u0127sel, il-familja tal-\u0120a\u0127selin; minn Guni, il-familja tal-Gunin; minn \u0120eser, il-familja tal-\u0120eserin; minn Sillem, il-familja tas-Sillemin.", "Dawn kienu l-familji ta' Naftali, familja familja, li kienu jla\u0127\u0127qu \u0127amsa u erbg\u0127in elf u erba' mitt ru\u0127.", "Dawn ulied I\u017crael li kienu mag\u0127dudin: b'kollox sitt mitt elf u seba' mija u tletin ru\u0127.", "It-tqassim tal-art", "U l-Mulej kellem lil Mos\u00e8 u qallu: \"Lil dawn qassmilhom l-art b'wirt skont l-g\u0127add ta' ismijiethom.", "Kul\u0127add jie\u0127u skont in-nies mag\u0127duda tieg\u0127u: tag\u0127ti sehem kbir lil min hu ta' g\u0127add kbir, u sehem \u017cg\u0127ir lil min hu ta' g\u0127add \u017cg\u0127ir.", "Imma l-art titqassam bix-xorti , u jirtuha skont l-ismijiet tat-tribujiet ta' missirijiethom.", "Bix-xorti tqassmu l-wirt bejn il-kbir u \u017c-\u017cg\u0127ir.\"", "L-g\u0127add tal-Leviti", "Dawn huma l-Leviti mag\u0127dudin skont il-familji tag\u0127hom; minn Gersun, il-familja tal-Gersunin; minn Ke\u0127at, il-familja tal-Ke\u0127atin; minn Merari, il-familja tal-Merarin.", "Dawn huma l-familji ta' Levi: il-familja tal-Libnin, il-familja tal-\u0126ebronin, il-familja tal-Ma\u0127lin, il-familja tal-Musin, il-familja tal-Kora\u0127in.", "Ke\u0127at wiled lil G\u0127amram.", "U l-mara ta' G\u0127amram kien jisimha \u0120okebed bint Levi, u twelditlu l-E\u0121ittu, u lil G\u0127amram wilditlu, lil Aron, u lil Mos\u00e8 u Mirjam o\u0127thom.", "Lil Aron twildulu Nadab, Abi\u0127u, Elg\u0127a\u017car u Itamar.", "Nadab u Abi\u0127u mietu meta offrew nar profan quddiem il-Mulej.", "Kienu jla\u0127\u0127qu tlieta u g\u0127oxrin elf ru\u0127, l-ir\u0121iel kollha minn xahar 'il fuq.", "Ma kinux mag\u0127duda ma' wlied I\u017crael, g\u0127ax ebda wirt ma ng\u0127atalhom f'nofs ulied I\u017crael.", "Dan hu g\u0127add ulied I\u017crael li Mos\u00e8 u Elg\u0127a\u017car, il-qassis, g\u0127amlu fil-wita ta' Mowab \u0127dejn il-\u0120ordan biswit \u0120eriko.", "F'dawn il-listi ma kien hemm ebda wie\u0127ed minn dawk li kienu g\u0127addew Mos\u00e8 u Aron, il-qassis, fid-de\u017cert ta' Sinaj; g\u0127ax il-Mulej kien qalilhom li huma kellhom imutu \u017cgur fid-de\u017cert, u anqas wie\u0127ed biss minnhom ma baqa' \u0127aj \u0127lief Kaleb bin \u0120efunni u \u0120o\u017cw\u00e8 bin Nun."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.27", "bookref": "NUM.27", "text": ["Il-wirt tan-nisa", "U resqu l-bniet, ulied Selof\u0127ad bin \u0126efer, bin Gilg\u0127ad, bin Makir, bin Manassi mit-trib\u00f9 ta' Manassi bin \u0120u\u017ceppi, u dawn kien jisimhom: Ma\u0127la, Nog\u0127a, \u0126ogla, Milka u Tirsa.", "U ppre\u017centaw ru\u0127hom quddiem Mos\u00e8 u quddiem Elg\u0127a\u017car, il-qassis, u quddiem il-kapijiet u l-\u0121emg\u0127a kollha, fid-da\u0127la tat-tinda tal-laqg\u0127a u qalulhom: \"Missierna miet fid-de\u017cert, u ma kienx fost dawk li \u0127aduha kontra l-Mulej mal-klikka ta' Kora\u0127, imma miet \u0127tija tieg\u0127u; u subien ma kellux.", "G\u0127ala g\u0127andu jintemm isem missierna minn fost il-familja tieg\u0127u billi ma kellu ebda tifel?", "Ag\u0127tina bi\u010b\u010ba art b\u0127al \u0127ut missierna.\"", "U Mos\u00e8 \u0121ieb il-ka\u017c tag\u0127hom quddiem il-Mulej.", "U l-Mulej kellem lil Mos\u00e8 u qallu: \"Sewwa qalu l-bniet ta' Selof\u0127ad .", "\u0126allihom jirtu b\u0127al \u0127ut missierhom; u l-wirt ta' missierhom g\u0127addih lilhom.", "U kellem lil ulied I\u017crael u g\u0127idilhom: 'Meta jmut xi \u0127add bla ma j\u0127alli wlied subien, g\u0127addu l-wirt tieg\u0127u lil uliedu bniet.", "U jekk ma jkollux bniet, ag\u0127tu wirtu lil \u0127utu.", "U jekk ma jkollux \u0127utu, ag\u0127tu wirtu lil \u0127ut missieru.", "U jekk missieru ma jkollux \u0127utu, ag\u0127tu wirtu lill-eqreb wie\u0127ed li ji\u0121i minnu fil-familja tieg\u0127u, u jirtu hu.'", "\" U din tkun il-li\u0121i u d-dritt kif ordna l-Mulej lil Mos\u00e8.", "L-g\u0127a\u017cla ta' \u0120o\u017cw\u00e8", "U l-Mulej qal lil Mos\u00e8: \"Itla' fuq il-muntanja tal-G\u0127abarin u \u0127ares lejn l-art li se nag\u0127ti lil ulied I\u017crael.", "U malli taraha, int ukoll tin\u0121abar ma' niesek b\u0127alma n\u0121abar \u0127uk Aron, talli ksirtuli kliemi fid-de\u017cert ta' Sin, meta l-\u0121emg\u0127a \u0127aditha mieg\u0127i, u ma \u0127aristulix qdusiti quddiemhom \u0127dejn l-ilma.\"", "Dan hu l-ilma ta' Meriba f'Kades fid-de\u017cert ta' Sin.", "U Mos\u00e8 kellem lill-Mulej u qallu: \"\u0126a jqieg\u0127ed il-Mulej, Alla tal-erwie\u0127 tal-\u0127ajjin kollha , bniedem fuq il-\u0121emg\u0127a; bniedem li jo\u0127ro\u0121 u jid\u0127ol quddiemhom, u li jo\u0127ro\u0121hom u jda\u0127\u0127alhom, biex ma tkunx il-\u0121emg\u0127a tal-Mulej b\u0127al mer\u0127la bla rag\u0127aj.\"", "U l-Mulej qal lil Mos\u00e8: \"\u0126u lil \u0120o\u017cw\u00e8 bin Nun, bniedem ta' spirtu, u qieg\u0127ed idek fuqu.", "\"Imbag\u0127ad \u0121ibu quddiem Elg\u0127a\u017car il-qassis, u quddiem il-\u0121emg\u0127a kollha, u ag\u0127tih il-kmand quddiemhom.", "U ag\u0127tih sehem mill-awtorit\u00e0 tieg\u0127ek, biex tisma' minnu l-\u0121emg\u0127a kollha ta' wlied I\u017crael.", "U hu jersaq quddiem Elg\u0127a\u017car il-qassis, u dan jist\u0127arre\u0121 f'ismu xi jg\u0127id il-\u0121udizzju tal-Urim quddiem il-Mulej; g\u0127all-kelma tieg\u0127u jo\u0127or\u0121u, u g\u0127all-kelma tieg\u0127u jid\u0127lu, hu u l-ulied kollha ta' I\u017crael mieg\u0127u, il-\u0121emg\u0127a kollha.\"", "U Mos\u00e8 g\u0127amel kulma ordnalu l-Mulej.", "U \u0127a lil \u0120o\u017cw\u00e8 u \u0121iebu quddiem Elg\u0127a\u017car il-qassis, u quddiem il-\u0121emg\u0127a kollha.", "U qieg\u0127ed idejh fuqu u tah il-kmand skont ma qallu l-Mulej permezz ta' Mos\u00e8."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.28", "bookref": "NUM.28", "text": ["Is-sagrifi\u010b\u010bji", "U l-Mulej kellem lil Mos\u00e8 u qallu: \"Ordna lil ulied I\u017crael u g\u0127idilhom: Qisu li toffruli f'waqtha l-offerta li tmissni, l-ikel li g\u0127andkom ta\u0127arqu quddiemi b'ri\u0127a tfu\u0127.", "\"U g\u0127idilhom: Dan hu s-sagrifi\u010b\u010bju tal-\u0127ruq li g\u0127andkom toffru lill-Mulej: \u0127rief tas-sena u bla difett, tnejn kuljum b'sagrifi\u010b\u010bju tal-\u0127ruq g\u0127al dejjem; \u0127aruf wie\u0127ed toffrih filg\u0127odu u l-ie\u0127or toffrih filg\u0127axija, bejn dawl u dlam; offerta ta' wa\u0127da minn g\u0127axra ta' efa smid miblul fi kwart ta' \u0127inn \u017cejt mis\u0127uq.", "Dan hu s-sagrifi\u010b\u010bju tal-\u0127ruq ta' dejjem li kien offrut fuq il-muntanja Sinaj b'ri\u0127a tfu\u0127 ma\u0127ruq lill-Mulej.", "Issawwab fuqu kwart ta' \u0127inn g\u0127al kull \u0127aruf, u ssawwab lill-Mulej l-inbid safi fil-post imqaddes.", "U t-tieni \u0127aruf toffrih filg\u0127axija bejn in\u017cul ix-xemx u d-dlam bl-offerta u l-libazzjoni tieg\u0127u, b'ri\u0127a tfu\u0127 lill-Mulej.", "\"Fil-jum tas-Sibt toffru \u017cew\u0121t i\u0127rief tas-sena bla difett u tnejn minn g\u0127axra ta' efa smid miblula fi\u017c-\u017cejt bl-offerta u l-libazzjoni tieg\u0127u.", "Dan ikun is-sagrifi\u010b\u010bju tal-\u0127ruq kull nhar ta' Sibt, barra mis-sagrifi\u010b\u010bju tal-\u0127ruq ta' kull jum bil-libazzjoni tieg\u0127u.", "\"Kull l-ewwel tax-xahar toffru sagrifi\u010b\u010bju tal-\u0127ruq quddiem il-Mulej: \u017cew\u0121 g\u0127o\u0121iela, muntun, sebat i\u0127rief tas-sena, bla difett, u offerta ta' tlieta minn g\u0127axra smid miblul fi\u017c-\u017cejt g\u0127al kull g\u0127o\u0121ol, u offerta ta' tnejn minn g\u0127axra smid miblul fi\u017c-\u017cejt g\u0127al kull muntun; u wa\u0127da minn g\u0127axra ta' smid miblul fi\u017c-\u017cejt g\u0127al kull \u0127aruf; sagrifi\u010b\u010bju b'ri\u0127a tfu\u0127 ma\u0127ruq lill-Mulej.", "Il-libazzjonijiet tag\u0127hom ikunu ta' nofs \u0127inn g\u0127al kull g\u0127o\u0121ol, u wa\u0127da minn tlieta ta' \u0127inn g\u0127al kull muntun, u wa\u0127da minn erbg\u0127a ta' \u0127inn ta' nbid g\u0127al kull \u0127aruf.", "Dan hu s-sagrifi\u010b\u010bju ta' kull xahar, f'kull l-ewwel tax-xahar, fix-xhur kollha tas-sena.", "Joffru wkoll bodbod g\u0127all-purifikazzjoni lill-Mulej, barra s-sagrifi\u010b\u010bju tal-\u0127ruq bil-libazzjoni tieg\u0127u.", "Il-festa tal-G\u0127id", "\"Fl-ewwel xahar , fl-erbatax tax-xahar, ikun l-G\u0127id tal-Mulej.", "Fil-\u0127mistax ta' dan ix-xahar issir festa, u g\u0127al sebat ijiem jittiekel \u0127ob\u017c bla \u0127mira.", "L-ewwel jum ikollkom laqg\u0127a mqaddsa; ma tag\u0127mlu ebda xog\u0127ol.", "U toffru b'sagrifi\u010b\u010bju tal-\u0127ruq lill-Mulej: \u017cew\u0121 g\u0127o\u0121iela, muntun u sebat i\u0127rief tas-sena; u tqisu li jkunu bla difett.", "U l-offerta tag\u0127hom tkun smid miblul fi\u017c-\u017cejt, tlieta minn g\u0127axra ta' efa g\u0127all-g\u0127o\u0121ol, u tnejn minn g\u0127axra g\u0127all-muntun, u wa\u0127da minn g\u0127axra g\u0127al kull wie\u0127ed mis-sebat i\u0127rief, u bodbod g\u0127all-purifikazzjoni g\u0127all-ma\u0127fra tag\u0127kom.", "U dawn toffruhom minbarra s-sagrifi\u010b\u010bju ta' filg\u0127odu ta' kull jum, sagrifi\u010b\u010bju tal-\u0127ruq g\u0127al dejjem.", "Hekk tag\u0127mlu kull jum g\u0127al sebat ijiem: ta\u0127arqu ikel b'ri\u0127a tfu\u0127 lill-Mulej, minbarra s-sagrifi\u010b\u010bju tal-\u0127ruq ta' kull jum bil-libazzjoni tieg\u0127u.", "U jkollkom laqg\u0127a mqaddsa fis-seba' jum u ma tag\u0127mlu ebda xog\u0127ol.", "Il-festa ta' G\u0127id il-\u0126amsin", "\"U f'jum il-bikri , meta tag\u0127mlu offerta \u0121dida lill-Mulej fil-festa tal-\u0121img\u0127at, ikollkom laqg\u0127a mqaddsa, u ma tag\u0127mlu ebda xog\u0127ol.", "U toffru sagrifi\u010b\u010bju li jog\u0127\u0121ob lill-Mulej, \u017cew\u0121 g\u0127o\u0121iela, muntun u sebat i\u0127rief tas-sena.", "U offerta tas-smid mibdul fi\u017c-\u017cejt, tlieta minn g\u0127axra ta' efa g\u0127al kull g\u0127o\u0121ol, tnejn minn g\u0127axra g\u0127all-muntun, u wa\u0127da minn g\u0127axra g\u0127al kull \u0127aruf mis-sebat i\u0127rief.", "U bodbod g\u0127all-ma\u0127fra tag\u0127kom, minbarra s-sagrifi\u010b\u010bju ta' kull jum bl-offerta tieg\u0127u u bil-libazzjoni tag\u0127hom, u qisu li jkunu bla difett."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.29", "bookref": "NUM.29", "text": ["Il-festi tal-\u0126arifa", "\"Fis-seba' xahar , fl-ewwel tax-xahar, ikollkom laqg\u0127a mqaddsa; ma tag\u0127mlu ebda xog\u0127ol; ikun g\u0127alikom jum i\u017c-\u017car\u017cir tat-tromba.", "Toffru sagrifi\u010b\u010bju tal-\u0127ruq b'ri\u0127a tfu\u0127 lill-Mulej; g\u0127o\u0121ol, muntun u sebat i\u0127rief tas-sena bla difett; bl-offerta ta' tlieta minn g\u0127axra ta' efa smid miblul fi\u017c-\u017cejt g\u0127all-g\u0127o\u0121ol, u tnejn minn g\u0127axra g\u0127all-muntun, u wa\u0127da minn g\u0127axra g\u0127al kull \u0127aruf mis-sebat i\u0127rief.", "U bodbod g\u0127all-purifikazzjoni tal-\u0127tija tag\u0127kom, minbarra s-sagrifi\u010b\u010bju tal-ewwel tax-xahar bl-offerta tieg\u0127u, u s-sagrifi\u010b\u010bju ta' kull jum bil-libazzjoni tieg\u0127u ma\u0127ruq lill-Mulej b'ri\u0127a tfu\u0127 skont ir-rit tag\u0127hom.", "Fl-g\u0127axra ta' dan is-seba' xahar ikollkom laqg\u0127a mqaddsa, u tg\u0127akksu lilkom infuskom u ma tag\u0127mlu ebda xog\u0127ol; u toffru sagrifi\u010b\u010bju tal-\u0127ruq b'ri\u0127a tfu\u0127 lill-Mulej; g\u0127o\u0121ol, muntun u sebat i\u0127rief tas-sena bla difett, bl-offerta ta' tlieta minn g\u0127axra ta' efa smid miblul fi\u017c-\u017cejt g\u0127all-g\u0127o\u0121ol, u tnejn minn g\u0127axra g\u0127all-muntun, u wa\u0127da minn g\u0127axra g\u0127al kull \u0127aruf mis-sebat i\u0127rief; u toffru bodbod g\u0127all-purifikazzjoni tal-\u0127tija, minbarra s-sagrifi\u010b\u010bju tal-purifikazzjoni bi tpattija, u s-sagrifi\u010b\u010bju ta' kull jum, bl-offerta u l-libazzjonijiet tieg\u0127u.", "\"Fil-\u0127mistax-il jum tas-seba' xahar ikollkom laqg\u0127a mqaddsa, u ma tag\u0127mlu ebda xog\u0127ol, u tag\u0127mlu festa g\u0127al sebat ijiem lill-Mulej.", "U toffru sagrifi\u010b\u010bju tal-\u0127ruq b'ri\u0127a tfu\u0127 lill-Mulej; tlittax-il g\u0127o\u0121ol, \u017cew\u0121 imtaten u erbatax-il \u0127aruf tas-sena bla difett, bl-offerta ta' tlieta minn g\u0127axra minn efa smid miblul fi\u017c-\u017cejt g\u0127al kull g\u0127o\u0121ol mit-tlettax-il g\u0127o\u0121ol; tnejn minn g\u0127axra g\u0127al kull muntun mi\u017c-\u017cew\u0121 imtaten; u wa\u0127da minn g\u0127axra g\u0127al kull \u0127aruf mill-erbatax-il \u0127aruf.", "U bodbod wie\u0127ed g\u0127all-purifikazzjoni, minbarra s-sagrifi\u010b\u010bju ta' kull jum bl-offerta u l-libazzjoni tieg\u0127u.", "\"Fit-tieni jum toffru tnax-il g\u0127o\u0121ol, \u017cew\u0121 imtaten, u erbatax-il \u0127aruf tas-sena bla difett, bl-offerta u l-libazzjonijiet tag\u0127hom g\u0127all-g\u0127o\u0121iela, g\u0127all-imtaten, u g\u0127all-\u0127rief skont l-g\u0127add u r-rit tag\u0127hom; bodbod g\u0127all-purifikazzjoni bl-offerta u l-libazzjonijiet tieg\u0127u, minbarra s-sagrifi\u010b\u010bju ta' kull jum bl-offerta u l-libazzjonijiet tieg\u0127u.", "\"U fit-tielet jum toffru \u0127dax-il g\u0127o\u0121ol, \u017cew\u0121 imtaten u erbatax-il \u0127aruf tas-sena bla difett, bl-offerta u l-libazzjonijiet tag\u0127hom g\u0127all-g\u0127o\u0121iela, g\u0127all-imtaten, g\u0127all-\u0127rief skont l-g\u0127add u r-rit tag\u0127hom.", "U bodbod g\u0127all-purifikazzjoni, minbarra s-sagrifi\u010b\u010bju ta' kull jum bl-offerta u l-libazzjonijiet tag\u0127hom.", "\"U fir-raba' jum toffru g\u0127axar g\u0127o\u0121iela, \u017cew\u0121 imtaten u erbatax-il \u0127aruf tas-sena bla difett bl-offerta u l-libazzjonijiet tag\u0127hom g\u0127all-g\u0127o\u0121iela, g\u0127all-imtaten u g\u0127all-\u0127rief skont l-g\u0127add u r-rit tag\u0127hom; u bodbod g\u0127all-purifikazzjoni, minbarra s-sagrifi\u010b\u010bju ta' kull jum bl-offerta u l-libazzjoni tag\u0127hom.", "\"U fil-\u0127ames jum toffru disa' g\u0127o\u0121iela, \u017cew\u0121 imtaten, erbatax-il \u0127aruf tas-sena bla difett bl-offerta u l-libazzjonijiet tag\u0127hom g\u0127all-g\u0127o\u0121iela, g\u0127all-imtaten u g\u0127all-\u0127rief skont l-g\u0127add u r-rit tag\u0127hom; u bodbod g\u0127all-purifikazzjoni, minbarra s-sagrifi\u010b\u010bju ta' kull jum bl-offerta u l-libazzjoni tag\u0127hom.", "\"U fis-sitt jum toffru tmien g\u0127o\u0121iela, \u017cew\u0121 imtaten, erbatax-il \u0127aruf tas-sena bla difett, bl-offerta u l-libazzjonijiet tag\u0127hom g\u0127all-g\u0127o\u0121iela, g\u0127all-imtaten u g\u0127all-\u0127rief skont l-g\u0127add u r-rit tag\u0127hom; u bodbod g\u0127all-purifikazzjoni, minbarra s-sagrifi\u010b\u010bju ta' kull jum bl-offerta u l-libazzjoni tag\u0127hom.", "\"U fis-seba' jum toffru seba' g\u0127o\u0121iela, \u017cew\u0121 imtaten, erbatax-il \u0127aruf tas-sena bla difett, bl-offerta u l-libazzjonijiet tag\u0127hom g\u0127all-g\u0127o\u0121iela, g\u0127all-imtaten u g\u0127all-\u0127rief skont l-g\u0127add u r-rit tag\u0127hom; u bodbod g\u0127all-purifikazzjoni, minbarra s-sagrifi\u010b\u010bju ta' kull jum bl-offerta u l-libazzjoni tag\u0127hom.", "\"Fit-tmien jum tag\u0127mlu l-laqg\u0127a tal-a\u0127\u0127ar; ma tag\u0127mlu ebda xog\u0127ol.", "U toffru b'ri\u0127a tfu\u0127 lill-Mulej: g\u0127o\u0121ol, muntun, sebat i\u0127rief tas-sena bla difett, bl-offerta u l-libazzjoni tag\u0127hom g\u0127all-g\u0127o\u0121ol, g\u0127all-muntun u g\u0127all-\u0127rief skont l-g\u0127add u r-rit tag\u0127hom; u bodbod g\u0127all-purifikazzjoni, minbarra s-sagrifi\u010b\u010bju ta' kull jum bl-offerta u l-libazzjoni tag\u0127hom.", "\"Dawn huma s-sagrifi\u010b\u010bji li tag\u0127mlu lill-Mulej fil-festi tag\u0127kom minbarra l-weg\u0127di u l-g\u0127otjiet minn rajkom, li tistg\u0127u tag\u0127mlu, ta' sagrifi\u010b\u010bji tal-\u0127ruq, offerti, libazzjonijiet u sagrifi\u010b\u010bji ta' sliem.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.30", "bookref": "NUM.30", "text": ["U Mos\u00e8 qal lil ulied I\u017crael kulma ordnalu l-Mulej.", "Il-weg\u0127di", "U Mos\u00e8 kellem lill-prin\u010bpijiet tat-tribujiet ta' wlied I\u017crael u qalilhom: \"Dan hu li ordna l-Mulej.", "Jekk xi \u0127add jag\u0127mel weg\u0127da lill-Mulej, jew jintrabat b'\u0121urament , m'g\u0127andux jonqos minn kelmtu, imma jag\u0127mel skont ma jkun \u0127are\u0121 minn fommu.", "U l-mara li tkun g\u0127amlet weg\u0127da u ntrabtet meta kienet g\u0127adha xebba f'dar missierha, u missierha jisma' bil-weg\u0127da u bl-obbligu li bih tkun intrabtet, u ma jg\u0127idilha xejn, il-weg\u0127di u l-obbligi li bihom tkun intrabtet jibqg\u0127u s\u0127a\u0127.", "Imma jekk missierha jisma' bil-weg\u0127di u l-obbligi li bihom tkun intrabtet, u j\u0127assarhom, dawn ma jkunux jiswew aktar, u l-Mulej ja\u0127frilha g\u0127ax missierha jkun \u0127assrilha.", "Jekk ti\u017c\u017cewwe\u0121 bil-weg\u0127di fuqha jew b'xi kelma bla \u0127sieb, li biha tkun intrabtet, u jisma' \u017cew\u0121ha u ma jg\u0127idilha xejn, il-weg\u0127di u l-obbligi li bihom tkun intrabtet jibqg\u0127u s\u0127a\u0127.", "Imma meta jisma' \u017cew\u0121ha u j\u0127assrilha l-weg\u0127da li jkollha fuqha u l-kelma bla \u0127sieb, il-Mulej ja\u0127frilha.", "Il-weg\u0127da tal-armla u tal-mara mifruda minn \u017cew\u0121ha, l-obbligi kollha li jkunu ntrabtu bihom jibqg\u0127u s\u0127a\u0127.", "\"U jekk mara f'dar \u017cew\u0121ha tag\u0127mel xi weg\u0127da jew tintrabat b'xi obbligu b'\u0121urament, u jisma' \u017cew\u0121ha u ma jg\u0127id xejn, u ma j\u0127assarhomlhiex, il-weg\u0127da u l-obbligu li tkun intrabtet bihom jibqg\u0127u s\u0127a\u0127.", "Imma jekk \u017cew\u0121ha, meta jisma' b'kull kelma li tkun \u0127ar\u0121et minn fommha, i\u0127assrilha l-weg\u0127di u l-obbligi li tkun intrabtet bihom, dawn ma jiswewx aktar.", "Il-Mulej ja\u0127frilha, g\u0127ax \u017cew\u0121ha jkun \u0127assarhomlha.", "\"Kull weg\u0127da u kull obbligu b'\u0121urament li titg\u0127akkes b'xi \u0127a\u0121a, \u017cew\u0121ha jista' jwettaqhom u \u017cew\u0121ha jista' j\u0127assarhom.", "Imma jekk \u017cew\u0121ha ma jg\u0127idilha xejn minn jum g\u0127al ie\u0127or, ikun wettaq il-weg\u0127di kollha tag\u0127ha jew l-obbligi kollha li bihom tkun intrabtet; iwettaqhom g\u0127ax ma jkun qalilha xejn, meta sama' bihom.", "U jekk i\u0127assarhom wara li jkun sama' bihom, jitg\u0127abba hu bil-\u0127tija tag\u0127ha.\"", "Dawn huma l-kmandamenti li ordnalkom il-Mulej permezz ta' Mos\u00e8 bejn ir-ra\u0121el u martu, bejn il-missier u bintu, xebba f'dar missierha."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.31", "bookref": "NUM.31", "text": ["Il-gwerra mal-Midjanin", "U l-Mulej kellem lil Mos\u00e8 u qallu: \"Qis li tit\u0127allas mill-Midjanin g\u0127al li g\u0127amlu lil ulied I\u017crael, u mbag\u0127ad tin\u0121abar ma' niesek.\"", "U Mos\u00e8 kellem lill-poplu u qalilhom: \"Armaw minn fostkom ir\u0121iel g\u0127all-gwerra, u jmorru g\u0127all-Midjanin, biex jit\u0127allas minnhom il-Mulej; ibag\u0127tu elf ru\u0127 minn kull trib\u00f9.\"", "U n\u0121abru mit-trib\u00f9 ta' I\u017crael, elf minn kull trib\u00f9, b'kollox tnax-il elf armati g\u0127all-gwerra.", "U Mos\u00e8 bag\u0127athom g\u0127at-taqbid, elf ru\u0127 minn kull trib\u00f9, lilhom u 'l Fine\u0127as bin Elg\u0127a\u017car il-qassis; bag\u0127athom g\u0127at-taqbid, u \u0127adu mag\u0127hom l-o\u0121\u0121etti kkonsagrati u t-trombi f'idejhom g\u0127as-sinjali tal-gwerra.", "U tqabdu kontra l-Midjanin kif kien ikkmanda l-Mulej lil Mos\u00e8, u qatlu l-ir\u0121iel kollha.", "U barra l-maqtulin l-o\u0127ra, qatlu wkoll lis-slaten tal-Midjanin: Evi, Rekem, Sur, \u0126ur, Reba, \u0127ames slaten ta' Midjan; u 'l Balg\u0127am bin Beg\u0127or qatluh bix-xabla.", "U wlied I\u017crael \u0127adu pri\u0121unieri n-nisa ta' Midjan bit-tfal u l-bhejjem tag\u0127hom kollha, bl-imrie\u0127el u l-\u0121id kollu tag\u0127hom.", "U taw in-nar lill-ibliet kollha fejn kienu jg\u0127ammru u l-ir\u0127ula tag\u0127hom.", "U qabdu l-pri\u017ca kollha u kulma \u0121abru, nies u bhejjem, u marru quddiem Mos\u00e8 u Elg\u0127a\u017car, il-qassis, u l-\u0121emg\u0127a ta' wlied I\u017crael bil-pri\u0121unieri u l-pri\u017ca u l-\u0121abra fil-kamp, fil-wita ta' Mowab, li tinsab \u0127dejn il-\u0120ordan biswit \u0120eriko.", "Mos\u00e8 u Elg\u0127a\u017car, il-qassis, u l-kapijiet kollha tal-\u0121emg\u0127a, \u0127ar\u0121u jilqg\u0127uhom barra l-kamp.", "Mos\u00e8 inkorla g\u0127all-kmandanti tal-e\u017cer\u010btu, il-kapijiet tal-eluf, u l-kapijiet tal-mijiet li \u0121ew lura g\u0127all-gwerra, u qalilhom: \"In-nisa kollha \u0127allejtuhom \u0127ajjin?", "Ma kinux huma li b'kelma minn Balg\u0127am \u0121ibdu lil ulied I\u017crael, biex jidinbu kontra l-Mulej fil-\u0121rajja ta' Peg\u0127or, u saret dik il-qerda fil-\u0121emg\u0127a tal-Mulej?", "Issa oqtlu t-tfal subien kollha; u n-nisa li kellhom x'jaqsmu ma' r\u0121iel, oqtluhom kollha.", "U \u017commu g\u0127alikom it-tfajliet kollha li ma kellhomx x'jaqsmu ma' r\u0121iel.", "U issa intom oqog\u0127du barra mill-kamp sebat ijiem; intom ilkoll li qtiltu xi bniedem jew missejtu xi mejjet, u tissaffew fit-tielet u s-seba' jum, intom u l-pri\u0121unieri tag\u0127kom.", "U tnaddfu l-ilbies kollu u kull o\u0121\u0121ett tal-\u0121ild, u kull o\u0121\u0121ett mag\u0127mul mix-xag\u0127ar tal-mog\u0127o\u017c, u kull o\u0121\u0121ett tal-injam.\"", "U Elg\u0127a\u017car il-qassis, lin-nies tal-e\u017cer\u010btu, li \u0121ew lura mill-gwerra, qalilhom: \"Dan hu li titlob il-li\u0121i li l-Mulej ta lil Mos\u00e8: id-deheb, il-fidda, il-bron\u017c, il-\u0127adid, l-istann, u \u010b-\u010bomb, kull o\u0121\u0121ett li jifla\u0127 g\u0127an-nar, tg\u0127adduh min-nar, u jissaffa wara li jkun imnaddaf bl-ilma tal-purifikazzjoni ; u dak li ma jifla\u0127x g\u0127an-nar g\u0127adduh mill-ilma.", "U ta\u0127slu \u0127wejji\u0121kom fis-seba' jum u titnaddfu, imbag\u0127ad tid\u0127lu fil-kamp.\"", "Il-qasma tal-pri\u017ca", "U l-Mulej kellem lil Mos\u00e8 u qallu: \"G\u0127oddu kulma nqabad, nies u bhejjem, int u Elg\u0127a\u017car il-qassis, u l-kapijiet tal-familji tal-\u0121emg\u0127a.", "U qassam il-pri\u017ca bejn il-gwerriera li \u0127ar\u0121u g\u0127at-taqbid u l-bqija tal-\u0121emg\u0127a.", "Erfa' b\u0127ala tribut lill-Mulej ming\u0127and kull gwerrier li \u0127are\u0121 g\u0127at-taqbid, wie\u0127ed minn kull \u0127ames mija min-nies, mill-baqar, mill-\u0127mir, min-nag\u0127a\u0121.", "Te\u0127odhom min-nofs li jmisshom u tag\u0127tihom lil Elg\u0127a\u017car il-qassis, b'offerta lill-Mulej.", "\"Min-nofs ta' wlied I\u017crael tie\u0127u wie\u0127ed minn kull \u0127amsin min-nies, mill-baqar, mill-\u0127mir, min-nag\u0127a\u0121 u mill-bhejjem kollha, u tag\u0127tihom lil-Leviti li jie\u0127du \u0127sieb is-servizz tat-tinda.\"", "U Mos\u00e8 u Elg\u0127a\u017car g\u0127amlu kif ordnalhom il-Mulej.", "U l-fdal tal-pri\u017ca li kienu qabdu l-gwerriera kien: sitt mija u \u0127amsa u sebg\u0127in elf nag\u0127\u0121a, tnejn u sebg\u0127in elf baqra, wie\u0127ed u sittin elf \u0127mar; tnejn u tletin elf mara li qatt ma kellhom x'jaqsmu ma' ra\u0121el.", "In-nofs li mess lil dawk li kienu \u0127ar\u0121u jitqabdu kien ta' tliet mija u sebg\u0127a u tletin elf u \u0127ames mitt nag\u0127\u0121a, u minnhom sitt mija u \u0127amsa u sebg\u0127in tribut lill-Mulej; sitta u tletin elf baqra, u minnhom tnejn u sebg\u0127in tribut lill-Mulej; tletin elf u \u0127ames mitt \u0127mar, u wie\u0127ed u sittin minnhom tribut lill-Mulej; sittax-il elf bniedem, u tnejn u tletin minnhom tribut lill-Mulej.", "U Mos\u00e8 ta l-offerta tat-tribut lill-Mulej; u taha lil Elg\u0127a\u017car il-qassis, kif kien ordna l-Mulej lil Mos\u00e8.", "In-nofs li kien imiss lil ulied I\u017crael, li Mos\u00e8 kien qasmu min-nofs, li kien imiss lill-gwerriera, kien ta' tliet mija u sebg\u0127a u tletin elf u \u0127ames mitt nag\u0127\u0121a; sitta u tletin elf baqra; tletin elf u \u0127ames mitt \u0127mar; u nies sittax-il elf.", "Minn dan in-nofs li kien imiss lil ulied I\u017crael, Mos\u00e8 \u0127a wie\u0127ed minn kull \u0127amsin min-nies u mill-bhejjem, u tahom lil-Leviti li jservu fis-santwarju tal-Mulej, kif kien ordna l-Mulej lil Mos\u00e8.", "Imbag\u0127ad il-kmandanti tal-qtajja' tal-gwerriera, il-kapijiet tal-eluf u l-kapijiet tal-mijiet resqu quddiem Mos\u00e8, kellmuh u qalulu: \"A\u0127na, il-qaddejja tieg\u0127ek, g\u0127addejna l-gwerriera ta\u0127t il-\u0127akma tag\u0127na, u ma sibna nieqes ebda wie\u0127ed.", "Nag\u0127mlu g\u0127alhekk offerta lill-Mulej, mill-o\u0121\u0121etti tad-deheb li kull wie\u0127ed minna sab; brazzuletti, pendenti, \u010brieket, imsielet u kullani biex naqilg\u0127u l-ma\u0127fra quddiem il-Mulej.\"", "U Mos\u00e8 u Elg\u0127a\u017car il-qassis, \u0127adu ming\u0127andhom id-deheb ma\u0127dum kollu.", "U d-deheb kollu li offrew lill-Mulej bi tribut, ming\u0127and il-kapijiet tal-eluf u l-kapijiet tal-mijiet, kien ila\u0127\u0127aq is-sittax-il elf, seba' mija u \u0127amsin xekel.", "L-ir\u0121iel tal-e\u017cer\u010btu \u0127adu kull wie\u0127ed dak li la\u0127aq \u0127ataf.", "U Mos\u00e8 u Elg\u0127a\u017car il-qassis, \u0127adu d-deheb ming\u0127and il-kapijiet tal-eluf u l-mijiet, u \u0127aduh fit-tinda tal-laqg\u0127a b'tifkira g\u0127al ulied I\u017crael quddiem il-Mulej."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.32", "bookref": "NUM.32", "text": ["Il-qasma tat-Tras\u0121ordanja", "Ulied Ruben u wlied Gad kellhom kotra kbira sewwa ta' mrie\u0127el, u raw li l-art ta' \u0120ag\u0127\u017cer u l-art ta' Gilg\u0127ad kienu artijiet tajba g\u0127all-imrie\u0127el.", "U wlied Gad u wlied Ruben marru jkellmu lil Mos\u00e8 u Elg\u0127a\u017car il-qassis, u l-kapijiet tal-\u0121emg\u0127a, u qalulhom: \"G\u0127atarot, Dibon , \u0120ag\u0127\u017cer, Nimra, \u0126esbon, Elg\u0127ali, Xebam, Nebu u Beg\u0127on, artijiet li l-Mulej \u0127arbathom quddiem il-\u0121emg\u0127a ta' I\u017crael, huma artijiet tajba g\u0127all-imrie\u0127el, u a\u0127na l-qaddejja tieg\u0127ek g\u0127andna l-imrie\u0127el.\"", "U qalu: \"Jekk jog\u0127\u0121bok, ag\u0127ti lilna, il-qaddejja tieg\u0127ek, din l-art biex tkun tag\u0127na u tg\u0127addiniex 'l hemm mill-\u0120ordan.\"", "U Mos\u00e8 wie\u0121eb lil ulied Gad u wlied Ruben: \"Tajjeb!", "Imbag\u0127ad \u0127utkom imorru jitqabdu u intom tibqg\u0127u hawn?", "G\u0127ala tridu taqtg\u0127u qalb ulied I\u017crael biex ma jg\u0127addux g\u0127all-art li tahom il-Mulej?", "Hekk g\u0127amlu missirijietkom meta jien bg\u0127atthom minn Kades-barnija biex jaraw l-art.", "U telg\u0127u sal-wied ta' Eskol, u raw l-art, u qatg\u0127u qalb ulied I\u017crael, biex ma jid\u0127lux fl-art li tahom il-Mulej.", "U xeg\u0127let il-korla tal-Mulej dakinhar, u \u0127alef u qal: 'L-ir\u0121iel, li telg\u0127u mill-E\u0121ittu minn g\u0127oxrin sena 'l fuq, ma jarawx l-art li jien \u0127lift li nag\u0127ti lil Abraham, 'l I\u017cakk u 'l \u0120akobb, g\u0127ax ma mxewx warajja b'qalbhom kollha, minbarra Kaleb bin \u0120efunni l-Kena\u017ci, u \u0120o\u017cw\u00e8 bin Nun, g\u0127ax dawn imxew wara l-Mulej b'qalbhom kollha.'", "U l-korla tal-Mulej xeg\u0127let g\u0127al I\u017crael, u \u0127alliehom ji\u0121\u0121errew fid-de\u017cert g\u0127al erbg\u0127in sena, sakemm inqerdet il-\u0121enerazzjoni li g\u0127amlet din il-\u0127sara quddiem il-Mulej.", "U issa qomtu intom flok missirijietkom, frieg\u0127i ta' nies midinba, biex tkomplu \u017c\u017cidu s-sa\u0127na tal-qilla tal-Mulej kontra I\u017crael.", "G\u0127aliex jekk ter\u0121g\u0127u lura minn warajh, hu jibqa' j\u017commu fid-de\u017cert, u intom t\u0127arbtu dan il-poplu kollu.\"", "Imma huma resqu lejh u qalulu: \"Nibnu hawn imqawel g\u0127all-imrie\u0127el tag\u0127na u bliet g\u0127at-tfal tag\u0127na.", "U a\u0127na mbag\u0127ad naqbdu l-armi, u nimxu qalbiena quddiem ulied I\u017crael sa ma nda\u0127\u0127luhom f'arthom; u t-tfal tag\u0127na jibqg\u0127u fl-ibliet bis-swar min\u0127abba n-nies li jg\u0127ammru f'dik l-art.", "Ma ner\u0121g\u0127ux lura lejn djarna qabel ma wlied I\u017crael ikunu \u0127adu f'idejhom kul\u0127add sehmu.", "G\u0127aliex ma rridux nie\u0127du sehem mag\u0127hom 'l hemm mill-\u0120ordan, meta di\u0121\u00e0 g\u0127andna sehem g\u0127alina 'l hawn mill-\u0120ordan in-na\u0127a tal-Lvant.\"", "U Mos\u00e8 we\u0121ibhom: \"Jekk intom tag\u0127mlu hekk, jekk tarmaw ru\u0127kom u timxu quddiem il-Mulej g\u0127at-taqbid, u kull gwerrier minn fostkom jaqsam il-\u0120ordan quddiem il-Mulej, u jibqa' hemm sakemm ike\u010b\u010bi l-g\u0127edewwa tieg\u0127u minn quddiemu, u l-pajji\u017c kollu j\u010bedi quddiem il-Mulej, imbag\u0127ad intom tkunu tistg\u0127u ter\u0121g\u0127u lura, u tin\u0127allu mill-obbligi tag\u0127kom quddiem il-Mulej u wlied I\u017crael, u din l-art tkun tag\u0127kom quddiem il-Mulej.", "U jekk ma tag\u0127mlux hekk, tidinbu quddiem il-Mulej, u kunu afu li l-kastig ta' dnubkom g\u0127ad jil\u0127aqkom.", "Ibnu g\u0127alikom bliet g\u0127at-tfal tag\u0127kom u mqawel g\u0127all-imrie\u0127el tag\u0127kom, u \u017commu l-weg\u0127da li \u0127ar\u0121et minn fommkom.\"", "U wlied Gad u wlied Ruben wie\u0121bu lil Mos\u00e8 u qalulu: \"Il-qaddejja tieg\u0127ek jag\u0127mlu kif jordna sidi.", "It-tfal tag\u0127na, in-nisa tag\u0127na, l-imrie\u0127el u l-bhejjem tag\u0127na jibqg\u0127u hawn fl-ibliet ta' Gilg\u0127ad.", "U l-qaddejja tieg\u0127ek, kull min jista' jaqbad l-armi, jitilqu g\u0127at-taqbid quddiem il-Mulej, b\u0127alma ordna sidi.\"", "U Mos\u00e8 wissa dwarhom lil Elg\u0127a\u017car il-qassis, u lil \u0120o\u017cw\u00e8 bin Nun, u l-kapijiet tal-familji tat-tribujiet ta' wlied I\u017crael.", "U Mos\u00e8 qalilhom: \"Jekk ulied Gad u wlied Ruben, ilkoll armati g\u0127at-taqbid, jaqsmu l-\u0120ordan mag\u0127kom quddiem il-Mulej, u intom tirb\u0127u l-art, ag\u0127tuhom l-art ta' Gilg\u0127ad, u din tkun tag\u0127hom.", "Imma jekk ma jaqsmux armati g\u0127at-taqbid, ikollhom joqog\u0127du mag\u0127kom f'art Kang\u0127an.\"", "U wlied Gad u wlied Ruben wie\u0121bu u qalu: \"A\u0127na nag\u0127mlu kulma ordna l-Mulej lill-qaddejja tieg\u0127ek.", "A\u0127na naqsmu armati quddiem il-Mulej g\u0127al art Kang\u0127an, imma jibqa' g\u0127alina s-sehem tag\u0127na 'l hawn mill-\u0120ordan.\"", "U Mos\u00e8 ta lil ulied nofs it-trib\u00f9 ta' Manassi, ulied \u0120u\u017ceppi, is-saltna ta' Si\u0127on, is-sultan tal-Amurrin, u s-saltna ta' G\u0127og, is-sultan ta' Basan; l-art kollha bl-ibliet u l-in\u0127awi tag\u0127hom.", "U wlied Gad bnew Dibon, G\u0127atarot, G\u0127arog\u0127er, G\u0127atrot-Sofan, \u0120ag\u0127\u017cer, \u0120ogba, Bet-nimra, u Bet-\u0127aran, bliet bis-swar u mqawel g\u0127all-imrie\u0127el.", "U wlied Ruben bnew \u0126ebson u Elg\u0127ali, Kirjatajm, Nebu u Bag\u0127al-meg\u0127on, b'isimhom mibdul , u Xibma; u l-ibliet li bnew tawhom isimhom.", "U wlied Makir bin Manassi, telqu lejn Gilg\u0127ad, \u0127aduha f'idejhom u ke\u010b\u010bew l-Amurrin li kienu fiha.", "U Mos\u00e8 ta l-art ta' Gilg\u0127ad lil Makir bin Manassi, u bdew jg\u0127ammru fiha.", "U \u0120ajir bin Manassi telaq u \u0127a l-ir\u0127ula tag\u0127hom u semmiehom \u0126awwot-\u0121ajir.", "U Noba telaq u \u0127a lil Kenat u l-in\u0127awi tag\u0127ha u semmieha Noba b'ismu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.33", "bookref": "NUM.33", "text": ["It-triq ta' wlied I\u017crael fid-de\u017cert", "Dawn huma l-postijiet fejn waqfu wlied I\u017crael, li \u0127ar\u0121u mill-E\u0121ittu, mqassmin qatg\u0127a qatg\u0127a, ta\u0127t it-tmexxija ta' Mos\u00e8 u Aron.", "U Mos\u00e8 kiteb il-\u0121rajja tat-tluq tag\u0127hom skont kull waqfa tag\u0127hom kif ordnalu l-Mulej.", "Dan hu t-tluq u l-waqfien tag\u0127hom; telqu minn Rag\u0127mses fl-ewwel xahar, fil-\u0127mistax tal-ewwel xahar; l-g\u0127ada, wara \u010b-\u010belebrazzjoni tal-G\u0127id, ulied I\u017crael \u0127ar\u0121u b'rashom merfug\u0127a quddiem g\u0127ajnejn l-E\u0121izzjani; waqt li dawn kienu qeg\u0127din jidfnu 'l uliedhom il-kbar li l-Mulej kien laqat; il-Mulej g\u0127amel ukoll \u0127aqq mill-allat tag\u0127hom.", "Telqu wlied I\u017crael minn Rag\u0127mses, u waqqfu l-kamp f'Sukkot.", "Telqu minn Sukkot, u waqfu f'Etam, f'tarf id-de\u017cert.", "Telqu minn Etam, daru lejn Pi\u0127a\u0127irot, biswit Bag\u0127al-sefon, u waqqfu l-kamp biswit Migdol.", "Telqu minn Pi\u0127a\u0127irot u qasmu l-ba\u0127ar g\u0127al \u0121od-de\u017cert; imxew g\u0127al tlitt ijiem fid-de\u017cert ta' Etam; u waqqfu l-kamp f'Mara.", "Imbag\u0127ad telqu minn Mara u waslu Elim, fejn kien hemm tnax-il g\u0127ajn tal-ilma u sebg\u0127in si\u0121ra tat-tamar; u hemm waqqfu l-kamp.", "Telqu minn Elim, u waqqfu l-kamp \u0127dejn il-Ba\u0127ar tal-Qasab.", "U telqu minn \u0127dejn il-Ba\u0127ar tal-Qasab, u waqfu fid-de\u017cert ta' Sin.", "Telqu mid-de\u017cert ta' Sin, u waqfu Dofka.", "U telqu minn Dofka, u waqfu Alus.", "U telqu minn Alus, u waqfu Refidim; u hawn ma kienx hawn ilma g\u0127all-poplu x'jixrob.", "U telqu minn Refidim, u waqfu fid-de\u017cert tas-Sinaj.", "U telqu mid-de\u017cert tas-Sinaj, u waqfu Kibrot\u0127attawa.", "U telqu minn Kibrot\u0127attawa, u waqfu \u0126aserot.", "U telqu minn \u0126aserot, u waqfu Ritma.", "U telqu minn Ritma, u waqfu Rimmon-pere\u017c.", "U telqu minn Rimmon-pere\u017c, u waqqfu l-kamp Libna.", "U telqu minn Libna, u waqfu Rissa.", "U telqu minn Rissa, u waqfu Ke\u0127elata.", "U telqu minn Ke\u0127elata, u waqfu \u0127dejn il-muntanja ta' Sefer.", "U telqu minn \u0127dejn il-muntanja ta' Sefer, u waqfu \u0126arada.", "U telqu minn \u0126arada, u waqfu Makelot.", "U telqu minn Makelot, u waqfu Ta\u0127at.", "U telqu minn Ta\u0127at, u waqfu Tera\u0127.", "U telqu minn Tera\u0127, u waqfu Mitka.", "U telqu minn Mitka, u waqfu \u0126asmona.", "U telqu minn \u0126asmona, u waqfu Moserot.", "U telqu minn Moserot, u waqfu Bene-\u0121ag\u0127kan.", "U telqu minn Bene-\u0121ag\u0127kan, u waqfu \u0126or-\u0127aggidgad.", "U telqu minn \u0126or-\u0127aggidgad, u waqfu \u0120otbata.", "U telqu minn \u0120otbata, u waqfu G\u0127abrona.", "U telqu minn G\u0127abrona, u waqfu G\u0127esjon-geber.", "U telqu minn G\u0127esjon-geber, u waqfu fid-de\u017cert ta' Sin, li hu Kades.", "U telqu minn Kades, u waqfu \u0127dejn il-muntanja tal-\u0126or f'tarf l-art ta' Edom.", "Aron il-qassis tala' fuq il-muntanja tal-\u0126or skont il-kelma tal-Mulej, u miet hemm, fl-erbg\u0127in sena mill-\u0127ru\u0121 ta' wlied I\u017crael mill-E\u0121ittu, fil-\u0127ames xahar, fl-ewwel tax-xahar.", "U Aron kellu mija u tlieta u g\u0127oxrin sena meta miet fuq il-muntanja tal-\u0126or.", "U s-sultan ta' Arad il-Kang\u0127ani, li kien jg\u0127ammar fin-Negeb, kien sama' li waslu wlied I\u017crael.", "Telqu minn \u0127dejn il-muntanja tal-\u0126or, u waqfu Salmona.", "Telqu minn Salmona, u waqfu Punun.", "Telqu minn Punun, u waqfu Obot.", "Telqu minn Obot, u waqfu G\u0127ijje-g\u0127abarim fi truf Mowab.", "U telqu minn G\u0127ijjim, u waqfu Dibon-gad.", "U telqu minn Dibon-gad, u waqfu G\u0127almon-diblatajm.", "U telqu minn G\u0127almon-diblatajm u waqqfu l-kamp fuq il-muntanji ta' G\u0127abarim, biswit Nebu.", "Telqu mill-muntanji ta' G\u0127abarim, u waqfu fil-wita ta' Mowab, \u0127dejn il-\u0120ordan biswit \u0120eriko.", "U waqfu \u0127dejn il-\u0120ordan minn Bet\u0121esimot sa Abel-sittim, fil-wita ta' Mowab.", "Il-qasma tal-art", "U l-Mulej kellem lil Mos\u00e8 fil-wita ta' Mowab, \u0127dejn il-\u0120ordan, biswit \u0120eriko, u qallu: \"Kellem lil ulied I\u017crael u g\u0127idilhom: Intom se taqsmu l-\u0120ordan g\u0127all-art ta' Kang\u0127an, u tke\u010b\u010bu minn quddiemkom in-nies kollha li jg\u0127ammru hemm, u teqirdu l-idoli minquxa u x-xbihat imdewba kollha tag\u0127hom, u t\u0127ottu s-santwarji kollha fuq l-g\u0127oljiet.", "Intom tirtu l-art u tg\u0127ammru fiha, g\u0127ax lilkom tajtkom l-art biex tirtuha.", "Tqassam l-art bix-xorti bejn il-familji; il-kbar ikollhom bi\u010b\u010ba kbira, i\u017c-\u017cg\u0127ar bi\u010b\u010ba \u017cg\u0127ira, kull wa\u0127da tie\u0127u l-art fejn tmissha x-xorti; ikollkom il-wirt tag\u0127kom skont it-tribujiet ta' missirijietkom.", "Jekk intom ma tke\u010b\u010bux in-nies li jg\u0127ammru fl-art minn quddiemkom, dawk li intom t\u0127allu minnhom ikunulkom b\u0127al xewk f'g\u0127ajnejkom u niggie\u017ca f'\u0121enbejkom, u jkunu l-g\u0127edewwa tag\u0127kom fl-art li intom tg\u0127ammru fiha.", "U ji\u0121ri li dak li jien \u0127sibt nag\u0127mel lilhom, nag\u0127mlu lilkom.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.34", "bookref": "NUM.34", "text": ["Il-fruntieri", "U l-Mulej kellem lil Mos\u00e8 u qallu: \"Ordna lil ulied I\u017crael u g\u0127idilhom: Intom se tid\u0127lu fl-art ta' Kang\u0127an, din hi l-art li se tmisskom: l-art ta' Kang\u0127an bil-fruntieri tag\u0127ha.", "\"Il-\u0121enb tan-Nofsinhar jie\u0127u mid-de\u017cert ta' Sin san-na\u0127a ta' Edom; il-fruntiera tan-Nofsinhar tibda minn tarf il-Ba\u0127ar il-Miela\u0127 lejn il-Lvant; imbag\u0127ad tilwi g\u0127at-telg\u0127a ta' G\u0127akrabbim u tg\u0127addi minn Sin, sa ma tasal sa Kades-barnija; minn hemm tibqa' sejra g\u0127al \u0126asar-addar, u tg\u0127addi minn G\u0127asmon, u minn G\u0127asmon iddur mal-wied tal-E\u0121ittu u tasal sal-ba\u0127ar.", "\"Fuq il-fruntiera tal-Punent ikollkom il-Ba\u0127ar il-Kbir ; dan ikun il-fruntiera fuq din in-na\u0127a.", "\"Il-fruntiera fuq in-na\u0127a tat-Tramuntana tkun din: mill-Ba\u0127ar il-Kbir ti\u0121bdu lejn il-muntanja tal-\u0126or; minn \u0126or ti\u0121bdu lejn id-da\u0127la ta' \u0126emat, u l-fruntiera tibqa' sejra sa Sedad, mnejn tg\u0127addi lejn \u017bifron u tibqa' sejra sa \u0126asar-g\u0127enan.", "Din tkunilkom il-fruntiera tat-Tramuntana.", "\"G\u0127all-fruntiera fuq in-na\u0127a tal-Lvant ti\u0121bdu linja minn \u0126asar-g\u0127enan sa Sefam; u din il-fruntiera tibqa' nie\u017cla minn Sefam sa Ribla fuq il-Lvant tal-G\u0127ajn, u tibqa' nie\u017cla u tmiss il-\u0121enb tal-ba\u0127ar ta' Kinneret in-na\u0127a tal-Lvant, u tibqa' nie\u017cla mal-\u0120ordan sal-Ba\u0127ar il-Miela\u0127; din tkun l-art tag\u0127kom b'dawn il-fruntieri madwarha.\"", "U Mos\u00e8 ordna lil ulied I\u017crael u qalilhom: \"Din hi l-art li intom g\u0127andkom taqsmu bejnietkom bix-xorti, li l-Mulej ordna li ting\u0127ata lid-disa' tribujiet u nofs; g\u0127aliex it-trib\u00f9 ta' Ruben u t-trib\u00f9 ta' wlied Gad, skont l-g\u0127add tal-familji tag\u0127hom, u nofs it-trib\u00f9 ta' Manassi, \u0127adu sehemhom.", "\u017bew\u0121 tribujiet u nofs di\u0121\u00e0 \u0127adu sehemhom in-na\u0127a l-o\u0127ra tal-\u0120ordan biswit \u0120eriko, in-na\u0127a tal-Lvant.\"", "U l-Mulej kellem lil Mos\u00e8 u qallu: \"Dawn huma l-ismijiet tan-nies li g\u0127andhom iqassmulkom l-art: Elg\u0127a\u017car il-qassis, u \u0120o\u017cw\u00e8 bin Nun; u tag\u0127\u017clu prin\u010bep minn kull trib\u00f9 biex iqassam l-art.", "U dawn huma l-ismijiet tan-nies: mit-trib\u00f9 ta' \u0120uda, Kaleb bin \u0120efunni; mit-trib\u00f9 ta' wlied Simg\u0127on, Samwel bin G\u0127ammi\u0127ud; mit-trib\u00f9 ta' Benjamin, Elidad bin Kislon; mit-trib\u00f9 ta' wlied Dan, il-prin\u010bep Bukki bin \u0120ogli; mit-trib\u00f9 ta' wlied \u0120u\u017ceppi: mit-trib\u00f9 ta' wlied Manassi, il-prin\u010bep \u0126annijel bin Efod; u mit-trib\u00f9 ta' Efrajm, il-prin\u010bep Kemwel bin Siftan; u mit-trib\u00f9 ta' wlied \u017bebulun, il-prin\u010bep Elisafan bin Parnak; u mit-trib\u00f9 ta' wlied Issakar, il-prin\u010bep Paltijel bin G\u0127a\u017c\u017can; u mit-trib\u00f9 ta' wlied Aser, il-prin\u010bep A\u0127i\u0127ud bin Selomi; u mit-trib\u00f9 ta' wlied Neftali, il-prin\u010bep Peda\u0127el bin G\u0127ammi\u0127ud.", "Dawn huma n-nies li l-Mulej ordna biex iqassmu l-art ta' Kang\u0127an bejn ulied I\u017crael.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.35", "bookref": "NUM.35", "text": ["L-ibliet tal-Leviti", "U l-Mulej kellem lil Mos\u00e8 fil-wita ta' Mowab \u0127dejn il-\u0120ordan, biswit \u0120eriko: \"Ordna lil ulied I\u017crael biex jag\u0127tu lil-Leviti bliet minn sehemhom, biex joqog\u0127du fihom, u mag\u0127hom jag\u0127tuhom g\u0127all-merg\u0127a l-art ta' madwarhom.", "L-ibliet ikunu biex joqog\u0127du fihom u l-art ta' madwarhom g\u0127all-bhejjem, g\u0127all-\u0121id tag\u0127hom u b\u017connijiet o\u0127ra tal-\u0127ajja.", "L-art ta' madwar l-ibliet, li tag\u0127tu lil-Leviti mis-swar 'il barra, tkun ta' elf drieg\u0127 dawramejt.", "Fuq in-na\u0127a tal-Lvant tkejlu elfejn drieg\u0127 minn nofs il-belt, elfejn drieg\u0127 in-na\u0127a ta' Nofsinhar, elfejn drieg\u0127 in-na\u0127a tat-Tramuntana, u elfejn drieg\u0127 in-na\u0127a tal-Punent, bil-belt fin-nofs; din tkun l-art g\u0127alihom madwar l-ibliet.", "\"L-ibliet li tag\u0127tu lil-Leviti jkunu s-sitt ibliet tal-kenn, fejn min joqtol jista' jistkenn fihom, u mag\u0127hom tag\u0127tu wkoll tnejn u erbg\u0127in o\u0127ra.", "B'kollox tag\u0127tu lil-Leviti tmienja u erbg\u0127in belt bl-art ta' madwarhom.", "U meta ti\u0121u biex tag\u0127tu l-ibliet lil-Leviti mill-wirt ta' wlied I\u017crael, tie\u0127du \u0127afna ming\u0127and min g\u0127andu \u0127afna, u ftit minn min g\u0127andu ftit; kul\u0127add jag\u0127ti mill-ibliet tieg\u0127u skont is-sehem li jmissu.\"", "L-ibliet tal-kenn", "U l-Mulej kellem lil Mos\u00e8 u qallu: \"Kellem lil ulied I\u017crael u g\u0127idilhom: Intom se taqsmu g\u0127an-na\u0127a l-o\u0127ra tal-\u0120ordan fl-art ta' Kang\u0127an.", "Tag\u0127\u017clu xi bliet tal-kenn, fejn il-qattiel li jkun qatel lil xi \u0127add bla ma jkun irid, ikun jista' jistkenn.", "Dawn l-ibliet iservu ta' kenn min\u0127abba l-eqreb bniedem lejn il-mejjet bid-dritt tal-vendetta , u l-qattiel ma jmutx qabel ma jressquh quddiem il-\u0121emg\u0127a g\u0127all-\u0121udizzju.", "Sitta jkunu dawn l-ibliet tal-kenn li tag\u0127\u017clu: tlieta tag\u0127\u017cluhom in-na\u0127a l-o\u0127ra tal-\u0120ordan, u t-tlieta l-o\u0127ra fl-art ta' Kang\u0127an, bliet tal-kenn.", "Dawn is-sitt ibliet tal-kenn iservu g\u0127al ulied I\u017crael, g\u0127all-barrani u g\u0127al min jg\u0127ix f'nofskom, biex fihom jistkenn kull min ikun qatel lil xi \u0127add bla ma ried.", "\"Jekk ikun darbu b'xi \u0127a\u0121a tal-\u0127adid, u dak imut, ikun \u0127ati ta' qtil, u jag\u0127tuh il-mewt.", "Jekk ikun darbu b'\u0121ebla tal-i\u017cbandola li biha wie\u0127ed jista' jmut, u jmut, ikun \u0127ati ta' qtil, u l-qattiel jag\u0127tuh il-mewt.", "U jekk ikun darbu b'g\u0127uda f'idu li biha wie\u0127ed jista' jmut, u jmut, ikun \u0127ati ta' qtil, u l-qattiel jag\u0127tuh il-mewt.", "L-eqreb lejn il-mejjet jit\u0127allas hu minn demmu, u joqtol lill-qattiel hu stess meta jiltaqa' mieg\u0127u.", "\"Jekk xi \u0127add jolqot lil xi \u0127addie\u0127or b'mibeg\u0127da, jew iwaddablu xi \u0127a\u0121a g\u0127ax irid u jmut, jew jekk jidorbu b'idejh g\u0127ax g\u0127adu tieg\u0127u u jmut, lil min darbu jag\u0127tuh il-mewt, g\u0127ax ikun \u0127ati ta' qtil; u l-qarib tal-mejjet li g\u0127andu l-jedd li jit\u0127allas minn demmu, joqtlu hu meta jiltaqa' mieg\u0127u.", "\"Imma jekk ikun darbu bla \u0127sieb, bla mibeg\u0127da, jew waddablu xi \u0127a\u0121a bla ma jkun ried: jew bla ma jkun rah tefag\u0127lu xi \u0121ebla li biha seta' jmut, u jmut, ming\u0127ajr ma jkun l-g\u0127adu tieg\u0127u jew ikun irid jag\u0127millu d-deni, tag\u0127mel \u0121ustizzja l-\u0121emg\u0127a bejn il-qattiel u qarib il-mejjet bil-jedd tal-vendetta ta' demmu skont dawn il-li\u0121ijiet.", "Il-\u0121emg\u0127a te\u0127les il-qattiel minn id qarib il-mejjet u tibag\u0127tu lura fil-belt tal-kenn fejn ikun stkenn, u jibqa' hemm sakemm imut il-qassis il-kbir ikkonsagrat bi\u017c-\u017cejt imqaddes.", "Imma jekk il-qattiel jo\u0127ro\u0121 minn truf il-belt tal-kenn tieg\u0127u, u l-qarib, li g\u0127andu l-jedd tal-vendetta, isibu barra l-belt tal-kenn u joqtlu, dan ma jkunx \u0127ati ta' demmu; g\u0127ax il-qattiel g\u0127andu jibqa' fil-belt tal-kenn sal-mewt tal-qassis il-kbir ikkonsagrat, u mbag\u0127ad jista' jer\u0121a' lura fl-art tieg\u0127u.", "\"Dawn il-li\u0121ijiet g\u0127all-\u0121ustizzja jse\u0127\u0127u g\u0127all-\u0121enerazzjonijiet kollha u kull fejn tg\u0127ammru.", "\"Kull min joqtol lil xi \u0127add, jag\u0127tuh il-mewt fuq kliem ix-xhieda; xhud wie\u0127ed ma jkunx bi\u017c\u017cejjed biex joqtlu bniedem.", "\"Ti\u0127dux flus biex te\u0127ilsu qattiel mill-mewt, g\u0127ax hu jist\u0127oqqlu l-mewt, u g\u0127andu jmut.", "Lanqas ma g\u0127andkom tie\u0127du flus g\u0127al dak li jkun stkenn fil-belt tal-kenn, biex jer\u0121a' jmur f'artu qabel ma jmut il-qassis il-kbir.", "\"La ttebbax l-art li intom tkunu fiha, g\u0127ax id-demm itebba' l-art u ma titnaddafx mid-demm imxerred fuqha \u0127lief bid-demm ta' min ikun xerrdu.", "Tni\u0121\u0121sux l-art li tg\u0127ammru fiha g\u0127ax jien ng\u0127ammar ukoll fiha: Jiena l-Mulej li ng\u0127ammar f'nofs ulied I\u017crael.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/NUM.36", "bookref": "NUM.36", "text": ["Wirt in-nisa", "Il-kapijiet tal-familji tal-ferg\u0127a ta' wlied Gilg\u0127ad bin Makir, bin Manassi, wa\u0127da mill-frieg\u0127i ta' wlied \u0120u\u017ceppi, resqu quddiem Mos\u00e8 u quddiem il-prin\u010bpijiet, il-kapijiet tal-familji ta' wlied I\u017crael, u qalulhom: \"Il-Mulej ordna lil sidi biex iqassam bix-xorti l-art lil ulied I\u017crael, u l-Mulej ordna wkoll lil sidi li l-wirt ta' Selof\u0127ad, \u0127una, jg\u0127addi lil uliedu bniet.", "Issa jekk ji\u017c\u017cew\u0121u lil wie\u0127ed minn xi trib\u00f9 ie\u0127or ta' wlied I\u017crael, il-\u0121id tag\u0127hom jonqos mill-\u0121id ta' missirijietna, u ji\u017cdied il-\u0121id tat-trib\u00f9 li jkunu da\u0127lu fih, u jonqos minn dawk li missna bix-xorti.", "U meta wlied I\u017crael ikollhom il-\u0121ublew, il-wirt tag\u0127hom ji\u017cdied mal-\u0121id tat-trib\u00f9 li jkunu da\u0127lu fiha, u l-\u0121id tat-trib\u00f9 tag\u0127na jonqos b'sehemhom.\"", "Imbag\u0127ad Mos\u00e8 bl-ordni tal-Mulej ordnalhom dan: \"It-trib\u00f9 ta' wlied \u0120u\u017ceppi g\u0127andhom ra\u0121un.", "Dan hu li jordna l-Mulej dwar l-ulied bniet ta' Selof\u0127ad: \u0126a ji\u017c\u017cew\u0121u lil min jog\u0127\u0121obhom, basta ji\u017c\u017cew\u0121u f'xi familja tat-trib\u00f9 ta' missirijiethom.", "Ebda wirt ta' wlied I\u017crael ma jg\u0127addi minn trib\u00f9 g\u0127al ie\u0127or, g\u0127aliex ulied I\u017crael g\u0127andhom jibqg\u0127u marbutin kull wie\u0127ed mal-wirt tat-trib\u00f9 ta' missirijiethom.", "G\u0127alhekk kull tfajla, li tiret xi \u0121id f'xi trib\u00f9 ta' I\u017crael, g\u0127andha ti\u017c\u017cewwe\u0121 f'xi familja tat-trib\u00f9 ta' missirijietha, biex ulied I\u017crael jirtu kull wie\u0127ed il-\u0121id ta' missirijietu; u l-proprjet\u00e0 ma tg\u0127addix minn trib\u00f9 g\u0127al ie\u0127or, u hekk kull trib\u00f9 jibqa' marbut ma' sehmu.\"", "L-ulied bniet ta' Selof\u0127ad g\u0127amlu b\u0127alma ordna Mos\u00e8.", "U Ma\u0127la, Tirsa, \u0126ogla, Milka u Nog\u0127a, ulied Selof\u0127ad, i\u017c\u017cew\u0121u wlied zijiethom; i\u017c\u017cew\u0121u g\u0127and il-familji ta' Manassi bin \u0120u\u017ceppi, u hekk il-wirt tag\u0127hom baqa' fil-familja ta' missierhom.", "Dawn huma l-ordnijiet u l-li\u0121ijiet li ta lil ulied I\u017crael il-Mulej permezz ta' Mos\u00e8 fil-witat ta' Mowab, \u0127dejn il-\u0120ordan biswit \u0120eriko."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.intro", "bookref": "DEU.intro", "text": ["IL-KTIEB TAD-DEWTERONOMJU", "\u0126arsa \u0127afifa lejn il-ktieb", "Kien kwa\u017ci wasal i\u017c-\u017cmien li l-poplu Lhudi jaqsam ix-Xmara \u0120ordan u jakkwista l-art ta' Kang\u0127an.", "I\u017cda Alla rrifjuta li j\u0127alli lil Mos\u00e8 jda\u0127\u0127al lil Ulied I\u017crael fl-Art Imwieg\u0127da.", "Alla qallu li kellu jmut fil-Lvant tal-\u0120ordan.", "Hekk, id-Dewteronomju ji\u0121bor fih id-diskorsi li Mos\u00e8 g\u0127amel lill-Poplu biex isellmilhom.", "Fihom irrepeta l-li\u0121ijiet li Alla kien tah biex iwassal lil Ulied I\u017crael.", "Proprju g\u0127aliex Mos\u00e8 kien qieg\u0127ed jg\u0127addi l-Li\u0121i lill-Poplu g\u0127at-tieni darba, dan il-ktieb issejja\u0127 \"Dewteronomju\", li hi kelma mnissla minn fra\u017ci Griega li tfisser \"it-tieni li\u0121i\".", "Mos\u00e8 fakkar lil-Lhud dwar l-istorja tag\u0127hom tul l-erbg\u0127in sena fid-de\u017cert.", "Ifakkarhom kif Alla \u0127elishom mill-jasar tal-E\u0121ittu u \u0127a \u0127siebhom tul triqthom lejn l-Art Imwieg\u0127da.", "I\u0121ibilhom quddiem g\u0127ajnejhom kemm-il darba ma baqg\u0127ux leali lejn Alla, anzi m'obdewhx.", "Fit-twissijiet a\u0127\u0127arija tieg\u0127u, Mos\u00e8 jinsisti li jekk il-Lhud i\u017commu l-Patt ta' qima u ubbidjenza lejn il-Mulej, huma jkunu \u0121ens b'sa\u0127\u0127tu li jimxi 'l quddiem b'su\u010b\u010bess.", "Imma jekk jiksru dan il-Patt u jduru lejn l-idoli, il-Mulej kien \u0127alef li jibg\u0127at fuqhom sa\u0127tiet kbar.", "Huma mhux biss jintreb\u0127u mill-g\u0127edewwa, imma jitilfu l-art u jitilfu \u0127ajjithom.", "Meta, \u0127afna snin wara, lil \u0120es\u00f9 staqsewh liema kien l-aqwa u l-akbar Kmandament, hu g\u0127a\u017cel li jikkwota mill-ktieb tad-Dewteronomju biex iwie\u0121eb il-mistoqsija li saritlu:", "Isma', O I\u017crael: Alla tag\u0127na l-Mulej, il-Mulej wa\u0127du.", "\u0126obb, mela, lill-Mulej, Alla tieg\u0127ek, b'qalbek kollha, b'ru\u0127ek kollha u b'sa\u0127\u0127tek kollha, ( , ).", "It-taqsim tal-ktieb", "L-ewwel diskors ta' Mos\u00e8 ( , \u2014 , )", "It-tieni diskors ta' Mos\u00e8 ( , \u2014 , )", "L-G\u0127axar Kmandamenti ( , \u2014 , )", "Li\u0121ijiet, regoli u twissijiet ( , \u2014 , )", "Istruzzjonijiet biex jid\u0127lu f'Kang\u0127an ( , \u2014 , )", "Ji\u0121\u0121edded il-Patt ( , \u2014 , )", "L-a\u0127\u0127ar kliem ta' Mos\u00e8 ( , \u2014 , )", "Il-mewt ta' Mos\u00e8 ( , - )"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.1", "bookref": "DEU.1", "text": ["D\u0127ul il-ktieb", "Dan hu l-kliem li Mos\u00e8 qal lil ulied I\u017crael kollu n-na\u0127a l-o\u0127ra tal-\u0120ordan , fid-de\u017cert tal-G\u0127araba, li ji\u0121i biswit Suf, bejn Faran minn na\u0127a u bejn Tofel, Laban, \u0126aserot u Di\u017ca\u0127ab mill-o\u0127ra; \u0127dax-il jum mixi 'l bog\u0127od minn \u0126oreb sa Kades-barnig\u0127a mit-triq tal-muntanja Xeg\u0127ir.", "Fis-sena erbg\u0127in, fl-ewwel tal-\u0127dax-il xahar, Mos\u00e8 kellem lil I\u017crael kollu skont kulma ordnalu l-Mulej g\u0127alihom, wara li kien g\u0127eleb lil Si\u0127on, is-sultan tal-Amurrin, li kien joqg\u0127od f'\u0126esbon, u lil G\u0127og, sultan ta' Basan, li kien joqg\u0127od f'G\u0127astarot u f'Edreg\u0127i.", "In-na\u0127a l-o\u0127ra tal-\u0120ordan, fl-art ta' Mowab, Mos\u00e8 beda jfisser din il-li\u0121i u jg\u0127id:", "L-ewwel diskors: \u0127arsa lejn il-\u0121rajja ta' qabel", "\"Il-Mulej Alla tag\u0127na kellimna f'\u0126oreb u qalilna: 'Qg\u0127adtu bi\u017c\u017cejjed f'din il-muntanja.", "Duru u itilqu; id\u0127lu fil-muntanji tal-Amurrin u fl-in\u0127awi tag\u0127hom kollha, fl-G\u0127araba, fl-g\u0127oljiet, fil-witat u fin-Negeb, f'xatt il-ba\u0127ar, fl-art tal-Kang\u0127anin, u fil-Libanu, sax-xmara l-kbira tal-Ewfrat.", "'Jien tlaqt l-art f'idejkom; id\u0127lu u \u0127udu l-art li l-Mulej \u0127alef lil missirijietkom, lil Abraham, lil I\u017cakk, lil \u0120akobb, li jag\u0127tiha lilhom u lil nisilhom warajhom.'", "Dak i\u017c-\u017cmien g\u0127edtilkom: 'Ma nifla\u0127x irre\u0121ikom wa\u0127di.", "Il-Mulej, Alla tag\u0127kom, kattarkom bil-bosta; u intom illum kotrana b\u0127all-kwiekeb tas-sema.", "Jalla l-Mulej, Alla ta' missirijietkom, ikattarkom g\u0127al elf darba, u jberikkom kif qalilkom.", "Kif nista' jien wa\u0127di nitg\u0127abba bil-pi\u017c tag\u0127kom, u t-tilwim tag\u0127kom?", "\u0120ibuli mit-tribujiet tag\u0127kom ir\u0121iel g\u0127orrief, dehnin u mag\u0127rufin, u jien nag\u0127tihom is-setg\u0127a fuqkom.'", "\"U intom we\u0121ibtuni u g\u0127edtuli: 'Sewwa li qieg\u0127ed tg\u0127idilna, nag\u0127mluh.'", "\"G\u0127alhekk \u0127adt il-prin\u010bpijiet tat-tribujiet tag\u0127kom, ir\u0121iel g\u0127orrief u mag\u0127rufin, u qeg\u0127edthom kapijiet fuqkom, kapijiet tal-eluf u kapijiet tal-mijiet, kapijiet tal-\u0127amsinijiet, u kapijiet tal-g\u0127axriet u uffi\u010bjali o\u0127ra g\u0127at-tribujiet tag\u0127kom.", "\"U dak i\u017c-\u017cmien wissejt lill-im\u0127allfin u g\u0127edtilhom: 'Isimg\u0127u lil \u0127utkom, u ag\u0127mlu l-\u0127aqq bis-sewwa bejn bniedem u \u0127uh, u bejnu u l-barrani.", "T\u0127arsux lejn l-u\u010bu\u0127 meta tag\u0127mlu l-\u0127aqq, isimg\u0127u \u017c-\u017cg\u0127ir u l-kbir l-istess.", "Tib\u017cg\u0127u minn \u0127add, g\u0127ax il-\u0127aqq f'idejn Alla.", "Meta jkollkom xi kwistjoni tqila, \u0121ibuha quddiemi u nismag\u0127ha jien.'", "\"Dak i\u017c-\u017cmien jien tajtkom l-ordnijiet u g\u0127edtilkom kulma g\u0127andkom tag\u0127mlu.", "F'Kades-barnig\u0127a", "\"Imbag\u0127ad tlaqna minn \u0126oreb u qsamna dak id-de\u017cert kollu, de\u017cert kbir iwa\u0127\u0127xek, li intom rajtu.", "G\u0127addejna mit-triq li tie\u0127u g\u0127all-muntanji tal-Amurrin, b\u0127alma kien ordnalna l-Mulej, Alla tag\u0127na, u wasalna Kades-barnig\u0127a.", "\"U g\u0127edtilkom: 'Wasaltu fl-g\u0127oljiet tal-Amurrin li l-Mulej, Alla tag\u0127na, se jag\u0127tina: Ara, tak il-Mulej, Alla tieg\u0127ek, l-art f'idejk; itla' u \u0127udha f'idejk skont ma wieg\u0127dek il-Mulej, Alla ta' missirijietek.", "Tib\u017cax u taqtax qalbek.'", "\"U intom ersaqtu lkoll lejja u g\u0127edtuli: '\u0126a nibag\u0127tu qabilna nies biex jitkixxfulna l-art, u jg\u0127arrfuna t-triq, li g\u0127andna nitilg\u0127u minnha, u l-ibliet li se mmorru fihom.'", "Dan il-kliem g\u0127o\u0121obni, u g\u0127a\u017cilt minn fostkom tnax-il ra\u0121el, wie\u0127ed minn kull trib\u00f9.", "U marru u telg\u0127u l-g\u0127oljiet u waslu sa wied Eskol, u tkixxfu l-art.", "U \u0127adu f'idejhom mill-frott tal-art u \u0121abuhulna, u tawna l-a\u0127bar u qalulna: 'Tajba l-art li se jag\u0127tina l-Mulej, Alla tag\u0127na.'", "Imma intom ma ridtux titilg\u0127u, u \u0127adtuha kontra l-kelma tal-Mulej, Alla tag\u0127kom.", "U bdejtu tgergru fit-tined tag\u0127kom u tg\u0127idu: 'G\u0127ax jobg\u0127odna l-Mulej \u0127ari\u0121na mill-E\u0121ittu biex jer\u0127ina f'idejn l-Amurrin, u jeqridna.", "Fejn se nitilg\u0127u a\u0127na?", "\u0126utna qatg\u0127ulna qalbna u qalulna: Hemm poplu kbir u nies itwal minna; bliet kbar u mdawra bi swar g\u0127oljin sas-smewwiet; u sa\u0127ansitra rajna hemmhekk ulied G\u0127anak.'", "\"Jien g\u0127edtilkom: 'Titwerwrux, u titbe\u017c\u017cg\u0127ux minnhom.", "Il-Mulej, Alla tag\u0127kom, jimxi quddiemkom, u hu stess jitqabad g\u0127alikom b\u0127alma g\u0127amel mag\u0127kom fl-E\u0121ittu quddiem g\u0127ajnejkom.", "U b\u0127alma g\u0127amel fid-de\u017cert, fejn rajtu kif il-Mulej, Alla tag\u0127kom, refag\u0127kom b\u0127alma bniedem jerfa' lil ibnu, fit-triq kollha li mxejtu sakemm wasaltu hawn.'", "\"Imma intom, madankollu, ma ridtux tafdaw fil-Mulej, Alla tag\u0127kom, li kien jimxi quddiemkom fit-triq, ifittxilkom post fejn tistrie\u0127u.", "Billejl kien jidher fin-nar biex jurikom it-triq li kellkom tg\u0127addu minnha, u binhar fis-s\u0127aba.", "\"Il-Mulej sama' kliemkom, u xeg\u0127el bil-korla, u \u0127alef u qal: '\u0126add minn dawn in-nies ta' dan in-nisel \u0127a\u017cin ma jara l-art tajba li jien \u0127lift li nag\u0127ti lil missirijietkom, \u0127lief Kaleb bin \u0120efunni.", "Dan biss jaraha, u lilu nag\u0127ti l-art li rifes, u lil uliedu, g\u0127ax \u017camm s\u0127i\u0127 mal-Mulej.'", "\"Min\u0127abba fikom il-Mulej \u0127adha kontra tieg\u0127i wkoll u qal: 'Lanqas int ma tid\u0127ol hemm.", "Jid\u0127ol \u0120o\u017cw\u00e8 bin Nun, li qieg\u0127ed iservik.", "Qawwilu qalbu, g\u0127ax hu g\u0127ad iqassam l-art lil I\u017crael.", "U t-tfal i\u017c-\u017cg\u0127ar tag\u0127kom li intom g\u0127edtu se jaqg\u0127u pri\u017ca, uliedkom, li llum la jafu t-tajjeb u lanqas il-\u0127a\u017cin, jid\u0127lu huma, u lilhom nag\u0127tiha, u huma jirtuha.", "Intom ikollkom idduru u ti\u0121bdu lejn id-de\u017cert mat-triq tal-Ba\u0127ar tal-Qasab.'", "\"U intom we\u0121ibtu u g\u0127edtuli: 'Dnibna kontra l-Mulej.", "Nitilg\u0127u u nitqabdu skont ma ordnalna l-Mulej, Alla tag\u0127na.'", "U mbag\u0127ad ilkoll t\u0127a\u017c\u017cimtu bl-armi tal-gwerra u \u0127sibtuha \u0127a\u0121a \u0127afifa li titilg\u0127u l-muntanja.", "\"Imma l-Mulej qalli: 'G\u0127idilhom: Titilg\u0127u xejn u titqabdux, g\u0127aliex jien m'iniex f'nofskom, li ma jeg\u0127lbukomx l-g\u0127edewwa tag\u0127kom.'", "U jien kellimtkom, u ma smajtux, u \u0127adtuha kontra l-kelma tal-Mulej, u g\u0127amiltuha ta' pru\u017cuntu\u017ci, u tlajtu l-muntanja.", "U \u0127ar\u0121u l-Amurrin li kienu jg\u0127ammru fuq il-muntanja, u \u0121rew warajkom b\u0127an-na\u0127al, u g\u0127amlukom b\u010bejje\u010b minn Xeg\u0127ir sa \u0126orma.", "\"Er\u0121ajtu lura u bkejtu quddiem il-Mulej, u l-Mulej ma semax le\u0127inkom u ma takomx widen.", "U hekk intom bqajtu f'Kades-barnig\u0127a g\u0127al \u0127afna \u017cmien, i\u017c-\u017cmien kollu li bqajtu hemm."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.2", "bookref": "DEU.2", "text": ["Il-mixja fid-de\u017cert", "\"U dorna lura u tlaqna g\u0127ad-de\u017cert mat-triq tal-Ba\u0127ar tal-Qasab, b\u0127alma qalli l-Mulej, u bqajna ni\u0121\u0121errew mal-muntanja ta' Xeg\u0127ir g\u0127al \u0127afna \u017cmien.", "\"U l-Mulej kellimni u qalli: 'Ilkom ti\u0121\u0121errew bi\u017c\u017cejjed ma' dawn il-muntanji, duru lejn it-Tramuntana.", "Ag\u0127ti lill-poplu din l-ordni: Intom se taqsmu l-art ta' \u0127utkom, ulied G\u0127esaw, li jg\u0127ammru f'Xeg\u0127ir.", "Huma jib\u017cg\u0127u minnkom, i\u017cda intom oqog\u0127du attenti \u0127afna.", "Ta\u0127btux g\u0127alihom, g\u0127ax ma nag\u0127tikom xejn minn arthom, anqas daqs rifsa ta' ri\u0121el, g\u0127ax il-muntanja ta' Xeg\u0127ir tajtha b'wirt lil G\u0127esaw.", "L-ikel li tieklu tixtruh minn g\u0127andhom bil-flus, u hekk ukoll l-ilma li tixorbu.", "G\u0127ax il-Mulej, Alla tieg\u0127ek, bierkek f'kull xog\u0127ol ta' idejk; \u0127a \u0127siebek fi triqtek f'dan id-de\u017cert kbir; g\u0127al dawn l-a\u0127\u0127ar erbg\u0127in sena l-Mulej Alla tieg\u0127ek kien mieg\u0127ek, u f'xejn ma naqsek.'", "\"U g\u0127addejna g\u0127alhekk 'il bog\u0127od minn \u0127dejn \u0127utna, ulied G\u0127esaw, li jg\u0127ammru f'Xeg\u0127ir, mit-triq tal-G\u0127araba, minn Elat, u minn G\u0127esjon-geber, u mbag\u0127ad ilwejna u qbadna t-triq li tie\u0127u g\u0127ad-de\u017cert ta' Mowab.", "\"U l-Mulej qalli: 'La ta\u0127batx g\u0127al Mowab; la titqabadx u ti\u0121\u0121elidx mag\u0127hom; g\u0127ax m'iniex se nag\u0127tik b'wirt art minn tag\u0127hom; l-art ta' G\u0127ar tajtha b'wirt lil ulied Lot.'", "Qabilhom kienu jg\u0127ammru hemm l-Emin, poplu kbir u kotran, u twal b\u0127all-G\u0127anakin.", "Kienu jqisuhom b\u0127ar-Refajin, li kienu wkoll b\u0127all-G\u0127anakin, imma l-Mowabin isej\u0127ulhom Emin.", "Qabel f'Xeg\u0127ir kienu g\u0127ammru l-\u0126orin, imma ke\u010b\u010bewhom ulied G\u0127esaw, u qerduhom u da\u0127lu flokhom, b\u0127alma g\u0127amel I\u017crael, bl-art li g\u0127andu f'idejh, l-art li tahom il-Mulej.", "'Issa, qumu u aqsmu l-wied ta' \u017bered', u qsamna l-wied ta' \u017bered.", "\"I\u017c-\u017cmien li \u0127adna biex imxejna minn Kades-barnig\u0127a sa ma qsamna l-wied ta' \u017bered kien ta' tmienja u tletin sena, sakemm ma ntemmx minn nofs il-kamp in-nisel ta' dawk in-nies gwerriera, b\u0127alma kien \u0127alef il-Mulej.", "U id il-Mulej kienet fuqhom u qerdithom minn nofs il-kamp sa ma ntemmu g\u0127alkollox.", "\"Meta l-gwerriera kienu mietu u ntemmu minn fost il-poplu, il-Mulej kellimni u qalli: 'Illum int se taqsam minn G\u0127ar, il-fruntiera ta' Mowab, u toqrob lejn ulied G\u0127ammon; ta\u0127batx g\u0127alihom u titqabadx mag\u0127hom, g\u0127ax ma tajtek ebda art mill-art ta' G\u0127ammon biex tkun tieg\u0127ek, g\u0127ax tajtha biex jirtuha lil ulied Lot.'", "Din l-art iqisuha wkoll art ir-Refajin, g\u0127ax qabel kienu jg\u0127ammru fiha huma, imma l-G\u0127ammonin isej\u0127ulhom \u017bam\u017cummin, nies kbar u kotrana, twal b\u0127all-G\u0127anakin; il-Mulej i\u017cda qeridhom malli l-G\u0127ammonin tfa\u010b\u010baw quddiemhom; ke\u010b\u010bewhom u da\u0127lu flokhom; b\u0127alma g\u0127amel g\u0127al ulied G\u0127esaw, li jg\u0127ammru f'Xeg\u0127ir, meta qered il-\u0126orin minn quddiemhom, u huma ke\u010b\u010bewhom, u da\u0127lu flokhom, u g\u0127adhom hemm sal-lum.", "U l-Kaftorin, li \u0127ar\u0121u minn Kaftor , qerdu lil G\u0127awwin, li kienu jg\u0127ammru fl-ir\u0127ula sa Ga\u017ca, u da\u0127lu flokhom.", "\" 'Isaw, itilqu, aqsmu l-wied tal-Arnon.", "Ara, jien tajtek f'idek lil Si\u0127on, is-sultan ta' \u0126esbon l-Amurri, bl-art tieg\u0127u.", "Id\u0127ol fiha u ag\u0127millu gwerra.", "Minn dan il-jum jiena n\u0121ieg\u0127el lill-\u0121nus kollha ta\u0127t is-sema jitrieg\u0127du u jitwerwru quddiemek; malli jisimg\u0127u b'a\u0127barek jitrieg\u0127du, u jin\u0127allu quddiemek.'", "Reb\u0127a fuq Si\u0127on u G\u0127og", "\"Jien bg\u0127att messa\u0121\u0121iera mid-de\u017cert ta' Kedemot g\u0127and Si\u0127on, sultan ta' \u0126esbon, jg\u0127idulu bil-kwiet; '\u0126allini ng\u0127addi minn artek; nibqa' dejjem miexi dritt mat-triq, bla ma nilwi lejn il-lemin jew lejn ix-xellug.", "Tbeg\u0127li bil-flus l-ikel li niekol, u tag\u0127tini l-ilma li nixrob bil-flus, basta t\u0127allini ng\u0127addi bil-mixi, b\u0127alma g\u0127amlu mieg\u0127i wlied G\u0127esaw li jg\u0127ammru f'Xeg\u0127ir, u l-Mowabin li jg\u0127ammru f'G\u0127ar, sakemm naqsam il-\u0120ordan g\u0127all-art li l-Mulej, Alla tag\u0127na, se jag\u0127tina.'", "I\u017cda Si\u0127on, is-sultan ta' \u0126esbon, ma riedx li ng\u0127addu minn g\u0127andu, g\u0127ax il-Mulej, Alla tieg\u0127ek, stinalu rasu u webbislu qalbu, biex jag\u0127tih f'idek b\u0127alma hu llum.", "\"U l-Mulej qalli: 'Arani, jien bdejt ner\u0127i f'idejk lil Si\u0127on u 'l artu.", "Id\u0127ol fiha biex tie\u0127u artu f'idek.'", "U Si\u0127on \u0127are\u0121 g\u0127alina, hu u l-poplu tieg\u0127u kollu, sa \u0120a\u0127as biex jitqabad mag\u0127na.", "\"U l-Mulej, Alla tag\u0127na, ir\u0127ieh f'idejna, u qtilna lilu, 'l uliedu u l-poplu tieg\u0127u kollu.", "\u0126adna dak i\u017c-\u017cmien l-ibliet kollha tieg\u0127u, u qridna g\u0127alkollox in-nies bin-nisa u t-tfal kollha, u ma \u0127allejna lil \u0127add \u0127aj.", "\u017bammejna g\u0127alina l-bhejjem u l-pri\u017ca tal-ibliet li \u0127adna.", "Minn G\u0127arog\u0127er, li qieg\u0127da ma' xifer il-wied tal-Arnon, u l-belt li qieg\u0127da fil-wied sa Gilg\u0127ad, ma kienx hemm belt li ma stajniex neg\u0127lbuha; ilkoll er\u0127iehom f'idejna l-Mulej, Alla tag\u0127na.", "Biss ma rsaqtx lejn l-art tal-G\u0127ammonin, il-medda kollha tal-wied ta' \u0120abbok, u l-ibliet tal-g\u0127olja, kollox skont ma kien ordna l-Mulej, Alla tag\u0127na."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.3", "bookref": "DEU.3", "text": ["Ir-reb\u0127a fuq G\u0127og", "\"Imbag\u0127ad ilwejna u bqajna mexjin mat-triq ta' Basan; u G\u0127og, sultan ta' Basan, \u0127are\u0121 g\u0127alina, hu u l-poplu tieg\u0127u kollu, biex jitqabad mag\u0127na f'Edreg\u0127i.", "\"U l-Mulej qalli: 'La tib\u017cax minnu.", "Jien er\u0127ejtu f'idek, lilu u l-poplu tieg\u0127u kollu, u l-art kollha tieg\u0127u, u nag\u0127mel mieg\u0127u dak li g\u0127amilt ma' Si\u0127on, is-sultan tal-Amurrin, li jg\u0127ammar f'\u0126esbon.'", "\"U l-Mulej, Alla tag\u0127na, tana wkoll f'idejna lil G\u0127og, sultan ta' Basan, u l-poplu tieg\u0127u kollu; qtilnieh u ma \u0127allejnielu lil \u0127add \u0127aj.", "Dakinhar g\u0127elibna l-ibliet tieg\u0127u kollha, u ma kienx hemm belt li ma qbadnihiex minn idejhom, sittin belt, l-in\u0127awi kollha ta' Argob, is-saltna kollha ta' G\u0127og f'Basan.", "Dawn kienu kollha bliet iffortifikati, swar g\u0127olja, bwieb u staneg, barra l-\u0127afna bliet miftu\u0127a.", "Qridniehom b\u0127alma g\u0127amilna 'l Si\u0127on, sultan ta' \u0126esbon; qridna l-ibliet kollha, ir\u0121iel, nisa u tfal.", "G\u0127alina \u017cammejna biss il-bhejjem u l-pri\u017ca.", "\"Dak i\u017c-\u017cmien \u0127adna l-art minn idejn i\u017c-\u017cew\u0121 slaten tal-Amurrin in-na\u0127a l-o\u0127ra tal-\u0120ordan, mill-wied tal-Arnon sal-muntanja \u0126ermon - is-Sidonin isej\u0127u 'l \u0126ermon Sirjon, u l-Amurrin isej\u0127ulha Xenir - l-ibliet kollha tal-wita fl-g\u0127oljiet, Gilg\u0127ad kollu, u Basan sa Saleka u Edreg\u0127i, bliet ta' G\u0127og f'Basan.", "Mill-bqija tar-Refajin kien baqa' wa\u0127du G\u0127og, is-sultan ta' Basan; it-tebut tieg\u0127u tal-\u0127adid, li g\u0127adu jinsab f'Rabbat tal-G\u0127ammonin, hu twil disat idrieg\u0127 u erbg\u0127a wiesa' skont id-drieg\u0127 ta' ra\u0121el.", "It-tqassim tal-art", "\"Din hi l-art, mela, li \u0127adna dak i\u017c-\u017cmien: minn G\u0127arog\u0127er, li qieg\u0127da fuq il-wied tal-Arnon, u nofs il-muntanji ta' Gilg\u0127ad bl-ibliet tag\u0127hom, u tajthom lir-Rubenin u lill-Gadin.", "Il-bqija ta' Gilg\u0127ad u Basan kollu, is-saltna ta' G\u0127og, tajtha lil nofs it-trib\u00f9 ta' Manassi, ji\u0121ifieri n-na\u0127a kollha ta' Argob, l-art kollha ta' Basan li jsej\u0127ulha art ir-Refajin.", "\"\u0120ajir bin Manassi \u0127a n-na\u0127a kollha ta' Argob, f'Basan, sa truf il-Gesurin u l-Mag\u0127katin, u semmieha b'ismu, \u0126awwat-\u0121ajir, sal-lum.", "Lil Makir tajtu 'l Gilg\u0127ad.", "Lir-Rubenin u 'l Gadin tajthom minn Gilg\u0127ad sal-wied tal-Arnon bil-fruntiera f'nofs il-wied, sal-wied ta' \u0120abbok, fi truf l-art tal-G\u0127ammonin; u l-G\u0127araba u l-\u0120ordan u l-medda kollha minn Kinneret sal-Ba\u0127ar tal-G\u0127araba, il-Ba\u0127ar il-Miela\u0127, ta\u0127t ix-xaqliba tal-Pisga, in-na\u0127a tal-Lvant.", "\"F'dak i\u017c-\u017cmien tajtkom din l-ordni: 'Il-Mulej, Alla tag\u0127kom, riedkom tie\u0127du f'idejkom din l-art; mela intom, in-nies armati u kemm hemm fostkom nies ta' \u0127ila, tg\u0127addu lkoll qabel \u0127utkom ulied I\u017crael; u jibqg\u0127u biss fl-ibliet li tajtkom in-nisa u t-tfal u l-imrie\u0127el tag\u0127kom - g\u0127ax naf li g\u0127andkom \u0127afna mrie\u0127el - sakemm il-Mulej jag\u0127ti l-mistrie\u0127 lil \u0127utkom b\u0127alkom, u huma wkoll jie\u0127du ta\u0127t idejhom l-art li l-Mulej, Alla tag\u0127kom, se jag\u0127tihom in-na\u0127a l-o\u0127ra tal-\u0120ordan; u mbag\u0127ad ter\u0121g\u0127u lura, kull wie\u0127ed lejn l-art tieg\u0127u, li jiena tajtkom.'", "\"Lil \u0120o\u017cw\u00e8 f'dak i\u017c-\u017cmien wissejtu u g\u0127edtlu: 'Rajt b'g\u0127ajnejk x'g\u0127amel il-Mulej, Alla tag\u0127kom, lil dawk i\u017c-\u017cew\u0121 slaten; hekk jag\u0127mel il-Mulej lis-saltniet kollha, li int sejjer fihom.", "Tib\u017cax minnhom, g\u0127ax il-Mulej, Alla tag\u0127kom, jitqabad g\u0127alikom.'", "Mos\u00e8 ma jid\u0127olx f'Kang\u0127an", "\"Dak i\u017c-\u017cmien tlabt \u0127niena lill-Mulej u g\u0127edtlu: 'Sidi Mulej, int bdejt turi lill-qaddej tieg\u0127ek il-kobor tieg\u0127ek u l-qawwa ta' drieg\u0127ek; g\u0127ax liema alla hemm fis-sema u fl-art li jista' jag\u0127mel opri b\u0127al tieg\u0127ek u g\u0127andu l-\u0127ila tieg\u0127ek?", "\u0126a naqsam in-na\u0127a l-o\u0127ra u nara din l-art tajba li qieg\u0127da n-na\u0127a l-o\u0127ra tal-\u0120ordan, dawn il-muntanji sbie\u0127 u l-Libanu.'", "\"I\u017cda l-Mulej inkorla g\u0127alija min\u0127abba fikom, u ma semag\u0127nix u qalli: 'Bi\u017c\u017cejjed, tkellimnix aktar fuq dan.", "Itla' fuq il-qu\u010b\u010bata tal-Pisga u erfa' g\u0127ajnejk lejn il-Punent u t-Tramuntana, lejn in-Nofsinhar u l-Lvant, u ara b'g\u0127ajnejk, g\u0127ax m'intix se taqsam il-\u0120ordan.", "Ag\u0127ti l-kmand lil \u0120o\u017cw\u00e8, qawwilu u sa\u0127\u0127a\u0127lu qalbu, g\u0127ax hu se jg\u0127addi quddiem dan il-poplu, u jag\u0127tihom l-art li tara.'", "\"U qg\u0127adna fil-wied, biswit Bet-peg\u0127or."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.4", "bookref": "DEU.4", "text": ["Il-\u0127arsien tal-li\u0121i ta' Alla", "\"U issa, I\u017crael, ag\u0127ti widen g\u0127al-li\u0121ijiet u l-ordnijiet li qieg\u0127ed ng\u0127allimkom tag\u0127mlu, \u0127alli tg\u0127ixu, u tid\u0127lu tie\u0127du l-art li se jag\u0127tikom il-Mulej, Alla ta' missirijietkom.", "La \u017c\u017cidu xejn ma' dak li qieg\u0127ed nordnalkom u lanqas tnaqqsu minnu; qisu li t\u0127arsu l-li\u0121ijiet tal-Mulej, Alla tag\u0127kom, b\u0127alma qieg\u0127ed nag\u0127tihomlkom jien.", "Rajtu b'g\u0127ajnejkom x'g\u0127amel il-Mulej min\u0127abba Bag\u0127al-peg\u0127or; kull min mar wara Bag\u0127al-peg\u0127or qerdu l-Mulej, Alla tieg\u0127ek, minn \u0121o nofskom.", "Imma intom li bqajtu qalbkom mi\u0121buda lejn il-Mulej, Alla tag\u0127kom, g\u0127adkom ilkoll \u0127ajjin sal-lum.", "Araw, jien g\u0127allimtkom li\u0121ijiet u ordnijiet kif ikkmandani l-Mulej, Alla tieg\u0127i, biex tag\u0127mluhom sewwa fil-pajji\u017c li fih se tid\u0127lu biex ikun tag\u0127kom.", "\u0126arsuhom u ag\u0127mluhom, g\u0127ax hekk tidhru g\u0127orrief u g\u0127aqlin f'g\u0127ajnejn il-\u0121nus li, kif jisimg\u0127u b'dawn il-li\u0121ijiet kollha, jg\u0127idu, 'M'hemmx poplu ie\u0127or g\u0127aref u g\u0127aqli g\u0127ajr dan il-\u0121ens kbir.'", "G\u0127ax liema \u0121ens hu hekk kbir li g\u0127andu l-allat hekk qrib tieg\u0127u daqs kemm hu qrib tag\u0127na l-Mulej, Alla tag\u0127na, kull x\u0127in insej\u0127ulu?", "Jew liema \u0121ens hu hekk kbir li g\u0127andu li\u0121ijiet u ordnijiet hekk sewwa daqs dak kollu li fiha din il-li\u0121i li qieg\u0127ed noffrilkom illum jien?", "Biss ifta\u0127 g\u0127ajnejk, u oqg\u0127od attent \u0127afna g\u0127alik innifsek, li ma tmurx tinsa l-\u0127wejje\u0121 li rajt b'g\u0127ajnejk; t\u0127allihomx iwarrbu minn qalbek tul il-jiem kollha ta' \u0127ajtek, imma g\u0127allimhom lil uliedek u 'l ulied uliedek.", "\"Ftakar fil-jum meta int qg\u0127adt quddiem il-Mulej, Alla tieg\u0127ek, f'\u0126oreb, meta l-Mulej qalli: 'I\u0121mag\u0127li l-poplu u nsemmg\u0127alhom kliemi biex jitg\u0127allmu jib\u017cg\u0127u minni kemm idumu \u0127ajjin fuq l-art u jg\u0127allmuhom lil uliedhom.'", "U intom qrobtu u waqaftu ta\u0127t il-muntanja u l-muntanja bdiet t\u0127e\u0121\u0121e\u0121 bin-nar tiela' sa qieg\u0127 is-smewwiet, bis-s\u0127ab iswed u \u010b-\u010bpar.", "\"Il-Mulej imbag\u0127ad kellimkom minn \u0121on-nar.", "Smajtu l-\u0127oss tal-kliem, imma ma rajtu ebda xbieha, le\u0127en biss.", "\u0126abbrilkom il-patt tieg\u0127u, li ordnalkom t\u0127arsu, l-g\u0127axar kelmiet, u kitibhom fuq \u017cew\u0121 twavel tal-\u0121ebel.", "U lili l-Mulej ordnali dakinhar li ng\u0127allimkom il-li\u0121ijiet u l-ordnijiet, biex t\u0127arsuhom fl-art li intom sejrin fiha biex te\u0127duha f'idejkom.", "Il-qima ta' Alla wie\u0127ed", "\"Meta l-Mulej, Alla tag\u0127kom, kellimkom minn \u0121on-nar minn fuq il-muntanja \u0126oreb, intom ma rajtu ebda xbieha, mela \u0127arsu rwie\u0127kom li ma tit\u0127assrux u tag\u0127mlu xi sura ta' idolu, fi xbieha ta' ra\u0121el jew mara; xbieha ta' xi bhima fuq l-art; xbieha ta' xi g\u0127asfur bil-\u0121wiena\u0127 li jittajjar fl-ajru; xbieha ta' xi \u0127lejqa li titkaxkar fl-art; xbieha ta' xi \u0127uta tal-ba\u0127ar ta\u0127t l-art; u li ma terfax g\u0127ajnejk lejn is-sema u tara x-xemx, u l-qamar, u l-kwiekeb u t-tag\u0127mir kollu tas-smewwiet, u tinxte\u0127et quddiemhom u tadurahom.", "\"Dawn il-Mulej, Alla tieg\u0127ek, qassamhom lill-\u0121nus kollha ta' ta\u0127t is-smewwiet.", "Imma lilkom g\u0127a\u017cilkom il-Mulej u \u0127ari\u0121kom mill-forn fejn jiddewweb il-\u0127adid , mill-E\u0121ittu, biex issiru l-poplu tieg\u0127u b\u0127alma intom illum.", "\"U l-Mulej inkorla g\u0127alija min\u0127abba fikom, u \u0127alef li jien ma naqsamx il-\u0120ordan, li ma nid\u0127olx fl-art tajba, li l-Mulej, Alla tieg\u0127ek, se jag\u0127tik b'wirt.", "G\u0127ax jien se mmut f'din l-art, u m'iniex se naqsam il-\u0120ordan, imma intom tie\u0127du f'idejkom din l-art tajba.", "\"Qisu li ma tinsewx il-patt tal-Mulej, Alla tag\u0127kom, li g\u0127amel mag\u0127kom u ma tag\u0127mlu ebda xbieha mnaqqxa, li l-Mulej, Alla tieg\u0127ek, ordnalek li ma tag\u0127milx.", "G\u0127ax il-Mulej, Alla tieg\u0127ek, nar qerried, Alla g\u0127ajjur .", "\"Meta jkollkom uliedkom, u wlied uliedkom, u tkunu xja\u0127tu fl-art, u tit\u0127assru, u tag\u0127mlu xbieha mnaqqxa, u tag\u0127mlu dak li hu \u0127a\u017cin f'g\u0127ajnejn il-Mulej, Alla tieg\u0127ek, u tinkurlawh; jien insejja\u0127 illum b'xhud kontrikom is-smewwiet u l-art.", "Minnufih tinqerdu minn wi\u010b\u010b l-art, li intom se taqsmu l-\u0120ordan biex te\u0127duha f'idejkom; ma ddumux \u017cmien twil fiha, g\u0127ax tinqerdu g\u0127alkollox.", "\"Ixerridkom il-Mulej qalb il-\u0121nus, u tibqg\u0127u g\u0127add \u017cg\u0127ir fost il-\u0121nus li jkun \u0127adkom \u0121o nofshom il-Mulej.", "U hemm isservu lill-allat, xog\u0127ol idejn il-bniedem, injam u \u0121ebel, li la jaraw, la jisimg\u0127u, la jieklu u lanqas ixommu.", "\"U tfittex hemmhekk il-Mulej, Alla tieg\u0127ek, u ssibu jekk inti tfittxu b'qalbek kollha u b'ru\u0127ek kollha.", "Fl-hemm tieg\u0127ek kollu, meta ji\u0121u fuqek dawn il-\u0127wejje\u0121 kollha fl-a\u0127\u0127ar jiem, ter\u0121a' lura g\u0127al g\u0127and il-Mulej, Alla tieg\u0127ek, u tisma' minnu.", "G\u0127aliex il-Mulej Alla tieg\u0127ek, hu Alla \u0127anin: ma jitilqekx u ma jeqirdekx, u anqas ma jinsa l-patt li \u0127alef lil missirijietek u li g\u0127amel mag\u0127hom.", "\"Staqsi li\u017c-\u017cminijiet tal-img\u0127oddi, i\u017c-\u017cminijiet ta' qabel, sa minn mindu Alla \u0127alaq il-bniedem fuq l-art, fittex minn tarf g\u0127all-ie\u0127or tas-sema, u ara kienx hemm \u0121rajja hekk kbira b\u0127al din, jew qattx instemg\u0127et o\u0127ra b\u0127alha.", "Qatt kien hemm poplu li sama' le\u0127en Alla jitkellem minn \u0121on-nar - b\u0127alma smajt int - u baqa' \u0127aj?", "Jew qatt xi alla fittex li jag\u0127\u017cel g\u0127alih poplu minn fost poplu ie\u0127or b'ti\u0121rib, b'sinjali, b'g\u0127e\u0121ubijiet, b'taqbid, b'id qawwija u bi drieg\u0127 merfug\u0127, b'g\u0127emejjel kbar tal-bi\u017ca', b\u0127alma g\u0127amel g\u0127alik quddiem g\u0127ajnejk fl-E\u0121ittu l-Mulej, Alla tieg\u0127ek?", "Lilek uriehom biex tag\u0127raf li l-Mulej hu Alla, u m'hemmx ie\u0127or \u0127liefu.", "Mis-sema semmag\u0127lek le\u0127nu biex jg\u0127allmek, u fl-art uriek in-nar tieg\u0127u kbir, u kliemu semmg\u0127ek minn \u0121on-nar.", "U g\u0127aliex \u0127abb lil missirijietek, g\u0127a\u017cel lil nisilhom warajhom; u hu stess \u0127ar\u0121ek mill-E\u0121ittu bil-qawwa tieg\u0127u kbira, biex ike\u010b\u010bi minn quddiemek \u0121nus ikbar u aqwa minnek, u jmexxik u jag\u0127tik arthom b'wirt, b\u0127alma hi llum.", "Mela, kun af illum, u \u017commha f'mo\u0127\u0127ok, li l-Mulej hu tassew Alla, kemm fl-g\u0127oli tas-sema kemm hawn isfel fuq l-art, u li ma hawnx ie\u0127or g\u0127ajru.", "\u0126ares, g\u0127alhekk, l-ordnijiet u l-kmandamenti tieg\u0127u li se nag\u0127tik illum biex ikollok ri\u017cq, int u wliedek warajk, \u0127alli tg\u0127ix \u017cmien twil fuq l-art li l-Mulej, Alla tieg\u0127ek, se jag\u0127tik g\u0127al dejjem.\"", "L-ibliet tal-kenn", "Imbag\u0127ad Mos\u00e8 g\u0127a\u017cel tlitt ibliet in-na\u0127a l-o\u0127ra tal-\u0120ordan, in-na\u0127a tal-Lvant, fejn jistkenn il-qattiel, li jkun qatel lil g\u0127ajru bla ma ried, ming\u0127ajr dan ma kien l-g\u0127adu tieg\u0127u fl-img\u0127oddi.", "Jekk jistkenn f'wa\u0127da minn dawn l-ibliet, jibqa' \u0127aj.", "Dawn kienu: Beser fid-de\u017cert fil-wita g\u0127ar-Rubenin, Ramot f'Gilg\u0127ad g\u0127all-Gadin, u Golan f'Basan g\u0127all-Manassin.", "Din hi l-li\u0121i li Mos\u00e8 qieg\u0127ed quddiem ulied I\u017crael; dawn huma l-pre\u010betti u l-kmandamenti u d-digrieti li Mos\u00e8 ta lil ulied I\u017crael fi \u0127ru\u0121hom mill-E\u0121ittu, in-na\u0127a l-o\u0127ra tal-\u0120ordan, fil-wied biswit Bet-peg\u0127or fl-art ta' Si\u0127on, is-sultan tal-Amurrin, li kien jg\u0127ammar f'\u0126esbon, u li g\u0127elbuh Mos\u00e8 u wlied I\u017crael fi \u0127ru\u0121hom mill-E\u0121ittu.", "U \u0127adu f'idejhom l-art tieg\u0127u u l-art ta' G\u0127og, is-sultan ta' Basan, i\u017c-\u017cew\u0121 slaten tal-Amurrin, li tinsab in-na\u0127a l-o\u0127ra tal-\u0120ordan, in-na\u0127a tal-Lvant; minn G\u0127arog\u0127er li qieg\u0127da fuq xtut il-wied tal-Arnon sal-muntanja ta' Sirjon, ji\u0121ifieri l-\u0126ermon , u l-G\u0127araba kollha n-na\u0127a l-o\u0127ra tal-\u0120ordan mil-Lvant sal-ba\u0127ar tal-G\u0127araba g\u0127al ta\u0127t ix-xaqliba tal-Pisga."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.5", "bookref": "DEU.5", "text": ["It-tieni diskors: L-G\u0127axar Kmandamenti", "U Mos\u00e8 sejja\u0127 lil I\u017crael kollu u qalilhom: \"Isma', I\u017crael, il-li\u0121ijiet u d-digrieti li jien qieg\u0127ed ng\u0127idilkom f'widnejkom illum, u tg\u0127allimhom u qis li t\u0127arishom.", "Il-Mulej, Alla tag\u0127na, g\u0127amel patt mag\u0127na f'\u0126oreb.", "Mhux ma' missirijietna g\u0127amlu dan il-patt, imma mag\u0127na, mag\u0127na li qeg\u0127din hawn illum ilkoll \u0127ajjin.", "Wi\u010b\u010b imb wi\u010b\u010b tkellem mag\u0127kom il-Mulej minn fuq il-muntanja, minn \u0121on-nar.", "Jien kont qieg\u0127ed bejn il-Mulej u bejnkom f'dak il-waqt, biex ng\u0127arrafkom bil-kelma tal-Mulej, g\u0127aliex meta rajtu n-nar b\u017cajtu, u ma tlajtux fuq il-muntanja.", "U hu qalilkom:", "'Jiena l-Mulej li \u0127ri\u0121tek mill-art tal-E\u0121ittu, minn dar il-jasar.", "'Ma jkollokx allat o\u0127ra \u0127liefi; ma tag\u0127mel ebda idolu jew xbieha ta' ebda \u0127lejqa li hemm fl-g\u0127oli tas-smewwiet, jew ta\u0127t l-art, jew fl-ib\u0127ra ta\u0127t l-art.", "Tadurahomx u sservihomx.", "G\u0127ax jiena l-Mulej, Alla tieg\u0127ek, Alla g\u0127ajjur, li nikkastiga l-ulied g\u0127ad-dnubiet ta' missirijiethom sat-tielet u r-raba' \u0121enerazzjoni ta' min jobg\u0127odni .", "U nag\u0127mel \u0127niena g\u0127al elf \u0121enerazzjoni ma' min i\u0127obbni u j\u0127ares il-li\u0121ijiet tieg\u0127i.", "Issejja\u0127x l-isem tal-Mulej, Alla tieg\u0127ek, fil-batal, g\u0127aliex il-Mulej ma j\u0127allix bla kastig lil min isejja\u0127 ismu fil-batal.", "\u0126ares jum is-Sibt u qaddsu b\u0127alma ordnalek il-Mulej, Alla tieg\u0127ek.", "Sitt ijiem tista' ta\u0127dem, u tag\u0127mel ix-xog\u0127ol kollu tieg\u0127ek.", "Imma s-seba' jum hu l-mistrie\u0127 tal-Mulej, Alla tieg\u0127ek: ebda xog\u0127ol ma g\u0127andek tag\u0127mel dak in-nhar, la int, la ibnek u lanqas bintek; la l-qaddej u lanqas il-qaddejja tieg\u0127ek; la l-barri, la l-\u0127mar u ebda wa\u0127da mill-bhejjem tieg\u0127ek; lanqas il-barrani li jg\u0127ix f'beltek; \u0127alli jistrie\u0127u b\u0127alek il-qaddejja tieg\u0127ek, ir\u0121iel u nisa.", "'Ftakar li int kont ilsir fl-art tal-E\u0121ittu, u l-Mulej, Alla tieg\u0127ek, \u0127ar\u0121ek minn hemm b'id qawwija u bi drieg\u0127 merfug\u0127; g\u0127alhekk il-Mulej, Alla tieg\u0127ek, ordnalek li t\u0127ares jum is-Sibt.", "'We\u0121\u0121a\u0127 lil missierek u 'l ommok, b\u0127alma l-Mulej, Alla tieg\u0127ek, ordnalek, sabiex tg\u0127ix \u0127ajja twila, u jkollok ir-risq fl-art li l-Mulej, Alla tieg\u0127ek, se jag\u0127tik.", "'La toqtolx.", "'La tag\u0127milx adulterju.", "'La tisraqx.", "'La tixhidx fil-falz kontra g\u0127ajrek.", "'La tixtieqx il-mara ta' g\u0127ajrek.", "La tixxennaqx g\u0127al dar g\u0127ajrek: g\u0127ar-raba' tieg\u0127u, g\u0127all-qaddej tieg\u0127u, g\u0127all-qaddejja tieg\u0127u, g\u0127all-gendus tieg\u0127u, g\u0127all-\u0127mar tieg\u0127u, g\u0127al xejn milli g\u0127andu g\u0127ajrek.'", "\"Dan il-kliem qalu l-Mulej b'le\u0127en qawwi lill-\u0121emg\u0127a kollha tag\u0127kom minn fuq il-muntanja, minn \u0121on-nar, minn \u0121os-s\u0127aba u \u010b-\u010bpar iswed, u xejn aktar ma \u017cied.", "U kitibhom fuq \u017cew\u0121 twavel tal-\u0121ebel, u tahom lili.", "\"U \u0121ara li, kif smajtu l-le\u0127en minn \u0121od-dalma u l-muntanja kienet t\u0127e\u0121\u0121e\u0121 bin-nar, resqu lejja l-prin\u010bpijiet tat-tribujiet tag\u0127kom u x-xju\u0127 tag\u0127kom u qaluli: 'Ara, il-Mulej, Alla tag\u0127na, wriena s-seb\u0127 u l-kobor tieg\u0127u, u semmag\u0127na le\u0127nu minn \u0121on-nar.", "Illum rajna li Alla jista' jkellem lill-bniedem u l-bniedem jibqa' \u0127aj.", "U issa g\u0127aliex g\u0127andna mmutu?", "G\u0127ax se jiblag\u0127na dan in-nar il-kbir.", "Jekk nibqg\u0127u nisimg\u0127u a\u0127na le\u0127en il-Mulej, Alla tag\u0127na, se mmutu.", "G\u0127ax min minn fost kemm huma l-bnedmin, qatt sama' b\u0127alna le\u0127en Alla \u0127aj jitkellem u baqa' \u0127aj?", "Mela ersaq int, u isma' kulma jg\u0127id il-Mulej, Alla tag\u0127na, imbag\u0127ad int tg\u0127idilna kulma jg\u0127idlek il-Mulej, Alla tag\u0127na, u a\u0127na nisimg\u0127uh u nag\u0127mluh.'", "\"U l-Mulej sama' kliemkom jidwi, intom u tkellmuni, u l-Mulej qalli: 'Jien smajt jidwi l-kliem li qallek dan il-poplu; sewwa kulma qalulek.", "Mhux li kien ikollhom dan il-\u0127sieb, li jib\u017cg\u0127u minni, u j\u0127arsu kulma nordnalhom g\u0127al \u0127ajjithom kollha, u jkollhom ir-risq, huma u wliedhom, g\u0127al dejjem.", "Mur g\u0127idilhom: Er\u0121g\u0127u lura lejn it-tined tag\u0127kom.", "'Imma int, ibqa' hawn quddiemi, u jien ng\u0127idlek il-kmandamenti u l-li\u0121ijiet u d-digrieti li g\u0127andek tg\u0127allimhom, biex jag\u0127mluhom fl-art li jiena se nag\u0127tihom biex jirtuha.'", "\"Mela qisu li t\u0127arsuhom, kif ordnalkom il-Mulej, Alla tag\u0127kom.", "La tilwux la lejn ix-xellug u lanqas lejn il-lemin.", "Imxu fit-triq kollha li ordnalkom il-Mulej, Alla tag\u0127kom, sabiex tg\u0127ixu u jkollkom ir-risq, u jkollkom \u0127ajja twila fuq l-art li se tie\u0127du."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.6", "bookref": "DEU.6", "text": ["L-im\u0127abba ta' Alla", "\"U din hi l-ordni, il-li\u0121ijiet u d-digrieti li l-Mulej, Alla tag\u0127kom, ordnali ng\u0127allimkom biex t\u0127arsuhom fl-art li se tid\u0127lu fiha biex te\u0127duha f'idejkom: ib\u017ca' mill-Mulej, Alla tieg\u0127ek, billi int, ibnek u bin ibnek, t\u0127arsu dejjem il-li\u0121ijiet u l-kmandamenti kollha tieg\u0127u, li jien qieg\u0127ed nag\u0127tik, biex ikollok g\u0127omor twil.", "Isma', o I\u017crael, u \u0127u \u0127sieb ag\u0127milhom, biex ikollok il-\u0121id u toktor \u0127afna, b\u0127alma wieg\u0127ed il-Mulej, Alla ta' missirijietek, li jag\u0127tik art tnixxi \u0127alib u g\u0127asel.", "\"Isma', o I\u017crael: Alla tag\u0127na l-Mulej, il-Mulej wa\u0127du .", "\u0126obb, mela, lill-Mulej, Alla tieg\u0127ek, b'qalbek kollha , b'ru\u0127ek kollha u b'sa\u0127\u0127tek kollha.", "\u017bomm f'qalbek dan il-kliem u dawn il-kmandamenti li qieg\u0127ed nag\u0127tik illum.", "Tennihom lil uliedek, u tkellem fuqhom meta tkun f'darek, u meta tkun miexi fit-triq, u meta timtedd, u meta tqum; torbothom b'sinjal ma' idek u ddendilhom bejn g\u0127ajnejk .", "U tiktibhom mal-\u0121nub tal-bibien u fuq il-bwieb tieg\u0127ek.", "\"Il-Mulej, Alla tieg\u0127ek, ida\u0127\u0127lek fl-art li \u0127alef lil missirijietek, lil Abraham, lil I\u017cakk, u lil \u0120akobb, li jag\u0127tiha lilek, bliet kbar u sbie\u0127 li int ma bnejtx; u djar mimlija b'kull \u0121id li ma \u0127\u017cintx int; bjar im\u0127affrin, li ma \u0127affirthomx int; dwieli u \u017cebbu\u0121 li ma \u0127awwilthomx int; u tiekol u tixba'.", "Qis li ma tinsiex lill-Mulej, li \u0127ar\u0121ek mill-E\u0121ittu, minn dar il-jasar.", "Tib\u017ca' mill-Mulej, Alla tieg\u0127ek, lilu sservi u ta\u0127lef b'ismu.", "Tmurx wara allat o\u0127ra, l-allat tal-\u0121nus l-o\u0127ra ta' madwarek.", "G\u0127ax il-Mulej, Alla tieg\u0127ek, hu Alla g\u0127ajjur f'nofsok, li ma tixg\u0127elx g\u0127alik il-qilla tal-Mulej, Alla tieg\u0127ek, u jeqirdek minn wi\u010b\u010b l-art.", "\"La \u0121\u0121arrbux lill-Mulej, Alla tag\u0127kom, b\u0127alma \u0121arrabtuh f'Massa.", "\u0126arsu sewwa l-li\u0121ijiet tal-Mulej, Alla tag\u0127kom, u l-pre\u010betti u l-kmandamenti li tak.", "Int tag\u0127mel is-sewwa u t-tajjeb f'g\u0127ajnejn il-Mulej, biex ikollok ir-risq, u tid\u0127ol u tie\u0127u f'idejk l-art tajba li l-Mulej \u0127alef lil missirijietek.", "Imbag\u0127ad tke\u010b\u010bi 'l barra l-g\u0127edewwa tieg\u0127ek minn quddiemek b\u0127alma tkellem il-Mulej.", "\"Meta ibnek g\u0127ada pitg\u0127ada jistaqsik, u jg\u0127idlek: 'X'inhuma dawn il-pre\u010betti, il-kmandamenti u d-digrieti li takom il-Mulej, Alla tag\u0127na?' int twie\u0121eb lil ibnek: 'Konna lsiera tal-Farg\u0127un fl-E\u0121ittu, u \u0127ari\u0121na l-Mulej mill-E\u0121ittu bil-qawwa ta' idejh.", "U l-Mulej g\u0127amel quddiem g\u0127ajnejna sinjali u g\u0127e\u0121ubijiet kbar bi \u0127sara g\u0127all-E\u0121ittu, g\u0127all-Farg\u0127un u daru kollha.", "Lilna \u0127ari\u0121na minn hemm biex i\u0121ibna fl-art, u jag\u0127tihielna kif \u0127alef lil missirijietna.", "Il-Mulej ordnalna li n\u0127arsu dawn il-kmandamenti kollha u li nib\u017cg\u0127u mill-Mulej, Alla tag\u0127na, biex ikollna r-ri\u017cq il-jiem kollha ta' \u0127ajjitna b\u0127alma a\u0127na llum.", "U dan ikun is-sewwa tag\u0127na: li nqisu li nag\u0127mlu din il-li\u0121i kollha quddiem il-Mulej, Alla tag\u0127na, b\u0127alma ordnalna hu.'"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.7", "bookref": "DEU.7", "text": ["L-im\u0121iba tag\u0127hom mal-Kang\u0127anin", "\"Meta l-Mulej, Alla tieg\u0127ek, ikun wasslek fl-art li se tid\u0127ol fiha biex te\u0127odha f'idejk, u jkun ke\u010b\u010ba 'l barra l-\u0127afna \u0121nus minn quddiemek, il-\u0126ittin, il-Girgasin, l-Amurrin, il-Kang\u0127anin, il-Peri\u017c\u017cin, il-\u0126iwwin u l-\u0120ebusin, seba' \u0121nus akbar u aqwa minnek; u meta l-Mulej, Alla tieg\u0127ek, ikun ir\u0127iehom f'idejk, u int tkun g\u0127elibthom, eqridhom u tid\u0127ol f'ebda patt mag\u0127hom, u t\u0127ennx g\u0127alihom.", "La tit\u0127attinx mag\u0127hom.", "Lil bintek tag\u0127tihiex lil binhom, u anqas ma tie\u0127u lil binthom g\u0127al ibnek.", "G\u0127ax dan ibieg\u0127ed lil ibnek minni biex iservi allat o\u0127ra, u jixg\u0127el imbag\u0127ad il-Mulej bl-g\u0127adab kontra tag\u0127kom u jeqridkom minnufih.", "\"Imma hekk g\u0127andkom tag\u0127mlulhom: i\u0121\u0121arrfu l-artali tag\u0127hom, tfarrku l-plieri tag\u0127hom, tqa\u010b\u010btu x-xbihat tag\u0127hom tal-Asera , u l-idoli tag\u0127hom ta\u0127arquhom bin-nar.", "G\u0127ax inti poplu qaddis g\u0127all-Mulej, Alla tieg\u0127ek; minn fost il-popli kollha li jinsabu fuq wi\u010b\u010b l-art, lilek g\u0127a\u017cel il-Mulej, Alla tieg\u0127ek, biex tkun il-poplu miksub tieg\u0127u.", "U l-Mulej tg\u0127axxaq bikom u g\u0127a\u017cilkom, mhux g\u0127ax kontu kbar fil-g\u0127add i\u017cjed minn kull poplu ie\u0127or, g\u0127ax intom l-i\u010bken fil-g\u0127add fost il-popli kollha, i\u017cda l-Mulej g\u0127a\u017cilkom g\u0127ax \u0127abbkom, u g\u0127ax ried i\u017comm il-\u0127alfa li \u0127alef lil missirijietkom; kien g\u0127alhekk li l-Mulej, b'id qawwija, \u0127ari\u0121kom u fdiekom minn dar il-jasar, minn id il-Farg\u0127un, is-sultan tal-E\u0121ittu.", "\"Ag\u0127raf, mela, li l-Mulej, Alla tieg\u0127ek, hu Alla; Alla l-fidil, li j\u017comm g\u0127al elf nisel il-patt u t-tjieba tieg\u0127u ma' \u0127biebu u ma' dawk li j\u0127arsu l-kmandamenti tieg\u0127u; imma jit\u0127allas f'wi\u010b\u010bhom stess mill-g\u0127edewwa tieg\u0127u billi jeqridhom; ma joqg\u0127odx jitlajja mal-g\u0127adu tieg\u0127u, imma f'wi\u010b\u010bu jit\u0127allas minnu.", "\u0126ares, mela, il-kmandamenti u l-li\u0121ijiet u d-digrieti li jiena llum qieg\u0127ed nordnalek, biex tag\u0127mel kif jg\u0127idu huma.", "U jekk inti tisma' dawn l-ordnijiet u t\u0127arishom u tag\u0127milhom, il-Mulej, Alla tieg\u0127ek, i\u0127ares il-patt u t-tjieba li \u0127alef lil missirijietek; u j\u0127obbok, u jbierkek u jkattrek, ibierek frott \u0121ufek u frott artek, il-qam\u0127 tieg\u0127ek, l-inbid tieg\u0127ek, i\u017c-\u017cejt tieg\u0127ek, il-frie\u0127 tal-bhejjem tieg\u0127ek, u l-g\u0127alel tal-imrie\u0127el tieg\u0127ek, fl-art li \u0127alef li jag\u0127ti lil missirijietek.", "\"Imbierek tkun int aktar mill-popli kollha; \u0127add fik ma jkun \u0127awli jew \u0127awlija, u lanqas fost il-bhejjem tieg\u0127ek.", "Il-Mulej iwarrab minnek kull mard u ma j\u0121ibx fuqek il-mardiet koroh tal-E\u0121ittu, li inti taf bihom, imma jitfag\u0127hom fuq kull min jobog\u0127dok.", "Int tibla' l-popli kollha li l-Mulej, Alla tieg\u0127ek, se jer\u0127i f'idejk.", "Ma g\u0127andhiex t\u0127enn g\u0127ajnek g\u0127alihom u ma g\u0127andekx tadura l-allat tag\u0127hom, g\u0127ax inkella dan ikun nasba g\u0127alik.", "Alla jeqred il-\u0121nus", "\"Jekk qatt tg\u0127id f'qalbek: 'Akbar minni huma dawn il-\u0121nus, kif qatt nista' naqlag\u0127hom 'il barra?' la tib\u017cax minnhom; ftakar sewwa x'g\u0127amel il-Mulej, Alla tieg\u0127ek, lill-Farg\u0127un u lill-E\u0121ittu kollu, it-ti\u0121rib kbir li rajt b'g\u0127ajnejk, u s-sinjali u l-g\u0127e\u0121ubijiet, u l-qawwa tal-id u d-drieg\u0127 merfug\u0127, li bihom \u0127ar\u0121ek il-Mulej, Alla tieg\u0127ek.", "Hekk jag\u0127mel il-Mulej, Alla tieg\u0127ek, lill-\u0121nus kollha, li int qieg\u0127ed tib\u017ca' minnhom.", "U sa\u0127ansitra \u017c-\u017cna\u017can jibg\u0127at il-Mulej, Alla tieg\u0127ek, fuqhom, sa ma jinqerdu dawk li jkun baqa' jew li jkunu n\u0127bew minnek.", "La titbe\u017c\u017cax quddiemhom g\u0127ax il-Mulej, Alla tieg\u0127ek, f'nofsok, Alla kbir u tal-bi\u017ca'.", "U 'l dawn il-\u0121nus il-Mulej, Alla tieg\u0127ek, ike\u010b\u010bihom bil-qajla l-qajla minn quddiemek; ma tistax teqridhom malajr, li ma joktrux aktar minnek il-bhejjem tax-xag\u0127ri.", "U l-Mulej, Alla tieg\u0127ek, jitlaqhom f'idejk, u j\u0127arbathom t\u0127arbita kbira sakemm jeqridhom.", "U jer\u0127i s-slaten tag\u0127hom f'idejk, u int t\u0127assar isimhom minn ta\u0127t is-smewwiet; ebda bniedem ma jiqaflek sakemm ma tkunx qridthom.", "Ix-xbihat tal-allat tag\u0127hom ta\u0127raqhom bin-nar, la tiklibx g\u0127all-fidda u d-deheb ta' fuqhom u te\u0127odhom g\u0127alik, inkella taqa' fix-xibka, g\u0127ax dawk il-\u0127wejje\u0121 jistkerrahhom il-Mulej, Alla tieg\u0127ek.", "Idda\u0127\u0127alx f'darek ebda \u0127a\u0121a mistkerrha, inkella tkun meqrud b\u0127alha; g\u0127andek titqa\u017c\u017ci\u017cha u tistkerahha, g\u0127ax \u0127a\u0121a mis\u0127uta hi."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.8", "bookref": "DEU.8", "text": ["Ftakar f'Alla fi \u017cmien il-\u0121id", "\"Qis li t\u0127ares u tag\u0127mel kull kmandament li jien qieg\u0127ed nag\u0127tik illum, sabiex tg\u0127ix u toktor, u tid\u0127ol u tie\u0127u l-art f'idejk, l-art li l-Mulej \u0127alef lil missirijietek.", "Ftakar fil-mixja kollha li mexxiek il-Mulej, Alla tieg\u0127ek, matul dawn l-erbg\u0127in sena fid-de\u017cert, biex i\u010bekknek u j\u0121arrbek, \u0127alli jkun jaf x'g\u0127andek f'qalbek, jekk tridx toqg\u0127od g\u0127all-kmandamenti tieg\u0127u jew le.", "Huwa \u010bekknek, ried li tbati l-\u0121u\u0127, imbag\u0127ad temg\u0127ek il-manna, li la int u lanqas missirijietek ma kontu qatt tafu biha, biex jurik li mhux bil-\u0127ob\u017c biss jg\u0127ix il-bniedem, imma b'dak kollu li jo\u0127ro\u0121 minn fomm il-Mulej, b'dan jg\u0127ix il-bniedem.", "Il-mantar tieg\u0127ek ma tkiddx minn fuqek, u ri\u0121lejk ma ntef\u0127ux f'dawn l-erbg\u0127in sena.", "Mela g\u0127andek tkun taf u dda\u0127\u0127al f'qalbek li l-Mulej, Alla tieg\u0127ek, jg\u0127akksek, b\u0127alma l-missier jg\u0127akkes lil ibnu, biex int t\u0127ares il-kmandamenti tal-Mulej, Alla tieg\u0127ek, u timxi fi triqatu u tib\u017ca' minnu.", "G\u0127aliex il-Mulej, Alla tieg\u0127ek, se jda\u0127\u0127lek f'art tajba, art ta' widien ta' ilma, ta' g\u0127ejun u gliegel, li jferrg\u0127u fil-witat u l-muntanji; art tal-qam\u0127, tax-xg\u0127ir, tad-dwieli, tat-tin, tar-rummien; art ta\u017c-\u017cebbu\u0121, ta\u017c-\u017cejt, tal-g\u0127asel; art fejn ma tikolx bl-g\u0127aks, fejn xejn ma jkun jonqsok, art fejn il-blat hu \u0127adid, u mill-muntanji taqtg\u0127u l-bron\u017c.", "U tiekol, u tixba' u tbierek il-Mulej, Alla tieg\u0127ek, g\u0127all-art tajba li tak.", "\"Qis li ma tinsiex lill-Mulej, Alla tieg\u0127ek, li ma tinsiex t\u0127ares il-kmandamenti u d-digrieti u l-li\u0121ijiet tieg\u0127u, li llum jien qieg\u0127ed nordnalek.", "Qis li meta tiekol u tixba', u tibni djar sbie\u0127 u toqg\u0127od fihom, u joktru l-baqar u l-imrie\u0127el tieg\u0127ek, u ji\u017cdiedu l-fidda u d-deheb, u jikber kulma g\u0127andek; qis li ma titkabbarx qalbek u tinsa l-Mulej, Alla tieg\u0127ek, li \u0127ar\u0121ek mill-art tal-E\u0121ittu, mill-art tal-jasar.", "Hu li mexxiek fid-de\u017cert kbir u jwa\u0127\u0127ax, mimli sriep velenu\u017ci u skorpjuni, art niexfa bla ilma xejn, li \u0127ari\u0121lek l-ilma mill-blata ta\u017c-\u017cnied, li temg\u0127ek il-manna fid-de\u017cert, li missirijietek ma kienu jafu biha xejn, bil-\u0127sieb li jg\u0127akksek u j\u0121arrbek, biex imbag\u0127ad jag\u0127tik il-\u0121id.", "Ma g\u0127andekx tg\u0127id f'qalbek: 'Il-\u0127ila tieg\u0127i u l-qawwa ta' idi kisbuli dan il-\u0121id kollu.'", "Ftakar fil-Mulej, Alla tieg\u0127ek, g\u0127ax hu tak il-qawwa biex tikseb dan il-\u0121id, biex i\u017comm il-patt tieg\u0127u li \u0127alef lil missirijietek, b\u0127alma hu llum.", "Jekk inti tinsa l-Mulej, Alla tieg\u0127ek, u tmur wara allat o\u0127ra, tadurahom u tinxte\u0127et fl-art quddiemhom, jien ng\u0127idilkom mil-lum stess, tinqerdu g\u0127alkollox; b\u0127all-\u0121nus li qeridhom il-Mulej minn quddiemek, hekk tinqerdu, g\u0127ax ma tkunux smajtu l-kelma tal-Mulej, Alla tag\u0127kom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.9", "bookref": "DEU.9", "text": ["\u0126arsa lejn l-img\u0127oddi", "\"Isma', o I\u017crael, illum int se taqsam il-\u0120ordan biex tirba\u0127 \u0121nus ikbar u aqwa minnek, bliet kbar bi swar m'og\u0127la s-smewwiet; \u0121nus kbar u nies twal; ulied G\u0127anak; int taf x'inhuma u int smajt min jg\u0127id minnhom: 'Min jista' jiqfilhom 'l ulied G\u0127anak?'", "\"Kun af illum, mela, li l-Mulej, Alla tieg\u0127ek, hu li se jg\u0127addi quddiemek b\u0127al nar li jibla'; hu li se jeqridhom; hu li se jra\u017c\u017canhom quddiemek, u int taqlag\u0127hom 'il barra u teqridhom minnufih, b\u0127alma qallek il-Mulej.", "Meta jaqlag\u0127hom 'il barra minn quddiemek il-Mulej, Alla tieg\u0127ek, tg\u0127idx f'qalbek: 'G\u0127ax kien jist\u0127oqqli \u0121iebni l-Mulej biex nie\u0127u f'idejja din l-art,' g\u0127ax hu min\u0127abba \u0127\u017cunithom li l-Mulej \u0127arbat dawn il-\u0121nus quddiemek.", "Mhux g\u0127ax jist\u0127oqqlok, jew g\u0127as-sewwa ta' qalbek, se tid\u0127ol int biex tie\u0127u f'idejk l-art tag\u0127hom, g\u0127ax min\u0127abba l-\u0127a\u017cen ta' dawn il-\u0121nus il-Mulej, Alla tieg\u0127ek, se j\u0127arbathom quddiemek, u jtemm il-weg\u0127da li \u0127alef il-Mulej lil missirijietek: lil Abraham, lil I\u017cakk u lil \u0120akobb.", "L-infedelt\u00e0 ta' I\u017crael fl-img\u0127oddi", "\"Kun af li mhux g\u0127ax jist\u0127oqqlok li l-Mulej, Alla tieg\u0127ek, se jag\u0127tik din l-art tajba biex te\u0127odha f'idejk, g\u0127ax int poplu ta' ras iebsa.", "Ftakar u tinsiex kemm inkurlajt lill-Mulej, Alla tieg\u0127ek, fid-de\u017cert; minn dakinhar li \u0127ri\u0121t mill-art tal-E\u0121ittu sakemm wasaltu hawn, dejjem \u0127adtuha kontra l-Mulej.", "F'\u0126oreb inkurlajtu lill-Mulej, u l-Mulej g\u0127adab g\u0127alikom li kien se jeqridkom.", "Meta jien tlajt fuq il-muntanja biex nie\u0127u t-twavel tal-\u0121ebel, it-twavel tal-patt, li l-Mulej g\u0127amel mag\u0127kom, bqajt fuq il-muntanja erbg\u0127in jum u erbg\u0127in lejl, bla ma niekol \u0127ob\u017c u bla ma nixrob ilma; u l-Mulej tani \u017c-\u017cew\u0121 twavel tal-\u0121ebel, miktuba b'saba' Alla; fuqhom kien hemm il-kliem kollu li l-Mulej qalilkom minn fuq il-muntanja minn \u0121on-nar f'jum il-\u0121emg\u0127a.", "\"U \u0121ara li fi tmiem l-erbg\u0127in jum u l-erbg\u0127in lejl, il-Mulej tani \u017c-\u017cew\u0121 twavel tal-\u0121ebel, it-twavel tal-patt.", "U l-Mulej qalli: 'Qum u fittex in\u017cel minn hawn fuq, g\u0127ax il-poplu tieg\u0127ek, li int \u0127ri\u0121tu mill-E\u0121ittu, t\u0127assar; di\u0121\u00e0 tbieg\u0127du mit-triq li jien ordnajtilhom; g\u0127amlu xbieha tal-metall imdewweb.'", "\"U l-Mulej kellimni u qalli: 'Jien \u0127arist lejn dan il-poplu u rajt li hu poplu rasu iebsa.", "\u0126allini \u0127a neqirdu u n\u0127assar ismu minn ta\u0127t is-smewwiet u nag\u0127mel minnek poplu b'sa\u0127\u0127tu u akbar minnhom.'", "\"Imbag\u0127ad jien dort u n\u017cilt minn fuq il-muntanja, hi u t\u0127e\u0121\u0121e\u0121 bin-nar, u t-twavel tal-patt f'idejja t-tnejn.", "Jien \u0127arist, u hemm intom, dnibtu kontra Alla tag\u0127kom; g\u0127amiltu g\u0127o\u0121ol tal-metall imdewweb, u malajr tbeg\u0127edtu mit-triq li ordnalkom il-Mulej.", "Imbag\u0127ad qbadt i\u017c-\u017cew\u0121 twavel, u waddabthom minn idejja t-tnejn, u kissirthom quddiem g\u0127ajnejkom.", "U nxt\u0127ett fl-art quddiem il-Mulej, b\u0127all-ewwel darba, g\u0127al erbg\u0127in jum u erbg\u0127in lejl, bla ma niekol \u0127ob\u017c u bla ma nixrob ilma, min\u0127abba d-dnubiet kollha li dnibtu meta g\u0127amiltu l-\u0127a\u017cen f'g\u0127ajnejn il-Mulej, biex tinkurlawh.", "G\u0127ax jien twerwirt kif rajt il-korla u l-qilla li bihom xeg\u0127el il-Mulej kontrikom, li ried jeqridkom.", "Din id-darba wkoll semag\u0127ni l-Mulej.", "Inkorla \u0127afna wkoll kontra Aron il-Mulej, li ried jeqirdu; imma jien tlabt g\u0127al Aron ukoll dakinhar.", "U d-dnub li g\u0127amiltu, l-g\u0127o\u0121ol, qbadtu u \u0127raqtu fin-nar, u s\u0127aqtu tajjeb, u g\u0127amiltu t\u0127in sakemm sar trab irqiq, u t-trab tieg\u0127u rmejtu fil-wied nie\u017cel mill-muntanja.", "\"F'Tabg\u0127era u f'Massa u f'Kibrot-\u0127attawa wkoll inkurlajtu 'l-Mulej.", "U meta l-Mulej riedkom titilqu minn Kades-barnig\u0127a u qalilkom: 'Qumu u itilg\u0127u, \u0127udu f'idejkom l-art li jien tajtkom,' intom merejtu l-kelma tal-Mulej, Alla tag\u0127kom, u ma fdajtuhx, u ma smajtux minn kliemu.", "Kontu dejjem stinati mal-Mulej, sa minn mindu g\u0127araftkom.", "\"U nxt\u0127ett fl-art quddiem il-Mulej; g\u0127al erbg\u0127in jum u erbg\u0127in lejl domt mitfug\u0127 fl-art, g\u0127ax il-Mulej kien qal li kien ser jeqridkom.", "U tlabt lill-Mulej, u g\u0127edtlu: \"Sidi, Mulej, teqridx il-poplu tieg\u0127ek u l-wirt tieg\u0127ek, li int fdejtu bil-kobor tieg\u0127ek; li int \u0127ri\u0121t mill-E\u0121ittu bil-qawwa ta' drieg\u0127ek.", "Ftakar fil-qaddejja tieg\u0127ek, f'Abraham, f'I\u017cakk u f'\u0120akobb; t\u0127arisx lejn ir-ras iebsa ta' dan il-poplu, lejn \u0127\u017cunitu u lejn \u0127tijietu; biex ma jg\u0127idux fl-art li \u0127ri\u0121tna minnha: 'G\u0127ax ma setax il-Mulej ida\u0127\u0127alhom fl-art li qalilhom, u g\u0127ax jobg\u0127odhom \u0127ari\u0121hom biex joqtolhom fid-de\u017cert.'", "Imma huma g\u0127adhom il-poplu tieg\u0127ek, il-wirt tieg\u0127ek, li int \u0127ri\u0121tu bil-kobor tal-qawwa tieg\u0127ek, u bi drieg\u0127ek merfug\u0127."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.10", "bookref": "DEU.10", "text": ["It-twavel tal-li\u0121i g\u0127at-tieni darba", "\"Imbag\u0127ad dakinhar qalli l-Mulej: 'Aqta' \u017cew\u0121 twavel tal-\u0121ebel b\u0127al ta' qabel, u itla' \u0127dejja fuq il-muntanja, u ag\u0127mel ukoll arka tal-injam.", "U jien nikteb fuq it-twavel il-kliem, li kien fuq it-twavel ta' qabel, li int kissirt, u qeg\u0127edhom fl-arka.'", "\"U jien g\u0127amilt arka tal-injam tal-ga\u017c\u017ci u fassalt \u017cew\u0121 twavel tal-\u0121ebel b\u0127al ta' qabel, u tlajt fuq il-muntanja bi\u017c-\u017cew\u0121 twavel f'idejja.", "U l-Mulej kiteb fuq i\u017c-\u017cew\u0121 twavel, b\u0127alma kien kiteb qabel, l-g\u0127axar kelmiet li l-Mulej kien qalilkom fuq il-muntanja minn \u0121on-nar f'jum il-\u0121emg\u0127a, u l-Mulej tahom lili.", "U dort u n\u017cilt minn fuq il-muntanja, u qeg\u0127edt it-twavel fl-arka li kont g\u0127amilt fejn baqg\u0127u hemm sal-lum, skont ma ordna l-Mulej.", "\"Ulied I\u017crael telqu minn Berot-bene-\u0121ag\u0127kan g\u0127al Mosera; hemm miet Aron u difnuh; u sar qassis floku ibnu Elg\u0127a\u017car.", "Minn hemm telqu g\u0127al Gudgoda u minn Gudgoda g\u0127al \u0120otbata, art tal-ilma \u0121ieri.", "\"F'dan i\u017c-\u017cmien il-Mulej g\u0127a\u017cel lit-trib\u00f9 ta' Levi biex i\u0121orru l-arka tal-patt tal-Mulej, joqog\u0127du quddiem il-Mulej u jaqduh, u jbierku b'ismu, kif g\u0127adhom sal-lum.", "G\u0127alhekk it-trib\u00f9 ta' Levi ma kellux sehem fil-wirt ma' \u0127utu; il-Mulej hu l-wirt tieg\u0127u, b\u0127alma qallu l-Mulej Alla tieg\u0127ek.", "U jien bqajt fuq il-muntanja b\u0127al qabel, erbg\u0127in jum u erbg\u0127in lejl; u l-Mulej semag\u0127ni dik id-darba wkoll, u ma \u0121iex il-Mulej biex jeqridkom.", "U l-Mulej qalli: 'Qum u mur, u imxi quddiem il-poplu \u0127a jid\u0127lu u jie\u0127du l-art f'idejhom, li jien \u0127lift li nag\u0127tiha lilhom.'", "Xi jrid Alla minn I\u017crael", "\"U issa, I\u017crael, x'inhu jitlob Alla minnek, jekk mhux li tib\u017ca' mill-Mulej, Alla tieg\u0127ek; li timxi fi triqatu kollha; li t\u0127obbu u li sservi lill-Mulej, Alla tieg\u0127ek, b'qalbek kollha u b'ru\u0127ek kollha; li t\u0127ares il-kmandamenti tal-Mulej u l-li\u0121ijiet tieg\u0127u, li jien illum qieg\u0127ed nordnalek g\u0127all-\u0121id tieg\u0127ek?", "\"Ara!", "Tal-Mulej, Alla tieg\u0127ek, huma s-sema u s-sema tas-smewwiet, u l-art u kulma fiha.", "Imma lejn missirijietek in\u0121ibed il-Mulej, u \u0127abbhom u g\u0127a\u017cel lil nisilhom warajhom, lilkom minn fost il-popli kollha, b\u0127alma intom illum.", "A\u0127tnu mela qlubkom, u la twebbsux raskom aktar.", "G\u0127ax il-Mulej, Alla tag\u0127kom, hu Alla fuq l-allat, u sid fuq is-sidien, Alla kbir, qawwi u tal-bi\u017ca', li ma j\u0127arisx lejn l-u\u010bu\u0127 u ma ji\u0127ux rigali.", "Jag\u0127mel il-\u0121ustizzja mal-iltim u mal-armla, u j\u0127obb il-barrani u jag\u0127tih \u0127ob\u017c u lbies.", "\u0126obbu l-barrani, g\u0127ax intom barranin kontu fl-art tal-E\u0121ittu.", "Mill-Mulej, Alla tieg\u0127ek, g\u0127andek tib\u017ca', lilu g\u0127andek isservi, mieg\u0127u g\u0127andek torbot qalbek, u b'ismu g\u0127andek ta\u0127lef.", "Hu l-fo\u0127rija tieg\u0127ek; hu Alla tieg\u0127ek, li g\u0127amel mieg\u0127ek dawk l-opri kbar u tal-bi\u017ca', li rajt b'g\u0127ajnejk.", "Sebg\u0127in ru\u0127 kienu missirijietek meta ni\u017clu l-E\u0121ittu, u issa l-Mulej, Alla tieg\u0127ek, kattrek b\u0127all-kwiekeb tas-sema."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.11", "bookref": "DEU.11", "text": ["L-im\u0127abba ta' Alla u l-\u0127arsien tal-kmandamenti", "\"\u0126obb lill-Mulej, Alla tieg\u0127ek, u \u0127ares l-ordnijiet tieg\u0127u, il-li\u0121ijiet tieg\u0127u, id-digrieti tieg\u0127u u l-pre\u010betti tieg\u0127u g\u0127al dejjem.", "U intom tag\u0127rfu llum - mhux uliedkom li la jafu u lanqas raw it-twiddib tal-Mulej, Alla tieg\u0127ek - il-kobor tieg\u0127u, il-qawwa ta' idu, u drieg\u0127u merfug\u0127; u s-sinjali tieg\u0127u, l-opri tieg\u0127u li g\u0127amel f'nofs l-E\u0121ittu lill-Farg\u0127un, is-sultan tal-E\u0121ittu, u lil artu kollha; u li g\u0127amel lill-e\u017cer\u010btu tal-E\u0121ittu, li\u017c-\u017cwiemel u l-karrijiet tieg\u0127u, kif il-Mulej qaleb g\u0127al fuqhom l-ilma tal-Ba\u0127ar tal-Qasab, huma u kienu ji\u0121ru warajk, u qeridhom il-Mulej sal-lum.", "U x'g\u0127amel mag\u0127kom fid-de\u017cert sakemm wasaltu hawnhekk.", "U tag\u0127rfu x'g\u0127amel lil Datan u lil Abiram, ulied Elijab bin Ruben; kif infet\u0127et l-art u belg\u0127ethom, lilhom u l-familji bit-tined tag\u0127hom, u b'dawk kollha li \u017cammew mag\u0127hom minn fost I\u017crael kollu.", "Intom rajtu b'g\u0127ajnejkom l-opri kbar kollha li g\u0127amel il-Mulej.", "\"\u0126arsu kulma nordnalkom jien illum, sabiex titqawwew, u tid\u0127lu u tie\u0127du f'idejkom l-art li se tg\u0127addu g\u0127aliha biex tirb\u0127uha.", "Biex iddumu \u017cmien twil fl-art li l-Mulej \u0127alef li jag\u0127ti lil missirijietkom u 'l nisilhom, art tnixxi \u0127alib u g\u0127asel.", "L-art li die\u0127el fiha biex te\u0127odha f'idejk mhijiex b\u0127all-art tal-E\u0121ittu, mnejn \u0127ri\u0121tu, fejn kont ti\u017cra' \u017c-\u017cerrieg\u0127a u ssaqqiha b'ri\u0121lek, b\u0127al \u0121nien tal-\u0127xejjex; l-art li int se tg\u0127addi g\u0127aliha biex te\u0127odha f'idejk hi art mi\u017cg\u0127uda bil-muntanji u l-widien; art li tixrob l-ilma tax-xita mis-smewwiet; art li jie\u0127u \u0127siebha l-Mulej, Alla tieg\u0127ek, b'g\u0127ajnejh dejjem fuqha mill-ewwel sal-a\u0127\u0127ar tas-sena.", "\"Jekk intom tisimg\u0127u sewwa l-ordnijiet tieg\u0127i, li qieg\u0127ed nag\u0127tikom illum, u t\u0127obbu lill-Mulej, Alla tag\u0127kom, u sservuh b'qalbkom kollha u b'ru\u0127kom kollha, jien nag\u0127tikom fi \u017cmienha x-xita g\u0127al artkom, ix-xita bikrija u x-xita mwa\u0127\u0127ra u ti\u0121bor il-qmu\u0127 tieg\u0127ek, l-inbid tieg\u0127ek u \u017c-\u017cejt tieg\u0127ek.", "Nag\u0127tik il-\u0127dura tar-raba' g\u0127all-bhejjem tieg\u0127ek, u tiekol u tixba'.", "\"Qis li qalbek ma titqarraqx, u tmorru sservu allat o\u0127ra u tinxte\u0127tu wi\u010b\u010bkom fl-art quddiemhom, inkella tixg\u0127el il-qilla tal-Mulej kontrikom, u jag\u0127laq is-smewwiet, u ma jkunx hemm xita, u l-art ma tag\u0127tix il-frott tag\u0127ha, u tinqerdu f'qasir \u017cmien minn wi\u010b\u010b din l-art g\u0127ammiela li l-Mulej se jag\u0127tikom.", "\"Qieg\u0127du dawn il-kelmiet tieg\u0127i f'qalbkom u f'mo\u0127\u0127kom; orbtuhom b'sinjali ma' idejkom u dendluhom bejn g\u0127ajnejkom.", "G\u0127allmuhom lil uliedkom u tkellmu fuqhom meta tkun mistrie\u0127 f'darek u miexi fit-triq; meta timtedd u meta tqum.", "Iktibhom fuq il-\u0121nub ta' bwieb darek u fuq il-bibien.", "U hekk jitkattru jiemek u jiem uliedek fuq l-art, li l-Mulej \u0127alef li jag\u0127ti lil missirijietek; jitkattru b\u0127al jiem is-sema fuq l-art.", "\"Jekk t\u0127arsu sewwa dawn il-kmandamenti kollha li qieg\u0127ed nag\u0127tikom illum u tag\u0127mluhom, u t\u0127obbu lill-Mulej, Alla tag\u0127kom, u timxu fi triqatu kollha, u torbtu qalbkom mieg\u0127u, ike\u010b\u010bi l-Mulej dawn il-\u0121nus kollha minn quddiemkom u teg\u0127lbu \u0121nus ikbar u aqwa minnkom.", "Kull fejn jirfes qieg\u0127 ri\u0121lejkom, tag\u0127kom ikun, mid-de\u017cert sal-Libanu, mix-xmara l-kbira, ix-xmara tal-Ewfrat, sal-Ba\u0127ar tal-Punent tinfirex il-fruntiera tieg\u0127ek.", "Ebda bniedem ma jiqaflek.", "Il-Mulej, Alla tag\u0127kom, jitfa' l-bi\u017ca' u t-twerwir tag\u0127kom fuq wi\u010b\u010b l-art kollha, li fuqha tirfsu, b\u0127alma weg\u0127edkom.", "Barka jew sa\u0127ta", "\"Araw, jiena llum inqieg\u0127ed quddiemkom barka u sa\u0127ta; il-barka, jekk t\u0127arsu l-kmandamenti tal-Mulej, Alla tag\u0127kom, li jiena llum qieg\u0127ed nordnalkom; u s-sa\u0127ta, jekk ma t\u0127arsux il-kmandamenti tal-Mulej, Alla tag\u0127kom, imma to\u0127or\u0121u mit-triq li jiena llum qieg\u0127ed nordnalkom, biex timxu wara allat o\u0127ra li ma kontux tafu bihom.", "Malli l-Mulej, Alla tieg\u0127ek, ida\u0127\u0127lek fl-art li inti sejjer fiha biex te\u0127odha f'idejk, int tag\u0127ti l-barka minn fuq il-muntanja Gari\u017cim, u s-sa\u0127ta minn fuq il-muntanja G\u0127ebal . - Dawn jinsabu n-na\u0127a l-o\u0127ra tal-\u0120ordan mat-triq ta' n\u017cul ix-xemx, fl-art tal-Kang\u0127anin, li jg\u0127ammru fl-G\u0127araba, biswit Gilgal, \u0127dejn il-ballut ta' Mori. -", "\"U issa intom se taqsmu l-\u0120ordan biex tmorru tie\u0127du f'idejkom l-art li l-Mulej, Alla tag\u0127kom, se jag\u0127tikom, u tirb\u0127uha u tg\u0127ammru fiha.", "Qisu li tag\u0127mlu l-li\u0121ijiet, u d-digrieti li jien qieg\u0127ed inqeg\u0127dilkom illum quddiemkom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.12", "bookref": "DEU.12", "text": ["Santwarju wie\u0127ed", "\"Dawn huma l-li\u0121ijiet u d-digrieti li g\u0127andkom tqisu li tag\u0127mlu fl-art li tak il-Mulej, Alla ta' missirijietek, biex tirtuha, il-jiem kollha sakemm iddumu \u0127ajjin fuq l-art.", "\"Eqirdu g\u0127alkollox l-imkejjen li fihom il-\u0121nus li se tke\u010b\u010buhom qiemu l-allat tag\u0127hom fuq il-muntanji, u fuq l-g\u0127oljiet, u ta\u0127t kull si\u0121ra \u0127adra.", "U \u0121\u0121arrfu l-artali tag\u0127hom u tkissru l-plieri wieqfa tag\u0127hom, u x-xbihat tal-Asera ta\u0127arquhom bin-nar, u teqirdu x-xbihat tal-allat tag\u0127hom, u t\u0127assru sa isimhom minn dan il-post.", "\"Ma tag\u0127mlux hekk mal-Mulej, Alla tag\u0127kom.", "Imma tfittxu l-post li l-Mulej, Alla tag\u0127kom, jag\u0127\u017cel minn fost it-tribujiet kollha tag\u0127kom, biex hemm iqieg\u0127ed ismu; hemm g\u0127andkom tmorru.", "U hemm tie\u0127du s-sagrifi\u010b\u010bji tal-\u0127ruq u s-sagrifi\u010b\u010bji l-o\u0127ra tag\u0127kom, l-g\u0127exur tag\u0127kom, u l-offerti ta' idejkom, il-weg\u0127diet tag\u0127kom, l-offerti minn rajkom, l-ewwel frie\u0127 tal-baqar tag\u0127kom, u tal-imrie\u0127el tag\u0127kom.", "U tieklu quddiem il-Mulej, Alla tag\u0127kom, u tifir\u0127u, intom u l-familji tag\u0127kom, b'kull xog\u0127ol ta' idejkom, li jkun bierkek bih il-Mulej, Alla tieg\u0127ek.", "\"La tag\u0127mlux b\u0127alma a\u0127na qeg\u0127din nag\u0127mlu issa hawn, kul\u0127add dak li jog\u0127\u0121bu f'g\u0127ajnejh, g\u0127ax g\u0127alissa g\u0127adkom ma d\u0127altux f'art il-mistrie\u0127, u ma \u0127adtux f'idejkom il-wirt li l-Mulej, Alla tieg\u0127ek, se jag\u0127tik.", "\"Meta taqsmu l-\u0120ordan u tg\u0127ammru fl-art li l-Mulej, Alla tag\u0127kom, se jag\u0127tikom b'wirt u jserra\u0127kom mill-g\u0127edewwa tag\u0127kom ta' madwarha, u intom tg\u0127ammru bla bi\u017ca', il-Mulej, Alla tag\u0127kom, jag\u0127\u017cel post biex fih jg\u0127ammar ismu, u hemmhekk tie\u0127du kulma nordnalkom; is-sagrifi\u010b\u010bji tal-\u0127ruq u s-sagrifi\u010b\u010bji l-o\u0127ra tag\u0127kom, l-offerti ta' idejkom, u kulma tag\u0127\u017clu b'weg\u0127da g\u0127all-Mulej.", "U tifir\u0127u quddiem il-Mulej, Alla tag\u0127kom, intom u s-subien u l-bniet tag\u0127kom, il-qaddejja tag\u0127kom, ir\u0121iel u nisa, u l-Levita, li jkun \u0121ewwa bwiebek, g\u0127ax dan ma g\u0127andux sehem jew wirt mag\u0127kom.", "\"Qis li ma toffrix is-sagrifi\u010b\u010bji tal-\u0127ruq tieg\u0127ek f'kull post li tara.", "Imma fil-post li jkun g\u0127a\u017cel il-Mulej f'wie\u0127ed mit-tribujiet tag\u0127kom; hemm g\u0127andek toffri s-sagrifi\u010b\u010bji tal-\u0127ruq u hemm tag\u0127mel kulma jiena qieg\u0127ed nordnalek.", "\"Imma kulma tkun tixtieq qalbek tista' toqtlu u tieklu; il-la\u0127am fi blietek kollha skont il-barka li jkun tak il-Mulej, Alla tieg\u0127ek.", "Min hu mni\u0121\u0121es u min hu safi, it-tnejn jistg\u0127u jieklu minnu, b\u0127alma jistg\u0127u jieklu l-g\u0127a\u017c\u017ciela u \u010b-\u010berv.", "Biss id-demm tikluhx, imma xxerrdu fl-art b\u0127all-ilma.", "Ma tistax tiekol fi blietek l-g\u0127exur tal-qmu\u0127 tieg\u0127ek, tal-inbid u \u017c-\u017cejt tieg\u0127ek, l-ewwel frie\u0127 tal-baqar u l-imrie\u0127el tieg\u0127ek, u kulma tag\u0127ti b'weg\u0127da li tkun g\u0127amilt, jew l-offerti ta' idejk minn rajk, u l-g\u0127otjiet tieg\u0127ek; imma tikolhom quddiem il-Mulej, Alla tieg\u0127ek, fil-post li jkun g\u0127a\u017cel il-Mulej, Alla tieg\u0127ek, int, ibnek, bintek, il-qaddej tieg\u0127ek, il-qaddejja tieg\u0127ek u l-Levita li jkun fi blietek, u tifra\u0127 quddiem il-Mulej, Alla tieg\u0127ek, b'kulma jag\u0127mlu idejk.", "Qis li ma titlaqx wa\u0127du l-Levita, kemm idum fuq artek.", "\"Meta l-Mulej iwessa' l-fruntiera tieg\u0127ek b\u0127alma wieg\u0127dek, u int tg\u0127id: 'Irrid niekol il-la\u0127am,' g\u0127ax ikollok xewqa kbira li tiekol il-la\u0127am, tkun tista' tiekol la\u0127am kemm tixtieq qalbek.", "Jekk imbag\u0127ad il-post li jkun g\u0127a\u017cel il-Mulej, Alla tieg\u0127ek, biex iqieg\u0127ed ismu fih, ikun 'il bog\u0127od minnek, tkun tista' toqtol kif ordnajtlek mill-baqar u l-imrie\u0127el tieg\u0127ek, li l-Mulej ikun tak u tiekol fi blietek skont ma tixtieq qalbek.", "Biss tieklu b\u0127alma jittieklu l-g\u0127a\u017c\u017ciela u \u010b-\u010berv; l-imni\u0121\u0121es u s-safi, it-tnejn l-istess, jistg\u0127u jikluh.", "\"Imma int g\u0127andek i\u017c\u017comm s\u0127i\u0127 li ma tikolx id-demm, g\u0127ax id-demm hu l-\u0127ajja, u ma g\u0127andekx tiekol il-\u0127ajja flimkien mal-la\u0127am.", "Tikolx minnu, imma g\u0127andek ixxerrdu fl-art b\u0127all-ilma.", "Ma g\u0127andekx tieklu, biex ikollok ir-risq int u wliedek warajk, g\u0127ax tkun g\u0127amilt dak li jog\u0127\u0121ob lill-Mulej.", "Imma l-offerti mqaddsa, u l-weg\u0127di tieg\u0127ek, taqbadhom u tmur bihom fil-post li jkun g\u0127a\u017cel il-Mulej.", "U toffri s-sagrifi\u010b\u010bji tal-\u0127ruq, il-la\u0127am u d-demm fuq l-artal tal-Mulej, Alla tieg\u0127ek, u d-demm tas-sagrifi\u010b\u010bji tieg\u0127ek ixxerrdu fuq l-artal tal-Mulej, Alla tieg\u0127ek, u l-la\u0127am tieklu.", "\"\u0126ares u isma' dawn l-ordnijiet kollha li jien qieg\u0127ed nag\u0127tik, biex ikollok ir-risq, int u wliedek warajk g\u0127al dejjem, g\u0127ax tkun g\u0127amilt dak li jog\u0127\u0121ob lill-Mulej, Alla tieg\u0127ek.", "Il-kult tal-pagani", "\"Il-Mulej, Alla tieg\u0127ek, jeqred il-\u0121nus li int sejjer g\u0127andhom biex tke\u010b\u010bihom minn quddiemek, u int teqridhom u tg\u0127ammar f'arthom.", "Qis li ma tinqabadx u tmur warajhom, wara li tkun qridthom minn quddiemek, u li ma titkixxifx dwar l-allat tag\u0127hom, u tg\u0127id: 'Kif kienu jqimu dawn il-\u0121nus l-allat tag\u0127hom?", "\u0126a nag\u0127mel hekk jiena wkoll.'", "Tag\u0127milx hekk lill-Mulej, Alla tieg\u0127ek, g\u0127aliex kulma jistkerrah u jobg\u0127od il-Mulej huma g\u0127amluh lill-allat tag\u0127hom, sa\u0127ansitra \u0127arqu bin-nar lis-subien u l-bniet tag\u0127hom, lill-allat tag\u0127hom."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.13", "bookref": "DEU.13", "text": ["\"Kulma ordjantilkom, qisu li tag\u0127mluh.", "I\u017c\u017cidu xejn mieg\u0127u, tnaqqsu xejn minnu.", "T\u0127allux lil Alla tag\u0127kom", "\"Jekk iqum f'nofsok xi profeta jew \u0127alliem , u jg\u0127idlek li jag\u0127tik sinjal jew g\u0127a\u0121eb, u mbag\u0127ad ise\u0127\u0127 is-sinjal jew l-g\u0127a\u0121eb li jkun wieg\u0127ed u qallek: '\u0126a mmorru wara allat o\u0127rajn, li int ma tafx bihom, u nadurawhom,' la tismax il-kliem ta' dan il-profeta jew il-\u0127olm li hu jkun \u0127olom.", "Il-Mulej, Alla tieg\u0127ek, ikun qieg\u0127ed i\u0121arrbek, biex jag\u0127raf jekk intomx nies li t\u0127obbu lill-Mulej, Alla tag\u0127kom, b'qalbkom kollha u b'ru\u0127kom kollha.", "\"Intom g\u0127andkom timxu wara l-Mulej, u minnu tib\u017cg\u0127u, u l-kmandamenti tieg\u0127u t\u0127arsu, u le\u0127nu tisimg\u0127u, u lilu taqdu, u mieg\u0127u ting\u0127aqdu.", "\"Profeta b\u0127al dan, jew \u0127alliem b\u0127al dan, ag\u0127tuh il-mewt, g\u0127ax ikun xewwixkom bi kliemu kontra l-Mulej, Alla tag\u0127kom, li \u0127ari\u0121kom mill-art tal-E\u0121ittu u fdiekom minn dar il-jasar, biex ibieg\u0127dek mit-triq li wissiek il-Mulej, Alla tieg\u0127ek, li tg\u0127addi minnha.", "Hekk teqred il-\u0127a\u017cen minn \u0121o nofsok.", "\"Jekk \u0127uk, bin missierek jew bin ommok, jew ibnek jew bintek, jew il-mara li tistrie\u0127 fi \u0127danek jew \u0127abibek, li tqisu b\u0127alek innifsek, jg\u0127awwik bil-mo\u0127bi u jg\u0127idlek: '\u0126a mmorru nservu lil allat o\u0127ra' - allat li ma tafx bihom, la int u lanqas missirijietek, l-allat tal-\u0121nus ta' madwarek, qrib tieg\u0127ek jew 'il bog\u0127od minnek, minn tarf g\u0127al ie\u0127or tal-art - toqg\u0127odx g\u0127alih u lanqas tisimg\u0127u, lanqas jit\u0127assruh g\u0127ajnejk, u la ta\u0127mlu u lanqas tostru.", "Imma g\u0127andek toqtlu, u l-ewwel ma terfa' idek int biex toqtlu, u mbag\u0127ad il-poplu kollu.", "Int t\u0127a\u0121\u0121ru sa ma jmut, g\u0127ax ikun fittex li jaqtg\u0127ek mill-Mulej, Alla tieg\u0127ek, li \u0127ar\u0121ek mill-art tal-E\u0121ittu, minn dar il-jasar.", "U jisma' I\u017crael kollu, u jib\u017ca', u ma jibqax jag\u0127mel \u0127a\u017cen b\u0127al dan f'nofsok.", "\"Jekk f'xi wa\u0127da mill-ibliet, li l-Mulej, Alla tieg\u0127ek, se jag\u0127tik biex tg\u0127ammar fihom, tismag\u0127hom jg\u0127idu li \u0127ar\u0121u xi nies \u0127\u017ciena minn nofsok u xewxu lin-nies tal-ibliet u qalulhom: '\u0126a mmorru nservu allat o\u0127ra, li ma nafux bihom,' fittex g\u0127arbel u staqsi sewwa.", "Jekk issib li dan hu minnu, li hekk hu tassew, li saret din il-\u0127a\u0121a moq\u017cie\u017ca f'nofsok, oqtol g\u0127alkollox b'xifer ix-xabla n-nies ta' din il-belt u ix\u0127etha g\u0127all-qerda, lilha b'kulma fiha u l-bhejjem tag\u0127ha b'xifer ix-xabla.", "U ti\u0121bor il-\u0121id kollu tag\u0127ha f'nofs il-pjazza, u ta\u0127raq bin-nar il-belt u l-\u0121id tag\u0127ha b'offerta s\u0127i\u0127a lill-Mulej, Alla tieg\u0127ek, u tibqa' \u0127erba g\u0127al dejjem u ma tibniha qatt.", "Xejn ma g\u0127andu je\u0127el ma' idejk minn dak li jkun g\u0127all-qerda, biex il-Mulej jer\u0121a' lura mill-korla tieg\u0127u, u jag\u0127mel \u0127niena mieg\u0127ek, u j\u0127enn g\u0127alik u jkattrek, b\u0127alma wieg\u0127ed lil missirijietek g\u0127ax tkun smajt le\u0127en il-Mulej, Alla tieg\u0127ek, u \u0127arist l-ordnijiet kollha li jien qieg\u0127ed nordnalek illum, u qieg\u0127ed tag\u0127mel dak kollu li jog\u0127\u0121ob lill-Mulej, Alla tieg\u0127ek."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.14", "bookref": "DEU.14", "text": ["Riti tal-mejtin pagani", "\"Intom ulied il-Mulej, Alla tag\u0127kom: la tqattg\u0127ux \u0121isimkom, lanqas taqtg\u0127u xag\u0127arkom ta' bejn g\u0127ajnejkom min\u0127abba xi mejjet.", "G\u0127aliex int poplu qaddis g\u0127all-Mulej, Alla tieg\u0127ek; u lilek g\u0127a\u017cel il-Mulej biex tkun poplu tieg\u0127u, il-mag\u0127\u017cul fost il-popli kollha fuq wi\u010b\u010b l-art.", "Bhejjem safja u bhejjem imni\u0121\u0121sa", "\"Ma g\u0127andek tiekol xejn mistkerrah.", "Dawn huma l-bhejjem li tistg\u0127u tieklu la\u0127amhom: il-gendus, in-nag\u0127\u0121a, il-mog\u0127\u017ca, i\u010b-\u010berv, l-g\u0127a\u017c\u017ciela, u \u010b-\u010berv u l-mog\u0127o\u017c selva\u0121\u0121i, l-antilop, il-buflu u l-kamoxx.", "Tistg\u0127u tieklu minn kull bhima bid-dwiefer, jew bid-difer maqsum fi tnejn u tixtarr; din tistg\u0127u tieklu la\u0127amha.", "Imma minn dawk li jixtarru, u minn dawk b'difrejhom mhumiex maqsumin, tiklux: il-\u0121emel, il-liebru, u l-fenek; dawn jixtarru, imma difrejhom mhumiex maqsumin; intom g\u0127andkom tqisuhom imni\u0121\u0121sa.", "Il-\u0127an\u017cir ukoll hu mni\u0121\u0121es g\u0127ax, g\u0127alkemm difrejh maqsumin, ma jixtarrx.", "M'g\u0127andkomx tieklu la\u0127amhom, u \u0121isimhom mejjet la tmissuhx.", "\"Minn kulma jg\u0127ix fl-ilma tistg\u0127u tieklu dawn: tistg\u0127u tieklu minn dawk li g\u0127andhom il-\u0121wiena\u0127 u l-qxur; imma m'g\u0127andkomx tieklu minn dawk li m'g\u0127andhomx \u0121wiena\u0127 u qxur, g\u0127ax dawn huma mni\u0121\u0121sa g\u0127alikom.", "\"Tistg\u0127u tieklu kull g\u0127asfur safi.", "Ma tistg\u0127ux tieklu mill-ajkla, il-bug\u0127adam, il-ku\u010b\u010barda, is-seqer, kull xorta ta' bies; kull xorta ta' g\u0127areb; in-nag\u0127ma, il-kokka, il-gawwija, u s-seqer ta' kull xorta; il-barba\u0121ann, omm is-sibjien, i\u017c-\u017cinna; il-qwaqq, it-ti\u0121ie\u0121a tal-ba\u0127ar, il-margun; il-laql\u00e2q u kull xorta ta' russett; id-daqquqa tal-pinna\u010b\u010b u l-farfett il-lejl.", "Kull dud li jtir qisuh imni\u0121\u0121es g\u0127alikom; tiklux minnu.", "Tistg\u0127u tieklu minn kull tajra safja.", "\"Tiklux mill-ebda bhima mejta: tista' tag\u0127tiha lill-frustier li jkun jg\u0127ammar fi blietek biex jiekol minnha, jew tbig\u0127ha lill-barrani.", "G\u0127ax int poplu kkonsagrat lill-Mulej, Alla tieg\u0127ek.", "La tg\u0127allix gidi f'\u0127alib ommu!", "L-g\u0127exur", "\"\u0126u mill-g\u0127axra wa\u0127da mill-frott tal-mi\u017cirg\u0127a tieg\u0127ek, minn kulma trodd l-art kull sena.", "U tiekol quddiem il-Mulej, Alla tieg\u0127ek, fil-post li hu jag\u0127\u017cel fejn jg\u0127ammar ismu, mill-g\u0127axra wa\u0127da tal-qmu\u0127, tal-inbid \u0121did tieg\u0127ek, ta\u017c-\u017cejt tieg\u0127ek, l-ewwel frie\u0127 tal-baqar u l-imrie\u0127el tieg\u0127ek, biex titg\u0127allem tib\u017ca' mill-Mulej, Alla tieg\u0127ek, g\u0127al dejjem.", "\"Jekk imbag\u0127ad ikollok triq twila \u017c\u017cejjed u ma tkunx tista' \u0121\u0121orru, g\u0127ax il-post li l-Mulej, Alla tieg\u0127ek, ikun g\u0127a\u017cel biex iqieg\u0127ed ismu fih ikun 'il bog\u0127od minnek, meta l-Mulej, Alla tieg\u0127ek, ikun bierkek, big\u0127 l-g\u0127exur tal-frott, u l-flus sorrhom u \u0127udhom mieg\u0127ek fil-post li l-Mulej, Alla tieg\u0127ek, ikun g\u0127a\u017cel.", "Hemm tonfoq il-flus f'kulma tixtieq qalbek; baqar, nag\u0127a\u0121, inbid, xorb, u kulma tg\u0127idlek qalbek, u tikolhom hemm quddiem il-Mulej, Alla tieg\u0127ek, u tifra\u0127, int u l-familja tieg\u0127ek.", "\"Imma tinsiex il-Levita li jkun fi blietek, g\u0127ax dan ma g\u0127andu ebda sehem u wirt mieg\u0127ek.", "Kull tliet snin, fl-a\u0127\u0127ar tas-sena, ti\u0121bor mill-g\u0127axra wa\u0127da tal-frott ta' dik is-sena u tqeg\u0127edha \u0127dejn bwieb blietek, u mbag\u0127ad ji\u0121i l-Levita, li ma g\u0127andux sehem u wirt mieg\u0127ek, il-barrani, l-iltim u l-armla, li jkunu fi blietek, u jieklu u jixbg\u0127u, biex ibierkek il-Mulej, Alla tieg\u0127ek, f'kulma tag\u0127mel idek."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.15", "bookref": "DEU.15", "text": ["Is-sena tal-ma\u0127fra", "\"Fi tmiem kull seba' snin tag\u0127mel il-ma\u0127fra; u l-ma\u0127fra tkun din: kull min ikollu jie\u0127u, ja\u0127fer kulma jkun silef lil g\u0127ajru; ma jitlobx lura l-\u0127las minnu malli titnieda l-ma\u0127fra f'\u0121ie\u0127 il-Mulej.", "Tista' titlob lill-barrani, imma lil \u0127uk er\u0127ilu dak li jkollok g\u0127andu.", "Ma jkunx hemm fqir f'nofsok, g\u0127ax il-Mulej ibierkek \u017cgur fl-art li l-Mulej, Alla tieg\u0127ek, se jag\u0127tik biex tkun sehmek b'wirt; basta tisma' l-kelma tal-Mulej, Alla tieg\u0127ek, u t\u0127ares sewwa dawn l-ordnijiet kollha li jien qieg\u0127ed nag\u0127tik illum.", "G\u0127ax il-Mulej, Alla tieg\u0127ek, ibierkek b\u0127alma wieg\u0127dek; u tislef lil \u0127afna \u0121nus, imma int ma tissellifx; u ssaltan fuq \u0127afna \u0121nus, u fuqek ma jsaltnux.", "\"Jekk ikun hemm xi \u0127add fil-b\u017conn minn fost \u0127utek f'xi wa\u0127da minn bliet artek, li l-Mulej, Alla tieg\u0127ek, se jag\u0127tik, la twebbisx qalbek u tag\u0127laqx idek g\u0127al \u0127uk fil-b\u017conn.", "Imma ifta\u0127 idek mieg\u0127u, u isilfu skont ma jkollu b\u017conn.", "Qis li ma jid\u0127olx xi \u0127sieb \u0127a\u017cin f'mo\u0127\u0127ok u tg\u0127id: 'waslet is-seba' sena tal-ma\u0127fra,' u t\u0127ares b'g\u0127ajn \u0127a\u017cina fuq \u0127uk fil-b\u017conn u ma tag\u0127tihx, g\u0127ax jg\u0127ajjat lill-Mulej kontra tieg\u0127ek u int ikollok \u0127tija.", "Int g\u0127andek tag\u0127tih, u la ssewwidx qalbek meta tag\u0127tih, g\u0127aliex min\u0127abba f'dan ibierkek il-Mulej, Alla tieg\u0127ek, f'kulma tmidd idek g\u0127alih.", "G\u0127ax qatt ma jonqos xi \u0127add fil-b\u017conn fil-pajji\u017c; g\u0127alhekk jien nordnalek u ng\u0127idlek: Ifta\u0127 idek sewwa lil \u0127uk, lill-fqir u lill-miskin f'artek.", "\"Jekk ibig\u0127ulek lil xi \u0127add minn \u0127utek, Lhudi jew Lhudija, iservik sitt snin, u fis-seba' sena titilqu \u0127ieles minn mieg\u0127ek.", "U meta titilqu \u0127ieles minnek, tibag\u0127tux idu f'idu.", "Imma ag\u0127tih b'idejk miftu\u0127a tag\u0127mira mill-imrie\u0127el tieg\u0127ek, mill-andar u mill-mag\u0127sar tieg\u0127ek; ag\u0127tih milli jkun bierkek bih il-Mulej, Alla tieg\u0127ek.", "Ftakar li int ukoll kont ilsir fl-art tal-E\u0121ittu u fdiek il-Mulej, Alla tieg\u0127ek; g\u0127alhekk illum qieg\u0127ed nordnalek dan.", "\"Jekk huwa jg\u0127idlek: 'Ma rridx nitlaq minn mieg\u0127ek,' g\u0127ax i\u0127obbok u j\u0127obb lil darek, g\u0127ax ikun qieg\u0127ed tajjeb mieg\u0127ek, \u0127u xifa u taqqablu widintu mal-bieb, u jkun ilsir tieg\u0127ek g\u0127al dejjem, u ag\u0127mel l-istess mal-mara lsira tieg\u0127ek.", "\"La te\u0127odhiex bi kbira li t\u0127allih jitlaq \u0127ieles minn mieg\u0127ek; g\u0127aliex g\u0127al sitt snin ikun \u0127adimlek darbtejn daqskemm jiswa l-\u0127las tal-\u0127addiem mikri; u jbierkek il-Mulej, Alla tieg\u0127ek, f'kulma tag\u0127mel.", "L-ewwel frie\u0127", "\"Kull fer\u0127 ra\u0121el li jitwieled l-ewwel mill-baqar jew l-imrie\u0127el tieg\u0127ek tikkonsagrah lill-Mulej, Alla tieg\u0127ek; ma tag\u0127mel ebda xog\u0127ol bl-ewwel fer\u0127 tal-baqar tieg\u0127ek u \u0121\u0121i\u017c\u017cx l-ewwel fer\u0127 tan-nag\u0127a\u0121 tieg\u0127ek.", "Minn sena g\u0127al sena, dawn il-frie\u0127 tikolhom flimkien mal-familja tieg\u0127ek quddiem il-Mulej, Alla tieg\u0127ek, fil-post li l-Mulej, Alla tieg\u0127ek, ikun g\u0127a\u017cel.", "Jekk il-fer\u0127 ikun fih xi nuqqas, ag\u0127ma jew zopp, jew ikollu xi difett kbir ie\u0127or, toffrihx b'sagrifi\u010b\u010bju lill-Mulej, Alla tieg\u0127ek.", "Imni\u0121\u0121es jew safi, tieklu fi blietek, b\u0127alma tieklu l-g\u0127a\u017c\u017ciela u \u010b-\u010berva.", "Biss m'g\u0127andekx tiekol demmu, i\u017cda xxerrdu fl-art b\u0127all-ilma."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.16", "bookref": "DEU.16", "text": ["Il-festi tas-sena", "\"\u0126ares ix-xahar ta' Abib , u ag\u0127mel il-festa tal-G\u0127id f'\u0121ie\u0127 il-Mulej, Alla tieg\u0127ek, g\u0127ax fix-xahar ta' Abib \u0127ar\u0121ek il-Mulej, Alla tieg\u0127ek, mill-art tal-E\u0121ittu billejl.", "Oqtol u offri s-sagrifi\u010b\u010bju tal-G\u0127id, nag\u0127a\u0121 u baqar, lill-Mulej, Alla tieg\u0127ek, fil-post li jag\u0127\u017cel il-Mulej li jqieg\u0127ed ismu fih.", "Ma tikolx \u0127ob\u017c bil-\u0127mira mieg\u0127u; imma g\u0127al sebat ijiem tiekol \u0127ob\u017c a\u017c\u017cmu, \u0127ob\u017c in-niket, g\u0127ax bl-g\u0127a\u0121la \u0127ri\u0121t mill-art tal-E\u0121ittu, biex tiftakar jum \u0127ru\u0121ek mill-E\u0121ittu, il-jiem kollha ta' \u0127ajtek.", "M'g\u0127andha tidher ebda \u0127mira fil-pajji\u017c kollu tieg\u0127ek g\u0127al sebat ijiem, u m'g\u0127andu jibqa' xejn g\u0127al filg\u0127odu mil-la\u0127am li tkun offrejt b'sagrifi\u010b\u010bju filg\u0127axija l-jum ta' qabel.", "Ma tistax toffri s-sagrifi\u010b\u010bju tal-G\u0127id f'ebda wa\u0127da mill-ibliet li se jag\u0127tik il-Mulej, Alla tieg\u0127ek, jekk mhux fil-post li jag\u0127\u017cel il-Mulej, Alla tieg\u0127ek, biex iqieg\u0127ed ismu fih.", "Hemm toffri s-sagrifi\u010b\u010bju tal-G\u0127id filg\u0127axija ma' n\u017cul ix-xemx, fil-\u0127in li int \u0127ri\u0121t mill-E\u0121ittu.", "Issajru u tieklu, fil-post li jag\u0127\u017cel il-Mulej, Alla tieg\u0127ek.", "L-g\u0127ada filg\u0127odu int tista' ddur lura, u tmur fit-tined tieg\u0127ek.", "G\u0127al sitt ijiem tiekol \u0127ob\u017c a\u017c\u017cmu, u fis-seba' jum ikollok laqg\u0127a f'\u0121ie\u0127 il-Mulej, Alla tieg\u0127ek, u ma tag\u0127mel ebda xog\u0127ol.", "\"Int tg\u0127odd seba' \u0121img\u0127at: tibda tg\u0127odd seba' \u0121img\u0127at minn meta tibda tmidd il-min\u0121el g\u0127all-\u0127sad.", "U tag\u0127mel il-festa tal-\u0120img\u0127at f'\u0121ie\u0127 il-Mulej, Alla tieg\u0127ek, u toffri minn rajk kemm tista' tag\u0127ti idek, skont ma jkun bierkek il-Mulej, Alla tieg\u0127ek.", "\"U tifra\u0127 quddiem il-Mulej, Alla tieg\u0127ek, int u wliedek, subien u bniet, l-ilsir u l-ilsira tieg\u0127ek, il-Levita li jkun fi blietek, u l-barrani, l-iltim u l-armla, li jkunu f'nofsok fil-post li jkun g\u0127a\u017cel il-Mulej biex iqieg\u0127ed ismu fih.", "U ftakar li lsir kont fl-E\u0121ittu, u qis li t\u0127ares dawn il-li\u0121ijiet.", "\"Tag\u0127mel il-festa tal-G\u0127erejjex meta ta\u0127\u017cen il-\u0121abra tal-andar u l-mag\u0127sar tieg\u0127ek.", "U fil-festa tieg\u0127ek tifra\u0127 int, uliedek, subien u bniet, l-ilsir u l-ilsira tieg\u0127ek, il-Levita u l-barrani, l-iltim u l-armla, li jkunu fi blietek.", "G\u0127al sebat ijiem tag\u0127mel il-festa f'\u0121ie\u0127 il-Mulej, Alla tieg\u0127ek, fil-post li jkun g\u0127a\u017cel il-Mulej; g\u0127ax il-Mulej, Alla tieg\u0127ek, ibierkek fil-\u0121abra tieg\u0127ek kollha, u f'kulma jag\u0127mlu idejk, u tkun tassew fer\u0127an.", "\"Tliet darbiet fis-sena kull ra\u0121el f'nofsok g\u0127andu jidher quddiem il-Mulej, Alla tieg\u0127ek, fil-post li jkun g\u0127a\u017cel: fil-festa tal-A\u017c\u017cmi, fil-festa tal-\u0120img\u0127at, u fil-festa tal-G\u0127erejjex; u m'g\u0127andux jidher quddiem il-Mulej idu f'idu.", "Kul\u0127add jag\u0127ti kemm jista' skont il-barka li jkun tak il-Mulej, Alla tieg\u0127ek.", "L-im\u0127allfin", "\"Int tqieg\u0127ed im\u0127allfin u uffi\u010bjali f'kull belt tieg\u0127ek li l-Mulej, Alla tieg\u0127ek, se jag\u0127tik, g\u0127al kull trib\u00f9 tieg\u0127ek, biex jag\u0127mlu l-\u0127aqq mill-poplu bis-sewwa.", "La tg\u0127awwi\u0121x il-\u0121ustizzja, t\u0127arisx lejn l-u\u010bu\u0127, u ta\u010b\u010bettax rigali, g\u0127ax ir-rigali jag\u0127mu g\u0127ajnejn l-g\u0127orrief u jg\u0127aw\u0121u kliem in-nies sewwa.", "G\u0127andek tfittex il-\u0121ustizzja, u l-\u0121ustizzja biss, biex inti tg\u0127ix u \u017c\u017comm l-art f'idejk, li l-Mulej, Alla tieg\u0127ek, se jag\u0127tik.", "\"Ma g\u0127andek twaqqaf ebda xbieha tal-Asera, u ma t\u0127awwel ebda si\u0121ra \u0127dejn l-artal li tibni lill-Mulej, Alla tieg\u0127ek; u anqas twaqqaf plieri, g\u0127ax jobg\u0127odhom il-Mulej, Alla tieg\u0127ek."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.17", "bookref": "DEU.17", "text": ["Min jadura allat foloz", "\"Toffrix b'sagrifi\u010b\u010bju lill-Mulej, Alla tieg\u0127ek, barri jew mog\u0127\u017ca, li jkun fiha xi difett jew xi \u0127sara, g\u0127ax dan jistkerrhu l-Mulej.", "\"Jekk jitfa\u010b\u010ba xi \u0127add f'nofsok, f'xi wa\u0127da minn blietek, li l-Mulej, Alla tieg\u0127ek, se jag\u0127tik, ra\u0121el jew mara, li jag\u0127mel xi \u0127a\u0121a ma tog\u0127\u0121obx lill-Mulej, Alla tieg\u0127ek, u jikser il-patt tieg\u0127u, u jmur iservi allat o\u0127ra - ix-xemx, il-qamar, it-tag\u0127mir kollu tas-smewwiet - u jinxte\u0127et quddiemhom, \u0127a\u0121a li jien ma ordnajtilkomx li tag\u0127mlu; u jg\u0127idulek u tisma' bihom, st\u0127arre\u0121 sewwa, u jekk ikun minnu, ji\u0121ifieri li tkun saret din il-\u0127a\u0121a mistkerrha f'nofs I\u017crael, o\u0127ro\u0121 lil dan ir-ra\u0121el jew mara, li jkunu g\u0127amlu din il-\u0127a\u0121a \u0127a\u017cina, f'bieb beltek, ir-ra\u0121el u l-mara, u t\u0127a\u0121\u0121arhom sa ma jmutu.", "\"Min hu g\u0127all-mewt oqtlu fuq ix-xhieda ta' tnejn jew tlieta; toqtolx fuq il-kelma ta' xhud wie\u0127ed.", "L-ewwel ma jmidd idu fuq rasu biex joqtlu jkun ix-xhud stess, imbag\u0127ad imidd idu l-poplu kollu, u hekk tkun qridt il-\u0127a\u017cen minn \u0121o nofsok.", "\"Jekk il-kaw\u017ca tkun tqila g\u0127alik biex tidde\u010biedi bejn qtil u qtil, bejn dritt u dritt, bejn drib u drib, qum u itla' fil-post li jag\u0127\u017cel il-Mulej, Alla tieg\u0127ek, biex iqieg\u0127ed ismu fih, u mur g\u0127and il-qassisin Leviti u quddiem l-im\u0127allef li jkun hemm dak i\u017c-\u017cmien, u fittex ming\u0127andhom, u jag\u0127tuk is-sentenza tal-\u0127aqq.", "U ag\u0127mel skont il-kelma li jg\u0127idulek f'dak il-post li jag\u0127\u017cel il-Mulej biex iqieg\u0127ed ismu fih, u qis li tag\u0127mel skont ma juruk hemmhekk.", "Tag\u0127mel skont it-twissijiet li jag\u0127mlulek u skont is-sentenzi li jag\u0127tuk; ma tilwix minn dak li jg\u0127allmuk, la lejn ix-xellug u lanqas lejn il-lemin.", "\"Min imbag\u0127ad jazzarda u ma jismax mill-qassis, li qieg\u0127ed hemm biex jaqdi lill-Mulej, Alla tieg\u0127ek, jew mill-im\u0127allef, dan il-bniedem ikun \u0127aqqu l-mewt, u hekk tkun qridt il-\u0127a\u017cen minn I\u017crael.", "U l-poplu kollu jisma', u jib\u017ca', u ma jitkabbrux aktar.", "Is-sultan", "\"Meta int tasal fl-art li l-Mulej, Alla tieg\u0127ek, se jag\u0127tik biex te\u0127odha f'idejk u tg\u0127ammar fiha, u tg\u0127id: '\u0126a nag\u0127mel sultan fuqi b\u0127all-\u0121nus ta' madwari'; int tista' tag\u0127mel sultan fuqek, li jkun \u0127atru l-Mulej, Alla tieg\u0127ek.", "Int tista' tag\u0127mel sultan fuqek lil wie\u0127ed minn fost \u0127utek; ma tistax tqieg\u0127ed fuqek wie\u0127ed barrani, li ma jkunx \u0127uk.", "Biss m'g\u0127andux i\u017comm g\u0127add kbir ta' \u017cwiemel u anqas m'g\u0127andu jie\u0127u l-poplu lura fl-E\u0121ittu biex i\u017cid i\u017c-\u017cwiemel, g\u0127ax il-Mulej qalilkom: 'La taqbdux i\u017cjed din it-triq. '", "Anqas ma g\u0127andu jkollu \u0127afna nisa, li ma ddurx qalbu; u lanqas \u0127afna fidda u deheb.", "Meta joqg\u0127od fuq it-tron ta' saltnatu, jikteb mill-\u0121did din il-li\u0121i fi ktieb minn fuq dik li hemm g\u0127and il-qassisin Leviti.", "U j\u017commha dejjem g\u0127andu u jaqraha l-jiem kollha ta' \u0127ajtu, biex jitg\u0127allem jib\u017ca' mill-Mulej, Alla tieg\u0127u, u j\u0127ares il-kliem kollu ta' din il-li\u0121i u dawn l-istatuti, biex i\u0127arishom; u ma jintrefax f'qalbu 'l fuq minn \u0127utu, u ma jilwix mill-kmandamenti lejn il-lemin jew lejn ix-xellug; biex idum g\u0127al \u017cmien twil fuq saltnatu, hu u wliedu, f'nofs I\u017crael."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.18", "bookref": "DEU.18", "text": ["Il-qassisin", "\"Il-qassisin Leviti, it-trib\u00f9 kollha ta' Levi, ma jkollhomx sehem u wirt mal-poplu ta' I\u017crael; jg\u0127ixu mis-sagrifi\u010b\u010bji u l-wirt tal-Mulej.", "Ma jkollhomx sehem f'nofs \u0127uthom; il-Mulej hu l-wirt tag\u0127hom, kif weg\u0127edhom.", "\"Dan hu li jmiss bi dritt lill-qassisin ming\u0127and il-poplu, ming\u0127and min joffri s-sagrifi\u010b\u010bju, mill-baqar jew min-nag\u0127a\u0121; g\u0127andu jag\u0127ti lill-qassis l-ispallejn, ix-xdieq u l-kirxa; tag\u0127tih ukoll il-bikri tal-qmu\u0127 tieg\u0127ek, tal-inbid \u0121did, u ta\u017c-\u017cejt tieg\u0127ek, u l-bikri tal-\u0121e\u017c\u017c tan-nag\u0127a\u0121 tieg\u0127ek.", "G\u0127ax lilu g\u0127a\u017cel il-Mulej, Alla tieg\u0127ek, mit-trib\u00f9 kollha ta' I\u017crael, biex jaqdi lill-Mulej, Alla tieg\u0127ek, u jservi f'isem il-Mulej, hu u wliedu g\u0127al dejjem.", "\"Jekk imbag\u0127ad ji\u0121i xi Levita fil-post li jkun g\u0127a\u017cel il-Mulej minn xi wa\u0127da minn blietek, jew minn xi mkien f'I\u017crael kollu fejn ikun joqg\u0127od, jekk ji\u0121i minn qalbu u minn rajh, \u0127allih iservi f'isem il-Mulej, Alla tieg\u0127u, b\u0127al \u0127utu l-o\u0127ra l-Leviti, li jkunu quddiem il-Mulej.", "Ikollu l-istess porzjon ta' ikel, minbarra dak li jiret mill-\u0121id ta' missirijietu.", "Il-profeta", "\"Meta inti tid\u0127ol fl-art li l-Mulej, Alla tieg\u0127ek, se jag\u0127tik, titg\u0127allimx timxi fuq id-drawwiet koroh ta' dawn il-\u0121nus.", "Ma g\u0127andu jkun hemm \u0127add f'nofsok li jg\u0127addi min-nar lil ibnu jew lil bintu, lanqas min je\u0127ber, min jitkixxef il-\u0121ejjieni, min jag\u0127mel il-mag\u0127mul u s-s\u0127arijiet, min isejja\u0127 l-erwie\u0127, min jobsor u jist\u0127arre\u0121 il-mejtin.", "G\u0127ax mistkerrah quddiem il-Mulej kull min jag\u0127mel dawn il-\u0127wejje\u0121; u min\u0127abba dawn id-drawwiet koro\u0127, il-Mulej, Alla tieg\u0127ek, se jke\u010b\u010bihom minn quddiemek.", "Kun perfett quddiem il-Mulej, Alla tieg\u0127ek.", "G\u0127ax dawn il-\u0121nus li int se tke\u010b\u010bi 'l barra, jisimg\u0127u minn dawk li jobsru u je\u0127bru, imma lilek il-Mulej, Alla tieg\u0127ek, ma j\u0127allikx tag\u0127mel hekk.", "\"Il-Mulej, Alla tieg\u0127ek, iqajjimlek profeta b\u0127ali minn \u0121ensek, minn fost \u0127utek; lilu g\u0127andkom tisimg\u0127u.", "Dan kollu skont ma tlabt inti stess lill-Mulej, Alla tieg\u0127ek, fil-\u0126oreb f'jum il-laqg\u0127a, meta g\u0127edt: 'Jalla ma nismax aktar le\u0127en il-Mulej, Alla tieg\u0127i, u ma narax aktar dan in-nar i\u0127e\u0121\u0121e\u0121, \u0127alli ma mmutx.'", "U l-Mulej qalli: 'Sewwa g\u0127amlu li tkellmu.", "Jiena nqajmilhom profeta b\u0127alek, minn fost \u0127uthom; inqieg\u0127ed kliemi fuq fommu, u j\u0127abbrilhom kulma nordnalu.", "Min ma jag\u0127tix widen g\u0127al kliemi li huwa j\u0127abbar f'ismi, jiena nitolbu kont talli jkun naqas.", "U jekk xi profeta jfettillu jg\u0127id f'ismi \u0127wejje\u0121 li ma nkunx qabbadtu jg\u0127id, jew inkella j\u0127abbar f'isem allat o\u0127ra, dan il-profeta jkun \u0127aqqu l-mewt.'", "\"Jekk inti ti\u0121i biex tg\u0127id f'qalbek: 'Kif nag\u0127rfu l-kelma li ma tkunx tal-Mulej?'", "Dan ji\u0121ri meta l-kelma li jg\u0127id il-profeta f'isem il-Mulej ma sse\u0127\u0127x u ma ji\u0121ri xejn; din il-kelma ma jkunx qalha l-Mulej; ikun qalha l-profeta bi pre\u017cunzjoni; la tib\u017cax minnu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.19", "bookref": "DEU.19", "text": ["L-ibliet tal-kenn", "\"Meta l-Mulej, Alla tieg\u0127ek, ikun qered il-\u0121nus, li l-Mulej, Alla tieg\u0127ek, se jag\u0127tik arthom, u int te\u0127odha f'idejk u tg\u0127ammar fl-ibliet u d-djar tag\u0127hom, ag\u0127\u017cel g\u0127alik tlitt ibliet f'nofs l-art li l-Mulej, Alla tieg\u0127ek, se jag\u0127tik biex tkun tieg\u0127ek.", "U inti twitti t-triq g\u0127alihom, u tqassam fi tlieta l-medda tal-art li l-Mulej, Alla tieg\u0127ek, se jqassamlek, u kull min joqtol ikun jista' jistkenn fihom.", "\"Jistkenn hemmhekk, u jibqa' \u0127aj il-qattiel, li jkun darab lil g\u0127ajru bla ma kien jaf u bla ma kien jobog\u0127du qabel.", "B\u0127al meta wie\u0127ed imur ma' sie\u0127bu fil-bosk biex jaqtal-\u0127atab, u kif imidd idu bil-mannara biex jaqta' si\u0121ra, itirlu l-\u0127adid mill-manku, u jolqot lil sie\u0127bu u jmut; dan ja\u0127rab f'wa\u0127da minn dawn l-ibliet u jsalva \u0127ajtu; li ma jmurx jitlaq g\u0127al wara l-qattiel qarib il-mejjet bil-jedd tal-vendetta f'sa\u0127na ta' demm, u jil\u0127qu min\u0127abba t-tul tat-triq, u joqtlu, bla ma jkun \u0127aqqu l-mewt, g\u0127ax ma kienx jobog\u0127du fl-img\u0127oddi.", "G\u0127alhekk nordnalek, u ng\u0127idlek, biex twarrab g\u0127alik tlitt ibliet.", "\"Jekk imbag\u0127ad il-Mulej, Alla tieg\u0127ek, iwessa' t-truf ta' artek, b\u0127alma wieg\u0127ed lil missirijietek, u jag\u0127tik l-art kollha li wieg\u0127ed li jag\u0127ti lil missirijietek - g\u0127ax tkun \u0127arist din l-ordni li qieg\u0127ed nag\u0127tik illum, u g\u0127amiltha u wrejt li t\u0127obb il-Mulej, Alla tieg\u0127ek, u li timxi fi triqtu l-jiem kollha ta' \u0127ajtek - \u017cid tlitt ibliet o\u0127ra ma' dawn it-tlieta, biex ma jixxerridx demm inno\u010benti f'artek, li se jag\u0127tik il-Mulej, Alla tieg\u0127ek, b'wirt, u ma jkollokx fuqek il-\u0127tija tad-demm.", "\"Jekk ikun hemm xi \u0127add li jobg\u0127od lil g\u0127ajru u jg\u0127assislu bil-mo\u0127bi, i\u0127ebb g\u0127alih u jidorbu g\u0127all-mewt u jmut, u l-qattiel ja\u0127rab f'xi wa\u0127da minn dawn l-ibliet, ix-xju\u0127 tal-belt tieg\u0127u jibag\u0127tu j\u0121ibuh minn hemm, u jag\u0127tuh f'idejn il-qarib tal-mejjet bil-jedd tal-vendetta biex joqtlu.", "T\u0127arisx b'g\u0127ajn \u0127anina lejh; ne\u0127\u0127i minn nofs I\u017crael il-\u0127ati tad-demm inno\u010benti, u jkollok ir-risq.", "\"La t\u0127arrikx il-plieri tar-raba' ta' g\u0127ajrek, minn fejn qeg\u0127duhom ta' qablek, fil-qasam li jmissek fl-art li l-Mulej, Alla tieg\u0127ek, se jag\u0127tik, u int se tie\u0127u f'idejk.", "Ix-xhud", "\"Xhud wie\u0127ed kontra xi \u0127add ma jg\u0127odd g\u0127all-ebda dnub u g\u0127all-ebda \u0127tija, ikun xi jkun li wie\u0127ed ikun g\u0127amel; fuq il-kelma ta' \u017cew\u0121 xhieda jew tlieta tipprova l-fatti.", "Jekk iqum xi xhud kontra xi \u0127add, u jixhed b'fehma \u0127a\u017cina xi \u0127a\u0121a \u0127a\u017cina kontrih, it-tnejn min-nies li jkollhom xi jg\u0127idu jidhru quddiem il-Mulej, quddiem il-qassisin u quddiem l-im\u0127allfin li jkun hemm dak i\u017c-\u017cmien, u l-im\u0127allfin jist\u0127arr\u0121u sewwa, u jekk isibu li x-xhud kien xhud giddieb, u jkun akku\u017ca u gideb kontra \u0127uh, tag\u0127mlulu dak li kellu \u0127sieb jag\u0127mel hu lil \u0127uh.", "U hekk teqred il-\u0127a\u017cen minn \u0121o nofsok.", "U malli jisimg\u0127u l-bqija tal-poplu, jib\u017cg\u0127u, u ma jibqg\u0127ux jag\u0127mlu \u0127a\u017cen b\u0127al dan \u0121o nofsok.", "T\u0127arisx b'g\u0127ajn \u0127anina; i\u017cda \u0127ajja b'\u0127ajja, g\u0127ajn b'g\u0127ajn, sinna b'sinna, id b'id, ri\u0121el b'ri\u0121el."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.20", "bookref": "DEU.20", "text": ["\u017bmien il-gwerra", "\"Meta to\u0127ro\u0121 g\u0127all-\u0121lied kontra l-g\u0127edewwa tieg\u0127ek, u tara \u017cwiemel u karrijiet, kotra ta' nies \u0127afna aktar minnek, tib\u017cax minnhom g\u0127ax ikun mieg\u0127ek il-Mulej, Alla tieg\u0127ek, li \u0127ar\u0121ek mill-E\u0121ittu.", "U meta tkunu se titqabdu jo\u0127ro\u0121 fin-nofs il-qassis u jkellem lill-poplu u jg\u0127idilhom: 'Isma' I\u017crael, intom illum sejrin titqabdu kontra l-g\u0127edewwa tag\u0127kom; la taqtg\u0127ux qalbkom, la tib\u017cg\u0127ux, la titreg\u0127dux, la titwerwrux quddiemhom.", "G\u0127ax il-Mulej, Alla tag\u0127kom, jimxi mag\u0127kom biex jitqabad g\u0127alikom kontra l-g\u0127edewwa tag\u0127kom u jsalvakom.", "\"Imbag\u0127ad jitkellmu l-fizzjali u jg\u0127idu lill-poplu: 'Hemm xi \u0127add li g\u0127adu kif bena xi dar \u0121dida u g\u0127adu ma \u017can\u017canhiex?", "\u0126a jitlaq u jmur lura lejn daru li ma jmutx fit-taqbida, u j\u017can\u017canha \u0127addie\u0127or.", "Hemm xi \u0127add li \u0127awwel xi qasam dwieli u g\u0127adu ma \u0127a xejn minnu?", "\u0126a jitlaq u jer\u0121a' lura lejn daru, li ma jmutx fit-taqbida u jie\u0127u l-frott \u0127addie\u0127or.", "Hemm xi \u0127add li tg\u0127arras xi mara u g\u0127adu ma \u017c\u017cewwi\u0121hiex?", "\u0126a jitlaq u jer\u0121a' lura lejn daru, li ma jmutx fit-taqbida u ji\u017c\u017cewwi\u0121ha \u0127addie\u0127or.'", "U l-fizzjali jissuktaw ikellmu lill-poplu u jg\u0127idulhom: 'Hemm xi \u0127add li jib\u017ca' u jaqta' qalbu?", "\u0126a jitlaq u jer\u0121a' lura lejn daru, li ma jaqtax qalb \u0127utu, b\u0127alma qata' qalbu hu.'", "Malli l-fizzjali jtemmu kliemhom lill-poplu, jintg\u0127a\u017clu l-kmandanti tal-e\u017cer\u010btu biex imexxu l-poplu.", "\"Meta toqrob lejn xi belt biex ta\u0127bat g\u0127aliha, l-ewwel stedinha g\u0127all-pa\u010bi.", "Jekk tilqa' l-offerta tal-pa\u010bi u jift\u0127ulek, in-nies kollha li jkunu fiha jaqg\u0127u lsiera tieg\u0127ek u jservuk.", "Jekk imbag\u0127ad ma jilqg\u0127ux l-offerta tal-pa\u010bi u jitqabdu mieg\u0127ek, ag\u0127laqha dawramejt, u l-Mulej, Alla tieg\u0127ek, jer\u0127iha f'idejk, u oqtol l-ir\u0121iel kollha bil-ponta tax-xabla.", "\u0126alli \u0127ajja biss in-nisa, it-tfal, il-bhejjem u kulma jkun hemm fil-belt; dawn kollha te\u0127odhom pri\u017ca g\u0127alik; tiekol il-pri\u017ca tal-g\u0127adu tieg\u0127ek, li jkun re\u0127a f'idejk il-Mulej, Alla tieg\u0127ek.", "Hekk g\u0127andek tag\u0127mel mal-ibliet li huma 'l bog\u0127od \u0127afna minnek, li mhumiex mill-ibliet ta' dawn il-\u0121nus ta' hawnhekk.", "\"Imma fl-ibliet ta' dawn il-\u0121nus, li l-Mulej, Alla tieg\u0127ek, se jer\u0127i f'idejk biex tirithom, t\u0127alli ebda ru\u0127 \u0127ajja.", "Eqridhom g\u0127alkollox - il-\u0126ittin u l-Amurrin, il-Kang\u0127anin u l-Peri\u017c\u017cin, il-\u0126iwwin u l-\u0120ebusin - b\u0127alma ordnalek il-Mulej, Alla tieg\u0127ek, li ma jg\u0127allmukomx tag\u0127mlu l-q\u017ci\u017cijiet kollha tag\u0127hom li huma g\u0127amlu quddiem l-allat tag\u0127hom, u tidinbu kontra l-Mulej, Alla tag\u0127kom.", "\"Jekk intom ta\u0127btu g\u0127al xi belt, u ddawruha g\u0127al \u017cmien twil biex teg\u0127libha u te\u0127odha, tmiddx g\u0127al fuqhom il-fies u t\u0127arbatx is-si\u0121ar; tista' tiekol minnhom i\u017cda tqa\u010b\u010bathomx.", "Jaqaw is-si\u0121ar tar-raba' huma bnedmin biex int iddur g\u0127alihom?", "Imma s-si\u0121ar li inti taf li ma jiswewx g\u0127all-ikel tista' t\u0127arbat u tqa\u010b\u010bat, u tag\u0127mel minnhom g\u0127odod tal-gwerra g\u0127al fuq il-belt, li tkun ti\u0121\u0121ieled mieg\u0127ek, sakemm ma \u010b\u010bedix."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.21", "bookref": "DEU.21", "text": ["Il-qattiel mo\u0127bi", "\"Jekk fl-art li l-Mulej, Alla tieg\u0127ek, se jag\u0127tik biex tiret, issibu fir-raba' lil xi \u0127add maqtul u mix\u0127ut fl-art bla ma jkun jaf \u0127add min qatlu, jo\u0127or\u0121u x-xju\u0127 u l-im\u0127allfin tieg\u0127ek u jkejlu l-bog\u0127od tal-ibliet madwar il-mejjet.", "Imbag\u0127ad meta jsibu l-eqreb belt, ix-xju\u0127 ta' din il-belt jie\u0127du g\u0127o\u0121la, li qatt ma jkunu \u0127admu biha u li qatt ma tkun \u0121arret madmad.", "U x-xju\u0127 ta' dik il-belt jie\u0127du l-g\u0127o\u0121la f'wied dejjem bl-ilma, fejn ma jin\u0127adimx u ma jin\u017cerax, u hemm jiksru g\u0127onq l-g\u0127o\u0121la fil-wied.", "U jersqu l-qassisin, ulied Levi - g\u0127ax lilhom g\u0127a\u017cel il-Mulej, Alla tieg\u0127ek, biex jaqduh u jbierku f'isem il-Mulej - u fuq kelmthom tinqata' kull tilwima u kull \u0127abta.", "U x-xju\u0127 kollha ta' dik il-belt, l-eqreb lejn il-maqtul, ja\u0127slu idejhom fuq l-g\u0127o\u0121la li jkunu kisrulha g\u0127onqha fil-wied, u mbag\u0127ad jistqarru u jg\u0127idu: 'Idejna ma xerrdux dan id-demm, u g\u0127ajnejna ma raw xejn.", "A\u0127fer Mulej lill-poplu tieg\u0127ek I\u017crael, li int fdejt, u t\u0127allix il-\u0127tija ta' demm inno\u010benti f'nofs il-poplu tieg\u0127ek I\u017crael.'", "U hekk tin\u0127afrilhom il-\u0127tija, u int tkun ne\u0127\u0127ejt il-\u0127tija tad-demm inno\u010benti minn \u0121o nofsok, g\u0127ax tkun g\u0127amilt dak li jog\u0127\u0121ob il-Mulej.", "\u017bwie\u0121 ma' mara pri\u0121uniera tal-gwerra", "\"Meta to\u0127ro\u0121 g\u0127all-gwerra kontra l-g\u0127edewwa tieg\u0127ek, u l-Mulej, Alla tieg\u0127ek, jer\u0127ihom f'idejkom u tie\u0127u minnhom pri\u0121unieri, jekk fost dawn il-pri\u0121unieri tilma\u0127 xi mara sabi\u0127a f'suritha u titg\u0127axxaq biha, int tista' te\u0127odha b'martek.", "\"Idda\u0127\u0127alha \u0121o darek, u hi tqarwe\u017c rasha , u taqta' difrejha.", "Tne\u0127\u0127i minn fuqha l-ilbies ta' pri\u0121uniera u toqg\u0127od f'darek, tibki lil missierha u lil ommha g\u0127al xahar, u mbag\u0127ad int tkun tista' tersaq lejha, u int tkun \u017cew\u0121ha u hi martek.", "U jekk imbag\u0127ad ma tibqax tog\u0127\u0121bok \u0127alliha tmur g\u0127al rasha, imma ma tistax tbig\u0127ha bil-flus, u lanqas ta\u0127qarha, g\u0127ax int tkun telliftilha \u0121ie\u0127ha.", "Id-dritt tal-primo\u0121enitu", "\"Jekk ra\u0121el ikollu \u017cew\u0121 nisa, u j\u0127obb lill-wa\u0127da u jistmell lill-o\u0127ra, u sew il-ma\u0127buba sew il-mistmella jwildulu t-tfal, u l-iben il-kbir ikun tal-mistmella, dakinhar li ji\u0121i biex jaqsam il-\u0121id li jkollu lil uliedu, ma jistax iqis b'ibnu l-kbir bin il-ma\u0127buba, flok ibnu l-kbir bin il-mistmella.", "G\u0127andu jag\u0127raf b\u0127ala ibnu l-kbir bin il-mistmella, u jag\u0127tih \u017cew\u0121 ishma minn kulma jinsab g\u0127andu; g\u0127ax hu l-bikri ta' sa\u0127\u0127tu, u lilu jmiss id-dritt tal-iben il-kbir.", "L-iben stinat", "\"Jekk xi \u0127add ikollu ibnu ma jobdihx u jkun stinat, u ma jismax minn kliem missieru u minn kliem ommu, iwiddbuh u jqum kontra tag\u0127hom u ma jismax minnhom, jaqbduh missieru u ommu, u je\u0127duh g\u0127and ix-xju\u0127 tal-belt tieg\u0127u, f'bieb il-post fejn joqg\u0127od .", "U jg\u0127idu lix-xju\u0127 tal-belt: 'Dan minna ma jobdix u stinat, ma jismax minn kliemna, \u0127ali u sakranazz.'", "Imbag\u0127ad in-nies kollha ta' beltu j\u0127a\u0121\u0121ruh sakemm imut, u hekk int teqred il-\u0127a\u017cen minn \u0121o nofsok; u I\u017crael kollu jisimg\u0127u u jib\u017cg\u0127u.", "Il-katavru tal-img\u0127allaq", "\"Jekk xi \u0127add ikun \u0127ati u jkun \u0127aqqu l-mewt, u toqtlu u ddendlu ma' zokk ta' si\u0121ra , t\u0127allix \u0121ismu mdendel maz-zokk, i\u017cda idfnu dak in-nhar stess; g\u0127aliex wie\u0127ed imdendel hu s-sa\u0127ta ta' Alla, u ma g\u0127andekx ittabba' 'l artek, li l-Mulej, Alla tieg\u0127ek, se jag\u0127tik b'wirt."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.22", "bookref": "DEU.22", "text": ["Il-\u0127niena ma' g\u0127ajrek", "\"Meta tara l-baqra ta' \u0127uk jew in-nag\u0127\u0121a tieg\u0127u mitlufa, la tag\u0127milx ta' birru\u0127ek ma rajthomx, imma \u0127udhom lil \u0127uk.", "Jekk \u0127uk ikun 'il bog\u0127od minnek, u ma tkunx tafu, i\u0121bor il-bhima \u0121ewwa darek, u \u017commha g\u0127andek sakemm ji\u0121i jfittixha \u0127uk, u mbag\u0127ad int troddhielu lura.", "U hekk ag\u0127mel lill-\u0127mar tieg\u0127u, hekk ag\u0127mel lil mantaru, u hekk ag\u0127mel lil kull \u0127a\u0121a mitlufa li jitlef \u0127uk u ssibha int; ma tistax tag\u0127mel ta' birru\u0127ek ma rajthomx.", "Jekk int tara l-\u0127mara ta' \u0127uk, jew il-baqra tieg\u0127u mix\u0127uta fl-art fit-triq, tag\u0127milx ta' birru\u0127ek ma rajthomx; imma g\u0127andek tg\u0127inu jqajjimhom.", "\"Ebda mara ma g\u0127andha tilbes \u0127wejje\u0121 ta' ra\u0121el, anqas ra\u0121el ma jxidd libsa ta' mara; g\u0127ax il-Mulej ma ja\u0127milx lil min jag\u0127mel \u0127wejje\u0121 b\u0127al dawn.", "\"Jekk tiltaqa' fit-triq ma' bejta g\u0127asafar, f'xi si\u0121ra jew fl-art, bil-frie\u0127 jew bil-bajd, bl-omm fuq il-frie\u0127 jew fuq il-bajd, ma g\u0127andekx tie\u0127u l-omm u l-frie\u0127.", "Imma itlaq l-omm, u \u0127u l-frie\u0127 g\u0127alik, u hekk ikollok ir-risq, u jkollok \u0127ajja twila.", "\"Meta tibni dar \u0121dida ag\u0127mel ilqug\u0127 madwar l-bejt, u ma ti\u0121bidx il-\u0127tija tad-demm fuq darek, jekk jaqa' xi \u0127add minn hemm.", "Ma jkunx hemm ta\u0127lit", "\"La ti\u017crax il-qasam tad-dwieli tieg\u0127ek b'\u017cew\u0121 xorta ta' \u017crierag\u0127, li ma jitqaddisx kollox , u titlef il-wi\u010b\u010b li tkun \u017crajt u l-frott tad-dwieli.", "\"La ta\u0127ratx b'baqra u \u0127mar flimkien.", "\"Tilbisx libsa minsu\u0121a mis-suf u l-kittien.", "\"Ag\u0127mel il-\u0121miemem fl-erbat itruf tal-mantar li titg\u0127atta bih.", "Drittijiet ta\u017c-\u017cwie\u0121", "\"Jekk wie\u0127ed ji\u017c\u017cewwe\u0121 mara u jersaq lejha, u mbag\u0127ad jumbraha, u jaqla' fuqha \u0127wejje\u0121 mhux xierqa, u jxerrdilha fama \u0127a\u017cina, u jg\u0127id: 'Din il-mara \u0127adtha, ersaqt lejha u ma sibtilhiex il-provi tax-xbubija,' il-missier u l-omm tat-tifla jaqbdu u jie\u0127du l-provi tax-xbubija tat-tifla quddiem ix-xju\u0127 fil-bieb tal-belt.", "U missier it-tifla jg\u0127id lix-xju\u0127: 'Tajt lil binti lil dan ir-ra\u0121el u issa umbraha.", "U ara, qieg\u0127ed jaqla' fuqha \u0127wejje\u0121 mhux xierqa, u jg\u0127id: 'Lil bintek ma sibtilhiex il-provi tax-xbubija.'", "Dawn huma l-provi tax-xbubija ta' binti .'", "U jifirxu l-li\u017car quddiem ix-xju\u0127 tal-belt.", "U x-xju\u0127 ta' dik il-belt jaqbduh u jikkastigawh.", "U jwa\u0127\u0127luh mitt xekel tal-fidda u jag\u0127tuhom lil missier it-tifla, g\u0127ax ikun xerred fama \u0127a\u017cina fuq xebba ta' I\u017crael; u hu g\u0127andu j\u017commha b'martu u ma jista' jwarrabha qatt f'g\u0127omru.", "\"Imma jekk dan ikun minnu u ma jinstabux il-provi tax-xbubija tax-xebba, jie\u0127du t-tifla fil-bieb ta' missierha, u j\u0127a\u0121\u0121ruha l-ir\u0121iel tal-belt tag\u0127ha sakemm tmut, g\u0127ax tkun g\u0127amlet g\u0127ajb f'I\u017crael li \u017cniet f'dar missierha.", "Hekk int teqred il-\u0127a\u017cen minn \u0121o nofsok.", "\"Jekk ra\u0121el isibuh mimdud ma' mara mi\u017c\u017cew\u0121a, g\u0127andhom imutu t-tnejn; ir-ra\u0121el li mtedd mag\u0127ha, u l-mara mieg\u0127u; u hekk teqred il-\u0127a\u017cen minn I\u017crael.", "\"Jekk tifla xebba tkun mg\u0127arrsa ma' ra\u0121el, u jsibha ra\u0121el ie\u0127or fil-belt u jimtedd mag\u0127ha, o\u0127or\u0121uhom it-tnejn fil-bieb tal-belt, u \u0127a\u0121\u0121ruhom sakemm imutu t-tnejn; it-tifla g\u0127ax ma g\u0127ajtitx fil-belt, u r-ra\u0121el g\u0127aliex tellef \u0121ie\u0127 il-mara ta' g\u0127ajru; u hekk teqred il-\u0127a\u017cen minn \u0121o nofsok.", "\"Jekk ir-ra\u0121el isib it-tifla mg\u0127arrsa fir-raba' u jisfurzaha, u jimtedd mag\u0127ha, imut biss ir-ra\u0121el li jkun imtedd mag\u0127ha.", "Lit-tifla ma tag\u0127mlilha xejn, g\u0127ax it-tifla ma tkunx \u0127atja tal-mewt; g\u0127ax dan b\u0127al meta j\u0127ebb wie\u0127ed g\u0127al g\u0127ajru, u jne\u0127\u0127ilu \u0127ajtu.", "G\u0127ax hu jkun sabha fir-raba', u t-tifla mg\u0127arrsa g\u0127ajtet, u ma kienx hemm min je\u0127lisha.", "\"Jekk ra\u0121el jiltaqa' ma' xebba mhix mg\u0127arrsa, u jaqbadha u jimtedd mag\u0127ha, u jinkixfu, ir-ra\u0121el li jkun imtedd mag\u0127ha jag\u0127ti \u0127amsin xekel tal-fidda lil missier it-tifla, u je\u0127odha b'martu, billi jkun tellfilha \u0121ie\u0127ha, u ma jkun jista' jwarrabha qatt f'g\u0127omru."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.23", "bookref": "DEU.23", "text": ["\"\u0126add ma jista' ji\u017c\u017cewwe\u0121 il-mara ta' missieru , lanqas jikxef tarf friex missieru.", "Ma jistg\u0127ux jid\u0127lu fil-poplu ta' Alla", "\"Ma jid\u0127olx fil-\u0121emg\u0127a tal-Mulej ir-ra\u0121el li jkollu t-testikoli mis\u0127uqin jew il-membru virili maqtug\u0127.", "Ma jid\u0127olx bin i\u017c-\u017cina fil-\u0121emg\u0127a tal-Mulej, lanqas sal-g\u0127axar nisel, anzi \u0127add minn tieg\u0127u ma jista' qatt jid\u0127ol fil-\u0121emg\u0127a tal-Mulej.", "\"Ma jid\u0127olx l-G\u0127ammoni u l-Mowabi lanqas sal-g\u0127axar nisel, anzi \u0127add minnhom ma jista' qatt jid\u0127ol fil-\u0121emg\u0127a tal-Mulej, g\u0127ax dawn ma \u0121ewx jilqg\u0127ukom bil-\u0127ob\u017c u l-ilma fit-triq meta \u0127ri\u0121tu mill-E\u0121ittu; anzi xtara kontra tieg\u0127ek lil Bag\u0127lam bin Beg\u0127or minn Petor f'Aram-na\u0127arajm biex jis\u0127tek.", "Il-Mulej, Alla tieg\u0127ek, ma riedx jisma' lil Bag\u0127lam, imma biddel il-Mulej, Alla tieg\u0127ek, is-sa\u0127ta f'barka, g\u0127ax \u0127abbek il-Mulej, Alla tieg\u0127ek.", "Tfittixx is-sliem jew il-\u0121id tag\u0127hom, qatt f'\u0127ajtek g\u0127al dejjem.", "\"Tumbrax lil wie\u0127ed Edomi, g\u0127ax dan hu \u0127uk; tistmellx lil wie\u0127ed E\u0121izzjan, g\u0127ax int kont barrani f'artu.", "It-tielet nisel ta' wliedhom jistg\u0127u jid\u0127lu fil-\u0121emg\u0127a tal-Mulej.", "L-indafa fil-kamp", "\"Meta to\u0127ro\u0121 fil-kamp g\u0127all-g\u0127edewwa tieg\u0127ek qis li \u017c\u017comm 'il bog\u0127od kull \u0127a\u0121a mhijiex xierqa.", "Jekk ikun hemm xi \u0127add li ma jkunx safi, min\u0127abba li jkun \u0121ralu billejl, g\u0127andu jo\u0127ro\u0121 barra mill-kamp, u ma jid\u0127olx f'nofs il-kamp qabel ma filg\u0127axija jin\u0127asel bl-ilma, u ma n\u017cul ix-xemx jid\u0127ol \u0121ewwa l-kamp.", "\"G\u0127andu jkollok post barra mill-kamp fejn tista' tmur meta jkollok b\u017conn.", "U \u017c\u017comm bi\u010b\u010ba g\u0127uda mal-g\u0127odda tieg\u0127ek u, meta titbaxxa, t\u0127affer biha; u meta tqum tg\u0127atti l-\u0127mie\u0121 tieg\u0127ek.", "G\u0127ax il-Mulej, Alla tieg\u0127ek, jitlajja fil-kamp tieg\u0127ek, biex isalvak u jer\u0127i l-g\u0127edewwa tieg\u0127ek f'idejk; g\u0127alhekk il-kamp tieg\u0127ek g\u0127andu jkun qaddis, li l-Mulej ma jara xejn fih li ma jixraqx; u jdawwar wi\u010b\u010bu minnek.", "\u0126niena ma' g\u0127ajrek", "\"L-ilsir li ja\u0127rab lil sidu u jistkenn g\u0127andek, titilqux f'idejn sidu.", "Jibqa' jg\u0127ammar f'nofsok fil-post li tag\u0127\u017cel f'wa\u0127da minn blietek, fejn ikun l-a\u0127jar g\u0127alih.", "U la ta\u0127qrux.", "\"Ma g\u0127andu jkun hemm ebda prostituta sagra mill-bniet ta' I\u017crael , anqas prostitut sagru mis-subien ta' I\u017crael.", "I\u0121\u0121ibx il-\u0127las ta' mara \u017cienja, u lanqas il-qlig\u0127 ta' kelb, fid-dar tal-Mulej, Alla tieg\u0127ek, g\u0127al ebda weg\u0127da, g\u0127ax it-tnejn jistkerrahhom il-Mulej, Alla tieg\u0127ek.", "\"La te\u0127ux img\u0127ax ming\u0127and \u0127uk, la mg\u0127ax ta' flus, la ta' ikel, ta' ebda \u0127a\u0121a li tinsilef bil-flus.", "Tista' tie\u0127u mg\u0127ax lill-barrani, imma lil \u0127uk te\u0127odlux, biex ibierkek il-Mulej, Alla tieg\u0127ek, f'kulma tmidd idejk g\u0127alih fl-art fejn sejjer biex te\u0127odha f'idejk.", "Il-weg\u0127di", "\"Meta tag\u0127mel weg\u0127da lill-Mulej, Alla tieg\u0127ek, tiddawwarx ma troddha; g\u0127ax il-Mulej, Alla tieg\u0127ek, ifittex g\u0127aliha, u jkollok \u0127tija.", "Imma jekk inti ma tag\u0127milx weg\u0127di, ma jkollokx \u0127tija.", "\"Imma kulma jkun \u0127are\u0121 minn xufftejk qis li tag\u0127mlu, skont ma weg\u0127edt minn rajk lill-Mulej, Alla tieg\u0127ek, skont ma tkun g\u0127edt bi kliemek.", "\"Meta tid\u0127ol f'xi qasam dwieli ta' g\u0127ajrek, tista' tiekol g\u0127eneb kemm tixtieq, u sa ma tixba'; imma tix\u0127et xejn \u0121ol-\u0127or\u0121a tieg\u0127ek.", "Meta tid\u0127ol fi\u017c-\u017cara' ta' g\u0127ajrek tista' taqta' s-sbul b'idek, imma m'g\u0127andekx tmidd il-min\u0121el fi\u017c-\u017cara' ta' g\u0127ajrek."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.24", "bookref": "DEU.24", "text": ["Id-divorzju", "\"Jekk ra\u0121el jie\u0127u mara u ji\u017c\u017cewwi\u0121ha, u mbag\u0127ad ma tkunx tog\u0127\u0121bu g\u0127ax ikun sab fiha xi \u0127a\u0121a mhix xierqa, jiktbilha l-kitba tad-divorzju , u jag\u0127tihielha f'idha, u jibg\u0127atha 'l barra minn daru.", "Meta mbag\u0127ad to\u0127ro\u0121 minn daru u ssir il-mara ta' \u0127addie\u0127or u jumbraha wkoll it-tieni ra\u0121el, u jiktbilha l-kitba tad-divorzju, u jag\u0127tihielha f'idha, u jibg\u0127atha 'l barra minn daru, jew inkella dan ir-ra\u0121el imut, ma jkunx jista' l-ewwel ra\u0121el tag\u0127ha, li jkun bag\u0127atha qabel, jer\u0121a' je\u0127odha b'martu, wara li tkun tni\u0121\u0121set; g\u0127ax din \u0127a\u0121a moq\u017cie\u017ca quddiem il-Mulej, u m'g\u0127andekx i\u0121\u0121ib il-\u0127tija fuq l-art li l-Mulej, Alla tieg\u0127ek, se jag\u0127tik b'wirt.", "\"Meta ra\u0121el jie\u0127u mara \u0121dida, ma jo\u0127ro\u0121x g\u0127all-gwerra, u ma jitg\u0127abba b'xejn, i\u017cda jibqa' \u0121o daru g\u0127al sena s\u0127i\u0127a, u jferra\u0127 lill-mara li jkun \u0127a.", "\"M'g\u0127andek tie\u0127u xejn b'rahan mill-mit\u0127na , la \u0127a\u0121ra ta' fuq u lanqas il-\u0127a\u0121ra ta' ta\u0127t, g\u0127ax tkun qieg\u0127ed tie\u0127u b'rahan il-\u0127ajja ta' dak li jkun.", "\"Jekk jinqabad xi \u0127add li jkun seraq lil xi wie\u0127ed minn \u0127utu, minn ulied I\u017crael, u ijassru u jbig\u0127u, dan il-\u0127alliel g\u0127andu jmut, u hekk tkun qridt il-\u0127a\u017cen minn \u0121o nofsok.", "\"Fil-mard tal-\u0121diem qisu sewwa li tag\u0127mlu kulma jg\u0127allmukom il-qassisin Leviti, b\u0127alma jien di\u0121\u00e0 ordnajtilkom hekk tag\u0127mlu.", "Ftakar x'g\u0127amel il-Mulej, Alla tieg\u0127ek, lil Mirjam fit-triq, meta \u0127ri\u0121tu mill-E\u0121ittu.", "\"Jekk tislef xi \u0127a\u0121a lil g\u0127ajrek, tid\u0127olx \u0121ewwa daru biex tie\u0127u r-rahan tag\u0127ha, i\u017cda ibqa' barra, u r-ra\u0121el li tkun sliftu jo\u0127ro\u0121 u j\u0121iblek ir-rahan barra.", "Jekk ikun xi bniedem fqir, la torqodx bir-rahan tieg\u0127u; imma ma' n\u017cul ix-xemx qis li r-rahan troddulu lura, u hu jorqod bil-libsa tieg\u0127u u jbierkek; u int ikollok il-\u0127las quddiem il-Mulej.", "\"La \u017c\u017commx il-\u0127las tal-miskin u l-fqir, sew jekk ikun wie\u0127ed minn \u0127utek, sew jekk ikun wie\u0127ed mill-barranin, li jkun jg\u0127ammar fi bliet artek.", "Ag\u0127tih il-\u0127las dak in-nhar stess, u t\u0127allix ix-xemx tg\u0127ib minn fuqu, g\u0127ax hu fqir u dan ikun jistenna.", "U ma jg\u0127ajjatx kontra tieg\u0127ek quddiem il-Mulej, u jkollok \u0127tija.", "\"M'g\u0127andekx tag\u0127ti l-mewt lill-missirijiet min\u0127abba wliedhom, jew lill-ulied min\u0127abba missirijiethom.", "Ag\u0127ti l-mewt lil kul\u0127add g\u0127al dnubu.", "\"La tg\u0127awwi\u0121x id-dritt tal-barrani jew tal-iltim; u lanqas tie\u0127u b'rahan il-libsa tal-armla.", "Ftakar li int kont ilsir fl-E\u0121ittu, u minn hemmhekk fdiek il-Mulej, Alla tieg\u0127ek.", "G\u0127alhekk jien nordnalek li tag\u0127mel dan.", "\"Meta tkun ta\u0127sad il-\u0127sad fir-raba' tieg\u0127ek, u tinsa warajk xi qatta fl-g\u0127alqa, ter\u0121ax lura biex ti\u0121borha, imma \u0127alliha g\u0127all-barrani u l-iltim u l-armla, biex ibierkek il-Mulej, Alla tieg\u0127ek, f'kulma jag\u0127mlu idejk.", "Meta tfarfar i\u017c-\u017cebbu\u0121 tieg\u0127ek, la tlaqqatx li jibqa' fil-frieg\u0127i; \u0127allihom g\u0127all-barrani, g\u0127all-iltim u g\u0127all-armla.", "Meta ti\u0121bor l-g\u0127eneb mid-dwieli tieg\u0127ek, la ti\u0121borx li jifdal warajk, imma \u0127allihom g\u0127all-barrani, g\u0127all-iltim u g\u0127all-armla.", "Ftakar li int kont ilsir fl-E\u0121ittu; g\u0127alhekk jien qieg\u0127ed nordnalek li tag\u0127mel dan."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.25", "bookref": "DEU.25", "text": ["Il-\u0127aqq u s-sewwa", "\"Jekk ikun hemm xi tilwima bejn tnejn min-nies dawn g\u0127andhom jersqu quddiem il-qorti u jag\u0127mlu \u0127aqq minnhom, u jag\u0127tu ra\u0121un lil min ikollu ra\u0121un, u tort lil min ikollu tort.", "U jekk il-\u0127ati jkun jist\u0127oqqlu s-swat, l-im\u0127allef imiddu fl-art u jsawtuh quddiemu bl-g\u0127add skont il-\u0127tija tieg\u0127u.", "Jag\u0127tuh erbg\u0127in daqqa, u mhux aktar , li ma jmorrux isawtuh aktar minn hekk, u \u0127uk jitlef \u0121ie\u0127u quddiemek.", "\"Ma g\u0127andekx tag\u0127mel is-sarima lill-gendus li jkun jidres.", "I\u017c-\u017cwie\u0121 tal-armla ma' \u0127atinha", "\"Jekk a\u0127wa jg\u0127ixu flimkien , u jmut wie\u0127ed minnhom, u ma jkollux tfal, il-mara tal-mejjet m'g\u0127andhiex ti\u017c\u017cewwe\u0121 barra l-familja lil xi \u0127add barrani; \u0127atinha jersaq lejha, u je\u0127odha b'martu, u jaqdi dmiru ta' \u0127u \u017cew\u0121ha li hu.", "U hekk ji\u0121ri li l-ewwel iben li tiled jie\u0127u isem \u0127uh il-mejjet u hekk ma jit\u0127assarx ismu minn I\u017crael.", "\"Jekk imbag\u0127ad ir-ra\u0121el ma jog\u0127\u0121bux jie\u0127u 'l mart \u0127uh, din tmur g\u0127and ix-xju\u0127 \u0127dejn il-bieb tal-belt u tg\u0127idilhom: '\u0126atni ma jridx iqajjem isem \u0127uh f'I\u017crael, u ma jridx jag\u0127mel dmiru mieg\u0127i ta' \u0127u \u017cew\u0121i li hu.'", "U x-xju\u0127 tal-belt tieg\u0127u jsej\u0127ulu u jkellmuh; u jekk jibqa' jg\u0127id: 'Ma jog\u0127\u0121obnix ne\u0127odha,' il-kunjata tersaq lejh quddiem ix-xju\u0127, taqlag\u0127lu l-qorq minn ri\u0121lu, tob\u017coqlu f'wi\u010b\u010bu, u tg\u0127ajjat, u tg\u0127id: 'Hekk jag\u0127mlulu lir-ra\u0121el li ma jridx jibni dar \u0127uh.'", "U f'I\u017crael jag\u0127tuh il-laqam ta' 'Dar il-Mo\u0127fi'.", "Id-de\u010benza", "\"Jekk ji\u0121ri li \u017cew\u0121t ir\u0121iel jissieltu bejniethom, wie\u0127ed mal-ie\u0127or, u tersaq il-mara ta' wie\u0127ed minnhom biex te\u0127les lil \u017cew\u0121ha minn idejn l-ie\u0127or li \u0127abat g\u0127alih, u tmidd idha u taqbadlu g\u0127awaru, aqtg\u0127alha idha barra u t\u0127arisx lejha b'g\u0127ajn \u0127anina.", "Kejl u w\u017cin sewwa", "\"M'g\u0127andux ikollok fil-\u0127or\u0121a tieg\u0127ek u\u017cin u w\u017cin, wie\u0127ed kbir u l-ie\u0127or \u017cg\u0127ir.", "\"Ma g\u0127andux ikollok f'darek kejl u kejl, wie\u0127ed kbir u l-ie\u0127or \u017cg\u0127ir.", "G\u0127andu jkollok u\u017cin s\u0127i\u0127 u sewwa, kejl s\u0127i\u0127 u sewwa, u hekk itul g\u0127omrok fuq l-art li l-Mulej, Alla tieg\u0127ek, se jag\u0127tik.", "G\u0127ax jistkerrah il-Mulej, Alla tieg\u0127ek, lil kull min jag\u0127mel dawn il-\u0127wejje\u0121, lil kull min jag\u0127mel il-qerq.", "Il-qerda ta' G\u0127amalek", "\"Ftakar x'g\u0127amillek G\u0127amalek int u \u0127iere\u0121 mill-E\u0121ittu; kif laqg\u0127ek fit-triq, u qatag\u0127lek minn warajk lil dawk kollha li kienu jkarkru warajk, u int kont g\u0127ajjien u mifni, u hu ma be\u017cax minn Alla.", "Mela meta l-Mulej, Alla tieg\u0127ek, iserr\u0127ek mill-g\u0127edewwa tieg\u0127ek ta' madwarek fl-art li l-Mulej, Alla tieg\u0127ek, se jag\u0127tik b'wirt biex te\u0127odha f'idejk, \u0127assar it-tifkira ta' G\u0127amalek minn ta\u0127t is-smewwiet.", "Qis li ma tinsiex."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.26", "bookref": "DEU.26", "text": ["Il-bikri u l-g\u0127exur", "\"Meta tid\u0127ol fl-art, li l-Mulej, Alla tieg\u0127ek, se jag\u0127tik b'sehmek, u te\u0127odha f'idejk, u tg\u0127ammar fiha, \u0127u l-bikri mill-frott kollu tar-raba' li int ti\u0121bor mill-art li l-Mulej, Alla tieg\u0127ek, se jag\u0127tik, u tqieg\u0127du f'qoffa u tmur fil-post li l-Mulej, Alla tieg\u0127ek, ja\u0127tar biex jg\u0127ammar ismu fih.", "U tmur g\u0127and il-qassis li jkun hemm dak in-nhar, u tg\u0127idlu: 'Jien nistqarr illum lill-Mulej, Alla tieg\u0127ek, li jien d\u0127alt fl-art li l-Mulej wieg\u0127ed b'\u0127alfa lil missirijietna li jag\u0127tiha lilna.'", "Il-qassis imbag\u0127ad jilqa' minn idejk il-qoffa, u jqeg\u0127edha quddiem l-artal tal-Mulej, Alla tieg\u0127ek.", "Inti mbag\u0127ad tg\u0127id hekk quddiem il-Mulej, Alla tieg\u0127ek: 'Missieri kien minn Aram , ji\u0121\u0121erra minn post g\u0127al ie\u0127or; imbag\u0127ad ni\u017cel l-E\u0121ittu u g\u0127ammar hemm.", "\u017bg\u0127ir kien l-g\u0127add ta' niesu, i\u017cda hemmhekk sar poplu kbir, qawwi u kotran.", "L-E\u0121izzjani \u0127aqruna, g\u0127akksuna, g\u0127abbewna b'xog\u0127ol iebes; imma a\u0127na g\u0127ajjatna lill-Mulej, Alla ta' missirijietna, u l-Mulej sama' l-g\u0127ajta tag\u0127na, ra t-tg\u0127akkis u t-tbatija u d-dwejjaq tag\u0127na, u \u0127ari\u0121na l-Mulej mill-E\u0121ittu, b'id qawwija, bi drieg\u0127 merfug\u0127, b'bi\u017ca' kbir, b'sinjali u b'g\u0127e\u0121ubijiet, u da\u0127\u0127alna f'dan il-post, tana din l-art, art tnixxi \u0127alib u g\u0127asel.", "U issa, ara, jiena \u0121ibt l-ewwel frott tal-art li tajtni int, Mulej.'", "U int tqieg\u0127du quddiem il-Mulej, Alla tieg\u0127ek, u tadura lill-Mulej, Alla tieg\u0127ek.", "U tifra\u0127 bil-\u0121id kollu li l-Mulej, Alla tieg\u0127ek, ikun ta lilek u lil darek, int u l-Levita, u l-barrani li jkun jg\u0127ammar f'nofsok.", "\"Meta tkun temmejt ti\u0121bor l-g\u0127exur tal-u\u010bu\u0127 tieg\u0127ek fit-tielet sena, is-sena tal-g\u0127exur, u tajthom lil-Levita, lill-barrani, lill-iltim, u lill-armla, u jkunu kiluhom u xebg\u0127u, int tmur tg\u0127id quddiem il-Mulej, Alla tieg\u0127ek: 'Ne\u0127\u0127ejt il-\u0127wejje\u0121 sagri mid-dar biex tajthom lil-Levita, lill-barrani, lill-iltim u lill-armla, skont l-ordni tieg\u0127ek li tajtni; ma ksirt u ma nsejt ebda kmand milli tajtni.", "Ma kilt xejn minnhom meta kont bil-vistu, ma warrabt xejn waqt li kont imni\u0121\u0121es, ma tajtx minnhom g\u0127all-mejjet; smajt mill-kelma tal-Mulej, Alla tieg\u0127i, u g\u0127amilt skont kulma ordnajtli.", "Ittawwal mis-sema, l-g\u0127amara mqaddsa tieg\u0127ek, u bierek il-poplu tieg\u0127ek I\u017crael u l-art li tajtna, kif int \u0127lift lil missirijietna, art tnixxi \u0127alib u g\u0127asel.'", "\"Illum il-Mulej, Alla tieg\u0127ek, qieg\u0127ed jordnalek li tag\u0127mel dawn il-li\u0121ijiet u dawn il-pre\u010betti, u qis li tag\u0127milhom b'qalbek kollha u b'ru\u0127ek kollha.", "Int \u0121eg\u0127elt lill-Mulej jg\u0127id li jkun Alla tieg\u0127ek, u li timxi fit-toroq tieg\u0127u u li t\u0127ares il-li\u0121ijiet tieg\u0127u u l-kmandamenti u l-pre\u010betti tieg\u0127u, u tisma' minn kliemu.", "U l-Mulej \u0121ieg\u0127lek tag\u0127ti l-kelma llum li tkun poplu ma\u0127tur tieg\u0127u, kif kien qallek, u li t\u0127ares l-ordnijiet kollha tieg\u0127u biex hu jg\u0127ollik fuq il-\u0121nus kollha li g\u0127amel, fl-isem u fil-\u0121ie\u0127, u tkun \u0121ens ikkonsagrat lill-Mulej, Alla tieg\u0127ek, kif kien wieg\u0127dek.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.27", "bookref": "DEU.27", "text": ["It-tielet diskors: Il-proklamazzjoni tal-li\u0121i", "Mos\u00e8 u x-xju\u0127 ta' I\u017crael ordnaw lill-poplu u qalulu: \"G\u0127andek t\u0127ares l-ordnijiet li jien se nordnalkom illum.", "Meta taqsmu x-xmara tal-\u0120ordan g\u0127all-art li se jag\u0127tik il-Mulej, Alla tieg\u0127ek, inti twaqqaf \u0121ebel kbir, u tka\u0127\u0127lu bil-\u0121ir, u tikteb fuqu l-kliem ta' din il-li\u0121i malli tg\u0127addi u tid\u0127ol fl-art li l-Mulej, Alla tieg\u0127ek, se jag\u0127tik, art tnixxi \u0127alib u g\u0127asel, skont ma wieg\u0127dek il-Mulej, Alla ta' missirijietek.", "Malli taqsmu il-\u0120ordan dan il-\u0121ebel twaqqfuh, kif jien qieg\u0127ed nordnalkom illum, fuq il-muntanja G\u0127ebal u tka\u0127\u0127alhom bil-\u0121ir.", "U hemm tibni artal lill-Mulej, Alla tieg\u0127ek, artal tal-\u0121ebel, li ma jkunx mess mieg\u0127u l-\u0127adid, tibnih b'\u0121ebel s\u0127i\u0127, artal lill-Mulej, Alla tieg\u0127ek, u toffri fuqu sagrifi\u010b\u010bji tal-\u0127ruq lill-Mulej, Alla tieg\u0127ek.", "U toqtol vittmi tas-sliem, u tiekol hemm, u tifra\u0127 quddiem il-Mulej, Alla tieg\u0127ek.", "U tikteb u tonqox sewwa fuq il-\u0121ebel il-kliem kollu ta' din il-li\u0121i.\"", "U Mos\u00e8 u l-qassisin Leviti kellmu lil I\u017crael kollu u qalulhom: \"Iskot u isma', I\u017crael, illum int sirt poplu tal-Mulej, Alla tieg\u0127ek, u smajt le\u0127en il-Mulej, Alla tieg\u0127ek, u int g\u0127amilt l-ordnijiet tieg\u0127u u l-pre\u010betti tieg\u0127u, li jien ordnajtlek illum.\"", "Sa\u0127ta lil min ma jismax", "U Mos\u00e8 ordna lill-poplu llum, u qallu: \"Dawn joqog\u0127du fuq il-muntanja Gari\u017cim biex ibierku l-poplu meta intom tkunu qsamtu x-xmara tal-\u0120ordan: Simg\u0127on u Levi, \u0120uda u Issakar, \u0120u\u017ceppi u Benjamin.", "U dawn joqog\u0127du fuq il-muntanja G\u0127ebal biex jis\u0127tu: Ruben u Gad, Aser u \u017bebulun, Dan u Naftali.", "U l-Leviti jwie\u0121bu u jg\u0127idu lin-nies kollha ta' I\u017crael b'le\u0127en g\u0127oli:", "\" 'Mis\u0127ut il-bniedem li jag\u0127mel xi xbieha minquxa jew imdewba, li l-Mulej jistkerrah, xog\u0127ol ta' bniedem tas-seng\u0127a, u jqeg\u0127edha fil-mo\u0127bi'; u jwie\u0121eb il-poplu kollu u jg\u0127id: 'Ammen '.", "\" 'Mis\u0127ut il-bniedem li j\u017cebla\u0127 lil missieru u lil ommu'; u jwie\u0121eb il-poplu kollu: 'Ammen'.", "\" 'Mis\u0127ut il-bniedem li j\u010baqlaq il-plieri tar-raba' ta' g\u0127ajru'; u l-poplu kollu jwie\u0121eb: 'Ammen'.", "\" 'Mis\u0127ut il-bniedem li jo\u0127ro\u0121 l-ag\u0127ma 'l barra mit-triq'; u l-poplu kollu jwie\u0121eb: 'Ammen'.", "\" 'Mis\u0127ut il-bniedem li jg\u0127awwe\u0121 il-\u0121ustizzja tal-barrani, tal-iltim u tal-armla'; u jwie\u0121eb il-poplu kollu: 'Ammen'.", "\" 'Mis\u0127ut il-bniedem li jimtedd mal-mara ta' missieru, g\u0127ax ikun jikxef truf il-friex ta' missieru'; u jwie\u0121eb il-poplu kollu: 'Ammen'.", "\" 'Mis\u0127ut il-bniedem li jimtedd ma' xi bhima, tkun xi tkun'; u jwie\u0121eb il-poplu kollu: 'Ammen'.", "\" 'Mis\u0127ut il-bniedem li jimtedd ma' o\u0127tu, bint missieru jew bint ommu'; u jwie\u0121eb il-poplu kollu: 'Ammen'.", "\" 'Mis\u0127ut il-bniedem li jimtedd ma' omm martu'; u jwie\u0121eb il-poplu kollu: 'Ammen'.", "\" 'Mis\u0127ut il-bniedem li jidrob lil g\u0127ajru bil-mo\u0127bi'; u l-poplu kollu jwie\u0121eb: 'Ammen'.", "\" 'Mis\u0127ut il-bniedem li jie\u0127u l-\u0127las biex jidrob g\u0127all-mewt lil min ikun bla \u0127tija'; u jwie\u0121eb il-poplu kollu: 'Ammen'.", "\" 'Mis\u0127ut il-bniedem li ma j\u017commx il-kliem ta' din il-li\u0121i u jag\u0127milhom'; u jwie\u0121eb il-poplu kollu: 'Ammen'."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.28", "bookref": "DEU.28", "text": ["Barkiet u sa\u0127tiet", "\"Jekk int tassew tisma' le\u0127en il-Mulej, Alla tieg\u0127ek, biex t\u0127ares u tag\u0127mel l-ordnijiet kollha tieg\u0127u, li jien illum qieg\u0127ed nordnalek, jerfg\u0127ek il-Mulej, Alla tieg\u0127ek, fl-g\u0127oli 'l fuq mill-\u0121nus kollha tal-art.", "U ji\u0121u fuqek dawn il-barkiet kollha, g\u0127ax tkun smajt il-le\u0127en tal-Mulej, Alla tieg\u0127ek.", "\"Imbierek tkun fil-belt u mbierek fir-raba'.", "\"Imbierek ikun il-frott ta' \u0121ufek, il-frott ta' artek, il-frott tal-bhejjem tieg\u0127ek; il-frie\u0127 tal-baqar tieg\u0127ek, u l-frie\u0127 tal-imrie\u0127el tieg\u0127ek.", "\"Imbierka l-qoffa tal-\u0127ob\u017c tieg\u0127ek, u l-img\u0127a\u0121na tieg\u0127ek.", "\"Imbierek tkun fi d\u0127ulek , u mbierek fi \u0127ru\u0121ek.", "I\u0127arbat il-Mulej l-g\u0127edewwa li jqumu g\u0127alik; minn triq wa\u0127da jo\u0127or\u0121u g\u0127alik, u minn seba' toroq ja\u0127arbu minn quddiemek.", "\"Il-Mulej jag\u0127tik il-barka fl-im\u0127a\u017cen tieg\u0127ek u f'kulma tmidd idek g\u0127alih; u jbierkek fl-art li l-Mulej, Alla tieg\u0127ek, se jag\u0127tik.", "U l-Mulej jag\u0127mel minnek poplu kkonsagrat g\u0127alih, skont ma \u0127aliflek, jekk int t\u0127ares l-ordnijiet tal-Mulej, Alla tieg\u0127ek, u timxi fi triqatu.", "U jaraw il-\u0121nus kollha tal-art li int i\u0121\u0121ib isem il-Mulej , u jib\u017cg\u0127u minnek.", "Ifawrek il-Mulej bil-\u0121id, bil-frott ta' \u0121ufek, bil-frott tal-bhejjem tieg\u0127ek u bil-frott tal-art tieg\u0127ek li l-Mulej \u0127alef lil missirijietek li jag\u0127tik.", "\"Jifta\u0127 il-Mulej is-sema, il-ma\u0127\u017cen ta' \u0121idu, u jag\u0127tik f'waqtha x-xita g\u0127al artek u jbierkek f'kulma tmidd idek g\u0127alih.", "Int tislef lil \u0127afna \u0121nus, u int ma tissellef ming\u0127and \u0127add.", "Iqieg\u0127dek il-Mulej fir-ras u mhux fid-denb; u tkun dejjem minn fuq, u qatt minn ta\u0127t, jekk tisma' mill-ordnijiet tal-Mulej, Alla tieg\u0127ek, li jien illum qieg\u0127ed nordnalek; t\u0127arishom u tag\u0127milhom, bla ma tilwi lejn il-lemin jew lejn ix-xellug minn dan kollu li qieg\u0127ed nordnalek illum, biex tmur wara allat o\u0127ra u taqdihom.", "\"Jekk int ma tismax le\u0127en il-Mulej, Alla tieg\u0127ek, u ma t\u0127arisx u ma tag\u0127milx l-ordnijiet u l-li\u0121ijiet tieg\u0127u li jiena llum qieg\u0127ed nordnalek, dawn is-sa\u0127tiet kollha ji\u0121u fuqek u jil\u0127quk:", "\"Mis\u0127ut tkun fil-belt, u mis\u0127ut tkun fir-raba'.", "\"Mis\u0127uta l-qoffa tal-\u0127ob\u017c tieg\u0127ek u l-img\u0127a\u0121na tieg\u0127ek.", "\"Mis\u0127ut il-frott ta' \u0121ufek u l-frott tar-raba' tieg\u0127ek, il-frie\u0127 tal-baqar tieg\u0127ek u l-frie\u0127 tal-imrie\u0127el tieg\u0127ek.", "\"Mis\u0127ut tkun fi d\u0127ulek, u mis\u0127ut fi \u0127ru\u0121ek.", "\"Jibg\u0127at il-Mulej is-sa\u0127ta, it-ta\u0127wid, u tehdid, f'kulma tmidd idek g\u0127alih, sakemm tinqered u tintemm fi ftit \u017cmien min\u0127abba l-\u0127a\u017cen ta' g\u0127emilek, meta inti tlaqtni.", "Il-Mulej iqabbdek il-pesta sakemm jifnik minn fuq l-art li int sejjer fiha biex tiritha.", "Jolqtok il-Mulej bil-mard irqiq, bid-deni, bir-raxx tal-\u0121ilda, bil-\u0127ruq; bin-nixfa, bir-ri\u0127 ja\u0127raq, u s-sadid tas-si\u0121ar, li jibqg\u0127u ji\u0121ru warajk sakemm jifnuk.", "Is-sema fuq rasek ikun bron\u017c; u \u0127adid l-art ta\u0127tek.", "\"Ix-xita ta' artek jag\u0127milha l-Mulej ramel u trab; jin\u017clu mis-sema fuqek sa ma jeqirduk.", "\"I\u0127arbtek il-Mulej quddiem l-g\u0127edewwa tieg\u0127ek, minn triq wa\u0127da to\u0127ro\u0121 g\u0127alihom, u minn seba' triqat ta\u0127rab minn quddiemhom, u jitkexkxu s-saltniet kollha tal-art min\u0127abba fik.", "\u0120ismek mejjet ikun ikel g\u0127at-tjur kollha tal-ajru u l-bhejjem tal-art, ming\u0127ajr ma \u0127add inaffarhom.", "\"Jolqtok il-Mulej bl-infafet tal-E\u0121ittu, bil-morliti, bil-\u0127akk, bix-xwiek f'\u0121ismek, li ma tkunx tista' tfiq minnhom.", "Jolqtok il-Mulej bil-\u0121enn, bl-g\u0127ama u b'thewdin il-mo\u0127\u0127, li tmur u timxi tteftef f'nofsinhar b\u0127alma jteftef fid-dlam wie\u0127ed ag\u0127ma; ma jkollokx ri\u017cq fix-xog\u0127ol tieg\u0127ek, imma tkun mag\u0127kus u misruq \u0127ajtek kollha, u \u0127add ma jg\u0127inek.", "\"Titg\u0127arras ma' mara, u \u0127addie\u0127or jitg\u0127axxaq biha; tibni dar, u ma tg\u0127ammarx fiha; t\u0127awwel id-dwieli, u ma te\u0127ux frott minnhom.", "Il-gendus tieg\u0127ek joqtluh quddiemek, u int ma tikolx minnu; il-\u0127mar tieg\u0127ek jisirquh minn quddiem g\u0127ajnejk, u ma jer\u0121ax lura g\u0127andek; in-nag\u0127a\u0121 tieg\u0127ek jer\u0127uhom f'idejn l-g\u0127edewwa tieg\u0127ek, u ma jkollokx min isalvak.", "\"Is-subien tieg\u0127ek jag\u0127tuhom lil poplu ie\u0127or, u int tarahom b'g\u0127ajnejk u tinfena g\u0127alihom il-jum kollu, imma ma tkun tista' tag\u0127mel xejn g\u0127alihom.", "Il-frott ta' artek u tal-g\u0127araq tieg\u0127ek jieklu poplu li ma tafux u int tkun biss mg\u0127akkes u mqarraq \u0127ajtek kollha, u jag\u0127tik \u0121enn g\u0127al li jaraw g\u0127ajnejk.", "\"Jolqtok il-Mulej bl-infafet qalila f'irkupptejk u f'saqajk, minn qieg\u0127 ri\u0121lejk sal-qu\u010b\u010bata ta' rasek, u ma tfiqx minnhom.", "\"Jie\u0127u l-Mulej lilek u lis-slaten li int tqieg\u0127ed fuqek, g\u0127and poplu li ma tafx bih, la int u anqas missirijietek, u hemm taqdi allat o\u0127ra tal-\u0121ebel u tal-\u0127atab.", "\"Jitkexkxu l-\u0121nus kollha li f'nofshom jie\u0127dok il-Mulej, ti\u0121i f'ilsienhom u jiddie\u0127qu bik.", "\"To\u0127ro\u0121 bl-abbundanza \u017c-\u017cerrieg\u0127a g\u0127ar-raba' tieg\u0127ek, imma ta\u0127sad ftit, g\u0127ax jikluha l-\u0121radijiet.", "T\u0127awwel id-dwieli u ta\u0127dimhom, imma nbid ma tixrobx, u ma ti\u0121bor xejn g\u0127ax jikolhom id-dud.", "\"Ikollok i\u017c-\u017cebbu\u0121 fil-medda ta' artek, imma bi\u017c-\u017cejt ma tindilikx, g\u0127ax i\u017c-\u017cebbu\u0121 tieg\u0127ek tob\u017cqu s-si\u0121ra.", "Tiled subien u bniet, i\u017cda ma jkunux tieg\u0127ek, g\u0127ax jittie\u0127du lsiera.", "\"Is-si\u0121ar tieg\u0127ek u l-frott ta' artek je\u0127odhomlok il-\u0121rad.", "Il-barrani li jkun f'nofsok jitla' 'l fuq minnek, 'il fuq 'il fuq, bla ma jaqta' xejn; u int tin\u017cel 'l isfel 'l isfel.", "Jisilfek hu, u int lilu ma tisilfux; hu jkun ir-ras, u int tkun id-denb.", "\"Dawn is-sa\u0127tiet kollha ji\u0121u fuqek, u jibqg\u0127u ji\u0121ru warajk sa ma jil\u0127quk u jeqirduk, g\u0127ax ma tkunx smajt mill-kelma tal-Mulej, Alla tieg\u0127ek, u ma \u0127aristx l-ordnijiet u l-li\u0121ijiet li tak.", "U jkunu fik sinjali u g\u0127e\u0121ubijiet, fik u f'nislek g\u0127al dejjem.", "\"Talli int ma tkunx qdejt lill-Mulej, Alla tieg\u0127ek, bil-fer\u0127 u l-qalb it-tajba, g\u0127all-\u0127afna \u0121id li tak, int isservi l-g\u0127edewwa tieg\u0127ek, li l-Mulej jibg\u0127at kontrik, fil-\u0121u\u0127 u fl-g\u0127atx, fl-g\u0127era u fl-g\u0127aks, f'kollox.", "U jg\u0127abbuk b'madmad tal-\u0127adid fuq g\u0127onqok sa ma jeqirduk.", "\"Iqajjem il-Mulej kontrik \u0121ens mill-bog\u0127od, minn truf l-art, b\u0127alma ttir l-ajkla, \u0121ens li lsienu ma tifhmux.", "\u0120ens ta' wi\u010b\u010b kiefer, li ma j\u0127arisx lejn ix-xju\u0127, u anqas ma j\u0127enn g\u0127at-tfal; jiekol il-frott tal-bhejjem tieg\u0127ek u ta' artek sakemm jeqirdek; u anqas ma j\u0127allilek qmu\u0127, inbid jew \u017cejt; anqas il-frie\u0127 tal-bhejjem tieg\u0127ek u l-\u0127rief tal-imrie\u0127el tieg\u0127ek, sakemm itemmek.", "\"Jag\u0127lquk dawramejt fl-ibliet kollha tieg\u0127ek sa ma ji\u0121\u0121arrfu l-\u0127itan g\u0127olja u s-swar li int tkun fihom ittamajt f'artek kollha; u jag\u0127lquk fi bliet artek kollha, li l-Mulej, Alla tieg\u0127ek, ikun tak.", "U int tiekol il-frott ta' \u0121ufek, la\u0127am is-subien u l-bniet tieg\u0127ek, li l-Mulej, Alla tieg\u0127ek, ikun tak, min\u0127abba d-diqa u l-g\u0127eluq li j\u0121ibek fihom l-g\u0127adu meta jassedjak.", "Ir-ra\u0121el artab u mfissed fostok i\u0127ares b'g\u0127ajn \u0127a\u017cina lejn \u0127uh u lejn mart \u0127danu, u lejn il-bqija ta' wliedu li jkun baqag\u0127lu; ma jkun irid jag\u0127ti lil \u0127add minnhom minn la\u0127am uliedu, jieklu hu g\u0127ax xejn ma jibqag\u0127lu min\u0127abba d-diqa u l-g\u0127eluq li j\u0121ibek fihom l-g\u0127adu fl-ibliet kollha tieg\u0127ek.", "Il-mara ratba u mfissda fostok, li tib\u017ca' tmidd qieg\u0127 ri\u0121ilha fl-art min\u0127abba rtubitha u fsiedha, t\u0127ares b'g\u0127ajn \u0127a\u017cina lejn \u017cew\u0121 \u0127danha, lejn binha, u lejn bintha, lejn il-bxima tag\u0127ha li to\u0127ro\u0121 minn bejn ri\u0121lejha, lejn kull tifel jew tifla li tista' tiled, g\u0127ax tikolhom bil-mo\u0127bi min\u0127abba d-diqa u l-g\u0127eluq li j\u0121ibek fihom l-g\u0127adu tieg\u0127ek fi blietek.", "\"Jekk int ma tqisx li t\u0127ares dan il-kliem ta' din il-li\u0121i miktuba f'dan il-ktieb, li tib\u017ca' minn dan l-isem imsebba\u0127 u tal-bi\u017ca', il-Mulej, Alla tieg\u0127ek, tal-g\u0127a\u0121eb ikun is-swat, g\u0127alik u g\u0127al nislek, li l-Mulej jag\u0127tik, swat kbir ma jaqta' xejn, mard twil u kiefer.", "U j\u0121ib fuqek il-mardiet kollha tal-E\u0121ittu, li int kont titkexkex minnhom, u jaqbdu mieg\u0127ek; u l-mard u s-swat kollu li mhumiex miktuba fil-ktieb ta' din il-li\u0121i, i\u0121ibhom il-Mulej fuqek sakemm tinqered; u tibqg\u0127u ftit nies, minflok il-\u0127afna nies li kontu b\u0127all-kwiekeb tas-sema, g\u0127ax ma tkunux smajtu l-kelma tal-Mulej, Alla tag\u0127kom.", "B\u0127alma l-Mulej jifra\u0127 jag\u0127mlilkom il-\u0121id u jkattarkom, hekk g\u0127ad jifra\u0127 i\u0127arbatkom u jeqridkom, u ja\u0127sadkom minn fuq l-art li int sejjer fiha biex te\u0127odha f'idejk.", "U l-Mulej ixerrdek fost il-\u0121nus, minn tarf tal-art g\u0127all-ie\u0127or, u hemm isservi allat o\u0127ra, li la int u lanqas missirijietek ma tafu bihom, allat tal-\u0121ebel u tal-\u0127atab.", "Imma anqas qalb dawk il-\u0121nus ma jkollok mistrie\u0127, u ma jkollokx fejn isserra\u0127 qieg\u0127 ri\u0121lejk; i\u017cda hemmhekk il-Mulej ireg\u0127edlek qalbek, imewwitlek g\u0127ajnejk u jreqqlek ru\u0127ek.", "\u0126ajtek tkun imdendla b'\u0127ajta, imbe\u017c\u017cg\u0127a lejl u nhar, bla tama f'\u0127ajtek.", "Filg\u0127odu tg\u0127id: 'Li kien jidlam!' u filg\u0127axija tg\u0127id: 'Li kien jisba\u0127!' min\u0127abba l-bi\u017ca' li jkollok f'qalbek, u g\u0127al li jaraw g\u0127ajnejk.", "Il-Mulej ire\u0121\u0121ag\u0127kom lura fuq l-i\u0121fna lejn l-E\u0121ittu , minn dik l-istess triq li jien kont g\u0127edtlek: 'Ma taraha qatt aktar', u hemm, ir\u0121iel u nisa, toffru ru\u0127kom g\u0127all-bejg\u0127 b'ilsiera lill-g\u0127edewwa tag\u0127kom, bla ma \u0127add jixtrikom.\"", "Ti\u0121did tal-patt", "Dan hu d-diskors dwar il-patt li l-Mulej ordna lil Mos\u00e8 li jag\u0127mel ma' wlied I\u017crael fl-art ta' Mowab, barra l-patt li di\u0121\u00e0 kien g\u0127amel mag\u0127hom f'\u0126oreb."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.29", "bookref": "DEU.29", "text": ["U Mos\u00e8 sejja\u0127 lil I\u017crael kollu u qalilhom: \"Intom rajtu kulma g\u0127amel il-Mulej quddiem g\u0127ajnejkom fl-art tal-E\u0121ittu lill-Farg\u0127un, lill-qaddejja kollha tieg\u0127u u lil artu kollha; it-ti\u0121rib kbir li raw g\u0127ajnejk, dawk is-sinjali kbar u g\u0127e\u0121ubijiet.", "Imma sal-lum il-Mulej ma takomx mo\u0127\u0127 biex jifhem, g\u0127ajnejn biex jaraw, u widnejn biex jisimg\u0127u.", "Mexxejtkom g\u0127al erbg\u0127in sena fid-de\u017cert, l-imnatar tag\u0127kom ma nkeddux minn fuqkom, il-qorq tieg\u0127ek ma ttikilx f'ri\u0121lejk.", "\u0126ob\u017c ma kiltux, u nbid u xorb ma xrobtux, biex tag\u0127rfu li jien il-Mulej, Alla tag\u0127kom.", "U wasaltu f'dan il-post, u \u0127ar\u0121u g\u0127alina g\u0127all-\u0121lied Si\u0127on, is-sultan ta' \u0126esbon, u G\u0127og, is-sultan ta' Basan, imma a\u0127na kissirniehom; \u0127adnielhom arthom u tajnieha b'wirt lir-Rubenin, lill-Gadin u lil nofs it-trib\u00f9 ta' Manassi.", "Mela intom g\u0127andkom t\u0127arsu l-kelma ta' dan il-patt u tag\u0127mluha biex f'kulma tag\u0127mlu jkollkom ir-risq.", "\"Intom illum, ilkoll kemm intom, qeg\u0127din weqfin quddiem il-Mulej, Alla tag\u0127kom; il-kapijiet tag\u0127kom, l-im\u0127allfin tag\u0127kom, ix-xju\u0127 tag\u0127kom u l-uffi\u010bjali tag\u0127kom, l-ir\u0121iel kollha ta' I\u017crael, it-tfal tag\u0127kom, in-nisa tag\u0127kom, u l-barrani li qieg\u0127ed fil-kamp tieg\u0127ek, minn dak li jaqtag\u0127lek il-\u0127atab sa dak li j\u0121orrlok l-ilma, biex tid\u0127ol fil-patt tal-Mulej, Alla tieg\u0127ek, u l-\u0127alfa tieg\u0127u, li l-Mulej, Alla tieg\u0127ek, qieg\u0127ed jag\u0127mel mieg\u0127ek illum.", "Biex hu llum jag\u0127mlek il-poplu tieg\u0127u, u hu jkun Alla tieg\u0127ek, b\u0127alma wieg\u0127dek u b\u0127alma \u0127alef lil missirijietek, lil Abraham, lil I\u017cakk u lil \u0120akobb.", "\"U mhux mag\u0127kom we\u0127idkom se nag\u0127mel dan il-patt u l-\u0127alfa, imma ma' min qieg\u0127ed mag\u0127na llum quddiem il-Mulej, Alla tag\u0127na, u ma' min mhux hawn mag\u0127na llum.", "G\u0127ax intom tafu kif konna ng\u0127ammru fl-art tal-E\u0121ittu u kif g\u0127addejna minn nofs il-\u0121nus, li g\u0127addejtu minnhom, u rajtu x-xbihat moq\u017cie\u017ca u koroh ta' allathom, u injam u \u0121ebel, fidda u deheb, li g\u0127andhom.", "\"Qisu li ma jkunx hemm ra\u0121el jew mara, trib\u00f9 jew familja, li twarrab illum qalbha mill-Mulej, Alla tag\u0127na, biex tmur isservi l-allat ta' dawk il-\u0121nus; li ma jkunx hemm g\u0127erq jarmi s-semm u l-absint; li \u0127add ma jisma' l-kliem ta' din il-\u0127alfa u jifra\u0127 f'qalbu u jg\u0127id: 'Ikolli r-ri\u017cq, imqar jekk nimxi skont l-ebusija ta' qalbi,' li ma jmurx jitkaxkar l-imsoqqi u l-g\u0127atxan .", "\"Il-Mulej ma jkunx irid ja\u0127firlu, imma jixg\u0127el bil-korla u bl-g\u0127ira l-Mulej g\u0127al dak ir-ra\u0121el, u jin\u017clu fuqu s-sa\u0127tiet kollha li hawn miktuba f'dan il-ktieb, u l-Mulej i\u0127assar ismu minn ta\u0127t is-smewwiet.", "U jaqtg\u0127u l-Mulej mit-tribujiet kollha ta' I\u017crael bi \u0127sara g\u0127alih, skont is-sa\u0127tiet ta' dan il-patt miktuba fil-ktieb ta' din il-li\u0121i.", "\"Il-\u0121enerazzjoni ta' wara, uliedek li g\u0127ad iqumu warajk, u l-barrani li g\u0127ad ji\u0121i minn art imbieg\u0127da u g\u0127ad jara l-\u0127sarat ta' din l-art u l-mard li jkun bih marradha l-Mulej - kubrit, mel\u0127 u \u0127riq l-art kollha li ma tistax tin\u017cera' jew tnibbet, u ebda \u0127axix ma jikber fiha - meta dawn jaraw dan it-ti\u0121rif b\u0127al dak ta' Sodoma u Gomorra, Adma u Sebojim, im\u0121arrfa mill-Mulej fil-qilla tal-korla tieg\u0127u, g\u0127ad jg\u0127idu l-\u0121nus kollha tal-art: 'G\u0127ala g\u0127amel hekk il-Mulej lil din l-art?", "X'inhi din is-sa\u0127na ta' din il-korla kbira?'", "U jwe\u0121buhom: 'G\u0127aliex telqu l-patt tal-Mulej, Alla ta' missirijiethom, li g\u0127amel mag\u0127hom meta \u0127ari\u0121hom mill-E\u0121ittu; u marru u servew lil allat o\u0127ra u nxte\u0127tu quddiemhom, allat li ma jafuhomx, u li ma g\u0127amilx g\u0127alihom il-Mulej.", "G\u0127alhekk xeg\u0127let il-korla tal-Mulej g\u0127al din l-art u \u0121iebet fuqha s-sa\u0127tiet kollha miktuba f'dan il-ktieb; g\u0127alhekk il-Mulej qalag\u0127hom minn arthom b'korla, b'qilla u b'herra kbira, u xe\u0127ithom f'art o\u0127ra, b\u0127alma huma llum.'", "\"Il-\u0127wejje\u0121 mistura huma tal-Mulej, Alla tag\u0127na, i\u017cda l-\u0127wejje\u0121 mikxufa huma g\u0127alina u g\u0127al uliedna g\u0127al dejjem, biex nag\u0127mlu kulma tg\u0127idilna din il-li\u0121i."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.30", "bookref": "DEU.30", "text": ["Il-\u0127niena ta' Alla", "\"Meta jkunu \u0121ew fuqek dawn il-\u0127wejje\u0121 kollha, dawn il-barkiet u s-sa\u0127tiet, li qeg\u0127edtlek quddiemek, u int tkun d\u0127alt fik innifsek fost il-\u0121nus, fejn ikun itturufnak il-Mulej, Alla tieg\u0127ek, u ter\u0121a' lura g\u0127al g\u0127and il-Mulej, Alla tieg\u0127ek, u tisma' minn kliemu f'kulma qieg\u0127ed nordnalek illum, int u wliedek, b'qalbek kollha u b'ru\u0127ek kollha, imbag\u0127ad il-Mulej, Alla tieg\u0127ek, i\u0127enn g\u0127alik u jbiddillek xortik; u jer\u0121a' ji\u0121brok minn fost il-\u0121nus kollha, li jkun xerrdek f'nofshom il-Mulej, Alla tieg\u0127ek.", "Imqar jekk l-itturufnati tieg\u0127ek ikunu fi truf is-smewwiet, minn hemm ji\u0121brok il-Mulej, Alla tieg\u0127ek, u minn hemm jie\u0127dok.", "U j\u0121ibek il-Mulej, Alla tieg\u0127ek, fl-art li wirtu missirijietek, u int te\u0127odha, jag\u0127millek il-\u0121id u jkattrek aktar minn missirijietek.", "Il-Mulej, Alla tieg\u0127ek, ja\u0127tinlek qalbek u qalb nislek, biex t\u0127obb il-Mulej, Alla tieg\u0127ek, b'qalbek u b'ru\u0127ek kollha biex tg\u0127ix.", "U l-Mulej, Alla tieg\u0127ek, jitfa' dawn is-sa\u0127tiet kollha fuq l-g\u0127edewwa tieg\u0127ek u dawk li jobog\u0127duk u jkunu g\u0127amlu g\u0127alik.", "\"U int ter\u0121a' tisma' l-kelma tal-Mulej, u tag\u0127mel l-ordnijiet tieg\u0127u li jien qieg\u0127ed nordnalek illum.", "U l-Mulej, Alla tieg\u0127ek, ifawrek bil-\u0121id f'kulma jag\u0127mlu idejk, fil-frott ta' \u0121ufek, fil-frott tal-bhejjem tieg\u0127ek, fil-frott ta' artek; g\u0127ax jer\u0121a' l-Mulej jifra\u0127 bik u jag\u0127mel il-\u0121id mieg\u0127ek, b\u0127alma kien jifra\u0127 b'missirijietek, jekk int tisma' l-kelma tal-Mulej, Alla tieg\u0127ek, u t\u0127ares l-ordnijiet tieg\u0127u u l-li\u0121ijiet miktuba fil-ktieb ta' din il-li\u0121i; jekk ter\u0121a' lejn il-Mulej, Alla tieg\u0127ek, b'qalbek kollha u b'ru\u0127ek kollha.", "\"Din il-li\u0121i li qieg\u0127ed nag\u0127tik illum, mhijiex tqila g\u0127alik u anqas 'il bog\u0127od minnek .", "Mhijiex fis-sema biex int tg\u0127id: 'Min se jitlg\u0127alna s-sema j\u0121ibhielna u jsemmag\u0127hielna u nag\u0127mluha?'", "U anqas ma hi 'l hemm mill-ba\u0127ar biex int tg\u0127id, 'Min se jmur 'l hemm mill-ib\u0127ra u j\u0121ibhielna, u jsemmag\u0127hielna, u nag\u0127mluha?'", "Imma din il-\u0127a\u0121a hi qribek sewwa f'fommok u f'mo\u0127\u0127ok, biex tag\u0127milha.", "\"Ara jiena llum qeg\u0127edtlek quddiemek il-\u0127ajja u l-\u0121id, il-mewt u d-deni.", "Issa jekk tisma' mil-li\u0121i tal-Mulej, Alla tieg\u0127ek, li qieg\u0127ed nordnalek illum: li t\u0127obb lill-Mulej, Alla tieg\u0127ek, li timxi fit-triqat tieg\u0127u, u li t\u0127ares l-ordnijiet u l-li\u0121ijiet u d-digrieti tieg\u0127u, int tg\u0127ix u titkattar, u l-Mulej, Alla tieg\u0127ek, ibierkek fl-art li int sejjer fiha biex te\u0127odha f'idejk.", "Imma jekk qalbek iddur u ma tismax, tintg\u0127ewa u tqim allat o\u0127ra u taqdihom, jien ng\u0127idilkom illum li tinqerdu \u017cgur; ma ddumux \u017cmien twil fuq l-art, li int se taqsam il-\u0120ordan biex tid\u0127ol fiha u te\u0127odha f'idejk.", "Insejja\u0127 illum is-sema u l-art b'xhieda kontrikom: il-\u0127ajja u l-mewt, li jien illum qeg\u0127edt quddiemek, il-barka u s-sa\u0127ta.", "Ag\u0127\u017cel il-\u0127ajja biex tg\u0127ix int u nislek, billi t\u0127obb lill-Mulej, Alla tieg\u0127ek, u tisma' l-kelma tieg\u0127u, u torbot qalbek mieg\u0127u, g\u0127ax din hi \u0127ajtek u t-tul ta' jiemek li tg\u0127ammar fl-art li Alla \u0127alef li jag\u0127tiha lil missirijietek, lil Abraham, lil I\u017cakk u lil \u0120akobb.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.31", "bookref": "DEU.31", "text": ["Il-\u0127atra ta' \u0120o\u017cw\u00e8", "U Mos\u00e8 temm jg\u0127id dan il-kliem lil I\u017crael kollu, u mbag\u0127ad qalilhom: \"Illum jien g\u0127andi mija u g\u0127oxrin sena, u ma nifla\u0127x nibqa' die\u0127el u \u0127iere\u0121, u l-Mulej qalli: 'Int ma taqsamx dan il-\u0120ordan.'", "Il-Mulej, Alla tieg\u0127ek, se jaqsam il-\u0120ordan quddiemek, jeqred dawk il-\u0121nus minn quddiemek u int tirithom; \u0120o\u017cw\u00e8 se jg\u0127addi quddiemek kif qallek il-Mulej, u l-Mulej jag\u0127mlilhom b\u0127alma g\u0127amel lil Si\u0127on, u lil G\u0127og, slaten tal-Amurrin, u lil arthom, u qeridhom.", "U l-Mulej jer\u0127ihom f'idejkom u tag\u0127mlulhom skont l-ordni li jien tajtkom.", "Ag\u0127mlu l-\u0127ila u qawwu qalbkom; tib\u017cg\u0127ux u titreg\u0127dux quddiemhom; g\u0127ax hu, il-Mulej, Alla tieg\u0127ek, se jimxi mieg\u0127ek; mhux se j\u0127allik, u anqas jitilqek.\"", "U Mos\u00e8 sejja\u0127 lil \u0120o\u017cw\u00e8 u qallu quddiem I\u017crael kollu: \"Ag\u0127mel il-\u0127ila u qawwi qalbek, g\u0127ax int idda\u0127\u0127al lil dan il-poplu fl-art li l-Mulej \u0127alef lil missirijiethom li jag\u0127tihielhom, u int tqassamhielhom.", "Il-Mulej jimxi quddiemek, hu jkun mieg\u0127ek; ma j\u0127allikx u anqas jitilqek; la tib\u017cax u la taqtax qalbek.\"", "Il-qari tal-li\u0121i", "U Mos\u00e8 kiteb din il-li\u0121i u taha lill-qassisin ulied Levi, li kienu j\u0121orru l-arka tal-patt tal-Mulej, u lix-xju\u0127 kollha ta' I\u017crael.", "U Mos\u00e8 ordnalhom u qalilhom: \"Fi tmiem kull seba' snin, fis-sena tal-ma\u0127fra, fil-festa tal-G\u0127erejjex, meta I\u017crael kollu ji\u0121i biex jara wi\u010b\u010b il-Mulej, Alla tieg\u0127ek, fil-post li jkun g\u0127a\u017cel, taqra din il-li\u0121i quddiem I\u017crael kollu , b'mod li jisimg\u0127uk.", "\"I\u0121bor il-poplu, l-ir\u0121iel u n-nisa, it-tfal u l-barranin, li jkunu fl-ibliet tieg\u0127ek, biex jisimg\u0127u u jitg\u0127allmu, u jib\u017cg\u0127u mill-Mulej, Alla tag\u0127kom, u jqisu li jag\u0127mlu l-kliem kollu ta' din il-li\u0121i.", "U wliedhom li ma jafux, jisimg\u0127u u jitg\u0127allmu jib\u017cg\u0127u mill-Mulej, Alla tag\u0127kom, il-jiem kollha li intom tg\u0127ixu fuq l-art li se taqsmu l-\u0120ordan biex te\u0127duha f'idejkom.\"", "Id-dnubiet ta' I\u017crael", "U l-Mulej qal lil Mos\u00e8: \"Ara, qorob \u017cmien mewtek!", "Sejja\u0127 lil \u0120o\u017cw\u00e8 u ppre\u017centaw ru\u0127kom fit-tinda tal-laqg\u0127a biex nag\u0127tih il-kmand.\"", "U Mos\u00e8 u \u0120o\u017cw\u00e8 marru u ppre\u017centaw ru\u0127hom fit-tinda tal-laqg\u0127a.", "U l-Mulej deher fit-tinda f'kolonna ta' s\u0127ab u l-kolonna tas-s\u0127ab waqfet fuq il-bieb tat-tinda.", "U l-Mulej qal lil Mos\u00e8: \"Ara, int se tistrie\u0127 ma' missirijietek, u dan il-poplu g\u0127ad iqum u ji\u017cni mal-allat tal-barranin ta' din l-art, li hu sejjer fiha u li jkunu f'nofsu.", "U jitlaqni u jikser il-patt tieg\u0127i li jien g\u0127amilt mieg\u0127u.", "U dakinhar tixg\u0127el il-korla tieg\u0127i g\u0127alih, nitlaqhom u na\u0127bi wi\u010b\u010bi minnhom, u hu jsir pri\u017ca g\u0127all-ikel u jil\u0127quh \u0127afna \u0127sarat u dwejjaq.", "Imbag\u0127ad dakinhar il-poplu jg\u0127id: 'Jaqaw mhux g\u0127ax ma g\u0127adux Alla tieg\u0127i f'nofsi la\u0127quni dawn il-\u0127sarat kollha?'", "Imma jien na\u0127bi wi\u010b\u010bi g\u0127alkollox dakinhar min\u0127abba l-\u0127a\u017cen li jkun g\u0127amel meta dawwar wi\u010b\u010bu lejn allat o\u0127ra.", "Mela issa ikteb din l-g\u0127anja u g\u0127allimha lil ulied I\u017crael; qeg\u0127edha f'fommhom biex din l-g\u0127anja tkun xhud g\u0127alija fost ulied I\u017crael.", "Meta nkun wassaltu fl-art li jien \u0127lift lil missirijietu, art tnixxi \u0127alib u g\u0127asel, hu jiekol, jixba' u jismen, u jdur lejn allat o\u0127ra, u jservuhom u lili jkasbruni u jiksru l-patt tieg\u0127i.", "G\u0127alhekk meta jkunu la\u0127quh \u0127afna \u0127sarat u dwejjaq twie\u0121bu b'din il-g\u0127anja f'wi\u010b\u010bu b'xhieda; g\u0127ax ma tintesiex minn fomm nislu.", "G\u0127ax jien sa minn qabel ma nda\u0127\u0127lu fl-art li \u0127liftlu, di\u0121\u00e0 naf x'g\u0127andu f'qalbu u x'g\u0127ad jag\u0127mel.\"", "U Mos\u00e8 dakinhar kiteb din l-g\u0127anja u g\u0127allimha lil ulied I\u017crael.", "Imbag\u0127ad il-Mulej ordna lil \u0120o\u017cw\u00e8 bin Nun u qallu: \"Ag\u0127mel il-\u0127ila u qawwi qalbek, g\u0127ax int g\u0127andek idda\u0127\u0127al lil ulied I\u017crael fl-art li jien \u0127liftilhom; jien inkun mieg\u0127ek.\"", "U \u0121ara li malli Mos\u00e8 temm jikteb fi ktieb sal-a\u0127\u0127ar il-kliem ta' din il-li\u0121i, ordna lil-Leviti, li j\u0121orru l-arka tal-patt tal-Mulej, u qalilhom: \"\u0126udu dan il-ktieb ta' din il-li\u0121i u qeg\u0127duh ma\u0121enb l-arka: tal-patt tal-Mulej , Alla tag\u0127kom, u jkun hemm b'xhieda g\u0127alik.", "G\u0127ax jien naf kemm int stinat u rasek iebsa.", "Jekk meta g\u0127adni \u0127aj fostkom irvillajtu llum kontra l-Mulej, kemm aktar wara mewti?", "\"I\u0121bruli madwari x-xju\u0127 kollha tat-tribujiet kollha tag\u0127kom, u l-uffi\u010bjali tag\u0127kom, u ng\u0127idilhom b'mod li jisimg\u0127u dan il-kliem, u jkunu xhud tag\u0127hom is-smewwiet u l-art.", "G\u0127ax jien naf li wara mewti tit\u0127assru g\u0127alkollox u to\u0127or\u0121u mit-triq li ordnajtilkom; u jil\u0127aqkom id-deni fi\u017c-\u017cmien li \u0121ej, g\u0127ax tag\u0127mlu l-\u0127a\u017cen f'g\u0127ajnejn il-Mulej u tinkuh b'kulma jag\u0127mlu idejkom.\"", "U Mos\u00e8 tenna, b'mod li tisimg\u0127u l-\u0121emg\u0127a kollha ta' I\u017crael, il-kliem ta' din l-g\u0127anja sal-a\u0127\u0127ar:"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.32", "bookref": "DEU.32", "text": ["L-g\u0127anja ta' Mos\u00e8", "\"Ag\u0127tu widen, smewwiet, \u0127a nitkellem,", "u tisma' l-art kliem fommi.", "\u0126a jin\u017cel b\u0127ax-xita tag\u0127limi,", "\u0127a joqtor b\u0127an-nida kliemi,", "b\u0127al irxiex fuq raba' j\u0127addar,", "b\u0127al bexxa xita fuq il-\u0127xejjex.", "Irrid inxandar isem il-Mulej;", "fa\u0127\u0127ruh intom lil Alla tag\u0127na.", "G\u0127ax hu l-Blata tag\u0127na; perfett g\u0127emilu;", "u lkoll \u0121usti t-triqat tieg\u0127u.", "Alla ta' kelmtu u ma jqarraqx;", "kollu \u0127aqq u kollu sewwa.", "Imxew \u0127a\u017cin mieg\u0127u;", "mhumiex uliedu, g\u0127ajb g\u0127alihom;", "nisel ta' inkwiet u g\u0127aw\u0121.", "B'hekk t\u0127allsu lill-Mulej,", "poplu iblah u bla g\u0127aqal?", "Mhux hu missierek, li g\u0127amlek tieg\u0127u?", "Mhux hu li sawrek u qawwiek?", "Ftakar fil-jiem ta' dari;", "qis is-snin, kull \u017cmien li gerbeb!", "Staqsi 'l missierek u jurik,", "lix-xju\u0127 tieg\u0127ek u jg\u0127idulek.", "Meta Alla l-G\u0127oli 'l \u0121nus qassmilhom sehemhom,", "u l-bnedmin minn xulxin fired,", "\u0127a\u017c\u017ce\u017c truf il-\u0121nus,", "skont l-g\u0127add ta' wlied Alla .", "Imma sehem il-Mulej baqa' l-poplu tieg\u0127u,", "\u0120akobb sehem il-wirt tieg\u0127u.", "F'art imwarrba mar isibu,", "f'de\u017cert wa\u0127xi u bla nies.", "Dar mieg\u0127u u \u0127a \u0127siebu:", "\u0127arsu b\u0127all-mimmi ta' g\u0127ajnejh.", "B\u0127alma l-ajkla l-bejta ttajjar,", "u tittajjar fuq uliedha,", "tifta\u0127 \u0121wen\u0127ajha u ttellag\u0127hom,", "u \u0121\u0121orrhom fuq \u0121wen\u0127ajha,", "hekk il-Mulej mexxiehom wa\u0127du,", "u ebda alla ie\u0127or ma kien mieg\u0127u.", "Tellg\u0127u fuq l-g\u0127oljiet tal-art,", "u temg\u0127u u\u010bu\u0127 ir-raba'.", "Tah jerda' l-g\u0127asel mill-irdum,", "u \u017c-\u017cejt mill-blat ta\u017c-\u017cnied.", "Tah baqta tal-baqar u \u0127alib tan-nag\u0127a\u0121,", "u l-la\u0127am imsemmen tal-\u0127rief u tal-muntun", "imwielda f'Basan, u tal-mog\u0127o\u017c;", "mill-ifjen dqiq tal-qam\u0127;", "u demm il-g\u0127eneb int xrobt irieg\u0127i.", "U simen \u0120esurun u ta bi\u017c-\u017cew\u0121;", "smint, u mtlejt, u \u0127xint;", "u telaq lil Alla, il-\u0127allieq tieg\u0127u,", "u \u017cebla\u0127 il-Blata tas-salvazzjoni tieg\u0127u.", "B'allat o\u0127ra kebbsu lil Alla bl-g\u0127ira;", "reg\u0127xuh bl-g\u0127emejjel \u0127\u017ciena tag\u0127hom.", "Issagrifikaw lill-erwie\u0127 li mhumiex allat,", "lil allat li bihom ma kinux jafu,", "lil allat \u0121odda li \u0121ew dan l-a\u0127\u0127ar,", "li missirijiethom qatt ma kienu jqimu.", "Int insejt il-Blata li wilditek,", "insejt 'l Alla li nisslek.", "Il-Mulej ra dan, u fil-korla tieg\u0127u", "stmerr 'l uliedu, subien u bniet.", "U qal: 'Na\u0127bi wi\u010b\u010bi minnhom,", "u nara xi jsir minnhom.", "G\u0127ax nisel \u0127a\u017cin huma,", "ulied li kelma ma j\u017commuhiex.", "Kebbsuli l-g\u0127ira b'dak li mhux alla,", "reg\u0127xuni b'allathom fierg\u0127a;", "u jiena nkebbsilhom l-g\u0127ira b'dak li poplu mhux,", "inreg\u0127exhom b'nies bla mo\u0127\u0127.", "G\u0127ax nar i\u0127e\u0121\u0121e\u0121 il-qilla tieg\u0127i,", "nar li jaqbad sa qieg\u0127 l-art;", "nar jeqred l-art b'tag\u0127mirha,", "u l-muntanji ja\u0127raq mis-sisien.", "\u0126sara fuq \u0127sara ni\u0121ma' fuqhom,", "u fuqhom na\u0127li l-vle\u0121e\u0121 tieg\u0127i.", "Bil-\u0121u\u0127 jinfnew,", "deni ja\u0127tafhom u l-mard jittie\u0127ed.", "Snien il-bhejjem nibag\u0127tilhom,", "b'semm is-sriep li jieklu t-trab.", "Barra l-mewt bix-xabla,", "u \u0121ewwa d-dar bil-bi\u017ca',", "kemm g\u0127a\u017c-\u017cag\u0127\u017cug\u0127 u x-xebba,", "kemm g\u0127at-trabi u x-xju\u0127 xehbiena.", "Jien kont ng\u0127id: kieku rrid neqridhom,", "tifkirthom in\u0127assar minn qalb in-nies,", "li kieku ma b\u017cajtx mi\u017c-\u017cebli\u0127 tal-g\u0127adu,", "li ma ja\u0127sbux dawk li g\u0127akksuh u jg\u0127ajtu:", "Bis-sa\u0127\u0127a ta' idejna rba\u0127na,", "mhux il-Mulej li g\u0127amel dan.", "\u0120ens bla \u0127sieb ,", "u nies bla fehma.", "Li kienu g\u0127aqlin kienu jifhmu dan;", "u kienu jit\u0127assbu fuq it-tmiem tag\u0127hom.", "Kif jista' jkun li wie\u0127ed ji\u0121ri wara elf,", "u tnejn i\u0127arrbu g\u0127axart elef,", "jekk mhux g\u0127ax il-Blata tag\u0127hom beg\u0127ithom,", "u l-Mulej telaqhom?", "G\u0127ax il-Blata tag\u0127na mhix b\u0127all-blata tag\u0127hom,", "u dan l-g\u0127edewwa tag\u0127na stess jg\u0127iduh.", "G\u0127ax id-dielja tag\u0127hom mid-dielja ta' Sodoma \u0127ier\u0121a", "u mill-oqsma ta' Gomorra.", "L-g\u0127eneb tag\u0127hom g\u0127eneb is-semm,", "u morri l-g\u0127enieqed tag\u0127hom.", "L-inbid tag\u0127hom semm is-sriep,", "velenu qawwi tas-serpent.", "Mhux dan forsi ma\u0127\u017cun g\u0127andi,", "imsakkar fil-mo\u0127biet tieg\u0127i?", "G\u0127alija l-\u0127las u l-vendetta,", "g\u0127al meta jog\u0127tru ri\u0121lejhom.", "G\u0127ax qrib hu jum il-qerda tag\u0127hom,", "fis jasal li hemm lest g\u0127alihom.", "G\u0127ax il-Mulej jag\u0127mel \u0127aqq lill-poplu tieg\u0127u,", "u l-qaddejja tieg\u0127u j\u0127enn g\u0127alihom,", "meta jara li marret sa\u0127\u0127tu,", "u la baqa' lsir u lanqas \u0127ieles.", "U jg\u0127id: 'Fejn huma l-allat tag\u0127hom,", "il-blata li fiha ttamaw?", "Li kienu jieklu x-xa\u0127am tal-vittmi tag\u0127hom", "u jixorbu l-inbid tat-tiswib tag\u0127hom?'", "\u0126alli jqumu huma u jg\u0127inukom", "u jkunu kenn g\u0127alikom!", "Araw issa li jien, jien hu,", "u m'hemm ebda alla \u0127dejja.", "Jien immewwet u jiena na\u0127ji.", "Jiena nidrob, u jiena nfejjaq.", "U \u0127add ma hemm li je\u0127les minn idejja.", "G\u0127ax nerfa' idi lejn is-sema,", "u na\u0127lef: 'Daqs kemm jien \u0127aj g\u0127al dejjem", "malli nsinn ix-xabla tilma tieg\u0127i,", "u tlesti ru\u0127ha idi g\u0127all-\u0127aqq,", "vendetta nag\u0127mel mill-g\u0127edewwa tieg\u0127i,", "u nit\u0127allas minn dawk li jobog\u0127duni.", "Il-vle\u0121e\u0121 tieg\u0127i bid-demm insakkar,", "bil-la\u0127am inxabba' x-xabla tieg\u0127i,", "bid-demm tal-maqtula u l-pri\u0121unieri,", "bl-irjus b'xag\u0127ar twil ta' kbarat il-g\u0127adu.'", "Ifir\u0127u u g\u0127ajtu bil-fer\u0127, ja \u0121nus, lill-poplu tieg\u0127u,", "g\u0127ax jit\u0127allas ta' demm il-qaddejja tieg\u0127u,", "u j\u0127allas lill-g\u0127edewwa tieg\u0127u", "u jnaddaf artu u l-poplu tieg\u0127u.\"", "\u0120ie Mos\u00e8, hu u \u0120o\u017cw\u00e8 bin Nun, u lissen il-kliem kollu ta' din l-g\u0127anja hekk li seta' jisimg\u0127u l-poplu.", "Malli Mos\u00e8 temm dan il-kliem kollu quddiem I\u017crael kollu, qalilhom: \"\u017bommu f'qalbkom dan il-kliem kollu li jien illum qeg\u0127edt quddiemkom, biex twissu lil uliedkom li jqisu li j\u0127arsu l-kliem kollu ta' din il-li\u0121i.", "G\u0127ax mhijiex xi \u0127a\u0121a fierg\u0127a g\u0127alikom, imma \u0127ajjitkom, u biha intom tg\u0127addu \u017cmien twil fl-art li intom se taqsmu l-\u0120ordan biex te\u0127duha f'idejkom.\"", "L-a\u0127\u0127ar jum ta' Mos\u00e8", "U l-Mulej kellem lil Mos\u00e8 dak in-nhar stess u qallu: \"Itla' fuq din il-muntanja G\u0127abarim - il-muntanja ta' Nebu, fl-art ta' Mowab, li ti\u0121i biswit \u0120eriko - u \u0127ares lejn art Kang\u0127an li jien se nag\u0127ti b'wirt lil ulied I\u017crael.", "U mut fuq il-muntanja fejn int tiela', u n\u0121abar ma' niesek b\u0127alma miet Aron, \u0127uk, fuq il-muntanja \u0126or, u n\u0121abar ma' niesu, talli nqastuni f'nofs ulied I\u017crael \u0127dejn l-ilma ta' Meriba ta' Kades, fid-de\u017cert ta' Sin, meta intom ma \u0127aristulix qdusiti f'nofs ulied I\u017crael.", "Tara quddiemek l-art, imma hemmhekk ma tid\u0127olx, fl-art li jien se nag\u0127ti lil ulied I\u017crael.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.33", "bookref": "DEU.33", "text": ["Il-barka ta' Mos\u00e8", "Din hi l-barka li biha bierek Mos\u00e8 , il-bniedem ta' Alla, lil ulied I\u017crael, qabel ma miet.", "U qalilhom:", "\"\u0120ie mis-Sinaj il-Mulej,", "u dehrilna minn Xeg\u0127ir;", "idda mill-g\u0127olja ta' Faran,", "\u0121ie minn Meribat-kades,", "u fuq lemintu \u0127u\u0121\u0121ie\u0121a nar.", "Tassew i\u0127obb il-poplu tieg\u0127u,", "il-qaddisin kollha tieg\u0127u f'idejk,", "u huma f'ri\u0121lejk joqog\u0127du,", "kull wie\u0127ed ji\u0121bor kliemek,", "il-li\u0121i li Mos\u00e8 tana.", "Wirtu l-\u0121emg\u0127a ta' \u0120akobb,", "u hu s-sultan f'\u0120esurun ,", "meta ltaqg\u0127u l-prin\u010bpijiet tal-poplu", "flimkien mat-tribujiet ta' I\u017crael.", "Jg\u0127ix Ruben u ma jmutx,", "imma jkun \u017cg\u0127ir fil-g\u0127add.", "U dan qal g\u0127al \u0120uda:", "Isma', Mulej, le\u0127en \u0120uda,", "u wasslu g\u0127al ma' niesu,", "g\u0127alih innifsu b'idejh ji\u0121\u0121ieled;", "int l-g\u0127ajnuna kontra l-g\u0127edewwa tieg\u0127u.", "U g\u0127al Levi qal:", "It-Tummim u l-Urim tieg\u0127ek,", "ag\u0127ti lill-bniedem ta' m\u0127abbtek,", "li f'Massa int \u0121arrabt,", "u tlewwimt mieg\u0127u \u0127dejn l-ilma ta' Meriba.", "Li qal g\u0127al missieru u ommu; 'Ma rajthomx';", "u 'l \u0127utu m'g\u0127arafhomx;", "u 'l uliedu ma qishomx.", "G\u0127ax huma \u0127arsu kliemek,", "u \u017cammew il-patt tieg\u0127ek.", "Jg\u0127allmu l-pre\u010betti tieg\u0127ek lil \u0120akobb,", "u l-li\u0121i tieg\u0127ek lil I\u017crael.", "Joffru in\u010bens lil imnifsejk,", "u s-sagrifi\u010b\u010bju tal-\u0127ruq fuq l-artal tieg\u0127ek.", "Bierek, Mulej, lil Levi,", "u ilqa' xog\u0127ol idejh.", "Kisser \u0121enbejn l-g\u0127edewwa tieg\u0127u,", "ta' dawk li jobog\u0127duh, biex ma jqumux.", "G\u0127al Benjamin qal:", "Il-ma\u0127bub tal-Mulej", "jg\u0127ammar b'mo\u0127\u0127u mistrie\u0127:", "Alla l-g\u0127oli dejjem jostru,", "u ta\u0127t \u0121wen\u0127ajh hu jg\u0127ammar.", "U g\u0127al \u0120u\u017ceppi qal:", "Il-barka tal-Mulej fuq artu,", "bil-\u0121id mill-g\u0127oli tas-smewwiet,", "u minn qieg\u0127 l-art mifrux minn ta\u0127t,", "bil-\u0121id tal-frott tax-xemx,", "u bl-a\u0127jar \u0121id imnibbet bl-oqsma,", "u bl-a\u0127jar \u0121id mill-i\u0121bla tal-qedem,", "u bil-frott tal-g\u0127oljiet ta' dejjem,", "bil-\u0121id tal-art u kulma fiha,", "u bl-g\u0127axqa ta' min jg\u0127ammar fl-g\u0127ollieq .", "\u0126alli jin\u017clu l-barkiet fuq ras \u0120u\u017ceppi,", "fuq il-qurrieg\u0127a tal-mag\u0127\u017cul fost \u0127utu.", "Il-glorja tieg\u0127u b\u0127al ta' gendus tal-bikri,", "qrunu l-qrun ta' gendus selva\u0121\u0121;", "bihom il-popli jidrob,", "u jgerrixhom sa truf l-art.", "Hekk huma l-eluf ta' eluf ta' Efrajm,", "hekk huma l-eluf ta' Manassi.", "U g\u0127al \u017bebulun qal:", "Ifra\u0127 \u017bebulun fi \u0127ru\u0121ek,", "u int Issakar fl-g\u0127erejjex tieg\u0127ek.", "Il-popli g\u0127al fuq il-muntanja jsej\u0127u,", "u hemm joffru sewwa s-sagrifi\u010b\u010bji;", "u minn tifwir il-ba\u0127ar jerdg\u0127u ,", "u mill-g\u0127ana mo\u0127bi fir-ramel.", "U g\u0127al Gad qal:", "Imbierek min ikabbar lil Gad!", "B\u0127al iljun jimtedd,", "u jqarme\u010b id-drieg\u0127 u r-ras.", "Xe\u0127et g\u0127ajnejh fuq l-a\u0127jar tal-art;", "Sehem ta' prin\u010bep kien hemm g\u0127alih;", "i\u017cda \u0127are\u0121 l-ewwel mal-kbarat tal-poplu;", "u g\u0127amel il-\u0121ustizzja tal-Mulej,", "u l-\u0127aqq tieg\u0127u ma' I\u017crael.\"", "U g\u0127al Dan qal:", "Dan fer\u0127 ta' ljun ,", "jaqbe\u017c ji\u0121ri minn Basan.", "U g\u0127al Naftali qal:", "Naftali mfawwar bil-favuri;", "mimli bil-barka tal-Mulej;", "wirtek il-ba\u0127ar u n-Nofsinhar.", "U g\u0127al Aser qal:", "Aser, l-aktar imbierek fost l-ulied,", "ikun il-ma\u0127bub fost \u0127utu,", "u ja\u0127sel ri\u0121lejh fi\u017c-\u017cejt.", "\u0126adid u bron\u017c l-istaneg tieg\u0127ek,", "u sa\u0127\u0127tek kemm iddum \u0127aj.", "M'hemmx Alla b\u0127alu,", "b\u0127al Alla ta' \u0120esurun ,", "biex jg\u0127inek;", "jaqsam riekeb is-smewwiet,", "fuq is-s\u0127ab bil-glorja tieg\u0127u.", "Kennek Alla ta' \u017cmien il-qedem,", "b'dirg\u0127ajh iwie\u017cnek minn ta\u0127t.", "Minn quddiemek l-g\u0127edewwa jke\u010b\u010bi,", "u lilek jordna u jg\u0127id: 'Eqridhom'.", "U stra\u0127 I\u017crael fil-kwiet bla bi\u017ca';", "u we\u0127idha g\u0127aliha g\u0127ajn \u0120akobb,", "f'art l-inbid u l-qmu\u0127,", "u n-nida tqattar minn smewwietha.", "Hieni int, ja I\u017crael;", "min hu b\u0127alek,", "poplu li \u0127elsek il-Mulej?", "Hu t-tarka ta' g\u0127ajnuntek,", "u x-xabla ta' reb\u0127ietek.", "U j\u017cieg\u0127lu bik l-g\u0127edewwa tieg\u0127ek,", "int u tirfes fuq g\u0127oljiethom.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/DEU.34", "bookref": "DEU.34", "text": ["Mill-wita ta' Mowab Mos\u00e8 tala' fuq il-muntanja Nebu fuq il-qu\u010b\u010bata tal-Pisga li ti\u0121i quddiem \u0120eriko.", "U l-Mulej urieh l-art kollha: Gilg\u0127ad sa Dan, Naftali kollu, l-art ta' Efrajm u Manassi, l-art kollha ta' \u0120uda sal-ba\u0127ar tal-Punent, in-Negeb fin-Nofsinhar, u l-firxa kollha mill-wita ta' \u0120eriko, belt is-si\u0121ar tal-palm, sa Sog\u0127ar.", "U l-Mulej qallu: \"Din hija l-art li jiena \u0127lift li nag\u0127tiha lil Abraham, lil I\u017cakk u lil \u0120akobb, meta jiena g\u0127edt: 'Lil nislek nag\u0127tiha.'", "\u0126allejtek taraha b'g\u0127ajnejk, i\u017cda fiha ma tid\u0127olx.\"", "U hemm miet Mos\u00e8, il-qaddej tal-Mulej, fl-art ta' Mowab, b\u0127alma ried il-Mulej.", "U difnuh fil-wied f'art Mowab, fuq ir-ri\u0127 ta' Bet-peg\u0127or; u sal-lum qabru \u0127add ma jaf fejn hu.", "Mija u g\u0127oxrin sena kellu Mos\u00e8 meta miet; kien g\u0127adu ma \u010b\u010bajparx dawl g\u0127ajnejh, u anqas sa\u0127\u0127tu ma r\u0127ietu.", "Tletin jum damu wlied I\u017crael jibku 'l Mos\u00e8 fil-wita ta' Mowab.", "Meta g\u0127addew jiem il-biki g\u0127al-luttu ta' Mos\u00e8, deher \u0120o\u017cw\u00e8 bin Nun, mimli bl-ispirtu tal-g\u0127erf, g\u0127ax Mos\u00e8 kien qieg\u0127ed idejh fuqu; g\u0127alhekk ulied I\u017crael qag\u0127du g\u0127alih, u g\u0127amlu b\u0127alma l-Mulej kien ikkmanda lil Mos\u00e8.", "Imma qatt i\u017cjed ma deher f'I\u017crael profeta b\u0127al Mos\u00e8 li l-Mulej kien jafu wi\u010b\u010b imb wi\u010b\u010b; \u0127add b\u0127alu g\u0127as-sinjali u l-g\u0127e\u0121ubijiet kollha li tah jag\u0127mel il-Mulej fl-art tal-E\u0121ittu kontra l-Farg\u0127un u l-qaddejja tieg\u0127u kollha u artu kollha: \u0127add b\u0127al Mos\u00e8, g\u0127all-g\u0127emejjel kollha ta' qawwa u ta' bi\u017ca' kbir li g\u0127amel quddiem I\u017crael kollu."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOS.intro", "bookref": "JOS.intro", "text": ["IL-KTIEB TA' \u0120O\u017bW\u00c8", "\u0126arsa \u0127afifa lejn il-ktieb", "Il-ktieb ta' \u0120o\u017cw\u00e8 jirrakkontalna l-istorja ta' kif ulied I\u017crael da\u0127lu fl-art ta' Kang\u0127an, l-art li Alla kien wieg\u0127ed li jag\u0127tihom.", "Il-ktieb jie\u0127u ismu mill-isem tal-protagonista tal-\u0121rajja, ji\u0121ifieri l-mexxej il-\u0121did wara l-mewt ta' Mos\u00e8.", "Il-ktieb ta' \u0120o\u017cw\u00e8 nistg\u0127u naqsmuh fi tnejn.", "Fl-ewwel taqsima (kap \u2014 ) naraw l-id ta' Alla ta\u0127dem mal-Poplu l-mag\u0127\u017cul fl-avventura tieg\u0127u biex jikseb l-art ta' Kang\u0127an.", "Naraw jitwettqu mirakli li jg\u0127inu lil Ulied I\u017crael jimxu 'l quddiem biex jie\u0127du f'idejhom l-art.", "Naqraw kif il-\u0127itan ta' \u0120eriko \u0121\u0121arrbu quddiemhom biex huma setg\u0127u jid\u0127lu fil-belt bla sforzi ( , ).", "Aktar tard, fit-taqbida f'Gibg\u0127on, il-Mulej bag\u0127at xita ta' \u0121ebel tas-sil\u0121 u qatel \u0127afna mill-g\u0127edewwa tal-I\u017craelin.", "Kompla jg\u0127inhom billi waqqaf ix-xemx mill-mixja tag\u0127ha u hekk huma kellhom aktar \u017cmien biex jeg\u0127lbu lill-Amurrin qabel ma da\u0127al il-lejl ( , - ).", "I\u017cda l-Mulej \u010ba\u0127dilhom l-g\u0127ajnuna tieg\u0127u meta xi \u0127add mill-I\u017craelin ma baqax iqimu u m'obdiex il-kmandamenti tieg\u0127u.", "Fil-battalja ta' G\u0127aj, l-I\u017craelin tilfu kontra l-g\u0127edewwa tag\u0127hom g\u0127aliex G\u0127akan dineb kontra l-Mulej ( , - ).", "It-tieni taqsima (kap \u2014 ) tpo\u0121\u0121ilna quddiemna t-tqassim tal-art lil kull trib\u00f9.", "Ulied I\u017crael kienu \u0127akmu art lejn il-Lvant tal-\u0120ordan.", "Dan it-territorju kien is-sehem ta' Ruben, Gad u nofs it-trib\u00f9 ta' Manassi.", "Dawn kienu, imbag\u0127ad, imsej\u0127a jg\u0127inu lit-tribujiet l-o\u0127ra.", "In-nofs l-ie\u0127or ta' Manassi, flimkien ma' \u0120uda u Efrajm, kisbu l-art bi ftit li xejn tfixkil.", "Wara komplew jitkixxfu dwar il-bqija tal-art li tqassmet lit-tribujiet l-o\u0127ra, skont kif il-Mulej wera lil \u0120o\u017cw\u00e8.", "Ta' min jinnota, li billi l-Leviti kienu trib\u00f9 spe\u010bjali fost il-Lhud, is-sehem tag\u0127hom tal-art kien i\u010bken minn tal-o\u0127rajn g\u0127ax il-bi\u010b\u010ba l-kbira minnhom tferrxu fost il-poplu biex jaqduh fil-b\u017connijiet reli\u0121ju\u017ci tieg\u0127u.", "Fl-a\u0127\u0127ar tal-ktieb (kap - ), insibu \u017cew\u0121 diskorsi li \u0120o\u017cw\u00e8 g\u0127amel lill-poplu, u li fihom sa\u0127aq kemm Alla kien \u0127anin u tajjeb mag\u0127hom.", "Po\u0121\u0121a quddiem il-Poplu l-mag\u0127\u017cul din l-isfida:", "\"G\u0127alhekk issa ib\u017cg\u0127u mill-Mulej, u aqduh bir-reqqa u l-fedelt\u00e0\" ( , ).", "It-taqsim tal-ktieb", "Il-kisba tal-art ta' Kang\u0127an ( , \u2014 , )", "It-tqassim tal-art ( , \u2014 , )", "L-art lejn il-Lvant tal-\u0120ordan ( , - )", "L-art lejn il-Punent tal-\u0120ordan fi\u010b-\u010bentru u n-Nofsinhar tal-Palestina ( , \u2014 , )", "L-ibliet tal-kenn ( , - )", "L-ibliet tal-Leviti ( , - )", "It-tribujiet tal-Lvant jer\u0121g\u0127u lura lejn it-territorju tag\u0127hom ( , - )", "Id-diskors ta' tislima ta' \u0120o\u017cw\u00e8 ( , - )", "It-ti\u0121did tal-patt f'Sikem ( , - )"]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOS.1", "bookref": "JOS.1", "text": ["L-ordnijiet tal-Mulej", "Wara l-mewt ta' Mos\u00e8, il-qaddej tal-Mulej, il-Mulej qal lil \u0120o\u017cw\u00e8 bin Nun, il-qaddej ta' Mos\u00e8: \"Mos\u00e8, il-qaddej tieg\u0127i, miet.", "Issa qum u aqsam dan il-\u0120ordan, int u dan il-poplu kollu ta' I\u017crael, lejn l-art li jien se nag\u0127tikom.", "Kull fejn jirfes qieg\u0127 ri\u0121lek, lilkom nag\u0127tih b\u0127alma g\u0127edt lil Mos\u00e8.", "Mid-de\u017cert u l-Libanu sax-xmara l-kbira, ix-xmara tal-Ewfrat, l-art kollha tal-\u0126ittin, sal-Ba\u0127ar il-Kbir lejn in\u017cul ix-xemx, tkun artkom.", "\"\u0126add ma jiqaflek kemm iddum \u0127aj.", "B\u0127alma kont ma' Mos\u00e8 hekk inkun mieg\u0127ek; ma n\u0127allikx, ma nitilqekx.", "Ag\u0127mel il-\u0127ila u qawwi qalbek; g\u0127ax int tqassam din l-art, l-art li jien \u0127lift lil missirijiethom li nag\u0127tihielhom.", "Biss ag\u0127mel il-\u0127ila u qawwi qalbek, u qis li tag\u0127mel il-li\u0121i kollha li ordnalek Mos\u00e8, il-qaddej tieg\u0127i; la tilwix minnha, la lejn il-lemin u lanqas lejn ix-xellug, biex ikollok ir-risq f'kulma tag\u0127mel.", "Ma jitbieg\u0127ed qatt il-ktieb ta' din il-li\u0121i minn fommok, u a\u0127seb fuqu lejl u nhar, biex tag\u0127raf tag\u0127mel kulma hu miktub fih, u hekk tirnexxi f'g\u0127emilek u jkollok ir-risq.", "Mhux dan il-kmand tieg\u0127i?", "Ag\u0127mel il-\u0127ila u qawwi qalbek; tib\u017cax u tit\u0127awwadx, g\u0127ax il-Mulej, Alla tieg\u0127ek, ikun mieg\u0127ek kull fejn tmur.\"", "L-ordnijiet ta' \u0120o\u017cw\u00e8 lill-poplu", "U \u0120o\u017cw\u00e8 ordna lill-kapijiet tal-poplu: \"Duru l-kamp u ordnaw lill-poplu u g\u0127idulhom: \u0126ejju l-ikel g\u0127alikom, g\u0127ax tlitt ijiem o\u0127ra intom taqsmu dan il-\u0120ordan biex tid\u0127lu tie\u0127du l-art li l-Mulej, Alla tag\u0127kom, sejjer jag\u0127tikom biex te\u0127duha f'idejkom.\"", "\u0120o\u017cw\u00e8 mbag\u0127ad kellem lir-Rubenin, lill-Gadin, u lil nofs it-trib\u00f9 ta' Manassi u qalilhom: \"Ftakru f'dak li ordnalkom Mos\u00e8, il-qaddej tal-Mulej, meta qalilkom: 'Il-Mulej, Alla tag\u0127kom, serra\u0127kom u takom din l-art'.", "In-nisa tag\u0127kom, it-tfal tag\u0127kom, l-imrie\u0127el tag\u0127kom jibqg\u0127u fl-art li takom Mos\u00e8 'l hemm mill-\u0120ordan u intom ilkoll, ir\u0121iel qalbiena, t\u0127a\u017c\u017cmu bl-armi u g\u0127addu qabel \u0127utkom u ag\u0127tuhom l-g\u0127ajnuna, sakemm il-Mulej iserra\u0127 lil \u0127utkom b\u0127alkom u jie\u0127du f'idejhom l-art li tahom il-Mulej, Alla tag\u0127kom.", "Imbag\u0127ad intom tkunu tistg\u0127u ter\u0121g\u0127u lura lejn l-art li hi tag\u0127kom u te\u0127duha f'idejkom, l-art li takom Mos\u00e8, il-qaddej tal-Mulej, lil hemm mill-\u0120ordan, in-na\u0127a tal-Lvant.\"", "U huma wie\u0121bu lil \u0120o\u017cw\u00e8 u qalulu: \"Nag\u0127mlu kulma tordnalna, u mmorru kull fejn tibg\u0127atna.", "B\u0127alma smajna f'kollox minn Mos\u00e8, hekk nisimg\u0127u minnek.", "Biss \u0127a jkun mieg\u0127ek il-Mulej, Alla tieg\u0127ek, b\u0127alma kien ma' Mos\u00e8.", "Kull min je\u0127odha kontra kliemek u ma jismax minn kulma tg\u0127idilna u tordnalna, jing\u0127ata l-mewt.", "Biss ag\u0127mel il-\u0127ila u qawwi qalbek.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOS.2", "bookref": "JOS.2", "text": ["L-ispjuni f'\u0120eriko", "\u0120o\u017cw\u00e8 bin Nun bag\u0127at bil-mo\u0127bi minn Sittim \u017cew\u0121t ir\u0121iel jitkixxfu l-art u qalilhom: \"Morru u araw l-art u 'l \u0120eriko.\"", "U telqu u da\u0127lu f'dar ta' mara \u017cienja, jisimha Ra\u0127ab, u raqdu hemm.", "U g\u0127arrfu lis-sultan ta' \u0120eriko u qalulu: \"Ara, dal-lejl da\u0127lu hawn xi r\u0121iel minn ulied I\u017crael biex jitkixxfu l-art.\"", "U s-sultan ta' \u0120eriko bag\u0127at jg\u0127id lil Ra\u0127ab: \"O\u0127ro\u0121 'il barra l-ir\u0121iel li \u0121ew g\u0127andek f'darek, g\u0127ax dawk \u0121ew biex jitkixxfu l-art kollha.\"", "U l-mara, li kienet \u0127adet i\u017c-\u017cew\u0121t ir\u0121iel u \u0127biethom, wie\u0121bet: \"Iva, \u0121ew g\u0127andi r\u0121iel u ma kontx naf mnejn \u0121ew; imma meta wasal biex jidlam u jing\u0127alaq il-bieb l-ir\u0121iel \u0127ar\u0121u, bla ma jien naf fejn marru.", "Itilqu malajr g\u0127al warajhom u til\u0127quhom.\"", "Hi kienet tellg\u0127ethom fuq il-bejt, u \u0127biethom qalb il-\u0127atab tal-kittien, li kellha ma\u0127\u017cun fuq il-bejt.", "U l-o\u0127rajn marru g\u0127al warajhom matul it-triq tal-\u0120ordan sal-mog\u0127dija fuq ix-xmara; u l-bieb sakkruh warajhom.", "Il-ftehim ma' Ra\u0127ab", "Qabel ma raqdu, Ra\u0127ab telg\u0127et \u0127dejhom fuq il-bejt u qaltilhom: \"Jien naf li l-Mulej takom f'idejkom din l-art, g\u0127ax a\u0127na lkoll imbe\u017c\u017cg\u0127in minnkom; in-nies li jg\u0127ammru f'din l-art kollha mwerwrin min\u0127abba fikom.", "G\u0127ax smajna kif il-Mulej nixxef l-ilma tal-Ba\u0127ar tal-Qasab minn quddiemkom meta \u0127ri\u0121tu mill-E\u0121ittu, u x'g\u0127amlu li\u017c-\u017cew\u0121 slaten tal-Amurrin, li hemm lil hemm mill-\u0120ordan, Si\u0127on u G\u0127og, kif qridtuhom.", "Malli smajna qalbna n\u0127allet u ma baqg\u0127et ebda ru\u0127 f'\u0127add minna min\u0127abba fikom.", "Tassew li l-Mulej, Alla tag\u0127kom, hu Alla fis-sema minn fuq u fuq l-art minn ta\u0127t.", "Issa, mela, a\u0127ilfuli bil-Mulej li kif jiena \u0121ibt ru\u0127i sewwa mag\u0127kom, hekk intom i\u0121\u0121ibu ru\u0127kom sewwa ma' dar missieri, u tag\u0127tuni sinjal \u017cgur li t\u0127allu \u0127ajjin lil missieri u lil ommi u 'l \u0127uti, subien u bniet, u kulma g\u0127andhom, u te\u0127ilsuna mill-mewt.\"", "L-ir\u0121iel we\u0121buha: \"Nag\u0127mlulkom tajjeb b'\u0127ajjitna, jekk ma tikxfux din il-bi\u010b\u010ba tag\u0127na.", "Meta l-Mulej jag\u0127tina l-art a\u0127na n\u017commu l-kelma li tajniek, u nuruk \u0127niena.\"", "U ni\u017c\u017clithom b'\u0127abel mit-tieqa, g\u0127ax darha, fejn kienet tg\u0127ammar, kienet mal-\u0127ajt tas-sur, u qaltilhom: \"Morru lejn l-g\u0127oljiet, biex ma jiltaqg\u0127ux mag\u0127kom dawk li \u0127ar\u0121u g\u0127alikom.", "In\u0127bew hemm g\u0127al tlitt ijiem sakemm jer\u0121g\u0127u lura; imbag\u0127ad morru g\u0127al triqtkom.\"", "U l-ir\u0121iel qalulha: \"A\u0127na nkunu ma\u0127lulin minn din il-\u0127alfa tieg\u0127ek li \u0121eg\u0127eltna na\u0127ilfu, kemm-il darba meta a\u0127na nid\u0127lu fl-art ma ddendilx dan ir-rumnel a\u0127mar mat-tieqa, li minnha ni\u017c\u017ciltna, u ma ti\u0121borx g\u0127andek f'darek lil missierek u 'l ommok u 'l \u0127utek u 'l dar missierek kollha.", "U kull min jo\u0127ro\u0121 'il barra minn bieb darek, i\u0127allas b'demmu u a\u0127na ma nkunux \u0127atja.", "Kull min ikun g\u0127andek f'darek, in\u0127allsu g\u0127alih a\u0127na b'demmna, jekk xi \u0127add imidd idu fuqu.", "Jekk inti mbag\u0127ad tikxef din il-bi\u010b\u010ba tag\u0127na, a\u0127na nkunu ma\u0127lula minn din il-\u0127alfa li \u0121eg\u0127eltna na\u0127ilfu.\"", "U hi wie\u0121bet: \"Hekk ikun, b\u0127alma g\u0127edtuli.\"", "U \u0127alliethom imorru, u telqu; u hi dendlet ir-rumnell a\u0127mar mit-tieqa g\u0127al mal-\u0127ajt.", "Telqu u marru lejn l-g\u0127oljiet, u baqg\u0127u hemm mo\u0127bija g\u0127al tlitt ijiem sakemm re\u0121g\u0127u lura dawk li \u0127ar\u0121u jfittxuhom, u dawn fittxew it-triq kollha, u ma sabuhomx.", "Imbag\u0127ad i\u017c-\u017cew\u0121t ir\u0121iel re\u0121g\u0127u lura, ni\u017clu mill-g\u0127oljiet, qasmu l-\u0120ordan, u marru g\u0127and \u0120o\u017cw\u00e8 bin Nun, u qalulu kulma \u0121ralhom.", "U lil \u0120o\u017cw\u00e8 qalulu: \"Tassew li l-Mulej tana f'idejna l-art kollha, g\u0127ax in-nies kollha tal-pajji\u017c qalbhom in\u0127allet min\u0127abba fina.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOS.3", "bookref": "JOS.3", "text": ["Il-qsim tal-\u0120ordan", "L-g\u0127ada \u0120o\u017cw\u00e8 bakkar filg\u0127odu, u telqu minn Sittim, u waslu \u0127dejn il-\u0120ordan, hu u wlied I\u017crael kollha, u hemm g\u0127addew il-lejl qabel ma qasmu x-xmara.", "U wara tlitt ijiem il-kapijiet daru dawra mal-kamp u ordnaw lill-poplu u qalulhom: \"Meta taraw l-arka tal-patt tal-Mulej, Alla tag\u0127kom, u l-qassisin Leviti jerfg\u0127uha, qumu minn postkom u imxu warajha.", "Biss \u017commu bejnkom u bejna l-bog\u0127od ta' elfejn drieg\u0127.", "La tersqux lejha.", "Hekk tkunu tafu t-triq li g\u0127andkom tg\u0127addu minnha; g\u0127ax qatt qabel ma g\u0127addejtu minn din it-triq.\"", "U \u0120o\u017cw\u00e8 qal lill-poplu: \"Tqaddsu g\u0127ax g\u0127ada l-Mulej se jag\u0127mel \u0127wejje\u0121 tal-g\u0127a\u0121eb f'nofskom.\"", "U \u0120o\u017cw\u00e8 kellem lill-qassisin u qalilhom: \"Erfg\u0127u l-arka tal-patt u g\u0127addu quddiem il-poplu.\"", "U refg\u0127u l-arka tal-patt u g\u0127addew quddiem il-poplu.", "U l-Mulej qal lil \u0120o\u017cw\u00e8: \"Illum nibda nkabbrek f'g\u0127ajnejn I\u017crael kollu biex ikunu jafu li kif jien kont ma' Mos\u00e8, hekk inkun mieg\u0127ek.", "Issa ordna lill-qassisin li j\u0121orru l-arka tal-patt u g\u0127idilhom: \"Kif taslu sa xfar l-ilma tal-\u0120ordan, ieqfu fil-\u0120ordan.\"", "U \u0120o\u017cw\u00e8 qal lil ulied I\u017crael: \"Ersqu 'l hawn u isimg\u0127u l-kliem tal-Mulej, Alla tag\u0127kom.\"", "U \u017cied jg\u0127idilhom \u0120o\u017cw\u00e8: \"B'dan tag\u0127rfu li Alla l-\u0127aj qieg\u0127ed f'nofskom, u sejjer ike\u010b\u010bi minn quddiemkom il-Kang\u0127anin, il-\u0126ittin, il-\u0126iwwin, il-Peri\u017c\u017cin, il-Girgasin, l-Amurrin u l-\u0120ebusin.", "Araw, l-arka tal-patt tal-Mulej, Sid l-art kollha, sejra tg\u0127addi quddiemkom fil-\u0120ordan.", "Issa ag\u0127\u017clu tnax-il ra\u0121el mit-tribujiet ta' I\u017crael, wie\u0127ed g\u0127al kull trib\u00f9.", "Malli l-qassisin li jkunu jerfg\u0127u l-arka tal-Mulej, Sid l-art kollha, ini\u017c\u017clu ri\u0121lejhom fl-ilma tal-\u0120ordan, l-ilma tieg\u0127u jofrog\u0127, waqt li l-ilma jkun nie\u017cel.\"", "Il-\u0120ordan jixxotta", "X\u0127in in-nies telqu mill-g\u0127erejjex tag\u0127hom biex jaqsmu l-\u0120ordan, il-qassisin, li kienu j\u0121orru l-arka tal-patt, marru quddiemhom.", "U meta r-reffieg\u0127a tal-arka waslu sal-\u0120ordan u ri\u0121lejn il-qassisin li kienu j\u0121orru l-arka messew ma' xifer l-ilma - fi \u017cmien il-\u0127sad kollu l-\u0120ordan ikun mimli sa fuq ix-xtut tieg\u0127u - l-ilma nie\u017cel min-na\u0127a ta' fuq waqaf, u qam gozz wie\u0127ed, 'il bog\u0127od \u0127afna \u0127dejn Adam, il-belt li qieg\u0127da \u0127dejn Saretan; l-ilma nie\u017cel lejn il-Ba\u0127ar tal-G\u0127araba, il-Ba\u0127ar il-Miela\u0127, \u0121ie fix-xejn g\u0127alkollox; u l-poplu qasam biswit \u0120eriko.", "Il-qassisin, li kienu j\u0121orru l-arka tal-patt tal-Mulej, waqfu fin-niexef f'nofs il-\u0120ordan, u l-I\u017craelin kollha baqg\u0127u jaqsmu fin-niexef sa ma l-poplu kollu g\u0127adda l-\u0120ordan."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOS.4", "bookref": "JOS.4", "text": ["It-tnax-il \u0121ebla", "Malli l-poplu kollu temm jaqsam il-\u0120ordan, il-Mulej kellem lil \u0120o\u017cw\u00e8 u qallu: \"\u0126u minn fost il-poplu tnax-il ra\u0121el, wie\u0127ed minn kull trib\u00f9, u ordnalhom u g\u0127idilhom: '\u0126udu minn hawn, minn nofs il-\u0120ordan, minfejn waqfu fis-sod ri\u0121lejn il-qassisin, tnax-il \u0121ebla, u \u0127uduhom mag\u0127kom, u qeg\u0127duhom fil-post fejn sejrin tg\u0127addu l-lejl illejla.'", "\" U \u0120o\u017cw\u00e8 sejja\u0127 it-tnax-il ra\u0121el li kien g\u0127a\u017cel minn fost ulied I\u017crael, wie\u0127ed g\u0127al kull trib\u00f9.", "U qalilhom: \"Aqsmu quddiem l-arka tal-Mulej, Alla tag\u0127kom, g\u0127al nofs il-\u0120ordan, u kull wie\u0127ed minnkom jg\u0127abbi \u0121ebla fuq spalltu, skont l-g\u0127add tat-tribujiet ta' wlied I\u017crael biex dan jibqa' sinjal f'nofskom.", "U meta g\u0127ada jistaqsukom uliedkom: 'Xi jfisser g\u0127alikom dan il-\u0121ebel?' twe\u0121buhom u tg\u0127idulhom: 'Hawn l-ilma tal-\u0120ordan forog\u0127 quddiem l-arka tal-patt tal-Mulej, hi u g\u0127addejja mill-\u0120ordan.'", "U dan il-\u0121ebel g\u0127andu jkun ta' tifkira dejjiema g\u0127al ulied I\u017crael.\"", "U wlied I\u017crael g\u0127amlu kulma ordnalhom \u0120o\u017cw\u00e8: \u0127adu tnax-il \u0121ebla minn nofs il-\u0120ordan, kif kien ordna l-Mulej lil \u0120o\u017cw\u00e8, skont l-g\u0127add tat-tribujiet ta' wlied I\u017crael, u \u0127aduhom mag\u0127hom fejn kellhom jg\u0127addu l-lejl, u qeg\u0127duhom hemm.", "\u0120o\u017cw\u00e8 waqqaf tnax-il \u0121ebla f'nofs il-\u0120ordan, fejn waqfu ri\u0121lejn il-qassisin li kienu jerfg\u0127u l-arka tal-patt, u g\u0127adhom hemm sal-lum.", "Il-qassisin li kienu qeg\u0127din jerfg\u0127u l-arka baqg\u0127u weqfin f'nofs il-\u0120ordan sakemm sar dak kollu li l-Mulej kien ordna lil \u0120o\u017cw\u00e8 jg\u0127id lill-poplu, u skont kulma kien ordna Mos\u00e8 lil \u0120o\u017cw\u00e8.", "U l-poplu g\u0127a\u0121\u0121el jaqsam ix-xmara.", "Malli g\u0127adda l-poplu kollu, g\u0127addiet l-arka tal-Mulej, u mbag\u0127ad il-qassisin g\u0127al quddiem il-poplu.", "U g\u0127addew ukoll in-nies armati, ulied Ruben, u wlied Gad u nofs it-trib\u00f9 ta' Manassi, g\u0127al quddiem ulied I\u017crael, b\u0127al ma kien ordnalhom Mos\u00e8.", "G\u0127addew minn quddiem il-Mulej, madwar erbg\u0127in elf ru\u0127 armati u lesti g\u0127at-taqbid fil-witat ta' \u0120eriko.", "Dak in-nhar il-Mulej kabbar lil \u0120o\u017cw\u00e8 f'g\u0127ajnejn I\u017crael kollu, u bdew jib\u017cg\u0127u minnu, b\u0127alma kienu jib\u017cg\u0127u minn Mos\u00e8 \u0127ajtu kollha.", "U l-Mulej kellem lil \u0120o\u017cw\u00e8 u qallu: \"Ordna lill-qassisin, lir-reffieg\u0127a tal-arka tax-xhieda, jitilg\u0127u mill-\u0120ordan.\"", "U \u0120o\u017cw\u00e8 ordna lill-qassisin u qalilhom: \"Itilg\u0127u mill-\u0120ordan.\"", "U \u0121ara li malli l-qassisin, li kienu j\u0121orru l-arka tal-patt tal-Mulej, telg\u0127u mill-\u0120ordan u ri\u0121lejhom missew l-art niexfa, l-ilma tal-\u0120ordan ra\u0121a' g\u0127al fejn kien, u beda ji\u0121ri b\u0127al qabel matul ix-xtut kollha tieg\u0127u.", "U l-poplu tala' mill-\u0120ordan fl-g\u0127axra tal-ewwel xahar , u waqqaf il-kamp f'Gilgal fuq in-na\u0127a tal-Lvant ta' \u0120eriko.", "Il-monument", "It-tnax-il \u0121ebla li kienu \u0127adu mill-\u0120ordan, \u0120o\u017cw\u00e8 waqqafhom f'Gilgal.", "U kellem lil ulied I\u017crael u qalilhom: \"Meta wliedkom 'il quddiem g\u0127ad jistaqsu lil missirijiethom: 'X'inhu dan il-\u0121ebel?' intom tg\u0127arrfu lil uliedkom u tg\u0127idulhom: 'Fin-niexef qasam I\u017crael dan il-\u0120ordan', g\u0127ax nixxef il-Mulej, Alla tag\u0127kom, l-ilmijiet tal-\u0120ordan minn quddiemkom sa ma g\u0127addejtu b\u0127alma kien g\u0127amel il-Mulej, Alla tag\u0127kom, lill-Ba\u0127ar tal-Qasab, li nixxfu minn quddiemna sakemm qsamnieh.", "Sabiex ikun jaf kull \u0121ens tal-art li qawwija hi id il-Mulej, u sabiex intom tib\u017cg\u0127u mill-Mulej, Alla tag\u0127kom, g\u0127al dejjem.\""]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOS.5", "bookref": "JOS.5", "text": ["Malli semg\u0127u s-slaten kollha tal-Amurrin tan-na\u0127a l-o\u0127ra tal-\u0120ordan, in-na\u0127a tal-Punent, u s-slaten kollha tal-Kang\u0127anin, ta' \u0127dejn il-ba\u0127ar, ji\u0121ifieri li l-Mulej nixxef l-ilma tal-\u0120ordan minn quddiem ulied I\u017crael sakemm qasmu, qalbhom in\u0127allet u tmewtu g\u0127alkollox min\u0127abba wlied I\u017crael.", "Ir-rit ta\u010b-\u010birkon\u010bi\u017cjoni", "Dakinhar il-Mulej qal lil \u0120o\u017cw\u00e8: \"Ag\u0127mel skieken ta\u017c-\u017cnied u er\u0121a' a\u0127tan lil ulied I\u017crael g\u0127al darba o\u0127ra.\"", "U \u0120o\u017cw\u00e8 g\u0127amel skieken ta\u017c-\u017cnied, u \u0127aten lil ulied I\u017crael f'Gibg\u0127at-g\u0127arlot .", "U \u0120o\u017cw\u00e8 \u0127atinhom g\u0127aliex l-ir\u0121iel li kienu \u0127ar\u0121u mill-E\u0121ittu, in-nies kollha tal-\u0121lied, kienu mietu fid-de\u017cert, fit-triq, wara li kienu \u0127ar\u0121u mill-E\u0121ittu.", "G\u0127ax il-poplu kollu li \u0127are\u0121 mill-E\u0121ittu kien ma\u0127tun, imma n-nies li twieldu fid-de\u017cert, fit-triq wara li kienu \u0127ar\u0121u mill-E\u0121ittu, ma kinux ma\u0127tuna.", "G\u0127aliex ulied I\u017crael baqg\u0127u ji\u0121\u0121errew fid-de\u017cert erbg\u0127in sena, sakemm mietu lkoll l-ir\u0121iel tal-\u0121lied li kienu \u0127ar\u0121u mill-E\u0121ittu, g\u0127ax ma semg\u0127ux minn le\u0127en il-Mulej, li kien \u0127alfilhom li ma jarawx l-art li l-Mulej kien \u0127alef lil missirijiethom li jag\u0127ti lilna, art tnixxi \u0127alib u g\u0127asel.", "Flokhom qajjem lil uliedhom; lil dawn \u0127aten \u0120o\u017cw\u00e8, g\u0127ax kienu bla \u0127tin billi ma \u0127atnuhomx fit-triq.", "U malli n\u0127aten il-poplu kollu, baqg\u0127u fil-kamp fejn kienu sakemm fiequ.", "U l-Mulej qal lil \u0120o\u017cw\u00e8: \"Illum jien ne\u0127\u0127ejtilkom minn fuqkom l-g\u0127ajb tal-E\u0121ittu.\"", "U sej\u0127u lil dak il-post Gilgal sal-lum.", "I\u010b-\u010belebrazzjoni tal-G\u0127id", "Ulied I\u017crael waqqfu l-kamp tag\u0127hom f'Gilgal.", "Hemm, fil-witat ta' \u0120eriko, g\u0127amlu l-G\u0127id filg\u0127axija tal-erbatax tax-xahar.", "U sewwasew l-g\u0127ada tal-G\u0127id, huma kielu mill-frott tal-art: \u0127ob\u017c a\u017c\u017cmu u qam\u0127 inkaljat.", "Minn dak in-nhar, wara li kielu mill-frott tal-art, il-manna waqfet.", "Ulied I\u017crael ma kellhomx aktar manna, imma minn dik is-sena bdew jieklu milli bdiet tag\u0127tihom l-art ta' Kang\u0127an.", "Jirb\u0127u l-belt ta' \u0120eriko", "\u0120ara li x\u0127in \u0120o\u017cw\u00e8 kien \u0127dejn \u0120eriko rafa' g\u0127ajnejh u ra ra\u0121el quddiemu wieqaf bix-xabla misluta, u \u0120o\u017cw\u00e8 resaq lejh u staqsieh: \"Inti mag\u0127na jew mal-g\u0127edewwa tag\u0127na?\"", "U hu wie\u0121bu: \"Le!", "Jien kaptan fl-e\u017cer\u010btu tal-Mulej, issa \u0121ejt.\"", "U \u0120o\u017cw\u00e8 nxte\u0127et wi\u010b\u010bu fl-art u beda jqimu u qallu: \"X'g\u0127andu x'jg\u0127id Sidi lill-qaddej tieg\u0127u?\"", "U l-kaptan tal-e\u017cer\u010btu tal-Mulej qal lil \u0120o\u017cw\u00e8: \"Ne\u0127\u0127i l-qorq minn ri\u0121lejk, g\u0127ax l-art, li inti fuqha, hi post qaddis.\"", "U \u0120o\u017cw\u00e8 g\u0127amel hekk."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOS.6", "bookref": "JOS.6", "text": ["\u0120eriko kienet mag\u0127luqa u msakkra min\u0127abba wlied I\u017crael; \u0127add ma kien jo\u0127ro\u0121 jew jid\u0127ol.", "U l-Mulej qal lil \u0120o\u017cw\u00e8: \"Ara, ir\u0127ejt f'idejk lil \u0120eriko u s-sultan tag\u0127ha, nies ta' \u0127ila kbira.", "Duru dawra wa\u0127da mal-belt, l-ir\u0121iel kollha tal-\u0121lied, u tag\u0127mlu hekk g\u0127al sitt ijiem.", "U seba' qassisin jie\u0127du seba' trombi tal-\u0121ublew quddiem l-arka, u fis-seba' jum idduru mal-belt seba' darbiet, u l-qassisin idoqqu t-trombi.", "Imbag\u0127ad malli jdoqq il-kornu, u malli tisimg\u0127u t-tromba ddoqq, il-poplu kollu jg\u0127ajjat g\u0127ajta kbira, u ji\u0121\u0121arrfu l-\u0127itan tal-belt, u l-poplu jid\u0127ol fil-belt, kul\u0127add minn fejn ikun.\"", "\u0120o\u017cw\u00e8 bin Nun sejja\u0127 il-qassisin u qalilhom: \"Erfg\u0127u l-arka tal-patt u seba' qassisin jie\u0127du seba' trombi tal-\u0121ublew, quddiem l-arka tal-Mulej.\"", "U lill-poplu qallu: \"G\u0127addu u duru mal-belt, u n-nies armati jg\u0127addu quddiem l-arka tal-Mulej.\"", "Malli \u0120o\u017cw\u00e8 temm ikellem il-poplu, seba' qassisin, li kellhom is-seba' trombi tal-\u0121ublew quddiem il-Mulej, g\u0127addew 'il quddiem u bdew idoqqu t-trombi, u l-arka tal-patt tal-Mulej kienet miexja warajhom.", "In-nies armati mxew quddiem il-qassisin, li kienu jdoqqu t-trombi; u l-bqija mxew wara l-arka, g\u0127ad-daqq tat-trombi.", "\u0120o\u017cw\u00e8 ordna lill-poplu: \"Tg\u0127ajtux u ssemmg\u0127ux le\u0127inkom, u t\u0127allu to\u0127ro\u0121 ebda kelma minn fommkom, sa dak in-nhar li ng\u0127idilkom: 'G\u0127ajtu!'", "Imbag\u0127ad g\u0127ajtu.\"", "U daret l-arka tal-Mulej madwar il-belt g\u0127al darba wa\u0127da, u re\u0121g\u0127u lura lejn il-kamp, u g\u0127addew il-lejl hemmhekk.", "L-g\u0127ada \u0120o\u017cw\u00e8 bakkar, u l-qassisin refg\u0127u l-arka tal-Mulej.", "U s-seba' qassisin li kellhom is-seba' trombi tal-\u0121ublew quddiem l-arka tal-Mulej, telqu, jimxu u jdoqqu t-trombi; u n-nies armati mxew quddiemhom u l-bqija mxew wara l-arka tal-Mulej, g\u0127ad-daqq tat-trombi.", "U daru darba wa\u0127da mal-belt fit-tieni jum u re\u0121g\u0127u lura lejn il-kamp.", "Hekk g\u0127amlu g\u0127al sitt ijiem.", "Fis-seba' jum imbag\u0127ad bakkru mat-tbexbix, u daru seba' darbiet bl-istess mod madwar il-belt; biss dakinnhar daru mal-belt seba' darbiet.", "Mas-seba' darba l-qassisin daqqew it-trombi u \u0120o\u017cw\u00e8 qal lill-poplu: \"G\u0127ajtu, g\u0127ax takom il-Mulej il-belt.", "U l-belt ting\u0127ata g\u0127all-qerda, hi u kulma fiha, f'\u0121ie\u0127 il-Mulej; Ra\u0127ab i\u017c-\u017cienja biss tibqa' \u0127ajja, hi u kulma g\u0127andha f'darha, g\u0127ax hi \u0127biet il-messa\u0121\u0121iera li bg\u0127atna.", "Imma intom \u0127arsu rwie\u0127kom minn dak kollu li g\u0127andu jinqered , li ma tie\u0127du xejn minnu, u b'hekk twaqqg\u0127u l-kamp ta' I\u017crael fl-interdett u t\u0127arbtuh.", "Kull fidda u deheb, u l-o\u0121\u0121etti kollha tal-bron\u017c u l-\u0127adid huma kkonsagrati lill-Mulej, u jmorru fil-\u0127a\u017cna tal-Mulej.\"", "U g\u0127ajjat il-poplu, u daqqew it-trombi, u malli l-poplu sama' d-daqq tat-trombi g\u0127ajtu g\u0127ajta kbira, u l-\u0127itan i\u0121\u0121arrfu u l-poplu tala' g\u0127all-belt, kul\u0127add minn fejn kien, u qabdu l-belt f'idejhom.", "U qerdu kulma kien hemm fil-belt, ir\u0121iel u nisa, \u017cg\u0127a\u017cag\u0127 u xju\u0127, gniedes, nag\u0127a\u0121 u \u0127mir, b'xifer ix-xabla.", "U li\u017c-\u017cew\u0121t ir\u0121iel li kienu marru jitkixxfu l-art \u0120o\u017cw\u00e8 qalilhom: \"Morru f'dar il-mara \u017cienja u o\u0127or\u0121u minn hemm il-mara u kulma hemm g\u0127andha, skont ma \u0127liftulha.\"", "U \u017c-\u017cg\u0127a\u017cag\u0127, li kienu marru jitkixxfu, marru u \u0127ar\u0121u lil Ra\u0127ab u lil missierha u lil ommha u lil \u0127utha u kulma kellha; u \u0127ar\u0121u lin-nies kollha ta' darha u qeg\u0127duhom barra mill-kamp ta' I\u017crael.", "Imbag\u0127ad taw in-nar, u \u0127arqu l-belt, u kulma kien fiha, imma l-fidda u d-deheb u l-o\u0121\u0121etti kollha tal-bron\u017c u tal-\u0127adid qeg\u0127duhom fil-\u0127a\u017cna ta' dar il-Mulej.", "\u0120o\u017cw\u00e8, imma, \u0127alla \u0127ajja lil Ra\u0127ab i\u017c-\u017cienja, il-familja ta' missierha u kulma kellha, u baqg\u0127et tg\u0127ix f'I\u017crael sal-lum, g\u0127ax kienet \u0127biet il-messa\u0121\u0121iera li \u0120o\u017cw\u00e8 kien bag\u0127at jitkixxfu 'l \u0120eriko.", "\u0120o\u017cw\u00e8 \u0127alef dakinhar u qal:", "Mis\u0127ut il-bniedem quddiem il-Mulej", "li jfettillu jibni din il-belt,", "u b'ibnu l-kbir isejjisha,", "u jwaqqfilha bwiebha b'ibnu \u017c-\u017cg\u0127ir.", "U l-Mulej kien ma' \u0120o\u017cw\u00e8; il-fama tieg\u0127u xterdet mal-art kollha."]}
{"category": "Religion, Bible", "year": 2020, "url": "https://malti.global.bible/bible/2cd26dfc051b0283-01/JOS.7", "bookref": "JOS.7", "text": ["It-telfa quddiem il-belt ta' G\u0127aj", "Imma wlied I\u017crael ma qag\u0127dux g\u0127all-ordni tal-interdett u dinbu: G\u0127akan bin Karmi, bin \u017babdi, bin \u017bera\u0127, mit-trib\u00f9 ta' \u0120uda, \u0127a xi \u0127a\u0121a milli kien interdett, u l-korla tal-Mulej xeg\u0127let kontra wlied I\u017crael.", "U \u0120o\u017cw\u00e8 bag\u0127at xi r\u0121iel minn \u0120eriko lejn G\u0127aj \u0127dejn Bet-awen, fuq il-Lvant ta' Betel, u qalilhom: \"Itilg\u0127u u tkixxfu l-art.\"", "U l-ir\u0121iel telg\u0127u u tkixxfu 'l G\u0127aj.", "Meta re\u0121g\u0127u lura g\u0127and \u0120o\u017cw\u00e8 qalulu: \"Ma hemmx g\u0127alfejn jitla' l-poplu kollu; bi\u017c\u017cejjed jitilg\u0127u xi elfejn ru\u0127 jew tlieta, u jeqirdu 'l G\u0127aj.", "Tg\u0127ajjix il-poplu kollu sa hemmhekk, g\u0127ax ftit huma n-nies.\"", "Imbag\u0127ad telg\u0127u hemmhekk tlitt elef ra\u0121el mill-poplu, imma kellhom ja\u0127arbu minn quddiem in-nies ta' G\u0127aj; u n-nies ta' G\u0127aj qatlu minnhom xi sitta u tletin ru\u0127, u \u0127ar\u0121u g\u0127al warajhom minn quddiem il-bieb sa Sebarim, u tawhom xebg\u0127a fin-ni\u017cla.", "U qalb il-poplu n\u0127allet u saret ilma.", "\"U \u0120o\u017cw\u00e8 \u010barrat \u0127wej\u0121u u nxte\u0127et wi\u010b\u010bu fl-art quddiem l-arka tal-Mulej sa filg\u0127axija, hu u x-xju\u0127 ta' I\u017crael, u xe\u0127tu l-irmied fuq rashom.", "U \u0120o\u017cw\u00e8 qal: \"Ah!", "Sidi Mulej, g\u0127aliex \u0121ag\u0127alt lil dan il-poplu jaqsam il-\u0120ordan, biex titlaqna f'idejn l-Amurrin, biex jeqirduna?", "Mhux li bqajna n-na\u0127a l-o\u0127ra tal-\u0120ordan!", "Iddew, Sidi, x'nista' ng\u0127id wara li I\u017crael dawwar dahru quddiem l-g\u0127edewwa tieg\u0127u?", "Jisimg\u0127u b'dan il-Kang\u0127anin u kull min jg\u0127ammar fl-art, u jdawruna u jeqirdu isimna minn fuq wi\u010b\u010b l-art; imbag\u0127ad x'tag\u0127mel int g\u0127all-kobor ta' ismek?\"", "U l-Mulej wie\u0121eb lil \u0120o\u017cw\u00e8: \"Qum, g\u0127aliex int mix\u0127ut wi\u010b\u010bek fl-art?", "I\u017crael dineb u kiser il-patt li jien g\u0127amilt mag\u0127hom: \u0127adu mill-\u0127wejje\u0121 interdetti, serquhom, \u0127bewhom u \u0127alltuhom ma' \u0127wejji\u0121hom.", "U wlied I\u017crael ma setg\u0127ux jieqfu quddiem l-g\u0127edewwa tag\u0127hom, imma kellhom idawru daharhom quddiemhom, g\u0127ax waqa' l-interdett fuqhom.", "Ma nibqax aktar mag\u0127kom, jekk ma teqirdux minn \u0121o nofskom kulma hu interdett.", "Qum u qaddes il-poplu u g\u0127idlu: 'Tqaddsu g\u0127al g\u0127ada, g\u0127ax hekk jg\u0127id il-Mulej, Alla ta' I\u017crael: G\u0127andkom \u0127wejje\u0121 interdetti f'nofskom, I\u017crael.", "Ma tistg\u0127ux tieqfu lill-g\u0127edewwa tag\u0127kom qabel ma twarrbuhom minn \u0121o nofskom.", "Ersqu g\u0127ada trib\u00f9 trib\u00f9; u t-trib\u00f9 li jag\u0127\u017cel il-Mulej jersaq familja familja; u l-familja li jag\u0127\u017cel il-Mulej tersaq dar dar; u d-dar li jag\u0127\u017cel il-Mulej tersaq ra\u0121el ra\u0121el.", "U min jinqabad bi \u0127wejje\u0121 interdetti, ja\u0127arquh bin-nar, lilu u 'l kulma g\u0127andu, talli kiser il-patt tal-Mulej, u g\u0127amel din il-bluha f'I\u017crael.'", "\" \u0120o\u017cw\u00e8 bakkar filg\u0127odu u ressaq lil I\u017crael trib\u00f9 trib\u00f9, u ntg\u0127a\u017cel it-trib\u00f9 ta' \u0120uda.", "U ressaq il-familja ta' \u0120uda, familja familja, u ntg\u0127a\u017clet il-familja ta\u017c-\u017bera\u0127in; u ressaq il-familja ta\u017c-\u017bera\u0127in dar dar, u g\u0127a\u017cel id-dar ta' \u017babdi.", "U ressaq id-dar tieg\u0127u ra\u0121el ra\u0121el, u ntg\u0127a\u017cel G\u0127akan bin Karmi, bin \u017babdi, bin \u017bera\u0127, mit-trib\u00f9 ta' \u0120uda.", "\u0120o\u017cw\u00e8 qal lil G\u0127akan: \"Ibni, sebba\u0127 u fa\u0127\u0127ar lill-Mulej, Alla ta' I\u017crael, u g\u0127idli x'g\u0127amilt; ta\u0127bili xejn.\"", "U wie\u0121eb G\u0127akan lil \u0120o\u017cw\u00e8 u qallu: \"Tassew jiena dnibt kontra l-Mulej, Alla ta' I\u017crael, u g\u0127amilt dan u dan.", "Rajt fost il-pri\u017ca mantar ta' Sing\u0127ar sabi\u0127, u mitejn xekel tal-fidda ta\u0127tu, u virga tad-deheb ti\u017cen \u0127amsin xekel.", "In\u0121bidt lejhom u \u0127adthom.", "U hemm arahom mo\u0127bija fl-art f'nofs l-g\u0127arix tieg\u0127i.\"", "U \u0120o\u017cw\u00e8 bag\u0127at xi nies fl-g\u0127arix tieg\u0127u u hemm huma sabuhom mo\u0127bijin fl-g\u0127arix tieg\u0127u u l-fidda ta\u0127t nett.", "U \u0127aduhom minn nofs l-g\u0127arix, u \u0121abuhom g\u0127and \u0120o\u017cw\u00e8 quddiem ulied I\u017crael kollha, u qeg\u0127duhom quddiem il-Mulej.", "U qabad \u0120o\u017cw\u00e8, u I\u017crael kollu mieg\u0127u, lil G\u0127akan bin \u017bera\u0127, u l-fidda, u l-mantar, u l-virga tad-deheb, u lil uliedu subien u bniet, u l-gendus u l-\u0127mar tieg\u0127u, u n-nag\u0127a\u0121 u l-g\u0127arix tieg\u0127u u kulma kellu, u \u0127aduhom fil-wied ta' G\u0127akor.", "U \u0120o\u017cw\u00e8 qallu: \"Talli \u0127abbattna, i\u0127abbtek illum il-Mulej.\"", "U \u0127a\u0121\u0121ruh l-I\u017craelin kollha, u \u0127arquhom fin-nar u radmuhom ilkoll bil-\u0121ebel.", "Imbag\u0127ad waqqfu fuqu bor\u0121 \u0121ebel kbir li g\u0127adu hemm sal-lum.", "U l-Mulej bired mis-sa\u0127na tal-korla tieg\u0127u, u g\u0127alhekk semmew dak il-post il-wied ta' G\u0127akor sal-lum."]}